PAUL ERDMAN 


FILIERA ELVEŢIANĂ 


Traducere din limba engleză BOGDAN NICOLAE MARCHIDANU 
Titlul original: The Swiss Account, 1991 


PREFAȚA 

Acesta e un roman bazat, în mare măsură, pe persoane şi 
evenimente istorice. De aceea, am considerat, pentru a ajuta 
cititorul să separe evenimentele reale de cele închipuite de 
mine, că e necesar un ghid, sub forma notelor de subsol, care să 
citeze sursele originale ale materialelor faptice. 

Personajele „reale” fac parte dintr-o lume eterogenă şi, 
printre ele, se vor regăsi nume ca: Allen Dulles, şeful spionajului 
american din Elveţia în timpul celui de-al Doilea Război Mondial; 
Karl Barth, probabil cel mai important teolog creştin al secolului 
XX; generalul Walter Schellenberg, însărcinatul cu operaţiunile 
SS de spionaj extern în timpul războiului; Per Jacobsson, 
suedezul de la Banca pentru Investiţii Internaţionale, inima 
băncilor centrale ale lumii. Cele două femei uşoare care 
călătoresc cu Schellenberg sunt imaginare (aşa cred eu), la fel şi 
cei trei protagonişti ai acestui roman, toţi trei tineri (treizeci de 


ani şi mai puţin). Doi sunt elveţieni - Peter şi Felicitas 
Burckhardt, frate şi soră - iar cel de-al treilea, american - Nancy 
Reichman - care reprezintă Statele Unite în calitate de 


viceconsul la Basel, Elveţia, între 1940 şi 1945. 

Acestea fiind spuse, sper să uitaţi cele de mai sus când vă 
veţi cufunda în lectură şi vă veţi delecta cu această carte, 
pentru că intenţia mea a fost de a scrie o poveste cu intrigă şi 
aventură, care se desfăşoară în atmosfera Elveţiei neutre din 
timpul celui de-al Doilea Război Mondial. 


Prolog 

Pe data de 29 aprilie 1944, un prototip al unei versiuni 
avansate de avion de luptă nazist, un Messerschmitt 110 
Cg+EN, care fusese angajat într-o luptă aeriană deasupra 
sudului Germaniei, a aterizat din greşeală pe aeroportul 
Dubendorf de lângă Zurich, Elveţia. Era propulsat de motoare 
complet noi şi echipat cu instrumente extrem de avansate şi 
ultrasecrete, ce-i confereau o eficacitate unică în cadrul 
operaţiunilor de noapte. Când pilotul şi-a dat seama unde a 
aterizat, a încercat să redecoleze, însă a fost oprit de militari 
elveţieni. 

Când Adolf Hitler a fost informat despre incident, i-a convocat 
de urgenţă pe Walter Schellenberg, şeful contraspionajului din 
SS, şi pe Rittmeisterul Hans Wilhelm Eggen, mâna dreaptă a lui 
Schellenberg. Ordinele pe care le-a dat au fost precise: dacă nu 
s-ar fi putut ajunge la o înţelegere pentru întoarcerea avionului 
Me 110 în termen de patruzeci şi opt de ore, trebuia ca serviciile 
de contraspionaj ale SS să localizeze de urgenţă poziţia precisă 
a avionului şi să-l distrugă, fie printr-un atac cu bombe asupra 
aeroportului Dübendorf, fie prin paraşutarea unei unităţi 
germane de elită care să includă în rândurile sale şi o echipă de 
distrugere... 

O oră mai târziu, Schellenberg i-a telefonat colonelului Roger 
Masson, şeful Secţiei a 5-a a Statului-Major al înaltului 
Comandament al Armatei Elveţiene din Lucerna, omologul său 
în contraspionajul elveţian, şi i-a spus: 

— Cu siguranţă, ai auzit despre Messerschmittul care a 
aterizat noaptea trecută la Dubendorf. Herr Oberst, trebuie să-l 
recuperăm. Acţionăm din ordinul direct al Fuhrerului. El aşteaptă 
de la noi să rezolvăm problema în două zile. Până atunci, am 
aranjat deja cu adjunctul meu, Rittmeisterul Eggen, să sosească 
acolo pentru a stabili detaliile. Va ajunge la Badische Bahnhof 
din Basel în seara aceasta, la ora nouă. 

— Unul dintre adjuncţii mei, locotenentul Peter Burckhardt, va 
fi acolo ca să-l întâmpine, răspunse colonelul. Sunt convins că 
lucrurile vor ieşi cum trebuie, Herr General. 

Atât de galonatul neamt - Rittmeister, Sturmbahnfuhrer, 
maior - care a coborât în Badische Bahnhof în seara respectivă 


1 informaţia a fost dezvăluită într-o depoziţie secretă făcută de Eggen în 
Elveţia, la 10 august 1945 (vezi Arhivele Federale Elveţiene, BAr. /2809/1-4). 


la ora nouă şi şapte minute, a fost întâmpinat de locotenentul 
Peter Burckhardt, imediat ce a trecut de vama elveţiană. 
Burckhardt sosise înarmat cu schiţa unei înţelegeri ce-i fusese 
remisă prin telex, cu o oră mai devreme. Telexul conţinea şi 
ordine semnate de însuşi generalul Guisan, comandantul 
armatei elveţiene, ce îl autorizau să negocieze, pe proprie 
răspundere, detaliile târgului privind avionul, numai dacă Eggen 
ar fi venit înarmat cu o autorizaţie similară, scrisă şi semnată de 
o autoritate din ierarhia superioară a regimului nazist. 

Eggen a închiriat la hotelul Three Kings o cameră cu privelişte 
spre fluviul Rin, ce traversează centrul oraşului Basel. Pe când îl 
conducea la hotel cu Mercedesul său, Burckhardt îi sugeră 
neamţului să-şi desfacă bagajele şi să se răcorească puţin 
înainte de a discuta. În timpul acesta, îl va aştepta la barul 
hotelului. 

Burckhardt s-a aşezat la o masă retrasă. După zece minute, 
neamţul a apărut cu geanta diplomat în mână. Înainte de a se 
aşeza, a extras din ea o foaie de hârtie şi i-a înmânat-o lui 
Burckhardt. Era autorizaţia cerută de Burckhardt şi avea două 
semnături: cea a mareşalului Hermann Goring, şeful Luftwaffe, 
şi cea a generalului Walter Schellenberg, şeful contraspionajului 
SS şi omul însărcinat de Hitler cu repatrierea avionului. 
Burckhardt a parcurs rândurile cu atenţie şi a scos din buzunarul 
de la piept al hainei sale fragmentul de telex recepționat 
anterior şi care conţinea ordinele generalului Guisan. Eggen citi 
şi încuviinţă. 

— Se pare că de acum treaba o vom rezolva între noi, nu-i 
aşa? 

— Da, cel puţin pentru moment. 

— Atunci de ce nu te apuci? Problema e simplă. Noi vrem 
înapoi avionul. Tu vei dori, probabil, ceva în schimbul acestei 
favori, ce vrei? 

Şarmul de faţadă al neamţului dispăruse. Devenise un 
adevărat ofiţer SS brutal şi arogant. 

— Avionul nu va fi returnat. Această decizie a fost deja luată 
de către general şi Consiliul Federal şi e irevocabilă. 

Pe faţa neamţului, Burckhardt citi stupoarea; rămăsese 
interzis în faţa răspunsului primit. 

— Eşti cumva un elveţian nebun? şuieră Eggen. Nu înţelegi că 
ai de-a face cu Adolf Hitler? 


— Noi nu tratăm cu Hitler. Noi tratăm cu dumneavoastră, Herr 
Eggen. 

— Dar tocmai ai spus că nu poate exista nicio înţelegere. 
Asta... 

Burckhardt îl întrerupse. 

— Eu n-am spus aşa ceva. Am menţionat doar că nu vom 
returna Messerschmittul. Dacă am face asta ar însemna să 
contravenim regulilor ce guvernează comportamentul naţiunilor 
aflate în neutralitate pe perioade de conflicte armate. 

— Pot să-ţi comunic, Herr Leutnant, că Fuhrerul nu va accepta 
aşa ceva. Nu va tolera o situaţie care ar putea fi speculată de 
britanici sau de americani pentru a avea acces la acest avion. 

— Înţelegem această situaţie. 

Pe faţa lui Eggen se citi nedumerirea. 

— Cum aţi putea să garantaţi că nu se va întâmpla aşa ceva? 

— Distrugând avionul. În prezenţa oricui veţi hotărî să asiste 
ca martor. 

Rittmeisterul Eggen păru dintr-odată înviorat. 

— Cât de ingenios, Herr Doktor! Şi cât de tipic vouă, 
elveţienilor. Totdeauna găsiţi o cale. Sunt sigur că aţi găsi o 
metodă de a rezolva şi cvadratura cercului. Da, categoric, îmi 
place. Când o veţi face? 

— Imediat ce se vor rezolva detaliile quid pro quo. 

— Aha. Şi ce ar putea implica aceste detalii? 

— În schimbul distrugerii avionului vostru, dorim 
douăsprezece avioane standard Me 109 Gs pentru aviația 
noastră, livrate în termen de două zile de la dispariţia 
prototipului vostru, pe acelaşi aeroport pe care a aterizat Me 
110: Dübendorf. 

— Bănuiesc că Me 110 se află încă acolo, nu? insinuă Eggen. 

— Mă îndoiesc, replică Burckhardt. 

— Mai e un mic detaliu, adăugă Burckhardt. Suntem pregătiţi 
să plătim aceste Me 109. La preţ întreg. Bani gheaţă. Franci 
elveţieni. La livrare. 

— Aha. Devine foarte interesant, făcu neamţul, în timp ce 
Burckhardt simţea că începe să se învârtească totul cu el. Și 
cam la ce preţ v-aţi gândit? 

— O jumătate de milion de franci pentru fiecare avion. 

— Cinci sute de mii de franci fiecare, repetă Eggen, savurând 
fiecare cuvânt. Bani lichizi ai spus, nu? 


— Lichizi. 

— Herr Doktor Burckharat, cred că avem deja elementele 
esenţiale ale unei înţelegeri, cel puţin în ceea ce mă priveşte. 
Sunt sigur că Herr General Schellenberg mă va sprijini. 
Problema va fi cu mareşalul Göring. Nu va fi uşor să-l convingem 
să cedeze de la Luftwaffe douăsprezece avioane de luptă în 
actualele condiţii. 

Se grăbi să adauge: 

— Nu mă înţelegeţi greşit. Va fi dificil, dar nu imposibil. Aş 
putea să vă ofer o sugestie, Herr Burckhardt? 

Elveţianul se autoîncurajă. 

— Cu siguranţă. 

— Ce-ar fi să bem o sticlă rece de Dom Perignon? De acord? 


A fost nevoie de mai mult timp decât au crezut nemţii şi 
elveţienii. Insă pe data de 18 mai 1944 - de înălţare - avionul 
Me 110 Cg+EN a fost făcut bucățele pe pista aeroportului 
Dubendorf de lângă Zurich (prin folosirea de exploziv german 
adus de Eggen). Pentru mai multă siguranţă, peste fragmentele 
rămase s-a turnat benzină şi s-a dat foc. Au fost prezenţi şase 
martori oficiali: din partea germană, maiorul SS Eggen şi 
căpitanul Brandt din Luftwaffe (delegatul personal al mareşalului 
Hermann Göring care, prin ordinul direct al lui Hitler, parafase 
înţelegerea); din partea elveţiană, doi brigadieri din înaltul 
Comandament Elveţian - Rihner şi Wattenwyl - precum şi 
colonelul Masson şi locotenentul Burckhardt de la Secţia a 5-a a 
Statului-Major al înaltului Comandament Elveţian.? 

Exact peste două zile, pe 20 mai, douăsprezece avioane 
germane Me 109 au aterizat la Dübendorf şi au intrat în aviația 
elveţiană. 

Această înţelegere a fost tipică pentru toate afacerile cinice 
făcute în timpul celui de-al Doilea Război Mondial în Elveţia, ţara 
în care serviciile de spionaj ale tuturor naţiunilor aflate în război 
căutau să profite de pe urma libertăţii de acţiune, unică în lume, 
ce le era permisă şi asta... desigur, contra unui preţ... plătit ţării 
gazdă. 


2 Pentru documentare completă asupra acestui incident, vezi Willi Gautschi, 
General Henri Guisan, Die Schweizerische Armeefihrung im Zweiten 
Weltkrieg, Zurich, 1989, pp. 563-567. 


Multe episoade de acest fel s-au derulat pe parcursul 
războiului, însă de departe, niciunul nu a avut o mai mare 
importanţă pentru sfârşitul lui, precum cel din ianuarie 1945. 


Partea întâi 


CAPITOLUL 1 

Ceaţa deasă, ce învăluia acel tren în ianuarie 1945, luase în 
stăpânire fluviul Rin. Corpurile îngheţate ale miilor de soldaţi 
americani ce mureau în pădurile din Ardeni, ca rezultat al 
neaşteptatei şi sălbaticei contraofensive a Wehrmachtului 
german de dinaintea Crăciunului, reprezentau o mărturie şi mai 
înspăimântătoare a valului de frig ce se abătuse în acel an 
deasupra continentului european muribund. 

Pe când stătea singur în compartimentul întunecos al trenului 
de la Frankfurt, ce-şi croia drum prin noaptea densă către 
Lörrach, ultima oprire înainte de graniţa elveţiană, suedezul Per 
Jacobsson se gândea la moarte şi la omniprezenţa ei persuasivă. 

In Lörrach, toată lumea, cu excepţia lui Jacobsson şi a 
masivului contingent de gărzi militare germane, părăsi 
vagoanele înainte ca acestea să se pună din nou în mişcare, 
foarte încet, şi să treacă graniţa neutrei Elveţii. Zece minute mai 
târziu, trenul se opri a doua oară la Badische Bahnhof, o staţie 
germană de cale ferată, ca o enclavă extrateritorială în 
interiorul vechii aşezări a Baselului. Această extrateritorialitate 
era atestată de uniformele naziste ale gărzilor, care-l priviră pe 
suedez în timp ce cobora din tren pe betonul rece al peronului. 
De  jur-împrejur, nu se vedea niciun hamal. De fapt, ei 
dispăruseră încă din 3 septembrie 1939 - cu mai bine de cinci 
ani în urmă - ziua începerii celui de-al Doilea Război Mondial. 

După ce parcurse cincizeci de metri prin strania pustietate a 
imensei gări, suedezul ajunse la o barieră sub forma unui gard 
înalt, făcut din plasă de oţel. Decupată, în plasă, se afla o poartă 
de trecere închisă. În stânga ei, era o masă lungă de lemn. Îşi 
puse geanta de piele neagră pe ea şi aşteptă. Un minut mai 
târziu, poarta se deschise şi prin ea trecură trei oficiali. Unul 
dintre ei, colonel SS, rămase în spatele celorlalţi doi, în timp ce 
aceştia se postară de partea cealaltă a mesei. 

— Geben Sie mir bitte Ihren Pass?, se auzi un ordin scurt. 
Suedezul întinse paşaportul. 

— Sie sind ja sehr weiweg von zu Hause, Herr Jacobsson. 
Warum? 

Inainte ca suedezul să poată explica prezenţa lui la o 
asemenea depărtare de casă, bărbatul care purta pe uniforma 


3 Daţi-mi, vă rog, paşaportul. 
t Sunteţi atât de departe de casă. De ce? 


neagră insigna cu capul de mort şi două oase încrucişate făcu 
câţiva paşi înainte. 

— Vă aşteptam, sehr geehrte Herr jJacobsson. Aţi călătorit în 
linişte? 

Suedezul încuviinţă cu un gest scurt din cap. Se îndreaptă 
apoi către valiza sa încă nedesfăcută. 

— Nicht nötig, spuse colonelul SS, indicându-i suedezului că 
poate trece prin poartă fără control. 

SS-istul apăsă un buton montat sub masa de lemn. Se auzi un 
sunet strident şi poarta din gardul de plasă de oţel se deschise 
automat. De cealaltă parte se afla o altă masă de lemn, mai 
mică. In spatele ei stătea un singur oficial elveţian, un caporal 
îmbrăcat în uniforma urâtă, verde, a armatei helvete. Acesta 
examină cu minuţiozitate paşaportul lui Jacobsson. Apoi 
deschise un catalog imens şi răsfoi paginile până la secţiunea 
referitoare la persoanele de naţionalitate suedeză. Paşaportul fu 
din nou examinat, numerele comparate şi returnat fără vreun 
comentariu. In tot acest timp, geanta suferi o inspecţie 
amănunţită. 

— n Ordnung, articula în sfârşit caporalul. 

Când Per Jacobsson păşi pe pământ elveţian, era aproape 
miezul nopţii. 

De partea cealaltă a străzii Resenthal, pe care se afla gara, îl 
aşteptau un elveţian şi o americancă să iasă din staţie. Stăteau 
unul lângă altul în faţa restaurantului Kleinbasler Weinstube, în 
care se servea, de fapt, mai multă bere decât vin, de vreme ce 
era situat în mijlocul cartierului muncitoresc din Basel. 

Un alt bărbat stătea tăcut la volanul unui Fiat parcat chiar în 
faţa ieşirii din gară, ca şi cum ar fi aşteptat un pasager. Misiunea 
lui era de a observa tot ce se întâmplă şi de a interveni imediat 
dacă s-ar fi produs ceva ce ar fi lezat interesele naţionale ale 
Elveţiei. Numele său era Dr. Wilhelm Lutzelschwab şi avea 
funcţia de şei al Poliţiei Politice a cantonului Basel, 
răspunzătoare de contraspionajul din nord-vestul Elveţiei. Până 
atunci, contraspionajul avusese de dus un război al său, 
suficient de solicitant: 1.389 persoane arestate sub acuzaţie de 
spionaj, 813 judecate şi condamnate, din care 33 primiseră 
pedeapsa cu moartea pentru trădare. Nu era un bilanţ sărac 
pentru o ţară cu o populaţie mai mică de cinci milioane. 


Lutzelschwab îl urmări cu privirea pe Jacobsson pe când 
acesta traversă Resenthalstrasse şi se apropie de cei doi 
oameni din faţa restaurantului. Observă apoi cum toţi trei 
intrară în local. Aparent satisfăcut de ceea ce văzuse, porni 
maşina şi dispăru în noapte. 

În restaurant, cei trei se aşezară la o masă şi comandară o 
sticlă de Döle, vinul roşu şi gros din Elveţia, cel mai potrivit cu o 
astfel de noapte îngheţată. Americanca deschise discuţia. 

— Domnul Dulles nu a putut părăsi azi Berna. Prezenţa sa e 
cerută de urgenţă la Paris, aşa că m-a rugat pe mine să ÎI 
înlocuiesc. 

Suedezul încuviinţă. Ştia că femeia din faţa lui lucra pentru 
Dulles. Avusese chiar ocazia să cineze cu cei doi în Basel. 
Americanca reluă: 

— Aţi reuşit să aflaţi unde se află Heisenberg? 

— Nu, răspunse suedezul. Informaţia de la domnul Dulles a 
fost corectă. Heisenberg, Hahn şi von Weizsäcker au dispărut 
din Berlin. A dispărut, de asemenea, întreg echipamentul pe 
care îl foloseau la Institutul Kaiser Wilhelm. 

— Aţi obţinut vreo informaţie despre cât de aproape erau faţă 
de obiectiv în momentul dispariţiei? 

— Da. 

Jacobsson făcu o scurtă pauză, apoi continuă: 

— Aproape. Foarte aproape. Nu ştiu exact ce înseamnă asta, 
însă mi s-a spus că nu mai era nicio problemă cu proiectul ei, ci 
numai cu lipsa de apă grea şi uraniu. Se aştepta ca această 
problemă să fie rezolvată în februarie. 

— Sunteţi sigur că nu mai aveau probleme cu proiectul? 

— Absolut. 

— Cred că domnul Dulles trebuie informat imediat. 

— Voi doi trebuie să manevraţi informaţia pe care v-am dat-o 
cu cea mai mare discreţie. Herr Dr. Puhl şi-a asumat un risc 
imens ca să poată afla toate astea. El şi cu mine suntem mai 
mult economişti şi bancheri, aşa că ne e greu să ne ocupăm de 
subiecte ce includ fizica avansată, deşi el ştie câte ceva despre 
ea. Pentru informarea dumneavoastră, domnişoară Reichman, 
vă pot spune că Dr. Puhl este directorul Reichsbank din Berlin şi 
unul dintre directorii băncii mele de aici, din Basel. De-a lungul 
anilor am devenit apropiaţi. Când domnul Dulles m-a rugat să-l 
ajut, m-am gândit imediat la Puhl, pentru că el frecventează 


cele mai înalte cercuri financiare şi academice din Berlin. Unul 
dintre prietenii intimi ai lui Puhl este chimist şi lucrează, de 
asemenea, la Institutul Kaiser Wilhelm. Din când în când, 
fizicienii vin şi îi cer sfatul. lată de ce el a fost în stare să-i dea 
lui Puhl informaţia pe care tocmai v-am oferit-o. Dacă însă ceva 
din ce v-am spus ajunge la urechile Gestapoului... 

— Înţelegem toate astea, Herr Jacobsson, replică imediat 
americanca. În acel moment interveni în discuţie şi Peter 
Burckhardt, elveţianul cel tânăr. 

— Apropo de Gestapo: ei au oameni peste tot în Basel, aşa că 
eu cred că nu e bine să fim văzuţi împreună mai mult decât e 
necesar. 

— Ai dreptate, îl aprobă americanca, adăugând imediat: Te-ar 
deranja dacă m-ai conduce pe mine mai întâi? Ştiu că s-ar putea 
să faci un ocol, dar... 

Bărbaţii fură de acord. Peter Burckhardt se ridică şi se duse să 
achite nota, apoi ieşi din restaurant şi aduse Mercedesul în care 
se urcară toţi trei. 

Înăuntru, Peter Burckhardt se răsuci către şeful său de la 
Banca de Investiţii Internaţionale» şi-l întreabă: 

— Tocmai mă gândeam la ce-aţi spus despre Gestapo. Dacă 
îmi permiteţi, Sir, cum aţi justificat ultima vizită în Berlin? 

— Puhl m-a rugat să intermediez un ultim transport de aur din 
Berlin către Banca Naţională a Elveţiei. Deşi îmi repugna total, 
domnul Dulles m-a convins de importanţa mizei, aşa că m-am 
deplasat personal acolo, profitând de imposibilitatea lui Puhl de 
a părăsi Germania, pentru a întocmi documentația 
aranjamentelor de plată ce vor fi făcute prin BISE... 

În maşină se aşternu tăcerea. Cinci minute mai târziu 
traversau Rinul peste Mittlerebrucke, podul construit în secolul 
al XI-lea ce leagă cele două părţi ale oraşului Basel: Kleinbasel, 
în nordul râului, şi Grossbasel, în sud. De acolo, Burckhardt se 
îndreptă spre Marktplatz, centrul oraşului, în care locuitorii 


5 Bank for International Settlements (BIS) 

5 Conform unui jurnalist elveţian care a găsit această informaţie, anterior 
secretă, în Arhivele Naţionale ale Elveţiei în anii '80, acest ultim transport de 
aur de la Berlin la Berna a avut loc în aprilie 1945. Aşa cum notează, 
sarcastic, în cartea sa dedicată acestui subiect, totul s-a întâmplat cu trei 
săptămâni înainte ca Hitler să se sinucidă (vezi Werner Rings, Raubgold aus 
Deutschland: Die „Goldscheibe” Schweiz im Zweiten Weltkrieg, Zurich şi 
Munchen, 1985, p. 162). 


veneau în fiecare dimineaţă, încă din Evul Mediu, să cumpere 
produse proaspete. Când ajunseră acolo, americanca făcu semn 
că vrea să coboare. Odată coborâtă din maşină, ea verifică dacă 
era urmărită de cineva, deşi piaţa era complet pustie, şi le făcu 
un semn de despărţire celor doi care o priveau tăcuţi din 
maşină. 

Aşteptă ca Mercedesul să se îndepărteze, apoi se îndreptă 
grăbită către Martinsgasse, un pasaj îngust şi abrupt ce urca şi 
dădea în Augustinergasse, o veche străduţă pietruită. Casele de 
pe partea de nord, toate datând din secolele al XIII-lea şi al XIV- 
lea, îşi deschideau fațadele către fluviu. Nancy Reichman locuia 
la etajul trei, ultimul, al imobilului cu numărul 11. 

Nancy urcă scările şi intră în apartament, îşi aruncă haina pe 
sofa şi ridică telefonul. În ciuda orei înaintate, cineva de la 
ambasada americană din Berna răspunse imediat. 

— Aici e Nancy Reichman, viceconsulul din Basel. Vă rog să-l 
anunţaţi pe domnul Dulles că-l voi suna mâine-dimineaţă la ora 
opt. 

— OK, rosti o voce veselă la celălalt capăt. Somn uşor, 
domnişoară Reichman. 

În noaptea aceea, americanca n-a dormit bine. De fapt, n-a 
dormit deloc, pentru că era unul dintre puţinii oameni care în 
ianuarie 1945,  auziseră adjectivul  „atomic” asociat 
substantivului „bombă”. Nici chiar Harry Truman, 
vicepreşedintele Statelor Unite, nu fusese informat. Ea făcea 
parte, de asemenea, dintre puţinii care ştiau că Herr Professor 
Dr. Werner Heisenberg se afla, după cum spusese bancherul 
elveţian, „aproape, foarte aproape” de a confecţiona o astfel de 
maşinărie în stare să funcţioneze. 


Când Nancy Reichman sună în dimineaţa următoare, Allen 
Dulles tocmai îşi lua micul dejun în apartamentul său, situat la 
Berna, pe malul râului Aare. Îi mulţumi americancei şi-i sugeră 
să nu-şi facă planuri, în viitorul apropiat, care să nu poată fi uşor 
contramandate, apoi închise. 

Deja avea în minte o idee de acţiune imediată, legată însă de 
posibilitatea de a se înţelege cu elveţienii. Din păcate, 
colaborarea cu elveţienii nu mai era privită cu ochi buni de 
unele cercuri din Washington din cauza cooperării continue, 
economice şi financiare, a unor cercuri conducătoare helvete cu 


Germania nazistă. Dumnezeu ştie care ar fi fost reacţia dacă s- 
ar fi aflat că el, Dulles, s-a înţeles cu şeful Băncii pentru Investiţii 
Internaţionale să aranjeze în Elveţia un nou schimb de aur, 
pradă nazistă, contra dolari americani. Toate acestea făceau ca 
tot ce întreprindea să fie mult mai periculos şi mai delicat; 
aproape că se putea vorbi de înţelegere cu inamicul. Totuşi, 
Dulles nu avea alternativă. Cineva trebuia să afle unde se găsea 
Heisenberg şi cât avansase, până nu era prea târziu. Ca să 
obţină toate acestea, Dulles avea din nou nevoie disperată de 
ajutorul elveţienilor. 

Mai rău era că cele mai sumbre presimţiri ale sale se puteau 
adeveri şi atunci toată povestea ar fi costat vieţi omeneşti. 
Putea chiar periclita nişte americance drăguţe, cum era Nancy 
Reichman, însă nu avea altă soluţie. În ceea ce-l privea pe Peter 
Burckhardt, Dulles avea mai puţine remuşcări, fiindcă ştia că 
tânărul elveţian, pe lângă bancher, avea şi calitatea de a fi 
locotenent ataşat Secţiei a 5-a a Statului-Major al Inaltului 
Comandament Elveţian şi, ca atare, era unul dintre cei mai 
importanţi ofiţeri ai spionajului elveţian. Misiunea pe care şi-o 
asumase implica riscuri mari. 

Aspre gânduri pentru un diplomat american în slujba ţării 
sale! 

Ele puteau fi explicate dacă se ţinea seama de faptul că Allen 
Dulles trăise şi lucrase într-un mediu complet nou pentru 
americani - lumea subterană a spionajului activ, în care regulile 
diplomaţiei nu se aplicau, iar principiile de etică şi morală erau 
adeseori ignorate pentru că trebuiau să fie ignorate dacă 
democraţiile vestice doreau să supraviețuiască în faţa 
nazismului şi a comunismului. Allen Dulles şi colegii săi de la 
OSS (Oficiul pentru Servicii Strategice), adică prima agenţie 
naţională reală de spionaj creată de Statele Unite şi precursoare 
a celebrei CIA (acea temută şi pe nedrept bârfită agenţie al 
cărei şef era destinat a fi Allen Dulles), priveau naziştii şi 
sovieticii ca aparţinând aceleiaşi clase de inamici de moarte ai 
Statelor Unite. Era imperios necesar să fie opriţi, dacă oricare 
dintre ei putea produce bomba atomică. De la postul său din 
Berna, de unde dirija toate activităţile OSS de pe continentul 
european, Dulles activase, de la început, pe două fronturi, atât 
contra naziştilor, cât şi contra sovieticilor şi, de aceea, n-ar fi 


ezitat să apeleze la ajutorul elveţienilor sau chiar al lui 
Scaraoţchi însuşi, dacă asta ar fi însemnat câştigarea războiului. 

El şi elveţienii se folosiseră deja unii de alţii în câteva ocazii... 
cu un profit reciproc. Dacă ar fi să spunem tuturor lucrurilor pe 
nume, atunci ar trebui să recunoaştem că, în ultimă instanţă, 
legătura secretă a lui Dulles cu spionajul elveţian - legătură 
păstrată secretă de ambele părţi - l-a ferit de eşecuri şi i-a adus 
numai succese. La trei luni de la asumarea misiunii de a fi omul 
OSS-ului în Berna, această legătură, total neortodoxă, fusese 
deja stabilită. 


CAPITOLUL 2 

Originea OSS-ului, ca şi afilierea lui Dulles la el datau din iunie 
1942, când „Sălbaticul Bill” Donovan, singurul soldat american, 
veteran al primului război mondial pe frontul francez, care avea 
mai multe medalii şi o faimă mai mare decât generalul 
MacArthur, candidatul lipsit de succes pe listele republicanilor 
din 1933 pentru postul de guvernator al statului New York, l-a 
convins pe preşedintele Roosevelt de necesitatea înfiinţării unei 
organizaţii americane care să adune elita inteligenţei şi care să 
conducă operaţiile „neconvenţionale” pe timp de război’. Unul 
dintre primii recrutaţi a fost Allen Dulles, absolvent al 
Universităţii Princeton şi profesor diplomat, în plus nepot al 
fostului secretar de stat Robert Lansing. Dulles fusese în 
legătură, pe diverse căi, cu serviciul secret încă din vremea 
primului război mondial şi îşi îndeplinise misiunile în diverse ţări 
europene, inclusiv în Elveţia. În ultimii ani ai primului război 
mondial, la postul său din Elveţia, activitatea sa reală a fost 
aceea de a furniza Washingtonului informaţii despre situaţia din 
Germania, Austria şi Balcani. De aceea, Dulles avea calificarea 
necesară pentru a conduce operaţiunile OSS din Europa 
Centrală, iar locul de unde putea să facă toate acestea era 
tocmai Elveţia, acea neutră Elveţie pe care el o cunoştea atât de 
bine. 

Pe 2 noiembrie 1942, Donovan l-a trimis pe Dulles în Elveţia, 
pe aceeaşi rută pe care elveţienii o vor folosi ulterior ca ultimă 
legătură de aprovizionare din lumea extraeuropeană. A zburat 
până la Lisabona cu un Pan Am, via Bermude, apoi a luat trenul 
până la Barcelona şi mai departe la Port Bou, punct la frontiera 
franco-spaniolă. De acolo, un alt tren l-a purtat de-a lungul 
Franţei conduse de guvernul de la Vichy, până la graniţa cu 
Elveţia, de lângă Geneva, unde a sosit pe data de 7 noiembrie. 
In acel loc, era cât pe aci să se termine, înainte de a începe, 
cariera sa de membru al OSS şi, ulterior, al CIA. După cum 
mărturiseşte Dulles: „Am descoperit un civil, evident german, 
care supraveghea activitatea vameşilor de la graniţa franceză. 
Mi s-a spus la Washington că era posibil să fie plasați agenţi ai 
Gestapoului la această Frontieră. Eram singurul pasager care nu 
trecuse de vameşi. Neamţul îşi nota conştiincios toate datele din 


7 În vederea unei istorii complete a OSS şi a rolului jucat de Allen Dulles, vezi 
Richard Dunlop, Donovan: America's Master Spy, New York, 1982. 


paşaportul meu şi, câteva minute mai târziu, un jandarm 
francez mi-a explicat că sosise un ordin de la Vichy de a-i reţine 
pe toţi americanii care se prezentau la frontieră şi de a raporta 
fiecare caz direct mareşalului Petain”. În timp ce Dulles protesta 
cu glas tare, insinuând că mareşalul avea, probabil, treburi mai 
importante, de vreme ce americanii tocmai aterizaseră în Africa 
de Nord, s-a făcut ora prânzului şi omul de la Gestapo a 
dispărut. Se părea că neamţul avea adânc înrădăcinat în sânge 
obiceiul ca, exact la amiază, să se ducă până la cel mai apropiat 
bufet şi să-şi bea prima bere a zilei. Imediat ce acesta a 
dispărut, jandarmul l-a întrerupt pe Dulles şi l-a urcat înapoi în 
tren, şoptindu-i: A/lez passez vite. Vous voyez que notre 
collaboration n'est que symbolique (Treceţi repede. Vedeţi doar 
că aşa-zisa noastră colaborare e doar simbolică). Câteva minute 
mai târziu, Dulles a traversat legal graniţa franceză către 
Elveţia. A fost unul dintre ultimii care a putut s-o facă până la 
eliberarea Frantei’. 

Imediat ce a ajuns la post, Dulles a început recrutarea de 
ajutoare, stânjenit de faptul că, la scurt timp după sosirea sa în 
Elveţia, naziştii au ocupat Franţa. Ameninţau astfel cu invadarea 
întregii coaste mediteraneene franceze, ceea ce era cumplit, 
mai ales de când populaţia de aici renăscuse, datorită prezenţei 
Forţelor Aliate în Africa de Nord. De fapt, toată graniţa elveţiană 
fusese ocupată de nazişti şi de aliaţii lor fascişti. Printre cei 
recrutaţi se numărau câţiva stabiliţi deja în Elveţia şi ale căror 
obligaţii iniţiale nu mai aveau obiect, de vreme ce Elveţia fusese 
izolată. Erau bărbaţi şi femei din diverse departamente ale 
guvernului american, angrenaţi în activităţi comerciale sau 
consulare - asigurare de vize pentru oamenii de afaceri elveţieni 
care doreau să viziteze Statele Unite, ajutor pentru turiştii 
americani în Elveţia” etc. Unul dintre primii contactaţi a fost 
viceconsulul american din Basel, Nancy Reichman. 


Consulatul din Basel, situat în centrul acestui oraş ce avea 
graniţă comună cu Germania şi cu Franţa şi constituia unul 
dintre cele mai importante noduri de transport din Europa 
Centrală, nu putea avea, din punctul de vedere al OSS-ului, un 
amplasament strategic mai bun. Problema principală o 


8 Allen Dulles, The Secret Surrender, New York, 1966, p. 12 şi următoarele. 
% Ibid., p. 16. 


constituia lipsa funcţionarilor diplomatici. Iniţial fuseseră trimişi 
doi, însă unul din ei, consulul, tocmai fusese retras şi nu a putut 
fi înlocuit la timp. Cu atât mai mult nu putea fi înlocuit acum, 
când Elveţia era încercuită. Pe lângă asta, exista „problema” 
viceconsulului: era femeie şi, în plus, evreică. 

Dulles era disperat. La treizeci de zile de la sosirea sa la 
Berna, a invitat-o să-l viziteze în apartamentul său din 
Herrengasse. Nu s-a încumetat s-o cheme la ambasadă, 
deoarece activităţile sale clandestine nu erau tocmai apreciate 
de indivizii de modă veche de acolo, în special de şeful 
Ambasadei Americane din Elveţia, Leland Harrison. 

Când Dulles deschise uşa pentru a o întâmpina, rămase 
înmărmurit: făptura din faţa sa era o brunetă frumoasă, 
minionă, foarte elegant îmbrăcată, ce semăna izbitor cu Gene 
Tierney, tânăra actriţă abia lansată la Hollywood. Primul lucru la 
care se gândi Dulles fu acela că şeful său, capul OSS-ului, 
„Sălbaticul Bill” Donovan, care se pricepea la tinere femei, ar fi 
recrutat-o imediat fără a clipi. O secundă mai târziu, gândul îi 
zbură din minte. Dulles, spre deosebire de Donovan, care era 
irlandez catolic, era puritan şi adesea oficia în prezbiteriu. Toată 
povestea asta avea tristul rezultat de a-l determina să nu 
amestece niciodată distracţia cu afacerile sau cu orice altceva. 

— Pot să vă iau haina? au fost primele cuvinte pe care i le-a 
adresat tinerei. 

Când ea i-a întins haina, Dulles nu s-a putut opri să remarce 
că avea în faţă o foarte „înzestrată” tânără doamnă. 

— Cafea? 

Ea ezită. 

— E cafea veritabilă, americană, nu surogat, adăugă imediat 
Dulles. Am adus-o cu mine în avion. Ce-ar fi să ne aşezăm lângă 
fereastră cât timp o bem? 

Fereastra se deschidea către vâlceaua pe care o forma râul 
Aare şi oferea priveliştea Alpilor din ţinutul muntos al Bernei. 

— Frumos, nu-i aşa? 

Ea încuviinţă. 

— Adaugă la astea via pe care o vezi acolo, între casa mea şi 
râul de dedesubt. Se dovedeşte a fi un paravan perfect pentru 


orice vizitator care nu ar vrea să fie văzut că intră pe uşa din 
Herrengasse”. 

Nancy Reichman nu scoase o vorbă. 

— Am menţionat toate acestea, datorită naturii afacerii în 
care sunt implicat şi a motivului pentru care te-am rugat să vii 
astăzi aici. Te-a lămurit ministrul Harisson de la legaţie sau 
altcineva din Departament despre persoana mea? 

— Nu, domnule, răspunse Nancy Reichman. Cu toate că am 
citit în Weve Zürcher Zeitung că elveţienii vă consideră 
reprezentantul personal al preşedintelui Roosevelti!. 

Allen Dulles râse. 

— Nu e întru totul adevărat, însă sunt ultima persoană care ar 
nega asta. Sunt, în realitate, ofiţer al serviciului secret ataşat 
unei organizaţii guvernamentale ce poartă numele de Oficiul 
pentru Servicii Strategice. Acum o jumătate de an preşedintele 
Roosevelt a semnat ordinul de înfiinţare a OSS. Inainte, 
funcţionam pe linie informativă sub conducerea lui William 
Donovan, pe care preşedintele Roosevelt l-a numit coordonator 
al Informaţiilor în iulie 1941. Donovan se subordona direct 
preşedintelui. Azi ne subordonăm atât lui, cât şi Statului Major 
Aliat. În concluzie, suntem o organizaţie relativ nouă, iar în ce 
priveşte implicarea în Elveţia, avem caracter de pionierat. De 
aceea, căutăm să obţinem ajutor aici şi acesta-i motivul pentru 
care te-am rugat să vii din Basel să mă vezi. 

Făcu o pauză, apoi continuă: 

— Te avertizez că tot ce îţi voi spune constituie un secret de 
cea mai mare importanţă. Inţelegi? 

— Da, domnule. 

Răspunsul ei fusese dat pe un ton uşor emoţionat. Bărbatul 
din faţa sa aparţinea acelei categorii de oameni care prin simpla 
lor prezenţă îi făcea pe ceilalţi să se simtă stânjeniţi. Era un 
bărbat de cincizeci de ani, de statură medie, într-o ţinută lejeră. 
Purta o jachetă sport maro şi pantaloni galbeni, largi; se vedea 
că preferă să se îmbrace astfel şi să nu fie obligat să poarte 
costumul albastru şi cravata, devenite uniformă în cercurile 
diplomatice. La urma urmei, nu era nimic neobişnuit în asta. 


1 Ibid, p. 15. În această autobiografie e evident că Allen Dulles savurează 
rolul de „spion”. 

11 Ibid. Dulles notează că nu avea nici cea mai mică idee că se pornise 
această falsă bârfă. 


Anormali erau însă capul şi ochii, care impuneau respect 
amestecat cu un sentiment de teamă. Părul său cărunt era 
impecabil pieptănat, iar capul avea forma pătrată şi era mai lat 
decât normal. Ceea ce-l deosebea însă de cei mai mulţi semeni 
ai săi erau ochii din spatele ochelarilor fără rame, cenuşii ca 
oţelul. Erau ochi care, în loc să vadă pur şi simplu, penetrau. lar 
acum, privirea acestora era fixată în ochii femeii. 

— Un lucru mă surprinde, continuă el. Spuneai că ai citit 
despre mine în ziarele elveţiene. Vorbeşti fluent germana? 

— Da. Ca şi Schwyzerdeutsch, dialectul elveţian. 

— De ce tocmai germana? 

— Părinţii mei au emigrat din Germania, şi acasă vorbim încă 
această limbă. 

— Ce înseamnă acasă? 

— Palo Alto, California. 

— De ce tocmai Palo Alto? 

— Tatăl meu predă economia, mai precis istoria gândirii 
economice, la Stanford. A studiat cu Max Weber la Heidelberg. 

Allen Dulles dădu aprobator din cap. Cu fiecare minut care 
trecea, devenea tot mai interesat. 

— Şi cum se face că vorbeşti fluent dialectul elveţian? 

— După ce mi-am terminat studiile la Stanford, în primăvara 
anului 1937, am venit în Elveţia, pentru studii postuniversitare, 
la Universitatea din Basel - de fapt, de anul trecut am reînceput 
cursurile şi seminariile, la fără frecvenţă, bineînţeles - şi astfel a 
trebuit să fac un efort suplimentar să învăţ dialectul elveţian. 
Ştiţi, studenţii elveţieni i-au urât dintotdeauna pe studenţii 
germani care, înainte de război, veneau în Basel să studieze. 
Erau aroganţi, scorţoşi şi secretoşi. Nu se oboseau să ascundă 
faptul că îi priveau pe elveţieni ca pe o adunătură de provinciali, 
inferiori din punct de vedere cultural. Cred că în asemenea 
situaţii noi am folosi apelativul de „pleavă”. Pe măsură ce Hitler 
a urcat pe scara succesului, atitudinea lor de superioritate şi 
îngâmfare a devenit şi mai evidentă. Drept rezultat, elveţienii au 
început să-i denumească pe nemți Chaibe Schwobe. 

— În traducere? 

Nancy Reichman roşi. 

— Bănuiesc că în traducere aproximativă înseamnă „împuţiţi 
mâncători de varză”. Roşi din nou. 

Expresia îi plăcu lui Dulles. Încercă şi el să pronunţe: 


— Chaibe Schwobe. Am spus bine? 

Pronunţia era detestabilă, însă Nancy Reichman încuviinţă 
grăbită. 

— Când ai intrat în diplomaţie? 

— În vara lui 1939, chiar înainte de a izbucni războiul. Tata a 
insistat să încetez cursurile de aici şi să mă întorc acasă. Am 
făcut aşa cum mi-a cerut el. Am dat examen la Externe, l-am 
trecut, şi, după un stagiu iniţial la Departamentul de Stat din 
Washington, am fost numită, în august 1940, viceconsul la 
Basel. Bănuiesc că motivele sunt evidente. 

— Pe cine cunoşti în Basel? continuă Dulles întrebările. 

— Vă referiţi la elveţieni? 

Dulles dădu din mână. 

— În general. Oameni importanţi. Elveţieni sau străini. 

— Elveţienii nu sunt prea dornici de cunoştinţe noi, cred că 
ştiţi bine, domnule. Cu toate astea, în mediul universitar, în 
special prin intermediul profesorului Edgar Salin, am avut 
nesperatul noroc de a întâlni unii oameni deosebiți. 

— Cum ar fi? 

— Avocaţi. Oameni de artă. Bancheri - de exemplu de la 
Banca pentru Investiţii Internaţionale. 

— Nume? 

— Vă referiţi la BIS? 

— Da. 

— Per Jacobsson. Şi Dr. Peter Burckhardt, asistentul personal 
al primului, un tânăr elveţian care a studiat cu mine la 
universitate înainte de război. 

Dulles crezu o clipă că observase o uşoară roşeaţă în obrajii 
femeii când menţionase numele tânărului. 

— Altcineva? 

— O mulţime de alţi studenţi, mai precis foşti studenţi, ajunşi 
între timp în posturi importante ale unor companii chimice din 
Basel, cum ar fi CIBA - Geigy, Hoffman, La Roche, Sandoz. Toate 
aceste companii îşi desfăşoară activitatea de-a lungul întregii 
Europe şi chiar al întregii lumi. Alţi foşti studenţi ocupă posturi în 
bănci comerciale cum ar fi Corporaţia Bancară Elvețiană, cea 
mai mare bancă cu sediul în Basel. Am cunoscut studenţi care 
locuiesc în alte oraşe, de exemplu Zurich. Cu toţii fac parte din 
elita elveţiană şi asta pentru că au venit să studieze în Basel, cu 
profesori dintre cei mai importanţi gânditori ai zilelor noastre. 


Acolo ţine cursuri profesorul Karl Barth, teologul protestant, ca 
şi profesorul Jaspers, filozoful existențialist german, care nu a 
suportat să trăiască în Germania nazistă; predă, de asemenea, 
profesorul Carl Gustav Jung, psihiatrul, care vine de două ori pe 
lună tocmai de la Zurich, la fel şi Wolfgang Pauli, fizicianul. Mai e 
profesorul Edgar Bonjour, istoric elveţian, care predă cronica 
neutralității Elveţiei, ca şi... 

Dulles o întrerupse: 

— Profesorul tău... care e numele său? 

— Salin. Edgar Salin. 

— EIl cine e de fapt? 

— E neamt, din Frankfurt au Main. Şi el a fost studentul lui 
Weber la Heidelberg. De acolo îl ştie pe tata. Făceau parte dintr- 
un grup de admiratori, i-aş putea numi discipoli ai poetului 
Stefan George, un individ cu mare influenţă, ce-şi avea 
reşedinţa în acel oraş. La începutul anilor '30, atât Salin, cât şi 
tata au plecat din Germania. Ca şi Jaspers şi ca mulţi alţi 
academicieni germani au observat ceea ce se întâmpla în jurul 
lor. Mulţi au venit în America, în special la Princeton şi, printre 
ei, ştiţi bine că a sosit şi Albert Einstein. Tata a plecat la 
Stanford, aşa cum v-am menţionat anterior. Alţii, ca Jaspers şi 
Salin, au vrut să rămână în Europa şi anume în partea din 
Europa în care se vorbea germana. Aşa se face că Salin a 
acceptat fără ezitare invitaţia de a conduce departamentul de 
economie al Universităţii din Basel. Am senzaţia că el cunoaşte 
toate persoanele importante din Europa, în special germani; 
cunoaşte emigranţi ca tata sau ca Siegmund Warburg, 
bancherul din Hamburg care locuieşte azi la Londra şi reuşeşte, 
numai el ştie cum, să mai apară şi pe aici, prin Elveţia; cunoaşte 
întreaga familie Seligman, care deţine o bancă în Basel; menţine 
legături strânse cu o mulţime de oameni ce locuiesc încă în 
Germania, foşti studenţi aflaţi actualmente în posturi înalte sau 
academicieni ce au rămas în Germania şi predau încă acolo. 
Când sosesc în Basel oameni de acest gen, obişnuieşte să 
organizeze petreceri speciale pentru ei, la care invită bancheri şi 
afacerişti de prin partea locului, cum sunt Jacobsson sau 
Seligman, ca şi foşti studenţi, precum Peter Burckhardt. La 
astfel de petreceri se discută despre orice: de la economie la 
filozofie şi de la artă la politică. 

— De regulă eşti şi tu inclusă printre invitaţi? 


— Da. În mod sigur asta i-o datorez tatălui meu. 

Dulles aprecie ultima afirmaţie. Nu era obişnuit să descopere 
femei frumoase care să fie în acelaşi timp modeste. Socoti că 
văzuse şi auzise destul. 

— Domnişoară Reichman, mi-ar plăcea foarte mult să lucrezi 
cu mine. Va fi o slujbă periodică. Vei putea, bineînţeles, să-ţi 
continui îndatoririle de viceconsul la Basel. Din punctul nostru 
de vedere, nu puteai fi mai bine plasată. Nu mă pot gândi la 
nimeni care să aibă o mai bună calificare pentru misiunile pe 
care le intenţionez. Înainte de a-mi da un răspuns, şi Dulles 
putea deja citi pe faţa ei că răspunsul va fi pozitiv, trebuie să te 
avertizez că munca noastră poate deveni extrem de 
periculoasă. Asta mă face să te întreb despre o problemă mai 
delicată, dar care trebuie pusă. 

Făcu o scurtă pauză. 

— Eşti evreică, nu-i aşa? 

Ea îl privi pe Dulles drept în ochi şi-i răspunse: 

— Sunt. Şi sunt mândră de asta. 

— A lucra pentru mine, continuă el, poate, subliniez acest 
poate, înseamnă obligaţia ca, în circumstanţe extreme, să treci 
graniţa în Germania, clandestin bineînţeles, ceea ce implică 
riscul enorm de a fi prinsă. Un astfel de eveniment ar fi extrem 
de neplăcut pentru orice american, în special pentru un 
american evreu. 

| se păru că ea ar fi dorit să spună ceva, însă Dulles ridică 
mâna. 

— Lasă-mă să termin. Există multe zvonuri privitoare la ceea 
ce face Hitler cu evreii. Ei sunt sistematic mutaţi din Olanda, 
Belgia şi Franţa şi deportaţi în Polonia, în lagărele de muncă. 
Nimeni nu poate oferi date sigure în legătură cu acest aspect, 
însă eu consider, domnişoară Reichman, că e de datoria mea să- 
| evidenţiez înainte ca dumneata să iei vreo hotărâre. La urma 
urmei, ai şi o datorie faţă de familie. Probabil că-mi vei cere 
câteva zile de gândire, deşi mă tem că trebuie să insist să nu 
consulţi pe nimeni, absolut pe nimeni, incluzând în acest nimeni 
şi pe tatăl dumitale şi pe profesorul Salin. Dacă nu-ţi vei asuma 
o asemenea responsabilitate, vom uita amândoi că am discutat 
vreodată. Şi această pierdere de memorie va fi definitivă. 
înţelegi? 


Tânăra americancă nu auzea acum vocea diplomatului Allen 
Dulles, ci pe cea a superspionului Dulles. Era o voce încă 
scăzută, dar care conţinea nuanţe aspre, amenințătoare chiar. 

— Da, domnule, înţeleg totul şi aveţi cuvântul meu pentru 
asta, replică ea solemn. Dacă nu vă deranjează, prefer să nu 
aştept. Nu am rezerve în ceea ce priveşte colaborarea cu 
dumneavoastră şi sunt perfect conştientă de riscurile personale 
pe care mi le asum. Sunt absolut sigură că familia m-ar aproba, 
dacă ar şti ce îmi propuneţi. Vedeţi, America a fost bună cu noi, 
pe când Germania nu. 

La aceste cuvinte, diplomatul şi superspionul Dulles se simţi 
adânc impresionat, însă făcu tot ce îi stătu în putinţă ca să nu-şi 
arate emoția. 

— Atunci e în regulă. 

Se ridică de pe scaun şi, după ce ea făcu la fel, îi întinse 
mâna. 

— Bun venit la bord, domnişoară Reichman. 

Fu surprins de fermitatea cu care ea îi strânse mâna. Trase 
imediat concluzia că racolase o tânără doamnă nu numai foarte 
deşteaptă, ci şi dură şi foarte hotărâtă. 

Dulles se uită la ceas. 

— E ora patru. Când doreşti să te întorci în Basel? 

— Am vrut să plec la ora şase, dar... 

— Atunci avem timp suficient să punem la punct unele detalii 
şi primul dintre ele va fi să stabilim ce divulgăm sau ce nu celor 
de la Departamentul de Stat, în special şefului misiunii din 
Elveţia, ministrul Harrison. Trebuie să recunosc că, în anumite 
chestiuni, între mine şi Leland Harrison există divergențe de 
păreri. El aparţine acelei şcoli care i-a învăţat pe cei din 
Departamentul de Stat că nu e frumos să citeşti corespondenţa 
altuia. Cred că nu e nevoie să-ţi mărturisesc că aceasta e 
singura corespondenţă care mie îmi face plăcere să o citesc. 

Conveniră ca Dulles să rezolve problemele direct şi imediat cu 
şeful ambasadei americane. Ea va continua să-şi îndeplinească 
atribuţiile sale de viceconsul, subînţelegându-se că problemele 
ce priveau OSS-ul avea să le raporteze numai lui Dulles. In 
eventualitatea ivirii unui conflict de interese provenit din dubla 
ei subordonare, singurul în măsură să ia vreo hotărâre ar fi fost 
el, Dulles. 


Asupra ultimei condiţii, ministrul Harrison a obiectat a doua zi, 
când a fost informat, ceea ce l-a făcut pe Dulles să-i 
reamintească ambasadorului că misiunea sa în Elveţia provenea 
direct de la preşedintele Roosevelt şi, în concluzie, dacă 
Harrison ar fi dorit să dezbată problema în continuare nu ar fi 
avut altceva de făcut decât să se adreseze Casei Albe. Cu 
aceasta, disputa s-a încheiat, cel puţin pentru moment, 
deoarece Leland Harrison era un om care evita să facă valuri 
pentru orice. 


CAPITOLUL 3 

Nancy Reichman a reuşit să prindă trenul de ora şase şi, în 
săptămânile ce au urmat, şi-a început prima „misiune” sub 
îndrumarea OSS: de a cultiva acele relaţii din Basel care puteau 
oferi informaţii la prima mână în legătură cu ceea ce se 
întâmpla în ţara ce se întindea în nordul oraşului, o ţară aproape 
complet izolată, în care puţini oameni aveau acces. Nancy 
Reichman trebuia să-i găsească pe aceşti oameni. 

Încrederea pe care o avusese Dulles în abilitatea ei căpătă 
imediat justificare. Două săptămâni după prima lor întâlnire din 
Berna, Nancy se prezentă cu informaţii atât de năucitoare, încât 
până şi Dulles, deşi le-a socotit perfect verosimile, a ezitat să le 
transmită la Washington fără confirmarea din alte surse. 

Informaţiile i-au parvenit la una dintre acele petreceri pe care 
profesorul Edgar Salin, mentorul ei de la Universitatea din Basel, 
le organiza pentru cei aflaţi în trecere prin oraş. De data 
aceasta, petrecerea a fost organizată în separeul unuia dintre 
cele mai bune restaurante din Basel, Zum Sternen, situat pe 
Sankt Alban Vorstadt. Din cauza vacanței de Crăciun care 
tocmai începuse, asistenţa n-a fost numeroasă. De fapt, Nancy a 
fost unicul exstudent invitat la întâlnirea din acea seară de 22 
decembrie 1942. În afara unui singur musafir, toţi erau locuitori 
ai Baselului: profesorul Salin, bancherul Seligman, un avocat din 
partea locului, Karl Meyer, cu clientela majoritar alcătuită din 
germani, în special industriaşi, şi care avea grad de maior în 
armata elveţiană. Nancy află mai târziu de la Dulles faptul că 
avocatul avea legături strânse cu Ministerul de Externe al 
Elveţiei. Se mai afla acolo Dr. Peter Burckhardt, fost student al 
lui Salin, actualmente asistentul lui Per Jacobsson. Cel de-al 
cincilea bărbat era profesorul Arthur Sommer care, la fel ca 
avocatul, fusese concentrat pe timpul războiului, dar în armata 
germană, ca ofiţer al Statului-Major din Berlin. Avea şi o a treia 
slujbă care-l chema regulat în Elveţia. Era membru al Comisiei 
Economice Permanente Helveto-Germane, organismul care 
dirija fluxurile comerciale şi financiare imense - şi reciproce - 
între Germania nazistă şi Elveţia neutră. Comisia trebuia să se 
întrunească frecvent întotdeauna în Elveţia, aşa că Sommer 
trecea aproape săptămânal graniţa helveto-germană din Basel. 

Pe timpul cinei propriu-zise, nu s-a discutat nimic important. 
În acel decembrie al anului 1942, subiectele principale de 


discuţie erau oferite de bătăliile devastatoare de pe frontul estic 
german din Rusia şi de succesele americanilor din Africa de 
Nord ulterioare debarcării din 8 noiembrie. Salin credea că 
situaţia se răsturnase în defavoarea naziştilor. Nu rămăsese 
decât o problemă de timp. Profesorul Sommer se arăta însă mai 
puţin optimist. Deşi era antinazist convins, avea o părere 
deosebit de critică asupra încercării eşuate a Aliaților de a 
deschide un al doilea front în Europa. În ciuda unor lovituri 
recente primite de armata germană, naziştii se considerau încă 
invincibili şi de fapt demaraseră programe noi, unele de o 
natură cu adevărat înfricoşătoare. În acest moment, Sommer 
tăcu brusc. Motivul îl putea constitui prezenţa avocatului 
elveţian, cunoscut pentru relaţiile sale germane. Imediat, 
discuţia a fost mutată asupra altor subiecte. 

Mai târziu, pe drumul spre casă, Salin a redeschis subiectul. 
Ca de obicei, se oferise să o însoţească pe Nancy până în 
Markplatz înainte de a se întoarce în Hardstrasse. Inainte de 
orice însă, trebuia să-l conducă pe oaspete către hotelul Euler, 
aflat în partea cealaltă a oraşului faţă de gara centrală. 

Cei doi profesori ocupau locurile din faţă ale masivului BMW al 
lui Salin, iar Nancy rămase singură, pe bancheta din spate. In 
ciuda faptului că germanul Sommer vorbea cu voce scăzută, 
Nancy a auzit fiecare cuvânt şi tot ce a rostit el i-a rămas 
întipărit în memorie. 

— Die Entscheidung war am 20 Januar dieses Jahres getroffen 
worden, începu el. Decizia a fost luată pe 20 ianuarie anul 1942, 
la o întrunire ţinută în Wannsee - o suburbie a Berlinului - şi 
care fusese convocată de Reinhard Heydrich, omul numărul doi 
în SS. Problema care l-a determinat pe Heydrich să aranjez o 
astfel de întâlnire a fost cea a metodologiei... de a ucide cât mai 
eficient evreii. Până la sfârşitul lui 1941, cinci sute de mii de 
evrei din Rusia ocupată de nazişti fuseseră deja asasinați de 
echipe speciale ale SS, aflate sub ordinele lui Heydrich. Erau 
împuşcaţi şi îngropaţi în gropi comune săpate de lotul care urma 
să fie lichidat. Heydrich le-a explicat colegilor săi din SS, adunaţi 
la Wannsee, că procesul era prea încet şi greoi şi că se simţea 
nevoia unei mai bune Lösung, soluţii, a problemei evreieşti. 
Atunci a folosit Heydrich pentru prima dată acest cuvânt care va 
fi asociat întotdeauna cu infamia: Endlösung. Soluţia finală. 


Nancy n-avea să uite niciodată această primă întâlnire cu 
fiorosul cuvânt. Profesorul Salin, el însuşi evreu german, obişnuit 
cu poveşti de groază privitoare la foştii săi conaţionali, de 
aceeaşi credinţă şi rădăcini, păru că se înfioară subit la auzul lui. 

— Was soll das bedeuten? Endlösung?” 

— Inseamnă, explică Sommer, eliminarea totală a evreilor din 
Europa, un proiect uriaş care necesită o „metodologie” mult 
îmbunătăţită. Propunerea lui Heydrich a fost de a se construi 
camere de gazare, în principal în Polonia, care este sub controlul 
său. Are în vedere un loc special, un orăşel numit Auschwitz. 
Gazul, foarte eficient, numit zyklon B, e produs la cerere de |. G. 
Farben. Toţi cei prezenţi la întrunire au fost de acord că ideea 
era strălucită. Procesul-verbal al şedinţei l-a întocmit un anume 
Adolf Eichmann, „expertul în problema evreiască” al lui 
Heydrich. Am văzut una dintre copii. 

La mijlocul lui iulie 1942, Heinrich Himmler, şeful SS şi 
superiorul lui Heydrich, a fost martor la gazarea a patru sute 
patruzeci şi nouă de evrei olandezi, în „uzina experimentală”, 
numită şi „buncărul doi”, a complexului din Auschwitz. l-a plăcut 
ce a văzut acolo. După aceea, aplicarea Soluției finale a prins 
viteză”. 

— Câţi sunt ucişi? 

Profesorul Sommer răspunse la întrebarea lui Salin cu un soi 
de Ga/genhumor, acel gen de umor de ştreang care era faimos 
la nemti. 

— Traficul feroviar către lagăr a atins proporţii enorme. Asta a 
dus la lansarea unei glume sinistre, la modă acum la Berlin, şi 
care spune că Auschwitzul a devenit, probabil, unul din cele mai 
mari oraşe din Europa, de vreme ce atât de mulţi oameni intră şi 
niciunul nu iese. 

Cei doi bărbaţi petrecură în tăcere ultimele minute de drum, 
înainte ca BMW-ul să oprească în faţa hotelului Euler. Salin lăsă 
motorul să meargă şi cobori să-şi ia la revedere de la vizitatorul 
german, prilej de a schimba câteva ultime vorbe. 

— Aber haben Sie Beweis? întrebă Salin. Nemţii păstrează o 
evidenţă? 


12 Ce înseamnă asta? Soluţia finală? 

13 Vezi Callum MacDonald, The Killing of SS Obergruppenfiihrer Reinhard 
Heydrich, New York, 1989; Walter Laqueur şi Richard Breitman, Breaking the 
Silence, New York, 1986. 


— Leider nein, veni răspunsul. Din păcate, nu. 

— Ai putea, cel puţin, să repeţi ce mi-ai spus în scris? 
continuă Salin. 

Sommer ezită. 

— Îţi voi scrie o scrisoare astă-seară, Edgar, care îţi va fi 
livrată personal acasă, în Hardstrasse, mâine-dimineaţă. 

Cei doi profesori îşi strânseră unul altuia mâinile, apoi Salin se 
urcă în maşină să o conducă acasă pe Nancy. 


14 Ibid, p. 264-265. În Breaking the Silence Laqueur şi Breitman relatează 
povestea unui industriaş neamţ, Eduard Schulte. Ei pretind că acesta era 
„omul din umbră” care, pentru a folosi cuvintele lor, „a trimis primul lumii 
întregi incredibila ştire că Hitler începuse exterminarea evreilor”. Aceşti 
istorici au stabilit că ambasadorul Leland Harrison, şeful ambasadei 
americane din Elveţia, a fost cel dintâi care a recepționat informaţia. Când 
cei de la Departamentul de Stat de la Washington au aflat vestea de la 
Harrison, spre sfârşitul anului 1942, au transmis-o mai departe OSS-ului, 
numind mesajul „un zvon macabru inspirat de frica evreilor”. Mai târziu, la 
începutul lui 1943, după ce Schulte l-a contactat pe Dulles, i-a convins pe el, 
OSS-ul şi preşedintele Roosevelt de oribilul adevăr. Există şi alţi istorici care 
se îndoiesc că Schulte singur i-a informat pe Aliați despre natura şi scopul 
soluţiei finale şi care bănuiesc că originile acestei acţiuni ar putea fi găsite, 
mai degrabă, în legătura Sommer-Salin. Această dispută a luat naştere din 
cauza faptului că numele lui Schulte nu a fost niciodată menţionat în 
telegramele trimise din Elveţia care conţineau informaţiile oferite de un 
informator neamt ce semna numai cu litera „S”. Încercarea de a rezolva 
problema şi de a identifica misterioasa identitate a omului din spatele literei 
„S” l-a condus pe Walter Laqueur la ideea de a deveni coautor la cartea 
despre Schulte, sub titlul Breaking the Silence. În post-scriptumul la acea 
carte, Laqueur a scris următoarele: „Din întâmplare, am descoperit că 
numele bărbatului începea cu litera «S». Atunci nu mi-a fost de mare ajutor 
pentru că «S» e o iniţială comună multor nume germane. Numai în Basel, 
Zurich şi Berna s-au aflat, pe timpul războiului, o mulţime de Schmidt, 
Scholler, Strauss şi Stumm. Am făcut o anchetă printre industriaşii germani şi 
elveţieni care au supravieţuit ca să obţin de la ei orice indiciu, cât de mic. Le- 
am scris duzini de scrisori şi am consumat o groază de convorbiri telefonice, 
însă n-am avut niciun succes. Între timp, alţi istorici au ajuns la concluzia că 
mesagerul misterios era Arthur Sommer. El era un economist german care 
aparţinea cercului de admiratori ai poetului german Stefan George. Alt 
membru al acestui cerc era contele Klaus von Stauffenberg, bravul ofiţer care 
era cât p-aci să-l ucidă pe Hitler la 20 iulie 1944... Sommer nu a fost nazist şi 
se întâlnea din când în când cu prieteni evrei din Elveţia, incluzându-l aici pe 
profesorul Edgar Salin, originar din Frankfurt, care preda economia la Basel. 
Conform dovezilor aduse de Salin după război, Sommer i-a expediat, în 1942, 
o scrisoare în care arăta că fuseseră construite lagăre de exterminare în Estul 
Europei, cu scopul de a ucide toţi evreii din Europa (ca şi pe majoritatea 


În dimineaţa următoare, Nancy Reichman îl sună pe Dulles, la 
Berna, şi-i spuse că avea o informaţie de maximă importanţă, 
pe care prefera să i-o comunice între patru ochi. Dulles acceptă, 
aşa că ea luă primul tren spre Berna. 

Când ajunse în apartamentul lui, îi relată cuvânt cu cuvânt 
întreaga conversaţie auzită cu o seară în urmă. Unicul lui 
comentariu, la sfârşit, a fost: 

— Ai o memorie remarcabilă. 

— Da, cred că da. 

— De asemenea, crezi fiecare cuvânt din ceea ce ai auzit, nu-i 
aşa? 

— Absolut. 

— Şi eu. Dacă îţi aduci aminte, am menţionat, în prima 
noastră conversaţie, faptul că sunt tot felul de zvonuri privitoare 
la soarta evreilor din Europa. Din păcate noi, OSS, ca şi 
profesorul ăla german, Sommer, nu avem nicio dovadă. Repet: 
bănuieli, da, probe, nu. 

Mai e o problemă. Dacă aş transmite această informaţie la 
Washington, ar fi posibil ca sursele noastre, incluzându-te aici şi 
pe tine, să fie total compromise. Noi am descoperit recent că 
naziştii au descifrat codul folosit de ambasada noastră pentru 
transmisiile radio şi telefonice. Până când vom repara situaţia... 

Ea fu evident dezamăgită. 

— Crede-mă, Nancy, continuă el, aceasta e o problemă pe 
care o voi urmări cu prioritate. La fel şi tu. Ţine însă minte că la 
Washington sunt mulţi oameni care nu vor crede că aşa cevae 
posibil. Ei au senzaţia că sunt special induşi în eroare, pentru a 
se forţa deschiderea Statelor Unite în favoarea emigrației 
evreieşti nelimitate. Asemănătoare e şi atitudinea elveţienilor, 
chiar mai dură. Ar vrea, pur şi simplu, să-i arunce pe evrei peste 
graniţă, în Germania sau Austria. Das Boot ist voll, spun ei. 


prizonierilor ruşi) prin otrăvire cu gaz. 

Laqueur continuă prin a evidenția că, în acord cu cele spuse de Dr. Haim 
Pazner - un istoric care s-a ocupat de Salin - Salin a pasat informaţia 
americanilor din Berna, care au transmis-o mai departe, Washingtonului şi 
Aliaților. Laqueur susţine că această teză e „interesantă, dar greşită”. Eu am 
avut privilegiul de a studia cu profesorul Edgar Salin, care mi-a fost, de fapt, 
Doktor Vater (îndrumător) pentru teza de doctorat în economie pe care am 
susţinut-o în 1958 la Universitatea din Basel. Cu urechile mele am auzit 
această poveste de la el, însă nu pot şti cu certitudine dacă informaţia sa a 
ajuns vreodată la Washington şi, dacă da, dacă a fost crezută sau nu. 


Barca de salvare elveţiană e plină. Aşa că trebuie să avem o 
dovadă categorică înainte de a spera că informaţii ca ale tale 
vor fi crezute de cineva. 

— Inţeleg, rosti tânăra, deşi faţa ei trăda exact contrariul. 

— Te simţi părăsită, ştiu. Nu va fi pentru ultima oară. 

Se uită la ea şi adăugă: 

— Ce-ai zice să bem un pahar de vin elveţian alb şi să 
discutăm despre altă problemă care nemulţumeşte tot mai mulţi 
indivizi la Washington? 

Se duse la frigider şi scoase o sticlă de Aigle. O desfăcu şi 
continuă să vorbească turnând lichidul în pahare. 

— Se spune că ar fi crescut considerabil cantitatea de aur 
transferată de Germania în Elveţia. Noi, în special secretarul 
Trezoreriei, Morgenthau, vrem o confirmare sau o infirmare a 
acestui zvon. Dacă e adevărat, atunci cineva care lucrează la 
Banca pentru Investiţii Internaţionale trebuie să cunoască detalii 
despre această problemă, pentru că BIS se află, de obicei, în 
centrul tranzacţiilor europene cu aur. Cultivă-ţi relaţiile pe care 
le ai acolo - cu grijă, pentru că treaba nu e extrem de urgentă - 
şi vezi ce apare la suprafaţă. Priveşte totul ca pe o expediţie la 
pescuit, la care nu ştii ce vei prinde până nu arunci o nadă... 


CAPITOLUL 4 

Până la mijlocul lui februarie, Nancy Reichman progresă 
foarte puţin. Într-o seară, abia sosise acasă de la consulat când 
Peter Burckhardt o sună la telefon. Toată luna ianuarie 
încercase să dea de el, însă mereu i se răspundea că e ocupat 
cu obligaţiile militare. La telefon, Peter îi spuse cât de mult se 
bucurase s-o întâlnească la petrecerea dată de profesorul Salin 
şi o invită la o cafea. Nancy acceptă de îndată, deşi nutrea 
speranţa secretă că nu acceptase prea repede. 

După ce închise telefonul, ea se întrebă ce o putuse 
determina să reacționeze în acest fel. Deşi îl cunoştea încă din 
1938, din vremea când erau studenţi, relaţia lor nu a depăşit 
niciodată stadiul unei relaţii între doi elevi ai aceluiaşi profesor. 
Ştia că Burckhardt îşi terminase studiile şi, după susţinerea tezei 
de doctorat, în 1939, intrase în cadrul personalului mai tânăr al 
Departamentului de cercetări economice al BIS. Acolo, se 
spunea, reuşise să intre în grațiile lui Per Jacobsson, suedezul 
care nu era doar economistul-şef de la BIS, ci şi purtător de 
cuvânt al instituţiei şi unul dintre managerii ei. De-a lungul 
timpului, Nancy aflase destul de multe lucruri despre BIS ca să 
îşi dea seama că această bancă era locul propice pentru aflarea 
celor mai secrete informaţii despre tranzacţiile financiare 
internaţionale. 

Banca pentru Investiţii Internaţionale fusese înfiinţată în 
timpul Primului Război Mondial. Resursele financiare care au 
stat la baza întemeierii acestei instituţii au provenit din 
miliardele de dolari pe care Aliaţii le-au pretins Germaniei ca 
despăgubire de război. Din păcate, Germania postbelică nu a 
mai reuşit să-şi revină cu adevărat după ce a suferit atâtea 
pierderi. Pentru germani, perioada de după război s-a 
caracterizat printr-o oscilație permanentă între starea de 
prerevoluţie, hiperinflaţie şi şomaj masiv. Dificultăţile financiare 
rezultate au fost atât de mari încât, la sfârşitul anilor '20, a 
suspendat toate plăţile către creditorii internaţionali. Poziţia de 
atunci a Germaniei semăna cu a Braziliei, Argentinei, Mexicului 
şi altor ţări din America Latină în anii '80: datorii imense către 
Statele Unite şi alte naţiuni occidentale puternice financiar, dar 
insuficiente resurse de plată, măcar a dobânzilor. Soluţia: toate 
aceste ţări au contractat noi împrumuturi, ca să le stingă pe cele 
vechi. 


Soluţia problemei germane din acei ani a fost oarecum 
similară şi a purtat denumirea de Planul Young (după numele 
preşedintelui companiei General Electric, Owen D. Young), 
adoptat în 1929. Conform acestui plan, Aliaţii au înlesnit 
Germaniei contractarea altor împrumuturi, sub formă de titluri 
bancare, pentru a-şi putea efectua plăţile. 

Infiinţarea BIS a făcut parte integrantă din acest plan. Se 
urmărea în acest fel depolitizarea problemei daunelor de război. 
Banca a preluat sarcinile comitetului pentru reparaţii şi 
administrarea fluxului de capital din şi către Germania. Natura 
apolitică a acestei instituţii era dată şi de plasarea ei în Basel, 
centrul financiar tradiţional al neutrei Elveţii”?. 

Puțin după deschiderea BIS, a devenit evident faptul că 
importanţa ei depăşea cu mult simpla funcţie tehnică de 
supraveghetor al „înţelegerilor” financiare între fostele naţiuni 
aflate în conflict, însăşi natura specială a proprietăţii BIS releva 
acest lucru: deţinătorii de acţiuni (cele două sute de mii de 
acţiuni emise erau şi ele speciale, în sensul că valoarea lor 
nominală a fost definită în funcţie de cantitatea de aur - 145 
161 290,32 grame - ce reprezenta capitalul social al băncii) 
erau băncile importante ale lumii, din Belgia, Anglia, Franţa, 
Italia, Germania şi Japonia. Ulterior, s-au alăturat şi americanii 
printr-un consorţiu de bănci comerciale - J.P. Morgan, National 
Bank din New York, First National Bank din Chicago - care, 
pentru a fi ferite de imixtiunea politică a Congresului american, 
erau susţinute de Banca Rezervelor Federale. La scurt timp au 
urmat Suedia, România, Polonia, Olanda şi Elveţia. Conducătorii 
acestor bănci au devenit, implicit, conducători ai BIS. Prin 
urmare, a fost necesară stabilirea unei întruniri periodice a lor în 
Basel, ceea ce a dus, practic, la transformarea BIS într-un club al 
cluburilor, un loc în care bancherii puteau să se confeseze unul 
altuia şi să perfecteze afaceri, adeseori implicând banca în 
ducerea lor la bun sfârşit. Rezultatul final a fost că această 
bancă a devenit inima băncilor centrale ale lumii şi cea mai 
puternică legătură între sistemele financiare mondiale. 


15 Pentru istoria fondării BIS şi primii ani de funcţionare ai ei, vezi Paul Einzig, 
The Bank for International Settlements, Londra, 1930; Eleanor Lansing 
Dulles, The Bank for International Settlements at Work, New York, 1932. 
Ultima autoare era sora fraţilor Allen şi John Foster Dulles, ceea ce 
demonstrează o veche legătură între familia Dulles şi BIS. 


Istoria BIS cuprinde însă şi un aspect ascuns cu grijă. Încă de 
la început această bancă a fost, în mare măsură, o creaţie şi un 
instrument ale politicii Germaniei. Fondarea sa a fost sugerată 
de Hjalmar Horace Greely Schacht, cel care, câţiva ani mai 
târziu, avea să ajungă ministrul economiei sub Hitler şi 
preşedinte al Băncii Centrale a Germaniei, Reichsbank. Deciziile 
sale erau luate în tandem cu Emil Puhl, care ulterior va conduce 
Reichsbank alături de Dr. Walther Funk, succesorul lui Schacht 
după debarcarea acestuia de către Hitler. 

În timpul celui de-al Doilea Război Mondial, banca a fost 
controlată de nazişti. Printre directorii săi cei mai importanţi se 
numărau: Hermann Schmitz, conducătorul celui mai mare 
concern industrial, |. G. Farben; baronul Kurt von Schröder, 
directorul băncii J. H. Stein din Colonia şi ofiţer de Gestapo; Dr. 
Walther Funk şi Emil Puhl, ambii de la Reichsbank. Ultimii doi au 
fost numiţi personal de Hitler în consiliul de administraţie al BIS 
şi misiunea lor consta în asigurarea funcţionării acestei instituţii 
pe post de uşă de acces pentru finanţele internaţionale, chiar în 
situaţia de conflict armat major. Îndeplinirea ei era înlesnită de 
situarea băncii în Basel, oraş care, deşi aparţinea Elveţiei 
neutre, era amplasat pe graniţa germană. Un alt factor 
favorizant îl constituia modul de operare al băncii, după o cartă 
semnată de principalele puteri ale lumii, cu excepţia Uniunii 
Sovietice, ce stipula că BIS se bucura de imunitate faţă de 
confiscare, închidere sau cenzură, indiferent dacă proprietarii ei 
erau în război sau nu. 

Fără îndoială, aceşti nemți au fost ajutaţi în munca lor de 
preşedintele băncii, Emil Meyer, un elveţian care vorbea cu 
puternic accent german şi cumula funcţia de preşedinte al 
Băncii Naţionale a Elveţiei, ca şi de directorul general, Thomas 
McKittrick, un american ce simpatiza pe faţă cu regimul nazist. 

Nemţii nu controlau chiar toată conducerea BIS. Excepţia care 
întărea regula era oferită de Per Jacobsson, un suedez care, încă 
de la început, s-a dovedit a fi un element-cheie în interiorul BIS. 
El era omul însărcinat cu politica economică a băncii. Reuşise de 
unul singur să facă din Basel şi din BIS locul în care se întâlneau 
cu regularitate cei mai puternici bancheri din lume pentru a-şi 
coordona eforturile de control al finanţelor mondiale. Era un 
statornic antinazist şi proaliat. Sora sa era căsătorită cu Sir 
Archibald Nye, una dintre cele mai importante persoane din 


armata britanică, adjunctul şefului de Stat-Major al armatei în 
perioada celui de-al Doilea Război Mondial. Jacobsson se simţea 
obligat să-şi ascundă opţiunile datorită faptului că avea 
sentimentul de a fi „oaspete” în Elveţia. În ciuda războiului care 
despărţea naţiunile, el îşi încuraja oamenii - germani şi britanici, 
italieni şi americani, polonezi şi cehi - să continue să lucreze şi 
să prânzească împreună. l-ar fi făcut plăcere să-i vadă jucând 
împreună golf, însă, din nefericire, unicul teren din Basel se afla 
dincolo de graniţa cu Franţa, închisă încă din septembrie 193918. 

Clădirea care adăpostea banca era situată vizavi de gara 
principală din Basel şi se învecina cu una dintre cele mai vestite 
cafenele ale oraşului, Frey's. Iniţial, clădirea fusese destinată să 
adăpostească un hotel; din acest motiv, aspectul ei nu avea 
nimic din cel tradiţional de instituţie financiară. 

Personalul băncii poposea adeseori la Frey's, fie pentru 
cafeaua de dimineaţă (numită în dialectul elveţian Znueni;, adică 
„la ora nouă”), fie pentru ceaiul de după-amiază (Zvieri, adică 
„la ora patru”). 

Această cafenea a fost locul de întâlnire pe care Peter 
Burckhardt i l-a propus lui Nancy Reichman, în acea după- 
amiază de marţi, 16 februarie 1943. 

Nancy a fost prima care a ajuns acolo. Se aşeză la o masă cu 
vedere spre Centralbahnstrasse şi comandă ceai şi prăjiturele. 
Puțin mai târziu apăru şi Peter, cufundat în gânduri, având cu el 
ediţia de prânz din Bas/er Nachrichten. Când o văzu, seriozitatea 
de pe faţă dispăru, făcând loc unui zâmbet larg. Se îndreptă 
direct spre masa ei. 

— Salut, Nancy, spuse el în timp ce ea se ridicase ca să-i 
strângă mâna. Das isch aber nett dass Du ko bisch. 

Folosea familiarul Du, aşa cum era obiceiul între foşti studenţi 
care se cunoşteau, poreciliţi în Elveţia Kommilitonen. 

Ea se decise să vorbească în engleză. 

— M-a surprins plăcut telefonul tău, Peter. Vrei să bei şi tu 
ceva? 

— Nu, mulţumesc, răspunse el cu o grimasă. Nu pot suferi 
chestia asta. 

Chemă  chelneriţa şi comandă cafea şi  Kirschwasser, 
explicându-se: 


16 Vezi Erin E. Jacobsson, A Life for Sound Money. Per Jacobsson, His 
Biography, Oxford, 1979, în care ea descrie pasiunea tatălui său pentru golf. 


— E cam frig aici. Am găsit în cartea de telefon adresa ta, 
Nancy. Augustinergasse. Wie schön... lartă-mă! Mi se pare mult 
mai natural să-ţi vorbesc în dialect. Când eram la universitate, 
noi, elveţienii, adesea te admiram pentru rapiditatea cu care ți- 
ai însuşit limba noastră. 

— Ştii de ce am făcut efortul ăsta, replică ea, apoi adăugă: 
Până la urmă, s-a dovedit că nemţii sunt răi, aşa cum îi bănuiam 
noi toţi. 

Peter Burckhardt nu răspunse decât într-un târziu: 

— Nu chiar toţi. De exemplu, bărbatul de la petrecerea 
profesorului Salin. 

Ea observă că Peter nu menţionase numele bărbatului. 
„Interesant”, îşi zise şi se hotări să atace. 

— L-ai mai văzut de atunci? 

— Nu. Am auzit însă că se va întoarce săptămâna viitoare în 
Elveţia. La o întâlnire a Comisiei Economice Helveto-Germane, la 
Berna. De ce mă întrebi? Vrei să te vezi cu el? 

— Nu, nu. Cel puţin nu acum. Nu cred că e prea sănătos 
pentru el să fie văzut împreună cu un funcţionar diplomatic 
american, deşi sunt numai un umil viceconsul. 

Făcu o scurtă pauză. 

— M-ai făcut curioasă. Ai sugerat că ai putea aranja o întâlnire 
cu el. Ce legătură ar putea avea BIS cu acest domn? 

— Nici nu are vreo legătură directă. El are legături cu 
guvernul elveţian. Astăzi, aceste legături sunt şi ale mele. Din 
octombrie, am o nouă misiune în cadrul BIS, ce derivă din faptul 
că sunt unul dintre puţinii elveţieni care lucrează acolo - mă 
refer la nivel de conducere şi nu la secretare sau altceva de 
genul ăsta. De fapt, noua mea funcţie se datorează în bună 
măsură profesorului Salin. În fine, acum sunt responsabil cu 
relaţia dintre BIS şi Banca Naţională a Elveţiei. Prin urmare, sunt 
mult mai bine informat în legătură cu multe lucruri care se 
petrec în ţara asta. 

Adăugă: 

— Cred că n-ar trebui să-ţi spun toate astea. Vezi cât de 
paranoici am devenit noi, elveţienii, în ziua de azi. Ar trebui ca 
nimeni să nu ştie nimic şi, chiar dacă ar şti, ar trebui să nu 
comunice asta nimănui. În special străinilor. 

— Uite, asta îţi spune şi pe afişul acela! exclamă Nancy. 


Îi arătă zidul gării, pe care era lipit un poster înfăţişând un 
uriaş soldat elveţian, în echipament complet de luptă. Ostaşul 
ţinea un deget lipit de buze şi privea semnificativ în jos, la trei 
muncitori elveţieni. Avertismentul era clar. Ţine gura închisă, 
altfel... Era cât se poate de clar şi ce ar fi urmat. În Elveţia, 
legea marţială era încă în vigoare. Cetăţenii erau obligaţi să 
respecte indicaţiile militare, altfel dispăreau în spatele gardurilor 
de sârmă ghimpată. 

Dintr-odată, Peter tresări şi se uită la ceas. 

— E patru şi jumătate, spuse el, şi deja s-a întunecat. Am o 
idee. Hai să mergem la un film. La Rex rulează unul cu Jean 
Gabin. Cred că următorul spectacol e la ora cinci. Vrei? 


— Desigur. 
Cinci minute mai târziu îşi plătiră fiecare consumaţia şi 
părăsiră cafeneaua călduroasă. Când păşiră pe 


Centralbahnstrasse, începu să ningă uşor. 

— Am putea lua tramvaiul sau să pornim pe jos. Sunt numai 
zece minute de mers. 

— Hai s-o luăm pe jos, hotărî ea. 

O luară pe Margarethenstrasse, apoi coborâră spre Heuwaage 
şi traversară micuța piaţă în drum spre Steinenvorstadt, strada 
pe care se deschiseseră primele cinematografe din Basel. 

— Ştii cum poreclisem strada asta când eram studentă? 
Broadway. Când se aprindeau luminile cu neon la toate 
cinematografele, puteai să-ţi imaginezi că te afli în centrul unui 
oraş american. În plus, rulau aceleaşi filme ca şi dincolo. 

— Rulează şi acum, spuse Peter, deşi azi filmele americane 
ajung mai greu prin părţile noastre. Cu greu însă ţi-ai mai putea 
imagina că eşti pe Broadway. 

— Aşa este. Dar e necesar. 

Ca peste tot, şi în Elveţia electricitatea era raţionalizată. La 
fel, alimentele. Accesul la sursele tradiţionale de hrană - 
Argentina pentru carne, Canada şi Statele Unite pentru grâne - 
era din ce în ce mai dificil. În orice caz, penuria de electricitate 
de aici avea cu totul alte cauze. Elveţienii dispuneau de ample 
resurse de hidroelectricitate prin exploatarea râurilor ce izvorau 
din Alpi, ca şi prin amenajarea Văii Rinului. Din nefericire, ei 
exportau masiv acest produs în Germania. Nemţii aveau o 
disperată nevoie de curent electric pentru producţia lor de 
aluminiu, material esenţial în confecţionarea avioanelor de luptă 


şi a bombardierelor. Astfel de exporturi erau „necesare” şi 
reprezentau principalul motiv pentru care nemţii au lăsat în 
pace Elveţia şi nu s-au grăbit s-o încorporeze în cel de-al Treilea 
Reich. Dacă ar fi ocupat teritoriul helvet prin forţă, ar fi riscat să 
distrugă găina cu ouă de aur - fabricile de armament, facilităţile 
de producere a energiei electrice, uzinele de maşini-unelte şi 
produse chimice - care le erau atât de necesare. 

Peter Burckhardt nu comenta niciodată aceste lucruri. Le 
dezaproba, la fel ca mulţi compatrioți, însă considera că a-ţi 
exprima nemulţumirea în public constituia un risc de a fi 
denunţat. Mulţi elveţieni, pentru a evita să-i provoace pe nazişti, 
preferau să se conformeze insistențelor guvernului lor de a 
păstra tăcerea. 

La ora cinci fără zece minute, când ajunseră în faţa 
cinematografului Rex, se formase deja o lungă coadă pentru 
bilete. Acelaşi rând se putea vedea şi în faţa Capitolului, aflat 
peste drum. Unde ar mai fi putut elveţienii să evadeze pentru 
puţin timp din sinistra realitate ce-i înconjura, dacă nu la 
cinematograf? De mai bine de trei ani erau închişi între propriile 
graniţe. Singura lor fereastră către lume era acel ecran de 
cinematograf. Acolo, în ciuda războiului, lumea avea încă 
graniţe deschise. Acolo îi puteau vedea pe Clark Gable şi Betty 
Grable în filmele americane făcute la Hollywood sau pe tânărul 
actor englez Laurence Olivier, în filme turnate la ţară, în 
Buckinghamshire; toate aceste filme soseau în Elveţia pe ruta 
Lisabona-Genova-Geneva. Puteau fi, de asemenea, urmărite 
filme germane, făcute la Berlin, cu marea vedetă Zara Leander, 
care soseau în Elveţia, regulat, prin serviciul de poştă pe calea 
ferată şi care aveau dubla calitate de a aduce franci elveţieni în 
vistieria naziştilor şi de a face propagandă Germaniei printre 
vorbitorii de limbă germană din Elveţia. Prin intermediul liniei 
ferate Paris-Basel, încă intactă, ajungeau filme franţuzeşti de 
genul celor cunoscute în Elveţia sub denumirea Krimi's. Erau 
filme foarte populare în timpul războiului pentru că ofereau, prin 
subiect, cea mai lejeră posibilitate de a evada. Filmul Moontide 
era tipic în acest sens. Actorul principal, Jean Gabin, juca rolul 
unui marinar dur care se trezea din beţie pentru a afla că fusese 
acuzat, între timp, de crimă. Datorită posibilităţii de a uita, o 
clipă, că la mai puţin de trei mile distanţă se afla întunecatul 


imperiu al Germaniei naziste, sălile erau pline până la refuz 
seară de seară. 

Filmul se termină la ora şapte. Când cei doi ieşiră, în faţa 
intrării se formase deja o altă coadă de doritori care înfrunta cu 
stoicism zăpada şi frigul. Burckhardt o luă de braţ, pentru prima 
dată de când părăsiseră cafeneaua. 

— Mi-a venit o nouă idee. Ştii localul lui Witwe Hunziger? 

— Nu. 

— E un restaurant mititel în oraşul vechi, condus de o 
bătrânică, Văduva Hunziger, care e şi patroana. Nu serveşte 
decât vin, pâine neagră şi, pentru clienţii speciali şi numai 
pentru ei, cel mai bun entrecâte din oraş. |ţi surâde ideea? 

— Dar n-ai nevoie de o rezervare? întrebă ea circumspectă. 

— Nu. Frau Hunziger ne cunoaşte. 

Îşi întoarse brusc privirea spre el. Nu putu surprinde nicio 
urmă de trufie pe faţa lui, însă felul cum pronunţase acel „ne” îi 
suna prea familiar ca să nu-şi dea seama că Peter Burckhardt se 
număra printre ei. 

Ei erau membrii elitei sociale a oraşului şi a cantonului Basel, 
cunoscuţi în întreaga Elveţie pentru aroganță. În dialect li se 
spunea Daig, iar în germană Teig, ceea ce însemna „crusta”. 
Pătura socială cea mai de sus aparţinea familiilor care controlau 
băncile particulare ale oraşului şi instituţiile lui juridice - 
incluzând cele mai importante firme de avocatură şi 
judecătoreşti. De-a lungul secolelor, aceste familii acumulaseră 
cele mai mari averi din oraş şi împrejurimi. Puterea lor se 
întindea până la instituţiile militare. Fiii lor săreau etapa 
recrutării în armată, înscriindu-se direct la şcolile de ofiţeri, 
sfârşind, inevitabil, prin a obţine cele mai înalte grade în armata 
elveţiană. Paradoxal, această armată avea foarte puţini soldaţi 
în serviciul regulat. Era compusă în cea mai mare parte din 
miliții cetăţeneşti ce funcționau după un sistem de servicii 
universal obligatorii, conform cărora orice bărbat, între douăzeci 
şi cinci de ani şi cincizeci de ani, avea datoria să se prezinte 
periodic la concentrări în slujba activă a armatei. Oricine se 
opunea acestui sistem, şi nu era bolnav psihic, era aruncat în 
închisoare. 

Altă particularitate a aristocrației din Basel era dată de nume. 
De exemplu, erau o mulţime de Burkhart în Elveţia, însă din 
aristocrație făceau parte numai acele câteva familii al căror 


nume se scria cu „ck” şi la sfârşit cu „dt”: Burckhardt. La fel se 
întâmpla şi cu numele Fischer. Erau sute de familii cu acest 
nume, însă din aristocrație făceau parte numai acelea cu inițiala 
„V” - Vischer. 

Alte familii importante erau Bernoulli - un clan ce oferise lumii 
un faimos matematician în secolul al XVII-lea - şi Merian, de 
rezonanţă în cartografia secolului al XVI-lea. Importante erau şi 
familiile Von der Mühlls şi Sarasin. 

Toată această pătură socială se susţinea reciproc; familiile se 
protejau una pe alta, iar mezalianţa devenise o regulă fără 
abatere. 

Existau însă şi aspecte pozitive ale acestui elitism. Aceste 
familii creaseră opera - una dintre cele mai bune din Europa - şi 
baletul. Datorită lor, muzica de cameră cunoştea în Basel o 
înflorire unică. Muzeul de Artă era superb. Cât despre 
Universitate, fondată în 1456, importanţa sa era apreciată la 
nivelul celor din Bologna, Praga, Oxford, Cambridge şi Sorbona. 
Tot acest Daig care realizase aşa ceva număra cu greu câteva 
mii de indivizi într-un oraş cu un sfert de milion de suflete. 

Nancy Reichman ştia toate acestea şi tocmai de aceea se 
întreba, în acea seară de 27 decembrie 1942, ce ar fi putut 
urmări Peter Burckharat prin invitaţia pe care i-o făcuse ei, o 
evreică americancă şi oficial ataşată unui guvern ce era unul 
dintre importanţii protagonişti ai unui război la care Elveţia nu 
participa, de a cina la un restaurant apreciat de cei din Daig ca 
pe al lor propriu. 

Răspunsul la nedumeririle ei veni imediat după ce intrară în 
micul restaurant situat pe Spalenberg; era legat de două 
caracteristici ale indivizilor din Daig: erau protestanți şi anglofili. 

Pe masa la care s-au aşezat, chiar lângă soba cu cărbuni deja 
încinsă, au apărut, ca prin farmec, un coş cu pâine neagră şi o 
sticlă de Dle, faimosul vin roşu elveţian. Amândoi purtau 
pulovere groase, ca toată lumea de altfel; prin lege, pentru a 
conserva energia, temperatura în case, birouri, teatre şi alte 
instituţii publice, nu putea depăşi 18 grade Celsius. La scurt 
timp după ce se aşezară, şi le scoaseră amândoi. Nancy observă 
figura lui când ea îşi rula puloverul peste cap. Il studie cu atenţie 
şi decise că era un tip care putea fi mândru de sine. Contrastând 
cu ceilalţi, era un bărbat înalt - de aproape doi metri - zvelt, 
însă musculos, cu părul blond uşor ondulat şi un comportament 


ce trăda extracția sa patriciană. Dacă ar fi întâlnit un astfel de 
individ când învăţa la Stanford şi le-ar fi povestit colegelor în 
dormitor, cu siguranţă că ele i-ar fi zis „bucăţică bună” şi ar fi 
început să chicotească. Aici, în Elveţia, părea că nimeni nu ştia 
măcar să zâmbească. Pe lângă asta, exista şi problema 
întâlnirilor. De când sosise şi îşi reluase studiile, avusese parte 
de nenumărate întâlniri. Era conştientă de faptul că ea însăşi 
era o „bucăţică bună”. Atunci, de ce apăruse aşa, dintr-odată, 
acest Peter Burckhardt? 

— Nancy, pot să-ţi pun o întrebare în legătură cu slujba ta de 
aici? 

— Sigur, răspunse, zicând în sinea ei: „Ehe, misterele încep să 
se lămurească”. 

— Eşti în legătură permanentă cu şefii ambasadei tale din 
Berna? 

Ea reflectă puţin asupra întrebării. 

— Nu. Nu chiar. Doar dacă apare ceva neobişnuit. 

— Cum ar fi? 

— Să aranjez o viză pentru un ştăbuleţ local care se grăbeşte. 
Sau dacă primesc vreo informaţie neobişnuită. 

— Dar dacă ai primi vizita - şi atunci, în intimitatea acelui 
restaurant, el pronunţă pentru prima dată numele - doctorului 
Sommer? 

— Poate. 

| se făcu deodată frică să intre pe un teritoriu atât de 
periculos. 

— De fapt, continuă ea, m-am tot întrebat de ce m-a invitat 
profesorul Salin în seara aceea la cină. 

— Eu ştiu de ce. Deoarece noi nu avem niciun canal de 
comunicare nici cu americanii, nici cu britanicii. Aici, în Basel, 
suntem mult mai izolaţi decât ai putea crede. 

Ea chibzui asupra ultimei afirmaţii. 

— Peter, ştii la fel de bine ca şi mine unde sunt ambasadele 
noastre. 

Se gândi că sunase cam sarcastic, aşa că se grăbi să adauge: 

— Sper că ceea ce am spus n-a sunat chiar aşa precum cred 
eu c-a sunat. 

Peter zâmbi. 

— A sunat americăneşte. Îţi voi răspunde fără menajamente. 
Dacă un elveţian, ca mine sau ca profesorul Salin, ar fi văzut 


intrând în astfel de ambasade, imediat oamenii ar începe să se 
întrebe de ce. 

— Dar dacă ne văd împreună nu e acelaşi lucru? 

— Nu. Cu tine situaţia e alta. La urma urmei... 

Se opri, aşa că încheie ea propoziţia: 

— La urma urmei, eu sunt femeie. Corect? 

Părea foarte stânjenit. 

— De acum ne cunoşti, Nancy. Mă refer la noi, ca popor. Nu 
permitem femeilor nici măcar să voteze. Aici, în Elveţia, locul 
femeii e în cămin şi acolo, după lege, ea trebuie să se supună 
întru totul soţului ei. Dacă n-o face, atunci acesta are toate 
drepturile legale s-o pedepsească. De la ea se aşteaptă tăcere şi 
ascultare. Aşa cum se procedează la voi cu copiii. Prin urmare, 
ele n-ar fi luate niciodată în serios dacă s-ar ocupa de probleme 
politice. Cred că cel mai bun cuvânt pentru a descrie modul în 
care privim femeile ar fi „inofensive”. 

— Deci, deşi sunt americancă, eu sunt privită ca fiind la fel de 
„inofensivă” ca orice altă femeie? 

— Mi-e teamă că da. 

— Mulţumesc! Te avertizez, Peter Burckhardt, că eu nu sunt 
aşa! 

— Ştiu asta. 

Schimbă apoi brusc conversaţia. 

— Îl cunoşti pe Allen Dulles? Personal? 

Întrebarea era şocantă, iar ea ştia că nu avea voie să 
reacționeze în orice fel. 

— Cum de ştii de Allen Dulles? 

— Am citit despre el în ziare, ca toată lumea. Să-ţi explic de 
ce am menţionat numele lui. Unii dintre noi nu sunt prea 
mulţumiţi de atitudinea Elveţiei în acest război. Deţinem unele 
informaţii pe care ar trebui să le cunoască întreaga planetă. Cu 
toate astea, suntem obligaţi să păstrăm tăcerea. Guvernul 
nostru este sub influenţa unor indivizi care încă de la început au 
dus o politică duplicitară faţă de fascism. Sunt sigur că ştii la 
cine mă refer. Am să-ţi numesc totuşi doi dintre ei: Marcel Pilet, 
ministrul de externe, şi Otto Rottemund, şeful Poliţiei Naţionale, 
Fremdenpolizei. Familia mea, ca şi majoritatea celor prietene 
nouă, consideră imorală atitudinea lor. Mizerabilă. Din motive 
religioase sau datorită faptului că poziţia lor contravine tradiţiei 
noastre politice. La urma urmei, noi suntem o democraţie - cel 


puţin am fost, până a izbucnit războiul - şi chiar mai veche 
decât a anglo-saxonilor. 

Dintr-odată, Burckhardt se opri, dându-şi seama că ridicase 
vocea prea tare. Privi în jur. Nimeni nu părea că îi observase. Se 
linişti şi reluă conversaţia pe un ton ce era doar cu o idee mai 
ridicat decât o şoaptă. 

— Îmi pare rău că am divulgat. Revin imediat la subiect. 
Unora dintre noi le-au parvenit informaţii despre ce se întâmplă 
în Germania. Ştii bine că noi menţinem relaţii, pe cale personală 
sau altfel, cu unele persoane aflate în posturi-cheie. S-ar putea 
ca unele informaţii, ca şi unii oameni de acolo, să aibă 
potenţialul de a grăbi înfrângerea fascismului, cu o condiţie însă: 
să fim capabili să realizăm conexiunile necesare cu Aliaţii. Am 
hotărât că tu ai putea fi exact conducta pe care o căutam. 

Conducta. Niciodată nu fusese numită aşa. 

— Cine sunt aceşti „noi”? întrebă ea. 

O mică pauză, apoi el continuă: 

— Poate ştii că în Elveţia informaţiile secrete sunt de resortul 
armatei. Ea deţine responsabilitatea pentru contraspionaj, pe 
care îl exercită prin unităţi de poliţie politică răspândite în 
teritoriu. Toate aceste sarcini au căzut pe capul Secţiei a 5-a a 
Statului-Major. Suntem un grup restrâns de oameni. Nici măcar 
o sută. Unii - dar nu toţi - nu aprobă poziţia guvernului nostru. 
Ei vor să se ralieze cauzei Aliaților şi să fie de ajutor, aşa cum 
pot. Bineînţeles că prima lor datorie e faţă de Elveţia, pentru a 
menţine tradiţiile democratice, morala creştină şi fundamentala 
ei neutralitate. În principiu, ei ar acţiona din conştiinţă, însă nu 
s-ar supăra dacă - şi asta nu e o condiţie - în viitor lumea îşi va 
aminti despre ceea ce ar vrea ei să facă. Mai ales dacă ruşii vor 
încerca să tulbure apele contra noastră, fie acum, fie după 
terminarea războiului. Mă înţelegi? 

Ea dădu aprobator din cap. Treaba era serioasă. | 

— Eu sunt omul lor. M-au contactat acum un an. Imi cunosc 
convingerile şi atitudinea şi de aceea au încredere în mine. S-au 
gândit că poziţia mea în cadrul BIS le-ar putea fi utilă. Fii sigură 
că ne vor proteja cât pot de bine dacă vom accepta să 
colaborăm. Să ne întoarcem de unde am plecat: la domnul 
Dulles al tău. Noi - în special cei doi ofiţeri superiori însărcinaţi 
cu informaţiile secrete, colonelul Masson şi căpitanul Waibel, 
care e superiorul meu direct - am dori să intrăm în contact 


direct cu el. Cât de curând. Trebuie însă să fim foarte prudenti. 
Am luat în consideraţie şi varianta de a-l aborda direct, dar am 
respins-o, pentru că, dacă ministrul de externe Pilet ar afla că 
cei mai importanţi ofiţeri ai serviciului de informaţii au relaţii 
directe la Berna cu Dulles, ar putea trimite la vatră întreaga 
echipă şi s-o înlocuiască cu oamenii lui. Din punctul ăsta de 
vedere, Berna e ca un sat în care nimic nu rămâne secret. În 
concluzie, am apreciat că e mai bine să ne apropiem de el 
indirect, via Basel. 

— Aha, aici intră în joc Nancy Reichman! exclamă ea. 

— Exact. Tu ai putea să însemni soluţia pe care o căutăm, 
desigur în funcţie de cât de bine îl cunoşti pe Dulles. 

— Îl cunosc suficient de bine. 

— Deci sunteţi amândoi dispuşi şi capabili să ne ajutaţi? 

— Desigur. 

Să-i fi mărturisit cât de comică era situaţia? Să-i fi explicat că 
ea era cea care dorea să-l folosească pe el? Se hotărî să tacă. In 
schimb, îl întrebă altceva. 

— În seara aceea, la cină... Nu cumva tu şi profesorul Salin 
plănuiserăţi să mă testaţi? 

— Eu, da. Salin, nu. El nu are legătură cu activitatea noastră. 
Ne ajută fără a fi integrat în organizaţie. 

— Ascultă, Peter, nu crezi că poţi ajunge într-o situaţie 
periculoasă făcând ceea ce faci? 

— Se prea poate. Nu asta e problema. 

— Ai atât de multă încredere în mine? 

— În tine, da. Cât despre cei din spatele sau de deasupra ta... 
nu putem să ne bizuim decât pe încredere, nu-i aşa? 

Zâmbi, apoi adăugă: 

— Bănuiesc că va trebui să te folosim mai mult decât am 
crezut, îşi privi ceasul. 

— Hai să comandăm două entrecote mari. După aia, o să te 
conduc acasă, o să-mi sun superiorii din Berna şi sunt sigur că şi 
tu o să faci la fel. 

— Da, aşa e. 

— Ar mai fi ceva de discutat? întrebă Burckhardt. 

— Un amănunt. Mi s-a cerut să confirm zvonul conform căruia 
naziştii efectuează transporturi uriaşe de aur în Elveţia, probabil 
prin intermediul BIS. Există vreo cale de a-l verifica? 

Nancy citi pe faţa lui că nu îi plăcea ce auzise. 


— Asta e o chestiune tare, răspunse el. Deoarece ai atins cea 
mai dureroasă coardă pentru noi: cum să vă ajutăm fără a 
dăuna Elveţiei. 

— Cred că te referi la adevărata Elveţie şi nu la clica 
conducătoare de la Berna, nu? îi răspunse ea. 

— Touché. 

Dădu îndârjit din cap. 

— E-n regulă. O să am grijă. Hai să uităm acum de toate 
astea. 

O oră mai târziu, o conduse acasă. La despărțire o sărută uşor 
pe obraz. 

Cinci minute mai târziu, Nancy ridica telefonul pentru a-i lăsa 
un mesaj lui Allen Dulles. După ce închise, începu să se întrebe 
cine manipulează pe cine. Oare Dulles avea cunoştinţă de faptul 
că Serviciul Secret Elveţian dorea să-l contacteze? Oare era 
totul o înscenare pusă la cale de el? Nu, probabil că ambelor 
părți le-au venit simultan aceeaşi idee: filiera Basel. Ceea ce a 
dus la invitarea ei la cina dată de Salin, apoi la telefonul primit 
de la Burckhardt şi acum la această propunere. Şi, dacă 
interesul lui Dulles pentru BIS şi aur fusese destinat, încă de la 
început, să mascheze faptul că va fi contactată de unul dintre 
oamenii „lor” care lucra acolo? 

În zorii dimineţii următoare, Nancy primi un telefon care o 
informa că domnul Dulles era inaccesibil, deoarece lipsea din 
oraş până la începutul săptămânii următoare însă o aştepta 
marţi, 23 februarie, la locul şi ora cunoscute. 


CAPITOLUL 5 

După-amiază, Nancy îl sună pe Peter Burckhardt, invitându-l 
la o cafea la Spielman's, cafeneaua ei favorită de pe cheiul 
Rinului, lângă Podul Mijlociu. Aşa cum Frey's era „liantul” pentru 
oamenii de la BIS, Spielman's era locul în care se întâlneau, la 
cafea sau la ceai, doamnele din înalta societate a Baselului. 
Localul era frecventat cu regularitate şi de cele mai bogate 
evreice din oraş, probabil pentru că era ultimul loc în care s-ar fi 
adunat simpatizantele naziştilor. 

De data asta, primul a ajuns Burckhardt. Nancy întârzie o 
jumătate de oră, deşi consulatul american se afla cu numai două 
clădiri mai departe, într-o construcţie modernă, la încrucişarea 
străzilor Spiegelgasse şi Blumenrain. Se învecina cu localul 
Poliţiei Naționale elvețiene, nepopulara  Fremdenpolizei, 
însărcinată cu controlul şi supravegherea tuturor străinilor din 
ţară. Tocmai această poliţie determinase întârzierea ei. In 
arestul lor se afla o evreică care reuşise să treacă graniţa 
austriacă şi ajunsese în Basel. Aici locuise mai multe luni în 
mansarda casei unei familii de evrei. Indrăznea să iasă din când 
în când afară şi numai noaptea. Un vecin o văzuse de două ori 
„furişându-se înăuntrul şi în afara casei” şi o denunţase la 
poliţie, pentru că „nu arăta şi nu era îmbrăcată ca o elveţiancă”. 

Cu siguranţă, femeia ştia că elveţienii o vor arunca îndărăt 
peste graniţă, în Austria. În consecinţă, pretinsese că are rude 
americane care ar putea să-i garanteze emigrarea în Statele 
Unite, cu condiţia doar ca autorităţile elveţiene să-i acorde 
timpul necesar. Poliţiştii se conformaseră acestei pretenţii nu 
din simpatie, ci pur şi simplu ca să respecte legea şi informaseră 
viceconsulul american asupra situaţiei prin telefon, în această 
după-amiază. 

Nancy s-a prezentat imediat la sediul poliţiei. Le-a promis 
poliţiştilor că se va ocupa de caz, dacă îi vor furniza date despre 
numele şi adresele rudelor din America ale femeii. Făcea 
aceasta numai ca să câştige timp, pentru că refugiata nu avea 
nicio şansă. Guvernul american, ca şi cel elveţian, închisese 
porţile pentru emigrarea evreilor. Ca atare, peste câteva 
săptămâni, nefericita urma să fie predată, la graniţă, 
autorităţilor austriece. Nancy ştia deja ce avea de pătimit 
sărmana făptură după aceea. 


Datorită acestor evenimente, la întâlnirea de la Spielman's 
sosi un foarte deprimat viceconsul american. 

— Probleme? o întrebă Burckhardt de îndată ce ea se aşeză la 
masă. 

Nancy scutură din cap, însă Peter observă că ochii ei căprui 
erau împăienjeniţi de lacrimi. 

— Dacă te pot ajuta... continuă el. 

Din nou ea negă. El se întinse peste masă ca să-i atingă 
mâna. În acel moment, apăru chelneriţa să le ia comanda. 

— În legătură cu problema aurului, începu el când rămaseră 
singuri. E o chestiune delicată. 

— Nu te îngrijora, rosti ea imediat. Azi-noapte i-am lăsat un 
mesaj domnului Dulles, aşa cum am promis. Actualmente 
lipseşte din Berna, însă îl voi întâlni marţea viitoare. Te-am 
sunat pentru că am considerat că trebuie să ştii. 

— Să trecem peste asta, replică el. 

Adăugă cu voce ezitantă: 

— Aş vrea să te întâlneşti cu cineva. 

Pe faţa ei se putea citi surpriza. Peter reacţionă imediat la 
îngrijorarea ei. 

— N-are nimic de-a face cu afacerile. Mi-ar plăcea să-mi 
cunoşti părinţii. 

Nancy rămase fără grai. În Elveţia, nimeni nu invită pe cineva 
să-i cunoască părinţii! 

El îi întinse o bucăţică de hârtie. 

— Asta e o schiţă care îţi arată drumul către casa familiei 
mele din Riehen. 

Riehen era o mică suburbie a Baselului, în care îşi aveau 
proprietăţile mulţi din Daig. 

— De fapt, a fost ideea părinţilor mei. Te invită lunea viitoare 
să cinezi cu noi. 

Imediat, la fel de stânjenit ca şi ea, schimbă subiectul. 
Petrecură încă trei sferturi de oră la Spielman's discutând 
despre schi, despre modul de viaţă californian, despre ultimul 
roman al lui Remarque, despre orice altceva în afară de război. 
Un observator accidental ar fi zis că plăcerea de a fi împreună îi 
făcea să se comporte ca un cuplu. De fapt, asta şi erau: o 
pereche de tineri care începeau să se îndrăgostească unul de 
altul în mijlocul unei lumi ce părea că a uitat sensul cuvântului 
iubire. 


Proprietatea familiei Burckhardt avea o suprafaţă de şase 
hectare. În afară de casă, ea cuprindea grajduri, locuinţe pentru 
servitori, un teren de tenis şi, neobişnuit pentru Elveţia, o 
piscină. 

Nancy Reichman avea mari emoţii în după-amiaza zilei de 
luni, 22 februarie 1943, când a sosit la poarta acestei 
proprietăţi. Micuţul ei Fiat Topolino, cu care venise până aici, 
purta numere de înmatriculare speciale. Erau inscripţionate cu 
literele „CC”, ce indicau proprietarii ca fiind funcţionari 
consulari. 

— Guten Abend, Fräulein. Darf ich Ihren Mantei nehmen. 
Servitoarea care îi deschisese uşa vorbea nemţeşte cu mari 
dificultăți. 

În timp ce Nancy îi întindea haina, apăru o femeie de cincizeci 
de ani, extrem de elegantă. Hainele de pe ea nu puteau proveni 
decât dintr-un boutique parizian de dinainte de 1940. Părul era 
îngrijit coafat, iar perla ce slujea drept medalion şi care părea că 
se năpusteşte spre decolteul adânc al rochiei întruchipa 
perfecțiunea. 

— Cât de amabil din partea dumneavoastră că ați venit, o 
întâmpină ea într-o engleză impecabilă. Eu sunt mama lui Peter. 
Mi-a spus că eşti o tânără frumoasă şi văd că nu s-a înşelat. Pot 
să-ţi spun Nancy? 

O luă de braţ şi continuă fără să aştepte răspunsul. 

— Bun. Şi acum să bem ceva. 

Traversară împreună podeaua din marmură a holului şi intrară 
în salon. Cei doi bărbaţi care se aflau înăuntru se ridicară 
imediat în picioare. Peter îi strânse ceremonios mâna şi rosti: 

— Nancy, permite-mi să ţi-l prezint pe tata. 

Herr Doktor Maximilian Burckhardt Von der Muhll o examină 
din cap până în picioare. Înalt ca şi fiul său, el era îmbrăcat 
exact aşa cum trebuie să fie preşedintele celei mai mari bănci 
comerciale elveţiene, Corporaţia Bancară Elvețiană. Costumul în 
dungi provenea probabil din Savile Row, iar cravata rubinie de 
mătase era, fără îndoială, italiană. 

Înaintă, îi întinse mâna şi-i spuse: 

— Suntem onoraţi să avem un american în casa noastră. 

Strângerea sa de mână era fermă, iar ochii cenuşii 
transmiteau căldură. 


— Acum, ca să sărbătorim prezenţa ta printre noi, propun să 
bem un Martini. Eşti de acord? 

— Mi-ar face mare plăcere, răspunse Nancy. 

Tatăl lui Peter luă un clopoțel de argint de pe colţul mesei şi 
sună. Instantaneu, apăru un servitor. 

Lui Nancy îi dispăruseră emoţiile. Când Peter o invită pe sofa, 
se aşeză cu încredere, chiar lângă el. 

Mama lui preluă iniţiativa. 

— Peter ne-a explicat că familia ta locuieşte în Palo Alto. Am 
fost şi noi acolo... În ce an, dragă? îşi întrebă ea soţul. 

Fără a aştepta răspunsul, continuă: 

— 1938. Am stat toată luna septembrie la Mark Hopkins din 
San Francisco. De acolo, făceam scurte plimbări. Ne-a plăcut 
enorm campusul de la Stanford. Peter ne-a spus că tatăl tău 
predă acolo. 

— Aşa e. Economie. Mai precis, istoria gândirii economice. 

Discuţia continuă astfel pe tot timpul cocteilului şi a cinei. La 
masă se servi păstrăv afumat şi friptură de căprioară - sursa 
celor două feluri de mâncare o constituia domeniul de 
vânătoare, pe care familia continua să-l deţină în munţii Jura - 
stropite de două vinuri excelente: un Mersault din 1939 şi un 
Lynch Bages din 1933. La sfârşit se servi un Grand Marnier. 

După cină, trecură în bibliotecă pentru a servi cafelele şi 
coniacul. La ora nouă, pretextând că urma o zi aglomerată la 
bancă, tatăl lui Peter se ridică în picioare. Ca la un semnal, 
mama lui făcu la fel. Îi urară noapte bună fetei şi-şi exprimară 
speranţa că acea seară era prima dintr-un şir lung. 

Rămaşi singuri, Nancy şi Peter s-au aşezat în faţa focului 
aprins de una dintre servitoare. 

— Părinţii tăi sunt minunaţi, observă ea. 

— Le-ai plăcut enorm din prima clipă, o complimentă. 

Pe când schimbau aceste replici, uşa camerei se deschise 
brusc şi înăuntru năvăli o tânără în costum de schi. Peter îşi 
ridică surprins capul, apoi, zâmbind în acel mod care o făcuse 
pe Nancy să se apropie de el, se ridică să prezinte intrusul. 

— Sora mea, Felicitas. lar ea, dragă surioară, e Nancy 
Reichman. 

— N-am vrut să vă întrerup, Peter, se scuză ea, însă... trebuia 
să văd cum arată misterioasa ta prietenă din America. E 
fantastică! 


Acelaşi apelativ putea fi folosit şi pentru Felicitas Burckhardt. 
În contrast cu frumuseţea minionei şi brunetei „prietene din 
America”, sora lui Peter era înaltă, blondă şi avea ochii albaştri, 
ca şi el. Răspândea în jur căldură şi entuziasm, ceea ce era 
extrem de greu de găsit în supusa şi controlata Elveţie. 

— Vrei să luăm prânzul împreună într-una din zile? o întrebă 
ea. 

— Mi-ar plăcea, acceptă Nancy, care o simpatizase pe tânără 
din primul moment. 

— Atunci îţi voi divulga toate secretele fratelui meu. 

Cu aceste cuvinte, după ce-i trimise lui Peter o bezea, 
Felicitas dispăru. 

De îndată ce uşa se închise, Nancy spuse: 

— N-am ştiut că ai o soră. Cu ce se ocupă? 

— Studiază la universitate. Fizica. Am însă senzaţia că o 
plictiseşte. Cred că i-ar plăcea să facă ceea ce faci tu. Numai că 
aici e Elveţia... 

— Ţii mult la ea, nu-i aşa? 

— Da. Poate că tu ai putea să-i mai ridici moralul. 

Afirmația o surprinse pe Nancy. 

— Nu arată ca o persoană care are nevoie de aşa ceva. 

Peter ridică din umeri. 

— la prânzul cu ea cât mai curând. Ti-ar fi recunoscătoare. 
Ce-ai zice de încă un coniac? 

Nancy îşi privi ceasul. 

— Cu plăcere, Peter, dar s-a făcut târziu şi, după cum ştii, 
camuflajul începe la zece. Mai mult, mâine plec dis-de-dimineaţă 
la Berna. 

Dezamăgit de refuz, Peter se duse să-i aducă haina. Pe când o 
ajuta să se îmbrace, îi spuse: 

— Apropo, când îl vei vedea pe domnul Dulles să-i explici că 
ştim despre intrarea secretă dinspre vie, aşa că nu mai merită 
deranjul. 

— Aşa o să fac, aprobă ea, remarcând că se întorseseră la 
afaceri. 

— Te întorci de la Berna mâine? 

— Da. 

— Te pot suna mâine-seară pe la şapte? Acasă la tine? 

— Da. lar acum, Peter, cel mai bun lucru ar fi să plec. 


O însoţi la maşină şi, după ce îi deschise portiera, în loc de 
noapte bună, depuse pe obrazul ei un sărut abia perceptibil. Pe 
drumul de întoarcere la Basel, Nancy nu se putu abţine să nu se 
automuştruluiască: „E timpul, fetiţo, să încetezi a amesteca 
plăcerea cu afacerile. Data viitoare, ţine-te aproape numai de 
plăcere”. 

În noaptea aceea, adormi cu gândul la Peter Burckhardt. 

A doua zi dimineaţa, la Berna, lui Nancy îi luă mai puţin de 
douăzeci de minute pentru a relata conversaţia avută cu o 
săptămână în urmă. Allen Dulles n-a întrerupt-o nici măcar o 
clipă. 

— Excelent! Cred că înţelegi cât de delicată e situaţia. Dacă 
se află ceva la guvernul din Berna, vei fi declarată persona non 
grata şi imediat expulzată din Elveţia. Ceea ce va însemna 
sfârşitul carierei tale diplomatice. 

— Înţeleg foarte bine, domnule. 

— E-n regulă. Acum, să ştii că tot ce ţi-a spus Burckhardt 
despre Secţia a 5-a se verifică. Am primit aceeaşi informaţie din 
alte surse. Tot spectacolul este dirijat de colonelul Masson şi de 
căpitanul Waibel. În special Burckhardt şi Waibel sunt foarte 
importanţi fiindcă ei sunt ataşaţi unităţii din Secţia a 5-a care 
controlează toate operaţiunile privitoare la nemți. Comunică-i 
deci lui Burckhardt că sunt gata să mă întâlnesc cu Masson când 
şi unde doreşte el. Mai spune-i că ar fi bine dacă ar fi de faţă şi 
el şi Waibel. Vreau neapărat să-l cunosc pe Burckhardt. 

Dulles îşi consultă ceasul. 

— Mai am o altă întâlnire peste câteva minute. Anunţă-mă de 
îndată ce Burckhardt ia legătura cu tine. Vrei să-ţi chem un taxi? 

— Nu, mulţumesc. Cred că o s-o iau pe jos. 

— Înainte de a pleca, domnişoară, lasă-mă să-ţi spun că ai 
făcut o treabă excelentă! 

Nancy îl anunţă pe Dulles că elveţienii ştiau de intrarea din 
spate. Mulțumită de ea, părăsi apartamentul pe uşa ce dădea în 
Herrengasse. Ar fi fost însă mai puţin satisfăcută de ea dacă ar fi 
ştiut că intrarea şi ieşirea ei din apartament fuseseră observate 
de doi oameni, dintre care numai unul se afla în slujba 
colonelului Masson. Celălalt era membru al organizaţiei 
cunoscute de Serviciul Secret elveţian sub numele de Rote 


Kapelle, Orchestra Roşie. Şeful filialei din Elveţia era tot ofiţer al 
acestei organizaţii şi tot cu grad de colonel. In NKGB”. 


17 Astăzi, această organizaţie se numeşte KGB. Iniţial, numele ei a fost CEKA, 
apoi GPU, apoi NKVD. Numele i-a fost schimbat în NKGB în 1943, iar în 1953, 
a fost redus la KGB. 


Partea a doua 


CAPITOLUL 6 

Peter Burckhardt a sunat-o în acea seară la ora şapte fix. 

— Ai mâncat? o întrebă el de îndată ce ridică receptorul. 

Nancy spuse da, deşi n-o făcuse. Avea motivele ei. 

— Atunci hai să mergem la Three Kings. Acolo putem să 
vorbim şi să bem ceva, poate chiar să dansăm. Au cea mai bună 
orchestră, cea a lui Lothar Löffler. 

Ea ezită. 

— All right! Dar nu stăm prea mult. A 

— Vin să te iau la opt şi te aduc acasă pe la unsprezece. In 
regulă? 

—O0O să te aştept în faţa blocului. Apropo, adresa e 
Augustinergasse 11. 

— Ştiu. 

În afară de uniforma compusă din bluză albă, fustă gri şi 
jachetă albastră, Nancy nu avea decât două rochii care se 
potriveau cu o seară dansantă. l|ncepu să cântărească 
posibilităţile fiecăreia. Constată că avea trac, ca o studentă din 
anul II în faţa primei probe de dans. 

— Adună-te, fetiţo, şopti ea imaginii din oglindă, care-i 
reflecta capul unei tinere în sutien şi pantalonaşi, categoric 
diferit de cel al unei adolescente aflate la primul examen. 

În clipa în care clopotul vechii catedrale Münster, aflată la 
două sute de metri depărtare de blocul lui Nancy, bătea ora opt, 
Peter Burckhardt sosi la volanul unui Mercedes negru. leşi din 
maşină şi îi strânse mâna fetei. Fără a o săruta. 

Asta o făcu să se întrebe dacă nu cumva în seara asta vor 
discuta tot despre probleme profesionale. Dacă avea să fie aşa, 
de ce n-ar fi început imediat? 

— Cât suntem în maşină, vreau să-ţi povestesc ce am obţinut 
astăzi. Am fost la Berna, aşa cum ţi-am spus că voi face, şi am 
stat de vorbă cu domnul Dulles. 

— Cunoaştem. Ai petrecut cu el treizeci şi trei de minute. 

Replica o surprinse. Apoi îşi aminti. 

— Corect. Cunoaşteţi intrarea din spate. 

— Am dubii serioase asupra continuității supravegherii acestei 
intrări. De data aceasta colonelul Masson a vrut să afle cât de 
serioşi sunteţi. Tu şi Dulles. 

Ea nu dădu atenţie acestei remarci şi continuă: 


— Poţi să îi spui colonelului tău că domnul Dulles este foarte 
serios şi că e pregătit să îl întâlnească oricând. Ca să folosesc 
cuvintele lui: „la liberul său arbitru”. 

— Unde? 

— A lăsat asta în grija oamenilor voştri, pentru că, aşa cum a 
menţionat el, Masson are, fără îndoială, probleme mai mari 
decât ale lui. Domnul Dulles are însă o rugăminte. A spus că nu 
e esenţială, dar, dacă aţi fi de acord, ar putea pune bazele... 
unui lung drum comun. 

— Şi această rugăminte constă în ce? 

— Ar dori să fie prezent la întâlnire căpitanul Waibel. Alături 
de tine. 

Era rândul lui Peter să fie surprins. Nancy adăugă: 

— Cred că vrea să vă cerceteze aşa cum... 

— Aşa cum v-am cercetat noi în ultima lună. N-am nimic de 
obiectat. Însă va trebui să-i comunici că asta depinde de 
colonelul Masson. 

Ajunseră în faţa hotelului Three Kings. Era cel mai luxos hotel 
din Basel, situat în centrul oraşului, pe malul sudic al Rinului. 
Deasupra uşii principale, erau montate statuile celor trei regi 
biblici. 

Nici nu intrară bine în hol, că un uriaş cât un urs se apropie de 
ei. 

— Peter, exclamă el, Was für cine nette Überraschung! 

O observă pe Nancy alături şi o dădu pe engleză. Vorbea cu 
un accent dur, greu. 

— Dumneavoastră sunteţi drăguţa domnişoară viceconsul, nu- 
i aşa? Poate vă amintiţi de mine. Am cinat odată împreună la 
profesorul Salin. Numele meu este Per Jacobsson. 

— Bineînţeles că îmi amintesc, domnule. Mă numesc Nancy 
Reichman. 

Înclinându-se uşor, el îi luă mâna şi-i spuse: 

— Mă bucur să vă revăd, domnişoară. 

Peter Burckhardt fu tulburat de întâmplare. Părea că nu mai 
ştie care va fi următoarea mutare. Din fericire, şeful său de la 
BIS rezolvă imediat dilema. 

— Fiţi fără grijă, continuă Jacobsson. N-am de gând să vă 
deranjez cu prezenţa mea. Mâine trebuie să plec devreme la 
Berlin, aşa că mă duc să mă bag în pat. 

Se răsuci uşor către Nancy şi continuă: 


— Altfel, cu siguranţă v-aş fi invitat să dansaţi cu mine. Poate 
cu altă ocazie, nu? 

— Aş fi încântată, replică Nancy. 

— Poate că ocazia va apărea după ce mă întorc de la acest 
drum, adăugă Jacobsson şi îl privi ţintă pe Burckhardt. Le ură 
noapte bună şi dispăru pe scările hotelului. 

Peter observă că Nancy părea puţin zăpăcită. 

— E ceva ce te nemulţumeşte, nu? o întrebă el şi o luă de 
braţ, în direcţia barului din stânga holului. 

— Două lucruri. Ce face individul ăsta aici şi ce a însemnat 
ultima lui remarcă? 

— Locuieşte actualmente în hotel, răspunse el. A crezut că 
familia sa va fi mai în siguranţă acasă, în Suedia, aşa că, după 
ce au plecat, şi-a sigilat apartamentul şi s-a mutat aici. 

— Când s-a întâmplat asta? 

— Acum zece zile. 

— Hm! Nu ţi se pare ciudat? întrebă ea. 

— Ce înseamnă „ciudat”? 

— De ce ar fi simţit că familia îi e ameninţată aici? Şi de ce 
acum? 

— O să-ţi explic. Hai mai întâi să luăm ceva de băut. 

Îşi lăsară hainele la garderobă. Imediat apăru şeful de sală şi-i 
întrebă dacă preferă să stea la bar sau ar dori o masă. Peter îi 
ceru o masă la fereastră, cu vedere spre Rin. Indată ce s-au 
aşezat, un chelner se prezentă să le ia comanda: o sticlă de 
Veuve Clicquot. 

Abia după aceea reveni la întrebările puse de Nancy. Se 
aplecă peste masă şi începu să-i vorbească aproape în şoaptă. 

— Fără îndoială că în spatele tuturor lucrurilor despre care m- 
ai întrebat stă acelaşi motiv pentru care colonelul Masson 
doreşte să-l întâlnească cât mai curând pe prietenul tău. Există 
zvonuri că se plănuieşte ceva. 

Nancy nu scoase nicio vorbă şi aşteptă ca Peter să continue. 

— Am auzit că Hitler în persoană a aprobat un plan de 
invadare a Elveţiei în martie. Cu alte cuvinte, peste numai 
câteva săptămâni. 

— De la cine ai auzit astea? întrebă ea, deşi era conştientă că 
nu i se va răspunde. Intuise bine. 

— N-are importanţă. E suficient dacă îţi spun că am informaţia 
dintr-o sursă foarte apropiată conducerii de la Berlin. 


— De ce ar invada nemţii Elveţia acum? 

— Pentru că s-a schimbat poziţia lor strategică. În septembrie 
trecut se părea că Germania e pe punctul de a câştiga războiul. 
Armata a 6-a trecuse Donul şi se afla deja la periferia 
Stalingradului. Ar fi urmat Moscova şi astfel Hitler ar fi putut 
controla toată Europa, de la Atlantic la Urali. In aceste 
circumstanţe, Elveţia, ultimul teritoriu necucerit, ar fi fost un 
simplu detaliu de care s-ar fi putut ocupa cu lejeritate, oricând. 

Pe 8 noiembrie însă, americanii şi englezii au debarcat în 
nordul Africii. Asta, după opinia surselor noastre din Berlin, i-a 
derutat complet pe nemți. A urmat, pe 11 al aceleiaşi luni, o 
contraofensivă tipic germană. Nemţii au ocupat întreaga Franţă 
pentru a acoperi flancul de sud al Europei la Mediterană, expus 
acum cuceririi de către aliaţi. 

Din această cauză, Hitler a înregistrat prima sa înfrângere 
militară de mari proporţii. La sfârşitul lui ianuarie, Armata a 6-a 
s-a văzut obligată să se predea ruşilor la Stalingrad. Rezultatul a 
fost că întregul mers al războiului s-a schimbat. Rolurile s-au 
inversat. Din acel moment, cei care au preluat ofensiva au fost 
ruşii în estul Europei şi americanii, alături de britanici, în nordul 
Africii. Pentru prima dată, din septembrie '39, armata germană 
era în defensivă. Acest fapt a forţat înaltul Comandament 
German să elaboreze o nouă strategie militară care, după cum 
am fost informaţi, are deja un nume: Festung Europa - 
Fortăreaţa Europa. În contextul dat, Elveţia a dobândit o 
importanţă neaşteptată. Dacă Aliaţii vor invada Sicilia sau 
Sardinia, ceea ce pare inevitabil şi apropiat, întreaga Italie se va 
transforma în teatru de război. Actualmente, singura cale de 
acces în Italia dinspre Austria controlată de nazişti este pasul 
Brenner. Din păcate, acesta este vulnerabil în faţa atacurilor cu 
bombe şi ar putea fi uşor scos din circulaţie de către Aliați. S-ar 
putea atunci ca Hitler să fie „forţat” să lovească Elveţia pentru a 
pune mâna pe cele două tuneluri de cale ferată, Gotthard şi 
Simplon, ca şi pe toate trecătorile din Alpii noştri. S-ar asigura 
astfel alimentarea trupelor nemţeşti din Italia cu tot ce este 
necesar pentru a putea continua lupta. Ni s-a comunicat că 
toate acestea se discută actualmente îndelung la 
comandamentul general al Fuhrerului, din Prusia de Est. 

— Ce legătură are asta cu domnul Dulles? întrebă ea. 

— Avem nevoie de ajutorul lui. 


— Poţi să fi mai precis? 

— Foarte precis. Ne interesează mişcările de trupe din 
interiorul Germaniei. Orice concentrare de forţe în sudul ei ar 
însemna confirmarea zvonurilor. Acordăm atenţie în special 
mişcărilor neobişnuite ale trenurilor cu trupe şi a mărfarelor cu 
vagoane platformă camuflate - acesta fiind modul lor de a-şi 
deplasa tancurile şi transportoarele blindate. Orice dirijare a lor 
spre sud, în loc de direcţia normală, către frontul din est, 
înseamnă probleme deosebite pentru Elveţia. Americanii şi 
britanicii supraveghează asemenea deplasări din aer. Noi nu 
avem această capacitate, însă ne descurcăm foarte bine prin 
supraveghere la sol. O facem chiar mai bine decât voi, pentru că 
majoritatea acestor mişcări au loc noaptea, când camerele 
aeriene de luat vederi sunt neputincioase. Aşa că ajutorul vostru 
în acest domeniu nu a devenit încă foarte necesar. 

Foarte necesare ne sunt informaţiile. Să-ţi explic de ce. Una 
dintre funcţiile serviciilor secrete, în special ale armatei, este de 
a contribui la prevenirea surprizelor de ordin militar. Aminteşte- 
ţi de faptul că Stalin şi Armata Roşie au fost complet surprinşi de 
atacul lui Hitler din 22 iunie 1941. Sau de faptul că voi, 
americanii, aţi fost atacați prin surprindere la Pearl Harbour în 7 
decembrie, acelaşi an. 

Noi vrem să prevenim astfel de situaţii, care ne-ar afecta 
teribil. Pentru asta am elaborat un plan de respingere a unui 
eventual atac nazist care, după cum am fost informaţi, s-ar 
putea produce pe data de 6 sau pe 25 martie. Cu siguranţă că 
primul indiciu asupra intenţiei lor de atac va fi dat de începutul 
afluxului de trupe ce aparţin unităţilor de vânători de munte. E 
evident că vor avea nevoie de astfel de trupe pentru a ocupa 
teritoriul nostru. Se mai ştie că un eventual atac ar putea veni 
numai dinspre nord. De aceea, am prevăzut ca generalul 
Guison, comandantul-şef al armatei noastre, să se retragă, 
traversând câmpia, la sud de Rin, către fortărețele naturale din 
Alpi, centrate în şi dedesubtul pasului Gotthard. Trupele noastre 
vor lua poziţie acolo şi vor lupta, literalmente, până la ultimul 
om. Crede-mă. 

Burckhardt se opri şi aruncă o scurtă privire prin încăpere. 

Sosea din ce în ce mai multă lume, în special tineri, însă 
deocamdată nimeni nu ocupase o masă alăturată. 


— Să ne întoarcem la şeful meu, Per Jacobsson. A aflat de la 
cunoscuţii săi din Stockholm că acolo se zvonea, în urmă cu o 
săptămână, că o mare parte din trupele concentrate pe frontul 
fino-rus au „dispărut”. Asta îi făcuse pe suedezi să se întrebe 
dacă trupele acelea nu se îndreptau spre ei. Unitatea militară în 
cauză este Armata a 20-a a Alpilor, de sub comanda generalului 
Eduard Dietl. Unde se află ea acum? La întrebarea asta căutăm 
răspunsul cu înfrigurare. De aceea, te rog să-l întrebi pe domnul 
Dulles dacă ne poate ajuta. Colonelul Masson ar fi preferat să-l 
roage el însuşi însă timpul ne presează. Aşa că depindem de 
tine, Nancy. Dacă ai putea... 

În timp ce vorbea, Lothar Löffler şi orchestra sa îşi luaseră în 
primire locurile pe scena din faţa ringului de dans şi începură să 
cânte o bucată compusă de Glenn Miller, în stilul lui. 

Când auzi muzica, Nancy nu se putu abtine. 

— Asta e Serenada de la miezul nopții! exclamă ea. 

Glasul ce scosese aceste cuvinte era cel al fetei de 27 de ani, 
din America, îmbrăcată cu cea mai bună rochie a ei şi singură la 
o depărtare de nouă mii de kilometri de casă. Aproape imediat 
această fată dispăru, lăsând loc viceconsulului american, care 
se scuză: 

— Oh, iartă-mă! Te-am întrerupt fără să vreau. 

Fără o vorbă, Peter se ridică şi îi luă mâna în mâna sa. Era 
primul şi singurul cuplu care se apropia de ringul de dans. 

Le-au trebuit câteva momente să se acomodeze unul cu 
celălalt, însă imediat, ochii tuturor, inclusiv ai conducătorului 
orchestrei, nu putură distinge decât mişcările graţioase ale unui 
tânăr aristocrat blond, în armonie cu ale unei frumoase brunete. 
Era un cuplu perfect. Dansul lor suna ca o invitaţie pentru toţi. 
Aşa se face că, pe măsură ce formaţia trecu de la String of 
Pearls la In the Mood şi apoi la Tuxedo Junction, toate mesele se 
goliră şi ringul de dans deveni neîncăpător. Peter şi Nancy 
dansau tot mai aproape unul de altul. El începu să-i simtă din ce 
în ce mai mult şoldurile înguste şi sânii tari. Ea ştia asta. De 
aceea se strânse tot mai mult la pieptul lui. Se cânta At /ast, şi 
Nancy dorea ca muzica să nu se mai oprească. 

Dintr-odată, Peter se înţepeni şi se retrase. Când muzica 
încetă, o conduse înapoi la masa lor. 

— Ce e? întrebă ea după ce se aşezară. 

— Cei doi bărbaţi de la bar. Nu te uita! 


Ea nu se mişcă. 

— Cine sunt? 

— Pe unul dintre ei l-am recunoscut. E neamt, maior în Waffen 
SS. Se numeşte Hans Wilhelm Eggen. Ne-a urmărit, şi asta nu- 
mi place. 

— Poate e doar o coincidenţă. 

— Poate da, poate nu. 

— Ce să caute un maior SS în Basel? 

— E o rotiţă importantă în angrenajul Beschaffungsamt, 
unitatea de aprovizionare a Waffen SS-ului, ce operează sub 
acoperirea unei companii deţinute de ei în secret - 
Warenvertriebs G.m.b.H. Berlin. Eggen e director general. A 
venit aici prima dată în 1940, pentru a încerca să negocieze o 
tranzacţie imensă de mitraliere elveţiene noi. Până la urmă a 
eşuat şi a trebuit să se mulţumească numai cu două sute 
cincizeci de arme contra a două sute de mii de litri de benzină. 
Următoarea tranzacţie a fost cu barăci militare. Acum doi ani, 
Eggen a semnat un contract cu o companie elveţiană din Basel, 
Extroc S.A., ce prevedea livrarea, într-o perioadă de doi ani, a 
două mii de barăci din lemn, făcute în Elveţia, pentru 
Wehrmachtul germani. Eggen se deplasează cu regularitate 
aici pentru a constata dacă totul decurge conform programului. 
Am aflat că acum negociază încă o mie de bucăţi. Nimeni nu 
crede că asta e singura sa activitate în Elveţia. Acum 
optsprezece luni s-a încercat asasinarea ambasadorului britanic 
din Elveţia. În noaptea atentatului, Eggen se afla în Basel. 

Dintr-odată, pe faţa lui flutură un zâmbet. 

— A mai apărut cineva la bar. De data asta e unul de-al 
nostru, din Lucerna. 

In ciuda avertismentului primit, Nancy nu-şi mai putu înfrâna 
curiozitatea şi întoarse capul în direcţia barului. 

— Dacă nu m-am orientat greşit, mi se pare că cei trei 
vorbesc între ei, se miră ea. 

Cinci minute mai târziu, neamţul s-a ridicat şi a ieşit din bar. 
Cum orchestra începuse să cânte din nou, incidentul părea 
depăşit. Tocmai atunci, Peter zise: 

— Ciudat. Acum pleacă şi omul nostru. 

— Nu trebuia? 


18 Vezi Pierre Th. Braunschweig, Geheimer Draht nach Berlin, Zurich, 1989, p. 
179 şi următoarele. 


— Ba da. Numai că n-ar fi trebuit să vorbească cu ei, nu crezi? 

— Poate are vreun motiv special. 

— Cum ar fi? 

— Acelaşi care ne-a dominat şi pe noi să vorbim unul cu altul. 

Expresia de uluială apărută pe faţa lui Peter îi indică fetei că 
lovise în plin. 

— Nancy, cred c-ar fi mai bine să plecăm. 

După ce el plăti nota, se ridicară, îndreptându-se spre 
garderobă. Când aşteptau să-şi ia hainele, un bărbat venit din 
spate îl apucă pe Peter strâns de braţul drept. 

— Scuză-ne o clipă, rosti el în engleză, în direcţia fetei. 

Cei doi se retraseră într-un colţ îndepărtat al holului şi 
schimbară replici aprinse. După nici trei minute intrusul se 
întoarse, cu intenţia de a pleca. Înainte însă, îndreptă o ultimă 
salvă verbală către Burckhardt şi îşi împinse indexul în faţa lui. 

Când Burckhardt reveni, faţa îi era roşie de furie. 

— Să ieşim dracului de aici! izbucni el, trăgând-o pe fată de 
braţul stâng. 

— Cine... apucă ea să întrebe, în timp ce era călăuzită spre 
ieşire. 

— Poliţia. Şeful Poliţiei Politice din Basel. Îţi vine să crezi?! 
Voia să ştie ce complot punem „noi” la cale cu naziştii, pe 
pământ elveţian. A întrebat de tine. Vrea să mă vadă mâine- 
dimineaţă la ora opt în biroul lui şi aşteaptă un raport complet. 
Altfel îmi va lua capul. 

— Şi ce i-ai spus? 

— Să se ducă naibii! 

Făcu o pauză. 

— Imi pare rău. Mi-a scăpat fără să vreau. Mi-a mai spus ceva 
înainte de a pleca. Oamenii lui s-au infiltrat printre simpatizanţii 
nazişti locali. Au auzit întrebări în legătură cu tine. M-a avertizat 
că, dacă ţi se întâmplă ceva, guvernul american o să ne facă 
viaţa un iad, iar eu voi fi făcut răspunzător pentru tot. Prezenţa 
lui Eggen e de rău augur, şi asta o ştie cel mai bine 
ambasadorul britanic. 

Intre timp, ajunseră la maşină. Cinci minute mai târziu, se 
aflau în faţa clădirii în care locuia ea. El ieşi de la volan, lăsând 
motorul să meargă. 

— Te duc până sus. 


N-avea rost să protesteze. După ce descuie uşa, intră cu ea în 
apartament. Aprinse luminile şi cercetă camera în care se aflau. 

— Să verificăm şi restul. Întâi dormitorul, apoi baia. 

În final, ea îl linişti: 

— Totul e-n ordine, Peter. 

— Da. Fii însă atentă, Nancy. Povesteşte-i tot domnului Dulles. 

— Aşa voi face. lar mâine-dimineaţă îi voi povesti şi restul 
conversaţiei noastre. 

Îl conduse la uşă. Când el se întoarse să-şi ia la revedere, îşi 
dădu seama dintr-odată că nu-şi vor strânge mâinile şi nici nu-şi 
vor lipi obrajii. Se sărutară, la început ezitând, apoi din ce în ce 
mai pătimaş. Când, în sfârşit, el se răsuci pe călcâie şi începu să 
coboare scările, Nancy constată că tremura din cap până-n 
picioare. 

De la mansarda blocului de vizavi, un bărbat a urmărit totul 
prin binoclu. Ceva mai târziu, a văzut-o pe Nancy dezbrăcându- 
se. Până când ea îşi aminti că, de mai bine de o oră, începuse 
camuflajul şi lăsă draperiile să cadă. 


CAPITOLUL 7 

În ciuda bravadei sale din seara precedentă, Peter Burckhardt 
s-a prezentat la poliţie cu cinci minute înainte de ora opt. Dr. 
Wilhelm Lutzelschwab, care deţinea funcţiile de şef al Poliţiei 
Politice şi procuror districtual, l-a primit imediat. 

— Herr Doktor, nehmen Sie bitte Platz, îl invită el pe 
Burckhardt. 

— Danke, Herr Doktor, răspunse Peter. 

Studiaseră amândoi la universitate în acelaşi timp şi îşi 
luaseră doctoratul în acelaşi an: Lützelschwab în drept, 
Burckhardt în economie. 

— O să intru direct în subiect. Ce fel de înţelegere aveţi voi, 
idioţii din Biroul D, cu omul care raportează direct criminalului 
ăluia de la SS, Heinrich Himmler, şi care are reputaţia de a fi 
mâna dreaptă a lui Walter Schellenberg, şeful Serviciului Secret 
din SS? 

Biroul D (de la Deutschland) era unitatea elveţiană condusă 
din afara oraşului Basel, care dirija contraspionajul îndreptat 
împotriva  Germaniei!. Culegerea de informaţii cădea în 
responsabilitatea căpitanului Waibel, superiorul direct al lui 
Burckhardt, care raporta şefului Operaţiunilor de Informaţii ale 
Elveţiei, colonelul Masson. Acesta coordona totul din sediul său 
stabilit în hotelul Schweizerhof din Lucerna, sub numele de cod 
„Rigi”. 

— Aţi înnebunit cu toţii? răcni el fără să se oprească. Pe 
teritoriul meu! Ar fi trebuit chiar atunci să dau ordin să vă 
arunce în închisoare. 

Prima obligaţie a Secţiei politice a poliţiei locale - care avea 
mai mult de o sută de agenţi - era contraspionajul. 

— Şi, pentru numele lui Dumnezeu, ce căuta şi americanca 
aia acolo? E viceconsulul Statelor Unite! Trebuie să-ţi amintesc 
faptul că acest consulat se află pe teritoriul meu şi că eu 
răspund de viaţa ei? Şi să ştii că nu e o răspundere uşoară, 
atâta vreme cât oraşul ăsta pare că s-a umplut cu blestemaţi de 
nemti şi împuţiţi de simpatizanți comunişti. Numai că vouă nu 
vă ajunge. Nuu... voi trebuia să mai atrageţi şi un maior SS care 
să vă admire valsând. Ai de gând cumva să o atragi într-o 


19 Pentru descrierea detaliată a activităţilor Biroului D, vezi Pierre Th. 
Braunschweig, Gebeimer Draht nach Berlin, pp. 101-150. 


cursă? Credeam că americanii sunt prietenii noştri, iar nemţii ne 
sunt inamici. Sau am amestecat eu noţiunile? 

Peter îl întrerupse: 

— Ajunge! Nu am absolut nimic de-a face cu prezenţa de 
aseară a lui Eggen. Mai mult, celălalt nu e unul dintre oamenii 
noştri în sensul strict al cuvântului. Provine din Lucerna şi 
raportează direct colonelului Masson. 

— Vrei să-mi spui că ceea ce face stânga aici, la Basel, nu ştie 
dreapta, la Lucerna? 

— S-a mai întâmplat. 

— Ştiai că ulterior toţi trei s-au întâlnit într-o cameră a 
hotelului Euler? 

— Nu. Apropo, cine era cu Eggen? 

— Un avocat din partea locului, Rudolph Widmer. E un tip care 
ne poate face necazuri. Ştim asta, pentru că îi înregistrăm 
convorbirile telefonice purtate atât în biroul său luxos, cât şi în 
apartamentul din Gellertquartier. 

— E neamt sau elveţian? 

— Elveţian. E avocatul personal al lui Eggen. Îi dă sfaturi la 
încheierea contractelor, ca atunci când au cumpărat de la noi 
barăci militare. Voi ştiţi de chestiunea asta? 

— Cea cu barăcile? Da. Nu-l ştim însă pe Widmer. Ar fi trebuit 
să-l cunoaştem? 

Lutzelschwab ridică din umeri. Continuă: 

— Lasă-l în grija noastră. Vrem să ştim ce se întâmplă mai 
departe cu Eggen. După aceea, vom vedea dacă e cazul să-l 
arestăm. Vreau să transmiţi la Lucerna exact aceste cuvinte. 
Imediat. M-am făcut bine înţeles? 

— Să văd ce pot face. În locul dumneavoastră, Herr Doktor, 
eu aş păstra totul pentru mine. S-ar putea ca treaba asta să 
privească securitatea naţională. Poate asta e cauza pentru care 
s-a aflat aici omul din Lucerna. Aşa că vă sfătuiesc să o lăsaţi 
baltă, cel puţin în ce-l priveşte pe Eggen, până vă dăm noi de 
ştire. 

Cei doi Herr Doktor se priviră ţintă o bucată de vreme, până 
ce Peter Burckhardt se ridică în picioare. 

— Tatăl tău ştie în ce te-ai băgat? întrebă Lutzelschwab în 
timp ce Burckhardt se îndrepta spre ieşire. În loc să răspundă, 
acesta îşi continuă mersul. 


După ce a ieşit din sediul poliţiei din Spiegelhof, în prima 
clipă, Peter n-a putut să se decidă încotro s-o ia. Într-un târziu se 
hotărî şi porni în josul dealului, către piaţă, unde se îndreptă 
direct către o cabină telefonică. La capătul celălalt al firului, 
răspunse căpitanul Waibel, căruia îi raportă imediat cele 
întâmplate. Waibel îl ascultă cu atenţie şi-i comunică că va 
transmite totul mai departe, la Lucerna, şi va avea grijă 
personal de Lutzelschwab. Tonul lui nu suna însă prea 
convingător. După convorbire, Burckhardt o ţinu drept pe 
Freistrasse. Câteva minute mai târziu, se afla în faţa intrării 
Corporaţiei Bancare  Elveţiene. Ultima remarcă a lui 
Lutzelschwab îi dăduse o idee. 

După ce-şi declină identitatea portarului, luă ascensorul 
personal până la etajul patru, unde îl întâmpină un alt portar în 
uniformă. Acesta îl introduse în biroul tatălui său. 

Când intră taică-său se ridică să-l întâmpine. Cei doi îşi 
strânseră mâinile. 

— Ce surpriză plăcută! Vino, aşază-te acolo! Am să comand 
nişte cafea. 

Se întoarse la birou şi o sună pe secretară, apoi se alătură 
fiului său în faţa măsuţei. 

— Nu stau decât un minut, se scuză Peter. Vreau să-ţi cer 
două lucruri. 

— Spune-le pe nume. 

— Primul: Poţi să-l suni pe Lutzelschwab la Poliţie? Spune-i că 
ai vorbit cu mine şi ai aprecia dacă ar lăsa lucrurile să meargă 
de la sine, cel puţin pentru moment. 

Peter se gândise să-l roage aşa ceva, pentru că ştia că tatăl 
lui avea o mulţime de legături cu lumea politică din Basel. În 
plus, era membrul unui grup de doisprezece bancheri şi 
industriaşi elveţieni, foarte influenţi, care adeseori ajutau 
neoficial Serviciul secret. Toţi aveau cunoştinţe de prim rang la 
Berlin, Roma, Paris, Londra şi New York, pe care le utilizau 
pentru a culege informaţii şi pentru a asigura ambele părţi 
asupra intenţiei ferme a elveţienilor de a rămâne, prin orice 
mijloace, absolut neutri şi de a-şi apăra această neutralitate fie 
şi cu forţa armelor, dacă era necesar. Aşa că era normal ca ei să 
aparţină elitei celor care ştiau mai multe decât restul 
muritorilor. 


De data asta însă, nu aflaseră absolut nimic. Ceea ce-l îmboldi 
pe Herr Doktor Maximilian Burckhardt Von der Miihil să-şi 
iscodească fiul: 

— Pot să te întreb ce vrei să spui prin „lucruri”? 

— Asta e tot ce trebuie să-i comunici. 

Tatăl lui zâmbi şi-i spuse: 

— Bine. Dar mie poţi să-mi explici? 

— Da. Fiindcă are legătură cu a doua chestiune pe care vreau 
să ţi-o cer. Am putea folosi spaţiul nostru din Benken pentru o 
întâlnire secretă, fie mâine, fie poimâine? 

„Spaţiul” menţionat de Peter era un castel medieval din 
apropierea satului Benken, la zece kilometri depărtare de Basel, 
în apropierea graniţei franceze. Cu patruzeci de ani în urmă, 
familia Burckhardt cumpărase în întregime această reşedinţă şi 
o renovase complet. 

— Desigur. O să trimit nişte oameni după-amiază să verifice 
dacă e totul curat şi în ordine. Am să le spun şi să aprindă 
focurile. În această perioadă a anului e foarte frig acolo. Va sta 
cineva peste noapte? 

— Nu sunt sigur. Oricum, n-ar fi rău să fie pregătite vreo patru 
sau cinci dormitoare. Mai ales apartamentul proprietarului, din 
turn. 

— Pentru cine sunt aceste pregătiri? 

— Dacă totul merge bine, pentru Allen Dulles. 

Burckhardt senior lăsă să-i scape un uşor fluierat. 

— Cu ce ocazie? 

— Am auzit, dintr-o sursă excelentă, că Hitler plănuieşte să ne 
invadeze în martie. Vrem să aflăm dacă e adevărat şi pentru 
asta avem nevoie de ajutorul americanilor. 

Faţa tatălui său se întunecă, însă el nu scoase nicio vorbă. 

— Mi-a mai venit o idee, spuse Peter. Poţi să descoperi cine e 
implicat în afacerile pe care le face o companie pe nume Extroc 
S.A.? 

— Cu ce se ocupă? 

— Confecţionează barăci din lemn, pe care le vinde armatei 
germane. Din nou taică-său fluieră uşor. 

— Eşti plin de noutăţi în dimineaţa asta, Peter. Dacă îşi fac 
afacerile prin intermediul băncii noastre, atunci vom afla totul, 
în câteva clipe. 


Se întoarse la birou şi dădu câteva instrucţiuni prin telefon. 
Un minut mai târziu, în încăpere intră un om cu un dosar sub 
braţ, pe care i-l întinse tatălui lui Peter, se întoarse şi dispăru. 
Bancherul începu să-l răsfoiască cu rapiditate. 

— Fac afaceri prin noi. Vânzările din acest an se cifrează la 
douăsprezece milioane franci elveţieni. Frumuşel profit. Se 
menţionează că se ocupă de confecţionarea structurilor 
prefabricate din lemn, însă nu văd nicăieri scris că vând 
produsele naziştilor. 

Vorbea citind. Deodată se opri. 

— Fiule, dacă-l căutai cumva pe dracul cu lumânarea, să ştii 
că l-ai găsit. Ghici cine-i în consiliul de administraţie? Fiul 
comandantului-şef al armatei noastre, generalul Guisan... omul 
care are sarcina să-i ţină pe nazişti la distanţă. Isuse, dacă 
povestea asta iese la iveală, ne pomenim toţi în iadul unei crize 
politice. De asta voiai să-l sun pe Lutzelschwab? 

— Da. Fiindcă omul însărcinat să cumpere aceste barăci, un 
maior SS pe care-l cheamă Eggen, a fost azi-noapte în oraş. 
Lutzelschwab a observat pe unul dintre oamenii noştri stând de 
vorbă cu el în barul de la Three Kings. 

— De unde ştii toate astea? 

— Din întâmplare, eram şi eu acolo în noaptea trecută. Pentru 
numele lui Dumnezeu, nu făceam nimic altceva decât să 
dansez! Cu toate astea, Lutzelschwab, care ameninţă pe toată 
lumea cu închisoarea, n-a ezitat să mă convoace la el azi- 
dimineaţă, pentru explicaţii. 

— Fii fără grijă. O să am eu grijă de el de îndată ce terminăm. 
Dar ce naiba se întâmplă aici? 

— Nu ştiu precis, însă sunt din ce în ce mai convins că 
oamenii noştri din Lucerna, cu sprijinul fiului lui Guisan şi cu 
acceptarea tacită a generalului, sunt pe cale de a stabili o 
legătură cu nemţii la cel mai înalt nivel. Şi, când spun asta, mă 
refer într-adevăr la nazişti de prim rang. 

— Cum ar fi? 

— Bănuiesc că e vorba de şeful SS, Heinrich Himmler. 

— Vrei să spui că generalul s-ar putea întâlni acum cu 
Himmler? 

Peter ridică din umeri. 

— Dacă luăm în consideraţie tot ce se întâmplă, se pare că nu 
putem trage altă concluzie. 


— Păi, unde s-ar putea întâlni? 

— Undeva în Elveţia. Nu cred ca oamenii noştri sau generalul 
să fie atât de tâmpiţi ca să se întâlnească cu ei în propria 
ogradă. 

Faţa tatălui său se întunecase din ce în ce mai mult. 

— Şi puritanul ăla de Lutzelschwab a prins de veste şi 
încearcă să oprească totul. Mai rău e că are probabil dreptate. 
Dumnezeule! Toţi se joacă cu focul! Dacă generalul are intenţii 
serioase... 

Făcu o pauză. 

— Nu, nu se poate. Cu siguranţă că nu încearcă să cadă la o 
învoială. Mai ales acum, când armata germană a fost definitiv 
oprită. 

— Au contraire, dragă tată. Paradoxal, s-ar putea ca tocmai 
de aceea Masson şi generalul să-şi asume un asemenea risc. Ca 
să poată transmite maniacului de Hitler, prin cineva care are 
uşa deschisă la el, că, dacă încearcă să „consolideze” Europa 
Centrală prin invadarea Elveţiei, va avea parte de o bătălie 
teribil de afurisită. 

Tatăl lui Peter reflectă asupra celor auzite, apoi spuse: 

— Dacă generalul ia în serios aceste zvonuri despre invazie, 
cred că e mai bine să le duc de aici pe maică-ta şi pe soră-ta. 

— Din păcate, ştii că n-ar pleca, spuse Peter. 

In acea clipă, intră în încăpere secretara. Asta îl făcu pe tată 
să se uite la ceas, iar pe fiu să se ridice în picioare. După ce 
secretara ieşi, bancherul rosti o ultimă frază: 

— Inainte de a pleca de aici, îţi propun ceva. Spune-le 
oamenilor tăi că, dacă au nevoie de un locşor pentru cealaltă 
întâlnire, la care să nu fie deranjaţi de Lutzelschwab şi de câinii 
lui de vânătoare, pot folosi castelul din Benken oricând o doresc, 
chiar şi dacă e vorba de întruniri de scurtă durată. Deşi nu sunt 
sigur că e înţelept să se trezească, în acelaşi weekend, faţă în 
faţă, Dulles şi Himmler. 

— O să le comunic azi. Şi, mulţumesc, tată. 


La ora nouă, când a ajuns la biroul său de la BIS, pe Peter îl 
aşteptau două mesaje. Unul îl anunţa să-şi sune mătuşa... 
semnalul convenit să-l sune pe căpitanul Waibel. Celălalt era de 
la Nancy Reichman. O sună întâi pe ea. 


— În legătură cu întâlnirea aceea, începu ea imediat. Noi 
propunem mâine-seară. La ora şapte. Voi stabiliţi locul. Am 
pasat şi cealaltă problemă. 

După ce închise, Burckhardt formă imediat numărul 
superiorului său, căpitanul Waibel. Îi comunică ultimele 
informaţii şi propuse ca loc de întâlnire castelul familiei, din 
Benken. Waibel îi răspunse că-l va contacta de îndată pe 
colonelul Masson. Îl invită pe Burckhardt să treacă mai târziu pe 
la biroul său. Ca urmare, în jurul orei unsprezece, Peter îi 
comunică secretarei că va lipsi o oră: un rendez-vous cu medicul 
stomatolog. 

Operațiunile din Basel ale Biroului D al Serviciului secret erau 
conduse dintr-o impresionantă reşedinţă datând din secolul al 
XVIII-lea, situată în Petersplatz, vizavi de noua construcţie 
destinată sălii de lectură a Universităţii. 

Peter ajunse acolo la volanul Mercedesului său. Căpitanul 
Waibel îl primi imediat. 

— Ai reuşit să stârneşti un întreg viespar, fură primele sale 
cuvinte, spuse pe un ton cât se poate de sever. 

Era un tip arătos, de treizeci şi ceva de ani şi, în ciuda 
rangului său militar, avea o lejeritate caracteristică civililor. 
Ulterior, avea să devină ataşat militar al Elveţiei la Washington, 
unde va fi privit ca foarte „neelveţian”, lucru care, de altfel, nu îl 
va afecta deloc. Această numire se va lega de evenimentele în 
plină desfăşurare din 1943. 

— Înainte de a-ţi spune mai multe, urmă el, te informez oficial 
că s-a căzut de acord asupra timpului şi locului întâlnirii dintre 
colonelul Masson şi Allen Dulles. Va fi mâine-seară, în adăpostul 
sugerat de tine. 

Peter îşi consultă ceasul. 

— Atunci trebuie să confirm imediat viceconsulului american. 
Pot să folosesc telefonul dumneavoastră? 

După ce vorbi cu Nancy preţ de douăzeci de secunde, închise 
şi formă un nou număr. 

— Tata, îi explică el lui Waibel. 

— S-a hotărât pentru mâine-seară la ora şapte, rosti el în clipa 
când îl auzi pe tatăl său la celălalt capăt al firului. 

Apoi: 

— O să întreb. Aşteaptă o clipă. 

Se întoarse spre Waibel: 


— Câţi suntem din partea noastră? Şi câţi îşi vor petrece 
noaptea acolo? 

— Nu ştiu sigur, răspunse căpitanul, însă presupun că vom fi 
cu totul trei inşi, incluzându-te şi pe tine. Bănuiesc că Masson nu 
va rămâne peste noapte. Eu însă, da. Nu sunt invitat în fiecare zi 
la castelul familiei tale. În ceea ce-i priveşte pe americani, asta 
e treaba ta. 

Burckhardt reveni la telefon: 

— Vom fi trei, dintre care doi vor rămâne şi peste noapte. De 
la ei vor veni doi, Dulles şi Nancy, şi vor rămâne amândoi. 

Ascultă câteva secunde, după care închise. 

— Are cineva nevoie de mijloc de transport? întrebă Waibel. 

— Dacă sunteţi de acord, o să am eu grijă de americani, 
răspunse Burckhardt. 

— All right. Sunt convins că Masson va sosi la Benken direct 
de la Lucerna. Eu mă descurc singur. Deci ne vom întâlni toţi, 
mâine-seară la şapte. 

— S-a făcut. 

— Buun. Acum subiectul numărul doi. Heikel sehr, sehr, 
heikel, continuă el. De fapt, e atât de dificil, încât nu sunt 
convins că voi aborda cu tine toate detaliile. Dar trebuie s-o fac. 

Rânji. 

— Maiorul SS Eggen, pe care l-ai observat azi-noapte la Three 
Kings şi care, din păcate, a fost observat de către prietenul 
nostru Lützelschwab că te urmăreşte, a adresat o rugăminte 
unui om de-al nostru din Lucerna, pe când ţineau o întrunire în 
hotelul Euler: Heinrich Himmler ar dori să se întâlnească în 
Elveția cu generalul Guisan, cât de curând. 

Peter nu scoase o vorbă. 

— Nu pari prea surprins. 

— Nici nu sunt, replică Burckhardt. Şi care a fost răspunsul 
nostru? 

— Cu Himmler? În niciun caz. Omul nostru i-a spus pur şi 
simplu că asta înseamnă sinucidere curată pentru general. A 
observat că Eggen anticipase răspunsul, pentru că a venit 
imediat cu o alternativă: generalul Walter Schellenberg, 
adjunctul lui Himmler şi şef al operaţiunilor de contraspionaj. A 
ştiut să insinueze că nemţii s-ar considera foarte jigniţi dacă şi 
această alternativă ar fi respinsă. Aşa că nu a fost... mai ales 
având în vedere zvonurile care circulă. 


— Când? 

— Asta se va stabili. 

— Unde? 

— Nemţii au propus Arosa. Sau Davos. Se pare că simpaticului 
general Schellenberg îi place să schieze. Le-am respins pe 
amândouă, de vreme ce ultimul lucru pe care îl dorim este 
publicitatea. Presa elveţiană ne-ar ucide. Când l-am sunat azi- 
dimineaţă pe Masson, am avut o lungă discuţie cu el. Mi-a 
explicat că se simte obligat să mă ţină la curent pentru că, la 
urma urmei, Germania cade, în primul rând, în responsabilitatea 
mea. Cred că e foarte amabil din partea lui să facă aşa ceva. A 
apărut apoi problema locului întâlnirii. l-am propus pentru 
întâlnirea preliminară, deci fără generalul Guisan, să apelăm din 
nou la castelul familiei tale din Benken. Mi-a răspuns că vrea să-l 
verifice mai întâi. Ceea ce va face mâine-seară. 

— Ce facem cu Lutzelschwab? Se va da cu capul de pereţi 
dacă va afla că un general SS se pregăteşte să pună piciorul pe 
pământ elveţian. Era suficient un maior precum Eggen, 
darămite un Schellenberg!? 

— Ascultă, Peter, eu de fapt sunt de partea lui Lutzelschwab. 
Şi sunt sigur că şi tu eşti. 

Burckhardt aprobă. 

— Am vorbit azi-dimineaţă şi cu Lutzelschwab şi l-am făcut să 
priceapă că toate întâmplările de aseară au fost puse la cale de 
Lucerna şi nu de noi. Bănuiesc că a primit şi mesajul conform 
căruia noi, cei din Biroul D, credem că Masson şi generalul fac 
joc dublu. Apropo, a adus vorba de americancă. M-a întrebat ce 
complotai cu ea azi-noapte la Three Kings. 

— Ce i-ai spus? 

— Că n-are nimic de-a face cu noi. Era pur şi simplu o întâlnire 
ca oricare alta. 

— Te-a crezut? 

— Mă îndoiesc. Ah, mi-am amintit ceva: i-a transmis lui Dulles 
rugămintea noastră? 

— Da. 

— Trebuie să-i raportez imediat lui Masson. Te-ai descurcat 
bine cu ea, Peter, şi îţi suntem cu toţii recunoscători. S-ar putea 
să devină una dintre cele mai importante piese pe care le 
deţinem. 


— Dacă e aşa, atunci ar fi bine dacă ar supraveghea-o 
oamenii noştri, în special noaptea şi în weekenduri, când nu se 
află în consulat. 

— M-am gândit deja la asta, Peter. Lucrurile se aranjează. 


CAPITOLUL 8 

De fapt, lucrurile erau deja aranjate, dar nu de către elveţieni. 
De câteva săptămâni, Nancy era spionată de cineva, din 
apartamentul de sus al unei case situate exact faţă în faţă cu cel 
al ei de pe Augustinergasse, dar nu pe partea cealaltă a străzii, 
ci peste Rin, pe Rheingasse 37. Imobilul fusese clădit în secolul 
al XV-lea şi avea trei etaje. Dacă ar fi fost amplasat pe celălalt 
mal al Rinului, în Grossbasel, ar fi valorat o avere. Din păcate, 
această clădire era situată în Kleinbasel, patria barurilor şi a 
cluburilor de noapte, ale cărei restaurante serveau crenvurşti, 
nu entrecote, şi erau specializate în bere Warteck, nu în vinuri 
de Bourgogne. Cu alte cuvinte, aici trăia clasa muncitoare din 
Basel, iar acolo unde stă proletarul, nu găseşti nici urmă de 
bogat. Acesta se mutase pe celălalt mal al râului, departe, unde 
cu greu putea fi văzut, de vreme ce Rinul avea, pe această 
porţiune, peste patru sute de metri lăţime. 

Cu toate acestea, un ochi ajutat de un binoclu Zeiss ar fi putut 
observa, zi sau noapte, cele mai mici detalii ale obiectelor aflate 
dincolo. Dacă era interesat de arhitectură sau religie, putea să- 
şi focalizeze binoclul asupra domului din Basel, catedrala 
medievală Munster, construită în întregime din cărămidă roşie. 
Din păcate, un astfel de interes trebuia să se rezume doar la 
exterior, pentru că înăuntru era dezastru. Primarii Baselului, 
care au preluat aşezământul în secolul al XVI-lea, au ras pereţii 
interiori până la cărămidă, într-un soi de spectacol de pietate 
protestantă sau, în funcţie de apropierea religioasă a 
observatorului, de ipocrizie. 

În cazul oamenilor care mânuiau binoclul în iarna lui 1943, 
nici religia şi nici arhitectura nu aveau vreo importanţă în 
alegerea obiectelor de studiu. Dispreţuiau sentimentul religios, 
privindu-l ca pe un opiu al maselor, şi nu ştiau nimic despre 
arhitectură, dacă te luai după genul de clădiri pe care le aprecia 
liderul lor suprem, losif Stalin. Rheingasse 37 era adresa 
cartierului general din Basel al organizaţiei clandestine Rote 
Kapelle, Orchestra Roşie, reţea de spionaj implantată de 
sovietici, înainte de cel de-al Doilea Război Mondial, în toată 
Europa Centrală. Imobilul aparţinea ultimului supravieţuitor al 
reţelei. Restul fuseseră vânaţi şi trecuţi pe linie moartă de 


unitatea de contraspionaj a SS de sub conducerea generalului 
Walter Schellenberg?”. 

Numele acestui om era Werner Lentz. Sosise în Basel în 1929, 
reîntorcându-se din Rusia. Fusese dus acolo de mic, de către 
părinţii săi, elveţieni, meşteri ceasornicari. După revoluţia rusă, 
aceştia au optat să rămână în Leningrad, în ciuda vremurilor 
tulburi ce se abătuseră asupra patriei adoptive - pentru ei nu 
era atât de dificil, de vreme ce oricine deţinea un ceas elveţian 
dorea să-l păstreze în stare de funcţionare. La doi ani după ce 
ambii părinţi i-au murit într-un accident de tren, în 1929, băiatul, 
acum un tânăr bărbat, a decis să folosească avantajul deţinerii 
unui paşaport elveţian şi să se întoarcă în ţara natală. Invăţase 
meseria de ceasornicar de la tatăl lui. Ca atare, n-a întâmpinat 
niciun obstacol când a încercat să-şi găsească o slujbă la 
Seiler's, cel mai important bijutier din Basel, situat în 
Barfusserplatz. În 1935, Lentz şi-a deschis propriul mic magazin 
de bijuterii, în Kleinbasel. În 1939, scurt timp după izbucnirea 
războiului, a cumpărat casa de pe malul Rinului, contra 
importantei sume de opt mii de franci elveţieni. 

În realitate, Werner Lentz era colonel în NKGB, iar acest nume 
îi slujea drept „paravan operațional” lui Igor Scitovski, implantat 
în Elveţia, aşa cum se întâmplase în multe alte cazuri în Europa 
ultimilor ani ai deceniului doi şi-n primii din deceniul trei, sub un 
alibi impenetrabil. Scitovski obținuse slujba pentru că fusese, ca 
şi autenticul Werner Lentz, ucenic la un ceasornicar, era vorbitor 
de limbă germană şi se trăgea dintr-un orăşel situat pe Volga, la 
trei sute de kilometri depărtare de Stalingrad. In acea regiune, 
toată lumea vorbea nemţeşte, pentru că erau cu toţii 
descendenţi ai coloniştilor germani şi elveţieni aduşi şi stabiliţi 
aici de Ecaterina a l-a în jurul anului 1760. La începutul 
secolului al XX-lea, numărul lor atinsese cifra de o jumătate de 
milion, iar contribuţia lor la dezvoltarea Rusiei fusese atât de 
mare încât, în ciuda faptului că trăiau într-o enclavă, datorită 
menţinerii limbii materne, a obiceiurilor şi chiar a religiei, Lenin 
a acordat regiunii lor statutul de republică în nou înfiinţată 

Uniune a Republicilor Socialiste Sovietice - Republica de pe 
Volga. Strămoşii mamei lui Igor au sosit în Rusia venind din estul 
Elveţiei, în 1767, împreună cu un grup de o sută cincizeci şi trei 
de compatrioți. In luna august a acelui an, ei au întemeiat un 
sat, pe malul Volgăi, pe care l-au denumit Schaffhausen, după 
numele oraşului de lângă lacul Constance. În ciuda împotrivirii 
rudelor, mama lui s-a căsătorit „în afara” comunităţii, cu 
căpitanul Vladimir Derjavin, un rus din comandamentul militar 
local. Ar fi dezaprobat-o şi mai tare dacă ar fi ştiut că el avea 
grad şi în NKVD. Fiul lor, Nikolai, a avut parte de o educaţie 
bilingvă, mulţumită mamei, însă, datorită tatălui, s-a devotat în 
întregime regimului comunist de la Moscova. Beneficiind de 
asemenea calităţi, tatălui lui nu i-a fost greu să-i aranjeze 
desăvârşirea formării în cadrul Poliţiei secrete sovietice. Când, 
datorită acelui accident de tren de lângă Leningrad, s-a „ivit” o 
posibilitate pentru Nikolai, acesta a început un antrenament 
intens de perfecţionare în Alemannische, dialectul vorbit de 
maică-sa, comun nu numai cantoanelor elveţiene, ci şi unor 
regiuni din sudul Germaniei şi Alsaciei franceze. Datorită acestui 
fapt, când a ajuns în Elveţia înarmat cu paşaportul unicei 
odrasle a ceasornicarului mort, a fost luat imediat drept un fiu 
natural al pământului helvet. Cât despre realul Werner Lentz, el 
era tot atât de mort ca şi părinţii lui, deşi, în ceea ce-l priveşte, 
nu un accident de tren i-a adus sfârşitul, ci mai degrabă un 
glonte-n ceafă, tras cu cincisprezece ani mai înainte. 

Prima datorie a lui Igor Scitovski, alias Werner Lentz, o 
constituia spionajul îndreptat împotriva Germaniei. Modul de 
îndeplinire era foarte „lumesc”. El - sau, adeseori, unul dintre 
cei trei oameni ai săi, toţi comunişti elveţieni, un comisionar la 
hotelul Three Kings, un recepţioner la hotelul Schweizerhof şi un 
ajutor de la magazinul de obiecte preţioase din Kleinbasel, ce 
îndeplinea şi funcţia de operator radio - urmărea transporturile 
militare naziste prin Elveţia. Folosea binoclurile Zeiss, de obicei 
noaptea, pentru a observa şi contabiliza numărul şi tipul 
vagoanelor de marfă ce veneau din Germania şi treceau prin 
gara Badische, o staţie a căii ferate germane situate în Basel, la 
numai zece blocuri de locuinţa lui. Ştiau cu toţii că aceste 
trenuri nesfârşite transportau material de război - adeseori 
oamenii săi rupeau sigiliile vagoanelor pentru a descoperi ce se 
ascunde în interiorul lor - destinate a fi descărcate în Italia sau 


Africa de Nord. De ce era necesară această supraveghere? 
Deoarece, pe măsură ce creştea cantitatea de material de 
război transportată spre sud, se micşora cea de provizii pentru 
armata germană de pe frontul de Est. 

O asemenea ţinere sub observaţie era uşor de făcut şi implica 
riscuri mici. Mult mai importante şi mai greu de obţinut erau, în 
acea vreme, informaţiile certe privitoare la deplasamentele 
militare - trupe, care blindate şi alte materiale - din interiorul 
Germaniei. Ca rezultat al eliminării agenţilor lor de către 
oamenii lui Schellenberg, la începutul lui 1943, sovieticii 
rămăseseră cu prea puţini „pioni” pe teritoriul german care, în 
plus, erau vânaţi şi ucişi cu intensitate crescândă. Aceasta i-a 
forţat să caute surse alternative de informaţii. Cineva din 
Moscova a avut ideea genială de a penetra reţele de informaţii 
ale altor servicii secrete din Elveţia, ai căror agenţi operau pe 
pământ german şi reuşiseră să nu fie încă descoperiţi. Era cazul 
reţelelor elveţiană şi britanică şi, poate, a noii reţele pe care 
Allen Dulles o construia de la baza sa operaţională din Berna. 
Moscova credea că era foarte uşor să infiltreze un agent dublu 
în această ultimă reţea - de altfel, cei de acolo îl considerau pe 
Dulles amator - şi, prin urmare, îi transmiseseră lui Scitovski 
instrucţiuni de-a acţiona. Ar fi fost şi mai bine dacă Igor ar fi 
reuşit să transforme un agent de al lui Dulles în informator 
sovietic. Mai întâi însă era necesar ca toţi agenţii acestei reţele 
să fie identificaţi. Pentru asta, Orchestra Roşie a organizat 
supravegherea tuturor intrărilor şi ieşirilor din apartamentul lui 
Dulles; în consecinţă, şi a „omului” său din Basel, o femeie pe 
nume Nancy Reichman. 

Spre deosebire de rezultatele, mai mult decât promițătoare, 
aduse de supravegherea apartamentului din Herrengasse 23, 
cele ale operaţiunii similare efectuate asupra locuinţei 
americancei se dovedeau sărace. Agenţii Orchestrei Roşii, aduşi 
din Lausanne, puteau fi mulţumiţi de traficul intens de persoane 
ce avea loc în şi din apartamentul lui Dulles. Spre deosebire de 
ei, observatorii fetei nu se puteau mândri decât cu un tânăr 
aristocrat elveţian, funcţionar la Banca pentru Investiții 
Internaţionale, de altfel candidat la racolare de americani şi de 
sovietici, ca de altfel şi viceconsulul. Cu toate astea, toţi 
spuneau că în curând trebuia să se întâmple ceva neobişnuit 
înăuntrul apartamentului din Augustinergasse 11. Aşa că 


supravegherea a continuat. Pe 25 februarie, la ora cinci şi 
jumătate, vizita lui Allen Dulles le-a dovedit că avuseseră 
dreptate. 

Evenimentul a determinat activarea pentru a doua noapte, 
consecutiv, a întregii maşinării a Orchestrei Roşii. Printre altele, 
aceasta însemna o nouă intensificare a comunicaţiilor radio între 
Basel şi Moscova, aflate deja la un nivel periculos de ridicat. In 
urma ordinelor colonelului Scitovski, toată săptămâna fuseseră 
transmise informaţii. Agenţi ai reţelei, plantați în posturi ideale 
de ascultare din hotelurile Three Kings şi Schweizerhof, au 
raportat prezenţa la Basel a unui maior SS, însoţit de un individ 
aparţinând în mod evident guvernului elveţian, fie Serviciului 
său secret, fie autorităţilor militare. 

Ştiau asta, pentru că omul lor de la Schweizerhof a reuşit să 
afle că rezervarea uneia dintre camere fusese făcută de cineva 
din cartierul general al generalului Guisan. 

A apărut astfel o nouă problemă ce se cerea rezolvată: Erau, 
oare, aceste evenimente interconectate? Şi dacă da, se punea 
oare ceva la cale - cum ar fi fost un pact secret între americani, 
elveţieni şi nemți, care ar fi putut submina obiectivele strategice 
ale Uniunii Sovietice? 


La ora cinci şi şapte minute, când a ajuns în gara din Basel, 
Allen Dulles a fost întâmpinat pe peron de Nancy Reichman şi 
Peter Burckhardt. După ce Nancy a făcut prezentările, s-au 
îndreptat toţi trei către maşina pe care Burckhardt o parcase în 
faţa Băncii pentru Investiţii Internaţionale, peste drum de gară. 
Dulles avea cu el o valijoară neagră. 

— Îmi permiteţi, domnule, să pun valiza în portbagaj? întrebă 
Burckhardt când ajunse lângă Mercedes. 

— Te rog. 

Dându-i valiza, Dulles aruncă o privire asupra clădirii băncii. 

— Ştiai că sora mea Eleanor a scris o carte despre BIS? îl 
întrebă el pe Burckhardt, în timp ce acesta deschidea uşile 
maşinii. A fost, de fapt, teza ei de doctorat la Radcliffe. 

— N-am ştiut, domnule. 

— Aş vrea să o răsfoieşti şi să-mi spui ce părere ai. Că veni 
vorba, înţeleg că lucrezi direct cu Per Jacobsson. 

— Da, domnule. 

— M-ar interesa foarte mult să-l întâlnesc. E aici? 


— Nu, domnule. În acest moment se află în Stockholm... după 
o haltă la Berlin. Se întoarce la Basel lunea viitoare. 

— Ai putea să-l anunţi că-l voi suna imediat după întoarcere? 

— Desigur. Sunt convins că va fi nerăbdător să vă 
întâlnească. 

— Bine. Îi voi propune să cinăm împreună. Care e restaurantul 
lui favorit din Basel? 

— Schützenhaus, fără îndoială. Înainte, a fost pavilion de 
vânătoare, însă acum este cel mai luxos local. 

Dulles se întoarse către Nancy, care nu scosese nicio vorbă 
până atunci. 

— Poţi să te ocupi tu de aranjamente? întrebă el. 

— Desigur. 

— Să zicem pentru marţea sau miercurea următoare. Se 
întoarse din nou spre Burckhardt. 

— Care-i programul de astă-seară? 

— Ne vom întâlni cu colonelul Masson la ora şapte. La 
reşedinţa de la ţară a familiei, în împrejurimi. 

— Da, mi-a explicat Nancy. Cât timp ne ia să ajungem acolo? 

— Treizeci de minute. 

Dulles îşi privi ceasul. 

— Ei, atunci mai avem ceva timp. 

— Ce-aţi zice de o cafea acasă la mine? îi invită Nancy. 

— Splendidă idee, acceptă Dulles. Chiar simt nevoia să mă 
încălzesc. 


După ce-au intrat şi şi-au scos paltoanele, Nancy se duse la 
bucătărie să prepare cafeaua, iar cei doi bărbaţi se opriră în faţa 
uşilor ce dădeau spre terasă. Se înnoptase şi luminile oraşului - 
cele de dinainte de camuflaj - se reflectau în apa liniştită a 
fluviului ce curgea dedesubtul terasei. Încet-încet, din noapte 
apăru silueta uriaşă şi slab luminată a unei barje, urmată de 
încă una şi apoi de încă una. 

Dulles le privi calm, evident fascinat. Îl întrebă: 

— Ce cară? 

— Cărbuni, fără nicio îndoială. 

— Şi asta se întâmplă în fiecare noapte? 

— Da, domnule. 

— De unde vine cărbunele? 


— Din Germania. Din Ruhr. Barjele au fost încărcate acum 
patru sau cinci nopţi, probabil în Duisburg. Circulă numai 
noaptea şi îşi aprind luminile numai când traversează această 
porţiune mică din Basel în care ambele maluri ale Rinului se află 
în Elveţia neutră. Vă daţi seama că din cauza mărimii şi a vitezei 
mici ar fi ţinte uşoare pentru bombardierele sau avioanele de 
vânătoare aliate din zonă. Aşa că noaptea se deplasează, iar 
ziua se adăpostesc sub un sever camuflaj, în locuri special 
amenajate pe cursul fluviului. 

— Dar ce port de destinaţie ar putea avea ele în sudul 
Germaniei? întrebă Dulles evident contrariat. 

Peter păru la fel de contrariat de întrebare. 

— De fapt, domnule, sunt barje elveţiene, înregistrate în 
Elveţia, cu proprietari elveţieni, sub drapel elveţian şi se 
îndreaptă spre porturi elveţiene. Cele mai multe sunt descărcate 
aici, în portul oraşului, pe Rin. Unele, ca acestea, îşi continuă 
drumul pe Rin către Angst sau Schaffhausen. 

Dulles nu dădu nici cel mai mic semn de stânjeneală. 

— Ar fi trebuit să-mi dau seama, nu-i aşa? Cărbunele este 
inclus în acele tratate de compensaţii încheiate periodic de 
guvernul vostru cu nemţii, nu-i aşa? Cărbune pentru... 

Lăsă propoziţia neterminată, ca să nu-l jeneze pe tânărul 
elveţian. Politeţea se dovedi inutilă, pentru că Peter încheie el 
propoziţia. 

— Cărbune, în schimbul utilizării posibilităților noastre 
feroviare de tranzit, sub forma unui tratat de comerţ, aflat pe 
punctul de a expira. 

— Adevărat? se miră Dulles. Foarte interesant. 

Încerca, în mod evident, să-l tragă de limbă pe elveţian, însă 
Burckhardt nu continuă. Aşa că Dulles mai făcu încă o încercare. 

— Au de-a face astea, cumva, cu ceea ce vom discuta astă- 
seară cu colonelul Masson? 

— Se prea poate. 

Dulles se mulţumi să dea din cap. 

— Spune-mi încă ceva, dacă poţi, dr. Burckhardt. Sau pot să-ţi 
spun Peter? 

— Chiar vă rog, domnule. 

— Bine. Barjele de colo. Se întorc goale? 

— În mod obişnuit, da. Deşi uneori transportă înapoi produse 
elveţiene de export. Cum ar fi cimentul. 


— Şi în aceste cazuri transportul se face tot pe timp de 
noapte? 

— Da, domnule. 

— Inteleg... Cum e însă cu vămile? 

— În mod normal, barjele sunt scutite de vamă în porturi, 
pentru că acestea sunt foarte uşor de bombardat. 

— Mda, e logic. 

De câteva minute, Nancy se întorsese în living, însă nu 
scosese nicio vorbă. Ţinea în mână o tavă cu ceşti de cafea. 
Prinse momentul şi-i invită: 

— S-a făcut târziu, domnule. Poate... 

— Bineînţeles, o aprobă Dulles. lartă-ne pentru impoliteţe. 

| se alăturară de îndată în jurul mesei. 

Douăzeci de minute mai târziu, erau din nou pe drum. La 
plecare, Nancy rămase ultima pentru a stinge luminile şi a 
încuia cu grijă uşa. Omul de peste Rin care spionase totul îşi 
consultă ceasul. De îndată ce-l recunoscuse pe Allen Dulles, îi 
telefonase colonelului Scitovski, la magazin. Ar fi trebuit să aibă 
suficient timp până acum să ajungă. 

Şi a avut. 


CAPITOLUL 9 

Augustinergasse avea o singură intrare. Cu cincizeci de metri 
înaintea apartamentului locuit de Nancy, strada se îngusta, 
făcând loc unui simplu pasaj pietonal. In consecinţă, Peter s-a 
văzut nevoit să se întrebuinţeze serios pentru a întoarce 
Mercedesul şi a-l orienta spre capătul dinspre catedrală al 
străzii. Odată pornită, maşina a depăşit un Opel parcat în 
piaţeta catedralei. Şoferul limuzinei a început dintr-odată să se 
agite la volan. Scitovski, căci el pilota Opelul, se uită cu atenţie 
în interiorul Mercedesului, însă întunericul făcu imposibilă orice 
încercare de recunoaştere a persoanelor din limuzină. Avu o 
clipă de ezitare. În urma Mercedesului, pe Augustinergasse, se 
lăsase din nou liniştea. Se hotări să mizeze totul pe maşina 
care-l depăşise, aşa că se lansă în urmărirea ei. Traficul 
aglomerat de dinaintea orelor de camuflaj îl ajuta să meargă 
aproape bară la bară cu maşina din faţa lui. 

Zece minute mai târziu, acest ajutor dispăru. Pe măsură ce 
rămâneau în urmă străzile Baselului, Scitovski se văzu obligat să 
se ţină la distanţă tot mai mare. La un moment dat, se lăsă 
depăşit de două automobile, pentru a creşte gradul de siguranţă 
al misiunii. Era convins că urmăreşte maşina care trebuie. Când 
au trecut şi de plăcuţa indicatoare a oraşului, Mercedesul era 
atât de departe, încât luminile din spate abia se mai zăreau. Din 
fericire, era o noapte fără ceaţă, iar luna părea o simplă tăietură 
pe cerul nopţii. 

Traversaseră localitatea Binningen. Urmă Bottmingen şi 
Oberwil. În Bottmingen, una din maşinile din faţă trase pe 
dreapta. La fel se întâmplă în Oberwil cu cea de a doua, un 
autovehicul militar. După Oberwil, următorii şapte kilometri nu 
s-au putut vedea decât luminile celor două automobile rămase. 
Se deplasau cu viteză, în ciuda faptului că drumul devenise din 
ce în ce mai îngust, mai înclinat şi cu mai multe curbe. Nu după 
mult, apăru un indicator ce semnala intrarea într-o micuță 
comunitate rurală, satele îngemănate Biel şi Benken. Dintr- 
odată, luminile de frână ale Mercedesului se aprinseră. La o 
jumătate de kilometru în spate, Scitovski se repezi la frâne şi 
trase Opelul pe dreapta. Stinse toate luminile. De unde se afla, 
văzu cu uşurinţă cum limuzina din faţă o ia la dreapta şi începe 
să urce un drumeag ce înainta către dealurile întunecate de la 
vest de Biel-Benken. Scitovski cobori din maşină - pe jos se 


aşternuse un strat subţire de zăpadă ce-i scârţâia sub cizme - 
şi-şi puse binoclul la ochi. Văzu o lumină în direcţia pe care o 
luase Mercedesul, la aproximativ patru sute de metri înălţime. 
Câteva minute mai târziu, cele două surse de lumină parcă se 
contopiseră. 

Se părea că domnul Dulles ajunsese la destinaţie. 

Când Scitovski vru să revină în maşină, în oglinda retrovizoare 
apărură farurile altui automobil. După ce depăşi Opelul, acesta 
încetini. Colonelul recunoscu autovehiculul militar care se oprise 
cu două localităţi în urmă, probabil ca şoferul să verifice ceva. 
Cinci sute de metri în faţă, luminile de frână i se aprinseră şi 
maşina păru că trage din nou pe dreapta, cu luminile aprinse. 
Trei minute mai târziu, reîncepu să ruleze, luând-o la dreapta 
din drumul principal şi începând să urce dealul către vest, pe 
aceeaşi rută urmată şi de Mercedes. Deci asta era „partea 
cealaltă”. Mai erau de venit oare? Scitovski se decise să rămână 
în maşină încă douăzeci de minute. N-a mai trecut nimic. 

Îşi porni Opelul, aprinse luminile şi intră în Benken. În centrul 
satului, era o încrucişare de drumuri. Pe dreapta era un 
restaurant. Lumina chioară de deasupra intrării îi indică că se 
află în faţa localului Zum Ochsen. Scitovski opri în faţa lui şi se 
uită la ceasul de la mână. Era şapte şi douăzeci. Avea suficient 
timp până la începerea camuflajului. 

Localul era un tipic han elveţian, cu grinzi ce susțineau 
tavanul, podea din lemn, farfurii şi căni din tinichea agăţate pe 
pereţi în chip de decoraţii. În partea din faţă a încăperii, 
douăsprezece mese, acoperite cu feţe de masă albe şi roşii, 
erau pregătite impecabil pentru cină. Numai una singură era 
ocupată. În spate, se mai aflau cinci - fără feţe de masă - din 
care cea mai îndepărtată era suficient de mare ca să 
adăpostească cel puţin o duzină de persoane. Fără îndoială, era 
Stammtisch-ul satului. Fiecare restaurant comunal din Elveţia 
avea o astfel de masă. În jurul ei se strângeau în fiecare seară 
bărbaţii din localitate pentru a-şi bea berea sau pentru a discuta 
politică şi evenimente locale. Mai târziu, când începeau să se 
plictisească, scoteau cărţile de joc şi organizau o partidă. Era 
mereu acelaşi joc - Jass. Se juca atât de mult în Elveţia, încât, 
mai în glumă, mai în serios, localnicii îl priveau ca pe un sport 
naţional. În clipa când intră Scitovski, unul dintre cei şapte 
oameni aşezaţi la masa din fundul sălii trânti satisfăcut o carte. 


Jocul se terminase; cărţile s-au strâns, s-au amestecat şi s-au 
reîmpărţit, iar pipele şi ţigările s-au reaprins şi ele. Următoarea 
mână putea începe. Nu înainte ca localnicii să se uite cu atenţie 
la străinul care intrase. Acesta se aşeză la una dintre mesele din 
spate şi salută din cap. Nimeni nu-i răspunse. Imediat, de masa 
lui se apropie o chelneriţă în costum naţional. Fiecare canton 
elveţian avea propria versiune a costumului, iar al ei, alb şi 
albastru, aparţinea jumătăţii de canton rural al Basellandului. 

— Guten Obe, Fräulein, începu străinul. /ch haette gern e Bier 
und e Paar Würstli. 

Vorbea Werner Lentz. Pronunţa cuvintele impecabil, în 
dialectul semiurban al Baselstadtului. Nu era nimic neobişnuit ca 
astfel de vizitatori amatori de hrană bună, țărănească, să treacă 
din când în când pragul hanului. În consecință, pauza de la masa 
mare luă sfârşit. Jocul se reluă, ca şi discuţia dintre jucători. 
Străinul era deja uitat. 

Chelneriţa se întoarse cu berea comandată şi i-o puse pe 
masă cu un zâmbet provocator. Scitovski era un bărbat arătos şi 
o scurtă privire aruncată mâinii lui stângi îi confirmase fetei 
absenţa unei verighete. 

— Mă întorc cu cârnaţii peste cinci minute. Dacă n-aveţi nimic 
împotrivă. 

— Bineînţeles. Nu mă grăbesc deloc. 

Îi întoarse zâmbetul. 

— La urma urmei, e cald şi plăcut aici. Cred că afară sunt mai 
mult de zece grade sub temperatura de îngheţ. 

— Tocmai m-am uitat la termometru. Sunt minus 
douăsprezece grade, se grăbi să-l lămurească. N-aş prea vrea să 
mă duc în seara asta acasă, pe o asemenea vreme. 

— Sper că nu stai prea departe. 

— Nu, nu. Câteva sute de metri. Din păcate, Benken nu e 
Basel. 

— Să fii fericită că nu e. 

— Toţi spun asta. Insă de când a izbucnit războiul e prea 
multă linişte pe aici. Chiar şi la sfârşitul săptămânii. Din cauza 
raţionalizării benzinei. 

— Da, înţeleg. Cred că uneori ajungi să te simţi tare singur. 
Deşi, venind dinspre Basel, am observat cel puţin două maşini în 
faţa mea şi amândouă s-au oprit aici. 


— Ja. Dar asta e din cauza castelului. Cei de acolo n-au nimic 
de-a face cu noi. 

— Chiar aşa? Cine e proprietarul lui? 

— Una dintre familiile alea din Basel. Ştii la cine mă refer - 
Daig. 

— Un Sarasin? Sau, poate, un Von der Muhll? 

Rosti numele, imitând acea formă arogantă a dialectului din 
Basel, utilizată de aristocrații oraşului. Ea chicoti. 

— Nu prea-ţi plac. 

— Într-adevăr, nu prea mult. 

— Ei bine, ăştia sunt Burckharat. 

— Care dintre ei? 

— Cel mai în vârstă este marele bancher. Trebuie să-l cunoşti. 

— Desigur. Conduce, cel puţin aşa spun unii, Corporaţia 
Bancară Elvețiană. 

— El e. Ştii, e chiar ciudat. E pentru a doua oară în seara asta 
că a venit vorba de ei. Chiar înainte de a sosi dumneata, a intrat 
cineva să întrebe cum poate ajunge la Schloss. Un grangur din 
armată, colonel bănuiesc. Cu siguranţă, se întâmplă ceva. 
Probabil vreo petrecere mare. De dimineaţă am văzut două 
dintre fetele de la castel ducându-se să cumpere alimente de la 
Migros. Asta e neobişnuit. În mod normal, iarna nimeni nu urcă 
până acolo. În fine, trebuie să mă duc după cârnaţi. 

Aceştia sosiră garnisiţi cu o salată de cartofi, câteva chifle şi 
un tub - asemănător celor cu pastă de dinţi - cu muştar. 

Când termină de mâncat, Scitovski o căută pe chelneriţă din 
ochi. Aceasta îl privise tot timpul de la locul ei din spatele 
barului. Veni la el fără întârziere. 

— Ştii ceva? Aş trece pe vin! La urma urmei, Wein nach Bier, 
das rat ich Dir. Ce-mi propui? 

— Ceva de prin partea locului? 

— Da. Şi adu-ţi şi tu un pahar. Nimic nu arată că te aşteaptă o 
seară aglomerată. Desigur, dacă-ţi permite patronul. 

— Seara asta lipseşte. 

Privi spre Stammtisch. 

— Ei au tot ce le trebuie. Sigur. De ce nu? 

In următoarea jumătate de oră, bând dintr-un Riesling 
Baselbieter acrişor, dar băubil, află că o cheamă Liselotte. Avea 
douăzeci şi şapte de ani. Părinţii ei erau fermieri şi de câteva 
generaţii erau proprietarii câtorva parcele în afara satului, pe 


care le lucrau singuri. Aveau vaci şi păsări şi câţiva cireşi - în 
fiecare primăvară tatăl ei făcea din fructele lor K/rschewasser, 
iar ea lucra şase zile pe săptămână nu numai la han, ci şi acasă, 
unde trebuia să mulgă vacile şi să aibă grijă de găini. lar asta 
nu-i făcea deloc plăcere. 

Pe măsură ce vorbea, trăgându-se tot mai aproape de el, 
Scitovski constată că avea nu numai o faţă drăguță - o 
remarcase, oricum, de îndată ce intrase în han - ci şi un corp 
plin, de ţărancă, făcut pentru o activitate ce nu avea nimic în 
comun cu vacile şi găinile. 

Prima sticlă de vin fu urmată de a doua. Pe măsură ce 
sporovăia despre fratele ei, care era un leneş, despre cele trei 
surori, toate eleve, despre cât de mult îi plăcea Baselul şi cât de 
urgent s-ar fi mutat acolo dacă şi-ar fi găsit o slujbă - începuse 
să-şi sublinieze remarcile atingând mâna lui Werner Lentz. Era o 
mână atât de caldă şi de... specială, mai ales după ce el lăsă să 
iasă la iveală faptul că deţinea o mică giuvaiergerie în Basel şi 
ar fi putut avea nevoie de cineva care să-l ajute. Nu ar fi fost 
ceva greu, desigur. Să-l ajute la contabilitate, să măture prin 
magazin seara, genul ăsta de muncă. 

La ora nouă, localul se goli. Ultimii clienţi, care se ridicară de 
la locurile lor din jurul Stammtisch-ului, îl priviră ţintă pe Lentz, 
ca şi cum ştiau ce avea de gând şi îl dezaprobau. Într-un târziu, 
rămaseră singuri. Lentz îşi consultă ceasul. 

— Ştii, Liselotte, trebuie să mă întorc în Basel înainte de ora 
camuflajului. 

Se uită în ochii ei şi continuă: 

— Mi-e neplăcut, însă cred că trebuie să achit nota. 

Când ea se întoarse, Werner Lentz puse pe masă două 
bancnote de zece franci şi se ridică să-şi ia haina, atârnată în 
cuierul de lângă uşa bucătăriei. Restul - cei nouă franci - îi 
împinse într-o parte. 

— Mai vii pe aici? îl întrebă ea, privindu-l cum se lupta cu 
paltonul. Curând? 

— Cu siguranţă, îi răspunse, gândindu-se că ea era bucăţică 
prea bună ca să renunţe aşa uşor. Poate ţi-ar plăcea să vedem 
împreună un film la Basel. Aş putea să vin să te iau. Intr-o 
duminică. Ce-ai zice de duminica asta? 

— Oh, mi-ar face mare plăcere, domnule Lentz. 

— Werner, te rog. 


O luară amândoi spre uşă. După ce el o deschise, ea îl urmă 
afară. 

— O să răceşti! protestă el. 

— Voiam numai să-ţi mulţumesc pentru vin. Şi să-ţi spun că 
abia aştept să vină duminica... Werner. 

O trase mai aproape şi, ezitând, o sărută pe obraz. Ea se lipi 
de el. Atunci o sărută pe buze. Ea răspunse, apropiindu-se şi mai 
mult. Mâna lui începu s-o mângâie pe spate. Apoi pe sâni. 

Liselotte nu se împotrivi. Scitovski simţi că, dacă ar mai fi 
încurajat-o puţin, ar fi putut încheia seara în pat. 

Şi, ca o bonificaţie, colonelul Igor Scitovski ar fi putut avea 
încă un „om” plantat... chiar la poalele castelului familiei 
Burckhardt, acolo unde nişte indivizi străini se pregăteau să se 
aşeze la cină. 


CAPITOLUL 10 

Castelul Benkener, cum i se zicea, fusese construit în 1513 de 
un localnic, care se îmbogăţise şi obținuse ranguri ca mercenar 
al regelui Ludovic al XIl-lea al Franţei. Pe atunci, nu era 
neobişnuit ca elveţienii să se angajeze ca războinici în slujba 
unor străini; obiceiul se păstrează şi în zilele noastre, sub forma 
gărzilor papale elveţiene de la Vatican. Oamenii de pază ai 
papei au fost şi sunt încă recrutaţi din cantonul Wallis, la graniţa 
cu ltalia, unde Biserica Catolică e condusă de episcopi şi de 
preoţi deosebit de conservatori, întotdeauna gata să convingă 
tineretul local că e mai bine să-l serveşti pe Dumnezeu decât pe 
Mamona. Dar soldatul din Benken a fost evident în slujba răului 
şi s-a întors suficient de bogat de pe urma lui ca să-şi permită 
luxul de a-şi construi un monument sub forma unui castel. 

În secolul al XVIII-lea, familia fondatorului a sărăcit, căzând în 
anonimat. Castelul a rămas abandonat până în 1903, când 
familia Burckhardt - prin străbunicul lui Peter - şi-a însuşit 
domeniul castelului şi, treptat, şi împrejurimile, până la graniţa 
cu Franţa. O mare parte a domeniului era rezervată vânătorii, 
deşi includea o suprafaţă de vreo douăzeci de hectare, plantate 
cu viţă de vie din soiul Riesling. Vinul locului care se putea bea 
la hanul Zum Ochsen era făcut din struguri proveniţi de pe acest 
domeniu. 

Pentru restaurarea castelului, fuseseră necesari zece ani. 
După aceea însă a devenit reşedinţa de vară a familiei 
Burckhardt. A fost locul în care Peter îşi petrecuse o mare parte 
din copilărie şi tinereţe. 

— Cât te invidiez pentru asta, recunoscu Nancy Reichman, 
după ce terminară de făcut turul castelului. 

Peter le oferise un mic istoric. 

S-au întors în livingul principal. Camera, utilizată anterior ca 
hol de intrare, era dominată de un cămin în care ardeau zdravăn 
câţiva buşteni uriaşi. Cei doi elveţieni, care se încălzeau în faţa 
focului discutând cu aprindere, se ridicară din fotolii. 
Formalităţile de prezentare se terminaseră de douăzeci de 
minute. 

Peter Burckhardt continuă să-şi ia în serios rolul de gazdă. 

— Dacă sunteţi de acord, v-aş propune să ne aşezăm la cină. 

Sufrageria arăta ca un muzeu. O masă imensă din stejar 
ocupa tot mijlocul camerei. Imediat ce intrai, privirea era 


inevitabil atrasă de goblenurile ce împodobeau pereţii şi de 
panopliile cu arme din evul mediu - de la spade încrucişate la 
sulițe - ce păreau etalate gata de acţiune. Intreaga atmosferă te 
făcea să te simţi în secolul al XV-lea sau chiar în al XIV-lea. 

La mijlocul enormei mesei fuseseră pregătite cinci tacâmuri. 
Peter îşi asumă de îndată rolul de amfitrion. Îi plasă pe Allen 
Dulles între el şi Nancy, iar pe cei doi ofiţeri elveţieni, colonelul 
Roger Masson şi căpitanul Max Waibel, îi aşeză de cealaltă parte 
a mesei, în faţa lor. Nu apucaseră bine să se aşeze, că îşi făcu 
apariţia un servitor care turnă vin alb într-unul dintre cele patru 
pahare din cristal de Baccara ce completau, în faţa fiecărui 
mesean, farfuriile din porțelan de Meissen şi tacâmurile din 
argint Jetzler. Imediat după el veniră două fete cu platouri cu 
păstrăv afumat şi pate din ficat de gâscă alsaciană. Deşi toţi 
invitaţii se mirau în sinea lor cum se puteau servi asemenea 
delicatese în timp de război, când graniţele cu restul Europei 
erau închise, nimeni nu cuteză să întrebe cu voce tare nimic, 
nici chiar Allen Dulles. 

Cu toate acestea, americanul rupse primul tăcerea, imediat 
ce se stinseră exclamaţiile de mirare scoase la vederea primului 
fel. 

El i se adresă direct colonelului Masson. 

— E o plăcere şi o onoare pentru mine să vă întâlnesc, 
domnule, în special în aceste circumstanţe speciale. Ştiu cât de 
greu v-a fost să vă rupeţi de la îndatoriri pentru a veni aici în 
această seară şi vreau să vă mărturisesc că apreciez gestul în 
mod deosebit. In ceea ce mă priveşte, am venit aici pentru a vă 
face cunoscut că noi, americanii, vă vom acorda tot ajutorul în 
lupta dumneavoastră de a menţine neutralitatea şi 
independenţa Elveţiei. Sunt, de multă vreme, un admirator 
statornic al ei; de fapt, din vremea primei mele şederi aici, în 
timpul primului război mondial. Vă asigur că sentimentele mele 
pentru această ţară vin din adâncul inimii. 

Era clar pentru toţi cei prezenţi că Dulles nu abordase 
conversaţia în stilul său obişnuit, tocmai pentru a începe cu 
dreptul o discuţie personală cu şeful Serviciului Secret Elveţian. 

Răspunsul lui Masson, dat ostentativ în franceză, îi făcu pe 
toţi să înţeleagă că va fi foarte prudent. Nancy, ştiind cât de 
puţin cunoştea Dulles limba franceză, începu să-i şoptească la 
ureche traducerea în engleză, pe măsură ce colonelul vorbea. 


— Noi, elveţienii, apreciem sentimentele dumneavoastră, 
domnule Dulles, foarte mult. Mă simt onorat personal de faptul 
că sunteţi aici în această seară. De asemenea, avem un 
deosebit respect pentru ţara dumneavoastră şi, dacă-mi 
permiteţi, pentru persoana dumneavoastră. Dar, ca vechi 
observator al nostru, dumneavoastră ştiţi că ne luăm 
neutralitatea în serios şi, ca atare, intenţionăm s-o apărăm în 
faţa oricărui beligerant, chiar prin forţa armată. Tocmai 
posibilitatea de a se recurge la forţă împotriva noastră în viitorul 
apropiat m-a îndemnat să vă propun această întâlnire. „Şi nu 
dorinţa de a mă pune bine cu voi, americanii” erau cuvintele 
rămase nerostite, ci doar insinuate. Toţi cei din cameră simțeau 
asta. 

Peter Burckhardt interveni în tăcerea de gheaţă care se lăsă. 
Vorbea ostentativ în engleză. 

— Nu vă pot oferi decât un modest Riesling Baselbitter, dar, 
dacă acceptaţi, să toastăm pentru prietenia care a existat 
dintotdeauna între cele mai vechi democraţii din lume: Elveţia şi 
Statele Unite. 

După ce goliră paharele, Nancy începu o conversaţie, într-o 
franceză impecabilă, cu colonelul Masson. După obişnuitele 
banalităţi despre adaptarea populaţiei la greutăţile războiului, 
despre raţionalizări şi camuflaj, treptat, trecură la subiecte mai 
serioase, ca de pildă rolul Crucii Roşii elveţiene la ţinerea unei 
evidențe a prizonierilor americani din lagărele naziste şi cât de 
recunoscător era guvernul american faţă de o asemenea 
acţiune şi de rezultatele obţinute pentru îmbunătăţirea 
condiţiilor de viaţă ale acestora. Timpul trecea şi Masson, un 
bărbat chipeş ce se simţea flatat de atenţia frumoasei femei, 
devenea tot mai relaxat. Procesul fu grăbit de sosirea vinului 
roşu, un excelent Pomerol 1934. Felul principal a fost friptură de 
porc mistreţ la tavă cu piure de cartofi şi cartofi prăjiţi. Se simţi 
nevoia unei a doua sticle de Pomerol. La desert, atmosfera 
devenise de-a dreptul prietenească. 

La ora nouă, Peter îşi consultă ceasul şi se adresă superiorilor 
săi, aşezaţi vizavi de el, la masă: 

— Dacă nu aveţi nimic împotrivă, v-aş propune să ne 
retragem în bibliotecă şi să trecem la partea mai importantă a 
serii. 


Colonelul Masson se grăbi să accepte. Imediat ce Nancy se 
ridică, toţi îl urmară pe Peter. În bibliotecă îi întâmpină căldura 
ce se revărsa dintr-un şemineu imens. Un valet îi aştepta ţinând 
o tavă de argint cu pahare umplute cu Kirschwasser şi coniac. 

Bărbaţii preferară  Kirschwasser, iar Nancy acceptă cu 
greutate un pahar de şampanie. Camera părea dominată de 
obiecte din piele; sute de cărţi legate în piele stăteau cuminţi în 
rafturi de stejar. Mobila masivă, combinată din trei garnituri 
distincte, se odihnea deasupra unor uriaşe carpete persane ce 
acopereau podeaua. Peter îi invită să se aşeze în faţa căminului. 
Dulles şi Nancy se aşezară în stânga semicercului, având 
oarecum vizavi ofiţerii elveţieni. Îl lăsară pe Peter la mijloc, între 
ei. Odată încheiate aceste preparative, ca la un semn, toţi ochii 
se întoarseră spre colonelul elveţian. Ştiau toţi că următoarea 
mutare îi aparţine. 

Masson era un bărbat corpolent. Faţa lui blândă amintea de 
cea a lui Alec Guiness, viitorul actor englez. Masson era originar 
din zona elveţiană de limbă franceză şi se hotărâse de tânăr să 
urmeze cariera armelor. Studiile militare şi le făcuse la vestita 
Ecole Superieure de Guerre din Paris, pe care o absolvise în 
1920. In 1936, a fost înaintat la gradul de Oberstleutnant şi a 
fost numit şef al Secţiei a 5-a, unitatea de informaţii a armatei. 
Pe atunci, Serviciul secret se compunea, în totalitatea lui, numai 
din doi oameni, Masson şi secretara sa. Doi ani mai târziu, cu 
două săptămâni înaintea  Anschlussului, Serviciul secret 
căpătase dintr-odată importanţă, deşi după standarde elveţiene. 
Astfel, până în 1943, Masson a devenit şeful unui personal ce se 
ridica la o sută treizeci de ofiţeri profesionişti. Deşi erau puţini, 
datorită abilității lor, reuşiseră să organizeze o vastă reţea 
internaţională de agenţi şi informatori de origine elveţiană, în 
special rezidenţi în străinătate, precum Italia, Franţa, Austria şi 
Germania, care se ocupau cu arhitectura, medicina, 
învăţământul. Această adevărată „plasă” era situată într-o zonă 
cu lăţimea de o sută de kilometri de la graniţă. Cei mai mulţi 
erau în sudul Germaniei, la nord de porţiunea de Rin cuprinsă 
între Basel şi lacul Constance. Şeful acestor agenţi era ofiţerul 
care, în această seară, stătea în stânga colonelului Masson, 
căpitanul Max Waibel. 

La reţeaua lui de informatori făcu aluzie Masson când începu 
să-i vorbească lui Allen Dulles. Reluă în franceză, aşa că Nancy 


se văzu încă o dată obligată să se apropie de Dulles pentru a-i 
traduce. 

— Sunt sigur că sunteţi informat că noi considerăm că prima 
noastră misiune în calitate de ofiţeri de contrainformaţii este să 
detectăm atacurile militare potenţiale îndreptate asupra ţării 
noastre. Avem toate motivele să credem că se pregăteşte un 
astfel de atac. Problema o constituie dificultăţile în verificarea 
informaţiilor azi, când condiţiile nu mai seamănă cu cele din 
primul război mondial, când trupele mergeau pe jos şi artileria 
era trasă de cai. Inaintea oricărui asalt era nevoie de construirea 
unei reţele masive de tranşee în apropierea teritoriului ce 
trebuia atacat. Repet: dacă toate acestea ar mai fi fost valabile, 
în seara asta nu ne-am fi aflat aici. Din nefericire, natura 
războiului s-a schimbat mult în ultimii treizeci de ani şi asta s-a 
demonstrat, în mod repetat, prin atacurile Wehrmachtului, 
foarte rapide şi atât de eficiente, asupra Poloniei, Franţei şi 
Rusiei. O armată atacatoare poate acoperi azi sute de kilometri 
într-o singură zi. Asta înseamnă că, dacă ei au intenţia să ne 
invadeze, îşi vor masa forţa de lovitură în afara razei de acţiune 
a contraspionajului nostru... care, în linii mari, nu se extinde la 
mai mult de o sută de kilometri dincolo de graniţele noastre. 

In orice caz, noi avem şi alte canale de informaţii. Surse aflate 
în posturi înalte. Mai mult de atât nu vă pot spune. Două astfel 
de surse, ireproşabile de altfel, ne-au informat că se plănuieşte 
un atac împotriva noastră pe 6 sau pe 25 ale lunii martie. 

Sprâncenele căpitanului Waibel se ridicară imperceptibil. 
Singură Nancy observă. 

Masson continuă, privindu-l direct pe Allen Dulles. 

— Ca să fiu sincer, domnule Dulles, aş fi mulţumit să fie 
mereu aşa, să ne putem menţine neutralitatea, dar în situaţia în 
care ne găsim am fost incapabili să verificăm toate acestea şi 
dintr-o a treia sursă. Asta ne pune în dilemă. Dacă noi, şi mă 
refer acum la Statul-Major al armatei elveţiene de sub comanda 
generalului Guisan - care m-a autorizat personal să vin aici - am 
lua în serios această ameninţare, ar trebui să ordonăm 
mobilizarea generală la un nivel similar celui de la debutul 
războiului. Atunci am avut o jumătate de milion de elveţieni în 
alertă, într-o ţară cu o populaţie sub cinci milioane. Vă daţi 
seama că acest fapt ne-a costat enorm, nu numai în termeni de 
cost direct, ci şi indirect, prin pierderea produsului naţional pe 


care toţi aceşti bărbaţi în floarea vârstei îl creau prin munca lor 
din uzine şi ferme. Actualmente, trupele aflate în serviciu 
numără o sută de mii de persoane. Dacă am decreta 
mobilizarea generală s-ar putea produce paralizarea economică 
a ţării, ceea ce ar avea consecinţe incalculabile asupra 
populaţiei. Aşa cum se poate constata, azi suntem o naţiune mai 
slabă decât în 1939 şi 1940. Avem o situaţie critică în privinţa 
surselor de hrană şi combustibil, care au ajuns la cote 
primejdios de scăzute. Decretând mobilizarea acum, rezerva 
noastră de combustibil lichid s-ar epuiza imediat datorită 
trupelor şi maşinilor care ar trebui puse în poziţii de apărare. Pe 
de altă parte, înrolarea populaţiei rurale în această perioadă a 
însămânţărilor de primăvară ar crea un dezastru alimentar. Cu 
toate astea, nu am avea altă soluţie pentru că, altfel, ar 
însemna să capitulăm fără luptă. 

Făcu o pauză. De îndată ce Nancy termină de tradus, Allen 
Dulles încercă să intervină. Fără succes însă. 

— Mai e un pericol pe care trebuie să-l luăm în consideraţie - 
continuă Masson. Dacă informaţia primită se dovedeşte falsă şi 
dacă decretăm mobilizarea înainte de a stabili cu precizie asta, 
conducătorii Germaniei ar putea privi acţiunea noastră ca pe un 
act de provocare. Şi ar avea, probabil, dreptate. La urma urmei, 
ne-au asigurat, de nenumărate ori, că nu au intenţia de a viola 
neutralitatea Elveţiei atâta timp cât ea se manifestă în raport cu 
toate părţile aflate în conflict. Ar putea să considere mobilizarea 
noastră ca pe un rezultat al schimbărilor apărute în evoluţia 
războiului şi datorate victoriilor voastre recente din Africa de 
Nord, precum şi a înfrângerii lor de la Stalingrad. Şi atunci 
Fuhrerul ar putea fi uşor de aţâţat împotriva noastră. Ar fi ca şi 
cum ne-am face rău cu mâna noastră. 

Masson se opri din nou, însă pentru scurt timp. 

— Am să trec acum la obiect, Mr. Dulles. Avem nevoie 
urgentă de ajutor, fie de la dumneavoastră, fie de la altcineva, 
pentru a obţine informaţii credibile şi clare despre intenţiile 
nemților pentru următoarele trei săptămâni. Nu ne putem 
permite să facem o greşeală fatală, nu numai pentru noi, ci şi 
pentru dumneavoastră, Mr. Dulles. Dacă nemţii, ca urmare a 
unei erori în aprecierea situaţiei, se decid să preia controlul 
asupra întregii zone alpine, vă va fi imposibil să încercaţi vreo 
tentativă de penetrare în Germania venind dinspre sud. Se 


reculese şi continuă: Poate a sosit vremea să luăm toţi în 
consideraţie consecinţele unui asemenea impas în Europa 
Centrală şi să facem ceva pentru a le preveni. 

Discursul lui Masson se încheie cu aceste cuvinte obscure. Era 
rândul lui Allen Dulles. Începu să vorbească în engleză. 

— V-aţi descris situaţia cu admirabilă limpezime, colonele. 
Aşa cum ştiţi, locotenentul Burckhardt mi-a adresat, prin 
domnişoara Reichman, rugămintea de a obţine două informaţii 
speciale. Prima, dacă cei de la supravegherea aeriană au 
detectat vreo concentrare de trupe sau echipament de luptă în 
partea centrală a Germaniei. A doua, dacă putem obţine vreun 
indiciu asupra situaţiei Armatei a 20-a Alpine din Finlanda. 

Îşi duse mâna la buzunarul interior al sacoului şi scoase un 
plic maro. Se ridică de pe scaun, traversă semicercul din faţa 
focului şi i-l întinse colonelului. Masson îl deschise şi scoase 
două foi de hârtie. Începu să le citească, în timp ce Dulles, care 
se reîntoarse la locul lui, îi explica: 

— Pagina pe care o citiţi acum vă oferă un sumar al 
supravegherii aeriene a Germaniei făcute de către noi în 
ultimele şaptezeci şi două de ore, şi care se referă strict la 
problema dumneavoastră specifică. Raportul mi-a fost trimis 
personal de la Londra de către vicemareşalul aerului Matthew 
Kelly, însărcinatul cu asemenea probleme din partea RAF. 

Căpitanul Waibel interveni pentru prima dată de când 
începuse partea „oficială” a serii. 

— În legătură cu cele şaptezeci şi două de ore. Când au luat 
ele sfârşit? 

— leri, la căderea nopţii. Dar dacă ar fi apărut ceva cu totul 
nou, aş fi fost informat până azi după-amiază, la trei şi douăzeci 
şi cinci, când mi-am părăsit biroul din Berna pentru a veni 
încoace. 

De îndată ce colonelul Masson începu să citească a doua foaie 
de hârtie, Dulles reluă: 

— În legătură cu Armata a 20-a. Ne-am adresat ruşilor. La 
urma urmei, ei sunt cei ce se luptă cu nemţii şi cu finlandezii. 
Am făcut abstracţie de faptul că Finlanda a fost atacată de 
sovietici în noiembrie '39, la două luni după invadarea Poloniei 
de către nazişti, ca şi de faptul că aceştia, în ciuda celor o sută 
cinci zile în care finlandezii au luptat pentru a-i opri, le-au impus 
un tratat de pace umilitor în martie 1940. Ca o consecinţă, după 


ce Germania a atacat Rusia în 1941, Finlanda a procedat la fel, 
fapt ce a dus la o bizară alianţă fino-germană, în vigoare şi în 
zilele noastre. Dată fiind această situaţie, cea mai bună sursă de 
informaţii asupra situației e  Glavnoe  Razvedvatelnoe 
Upravlenie,  contrainformaţiile militare sovietice. Ei ne-au 
comunicat că această a 20-a Armată Alpină, aflată sub comanda 
generalului Eduard Dietl, se află pe poziții, în Laponia. 

— Ce concluzie trageţi? îl întrebă Waibel pe Dulles. 

— Că informaţia voastră conform căreia invazia Elveţiei s-ar 
face prin paraşutarea de unităţi ale acestei armate, ce ar ținti 
ocuparea pasului Gotthard, urmată de forțarea Rinului de către 
trupe şi care blindate, este eronată, că nu constituie decât o 
alarmă falsă. Că ar fi o nebunie, din partea generalului vostru să 
decreteze acum mobilizarea generală. 

Îşi mută privirea de la căpitan la Masson, fără să se oprească; 

— Sau să accepte vreun „pact” pe care naziştii l-ar putea 
propune ca alternativă la o acţiune a lor ce ar conduce la, ca să 
folosesc cuvintele dumneavoastră, un „impas militar” în centrul 
Europei. Noi credem că există cineva la Berlin care a clocit totul, 
pentru a vă pune pe o pistă care nu vă duce nicăieri, decât, 
poate, să vă arunce în cleştele lor economic. 

La ultima propoziţie, faţa colonelului Masson se făcu de ceară. 
Deliberat, împături cu încetineală cele două bucăţi de hârtie şi le 
puse înapoi în plic pe care, ridicându-se, îl returnă lui Dulles. 
Apoi îi spuse în engleză: 

— Vă mulţumesc, domnule Dulles. Ne-aţi fost de mare ajutor. 
Vom analiza de urgenţă informaţiile dumneavoastră în contextul 
în care continuă să ne sosească mesaje de la alte surse. V-aş fi 
foarte recunoscător dacă veţi considera conţinutul conversaţiei 
noastre ca strict secret. Ca de altfel şi întâlnirea noastră. Mai 
mult, vă recomand insistent ca raportul pe care-l veţi face 
Washingtonului, să-l transmiteţi prin curier. Celelalte căi de 
comunicare utilizate nu sunt deloc sigure?!, domnule. 

Întinse mâna către Allen Dulles care, surprins, se grăbi să se 
ridice şi să i-o strângă. Toţi cei din încăpere se sculară în 
picioare. Masson se întoarse spre căpitanul Waibel, adresându- 
se în franceză: 

— J'aimerais bien que vous et Lieutenant Burckhardt 
m'accompagniez à ma voiture. 


21 Vezi Allen Dulles, Germany's Underground, New York, 1947, p. 130. 


Luă mâna fetei şi i-o sărută. Îngână câteva cuvinte despre cât 
de mult se bucurase să o cunoască, apoi părăsi încăperea. 
Ceilalţi doi ofiţeri elveţieni ieşiră odată cu el, lăsându-i singuri pe 
americani, unul lângă celălalt, în faţa şemineului. 

— Ce-a fost asta? întrebă Nancy într-un târziu. 

— Cred că i-am pus bețe în roate colonelului, răspunse Dulles. 
Mai corect, în maşinaţiile unora din Berlin... oameni în „posturi 
înalte”, ca să folosesc expresia potrivită a colonelului. Bănuiesc 
că intenţiile cu care a venit Masson aici au fost de a mă atrage 
să procedez la negocieri cu ei. Când şi-a dat seama că tentativa 
lui a eşuat, a părăsit, pur şi simplu, ţâfnos scena. 

Din alt buzunar al sacoului scoase o pipă şi un pacheţel cu 
tutun. 

— Îmi permiţi, draga mea? o întrebă el pe fată. 

— Desigur, încuviinţă ea. 

După un timp, cât îşi aprinse pipa şi trase câteva fumuri, 
reluă: 

— E mai bine. Acum, să-ţi explic ce cred eu că se întâmplă. 
Există un cuplu de nemți importanţi care se află pe punctul de a 
declanşa o întreagă campanie de presă în Elveţia. După ce au 
văzut ce s-a întâmplat la Stalingrad şi ce se întâmplă în Africa 
de Nord, au ajuns la concluzia, plină de amărăciune, că vor 
pierde războiul dacă vor continua să lupte pe două fronturi: 
împotriva noastră şi a ruşilor. În consecinţă, caută o alternativă 
diplomatică, prin intermediul Elveţiei. Ca să-i câştige pe 
elveţieni de partea lor, cu ei joacă alba-neagra. Ei sunt cei 
„buni”, ceilalţi sunt „răi”. Ca atare, dacă elveţienii cooperează 
cu ei, atunci s-ar putea ca ei să-i convingă pe „râi” să-şi ia 
labele de pe pradă. 

— Dar ce vor de la elveţieni? întrebă ea. 

— Ca aceştia să-şi ofere „bunele oficii” pentru a intermedia o 
înţelegere între nemți şi anglo-americani - ca noi să convenim 
asupra unui armistițiu care să le permită lor să-şi concentreze 
toate resursele în vederea unui singur ţel: înfrângerea Rusiei şi 
protejarea Europei de pericolul influenţei bolşevice. 

— Dar e absurd! exclamă Nancy. 

— Nu şi în viziunea ministrului elveţian de externe, Marcel 
Pilet. leri după-amiază l-a convocat pe Leland Harrison, şeful tău 
diplomatic, în biroul său pentru a discuta tocmai pe această 
temă. Aparent, el a fost îndemnat de Otto Karl Köcher, 


ambasadorul german în Elveţia?”?. Cel puţin în asta a constat 
iniţiativa lor prin intermediul canalului oficial. Convingerea mea 
este că Masson a încercat astă-seară să stabilească un al doilea 
canal, de rezervă, care să implice toate cele trei servicii secrete: 
OSS, Sicherheitsdienst din SS, şi, la mijloc, Secţia a 5-a a 
Armatei elveţiene. Ca să fiu mai clar, sunt convins că era pe 
punctul de a-mi propune o întâlnire cu şeful contraspionajului 
SS, generalul Schellenberg, atunci când i-am spulberat 
frumoasa teorie despre o invazie iminentă. Noi ştim că Masson 
s-a întâlnit deja cu Schellenberg de două ori, o dată în noiembrie 
trecut, dincolo de graniţă, în Waldshut, iar a doua oară în 
Elveţia, lângă Schaffhausen, în ianuarie. Asta îmi aminteşte de 
acele misterioase sosiri la care ai fost martoră alaltăieri noapte 
la hotelul Three Kings. Noi bănuim că ei erau în plin proces de 
aranjare a unei a treia întâlniri. Probabil undeva, pe aici. Şi care 
fără îndoială va avea loc foarte curând, cu sau fără participarea 
mea. 

— Dar de ce s-ar implica Masson atât de mult în povestea 
asta alături de nazişti? 

— E interesant draga mea. În plus, o neîncredere totală în 
intenţiile postbelice ale sovieticilor... de altfel, împărtăşită şi de 
mine”. 

— Dar dacă toată istoria asta se sparge în capul ruşilor? 

Dulles apucă doar să ridice din umeri, pentru că în acel 
moment uşa se deschise din nou. Se întorceau Burckhardt şi 
Waibel. 


% Vezi Edgar Bonjour, Geschichte der Schweizerischen Neutralität, V, Basel, 
1970, p. 188. Prof. Bonjour este cronicarul oficial al neutralității Elveţiei pe 
timpul ambelor războaie mondiale. Am avut şansa de a-l avea profesor la 
Universitatea din Basel, în a doua jumătate a anilor 1950. 

23 Pentru o istorie a relaţiilor helveto-sovietice, vezi Edgar Bonjour, op. cit., V, 
p. 373 şi următoarele. 


CAPITOLUL 11 

Waibel se apropie de Dulles. 

— Vă rog să scuzaţi comportamentul colonelului Masson. 
Singura explicaţie pe care o găsesc ar fi că el este îngrozitor de 
stresat! 

— Nu-ţi face griji. Aşa suntem cu toţii. 

— Sunt de acord, interveni Peter Burckhardt în discuţie. Cred 
că situaţia cere o acţiune de remediere. Ce-ar fi să luăm un 
coniac? Apropo, rămâneţi peste noapte aici, nu? 

— Bineînţeles, răspunse Dulles. Vom rămâne peste noapte şi 
sigur suntem interesaţi de un coniac. 

Se aşeză din nou în faţa şemineului şi îşi reaprinse pipa. 
Coniacul sosi imediat. Nancy acceptă şi ea un pahar. Max prinse 
momentul şi iniţie, pe contul lui, o discuţie. 

— Dacă nu aveţi nimic împotrivă, domnule, aş vrea să ne 
întoarcem puţin la chestiunile discutate. Aş vrea să vă fie 
limpede că nu întotdeauna părerile mele coincid cu cele ale 
colonelului Masson. Inainte de a intra în detalii, pot să vă pun o 
întrebare? 

— Sigur. 

— Ce-aţi vrut să spuneţi prin „puşi pe o pistă falsă”? 

— Poate veţi primi un răspuns mai bun dacă vă voi spune cine 
se ocupă de asta. Noi credem că acest „cine” este Walter 
Schellenberg, care acţionează din ordinul lui Heinrich Himmler. 

Waibel încuviinţă uşor. Se întunecase la faţă. 

— Cea de-a doua sursă „impecabilă”, rosti el dispreţuitor. 

— Am senzaţia că dezaprobaţi? îi sugeră Dulles. 

— Şi eu şi întregul meu birou dezaprobăm cu tărie tratativele 
pe care Masson le poartă cu tipi ca Schellenberg. Cât de multe 
ştiţi despre Masson şi Schellenberg? 

— Suficient. Permiteţi-mi să vă pun şi eu o întrebare, căpitane 
Waibel. 

— Max. 

— In regulă, Max. Cine e sursa „impecabilă” numărul unu? 

— Asta e un secret pe care am să-l duc cu mine în mormânt. 
Vă pot spune doar atât: Este, fără îndoială, cea mai bună şi cea 
mai credibilă sursă de informaţii strict secrete pe care o avem în 
Germania. 


— Colegii noştri britanici mi-au spus că i-ai dat şi un nume de 
cod: „Viking Line””. 

— Contraspionajul britanic se înşală rareori. 

Waibel tăcu pentru o clipă. 

— Bine, fiindcă ai avut atât de multă dreptate în seara asta, îţi 
voi spune. Viking a informat în dese rânduri despre conţinutul 
deliberărilor din statul major german. Uneori e informat despre 
deciziile militare curente luate la Berlin ca şi despre cele luate la 
postul de comandă al Fuhrerului de la Wolfschanz, în Prusia de 
Est, unde acesta îşi petrece acum majoritatea timpului. Deşi nu 
am încredere în nicio informaţie ce provine de la Himmler şi 
Schellenberg, am încredere deplină în toate informaţiile 
furnizate nouă de către Viking Line. Repet: până acum nu a 
greşit niciodată. 

— Presupun că Viking Line face parte din „proprietăţile” tale, 
nu? 

— Da. Şi va rămâne aşa. 

— OK. Rezumându-te la ceea ce a spus colonelul Masson, poţi 
fi mai concret în ceea ce priveşte informaţia sosită de la Viking? 
Când ai primit-o? 

— Prima oară, la 16 ianuarie. De atunci a fost confirmată de 
două ori. 

— Specificând că... - îi ceru Dulles. 

— Că în eventualitatea unei invazii sau a unei ameninţări cu 
invazia, a Italiei, atunci - şi citez aici, cuvânt cu cuvânt, mesajul 
de la Viking: „De vreme ce armata elveţiană va acţiona ca un 
scut, protejând forţele militare anglo-saxone în înaintarea lor 
către noi”, Elveţia va fi atacată în două etape. Planurile de 
bătaie au fost elaborate de generalul Dietl, care acţionează sub 
ordinele directe ale lui Hitler. Armata a 20-a Alpină va fi capul de 
lance al atacului ce va fi efectuat prin desant aerian nocturn şi 
aterizare de planoare. Toate aceste forţe vor avea ca obiectiv 
pasul Gotthard. De asemenea, se vor efectua paraşutări de 
trupe în nordul Alpilor. Acest prim val va include o sută de mii 


* La această „Viking Line” se face aluzie în toate istoriile despre rolul Elveţiei 
în al Doilea Război Mondial. Niciuna nu dezvăluie identitatea precisă a 
germanului sau germanilor care le-au furnizat elveţienilor cele mai 
importante informaţii. Se crede că el sau ei erau ataşaţi centrului de 
comunicaţii personale al lui Hitler şi de aceea erau informaţi asupra tuturor 
deciziilor lui de îndată ce erau comunicate înaltului Comandament German 
sau direct comandanților de pe diferitele fronturi. 


de oameni. Simultan va avea loc un atac masiv cu bombe 
asupra oraşelor importante aflate la nord de Alpi - Zurich, Basel, 
Berna, Lucerna şi Schaffhausen. La o oră după ce Dietl va 
confirma succesul atacului său din spatele principalei linii 
defensive elveţiene, o coloană de Panzere, staționată la cinci 
sute de kilometri nord de graniţa elveţiană, va începe 
deplasarea spre sud, cu o viteză de şaptezeci de kilometri pe 
oră. Blindatele se vor ocupa de marile centre urbane. Imediat în 
spatele lor, vor sosi unităţile motorizate ale Waffen SS. Odată 
aflate pe pământ helvet, prima lor misiune va fi de a pătrunde în 
aceste centre urbane şi de a „elimina” toţi elveţienii, civili sau 
militari, bănuiţi că ar intenţiona să organizeze activităţi 
partizane după încheierea invaziei. Principala forţă invadatoare 
ce va traversa Rinul după unităţile Waffen SS va fi noua Armată 
de Sud a Wehrmachtului, care se alcătuieşte acum, compusă 
dintr-un milion de soldaţi. Toate acestea vor începe pe 6 martie. 

— Şi tu crezi? 

— Da, domnule. Poate că nu în privinţa datei, dar în principal, 
da. 

— Noi nu credem. De fapt, aveam cunoştinţă despre toate 
acestea, încă de la început, şi eram foarte sceptici, înainte chiar 
de a primi ultima informaţie pe care i-am dat-o colonelului 
Masson. 

Allen Dulles căută în buzunarul de la piept al hainei şi extrase 
un alt document, singular. 

— Citeşte asta. E un mesaj transmis la Washington, de 
ataşatul nostru militar din Berna, căpitanul Legge, şi retransmis 
mie, prin curier. Eu şi Legge nu oferim un exemplu ideal de 
comunicare, cel puţin atâta vreme cât ambasadorul de aici 
încearcă să mă ţină departe de ambasada lui”. 

Waibel citi documentul şi păru zguduit. Nu însă pentru că ar fi 
avut dubii asupra lui Viking Line. 

— Nu ştiu cum a aflat Legge despre asta. Totuşi, întotdeauna 
îl voi crede mai întâi pe Viking. 

La aceste cuvinte Dulles dădu din umeri. 

— Cred că n-ai altă şansă. Oricum, te voi ţine la curent dacă 
se schimbă ceva în aprecierea noastră. Desigur, dacă vrei să 
rămânem în legătură unul cu altul. 


%5 Pentru o copie a acestui document, vezi Pierre Th. Braunschweig, 
Geheimer Draht nach Berlin, Zurich, 1989, p. 269. 


— Bineînţeles că vreau. Şi nu găsesc cuvinte să subliniez asta. 
Aş considera că e mai bine, pentru moment, să nu-i amestecăm 
în povestea asta pe Masson şi pe ceilalţi din Lucerna. 

— De acord. lar eu aş propune ca domnişoara Reichman şi 
locotenentul Burckhardt să servească în continuare drept 
intermediari. 

— Perfect, fu de acord Waibel. 

— Bun. Mai e un lucru: dacă această „alarmă din martie” te 
mai preocupă încă, o poţi folosi în alte scopuri. 

— Cum ar fi? întrebă interesat, căpitanul. 

— Să întreprinzi ceva în zonele în care interesele noastre 
coincid, sugeră, abil, Dulles. 

— De ce nu? Vă gândiţi la ceva anume? 

— Da. Voi fi sincer cu dumneata, Max. Ne interesează să 
dezvoltăm legături cu persoane din preajma Fuhrerului, de 
genul celor pe care le ai la capătul opus al lui Viking Line. Poate 
ţi se pare că există o diferenţă majoră între intenţiile noastre şi 
ale voastre. Voi n-aţi dorit decât să acumulaţi informaţii care să 
vă ajute în efortul de a menţine neutralitatea Elveţiei. Scopul 
nostru presupune mai multă incisivitate. E mai agresiv. Căutăm 
conspiratori în interiorul Germaniei care să dorească să ia sfârşit 
cât mai repede acest război. În ultimă instanţă, amândoi dorim 
acelaşi lucru: înfrângerea Germaniei naziste. Pentru asta, 
serviciile secrete ca al nostru sau ca al vostru, Max, sunt 
mijloace ideale pentru a pune la cale conspirații ce ar putea 
apropia ziua înfrângerii şi, prin asta, să salveze milioane de vieţi 
omeneşti. Eşti de acord? 

— De acord. 

— Ai vreo sugestie? 

Fu rândul lui Peter Burckhardt să intervină în discuţie, pentru 
prima dată în acea seară. După ce primi încuviințarea de la şeful 
lui, el începu: 

— Avem două idei. Aţi auzit vreodată de Mittwochgesellschaft 
din Berlin? De Societatea de Miercuri? Sau de Kreisau Circle din 
estul Germaniei? îl întrebă el pe Dulles. 

— De prima, nu. Vag despre a doua. 

Nu era în întregime adevărat. Dulles cunoştea totul despre 
Kreisau Circle, însă avusese dificultăţi foarte mari în stabilirea 
unor contacte cu ei?f. 


28 Vezi Allen Dulles, op. cit., p. 81 şi următoarele. 


— Amândouă sunt grupuri de idei, de genul celor ce se găsesc 
peste tot în Europa Centrală, reluă Burckhardt. Societatea de 
Miercuri a fost înfiinţată la mijlocul secolului al XIX-lea şi 
niciodată nu a depăşit şaisprezece membri, care cinează 
împreună o dată pe săptămână, la Berlin... evident, miercurea. 
Scopul ei este de a aduna laolaltă oameni de ştiinţă şi 
intelectuali, deşi actualmente numără şi un general al 
Wehrmachtului, admis, se pare, pentru cunoştinţele sale de 
istorie militară. 

Dulles se alertă dintr-odată. 

— Ai spus oameni de ştiinţă şi intelectuali? 

— Da, răspunse, oarecum mirat, locotenentul. 

— Continuă, te rog. 

— Cercul de la Kreisau şi-a luat numele după localitatea din 
Silezia unde îşi are proprietăţile contele Helmuth von Moltke. 
Acolo îşi ţin întâlnirile. Acest cerc include oameni cu influenţă 
din multe domenii ale vieţii - specialişti, teologi, militanţi 
socialişti, jurişti. Toţi sunt adepţi ai moralei creştine şi se opun 
regimului nazist. 

— Zi înainte, îl zori Dulles. 

— E posibil să vă ajutăm să-i contactaţi. 

— Aici, în Elveţia? 

— Chiar aici, în Basel. Bineînţeles, presupunând că vom 
obţine cooperarea celor doi intermediari. 

— Cine sunt ei? 

— Teologul Karl Barth şi Per Jacobsson, şeful meu. Am motive 
să bănuiesc că unele persoane cu care ultimul are întrevederi 
profesionale la Berlin, unde merge regulat şi unde va sosi din 
nou peste câteva zile, au legături cu unii membri ai Societăţii de 
Miercuri. 

— Cunosc  simpatiile politice ale lui Jacobsson, aşa că 
povestea nu mă surprinde, comentă Dulles. Dar de ce Karl 
Barth? 

— Deoarece este un adversar înverşunat al naziştilor şi 
întreţine relaţii strânse cu colegii din Biserica Confesională din 
Germania, care îi împărtăşesc vederile. În special cu un pastor 
luteran din Berlin, pe nume Dietrich Bonhoeffer. Acesta are 
susţinători printre teologii şi pastorii din Freiburg im Breisgau nu 
e departe de aici. Ştim că Bonhoeffer întreţine contacte 
asemănătoare şi cu câţiva suedezi, în special cu familia de 


bancheri Wallenberg. Presupun că veţi primi detalii de la Per 
Jacobsson când vă veţi întâlni cu el. 

— Şi cum voi proceda dacă se iveşte nevoia de a-l contacta 
pe Barth? 

— Pot să vă sugerez să acţionaţi pe filiera Reichman- 
Burckhardt? 

Dulles râse. 

— Îmi place asta! exclamă el jovial. Încă un lucru şi mă duc la 
culcare. Ai făcut aluzie la posibilitatea unei opoziții faţă de Hitler 
printre oamenii de ştiinţă germani. Ei ne interesează în mod 
deosebit. 

— Cei mai mulţi sunt chimişti. Deşi vă mărturisesc că noi, 
elveţienii, privim cu neplăcere faptul că nemţii revin la utilizarea 
gazelor de luptă. 

— Înclin să fiu de acord cu tine. Cu toate acestea orice 
contacte cu chimiştii lor ar fi bine-venite. Ca şi cu fizicienii, de 
altfel. Mai ales cu fizicienii. 

Dulles îşi privi ceasul. 

— Acum însă, trebuie să mă duc la culcare, încheie el. Se 
ridică din fotoliu. Ceilalţi trei îl imitară. 

— Am să vă conduc la camera dumneavoastră, domnule, zise 
Burckhardt. 

Dulles le strânse mâna căpitanului şi fetei, după care spuse: 

— Max, fii prudent cu tipul ăla, Schellenberg. E capabil să vă 
bage pe toţi în bucluc şi ar fi foarte neplăcut dacă s-ar întâmpla 
acum, când evenimentele devin interesante. Noi, americanii, 
avem nevoie de ajutorul vostru şi cred că şi voi de al nostru. Ah, 
încă o sugestie finală: feriţi-vă de bucluc din partea ruşilor. 
Elveţia nu e ţara lor favorită. 

După ce Dulles şi Peter părăsiră camera, Waibel şi Nancy se 
reaşezară la locurile lor din faţa focului. 

— Îmi place Dulles, începu căpitanul. Deşi câteodată e greu să 
desluşeşti la ce se referă. De exemplu, de ce îl interesează 
fizicienii? Şi ce a vrut să însemne ultima remarcă în legătură cu 
noi şi cu ruşii? 

— Sunt sigură că aţi înţeles, răspunse Nancy. Vorbea serios. 

Peter reveni după câteva minute. Se deciseră să mai ia un 
pahar de şampanie înainte de a se duce la culcare. După ceo 
sărută pe Nancy şi-i ură noapte bună, Peter îi spuse: 


— Sper că nu-ţi va fi frig. M-am asigurat să ai cea mai groasă 
plapumă din casă. Cu toate astea... 

— Dacă îmi va fi prea frig, te voi chema. 

— Ce mai şansă?! Cu amândoi şefii noştri dormind la capătul 
culoarului. În fine, poate altă dată. Cât de curând. La urma 
urmei, acum suntem oficial echipa Reichman-Burckhardt... 

— Poate, îi promise ea, sărutându-l din nou şi închise uşa. 


CAPITOLUL 12 

Dimineaţa următoare, vineri 26 februarie, toţi îşi luară micul 
dejun la ora şapte. La ora opt începu exodul din castelul 
Benkener. Primul care a plecat a fost căpitanul Max Waibel. Se 
întoarse la biroul său din Petersplatz la volanul automobilului 
aparţinând armatei elveţiene. Mai târziu, au părăsit castelul şi 
ceilalţi, la bordul Mercedesului condus de Peter Burckhardt. 
Peter îl lăsă pe Dulles în faţa Gării Centrale, de unde acesta 
urma să ia trenul spre Berna, apoi o conduse pe Nancy la 
apartamentul ei din Augustinergasse 11. In final, ajunse şi el la 
biroul său de la BIS. 

La o oră după plecarea ultimilor oaspeţi, au părăsit castelul şi 
servitorii, mergând în sat, de unde circula autobuzul spre Basel. 
Din oraş, toţi urmau să se urce în tramvaiul ce avea să-i ducă în 
suburbia Riehen, unde locuiau. 

Peter nici nu apucase bine să se aşeze la birou, când telefonul 
începu să sune. Era colonelul Masson. Contrar aşteptărilor 
locotenentului, Masson părea a fi într-o dispoziţie excelentă. 

— Nu mă aşteptam să te găsesc deja la datorie, Peter. 
Probabil te-ai culcat mai devreme decât am crezut eu. Apropo, 
cum s-a sfârşit seara? 

— Foarte bine. Domnul Dulles părea satisfăcut de cum 
decursese totul, aşa că s-a culcat la zece minute după ce aţi 
plecat. Acum o jumătate de oră l-am lăsat la gară. Singura 
chestiune discutată în dimineaţa aceasta a fost repetarea cererii 
lui de a-i înlesni o întâlnire cu Per Jacobsson, martea sau 
miercurea viitoare, după întoarcerea lui Jacobsson de la 
Stockholm. 

— Presupun că întâi vei discuta cu Jacobsson, ca să vezi dacă 
a mai aflat ceva despre situaţia din Finlanda, insinuă Masson. 

— Da, domnule. Îl aşteptăm să se înapoieze luni după-amiază. 
O să-i vorbesc de îndată ce este posibil. 

— Şi-mi vei raporta imediat, indiferent cât de târziu, îi ceru 
aproape poruncitor colonelul. 

— Am înţeles, domnule, se mărgini să răspundă Peter. 

— Bine. Peter, trebuie să-ţi mărturisesc că pregătirile pe care 
le-ai făcut pentru întâlnirea de aseară au fost absolut perfecte. 
Locul a asigurat discreţie totală, iar ambianța n-ar fi putut fi mai 
bună. Vreau să repetăm seara de ieri. Marţea viitoare. 

— In acelaşi cadru? 


— Da. Ai în vedere că vizitatorii vor ajunge în Benken pe la 
şase seara. Vor fi două persoane, însoţite, fără îndoială, de o a 
doua maşină cu personal de securitate. Doi oameni de-ai mei îi 
vor prelua de la graniţă. Eu voi sosi cu şoferul meu, în altă 
maşină. Dacă nu te deranjează, vor rămâne cu toţii peste 
noapte la castel. 

— Nicio problemă, domnule. Ce facem cu şoferii? 

— Îşi vor purta singuri de grijă. 

— Vreţi să fiu şi eu prezent, domnule? 

— Desigur. Cu toate că bănuiesc că oaspeţii noştri se vor 
simţi mult mai bine dacă te vei retrage înainte de a începe vreo 
discuţie serioasă. 

— Am înţeles, domnule. 

— Bun. Să mă anunti după ce vorbeşti, luni, cu Jacobsson. 

— Da, domnule. 

— Atunci îţi urez un weekend plăcut. 

— Mulţumesc, domnule. 

Burckhardt nu avusese nevoie să întrebe despre cine era 
vorba. Faptul că nu se menţionase numele lui Waibel vorbea de 
la sine. Trebuia să fie Schellenberg. Cine era al doilea? Nu erau 
decât două posibilităţi: fie era şeful lui Schellenberg, fie era una 
dintre slugile lui. Sau Himmler sau Eggen, maiorul SS care 
fusese instrumentul principal în această punere în scenă 
ulterioară întâlnirii din barul hotelului Three Kings. Probabil că 
Masson ştia deja de mult de venirea lor. Asta explica atitudinea 
lui rezervată faţă de Dulles din seara precedentă. Orice ar fi 
spus americanul, informaţiile lui veneau din surse de mâna a 
doua. Masson avea de-a face cu surse primare. Oameni aflaţi la 
dreapta Fuhrerului, ce Dumnezeu! Oameni care-i cunoşteau 
intenţiile, poate chiar planurile concrete privind Elveţia, la prima 
mână, şi care aveau suficientă poziţie pentru a-i influenţa 
executarea planurilor. Sau neexecutarea lor. 

— Merită riscul, gândi Burckhardt cu voce tare, în ciuda 
avertismentelor lui Dulles din seara trecută. 

Puțin mai târziu îşi sună tatăl pentru a-l anunţa că va fi nevoie 
din nou de castel, marţea următoare, pentru nişte „vizitatori din 
nord”. Tatăl lui intui imediat. 

— Vreau ca totul să iasă perfect, spuse bancherul. Să le 
arătăm ticăloşilor cum se fac treburile într-o ţară civilizată. Ca să 
fiu sigur de asta, o să trimit oamenii acolo de sâmbătă. 


— Dar tocmai s-au întors în Basel cu autobuzul. 

— Asta e. Va trebui să ia autobuzul înapoi. De fapt mă 
gândesc să vin şi eu sâmbătă la castel. Ca să fiu sigur că au 
priceput toţi ce au de făcut. Trebuie să înţelegi, Peter, că naziştii 
sunt oameni foarte primitivi. Brute. Dacă şeful lor nu ar fi luat 
puterea prin intimidare, posibilitatea ca ei să fie invitaţi la 
castelul Benkener sau la oricare alt castel ar fi fost nulă. Absolut 
nulă. Aşa că asta e şansa noastră de a-i intimida pe ei. 

— Dacă tu aşa consideri, tată... zise Peter cu o voce deloc 
convinsă. 

— Da. Categoric, aşa consider eu, încheie bancherul. 


Două zile mai târziu, sâmbătă 28 februarie, Igor Scitovski, 
alias Werner Lentz, o luă pe Liselotte Maurer din faţa 
restaurantului Zum Ochsen din Benken exact la ora nouă. Fata 
era îmbrăcată în cele mai bune haine de duminică, deborda de 
entuziasm şi se simţea într-o excelentă dispoziţie de a vorbi. 
Abia se aşezase în automobil, alături de Lentz, că şi începu să 
turuie. 

— Oh, ce dimineaţă am avut până acum! 

— Ce s-a întâmplat? întrebă Lentz, întorcând maşina ca să se 
înscrie pe şoseaua spre Basel. 

— Mai întâi, am întârziat la biserică din cauza celor două vaci 
care au scăpat pe şosea. A trebuit să alergăm după ele toţi - 
mama, tata, surorile mele şi eu - îmbrăcaţi aşa cum mă vezi pe 
mine! Le-am întors şi le-am băgat în grajd. Apoi, la biserică, 
parohul a început să moţăie chiar în timpul predicii şi proasta 
aia mică de soră-mea a început să se hlizească, ca şi mine, de 
altfel. Toată lumea s-a uitat la noi. Mai bine muream! Mai bine 
nu ne năşteam. După slujbă, ne-am dus acasă, ca de obicei, şi, 
pe când treceam prin faţa restaurantului, proprietarul m-a văzut 
şi m-a rugat să-l ajut pentru că, deşi duminica localul e plin, azi 
era o zi specială: cu totul pe neaşteptate sosise bancherul 
Burckhardt, bătrânul proprietar al castelului, şi ceruse să 
servească prânzul la noi. Era cu nevastă-sa şi i-a spus patronului 
că „vor sosi şi alţii” cu autobuzul, mai târziu, şi că ar fi dorit să 
le pregătim o masă specială. Şi să le trimitem nota de plată la 
castel. Aşa că am ajutat la bucătărie; am curăţat cartofi, am 
tăiat morcovi, mă rog, genul ăsta de lucruri. 

Rămase fără respiraţie aşa că făcu o pauză. Apoi continuă: 


— Ei, ia ghici cine erau acei „alţii”? De fapt, sunt cu toţii acolo 
acum. 

— Cine? întrebă, curios, Lentz. 

— Servitorii familiei Burckhardt! Cameristele, valetul, şoferul, 
doi grădinari! Poţi să-ţi imaginezi asta?! Dacă te gândeşti bine, e 
chiar drăguţ din partea bătrânului, nu? Intotdeauna s-a spus că 
el e foarte îngâmfat - nu vorbeşte cu nimeni din Benken. Vine şi 
pleacă de aici ca un lord englez. Pot să pun pariu însă că lorzii 
englezi nu-şi tratează servitorii cu o masă duminica. 

— Dar ce caută toţi aici, în Benken? întrebă Lentz. 

— Ei bine, asta am întrebat-o şi eu pe Heidi - una dintre fetele 
de la castel, care e verişoara unei colege de şcoală a mea, în 
Benken, şi care a venit aici într-o vară să stea cu ea şi aşa am 
cunoscut-o - şi ea mi-a mărturisit că e incredibil. Că fuseseră 
toţi prezenţi aici cu două zile în urmă pentru chestiunea aia 
mare de joi - îţi aminteşti, doar erai şi tu acolo - care a fost dată 
în cinstea boierilor ălora americani, şi plecaseră înapoi în Basel 
vineri, iar acum se întorseseră să pregătească totul pentru alţi 
musafiri, care sunt aşteptaţi marţi. 

— Şi de ce au venit aici încă de azi? o chestiona, în 
continuare, el. 

— Pentru că bătrânul Burckhardt a spus că vrea ca totul - 
castelul, grădinile, totul - să fie în cea mai bună stare. Pentru că 
vrea să le arate acelor chaibe Schwobe, care vin marţi, cum se 
fac lucrurile în Elveţia. Apoi Heidi mi-a spus: „Poţi să crezi, 
Liselotte, ştiind cât îi urâm noi pe nemți, că ne vom scoate 
sufletul ca totul să fie perfect? Mai ales după acest prânz pe 
care ni-l dau Herrşi Frau Doktor!” 

Liselotte se bucura acum de întreaga atenţie a falsului 
elveţian. 

— Chaibe Schwobe, huh?! o îngână el. Porcii ăia de nemți aici, 
în Benken! E ceva. 

După ce îşi deşertase sacul cu evenimente, Liselotte se 
înfundă în scaun savurând viteza crescută cu care se îndrepta 
Opelul spre Basel. Nu reuşi însă să tacă mult timp. 

— Du, Werner, la ce film mergem? 

— Trebuia să rămână o surpriză. Dar o să ţi-o spun. Nu 
mergem la cinematograf. 

O privi atent şi văzu cum gura începe să i se pungească. 

— Dar... începu ea. 


— Mergem la operă. 

Dezamăgirea ei fu brusc înlocuită de o încruntătură. 

— Ei, nu te încrunta - o linişti el. E o operetă. Die lustige 
Witwe, Văduva veselă. 

— Oh, Werner! exclamă ea. Îmi place la nebunie muzica asta. 

Ca să arate că se bucura, începu să cânte, cu o voce de fetiţă, 
primele măsuri din tema muzicală... numai primele două, pentru 
că mai departe uitase cuvintele. Asta n-o împiedică să fredoneze 
restul. Începu să alunece din scaun înspre el, până când coapsa 
ei se întâlni cu a lui. Când mâna lui dreaptă părăsi volanul şi 
cobori asupra ei, nu făcu nici o mişcare, nici un gest de ao 
îndepărta. Din contră. Pe când treceau prin Biel şi Oberwil, se 
apropie şi mai mult de el. lar când au ajuns în centrul Baselului, 
mâna ei se odihnea deja pe coapsa lui - o mână durdulie, de 
ţărancă, şi care ştia să strângă. Asta îl făcu pe Werner Lentz să- 
şi dorească să termine cât mai repede cu opereta şi să se apuce 
serios de treabă. 

După ce reuşiră să găsească un loc de parcare, Lentz şi 
Liselotte se grăbiră să se alăture mulţimii ce intra în 
Stadttheater şi care era tipică pentru o duminică după-amiază: 
multe mame cu copii mici, dar şi mulţi adolescenţi. Toţi erau 
curat îmbrăcaţi, iar atmosfera era oarecum festivă. Ştiau că vor 
avea parte de un spectacol încântător. În Basel funcţiona unul 
dintre cele mai bune ansambluri de operă din centrul Europei, 
ce interpreta foarte bine Mozart şi Puccini. Nu se compara însă 
cu ceea ce scotea din Lehar şi Strauss, mai ales la matineele 
duminicale. Interpreţii ştiau că publicul venea să se delecteze 
aşa că îşi permiteau mici fantezii, foarte apreciate. 

De îndată ce lumina se stinse şi începu uvertura, mâna 
Liselottei o căută şi o găsi pe a lui, însă Lentz nu luă gestul în 
seamă. Mintea lui se concentra deja asupra revelaţiilor 
conţinute în fluxul de cuvinte debitate de ţărancă. 

Era limpede că întâlnirea de la castelul Benkener, despre care 
pălăvrăgise Liselotte, era rezultatul direct al conversaţiilor de la 
hotelul Three Kings şi al celor din camera de la hotelul 
Schweizerhof - între contraspionajul elveţian şi Rittmeisterul 
Eggen din Waffen SS. Numai că, după spusele fetei, de data asta 
picau aici doi nazişti. Unul va fi Eggen, celălalt va fi... şeful lui 
Eggen. 

Schellenberg trebuie să fie! 


Nu exista om în viaţă de care Rote Kapelle să se teamă mai 
mult sau pe care să-l dispreţuiască mai mult. Ca şef al 
operaţiunilor de contraspionaj al SS, el supervizase personal 
urmărirea şi execuţia sumară a multor colegi din Germania ai lui 
Scitovski, ca şi a unora din Belgia, din Olanda şi din Franţa. O 
vânătoare de oameni fără răgaz şi atât de plină de succes încât, 
practic, din aparatul de spionaj al Uniunii Sovietice nu rămăsese 
decât partea operaţională din Elveţia. 

Fără îndoială că unul dintre motivele-cheie ale vizitei lui 
Schellenberg era de a determina poliţia elveţiană - care, pentru 
Scitovski, nu era mai brează decât Gestapoul nazist - să elimine 
şi această rămăşiţă. Scitovski nu era naiv. Ştia că elveţienii erau 
la curent cu activitatea celor din Rote Kapelle pe pământul 
helvet. Ştia că transmisiunile lor radio din Geneva şi Lausanne 
erau tot mai des interceptate. Mai ştia că, mai devreme sau mai 
târziu, vor fi interceptate şi transmisiunile lui din Basel şi se va 
descoperi sursa. Bănuia că locuinţa lui din Rheingasse era deja 
sub supraveghere, chiar şi numai pentru faptul că dosarul său 
de la Fremdenpolizei conţinea o istorie completă a originii lui din 
Uniunea Sovietică - cel puţin cele ale lui Walter Lentz - ceea ce 
constituia, în sine, un motiv de suspiciune. Mai ştia că, indiferent 
dacă aceste suspiciuni se accentuau, autorităţile elveţiene, 
conştiente pe precaritatea neutralității ţării lor, nu vor face 
niciun gest pripit, mai ales acum când valul războiului luase altă 
direcţie. Doar dacă ar fi fost vorba de un quid pro quo în 
încercarea de a se îndepărta de Germania. La urma urmei, 
nemţii, în ciuda evenimentelor de pe frontul de Est, aveau încă o 
libertate de acţiune mai mare decât sovieticii în privinţa 
elveţienilor. O astfel de libertate avea şi un om cu o poziţie 
importantă, aşa cum era Schellenberg. 

Concluzia era că Igor trebuia să se mişte rapid şi decisiv: O 
asemenea ocazie nu s-ar mai ivi a doua oară. Il va ucide pe 
Schellenberg marţea viitoare şi apoi va dispărea. Benken era 
locul ideal pentru ambele acţiuni. O ambuscadă şi imediat un 
avion peste graniţă, în Franţa, cu siguranţă va găsi adăpost la 
luptătorii din Rezistență. Va aştepta acolo sfârşitul războiului şi 
se va întoarce la Moscova ca eroul care l-a asasinat pe generalul 
Walter Schellenberg şi care a dat o lovitură conducerii naziste, 
cel puţin la fel de puternică ca aceea de anul trecut, când fusese 
asasinat Reinhard Heydrich, SS  Obergruppenfuhrer şi 


Reichsprotektor al Cehoslovaciei. Ceea ce făcea totul mai 
frumos şi mai simetric era faptul că Schellenberg a fost 
protejatul lui Heydrich! Şi ce bestie a fost Heydrich, chiar şi 
după standardele naziste... | se spunea „Măcelarul din Praga” şi 
el era mândru. După asasinarea lui, SS-iştii au iniţiat o serie de 
masacre sălbatice. Primul a avut loc pe 9 iunie 1942, ziua 
funeraliilor lui Heydrich. În necrolog, Hitler a comparat moartea 
lui cu o bătălie pierdută, iar Himmler a declarat: „E datoria 
noastră sfântă să-l răzbunăm”. Şi au făcut-o. Primii lichidaţi au 
fost trei mii de evrei. În dimineaţa de 9 iunie, un tren special a 
părăsit Praga, inscripţionat „A a H” (Attentat auf Heydrich, 
adică, Asasinarea lui Heydrich) şi ducând la moarte o mie de 
evrei cehi. Acest transport a fost urmat de alte două, cu oameni 
din ghetoul de la Terezin. În seara aceleiaşi zile fatidice, cei din 
Waffen SS au procedat la distrugerea totală a satului Lidice, cu 
tot cu locuitorii săi nevinovaţi. Mai târziu, au arestat şi executat 
mii de rezidenţi praghezi nonevrei, multora punându-li-se în 
cârcă acuzaţii de spionaj; alţii au fost culeşi din întâmplare. 
Scitovski şi ceilalţi membri din Rote Kapelle cunoşteau prea bine 
aceste evenimente; cel puţin doisprezece colegi din 
Cehoslovacia fuseseră executaţi în timpul lor”. 

De data asta se pare că victime ale războiului vor cădea 
elveţienii. Zvonurile despre invadarea Elveţiei de către nazişti 
circulau peste tot. Uciderea lui Schellenberg pe teritoriul 
elveţian - şi cine ar fi putut şti cine e autorul? - ar fi determinat 
luarea unei decizii de către Hitler. Probabil că maniacul ar fi 
atacat imediat! lar din bârlogul lui din Franţa, el, Igor Scitovski, 
ar fi putut urmări cum ipocriţii şi curvele de elveţieni s-ar 
prăbuşi în flăcări, ha, ha... Fără îndoială, atacul asupra Elveţiei 
va avea cap de lance unităţi ale Waffen SS. Atunci să te ţii! Ce- 
au făcut ei în 1942 cu Lidice o să fie o joacă de copil faţă de 
ceea ce vor face satelor elveţiene în 1943. Doar aveau 
experienţă, nu? Adio Binningen, Bottmingen, Biel şi Benken! lar 
asta le va smulge gemete de satisfacţie atât lui Hitler, cât şi lui 
losif Stalin! 

Desigur! Doar ei, sovieticii, erau primii beneficiari. Un atac 
nazist contra Elveţiei ar deturna cel puţin un milion de oameni 
de pe frontul de Est în momentul în care bilanţul războiului 


27 Pentru o cronică a tuturor acestor evenimente, vezi Callum MacDonald, The 
Killing of Rheinhard Heydrich. 


nemților împotriva ruşilor era nedecis. Fără întăriri, înfrângerea 
Armatei a 6-a germane la porţile Stalingradului va fi urmată de 
destrămarea întregului front german de Est. Atunci sovietele vor 
înfrânge cel de-al Treilea Reich fără ajutorul puterilor capitaliste 
care tot promiteau deschiderea unui al doilea front în Europa, 
însă nu mişcaseră un deget. 

Dacă se gândea mai bine, consecinţele asasinării lui 
Schellenberg puteau deveni mai ample. Nu era oare posibil ca 
cele două întâlniri de la castelul Benkener să aibă legătură una 
cu alta? Scopul lor nu era oare deschiderea unei căi pentru o a 
treia întâlnire Schellenberg - Dulles? Ţelul final era cât se poate 
de limpede: încheierea unui tratat separat de pace între anglo- 
americani şi nemți, ceea ce le permitea naziştilor să-şi îndrepte 
întreaga lor maşină de război împotriva Maicii Rusia, 
ocrotitoarea duşmanului lor comun: comunismul. Unde mai puli 
că împotriva acestui inamic era şi ultracapitalista Elveţie?! Nu 
era de mirare, în aceste condiţii, că bancherul Burckhardt 
sponsoriza întreaga conspirație de la Benkener Schloss... 

Toate acestea se vor preface în praf şi pulbere! 

Scitovski era atât de cufundat în imaginea dezastrului pe care 
el avea să-l provoace încât o strânse involuntar pe Liselotte de 
mână până la punctul la care ea începu să geamă de durere. În 
acel moment se lăsă cortina peste primul act şi în teatru se 
aprinseră luminile. 

— Isch das nit toii gsi! exclamă ea. 

— Minunat, răspunse el. Vreau să fumez o ţigară. 

Se ridicară şi se îndreptară spre foaier. Mergând la bar ca să 
comande o bere şi un ceai, îşi aprinse o Gitane. Liselotte se 
abţinu de la orice comentariu, savurând bucuria de a se vedea 
în mijlocul mulţimii dintr-un teatru al marelui oraş. 

Precaut, Scitovski scruta aceeaşi mulţime cu atenţie. Dintr- 
odată înţepeni. „Acolo, îşi spuse, vizavi, tipul ăla care fumează: 
nu este unul dintre oamenii lui Lutzelschwab? Ce caută un tip 
din Poliţia Politică aici, în Stadttheater, în loc să fie pe stadion, 
mai ales că azi e meciul între F.C. Basel şi eterna rivală, 
Grasshopers Zurich?” S-ar fi dus şi el, dacă n-ar fi trebuit să... 

Nu avu curajul nici măcar să termine propoziţia în gând. 
Prezenţa acestui om îl timora. Nervos, trase un alt fum şi-şi 
aprinse altă ţigară. Până şi Liselotte observă că se întâmplase 
ceva. 


— E ceva în neregulă? îl întrebă ea. 

— Nu, nu. Doar că e cam aglomerat aici. Hai să ne aşezăm. 

Bău restul de bere, strivi mucul într-o scrumieră şi o aşteptă 
nerăbdător să-şi termine ceaiul pentru a se putea întoarce la 
locurile lor. 

După ce lumea se aşeză, cortina se ridică pentru al doilea act, 
la adăpostul întunericului, Scitovski îşi lăsă gândurile să o ia 
razna. „Cum trebuia să procedeze dacă puseseră ochii pe el? 
Putea fi vreo legătură între prezenţa poliţiei aici şi cele două 
drumuri ale lui până la Benken? Nu, în niciun caz.” Prima dată 
nu fusese nimeni acolo, doar localnicii jucători de cărţi şi un 
cuplu care nici măcar nu-l observase. Dacă l-ar fi spionat cineva, 
i-ar fi iscodit pe cei din Benken despre el sau despre maşina lui. 
Asta ar fi însemnat obligatoriu ca Liselotte să afle despre 
cercetări şi, cum era ea de limbută, i-ar fi împuiat până acum 
capul. Deci pista asta e moartă. Dar ce altă explicaţie ar putea 
fi? Un motiv există, totuşi: traficul radio din ultimele zile. Dar era 
posibil un asemenea motiv? Existaseră şi alte perioade de trafic 
intens. Atunci, omul poliţiei urmăreşte pe altcineva. La urma 
urmei, ei au acum o sută douăzeci de agenţi specializaţi în filaj, 
şi asta numai în Basel! Probabil că filau sute sau chiar mii de 
persoane ca să justifice un asemenea aparat uman. Sau, poate, 
nu era decât un copoi dezinteresat de fotbal şi amator de 
operetă. Deşi asta sună mai degrabă a dorinţă. „Singura 
modalitate de a te asigura? Testul. Pleacă devreme - nu acum, 
ci la mijlocul actului trei, înainte de a-ţi fi imposibil să-l remarci 
în mulţime. Observă astfel dacă eşti urmărit. Simplu. Poţi chiar 
repeta testul. O dată când o duci pe Liselotte acasă la tine şi a 
doua oară când o duci acasă la ea, în Benken. E imposibil să nu 
remarci dacă ai coadă. In definitiv, tu eşti un profesionist, iar ei 
o adunătură de poliţişti tâmpiţi!” 

La mijlocul actului trei, Scitovski se aplecă spre fată şi-i spuse 
că are nevoie de aer proaspăt şi, ca atare, era mai bine să 
plece. Aveau locurile lângă interval, aşa că nu le fu greu să 
părăsească sala, fără a stârni prea multe proteste, ceea ce fu o 
uşurare pentru fată. După episodul de dimineaţă din biserică, 
ultimul lucru pe care şi l-ar fi dorit era să fi atras iar atenţia 
asupra ei, mai ales într-un oraş ca Basel. 


Peste câteva minute, ieşiră pe trotuar. Se făcuse ora patru şi, 
deşi soarele încă strălucea, se lăsase deja frigul. Se grăbiră spre 
automobilul lui. Pe drum, Liselotte îi aruncă o privire neliniştită. 

— Te simţi mai bine, Werner? 

— Un pic mai bine. Cred însă că m-aş simţi mai bine dacă aş 
bea ceva tare. 

— Un Kirschwasser, sugeră ea. Mama bea întotdeauna unul 
când se simte puţin slăbită. Să intrăm într-un restaurant. 

— Am o idee mai bună. Hai la mine. Nu e departe şi va fi mult 
mai plăcut decât la un restaurant. 

Liselotte acceptă pe loc. El ocoli maşina ca să-i deschidă 
portiera pe partea ei şi îmbrăţişă strada dintr-o privire de la un 
capăt la altul. Se linişti. Nimeni nu-i urmărise de la ieşirea din 
teatru, iar pe stradă era doar o pereche de tineri care se 
plimbau braţ la braţ. Când trecură pe lângă el, Scitovski aprecie 
că nu aveau mai mult de optsprezece ani. Deci, nu prezentau 
niciun pericol. A 

Intră în maşină şi se uită în oglinda retrovizoare. Işi ţinea 
privirile în ea şi când demară şi intră în trafic pe Theaterstrasse. 
Nimic. O făcu la dreapta pe Steinenbergstrasse, tot nimic. 
Imediat, făcu la stânga şi intră pe Freiestrasse, în plină 
circulaţie, pe strada principală din centrul Baselului. Peste puţin 
timp trecu prin Marktplatz şi-l nemulţumi faptul că un Citroen 
negru, parcat acolo, demară în trombă şi se plasă exact în 
spatele lui. În acel moment, Liselotte îi abătu atenţia: 

— Du, Werner, exclamă ea, arătând cu degetul spre geamul 
portierei din dreptul ei, priveşte vitrina magazinului Globus. Nu 
e... 

— Taci din gură! Încerc să conduc, o întrerupse el brutal. 

Regretă imediat gestul. Ultimul lucru pe care îl dorea era să o 
înstrăineze de el. 

Un minut mai târziu, traversau Mittlere Rheinbrucke, pe care 
se intra în Kleinbasel. Citro&nul negru continua să se ţină după 
ei. Sosi momentul crucial. La prima intersecţie după pod, 
Scitovski o luă la dreapta pe Rheingasse şi se lipi de refugiul 
pentru pietoni. Opri şi stinse motorul. 

Nimic. Nici urmă de vreun Citroen negru. Nici urmă de trafic. 
Trecu aşa un minut, apoi încă unul. 

— Pot să spun şi eu, în sfârşit, ceva? se auzi glasul fetei. 


Scitovski era atât de încordat că lasă să-i scape un hohot de 
râs. O trase pe Liselotte spre el şi o îmbrăţişă. 

— Draga mea, acum poţi să spui orice vrei. 

— În fine! Vreau să spun mai întâi că încep să îngheţ! Dar de 
ce ne-am oprit aici? 

— Pentru că ne dăm jos din maşină. Locuinţa mea e la 
cincizeci de metri în susul străzii. 

— Atunci de ce ai parcat maşina aici? 

— Pentru că... îmi place să o las sub felinarul ăsta. Acum hai 
să mergem să luăm o sticlă cu Kirschwasser. 

Urcând pe Rheingasse, braţ la braţ, Scitovski rămase în alertă. 
încercă să surprindă tot ce putea fi neobişnuit: o maşină pe care 
n-o mai zărise pe stradă; o draperie care tremura; o altă maşină 
care ar fi putut apărea la celălalt capăt al străzii şi care s-ar fi 
oprit acolo. Dar nu observă nimic. Aşadar fusese o alarmă falsă. 
Cel puţin aşa arătau aparențele. 

În faţa imobilului cu numărul 37, Liselotte privi uimită cum 
Scitovski scoate un imens portchei din buzunar şi începe să 
aleagă. Detaşă trei, pe care le introduse în trei broaşte diferite. 
Numai în acest fel uşa se deschise. Acasă, în Benken, ei aveau o 
singură broască şi nici pe aia n-o foloseau. Se abţinu să facă 
vreun comentariu. y 

Dincolo de uşă, fata avu un alt moment de stânjeneală. In 
camera în care intraseră era beznă, cu toate că afară abia 
începea să se întunece. Scitovski aprinse o lampă şi atunci văzu 
şi de ce era atât de întuneric: toate ferestrele fuseseră acoperite 
de draperii groase, impenetrabile. 

Avu imediat parte şi de o a treia surpriză. Un om apăru brusc 
la capătul scării ce ducea la etajul de sus. Era îmbrăcat în negru, 
ţinea un binoclu şi părea la fel de şocat ca şi ea. 

— Îmi pare rău, scăpă el către Scitovski. Nu ştiam că ai să vii 
cu ea aici. 

— Trebuie să vorbesc cu tine. Acum! se stropşi rusul. Apoi 
către ea: Draga mea, îngăduie-mi să îţi iau haina. 

Ea se supuse fără tragere de inimă. Îşi scoase şi el haina şi le 
atârnă pe amândouă în debara. 

— Simte-te ca acasă. Mă întorc în câteva minute. 

Scitovski urcă scara împreună cu omul acela ciudat şi dispăru 
în întunericul de la etajul superior. 


CAPITOLUL 13 

La câteva minute după aceea, în spatele unei dube parcate la 
trei sute de metri est faţă de casa din Rheingasse, în curtea 
izolată a orfelinatului din Basel, Waisenhaus, începu agitatia. 
Înăuntrul vehiculului, în mijlocul unui adevărat arsenal radio, 
Dieter Wenger, sergent în Poliţia Politică, stătea chircit şi asculta 
cu câştile pe urechi. 

— Emit din nou, îi şopti el altui poliţist, un caporal, ce urmărea 
altă frecvenţă radio. 

Wenger îşi puse ambele mâini pe căşti şi le apăsă mai tare de 
urechi. 

Cineva deschise uşa din spate a dubei. Fără a se uita într- 
acolo, sergentul făcu un gest violent cu mâna să fie lăsat în 
pace. Luă un creion şi un teanc de hârtii, gata să ia notițe. 

Câteva secunde mai târziu lăsă hârtiile la o parte şi îşi scoase 
căştile. Intrusul se uită la el nedumerit. 

— Ce s-a întâmplat? întrebă el. 

Sergentul se uită să vadă cine voise să intre în dubă. 

— Entschuldigen Sie, Herr Doktor, se bâlbâi el. Nu ştiam că 
dumneavoastră sunteţi. 

Lutzelschwab îi ignoră scuzele şi repetă întrebarea: 

— Ce n-a mers? 

— Nimic, domnule. Emit din nou, aşa cum anticipam. Dar e 
atât de zadarnic... Ei transmit şi noi interceptăm şi înregistrăm, 
însă nu ştim ce spun. 

— Când a început această transmisie? 

— Tocmai când deschideaţi uşa, domnule. O izbucnire scurtă 
Şi... finiş! 

— Asta ce vrea să însemne? se încruntă Lutzelschwab. 

— Un singur lucru. Avertizează Moscova că vor transmite un 
mesaj mai lung la noapte. 

— Pe aceeaşi frecvenţă? 

— Sper, cel puţin la început. Aşa cum aţi aflat, Herr Doktor, pe 
parcursul ultimei luni, de când echipa noastră de 
radiogoniometrie a detectat emițătorul situat pe Rheingasse, am 
selectat şase frecvenţe pe care se plimbă, la intervale de două 
minute, când îşi emit mesajele. Aici le acoperim pe toate. Acum 
au folosit-o pe cea de 8,750 MHz. Am avut noroc, pentru că 
tocmai o urmăream. Le cunosc deja obiceiul aşa că bănuiesc că, 


la noapte, se vor plimba între această frecvenţă şi cea de 
10,365 MHz. 

— La noapte la ce oră? 

— Dacă o să fie ca de obicei, transmisia va începe la 
unsprezece şi douăzeci punct. 

Şeful ascultătorilor radio întrebă şi el: 

— Herr Doktor, avem vreo şansă să le descifrăm semnalele? 

— Nu, răspunse scurt Lutzelschwab. Dar ştiu cine le emite: 
Rote Kapelle, celula locală. Noi bănuim că există nişte acţiuni 
programate a fi înfăptuite diseară - nu aici, în Basel - aşa că, 
dacă ele se vor produce, s-ar putea să decodificăm semnalele. 
Poate chiar mâine. lată de ce, Dieter, este atât de important ca 
tu şi oamenii tăi din celelalte două dube să noteze conţinutul 
exact al fiecărei transmisii. 

Celelalte dube, marcate cu culorile şi însemnele specifice 
flotei de vehicule PTT, erau poziţionate în celelalte două vârfuri 
ale unui triunghi ce încadra sursa de emisie. Una din ele era 
parcată de cealaltă parte a Rinului, în apropierea catedralei, cu 
faţa spre fluviu. Ultima dubă se afla în Claraplatz din Kleinbasel. 
Casa din Rheingasse 37 se găsea, în aceste condiţii, exact la 
mijlocul triunghiului. Se „acoperiseră” ambele maluri ale Rinului. 
Dacă sursa s-ar fi mişcat din loc, ar fi fost imediat retriangulată 
la noua adresă. 

— Herr Doktor care e orarul pentru astă-seară? întrebă 
sergentul. 

— Vreau ca oamenii tăi să-şi rezerve ceva timp pentru cină şi 
oleacă de odihnă. Vă vreau înapoi la post la ora unsprezece. 
După această oră, vreau să supravegheați continuu toate cele 
şase frecvenţe până la unsprezece şi douăzeci de minute. 

— Şi dacă nu se întâmplă nimic la ora aceea? 

— Oamenii tăi vor trebui să se zbenguie în benzile de 10 MHz 
şi să spere că vor agăța noua frecvenţă aleasă de ăia. Tu să 
rămâi pe 8,75 MHz. Asta pentru cazul că transmisia va depăşi 
ora obişnuită de începere. Cu resursele noastre limitate nu ne 
putem permite să alocăm prea mulţi oameni pentru operaţiune. 
Va trebui să sperăm că în noaptea asta se vor mărgini să 
respecte tipicul. 

— N-aş vrea să vi se pară că mă amestec unde nu trebuie, 
Herr Doktor, însă câţiva oameni de-ai mei se întrebau de ce pur 
şi simplu nu intrăm peste ei să-i reducem la tăcere? 


— Dacă am fi convinşi că astfel facem o curăţenie generală, fii 
sigur că am proceda aşa fără întârziere. Numai că nu ştim de 
câţi oameni dispun... poate sunt alţii, plasați în alte locuri, 
despre care noi habar nu avem. În definitiv, suntem pe urmele 
lor abia de o lună. Cu siguranţă că pregătesc ceva ce depăşeşte 
simpla operaţiune de culegere de informaţii militare de aici şi 
din Germania şi de transmitere la Moscova. Nu-i vom putea opri 
decât dacă aflăm ce acţiuni au în vedere. Asta urmărim prin 
interceptarea transmisiunilor lor. lar traficul radio ne va dezvălui 
tot ce dorim să cunoaştem, pentru că în organizaţia lor nimeni 
nu mişcă fără a primi semnal de cale liberă de la centrul din 
Moscova. 

Făcu o pauză, apoi continuă: 

— lţi pot mărturisi că sunt aproape sigur că ştiu ce se 
întâmplă. Cu toate astea, am nevoie de o confirmare înainte de 
a lua măsuri. Asta-i motivul pentru care tu, sergent, şi colegii tăi 
veţi petrece câteva nopţi consemnați în acest vehicul. 

Dr. Lutzelschwab îşi consultă ceasul. 

— Acum trebuie să fug în altă parte, sergent. S-ar putea să 
vin din nou pe la miezul nopţii. 

Cobori din dubă şi se aşeză alături de şoferul unui Citroen 
negru, parcat alături. 

— Vreau să ieşim din curte şi să parchezi la capătul din partea 
asta al străzii Rheingasse - îi ordonă el şoferului, un alt sergent 
în uniformă. Am senzaţia că evenimentele încep să se lege. 

Târziu în decembrie 1942, ca rezultat al măturării benzilor de 
unde scurte, echipa sergentului Wenger a detectat prima 
prezenţă a unui puternic emiţător ilegal pe raza oraşului Basel. 
In 24 ianuarie 1943, dispozitivele mobile de radiogoniometrie l- 
au localizat cu precizie. După natura semnalelor emise s-a 
dedus că este vorba de o unitate din Rote Kapelle. Din ziua 
aceea, oamenii lui Lutzelschwab supravegheau fiecare mişcare 
în şi din imobilul aflat în Rheingasse 37 de la mansarda unui 
bloc de peste drum. De la prima verificare a dosarului lui Werner 
Lentz, el devenise suspectul principal; emigrarea familiei sale în 
Rusia şi repatrierea lui ulterioară vorbeau de la sine. Datorită 
lipsei de personal, supravegherea întregii sale activităţi era 
aproape imposibil de efectuat. Inutil să spun că fiecare membru 
al Poliţiei Politice din Basel era familiarizat cu tot ceea ce ÎI 
privea pe Lentz: unde locuia, magazinul pe care îl deţinea, 


autovehiculul cu care circula, înfăţişarea sa. Aşa se explică 
telefonul primit cu mai puţin de o oră în urmă de la unul dintre 
oamenii lui Lutzelschwab, aflat în holul teatrului de operă, într-o 
cu totul altă misiune, şi care raporta că îl văzuse pe „der rote 
Lentz”, roşul Lentz, în locul respectiv într-o companie 
neaşteptată. Lutzelschwab, care obişnuia să-şi petreacă timpul 
în sediul poliţiei chiar şi în weekend, decise instinctiv să ordone 
supravegherea intensivă a lui Lentz, sub directa sa comandă. 
Aflat într-un Citroen negru, el îl agăţă pe Lentz pe când acesta 
trecea prin Markplatz şi începu urmărirea. După ce Lentz o coti 
pe  Rheingasse, el îşi continuă drumul până în curtea 
orfelinatului. 

Imediat ce automobilul se puse în mişcare, Lutzelschwab se 
răzgândi. 

— Opreşte! îi ordonă el şoferului. Fără îndoială că Lentz e un 
profesionist. E posibil să-şi fi dat seama că e filat. Intoarce-te în 
Spiegelhof! 

Activă emițătorul radio de la bord şi dădu instrucţiuni să-l 
preia neîntârziat un alt echipaj de supraveghere, în orice alt 
automobil în afară de un Citroën negru. 


Înapoiat în sediul poliţiei, Lutzelschwab îşi scoase doar 
paltonul şi se repezi să-i telefoneze omologului său din Geneva. 
Intră direct în subiect: 

— Aici e Lutzelschwab din Basel. Mai e valabilă, pentru 
diseară, razia de care îmi vorbeai săptămâna trecută? 

Răspunsul fu afirmativ. 

— Te-ar deranja dacă aş trimite, mâine-dimineaţă, pe unul 
dintre băieţii mei la Geneva? Dacă ai noroc, ai să pui mâna pe 
tot ce ne trebuie: frecvenţe radio, semnale de apel şi, cel mai 
important lucru, cartea de coduri utilizată de Rote Kapelle. 

De la celălalt capăt al firului veni aprobarea. 

— Numele omului este Rudolph Sarasin. E expertul nostru în 
criptoanaliză. Presupun că o să facă echipă cu Marc Payot al 
vostru. O să apară în faţa ta pe la prânz. Şi, merci bien. 

Lutzelschwab închise cu o mină satisfăcută. Imediat apucă din 
nou telefonul şi formă un nou număr. La celălalt capăt al firului 
răspunse Frau Sarasin, mama lui Rudolph. Aceasta ezită să-şi 
cheme fiul la aparat - la urma urmei, era duminică! - încă nu se 
obişnuise cu gândul că băiatul îi putea fi chemat la datorie 


indiferent de oră. Pentru ea, Rudolph era un academician 
transformat în poliţist. Bizara metamorfoză avusese loc cu un 
an, un an şi jumătate înainte şi i se datora direct doctorului 
Lutzelschwab. Pe atunci, Rudolph îşi încheia cel de al optulea 
semestru universitar la Basel, unde studia matematica şi 
filologia, două discipline care conduceau prin ele însele către 
criptoanaliză. Băiatul privea această ultimă disciplină ca pe un 
hobby. Lutzelschwab, care îl ştia pe tatăl lui Rudolph, un avocat 
de primă mărime din oraş şi membru al Teig, a aflat despre 
băiat şi, într-o seară, la cină, în casa Sarasin, a adus vorba de 
faptul că el ar fi putut să-şi servească patria dacă şi-ar fi utilizat 
hobby-ul său în serviciul armatei, pe durata războiului. Era, 
oricum, preferabil să procedeze astfel, decât să se supună 
concentrărilor ca simplu infanterist. Rudolph ura din tot sufletul 
chemarea sub arme, aşa că n-a avut nevoie de mai multe 
argumente pentru a accepta, mai ales că asta însemna scutirea 
de orice alte obligaţii. Tatăl lui a fost cel care a insistat ca fiului 
să i se dea gradul de sergent în Poliţia Politică. Asta a avut darul 
de a o convinge şi pe mama lui să accepte, deşi, în opinia ei, a fi 
poliţist reprezenta ultima treaptă a ierarhiei sociale la care 
putea cobori un Sarasin, chiar în vremuri de război. Date fiind 
toate aceste circumstanţe, ea nu avu de ales şi-şi chemă fiul la 
telefon. 

Odată misiunea îndeplinită, Lutzelschwab, care era un pedant 
- ca majoritatea Lutzelschwabilor din oraş ce, inevitabil, 
sfârşeau prin a fi poştaşi, pompieri, funcţionari sau poliţişti - 
decise să treacă pe hârtie stadiul în care se afla şi concluziile 
posibile. Scoase din sertar o foaie şi se apucă să noteze: 


1. Maiorul SS Eggen se întâlneşte cu omul lui Masson la 
barul hotelului Three Kings şi e observat de mine, de 
Burckhardt, de viceconsulul american şi de comisionarul 
hotelului, care sună des în Rheingasse 37! 


Reciti şi dădu mulţumit din cap. 


2. Eggen şi omul lui Masson se duc împreună la hotelul 
Euler şi sunt observați de noi şi de recepţionerul hotelului, 
care sună des în Rheingasse 37! 

3. Intrebare: De ce a avut loc această întâlnire? 


Răspuns: Pentru a pune la punct o întâlnire viitoare între 
serviciile de informaţii germane şi cele elveţiene, dar la un 
nivel mai înalt. Scopul? Stabilirea cadrului de colaborare cu 
contraspionajul SS. 


Lutzelschwab îşi clătină capul a dezgust. 
4. Cine? Unde? Când? 
Îşi notă mai jos răspunsurile: 


5. Schellenberg + Himmler?? Masson + Waibel?? + 
Burckhardt?? 

În Elveţia în sau lângă Basel??? 

Foarte curând. 

6. Cine ştie despre asta? 

Răspuns:  Contraspionajul elvețian:  Masson/Waibel?? 
/Burckhardt?? 

SS: Eggen, Schellenberg/Himmler??? 

Rote Kapelle: Lentz + încă doi, cel puţin - Însă cât? 

Americanii: Viceconsululdulles?? - Cât de mult? 

Poliţia Politică din Basel: Lutzelschwab. 

7. Pregăteşte Rote Kapelle vreo acţiune împotriva lui 
Eggen/ Schellenberg/Himmler??? 

Răspuns: În  intercepţiile radio. Devine  imperativă 
decodificarea lor (Geneva). Dacă se va reuşi, două opţiuni: 

a. Intervenţie. 

b. Neintervenţie. 

8. Mai întâi însă trebuie aflat: Unde? Şi când? 


După ce termină de scris, Lutzelschwab îşi admiră încă o dată 
opera. Pescui din haină o cutie de chibrituri, scoase un băț, apoi 
aprinse colţul hârtiei cu însemnări. O lăsă puţin să ardă şi o 
aşeză într-o scrumieră, privind cum se aprinde toată. La sfârşit, 
în scrumieră rămase o minusculă grămăjoară de cenuşă. 

Ridică din nou receptorul telefonului şi formă pe disc interiorul 
care îl lega cu caporalul de serviciu. 

— Aici e Lutzelschwab. Am pus oameni pe urmele lui Lentz... 
cel de la Rote Kapelle. Acum plec acasă. Dacă primeşti vreun 


raport care să conţină ceva ieşit din comun, mă suni neîntârziat 
acolo. Nu contează ora. 


Subiectul interesului Poliţiei Politice din Basel rămase la etajul 
casei sale din Rheingasse 37 mai bine de douăzeci de minute 
înainte de a o regăsi pe fata ce aştepta în camera întunecată de 
la parter. În tot acest timp, Liselotte simţi cum îi creşte furia şi 
un anume sentiment de frică. Dacă povestea asta i s-ar fi 
întâmplat în Benken, ar fi ieşit, pur şi simplu, pe uşă şi s-ar fi dus 
acasă. Aici însă era în Basel, alături de un străin. Mai rău, era 
singură în casa unui străin. Nimeni nu ştia unde era ea sau cu 
cine era - nici tati, nici mami, nici măcar hangiul de la Zun 
Ochsen. 

Până să apară Werner Lentz şi să-i ofere mult promisul coniac, 
reuşise să se monteze singură într-un asemenea hal încât, când 
îl văzu, izbucni în lacrimi şi-i porunci: 

— Ich will jetzt Heim! Und sofort! 

Işi scoase haina din debara şi o puse pe ea, pufnind tot 
timpul, subliniindu-şi astfel dorinţa de a fi imediat dusă acasă. 
Scitovski nu avea de gând să se certe cu ea. Ultimul lucru care-i 
trebuia acum era o fată isterică, care să-i bage bețe în roate în 
acţiunea pe care tocmai o pusese la cale. Centrul din Moscova 
fusese alertat că va primi un mesaj important în seara aceea la 
ora zece şi douăzeci. De fapt, el îi dictase conţinutul mesajului 
omului său de la etaj, care începuse deja să-l codifice. Asta era 
motivul pentru care întârziase atât de mult. 

— Liselotte, începu el. Trebuie să-ţi explic. Ştii că nu mă 
simţeam bine. A trebuit să stau ceva mai mult... în baie. Ştii şi 
tu cum e în astfel de situaţii. 

Reuşise să pară stânjenit. 

Ea se opri din pufnit, însă expresia chipului său lăsa să se 
vadă că nu avea de gând să se răzgândească. Deodată, 
Scitovski, care avea probleme mai importante pe cap, se simţi 
de-a dreptul uşurat la perspectiva de a se descotorosi de ea. Se 
gândi că era posibil ca, în pat, ea să reacționeze neaşteptat 
dacă se manifesta de acum isterică, Dumnezeu ştie. Era o 
chestiune de zile până când el să părăsească îngrozitoarea 
Elveţie pentru Franţa... unde erau o groază de fete gata, 
doritoare şi, mai ales, meseriaşe... cine mai avea nevoie de 
serviciile îndoielnice ale unei Liselotte? 


Aşa că Scitovski îşi scoase şi el haina din debara, o luă pe 
Liselotte strâns de braţ şi o escortă afară din imobil. Apoi, după 
ce încuie toate cele trei broaşte, o însoţi până la maşina lui... 
urmărit atent din mansarda de vizavi de omul poliţiei. Acesta 
apucă receptorul aflat alături, chiar în faţa ferestrei, şi formă 
numărul sediului central al Poliţiei Politice. 

— Aici e Roth, şopti el. Lentz, de la Rote Kapelle, e pe punctul 
de a pleca cu maşina sa. E cu o fată. Ar fi bine să-i avertizaţi pe 
băieţii din capătul străzii. 

Câteva secunde mai târziu, mesajul fu transmis prin radio 
celor doi poliţişti din Peugeotul gri abia parcat în colţul 
Rheingasse cu Lindenberg. O jumătate de minut mai târziu, 
limuzina Opel trecu pe lângă ei, în direcţie opusă, în trombă. 
Şoferul Peugeotului reuşi să întoarcă rapid, însă zadarnic. Opelul 
dispăruse din vedere. Cartierul în care se aflau era un hăţiş de 
străzi înguste, medievale şi poliţiştii ştiau că aveau foarte multe 
şanse de a-l pierde pe Lentz... dacă nu cumva îl şi pierduseră. 

— Să ne încercăm şansa pe Wettsteinbrucke, propuse cel de- 
al doilea poliţist. 

Podul la care se referea el avea o structură modernă din 
beton şi oţel. 

De îndată ce o luară la dreapta, pe Wettsteinstrasse, spre 
pod, zăriră maşina lui Lentz la o sută de metri distanţă, spre 
sud, deja la mijlocul drumului de peste Rin. De acum totul 
deveni uşor. Limuzina îşi continuă drumul spre sud, prin 
Dufourstrasse către Aschenplatz, apoi către Bahnhof prin 
Elizabethengraben. Odată aici, o coti la dreapta şi, la 
următoarea intersecţie, la stânga, pe Binningerstrasse, unde îşi 
mări viteza. Incepuse să se lase întunericul. Poliţiştii îşi dădură 
seama că, în curând, vor fi obligaţi să aprindă farurile şi că pe 
măsură ce se îndepărtau de centrul oraşului, traficul devenea 
tot mai subţire până la limita inexistenţei. În consecinţă, 
transmiseră un mesaj radio prin care îşi localizau poziţia - 
Bottmingen, în drum spre Oberwil - şi cereau instrucţiuni. Omul 
din sediu le spuse să aştepte şi îi telefona acasă lui 
Lutzelschwab. 

— Dr. Lutzelschwab vă ordonă să încetaţi urmărirea de îndată 
- sosi directiva, spre surprinderea lor. 

Polițistul de la sediu căută printre numerele de telefon, alese 
şapte dintre ele şi i le comunică şefului său. 


Douăzeci de minute mai târziu, un biciclist atent observă o 
limuzină Opel parcând în faţa restaurantului Zum Ochsen din 
Benken. Era unicul poliţist din Benken. Cu un sfert de oră 
înainte, când era la mijlocul cinei, primise un telefon fără 
precedent de la şeful Poliţiei Politice din Basel. Acesta îi cerea să 
iasă imediat afară şi să supravegheze sosirea unui Opel cu 
număr de înmatriculare BS 49672. Trebuia să telefoneze de 
îndată ce zărea maşina. 

După aceste instrucţiuni, Liitzelschwab închise, brusc 
telefonul. Convorbirea nu durase mai mult de douăzeci de 
secunde. Îi sunase înainte şi pe poliţiştii din Biel, Bătwill, Therwil, 
Ettingen şi Witterswil. Toţi erau la masă, pentru că în Elveţia 
rurală se făcuse deja ora cinei. Toate rutele posibile erau acum 
acoperite: în orice direcţie s-ar fi îndreptat Lentz, s-ar fi trezit 
prins într-un fund de sac, pentru că în spatele tuturor acestor 
localităţi se întindea frontiera cu Franţa... care era complet 
etanşă. Deci Lentz era obligat să o ia spre una dintre aceste 
aşezări rurale. Terminând ultima convorbire telefonică, avu 
sentimentul că ştia care va fi, nu, care trebuia să fie, destinaţia: 
Benken, mai precis castelul de acolo, al familiei lui Peter 
Burckhardt. Însemna că suspiciunile sale anterioare, în ceea ce-l 
priveau pe Burckhardt - după ce-l observase pe acesta în 
hotelul Three Kings - se confirmau în totalitate. Era băgat, 
alături de Masson, în treaba asta până în gât! 

Dar cum aflase Rote Kapelle locul acela? 

Poate îi va ajuta fata. Dacă o identificau. Şi poate ea avea şi 
răspunsul la ultima întrebare: Când? 

Ca să fie sigur, ar fi trebuit să-l confrunte pe Peter Burckhardt 
cu şeful său. Dar era posibil ca Masson, alertat de faptul că nu-şi 
mai putea face micile jocuri cu naziştii în secret, să anuleze tot 
şi să reprogrameze întâlnirea sau întâlnirile, altădată şi 
altundeva, departe de Basel şi de jurisdicţia lui Lutzelschwab... 
pe teritoriul altui poliţist, dispus să închidă ochii când şeful 
contraspionajului elveţian şi sluga sa preaplecată, Peter 
Burckhardt, ar fi tratat cu inamicul fascist! 

Nu, nu. Calea asta trebuie eliminată. Multora le trebuia o 
lecţie. lar el, Lutzelschwab, intenţiona să fie profesorul. Şi, dacă 
ar fi fost necesar, chiar executorul. 

Se declanşase diabolica minte a unui poliţist. 


Telefonul sună pe neaşteptate. La celălalt capăt al firului era 
polițistul din Benken. Limuzina oprise în faţa restaurantului Zum 
Ochsen. Apoi întorsese şi pornise spre Basel. Conducea un 
bărbat de patruzeci de ani. O fată? /a, ja. O fată care a coborât 
din maşină şi a intrat în restaurant. Îi ştia numele? Desigur. Era 
Liselotte. Maurer Liselotte. O localnică. Muncea în restaurant. 
Drăguţă fată. Se spunea despre ea că era fără de prihană. Toţi o 
iubeau. Era cu greu genul care să atragă cu ceva atenţia Poliţiei 
Politice. Când îi va povesti tatălui ei, va fi, cu siguranţă, un 
scandal monstru. _ 

Lutzelschwab avu o idee genială. li porunci copoiului să nu-i 
spună nimic tatălui ei şi nici altcuiva. Niciun cuvânt. Înţeles? 
Altfel... 

Apoi schimbă tonul şi-i mulţumi  jandarmului pentru 
colaborare. Il avertiză că era posibil să mai aibă nevoie de el. 
Poate chiar ziua următoare. 

După ce închise, Lutzelschwab decise că era o seară 
excelentă... până când primi veşti de la omul său care-şi 
petrecea noaptea în curtea orfelinatului, cu căştile pe urechi. 

La douăzeci şi trei şi treizeci precis, telefonul sună din nou. 
Era sergentul Wenger. Interceptase o transmisie de lungă 
durată emisă din Rheingasse 37. 

— Bine, foarte bine, răspunse Lutzelschwab. Acum putem 
spune că avem o seară minunată. La întoarcere vreau să te 
abaţi pe la sergentul Sarasin şi să-i laşi notițele cu ceea ce ai 
interceptat. El pleacă mâine de dimineaţă la Geneva şi vreau să 
le aibă cu el. Locuieşte cu părinţii în  Bruderholz... 
Bruderholzallee 26. Şi, Dieter, mulţumeşte-le oamenilor tăi din 
partea mea pentru o treabă foarte bine făcută. 


O jumătate de oră mai târziu, Poliţia Politică din Geneva făcu 
două razii: una la vilă - o vilă izolată - situată în Route de 
Florrisant 192, deţinută şi ocupată de un cuplu de elveţieni, 
Olga şi Edmond Hamel; cealaltă, într-un apartament aflat în rue 
Henri Mussard 8, închiriat de o elveţiancă, Margrit Bolli, care 
opera sub numele de cod Rosa. Însărcinat cu aceste razii a fost 
inspectorul Charles Knecht din Poliţia Politică a cantonului 
Genevei. Şeful lui era bărbatul cu care Lutzelschwab vorbise mai 
devreme la telefon. 


Motivul celor două razii: reducerea la tăcere a două dintre 
cele patru emițătoare cunoscute ce operau în Elveţia şi 
aparţineau organizaţiei Rote Kapelle - două în Geneva, unul în 
Lausanne şi al patrulea în Basel. Cu două săptămâni în urmă, 
folosind aceeaşi metodă ca în Basel, triangulaţia, echipele de 
radiogoniometrie localizaseră sursele de emisie la aceste două 
adrese. Două zile după aceea, sub pretextul controalelor de la 
Compania de electricitate, poliţia îşi strecurase oamenii în 
interiorul celor două imobile. 

Obiectivul era întocmirea planurilor locuinţelor şi identificarea 
tuturor căilor de fugă posibile. Asta fiindcă scopul raziilor, pe 
lângă confiscarea transmiţătoarelor, era şi acela de a pune pe 
cei ce se ocupau cu asemenea activităţi sub pază imediată şi 
secretă. In consecinţă, ambele locuri deveniseră capcane pentru 
oricine le vizita. Această metodă de operare devenise practica 
firească a Gestapoului în Europa şi, din acest punct de vedere, 
poliţiştii elveţieni erau elevi sârguincioşi şi învățau repede. 

In ceea ce priveşte vila, datorită izolării ei, poliţia a putut să 
acţioneze în forţă. Două duzini de oameni înarmaţi, însoţiţi de o 
duzină de câini poliţişti, au înconjurat locul la douăzeci şi trei şi 
patruzeci şi cinci, iar la douăzeci şi trei şi cincizeci şi trei precis 
inspectorul Knecht în persoană a intrat în vilă, flancat de alţi 
patru poliţişti. După ce au văzut că parterul e pustiu, au urcat în 
linişte scările până la primul etaj unde, după câţiva metri pe 
coridor, au năvălit pe prima uşă din dreapta, direct în dormitorul 
principal. Înăuntru se afla Olga Hamel în cămaşă de noapte, în 
faţa emiţătorului. Motivul: în timp ce Scitovski, în Basel, îşi 
începea emisia către Moscova, la douăzeci şi trei şi douăzeci 
precis, Olga Hamel le începea pe ale ei exact la ora douăzeci şi 
patru, după cum prevăzuseră oamenii inspectorului. Se pare că 
staţia din Geneva era primus inter pares printre cei din Rote 
Kapelle. Ca atare, controla miezul nopţii. 

Miezul nopţii însemna şi ora la care soţul ei dormea, ca de 
obicei, în patul de alături în timp ce ea trudea pentru binele 
patriei de adopţiune - era şi membră a Partidului Comunist 
Elveţian, Partei der Arbeit. Acest fericit mariaj urma să ia 
definitiv sfârşit. Curând avură amândoi cătuşe la mâini. 
Căutarea dovezilor de trădare s-a dovedit extraordinar de 
productivă. Printre altele, a fost găsită o agendă ce conţinea 
texte ale transmisiilor anterioare şi, mai important, o listă de 


semnale de apel, trei tabele de codificare şi două cărţi de 
coduri. 

Razia din apartamentul de la cealaltă adresă s-a dovedit mai 
puţin fructuoasă. Era posibil ca vizitele oamenilor de la 
Compania de electricitate să o fi alertat pe Rosa. Când a început 
acţiunea, ea lipsea, iar transmiţătorul dispăruse, cu toate că au 
găsit diverse aparate de radio şi două cărţi de coduri, din care 
una coincidea cu cea din Route de Florrisant. Din fericire, poliţia 
din Geneva o ţinuse sub supraveghere mai mult timp şi aflase, 
astfel, că Rosa avea un prieten, un coafor de naţionalitate 
germană, pe nume Hans Peters. O oră mai târziu, poliţiştii au 
efectuat o descindere în apartamentul lui şi i-au găsit pe 
amândoi în pat. Transmiţătorul era ascuns în dulăpiorul din baie. 
Până la ora patru, în dimineaţa următoare, toţi patru erau după 
gratii în închisoarea Saint-Antoine din Geneva. 

Odată încheiate aceste acţiuni nu rămân decât două 
emițătoare ale Rote Kapelle în funcţiune: unul la Lausanne, 
celălalt la Basel. Nu pentru multă vreme însă. 


CAPITOLUL 14 

Paisprezece ore mai târziu, în după-amiaza zilei de 1 martie, 
la ora cinci după-amiază, din gara Geneva plecă spre Bâle, 
denumirea franceză a oraşului Basel, ultimul tren expres al zilei. 
intr-unul din compartimentele de clasa întâi ale celui de-al 
doilea vagon se găseau doar doi oameni, amândoi criptologi: 
Marc Payot, un civil ce servea drept consultant poliţiei din 
Geneva, şi sergentul Rudolph Sarasin. Se întâlniseră la prânz la 
sediul poliţiei din Geneva, după ce Sarasin sosise direct de la 
gară. l-au trebuit Doctorului Lutzelschwab patru ore de negocieri 
şi cel puţin cinci convorbiri telefonice pentru a convinge 
autorităţile geneveze să elibereze temporar unele materiale 
confiscate în timpul raziilor din noaptea precedentă. După alte 
discuţii, i s-a permis şi lui Payot să plece spre Basel, împreună 
cu Sarasin. La urcarea în tren, Sarasin a reuşit să aranjeze cu 
şeful trenului să li se pună „Rezervat” pe uşa glisantă a 
compartimentului.  Comandară două cafele la vagonul 
restaurant, Sarasin trase şi draperiile de la uşă, izolându-se 
astfel de orice indiscreţie. 

După ce trenul porni, Marc Payot îşi deschise servieta şi 
începu să scoată hârtiile cu coduri, apoi două exemplare ale 
unui roman obscur publicat în Franţa cu decenii în urmă şi o 
agendă conţinând textele lizibile ale mesajelor transmise de 
spionii din Rote Kapelle. Le înşiră pe toate pe măsuţa rabatabilă 
de sub fereastră. La vederea acestei „evidenţe” etalate în faţa 
lui, Sarasin rămase cu privirea pironită pe măsuţă. Protocolul îl 
forţa să-şi ţină mâinile departe. La urma urmei, erau în posesia 
unică a reprezentantului poliţiei din alt canton, şi peste asta nu 
se putea trece... fără permisiune. 

La jumătatea drumului spre Lausanne, prima oprire pe ruta 
Geneva-Bâle, Payot îi dădu această permisiune. 

— C’est tout à vous, îi zâmbi el răutăcios lui Sarasin. 

După vorbele acestea, sergentul din Basel îşi deschise şi el 
geanta ce se odihnea alături. Venise rândul lui să scoată la 
iveală o serie de documente şi transcrieri ale semnalelor emise 
în precedentele treizeci de zile de către emițătorul din Basel al 
aceleiaşi Rote Kapelle. Până în acest moment, transcrierile 
fuseseră complet inutile, deoarece nu conţineau decât numere, 
serii de numere separate prin minuscule pauze. 


În lipsa unor mijloace de decodificare, acestea reprezentau 
doar o bâlbâială neinteligibilă. 

Dar acum totul avea să se schimbe. 

Sarasin luă două hârtii din vârful stivei şi îi întinse una - o 
copie - colegului său din Geneva. Originalul îl păstră pentru 
sine. Incepu să explice. 

— Aceasta e o transcriere a celei mai recente emisii către 
Moscova. Cred că putem fi de acord că au abandonat metoda 
tradiţională rusească de criptologie, în favoarea uzului unor cărţi 
de origine obscură. Secvenţele de cifre transmise indică litere 
sau numere din paginile cărţii care, adunate, formează mesajul 
în text clar. 

— Sunt de acord, încuviinţă Payot. 

— Bine. Vom fi, probabil, de asemenea, de acord că 
identificarea cuvintelor-cheie sau a frazelor, ca şi norocul în 
potrivirea mesajelor codificate cu pasajele din acest roman vor 
decide dacă vom avea sau nu succes. 

Payot încuviinţă din nou. 

— Avem amândoi câte un exemplar al aceleiaşi cărţi de 
coduri. Vom izbuti să găsim o cheie cu care să spargem lacătul, 
nu-i aşa? 

— Da, fu de acord iar Payot. 

— Atunci, să începem amândoi cu unul din mesajele clare, 
încercând să găsim o potrivire în cartea de coduri. Dacă o găsim 
avem dovada că folosim codul bun. Ce-ar fi să porneşti de la 
începutul cărţii de coduri, iar eu de la sfârşitul ei? Astfel nu vom 
face un efort dublu. Dacă unul dintre noi reuşeşte, ne vom putea 
apuca de mesajele codificate trimise din Basel. În regulă? 

— Bien sur, rosti Payot după ce Sarasin termină. Et 
maintenant, au travail! 

Sergentul luă foaia de început a cărţii de coduri ce, cu numai 
cincisprezece ore mai înainte, stătea deschisă în faţa Olgăi 
Hamel. Payot se întinse după celălalt exemplar confiscat din 
apartamentul din Geneva al femeii cu numele codificat „Rosa” şi 
o aşeză lângă documentul dat de Sarasin. 

Cei doi bărbaţi începură să lucreze în tăcere. Întorceau din 
când în când paginile, săreau în faţă şi se întorceau, luau, tot 
timpul, note. După o scurtă oprire în Lausanne, trenul îşi mări 
viteza. Vagoanele începură să se legene, din ce în ce mai mult, 
după cum traseul, urmărind topografia Elveţiei, devenea tot mai 


sinuos. Niciunul din bărbaţi nu dădu importanţă faptului. Erau ca 
jucătorii de şah: absorbiți în întregime de exerciţiul intelectual. 
În plus, fiecare dorea să-l învingă pe celălalt. În final însă scopul 
era de a da şah mat unui inamic invizibil: celula operaţională a 
agenţilor din Rote Kapelle. 

Trenul sosi în Berna după-amiază la şase patruzeci şi cinci şi 
plecă mai departe la şase patruzeci şi nouă. 

La şapte şi douăzeci şi trei, sergentul exclamă: 

— Am găsit! 

Payot se ridică şi se aşeză lângă Sarasin. 

— Aici, priveşte! 

Degetul lui indica capătul de sus al paginii 185 din cartea de 
coduri găsită la ambele adrese din Geneva şi care era, de fapt, 
ediţia din 1910 a romanului Le Miracle du Professeur Teramond 
de Guy de Lacerf?8. 

— Fii atent! 

Payot urmări cu atenţie cum Sarasin începu să decodifice 
transcrierea unui scurt mesaj codificat găsit într-o cutiuţă lângă 
emițătorul din vila de la Geneva”. 


RTO către KWT. 23/2.2400.29 was. No. 363 

Sursa: Emil 

Două noi substanţe gaz otrăvitor german în fabricaţie la 
fabrica I.G.Farben de lângă Lyon. 

1. Nitrosulfluorid. Formula HC2F.2. Kakodylisocyanid. 

Formula (CH3)2AsNC 

Rado 


Payot începu să compare textul cu cel din agenda confiscată 
de la vilă. Deschise agenda la pagina numerotată cu 363 şi citi: 


RTO CĂTRE KWT 23/2.2400 29 wds no 363 

Sursa: Emil 

Două noi substanţe gaz otrăvitor german sunt acum în 
producţie la fabrica I.G.Farben de lângă Lyon 


28 W, F. Flicke, op. cti. p. 61. Folosirea acestei cărţi era conformă cu practica 
standard a sovieticilor de a utiliza cărţi de coduri ce erau rare, vechi şi de 
origine obscură. 

29 Ibid. Acesta e textul unui mesaj real (uşor modificat) trimis de Orchestra 
Roşie, după cum apare în istoria lui Flicke. 


1. Nitrosulfluorid. Formula HE2F.2. Kakodylisocyanid. 
Formula: (CH3)2AsNC 


Singura diferenţă era că schiţa originală a mesajului în text 
clar nu conţinea semnătura emitentului. Payot o observă 
imediat. 

— Ai prins-o! chiui el de bucurie. Acum ştiu că un ungur, care 
operează sub numele de cod „Rado”, conduce toate operaţiunile 
din Geneva. 

Apoi îl bătu pe Sarasin pe spate şi-i spuse: 

— Felicitări! 

Sergentul nu se entuziasmă prea tare. 

— Stai aşa, îl temperă el pe Payot. Nu ştim dacă cei din Basel 
folosesc aceeaşi carte de coduri. În ce priveşte astea - şi arătă 
spre hârtiile din faţa lor - n-a fost decât un noroc chior faptul că 
am observat uzarea mai accentuată a paginilor de la începutul 
cărţii de coduri, până la 187, inclusiv. Aşa că nu era nevoie de 
un geniu ca să începi să cauţi înapoi o cheie care să aibă sens. 
Am găsit-o cu două pagini înainte, la 185%. 

— Cu toate astea, insistă Payot, dacă cei din Basel folosesc 
aceeaşi carte de coduri, ne vor trebui câteva zile până să 
începem să găsim cheile potrivite ce ne vor permite să le 
descifrăm mesajele. 

— Exact. Dacă! Chiar şi aşa, aminteşte-ţi că această carte are 
286 de pagini şi va trebui să căutăm filă cu filă ca să găsim 
pasajul ce se potriveşte cu mesajul echivalent interceptat în 
Basel. Partea bună a lucrurilor e dată de faptul că ne 
interesează, deocamdată, să descifrăm doar mesajul emis azi- 
noapte la unsprezece şi douăzeci. Ai o copie a lui. Permite-mi 
să-ţi ofer câteva indicii, mai ales nume şi locuri, pe care noi le 
credem a fi elemente-cheie ale mesajului trimis. 

Sarasin începu să vorbească, iar Payot să-şi ia notițe. 

Terminând de dictat, sergentul adăugă: 

— În regulă. A mers adineauri şi poate va merge şi acum. la-o 
de la începutul cărţii iar eu o voi lua cu sfârşitul. 


3 Pentru o explicaţie completă a sistemului de coduri folosit de ruşi în cel de- 
al Doilea Război Mondial, inclusiv a celui utilizat de agenţii lor ce operau în 
Rote Kapelle, vezi Heinz Hohne, pp. 87-91. 


O oră mai târziu, coborând pe peronul gării din Basel, fură 
întâmpinați de şeful lui Sarasin în persoană. Fără a se formaliza 
cu ceremonialul, Lutzelschwab îl întrebă grăbit: 

— Ai adus cartea de coduri? 

Folosise familiarul du cu Sarasin, în virtutea prieteniei de 
familie. 

— Da, domnule. E înăuntru, răspunse sergentul şi îşi ridică 
geanta. 

— Şi...? 

— Şi am reuşit deja să potrivim un mesaj trimis de „Rado” din 
Geneva, cu un pasaj din carte. 

Faţa lui Lutzelschwab se lăţi toată într-un zâmbet. 

— Rudolph, întotdeauna le-am spus părinţilor tăi că eşti un 
băiat deştept! 

Nu spusese că avusese întotdeauna senzaţia că Rudolph era 
şi un tip puţin bizar. 

— Dar asta nu înseamnă că celula de aici foloseşte aceeaşi 
carte de coduri, adăugă Sarasin. 

Faţa lui Lutzelschwab se întunecă subit, aproape la fel de 
intens pe cât se luminase mai devreme. 

— Dar e posibil s-o facă, nu-i aşa? se tângui el. 

Întrebarea cerea imperativ un răspuns afirmativ. 

— Da, răspunse Sarasin. Dar nu vom şti cu siguranţă până ce 
nu vom reuşi să găsim un echivalent pentru un mesaj din 
Basel... sau vom eşua. Eşti de acord? i se adresă el pentru prima 
oară colegului din Geneva. k 

Marc Payot se mulțumi să aprobe din cap. Il evaluase deja pe 
Lützelschwab şi îşi zise că era bine să i se adreseze cât mai 
puţin. 

Lutzelschwab, care nu se întrecea cu politeţea, decise că, de 
vreme ce avea nevoie de acest individ din Geneva, ar putea să-i 
recunoască existenţa. Aşa că îi întinse mâna. 

— Lutzelschwab, se recomandă el. 

— Payot, veni răspunsul. 

Îşi strânseră mâinile. Şi cu asta, basta. Payot recunoscu acum 
că se afla în partea de limbă germană a Elveţiei. 

În plus, ca şi cum ar fi trebuit să elimine orice dubiu în 
legătură cu această evidenţă, Lutzelschwab îşi consultă ceasul 
şi spuse: 


— De vreme ce timpul e esenţial, să procedăm rapid şi 
eficient. Şi cu cea mai mare discreţie. 

Când pronunţă ultima propoziţie îl privi ţintă pe Payot, de 
parcă i-ar fi spus că, din punctul lui de vedere, toţi vorbitorii de 
franceză erau oricând suspecți de a nu şti să păstreze secrete 
de stat. 

Deveni curând evident că şeful Poliţiei Politice din Basel 
intenţiona să-i ţină pe cei doi criptologi departe de ochii şi 
urechile propriilor oameni. Le aranjase o cameră izolată, la 
pensiunea Erika, situată în zona de chirii ieftine ce începea chiar 
lângă scuarul din faţa gării. După ce îi văzu instalaţi, îi anunţă că 
aştepta din partea lor să se apuce neîntârziat de treabă. Dacă 
aveau nevoie de hrană, bufetul gării era deschis toată noaptea. 

— Şi nu mă deranjaţi până nu aveţi ceva nou şi semnificativ 
de raportat! lătră el în încheiere. 

Lutzelschwab îşi parcase maşina în apropiere, în scuarul 
hotelului Schweizerhof. În timp ce se îndrepta spre ea, nu se 
putu abţine să nu reflecteze la soarta recepţionerului de noapte 
care era probabil în drum spre serviciu... cel care suna des în 
Rheingasse 37. 

Un lucru era sigur. Dacă acel bizar Sarasin descoperea ceva, 
confirmându-i astfel suspiciunile, cei de la Schweizerhof vor 
avea nevoie în curând să înlocuiască un om. 


CAPITOLUL 15 

Chiar a doua zi, 2 martie 1943, după-amiază la trei şi 
douăzeci şi şase de minute fix, tânărul cel bizar dădu lovitura. El 
găsi, în al doilea paragraf de la pagina 219 a cărţii, potrivirea cu 
mesajul trimis de celula din Basel a lui Rote Kapelle în ultima 
sâmbătă a lui februarie, către centrul din Moscova. Se dovedi 
mai târziu că acesta fusese penultimul mesaj. Ultimul a fost 
emis în eter în noaptea următoare. 

De atunci, tăcere completă. 

Această linişte îl adusese pe Dr. Lutzelschwab în pragul 
nebuniei. Ştia că una dintre concluziile logice ce puteau fi trase 
în urma acestui fapt era foarte amenințătoare, şi anume că 
indivizii din Basel au reuşit să afle de raidurile din Berna şi, 
cunoscând că, în atare condiţii, rămânea doar o problemă de 
timp până să fie şi ei înşfăcaţi, au închis emițătorul, pregătindu- 
se să decoleze. Mai mult chiar, ştiind acum că elveţienii au intrat 
în posesia cărţilor de coduri, era posibil să-şi anuleze orice 
acţiuni pe teritoriul elveţian. Asta era cea mai rea deducție. Alta 
era că nimeni - nici la Basel, nici la Lausanne şi nici la Moscova - 
nu ştia despre raziile, arestările şi confiscările de la începutul 
săptămânii, din Geneva. Deci ei doar suspectau că se 
întâmplase ceva rău. Faptul că Geneva îşi încetase emisiile, 
determinase darea la fund şi a celor din Basel şi Lausanne. Cea 
mai bună variantă: nimeni nu avea niciun indiciu despre cele 
întâmplate în Geneva, însă cei de aici erau atât de ocupați cu 
pregătirea unui proiect de mari proporţii încât temporar uitaseră 
de adunarea şi transmiterea obişnuită de date. 

Bineînţeles că Lutzelschwab prefera ultima interpretare. 
Telefonul de la Sarasin, pe care-l recepţionă la patru şi cinci 
după-amiază, îi confirmă opţiunea, deşi convorbirea începu 
prost. 

— Guete Tag, Herr Doktor, au fost primele cuvinte ale 
tânărului Rudolph. Do isch Rudolph Sarasin. 

— Rudolph! Unde eşti? Şi de ce n-am auzit niciun cuvânt de la 
tine în ultimele două zile? 

Descărcarea nervoasă îi făcu bine lui Lutzelschwab. 

— Sunt încă în pensiunea Erika. Şi n-aţi avut veşti pentru că 
mi-aţi spus să nu vă deranjez dacă nu am ceva de raportat. 

— Ei bine, raportează! 

— Am reuşit. 


Lutzelschwab ezită înainte de a vorbi, ca şi cum nu îndrăznea 
să întrebe. 

— Vrei să-mi spui, Rudolph, că ai fost în stare să... 

Rudolph îl întrerupse brusc. 

— Descifrez ultimele două mesaje trimise din Rheingasse 37? 
Da, domnule. 

Vocea lui Lutzelschwab se făcu mică şi moale. 

— Eşti absolut, subliniez: absolut, sigur că le-ai priceput cum 
trebuie? 

— Da, domnule. 

— Le-ai scris pe hârtie? 

— Desigur. 

— Atunci termină cu vorbitul şi adu-le încoace! tună 
Lutzelschwab în telefon. 

Imediat însă îşi schimbă intenţia. 

— Rudolph! răcni el, mai eşti acolo? 

— Da, domnule. 

— Ca o excepţie majoră la regulile după care lucrăm, vreau să 
faci ceva. 

— Da, domnule. 

— Citeşte-mi mesajele. Acum. 

— Trebuie să mă duc după ele. Sunt întinse pe patul din 
cameră. 

— Du-te şi ia-le, Rudolph. Aştept. 

Vocea îi era acum dulce, aproape drăgăstoasă. Treizeci de 
secunde mai târziu: 

— Rudolph din nou, domnule. 

— Dă-i drumul, Rudolph. Citeşte. 

— Mesajul trimis noaptea, la unsprezece şi douăzeci, pe 28 
februarie 1943 a fost descifrat după cum urmează: 


SCV către KWT 28/2 23.20. 57 wds no. 176 

Atenţie: Director 

Sursă: Igor 

Informaţie absolut credibilă că Serviciul Secret Elveţian a 
aranjat o întâlnire cu SS-ul în Elveţia lângă Basel în seara de 
2 martie, repet 2/3. Grupul SS probabil include pe 
Schellenberg, posibil şi pe Himmler. Locul întâlnirii cunoscut. 
Recomand acţiune pentru a elimina pe amândoi, apoi ieşire 
din Elveţia către Franţa. Vă rog recomandare. 


Scitovski. 


— Asta e tot. Să vi-l recitesc, domnule? 
— Nu e nevoie. Citeşte-mi şi al doilea mesaj. 
— Da, domnule. Suna cam aşa: 


SCV către KWT 1/3 23.20. 42 wds no. 177 

Atenţie: Director 

Sursă: Igor 

Vom acţiona pe 23 precum directivă. Confirmă Lucy că voi 
căuta s-o contactez în Belfort pe 3/3. Voi raporta ulterior 
rezultatele acţiunii. Asta e ultima emisie. Închidem precum 
am fost instruiți. 

Scitovski. 


„Asta explică tăcerea radio”, fu primul gând al lui 
Lutzelschwab. Semnăturile de pe cele două mesaje confirmau şi 
bănuielile asupra lui Werner Lentz, evident liderul celulei locale. 
Era rus şi numele lui era Scitovski. Trebuia să facă un drum 
până în Geneva la colegi şi să vadă dacă din ceea ce 
confiscaseră ei nu putea culege date despre acest individ. 

În tot acest timp, Rudolph aştepta cuminte la celălalt capăt al 
telefonului să i se dea instrucţiuni. Le primi imediat. 

— Plăteşte imediat nota la hotel şi vino încoace. Cred că nu e 
nevoie să-ţi spun că nu vreau să rămână nicio bucăţică de 
hârtie. Apropo, tipul ăla, Payot, mai e încă cu tine? 

— Da, domnule. 

— A transmis ceva celor din Geneva? 

— Din câte ştiu eu, nu, domnule. 

— Ei bine, spune-i să nu facă aşa ceva, altfel nu scapă nici în 
gaură de şarpe de mine. Şi adu-l cu tine. Va petrece restul zilei 
cu noi, fie că-i place, fie că nu. 

După ce închise, Lutzelschwab formă grăbit numărul Secţiei a 
5-a a Cartierului General al Înaltului Comandament al Armatei. 
Se identifică şi-l ceru la aparat pe colonelul Masson, indicând că 
era o problemă de extremă urgenţă şi importanţă. După mai 
bine de un minut, la telefon se auzi o altă voce care-l informă că 
Masson nu era disponibil. 

— Dar insist! răcni Lutzelschwab în telefon, punând în acel 
răcnet toată înălţimea sa de doi metri şi toată greutatea celor o 


sută de kilograme. Era vital să afle cât mai curând ora de 
începere şi durata întâlnirii dintre contrainformaţiile elveţiene şi 
SS. Se putea confirma cu această ocazie şi locul, deşi nu avea 
niciun dubiu că plănuiseră să se întâlnească în Benkener 
Schloss. 

— Îmi cer scuze, domnule, veni replica. Am şi eu instrucţiunile 
mele. 

Înainte ca Litzelschwab să ceară numele şi rangul ofițerului 
cu care stătuse de vorbă... acesta închise pur şi simplu 
telefonul. 

— Sauhund! înjură Lutzelschwab. 

Dar era prea târziu. Linia era deja moartă. 

— Foarte bine, îi vorbi el camerei, dacă Masson procedează 
astfel, o să procedez şi eu la fel. Fiecare în raport cu mandatul 
său şi cu propriile reguli. 

În următoarele cincisprezece minute, Litzelschwab stătu calm 
în spatele biroului de lemn din camera sa de la etajul patru al 
clădirii cunoscute sub numele de Spiegelhof. Ca orice individ 
meticulos, se gândi la un plan de bătaie înainte de a da noi 
ordine. Procesul său de deliberare fu violent întrerupt de soneria 
telefonului. Iniţial fu tentat să nu răspundă. Totuşi răspunse şi 
regretă imediat ce află identitatea interlocutorului. Era şeful de 
la Verkehrsbureau - Divizia de Circulaţie - aflată în aceeaşi 
clădire, la parter, ce se ocupa cu permisele de conducere, taxele 
şi amenzile în trafic şi în parcări. Era, de asemenea, locul în care 
rezidenții în Basel îşi înregistrau vehiculele şi obțineau numerele 
de înmatriculare. 

— Salut, Hans, spuse Lutzelschwab. Aş aprecia dacă vei fi 
scurt. Sunt foarte ocupat. 

Cel care telefonase ignoră evident remarca şi până la urmă 
Lutzenschwab făcu la fel. Timp de două minute se mulţumi să 
stea cu urechea lipită de receptor. Nu-şi  întrerupse 
interlocutorul nici măcar o secundă. Asculta o poveste uluitoare. 

Cu zece minute înainte, la şaisprezece şi patruzeci, trei 
automobile imense, un Mercedes şi două BMW-uri, toate trei 
purtând însemnele SS şi ale celui de-al Treilea Reich, au apărut 
la graniţa germană din Lârach, cu intenţia de a trece. Această 
graniţă fusese foarte aglomerată înainte de război, însă acum 
era închisă traficului normal. Singurele excepţii erau pentru 
autocamioanele transportoare de bunuri care aveau girul 


înțelegerilor semnate periodic de către ambele părţi. Grănicerii 
celor două ţări erau întotdeauna informaţi cu mult înainte ca 
astfel de tranzituri să aibă loc. Aşa că era de înţeles surpriza 
soldaţilor la vederea acestor automobile. In primul rând apăru 
consternarea, apoi teama, mai ales când un maior SS ieşi din 
Mercedesul negru şi ordonă ca barierele să fie ridicate; erau 
aşteptaţi dincolo şi trebuia să treacă imediat! 

Ofiţerul de pază la barieră, deşi din Wehrmacht, îşi făcu 
apariţia neîntârziat. Politicos, dar ferm, ceru să vadă hârtiile şi 
ordinele de călătorie. La fel de politicos şi de ferm cererea îi fu 
respinsă. Maiorul SS se întoarse la Mercedes, deschise uşa din 
spate şi, cu o mişcare uşoară din mână, îi indică colegului din 
Wehrmacht că ar fi bine să vină şi să vadă cine era înăuntru, pe 
bancheta din spate. Acesta n-avu încotro. După două minute, 
din ghereta vamală ieşi un bărbat mult mai palid. Câteva 
secunde mai târziu smucea de barieră s-o deschidă. 

În acest moment, la şaisprezece douăzeci şi cinci punct, un 
Fiat, vopsit în acel gri-verzui greţos tipic vehiculelor armatei 
elveţiene, trase în spatele barierei din partea helvetă a graniţei. 
Din el coborâră doi locotenenţi. Unul lătră un ordin caporalului 
de la barieră, care se grăbi să ridice şi el bariera. 

Trei motoare porniră în acelaşi timp şi, curând, trei minuni ale 
industriei germane de automobile părăsiră Vaterlandul german 
şi pătrunseră pe cel al E/idgenossenschaft-ului elveţian. 

Nu merseră prea departe. Ofițerii elveţieni de contrainformaţii 
care alcătuiau escorta vizitatorilor nemți aveau ordine precise 
de la colonelul Masson: nicio maşină cu steguleţe sau numere 
de înmatriculare germane nu putea intra în Elveţia. Aşa că 
acestea fură înlocuite cu unele elvețiene’. Un Mercedes cu 
număr german străbătând, în plină zi, străzile din Basel ar fi 
adus cu un Panzer de al lui Rommel patrulând prin Africa de 
Nord. Turbaţii gazetari antinazişti din Basel, în ciuda cenzurii 
impuse activităţii lor, s-ar fi năpustit de îndată, punând în pericol 
întregul proces de apropiere între nemti şi elveţieni“?. Problema 
era că oamenii lui Masson, staţionaţi la Lucerna, anticipaseră că 
vor fi numai două automobile şi, de aceea, aduseseră cu ei 


31 Vezi Pierre Th. Braunschweig, op. cit., p. 236. 
32? Pentru o istorie a atitudinii antinaziste a presei, vezi V. Bonjour, pp. 161- 
241. 


numai două seturi de numere, amândouă cu emblema 
cantonului Lucernei, capul de leu. 

De unde să-l ia pe al treilea? Lucerna era la o depărtare de cel 
puţin două ore. Trebuia să se descurce rapid, foarte rapid, aşa 
că au fost obligaţi să apeleze la Divizia de Circulaţie din 
cantonul pe teritoriul căruia se aflau acum. Aşa se explica 
telefonul dat către Verkehrsbureau din Spiegelhof la patru şi 
jumătate după-amiază şi, mai departe, către şeful poliţiei din 
Basel, la patru şi patruzeci de minute. 

— Dă-l imediat! răspunse, grăbit Lutzelschwab. Nu. Stai aşa, 
Hans. Dă-mi numărul şi o să li-l înmânez eu. Cobor imediat! 


CAPITOLUL 16 

În aceeaşi zi de marţi, 2 martie 1943, în timp ce dr. 
Lutzelschwab gonea ca nebunul către graniţă ducând cu el 
plăcuţele cu numărul de înmatriculare BS 1147, trenul de după- 
amiază din Berna intră în gara principală din Basel. Când Allen 
Dulles se ivi din zona pentru fumători a vagonului de clasa întâi, 
o văzu pe domnişoara viceconsul aşteptându-l pe peron. 

— Decurge totul conform programului? o întrebă Dulles, 
strângându-i mâna. 

— Da. N-am putut pătrunde până la domnul Jacobsson. De 
când s-a întors din Suedia e tot timpul prins în şedinţe. Am 
vorbit însă din nou cu secretara lui, acum o oră. Mi-a 
reconfirmat atât locul, cât şi ora. Dacă nu vă amintiţi, ne vom 
întâlni cu el la localul lui favorit: restaurantul Schützenhaus. 
Acolo invită el întotdeauna pe marii bancheri când sosesc la 
Basel la obişnuitele lor întâlniri. Cel puţin aşa proceda până la 
izbucnirea războiului. 

— Atâta vreme cât ştii unde se află, n-am nimic împotrivă. 

— Ştiu. Nu durează mai mult de cincisprezece, douăzeci de 
minute să ajungem acolo. 

— Şi ce propui să facem între timp? 

— Înregistraţi-vă la hotel, domnule. Apoi, dacă doriţi, am 
putea bea o cafea în apartamentul meu. Aş vrea să vă pun la 
curent cu unele zvonuri mai aparte care fac înconjurul oraşului. 

Asta îi atrase atenţia lui Dulles. Mai târziu, în hotelul 
Schweizerhof, el fu cel care atrase atenţia recepţionerului, când 
completă formularul de înregistrare şi dădu paşaportul pentru 
verificare, aşa cum cerea legea. Funcţionarul de la recepţie nu 
lucra, în mod normal, ziua, însă, motivând o problemă foarte 
importantă ce trebuia s-o rezolve după prânz, pe la ora cinci, 
aranjase să schimbe tura cu cel de zi. Nici nu dispăru bine 
Dulles în lift că omul de la recepţie ridică receptorul telefonului 
din spatele tejghelei. După ce sunetul de apel se făcu auzit de 
şapte ori, la celălalt capăt răspunse, în fine, cineva. 

— Do isch Rolf, spuse el cu voce coborâtă. Ghici cine şi-a luat 
cameră? Domnul Allen Dulles în persoană! Americanca noastră 
e cu el. 

În timp ce vorbea o privea pe Nancy cum stătea într-un fotoliu 
la capătul celălalt al holului şi răsfoia mecanic ziarul de după- 
amiază, Bas/er Nachrichten, aşteptând-şi şeful. 


— Cum arată de aproape? repetă o întrebare pusă de 
interlocutor. Teribil, chiar dacă are toate hainele pe ea. Apropo, 
are picioare superbe. Nu prea am fost în stare să vedem mai 
mult, nu? 

Oricare ar fi fost răspunsul la această remarcă, el provocă un 
rânjet obscen pe faţa recepţionerului şi cuvintele: 

— Poate vom avea amândoi noroc diseară, Urs. Ascultă, ar fi 
bine să-i spui imediat lui Lentz despre Dulles. S-ar putea ca asta 
să-i schimbe planurile pentru diseară. 

Inchise telefonul. Câteva minute mai târziu îl văzu pe Dulles 
că reapare în hol. Apoi îi urmări cu privirea cum ies amândoi din 
hotel. 

— E ceva în neregulă, Nancy? o întrebă Dulles în momentul 
când fură afară din hotel. 

Porniră în direcţia în care ea îşi lăsase maşina. Pe drum, ea 
replică înciudată: 

— Nimic important. Doar recepţionerul ăla. Cât aţi fost sus s-a 
uitat tot timpul la mine. 

— Poate lucrează pentru poliţia locală. Ăştia au oameni 
pretutindeni, mai ales în hoteluri. Ăsta e modul lor de 
supraveghere a străinilor. 

— Uitându-se urât la ei? 

Regretă imediat cuvintele. 

— lertaţi-mă, domnule Dulles, reacţionez evident cam 
deplasat. 

— Nu te îngrijora, Nancy. Nu trăim în vremurile cele mai 
paşnice. lar faptul că eşti singură aici, izolată de restul lumii, cu 
greu îţi poate fi de ajutor. 

După încă cincisprezece metri, Nancy se opri lângă Fiatul ei şi 
i-l prezentă amuzată: 

— Ei bine, iată limuzina! 

Dulles privi micuțul automobil şi râse. După ce se chinui să 
intre, o urmări cum reuşeşte, după trei încercări eşuate, să 
pornească motorul. 

Zâmbi condescendent observând-o cum se străduieşte să 
facă maşinuţa să prindă o viteză de treizeci de kilometri pe oră. 

— Simt că nu credeţi că e una dintre cele mai bune maşini din 
lume, rosti ea, dar, ca s-o apăr, trebuie să remarc că vara îi poţi 
rula acoperişul din pânză şi, voilà... obţii o decapotabilă. Te simţi 
ca şi cum te-ai fi întors în California. 


Făcu o pauză. 

— Cu excepţia vremii. Cred că n-am văzut soarele mai mult 
de două luni pe an. Pe dumneavoastră vă afectează tot atât de 
mult ca pe mine? 

— În Berna e şi mai rău. 

Dulles schimbă subiectul. 

— Spune-mi, ce mai face tânărul dumitale prieten, Peter 
Burckhardt? 

Ea roşi. Speră că nu se observă. Era pentru prima oară că o 
persoană se referea la Peter ca fiind tânărul „ei”. 

— Bine, mulţumesc. De fapt, el m-a pus la curent cu ultima 
bârfă. 

— Care în ce constă? 

— Exact în ceea ce credeţi că o să se întâmple: colonelul 
Masson se întâlneşte azi cu Walter Schellenberg. În Elveţia. 

— Va fi implicat şi Burckhardt? 

— Numai tangenţial. Întâlnirea are loc în Benken... acolo unde 
s-au întâlnit şi cu dumneavoastră. Aşa că trebuie să fie din nou 
gazdă. 

Dulles dădu din cap. 

— Altă chestiune, reluă ea. Poliţia elveţiană i-a înşfăcat pe cei 
din Rote Kapelle din Geneva. Le-a confiscat emiţătoarele şi a 
arestat trei sau patru agenţi. Peter crede că în spatele acestei 
poveşti se află mâna fină a colonelului Masson. A făcut presiuni 
asupra poliţiei din Geneva ca ei să acţioneze acum, pentru a se 
prezenta în faţa lui Schellenberg cu un gest de bunăvoință. 
Nemţii încearcă de multe luni de zile să-i forţeze pe elveţieni să 
întreprindă o astfel de acţiune... de eliminare a ultimelor 
rămăşiţe ale aparatului de spionaj sovietic din Europa Centrală. 
Şi acum, chiar înaintea vizitei lui Schellenberg, Masson le oferă 
ce şi-au dorit. Încă ceva... 

Se opri, ezitând. 

— Dă-i drumul, o încuraja Dulles. 

— Cineva din interiorul Serviciului Secret Elveţian a venit cu 
ideea că şi dumneavoastră aţi fost consultat în această 
problemă şi v-aţi dat acordul. 

— Absurd! respinse Dulles. De ce aş face-o? 

— Din acelaşi motiv din care au acţionat elveţienii. Pentru a 
deschide uşa negocierilor cu nemţii. De altfel, Peter a auzit de la 
cineva că veţi fi, probabil, prezent la întâlnirea de diseară. 


— Şi acum e sigur pentru că, iată-mă aici, în Basel, nu? 
comentă el, oarecum îngrijorat. 

Ezită câteva secunde, apoi reluă: 

— Asta mă face să mă întreb: Oare am fost atraşi în ceva fără 
voia noastră? Şi dacă da, de către cine? Aminteşte-ţi, i-am 
avertizat şi pe Burckhardt şi pe Waibel în legătură cu gangsterul 
ăla de Schellenberg. De fapt, cred că a fost ultimul lucru pe care 
l-am spus la încheierea serii de săptămâna trecută din Benken. 
Acum nemernicul ăsta - scuză-mă - o să ne bage pe toţi în 
bucluc. Ruşii o să înnebunească dacă o să afle despre asta. La 
urma urmei, le-ar confirma suspiciunile paranoice în ceea ce mă 
priveşte. 

În maşină se făcu linişte. Câteva minute mai târziu, Nancy 
opri în faţa casei sale. 

leşind din autoturism, Dulles rupse tăcerea. 

— Ştii, Nancy, cred că voi sări peste oferta ta de cafea. Simt 
că un scotch ne-ar prinde mai bine. Presupunând că ai unul... 

Avea. Curând se aflau în faţa căminului din apartamentul ei şi 
savurau o porţie zdravănă din cel mai fin whisky scoţian. 
Cunoscând înclinațiile lui Dulles, cu o zi în urmă, Nancy investise 
o sumă considerabilă din salariul de viceconsul într-o sticlă de 
licoare. Ea nu prea era amatoare de genul ăsta de băutură, aşa 
că paharul îi era plin mai mult cu apă. Şeful ei însă, nu-l bea 
decât sec. 

— Cât crezi că va dura cina cu Jacobsson? o întrebă el. 

— In Basel, asemenea afaceri rareori depăşesc ora zece şi 
jumătate, maximum unsprezece. 

— Mă gândeam la ceea ce mi-ai spus în maşină. Trebuie să-mi 
închipui că ai aflat totul de la Peter Burckhardt... ceea ce 
înseamnă că el doreşte în continuare să coopereze cu noi. Cred 
că diseară, la mesele noastre, amândoi vom auzi lucruri 
interesante, care se vor referi, în ambele cazuri, la interese 
mutuale. De aceea, poate că n-ar fi rău dacă Peter ne-ar vizita la 
noapte pentru o mică discuţie. Ca să spun aşa, ne-am putea 
compara notițele. Ştiu că asta înseamnă să se întoarcă de la 
ţară, dar cred că merită efortul. Poate poţi să-l suni şi să-i propui 
ora unsprezece şi jumătate. Aici. 

In ciuda formulării, Nancy ştia că asta nu era o sugestie, ci un 
ordin. Aşa că se ridică şi se îndreptă spre telefon. Ca şi cele mai 
multe aparate de acest gen din Elveţia, era urât, negru şi 


montat direct pe perete, însă îl puteau folosi pentru a forma 
direct numărul oricărui abonat din ţară... ceea ce însemna 
enorm, în comparaţie cu sistemele telefonice ale restului ţărilor, 
în anul 1943, incluzând aici şi Statele Unite. Un alt avantaj îl 
constituia inexistenţa pericolului de ascultare a convorbirilor, 
ceea ce nu se întâmpla în sistemul cu centraliste. Nancy 
cunoştea faptul că nu se compara cu un abonat normal. Era însă 
conştientă că, dacă era ascultată, asta o făcea un coleg al celui 
pe care tocmai îl apela... cu deplinul lui consimţământ. 
În 1943, Basel era un loc complicat. 


Exact când Nancy îi transmitea lui Burckhardt, în Benken, 
invitaţia de la Dulles, Citroenul negru al lui Lutzelschwab 
ajungea la graniţa dintre Basel şi Lörrach. Ofițerii de 
contrainformaţii din Lucerna se apropiară de el imediat ce 
cobori din maşină, cu tăbliţele în mână. 

— Sunt locotenentul Sannwald, iar acesta e colegul meu, 
locotenentul Holzer. Aparţinem amândoi Secţiei a 5-a a Statului- 
Major. Presupun că ştiţi ce înseamnă asta, după cum bănuiesc 
că sunteţi de la poliţia din Basel. 

— Într-adevăr, de acolo sunt. Ce se întâmplă aici? 

— Ce se întâmplă aici nu vă priveşte. E o problemă militară. 
Aparține contrainformaţiilor militare. Văd că aţi adus plăcuţele 
cu numărul. Trebuie doar să mi le daţi, după care sunteţi liber 
să vă duceţi la treburile dumneavoastră. 

— Ah, da. Dar poate că voi sunteţi treaba mea. Vedeţi, 
numele meu e Lutzelschwab, Dr. Lutzelschwab, şi, întâmplător, 
sunt şeful Poliţiei Politice şi responsabil cu contrainformaţiile de 
aici, din Basel. Cu alte cuvinte, sunteţi în teritoriul meu şi când 
te întreb ceva, locotenente, vreau să-mi răspunzi. Aşa că o să 
încerc şi a doua oară: Ce se întâmplă aici? Şi cine se află în alea 
trei maşini? 

Lutzelschwab ar fi putut să jure că, la menţionarea numelui 
său, a observat un licăr în ochii locotenentului, ca şi cum l-ar fi 
recunoscut. Fără îndoială că vorbele lui Masson, conform cărora 
Poliţia Politică din Basel, oraş recunoscut pentru liberalismul lui, 
era cu desăvârşire împotriva oricărui gest de cooperare cu 
nemţii, ajunseseră, de-a lungul timpului, la urechile tuturor din 
Secţia a 5-a. Pentru copoii provinciali din Basel, a fi neamt 
însemna a fi nazist. 


— Nu cred că înţelegi, Lutzelschwab. Ne aflăm aici din ordinul 
expres al generalului Guisan. 

Evocarea numelui comandantului armatei elveţiene era 
echivalentă, în Elveţia anului 1943, cu citarea autorităţii lui 
lahveh în Israelul Vechiului Testament cerea supunere 
neîntârziată. Toţi elveţienii ştiau asta şi o acceptau. Mă rog, 
aproape toţi. 

— Oh, chiar aşa? Atunci să vedem ordinul, ceru Lutzelschwab. 

— Imposibil, veni, categoric, răspunsul. 

— În regulă. Atunci să încercăm altfel. Cu mai puţin de o oră 
în urmă am intrat în posesia unor informaţii clare în privinţa 
celor ce s-ar putea întâmpla aici. Dacă ele sunt corecte, 
înseamnă că orice intenţionează Masson să facă cu oamenii ăia 
- şi când folosi cuvântul „ăia”, în voce i se remarcă disprețul - 
poate fi serios periclitat. De fapt, chiar şi ei s-ar putea să fie în 
pericol. Primejdie fizică. Înţelegi? 

Niciun răspuns... în afară de aparenţa trecătoare a unui 
zâmbet afectat, mascând, probabil, un gând de genul: „Pe cine 
crede că păcăleşte polițistul ăsta cu o astfel de poveste?” 

— Bine. Lasă-mă să-ţi propun ceva, continuă Lutzelschwab. 
Fie aranjezi să vorbesc imediat la telefon cu Masson, şi asta 
înseamnă chiar acum, fie mă laşi să vorbesc direct cu cine o fi în 
interiorul acelui Mercedes cu număr de Lucerna. 

Locotenentul deveni şi mai categoric. 

— Nu cred că înţelegi, Lutzelschwab. Sau, mai precis, nu vrei 
să înţelegi. Aşa că o să vă explic cât se poate de limpede. Dacă 
nu îmi dai în clipa asta plăcuţele cu numere şi nu te cari dracului 
de aici, o să te pun sub arest militar. 

Ochii lui Lutzelschwab se îngustară până ajunseră ca două 
fante. Apoi, mobilizându-şi întreg autocontrolul, se întoarse pe 
călcâie şi se caţără înapoi în Citroën. 

Porni scrâşnind din cauciucuri şi aruncându-le tuturor o 
înjurătură: 

— Schoffseckel! 

Era apelativul utilizat frecvent de clasa muncitoare din 
Elveţia, ce descria acea parte a anatomiei unei oi la care nu se 
făcea niciodată referire într-un grup de ambele sexe. 

Nu se îndepărtă prea mult. Trase pe dreapta chiar înaintea 
intersecţiei Riehenstrasse cu Băumlihofstrasse. Ştia că, pentru a 
ajunge în centrul Baselului şi, mai departe, spre Benken, 


convoiul, pe care-l părăsise la graniţă, trebuia să o ia pe una din 
aceste două artere. Lutzelschwab dorea ca maşinile din convoi 
să fie permanent urmărite. În consecinţă, activă imediat radioul 
maşinii. 

— Do isch Lutzelschwab, începu el, dându-i sergentului de la 
sediu localizarea exactă. Vreau să plece imediat patru maşini, 
cu patru oameni în fiecare. Vreau ca fiecare să fie complet 
înarmat, inclusiv cu puşti mitralieră şi cu grenade. Vreau ca 
două maşini să se posteze la intersecţia dintre Wettsteinalle şi 
Schwarzwaldstrasse. Celelalte două, în colţul dintre 
Riehenstrasse şi Riehenring. Toţi au ca misiune să urmărească 
trei automobile germane, un Mercedes şi două BMW-uri, toate 
trei negre şi mergând grupat, escortate de o maşină a armatei, 
fără însemn, gri-verde, bineînţeles. Cine îi vede primul, anunţă 
restul prin radio. Toate maşinile poartă numere de înmatriculare 
eleveţiene, după cum urmează: Mercedesul - Lu 14321; unul din 
BMW -uri - Lu 2131; celălalt BMW - BS 1146; n-am putut afla 
numărul vehiculului armatei. E clar? Daţi-i drumul! 


La ora cinci şi un sfert după-amiază, Rolf Seiler, recepţionerul, 
cobora din tramvaiul 9 care îl purtase din Heuwaageplatz până 
în Kleinbasel, traversând Mittlere Rheinbrucke. De la stopul din 
intersecţia Greifengasse cu Rheingasse mai făcu câţiva paşi pe 
ultima străduţă, până la numărul 37, unde se opri şi apăsă pe 
butonul soneriei. Îi deschise Werner Lentz, care-l pofti în livingul 
semiîntunecos. Ca întotdeauna, draperiile erau trase. La 
vederea lui, se ridicară să-l întâmpine trei bărbaţi. Unul era 
comisionarul de la hotelul Three Kings, cu care Seiler vorbise la 
telefon cu o jumătate de oră înainte. Ceilalţi doi se recomandară 
într-un amestec stâlcit de germană şi schwyzerdeutsch, 
identificându-se astfel ca venind din zona de limbă franceză a 
Elveţiei. Erau membri ai celulei Rote Kapelle din Lausanne, unica 
celulă rămasă operaţională în Europa Centrală după cele 
întâmplate la Geneva. 

Rolf Seiler se pregăti să se aşeze pe canapea şi să le permită 
celorlalţi patru să continue conversaţia întreruptă de intrarea sa. 
Lentz însă decise altfel. 

— Nu, Rolf. Mi s-a povestit despre ceea ce ai văzut în hotel 
acum o jumătate de oră şi am bănuieli serioase că s-au dus 
împreună la apartamentul de pe celălalt mal al fluviului. Aşa că 


vreau să te urci imediat la mansardă. la binoclul. Fii cu ochii pe 
apartament. Dacă în cincisprezece minute nu observi nimic, 
atunci revino aici. 

— Da, Herr Lentz. Vă supăraţi însă dacă mă duc mai întâi la 
bucătărie să mănânc ceva? Dacă a mai rămas ceva... 

— Ai pâine şi salam. Şi bere. Serveşte-te singur. Dar să n-o 
lungeşti. De fapt, de ce nu mănânci la mansardă? 

— Da, domnule. 

Imediat ce Seiler se făcu nevăzut, Lentz reluă conversaţia cu 
ceilalţi trei bărbaţi. 

— Tocmai m-aţi întrebat dacă am ştiut ce s-a întâmplat în 
Geneva, se adresă el vizitatorilor din Lausanne. Trebuie să 
mărturisesc că nu. Singura concluzie pe care pot s-o trag este 
că au aflat cumva că urmau să cadă victimă unei razii şi atunci 
au închis totul şi au plecat. 

— Plecat unde? întrebă unul dintre musafiri. 

— În Franţa. Unde altundeva? Dacă ar fi fost arestaţi la 
Geneva, presa ar fi aflat până acum. Ştiţi cum e cu ziarele în 
oraşul ăla. 

Cei din Lausanne păreau sceptici şi îngrijoraţi, foarte 
îngrijoraţi. Scitovski nu putu să nu le observe expresia feţelor. 

— Bine. Cine are o părere mai bună? Ce spune Rado? 

Scitovski se referea aici la Alexander Rado, un spion 
profesionist de origine maghiară, antrenat la Moscova de 
sovietici şi trimis în Elveţia în anii 1930, cu misiunea de a iniţia 
şi apoi de a conduce operaţiunile Orchestrei Roşii din zona 
franceză a ţării. El era deci omul care se ocupa de toate cele trei 
emițătoare din regiune, inclusiv de cel din Lausanne, care era 
încă intact, ca şi de cele două din Geneva, care îşi încetaseră 
emisia. 

— Rado e extrem de îngrijorat. Azi-dimineaţă a luat trenul 
spre Geneva aproximativ la aceeaşi oră la care noi am plecat 
spre Basel. O să descopere el despre ce e vorba azi sau mâine... 
doar dacă nu-l prind şi pe el”. 

Scitovski protestă: 


33 În conformitate cu profesorul Bonjour, Rado a scăpat de arestare în martie 
1943 datorită faptului că a fost imediat ascuns în Geneva de comunişti. În 
1944, a reuşit să fugă în Franţa, ascuns într-un marfar ce transporta lapte 
(vezi Edgar Bonjour, op. cit. V, p. 99 şi următoarele; M.R.D. Foot, Resistance, 
Londra, 1978, p. 216). 


— Dar când am vorbit cu el ieri şi am aranjat să veniţi la 
Basel, nu părea îngrijorat. 

— Cât timp a durat conversaţia voastră? 

— Foarte puţin, bineînţeles. 

— Şi a fost foarte cifrată. Ştiţi, eram şi noi acolo. 

Atitudinea lui Lentz păru că se schimbă. 

— Poate ar fi mai bine să nu vă amestecați deloc până ce nu 
descoperim ce se întâmplă cu adevărat. 

Amândoi vizitatorii aprobară cu înfrigurare. Apoi unul dintre ei 
întrebă: 

— Putem să stăm aici? 

— Nu. Nimeni n-o să rămână aici. 

— Atunci unde? 

— O să am eu grijă de asta, fiţi liniştiţi. 

Ca s-o facă, ca să poată s-o facă, era necesar ca treburile să 
iasă bine în seara aceea. Era ultimul lucru pe care-l admitea 
Scitovski în conjunctura în care se afla. 

Îşi privi ceasul. 

— O să-i dăm drumul. Acum o să vă spun în detaliu ce vom 
face la noapte şi ce rol va juca fiecare. Vreau să ascultați cu 
mare atenţie şi să puneţi întrebări dacă nu înţelegeţi. Vieţile 
noastre depind de executarea perfectă a misiunii fiecăruia 
dintre noi. Înţeles? 

Se ridică de pe canapea. 

— În regulă, să mergem în sufragerie. Pe masa de acolo sunt 
întinse hărţile mele şi câteva fotografii. 

De sus se auzi un strigăt. 

— Herr Lentz! Trebuie să veniţi aici sus. Acum! 

Era vocea lui Rolf Seiler. Lentz se năpusti pe scară. După ce 
dădu buzna prin trapa dintre etajul doi şi mansardă, Seiler îi 
întinse binoclul. 

— Priviţi. Exact cum aţi spus, Herr Lentz. Sunt amândoi acolo. 

Lentz îşi puse binoclul la ochi. După un timp îl lăsă jos şi îşi 
privi ceasul. Era aproape cinci şi jumătate. 

— Ticăloşii de americani sunt băgaţi şi ei în povestea asta. 
Trebuie să fie aşa, căci altfel de ce ar fi venit Dulles la Basel 
acum? 

Vorbise cu voce tare, ca şi cum ar fi încercat să se 
autoconvingă că se confirmau cele mai negre presupuneri sub 
ochii lui. Ridică din nou binoclul. 


— Nu prea arată că ar avea de gând să facă vreo mişcare, 
aşa-i? 

De data asta i se adresa recepţionerului cu înclinații 
comuniste. 

— Nu, Herr Lentz. 

Scitovski se uită iar la ceas. Apoi se decise: 

— Rolf, m-am răzgândit. În loc să vii cu noi, stai aici şi ţine sub 
observaţie apartamentul întreaga seară. E evident acum că 
Dulles îl va întâlni pe Schellenberg, dar nu în Benken. Cu greu 
mi-l pot imagina compromiţându-se în faţa elveţienilor. 

— Şi nici viceversa, în opinia mea. 

Părerile lui Seiler meritau luate în consideraţie, în ciuda 
poziţiei sale de recepţioner. Deşi nu fusese niciodată student, se 
bucurase de aprecierea tuturor pe vremea când fusese elev la 
Humanistische Gymnasium. In şcoală căzuse sub influenţa 
profesorului de filologie, un marxist care şi l-a făcut curând 
discipol. În ultimul an de liceu, ajunsese să ţină prelegeri de 
materialism dialectic la cină. Asta l-a enervat atât de tare pe 
taică-său - casier la Kantonalbank, deci prin excelenţă 
ultraconservator şi fervent anticomunist - încât nici măcar n-a 
mai vrut să audă de sprijinul pe care i-l promisese pentru a-şi 
continua studiile. Amărât, Rolf s-a angajat chelner şi, apoi cu 
sprijinul tutorelui său într-ale marxismului care îl cunoştea pe 
managerul de la hotelul Schweizerhof, a fost promovat pe post 
de receptioner. Acelaşi profesor a avut grijă, pe o cale mai 
subtilă, ca Rolf să-şi încrucişeze paşii cu un bijutier din 
localitate, pe nume Werner Lentz. Toţi trei urau, din motive 
diferite, ceea ce vedeau în jurul lor în burgheza Elveţie şi, de 
aceea, se dedicaseră distrugerii ei... din nou, fiecare în felul său. 
Iniţial, Rolf fusese de acord cu schimbarea situaţiei existente pe 
cale paşnică, idee pentru care pleda mentorul său academic. 
De-a lungul timpului însă, Scitovski reuşi să-l scape de 
asemenea iluzii, convingându-l că, în ultimă instanţă, problema 
era de a ucide sau a fi ucis. 

— Asta nu înseamnă, reluă Scitovski, că vei pierde petrecerea 
din seara asta, Rolf. Am senzaţia că ea se va ţine în două locuri 
diferite. 

— Poate unul la ţară şi unul la oraş? se aventură Rolf. 

Scitovski aprecie întrebarea. Îl bătu, prieteneşte, pe spate şi 
zâmbi. 


— Eşti un tânăr deştept, Rolf, îl lăudă el. Cred că ar fi mai 
corect, din punctul de vedere al diviziunii muncii, să spunem că 
vom avea grijă mai întâi de nemți, apoi de americani. La urma 
urmei, se pare că acum am devenit duşmanul lor comun. 

Vocea i se aspri din nou. 

— Uite care sunt instrucţiunile pentru tine, Rolf. Vreau să ţii 
apartamentul sub permanentă observaţie. Nu te îngrijora dacă 
ei o să plece pentru o vreme. E de aşteptat să procedeze astfel. 
In definitiv, trebuie să mănânce. Sunt convins că se vor 
întoarce, pentru că e mai mult ca sigur că aşteaptă un vizitator, 
fie la noapte, fie mâine dis-de-dimineaţă. Prin vizitator înţeleg 
cineva din SS, cel mai probabil un general SS pe nume Walter 
Schellenberg. E clar? 

— Cum îl recunosc? 

— Exact cum spuneam, Rolf, eşti un tânăr isteţ. Trebuia să mă 
fi gândit la asta. E un bărbat mai tânăr decât te-ai aştepta. De 
vreo treizeci şi ceva de ani. Înalt cam de doi metri. Subţiratic. 
Foarte elegant pentru un german. Se îmbracă cu mult bun-gust. 
Să nu uiţi că, dacă apare, va fi civil. 

— Da, domnule. Presupunând că apare, ce trebuie să facem? 

— Lichidează.-l. Nu te preocupa de americani, dacă vor fi şi ei 
loviți în cursul acţiunii. În ultimul timp, şi-o fac cu mâinile lor. 
Dar, dacă va merge totul bine în Benken, orice acţiune de acest 
gen va deveni inutilă. 

— Şi cum voi şti asta? 

— Fie o să-ţi telefonez, fie o să-ţi aduc eu însumi veştile. Nu 
mai târziu de ora unsprezece. Oricum, trebuie să înţelegi, Rolf, 
că asta e ultima noapte pe care o mai petrece vreunul dintre noi 
aici. Mai important, aceasta e, probabil, ultima noapte în care 
putem face, în sfârşit, o diferenţiere reală în ceea ce priveşte 
rezultatul acestui război dus împotriva noastră. 

— Imi dau seama. 

— Cum ţi-am spus mai înainte, o să am grijă de tine, 
indiferent ce o să se întâmple. 

— Ştiu şi asta. Dar, în cazul în care nu am veşti de la 
dumneavoastră, profesorul mi-a spus că pot să stau la el, măcar 
pentru o vreme. 

— Bun. Însă eu am să-ţi dau de ştire până la unsprezece. 
Apropo, o să las în pivniţă trei arme diferite, cu muniţia 
completă. Ştii tu unde. In regulă? 


După asta, Lentz dispăru prin trapă. Se făcuse şase fără 
douăzeci şi cinci şi nu mai era nicio clipă de pierdut. 

Când intră din nou în sufragerie, ceilalţi trei membri din Rote 
Kapelle, probabil ultimii ai aparatului sovietic de spionaj din 
Europa Centrală, îl aşteptau. 


— Acum vreau ca toţi să urmăriţi această hartă. E un desen al 
zonei de vest al Birsightalului. E o vale formată de râul Birsig, 
care începe în Franţa, îşi croieşte drum prin Elveţia şi se varsă în 
Rin. Uitaţi-vă aici. 

Degetul lui urmări cursul râului, ca să-i lămurească pe cei doi 
din Lausanne, care erau total nefamiliarizaţi cu topografia acelei 
părţi a Elveţiei. 

— Acum priviţi încoace. Aici e Benken, ultimul sat elveţian 
înaintea frontierei cu Franţa. 

Degetul lui punctă localitatea pe hartă. 

— Deasupra aşezării, în vârful crestei ce străjuieşte valea, 
este Benkener Schloss. 

Marcă locul cu un X roşu. 

— Aici îşi va petrece noaptea obiectivul nostru. După cum 
vedeţi, există un singur drum care duce la el. De fapt e mai mult 
o alee, decât un drum. Are aproximativ o jumătate de kilometru 
şi trece, în cea mai mare parte, prin pădure. Acum veniţi la 
capătul ăstalalt al mesei. lată vederea din faţă a castelului. 

Era un alt desen, făcut însă după o fotografie. 

— După cum puteţi vedea, castelul e înconjurat de un şanţ 
adânc. Accesul spre intrarea din faţă se face peste acel podeţ. 
Datorită atât formidabilei uşi de stejar, cât şi structurii masive, 
din rocă, ce înglobează ferestre foarte mici, orice tentativă de 
asalt frontal e sortită eşecului. Nici grenadele nu sunt utile în 
acest caz. Aşa că nu vom încerca să pătrundem pe această cale. 
În definitiv, suntem doar patru oameni. 

Scitovski ştia însă că, deşi erau numai patru oameni, cei doi 
„importaţi” din Lausanne erau special antrenați pentru asalturi 
de natură paramilitară, fie şi frontale. Deşi în viaţa civilă unul 
era măcelar, iar celălalt profesor de educaţie fizică, amândoi 
făceau parte din divizia montană de elită a poliţiei elveţiene. 
Patru luni pe an erau concentrați în serviciul activ. Unul era 
sergent, iar celălalt caporal. In general, nu era de glumă cu 
această divizie. Trupele de vânători de munte erau obişnuite să 


efectueze căţărări, fără pauză, de la nivelul văilor din Elveţia 
Centrală, până la acela al celor mai înalte vârfuri ale Alpilor, 
care formau masivul Gotthard. Antrenamentul îl făceau ducând 
în spate cincizeci de kilograme de arme şi muniţie, pe schiuri 
îmbrăcate pentru ascensiune cu piei de antilopă antiderapante. 
Acolo sus, îşi montau corturile pe zăpadă, la temperaturi sub 
zero grade, în bătaia vânturilor ce suflau cu peste patruzeci de 
kilometri pe oră. Petreceau astfel săptămâni întregi, participând 
la manevre menite să îmbunătăţească capacitatea lor de ripostă 
în faţa unui atac aerian nazist cu trupe paraşutate, ce s-ar fi 
putut produce în centrul Elveţiei. Exerciţiile nu lăsau loc nici unei 
clipe de visare. Adeseori, aplicaţiile se făceau cu muniţie de 
război. Scitovski însuşi, deşi acum nu mai era ieşit în formă, 
fusese antrenat în Rusia, din greu, în acest mod, o asemenea 
pregătire făcând parte din însuşirea tacticii războiului de gherilă, 
specifică antrenamentului NKGB. Cel de-al patrulea om din 
sufragerie, comisionarul de la hotelul Three Kings, nu avea o 
astfel de pregătire de bază. De aceea fusese desemnat să 
îndeplinească rolul de şofer. 

— Aşa că ne-au rămas două variante, continuă Scitovski. 
Putem să organizăm o ambuscadă cu automobilul obiectivului, 
pe drumul către Benkener Schloss, sau după ce pleacă de acolo, 
folosind pădurea ca acoperire. Ori încercăm să pătrundem 
clandestin în castel şi îl ucidem înăuntru. Las aceste opţiuni 
deschise, până voi vedea cum decurg evenimentele. 

Se întoarse spre tânărul comisionar: 

— Oricare variantă o vom alege, vreau ca tu să rămâi în 
maşină. Indiferent ce se întâmplă, ai să-l suni pe Rolf, care 
rămâne aici, la ora unsprezece la noapte şi să-l pui la curent cu 
situaţia, oricare ar fi ea. Există două cabine telefonice pe care le 
poţi folosi; una e în Benken, cealaltă e în Biel, şi amândouă sunt 
lângă şoseaua principală. O să ţi le arăt pe drum. Ai priceput? 

— În regulă. 

Scitovski făcu stânga-mprejur şi se adresă celor doi din 
Lausanne: 

— Ştiu că puteţi mânui arme de toate tipurile, însă vreau să 
mă asigur că sunteţi familiarizați cu cele pe care le vom folosi 
astă-seară. Ele sunt depozitate în pivniţă. Să mergem să le 
verificâăm imediat. 


Douăzeci şi cinci de minute mai târziu, limuzina lui Werner 
Lentz părăsi parcarea din faţa imobilului. Avea la bord patru 
oameni, trei pistoale mitralieră ruseşti, patru pistoale fabricate 
în Germania, cinci kilograme de muniţie şi, în plus, o duzină de 
grenade de mână fabricate în Elveţia. De cum îi văzu, omul 
Poliţiei Politice, aflat în mansarda de vizavi, alertă sediul din 
Spiegelhof. Cei de acolo luară notă de mesaj, însă nu putură 
ordona nicio acţiune. Toate maşinile departamentului şi întreaga 
forţă umană fuseseră deja alocate lui Lutzelschwab, pentru a 
supraveghea mişcările generalului SS Walter Schellenberg şi ale 
anturajului său, pe măsură ce aceştia avansau pe teritoriul 
elveţian. 


CAPITOLUL 17 

Consulatul German din Basel era deschis pentru public, între 
orele nouă şi douăsprezece, de luni până vineri. Deşi programul 
se încheiase demult, după-amiaza aceasta se înregistra o 
activitate intensă, cum nu mai fusese observată de la începutul 
războiului, în 1939. La ora cinci, de la Berna sosise Otto Carl 
Köcher, ambasadorul german în Elveţia. Motivul acestei 
deplasări fără precedent a fost dezvăluit patruzeci şi cinci de 
minute mai târziu, când în ambasadă a apărut ditamai 
Obergruppenfuhrerul SS Walter Schellenberg, însoţit de „omul 
său din Elveţia”, Sturmbahnfuhrerul SS, Hans Eggen. 

Cele două personalităţi, una diplomatică şi una militară, s-au 
întâlnit în bibliotecă, unde ambasadorul şi consulul general îl 
aşteptau pe general. In momentul prezentărilor protocolare, 
consulului i-a devenit evident faptul că niciunul dintre cei „mari” 
nu-l agrea pe celălalt. Constatarea nu-l surprindea, pentru că 
proveneau din lumi complet diferite. Ambasadorul era un produs 
al şcolii vechi, un diplomat al secolului al XIX-lea, mai greu 
adaptabil lumii moderne. Credea că în 1943 se puteau încă 
aplica regulile jocului diplomatic definite la Congresul de la 
Viena, în 1815. Era încă pe deplin ancorat în convingerea că 
relaţiile interguvernamentale trebuiau stabilite prin canalele 
diplomatice oficiale. Cu alte cuvinte, dacă cei care guvernau 
Germania din Berlin doreau să comunice cu omologii lor 
elveţieni, trebuiau s-o facă prin ambasadă. In această privinţă, 
atitudinea sa nu se deosebea cu nimic de cea a colegului său 
american din Berna, ministrul Leland Harrison. Niciunul dintre ei 
nu voia să accepte că lumea în care funcționau în anul de graţie 
1943 era esenţial diferită de cea durată cu un secol înainte. În 
mecanismul afacerilor de stat intervenise un nou element, 
serviciile secrete, un intrus păcătos ce nu ţinea cont de vechile 
legi ale jocului. In cazul trimisului american, noua cruce pe care 
trebuia s-o poarte îi fusese impusă de un ofiţer de 
contrainformaţii pe nume Allen Dulles... un spion sosit în urmă 
cu patru luni şi care imediat le făcuse cunoscut tuturor că el şi 
numai el avea linie directă cu preşedintele Roosevelt. Curând, 
atât prietenilor, cât şi duşmanilor Americii le deveniră evident 
faptul că, dacă aveau nevoie de acţiune rapidă, trebuiau să-l 
contacteze pe Dulles. Ulterior, înlocuirea canalelor diplomatice 
care-l legau pe Harrison cu Departamentul de Stat, cu cele 


secrete, care-l legau pe Dulles, prin OSS, direct cu Casa Albă, a 
fost doar o problemă de timp. Spionul luase locul diplomatului. 

Ambasadorul german ştia că generalul SS Walter 
Schellenberg încerca să facă exact acelaşi lucru: să 
scurtcircuiteze căile diplomatice şi să stabilească contacte 
directe cu liderii străini. In acest scop, obținuse sprijinul 
omologului său elveţian, colonelul Masson (care opera, de 
asemenea, dincolo de limitele de interferenţă ale militarilor în 
afacerile politice, şi-l lăsase astfel pe dinafară pe Kocher. 
Problema era că nu puteau face nimic pentru a îndrepta situaţia. 
Aşa cum Dulles beneficia de suportul total al lui Roosevelt, aşa 
şi Schellenberg îl avea pe al lui Hitler. O dată pe săptămână, în 
fiecare săptămână, şeful Serviciului Secret German îi furniza 
personal Fuhrerului datele şi estimările făcute de departamentul 
său. Ca să pună capac la toate, Schellenberg însemna şi temutul 
SS. 

Schellenberg nu era un produs al berăriilor din München, ca 
atâția nespălaţi care se înălţaseră la poziţii de putere în 
interiorul SS. Provenea din clasa mijlocie a Germaniei şi, ca 
avocat, avea la bază o pregătire academică. Putea fi dat ca 
exemplu de precizie teutonică. Pentru a-l „simţi” mai bine pe 
acest om, Kocher reuşise să obţină „cartea lui de vizită”. 
Personal-Bericht-ul lui Schellenberg** nu conţinea nimic ieşit din 
comun. Era necăsătorit, nu avea cazier şi credea în Dumnezeu. 
Singurul lucru interesant era faptul că se născuse în 1910, în 
Săarbrucken. Treizeci şi trei de ani reprezenta o vârstă foarte 
tânără pentru un general SS. Surprizele apăreau în a doua parte 
a dosarului, în Beurteilung, jumătatea în care se înregistrau 
caracterizările întocmite de superiorii săi şi cele făcute de cei 
ce-l ţineau sub observaţie permanentă din cauza poziţiei sale de 
mare importanţă în SS. Fişele alcătuiau portretul unui om de 
care trebuia să ţii seama şi faţă de care trebuia să fii atent. Pe 
scurt, iată ce scria în dosar: 


Rassisches Gesamtbild: Nord-europeană pură. 

Charakter: Candid şi sincer, un om de o puritate 
impecabilă a caracterului. Un om al serviciului de securitate. 

Wille: Ferm, dur, energic. 


34 Pentru copia originalului Persona/-Bericht-ului lui Schellenberg, vezi Pierre 
Th. Braunschweig, op. cit., p. 227. 


Gesunder Menschenverstand: Gândire foarte ascuţită. 

Wissen und Bildung: Note bune la examenele de drept; are 
o instrucţie generală peste medie. 

Auffassungsvermogen: Pătrunde esenţa problemelor cu 
iuţeală uimitoare. 

Nationalsozialistische Weltanschauung „Credința în 
ideologia nazistă”: În întregime fermă. 

Auftreten: Se comportă ca un soldat, atât în uniformă, cât 
şi fără. 


Într-adevăr, nu exista nicio îndoială că înaltul, zveltul, chipeşul 
arian, devenit centrul atenţiei generale din consulat, nu ar fi 
avut un înalt rang militar, deşi era îmbrăcat în haine civile. Cu 
toată această ţinută, Schellenberg ştia să-şi folosească şarmul 
personal. Uză din plin de el şi cu această ocazie”. 

După ce consulul părăsi biblioteca, lăsând cele două înalte 
oficialități singure, începu: 

— Herr Botschafter, m-aţi onorat cu venirea dumneavoastră, 
tocmai din Berna, pentru ceea ce, din necesitate, va fi o scurtă 
întâlnire. 

Ambasadorul îl aprobă printr-un scurt gest al capului. 

— Ce-ar fi să ne aşezăm pe canapea, Herr Botschaffer? Sunt 
convins că putem aranja să ni se aducă nişte cafea. 

| se adresă Rittmeisterului Eggen: 


35 Descrierea făcută de David Kahn lui Schellenberg în cartea sa, Hitler's 
Spies. German Military Intelligence în World War II, New York, 1985, p. 260: 
„Avea un fel de a fi tăcut, cu totul diferit de asprimea pretențioasă şi 
terorizantă a majorităţii specimenelor din SS. Vorbea încet, aproape sfios, cu 
o voce de tenor şi o pronunție excepţional de limpede şi adăuga la asta 
şarmul adolescentin, care era una din trăsăturile lui de caracter cele mai 
importante... Nu toţi îl agreau. Unii mai în vârstă, genul SS-istului mahalagiu, 
îl dispreţuiau; unele oficialități îl priveau ca fiind prea îndrăzneţ... Era 
inteligent şi perspicace: oamenii care îl cunoşteau aveau adeseori impresia 
că putea reconstitui imaginile oamenilor şi evenimentelor pe baza a numai 
câteva fapte esenţiale... putea foarte uşor dejuna cu străinii şi se comporta 
prieteneşte cu oficialităţile tinere din Ministerul de Externe şi al Propagandei. 
Era creditat cu înţelegerea politicii externe”. 

Istoricul britanic Hugh Trevor-Roper avea o altă opinie: „Excelenta reputaţie 
pe care Schellenberg, tânărul lor general, o deţinea printre tembelii fanatizaţi 
SS era fără conţinut... Fără doar şi poate, el credea mai degrabă în viclenie 
decât în uzul forţei şi asta pentru că singur se considera un om viclean. Asta 
a fost cea mai mare greşeală a lui”. (The Last Days of Hitler, Londra, 1947, p. 
59). 


— De fapt, ce-ar fi să ne-o aduci chiar dumneata? 

Era clar că Schellenberg dorea să discute cu ambasadorul 
între patru ochi. 

Aşteptă ca maiorul să iasă şi continuă: 

— Mai întâi, vreau să vă transmit urările personale ale 
Fuhrerului. Am fost la el ieri-dimineaţă şi mi-a cerut el însuşi să 
vă comunic asta. 

Aceste cuvinte sparseră gheaţa. Ambasadorul fu copleşit de 
surpriză. 

— Sunt extrem de onorat, Herr General. Sper ca data viitoare 
când vă veţi întâlni cu Fuhrerul să-i transmiteţi cât de mult 
apreciez încrederea sa constantă în mine. Singura misiune ce 
mi-a rămas în viaţa asta este de a fi în stare să-l servesc, pe el 
şi Reichul, cu toată capacitatea mea. 

— Sunt sigur că va fi foarte încântat de cuvintele 
dumneavoastră, replică Schellenberg. Mă simt dator să 
menţionez că Fuhrerul e într-o stare cam agitată. După cum 
ştiţi, lucrurile nu merg deloc bine pe frontul de Est, cel puţin în 
acest moment. Pe lângă asta, e din ce în ce mai îngrijorat de 
faptul că flancul nostru sudic e expus unei debarcări aliate în 
Sicilia sau în sudul Italiei. Aşa s-a născut problema Elveţiei: Ce e 
de făcut cu ea. După cum aţi aflat, Fuhrerul nu are o simpatie 
deosebită pentru această ţară. Elveţia a fost subiect de discuţie 
la întâlnirea din iunie 1941 între el şi Mussolini, la care am fost 
şi eu prezent. Era atât de ostil acestei ţări, arăta o asemenea 
vehemenţă, încât ne-a şocat pe toţi. l-a descris pe elveţieni ca 
fiind das Niedertrăchtigste und erbăârmlichste Volk, „poporul cel 
mai ticălos şi detestabil”, iar, mai târziu, 7odfeinde das neuen 
Deutschland, „inamicii de moarte ai noii Germanii”.** Mussolini a 
fost cel mai surprins pentru că în anii 1920 a locuit aproape un 
an la Basel şi se pare că a fost tratat foarte bine. Aşa stând 
lucrurile, Hitler se află într-o asemenea stare încât o oricât de 
mică provocare din partea elveţienilor ar umple paharul furiei şi 
ar determina intervenţia militară. Desigur că prin această 
acţiune s-ar proteja flancul sudic prin integrarea Elveţiei în 
Reich, putându-se folosi reduta Alpilor ca bastion de apărare 
împotriva oricărei încercări de invazie anglo-saxonă dinspre 


38 Edgar Bonjour, op. cit., V, p. 66. Sursa lui a fost lucrarea Staatsmâănner und 
Diplomaten bei Hitler, compilată de Andreas Hiligruber (Frankfurt, 1967). 


Peninsula Italică. La cartierul general al Fuhrerului se vorbeşte 
deja despre Aktion Schweiz, „Operaţiunea Elveţia”. 

In acest moment intră în încăpere Rittmeisterul Eggen, însoţit 
de o femeie care ducea o tavă cu ceşti de cafea şi prăjiturele. 

Ambasadorul aşteptă până când cei doi plecară, şi răspunse: 

— Sunt pe deplin conştient de acest pericol. De fapt, nu mai 
departe decât acum o lună am avut o lungă discuţie cu ministrul 
de externe elveţian şi i-am sugerat că ar fi în interesul tuturor 
dacă am începe să colaborăm în direcţia unei relaxări a relaţiilor 
germano-americane. In caz contrar, ne-ar paşte pe toţi 
bolşevizarea Europei. Ministrul Pilet a dovedit multă solicitudine. 
Mi s-a comunicat că a transmis fără întârziere această 
propunere ambasadorului american de aici, Leland Harrison, un 
excelent diplomat de şcoală veche”. 

— Cu ce autoritate aţi făcut asta? se irită Schellenberg. 

— Am acţionat din ordinul secretarului de stat, Ernst von 
Weizsăckers8. 

— Şi care a fost răspunsul americanilor? 

— Negativ”. 

— Poate aţi recurs la un canal de comunicaţie impropriu. 

— Ce vreţi să spuneţi? întrebă ritos Köcher. 

— Poate ar fi trebuit să apelaţi la Allen Dulles. 

— Allen Dulles nu are acreditare în această ţară! veni imediat 
răspunsul, arogant. Automat, presupunea că nici Schellenberg 
nu se bucura de un asemenea statut. De altfel, întrebarea 
următoare îi accentua această impresie: 

— Dacă îmi permiteţi, Herr General, care e misiunea 
dumneavoastră aici? 


37 Edgar Bonjour, op. cit., VI, Basel, 1970, p. 116. Întâlnirea dintre Köcher şi 
ministrul elveţian de externe a avut loc la data de 5 februarie 1943. 

38 Ernst von Weizsäcker, tatăl actualului preşedinte al Germaniei, Richard von 
Weizsăcker. 

3 Pilet i-a spus lui Harisson că, de vreme ce rezervele militare germane erau 
aproape de epuizare, pericolul bolşevizării Europei devenea acut şi asta nu 
putea fi în interesul anglo-saxonilor. l-a sugerat ca americanii şi britanicii să 
oprească unilateral războiul şi să-i lase pe ruşi singuri să se bată cu nemţii. 
Ambasadorul american a raportat imediat la Departamentul de Stat. 
Răspunsul lor laconic a fost: „Roosevelt a răspuns deja, în declaraţiile sale 
anterioare, că americanii vor lupta fără compromisuri până ce puterile Axei 
vor fi de acord cu capitularea necondiționată”. (Edgar Bonjour, op. cit., VI, pp. 
117-118). 


— Similară cu a dumneavoastră. De a-i avertiza pe elveţieni. 
De a-i preveni că e în interesul lor să coopereze cu noi, mai ales 
pe tărâm economic şi financiar. Procedând astfel, ar demonstra 
concret că sunt cu adevărat neutri. La Berlin printre apropiații 
lui Hitler sunt unii care vorbesc de neutralitatea „anglo-saxonă” 
a elveţienilor. Unul e Heinrich Himmler. Dacă ar fi după ei, 
Fuhrerul ar declanşa „Aktion Schweiz” neîntârziat. 

Ultimele cuvinte părură că-l şochează pe ambasador. 

— Dar asta ar fi o greşeală imensă! Avem prieteni buni în 
această ţară, aflaţi în posturi înalte. De exemplu, ministrul de 
externe Pilet. 

— Şi colonelul Masson de la Cartierul General al armatei 
elveţiene, adăugă Schellenberg. 

— A, deci vă întâlniți cu el?! 

— Astă-seară. 

— Fiţi cu băgare de seamă. Există şi alţi oameni în funcţii de 
nivel mai înalt sau mai jos, cum ar fi cei de la poliţia locală, ce 
nutresc o asemenea ură faţă de noi, încât ar putea să acţioneze 
irațional, ignorând în totalitate teribilele consecinţe. Se pare că 
simt nevoia să li se amintească ce au păţit cehii după ce l-au 
ucis pe prietenul dumneavoastră, Reinhard Heydrich. 

— Apreciez grija dumneavoastră. Cred însă că nu-şi găseşte 
locul aici. Cu excepţia câtorva ofiţeri din înaltul Comandament al 
Armatei Elveţiene, nimeni nu ştie că mă aflu aici. De fapt, şi 
informaţia trebuie s-o păstraţi numai pentru dumneavoastră, 
Herr Kocher, vizita mea a fost avizată chiar de comandantul-şef 
al armatei lor, generalul Guisan. Dacă totul merge bine, voi avea 
o întrevedere cu el mâine. 

Ambasadorul rămase perplex. Tot ce a mai putut îndruga ca 
răspuns a fost: 

— Felicitări, Herr General. 

Schellenberg îşi consultă ceasul. 

— Regret, dar peste câteva minute trebuie să ne despărţim. 
Înainte, vreau totuşi să vă întreb cum merg negocierile cu 
elveţienii în privinţa viitoarelor lor furnizări către industriile 
noastre de apărare? Mă interesează în mod special livrările de 
electricitate, de turbine pentru submarine şi de aluminiu pentru 
avioane. Toate aceste produse au devenit extrem de deficitare. 
Însuşi Fuhrerul e preocupat de această problemă. Mai e şi 
chestiunea aurului şi a dolarilor. Am nevoie şi de una şi de alta 


pentru a-mi finanța operaţiunile în desfăşurare pe suprafaţa 
întregii planete. Din păcate, singura sursă de finanţare demnă 
de încredere este Banca Naţională a Elveţiei. Nu putem permite 
ca această sursă să sece. 

— Puteţi să-l asiguraţi pe Führer, răspunse ambasadorul, că 
fac tot ce îmi stă în putinţă pentru acest scop. Din nefericire, la 
niciunul dintre aceste produse negocierile nu merg prea bine. 
Motivul principal este acela că americanii fac presiuni asupra 
elveţienilor. În preajma lui Roosevelt sunt unii oameni, precum 
evreul Henry Morgenthau, care-i ameninţă pe elveţieni, 
înfăţişându-le perspective extrem de sumbre dacă vor continua 
să coopereze cu noi. Ei însă, mai ales ministrul de externe Pilet, 
resping tot mai mult această presiune. De aceea, trebuie să 
încurajăm oamenii ca Pilet, să le dăm asigurări. Mai mult, 
trebuie să le inducem convingerea că n-au altă opţiune decât de 
a continua şi chiar extinde colaborarea economică bilaterală cu 
noi. Sper că veţi menţiona toate acestea colegului 
dumneavoastră, colonelul Masson, ca şi generalului Guisan, 
atunci când îi veţi întâlni. 

— Pentru că i-aţi menţionat pe americani, permiteţi-mi să mă 
întorc la Allen Dulles. După opinia dumneavoastră, ce loc ar 
ocupa el în toată această poveste? 

— Tare aş vrea să ştiu. El e o enigmă chiar şi pentru elveţieni. 
De ce întrebaţi? 

— Am senzaţia că e un om cu care te poţi înţelege. E 
conştient de gravitatea amenințării sovietice. Cred că ai ce 
discuta cu el. 

— Intenţionaţi să vorbiţi cu el? 

— Poate. În această privinţă cred că mi-aţi fi de ajutor, Herr 
Botschafter, dacă aţi difuza această eventualitate în jurul 
dumneavoastră la Berna. 

— E posibil. 

Generalul alese acest moment pentru a se ridica de pe sofa. 
Audienţa luase sfârşit. Cinci minute mai târziu se urca, alături de 
adjutantul său, Rittmeisterul Eggen, în imensul Mercedes negru 
staționat în faţa consulatului, lângă două BMW-uri şi un amărât, 
prin comparaţie, Fiat verde-gri. Când convoiul se puse în 
mişcare, porniră şi trei maşini cu doisprezece elveţieni în ele. 

Vizita clandestină a lui Schellenberg era mult mai puţin 
secretă decât se iluziona el. 


CAPITOLUL 18 

Nu numai poliţia elveţiană descifrase secretul acestei vizite. 

Era ora şase şi un sfert, în seara de 2 martie 1943. Colonelul 
NKGB Igor Scitovski declanşase acţiunea, presupunând că mai 
devreme sau mai târziu generalul SS va ajunge la castelul 
medieval situat pe vârful dealului ce străjuia localitatea Benken. 
Nu ştia că Schellenberg se afla deja de trei ore pe teritoriul 
helvet. Oricum, intenţiona să încheie toate preparativele înainte 
de a da atacul final. Asta necesita un pic de muncă în domeniul 
în care era expert: informaţiile. Avea de-a face cu o lucrare 
delicată, pentru că sursa pe care se baza era Liselotte Maurer, 
tânăra care, despărţindu-se de el, nu-i dovedise că e tocmai 
îndrăgostită. 

Când Opelul, condus de comisionarul de la hotelul Three 
Kings, pătrundea în Benken, începeau să cadă primele umbre 
ale înserării. Puțin mai sus de aleea ce ducea prin pădure la 
Benkener Schloss, limuzina se opri. In apropiere, se afla 
restaurantul Zum Ochsen. Şoferul stinse farurile. Impreună cu 
ceilalţi trei ocupanţi ai maşinii se puseră pe aşteptat în tăcere. 
În localitate, nu se observa nicio mişcare. După un timp, Lentz 
dădu un ordin repezit şi şoferul porni motorul. Merse puţin în 
marşarier, apoi o luă la dreapta pe alee, spre castel. Farurile din 
faţă rămaseră stinse. Şoferul nu avea probleme cu orientarea 
pentru că pe cer se lăfăia luna plină şi lumina razelor ei scălda 
totul în jur, în ciuda brazilor care flancau aleea. După trei sute 
de metri, şoferului i se ordonă din nou să se oprească. Lentz şi 
ceilalţi doi bărbaţi săriră din automobil, deschiseră uşa din spate 
a Opelului şi scoaseră, bucată cu bucată, armamentul aşezat 
acolo - cele trei pistoale-mitralieră ruseşti, trei din cele patru 
pistoale nemţeşti, toată muniţia şi zece din cele douăsprezece 
grenade. Astfel înarmaţi, dispărură în pădurea din stânga. Zece 
minute mai târziu se întoarseră cu mâinile goale şi reintrară în 
maşină. Cu grijă, cel de la volan porni şi merse cu spatele până 
ce ajunseră din nou la şoseaua principală. După ce se asigură că 
drumurile din Benken erau încă goale, aprinse farurile şi 
continuă drumul până în faţa localului Zum Ochsen, unde se opri 
din nou. Imediat ce pasagerii coborâră, limuzina demară în 
trombă. Şoferul o conduse la o distanţă de un kilometru, mai jos, 
pe o alee laterală pe care o ştia din harta studiată în Rheingasse 
37 şi care ducea la cimitirul local. Odată ajuns acolo, el tăie 


contactul motorului, privi ceasul şi se decise să tragă un pui de 
somn. Avea în faţa lui câteva ore bune de pierdut. 


Scitovski intră cu prudenţă în restaurant. Lucra oare Liselotte 
în seara asta? Şi dacă da, va reveni oare la limbuţia ei 
necontrolată? 

Nu numai că ea se afla acolo, dar în momentul în care îl 
observă porni glonţ spre el. 

— Aşa, aşa, începu ea. Am crezut că n-o să te mai văd! 

— Mi-a fost dor de tine, minţi el, şi te rog să mă scuzi pentru 
purtarea mea de duminică. Ca să mă ierţi, uite, ţi-am adus o 
mică atenţie. 

Îi întinse un pacheţel elegant, ambalat în hârtie argintie şi 
legat cu o panglică roşie. Ataşat discret de panglică era un mic 
plic. Ea desprinse imediat plicul, îl deschise, citi biletul dinăuntru 
şi roşi. 

— E foarte drăguţ din partea ta, Werner, îi mulţumi ea, dar 
pur şi simplu nu putem sta aici. Aceşti doi domni sunt cu tine? 

— Da. 

Scitovski nu se deranjă să îi prezinte. 

— Vreţi să mâncaţi sau doar... 

— Am vrea o cină completă, ceru Scitovski. 

— Nu vă pot da cea mai bună masă, pentru că e deja 
rezervată, se scuză ea. Dar cea de alături e la fel de bună. 

Îi conduse spre un separeu al restaurantului, situat în stânga. 
După ce se aşezară, ea îi întrebă: 

— Ce să vă aduc acum de băut? 

Scitovski comandă o sticlă mare de Riesling local. Liselotte se 
duse imediat să o aducă, ţinând pacheţelul cu ambele mâini. 
După ce uşa ce dădea în bucătărie se închise în urma ei, se 
aşeză la una dintre mesele de lemn şi dezlegă panglica roşie, 
apoi desfăcu pacheţelul cu mare atenţie. În definitiv, la nevoie 
panglica şi hârtia mai puteau fi folosite. Odată îndepărtate, le 
netezi pe amândouă, aproape neîndrăznind să se uite la 
minunata cutiuţă din piele ce apăruse de sub ambalaj şi pe care 
o puse în faţa ei pe masă. In sfârşit, se hotărî şi o luă în mâini, 
deschise capacul şi rămase înmărmurită în faţa inelului ce i se 
arăta ochilor. 

— Du lieber Gott im Himmel! Das isch en echte Perlring! 
exclamă ea. 


Într-adevăr, inelul avea ca piatră o perlă adevărată, destul de 
mare. Mai mult ca sigur că, aşa cum Liselotte, la vederea 
inelului, îşi invocă spontan Tatăl din Ceruri, aşa trecuseră prin 
mintea lui Scitovski gânduri pioase când împachetase cadoul. 
Probabil că aceste gânduri se acordaseră perfect cu Evanghelia 
după Matei, capitolul 7, versetul 6. Concluzia lui Scitovski fusese 
clară: magazinul va face obiectul unei razii cu prilejul căreia i se 
va confisca totul, mai ales după ce autorităţile elveţiene vor 
descoperi cine a stat la originea evenimentelor ce vor avea loc 
în seara aceea. Aşa că o perlă aruncată unei elveţience cu greu 
putea fi considerată irosită. 

Foarte încet, de fapt foarte sfios, ea îşi puse podoaba pe 
inelar şi se bucură văzând că se potrivea de minune! Probabil că 
bucuria acestei descoperiri ar fi fost diminuată dacă ar fi ştiut că 
Lentz căutase anume penultima mărime de inel din stoc, 
amintindu-şi că, atunci când mâna i se odihnise pe coapsa lui, 
pe drumul spre teatru, remarcase că avea o palmă scurtă şi 
îndesată. 

Primul ei impuls a fost de a arăta bijuteria bucătarului şi 
ajutorului lui. Amândoi erau ocupati; unul tăia legume pe o 
masă alăturată, celălalt pregătea un sos pe soba cu lemne. Se 
răzgândi imediat. Bucătarul îl ştia pe tatăl ei. Luă cutiuţa, hârtia 
de ambalaj şi panglica şi le înghesui cu grijă în buzunarul hainei 
ei de iarnă, ce atârna pe peretele opus sobei; inelul însă îl păstră 
pe deget. Dacă va observa cineva şi o va întreba de unde îl are, 
va spune simplu... de la mătuşa. O mătuşă bogată care trăise 
singură în Basel şi care tocmai murise. Apoi înşfacă o sticlă cu 
vin şi o puse pe o tavă împreună cu trei pahare. Se întoarse la 
masa ocupată de admiratorul ei şi de prietenii acestuia. 

Le turnă vinul în pahare, apoi, mângâindu-l uşor pe spate, se 
aplecă la urechea lui Lentz şi-i şopti: 

— Du bisch ein Schatz, Werner. O să-mi iau o pauză peste 
vreo oră. Poate mergem pentru câteva minute, afară. 

El înclină uşor din cap a încuviinţare. De îndată ce ea se 
îndepărtă, îşi privi ceasul. O oră era tocmai suficient. Dacă va 
descoperi ceea ce căuta, va avea timp la discreţie ca să 
planifice detaliile operaţiunii, mai ales desfăşurătorul. 


Douăzeci de minute mai târziu, în restaurant, care se umpluse 
între timp, se făcu o pauză generală în conversaţie; toţi auzeau 


un zgomot neobişnuit, cel puţin pentru o noapte în timp de 
război. Era un huruit de maşini grele care se îndreptau spre 
local. Deodată, huruitul încetă. Apoi, brusc, zgomot de motoare 
puternice ambalate. Liselotte, curioasă ca întotdeauna, nu se 
putu abţine să nu iasă ca să vadă despre ce e vorba. La lumina 
orbitoare a farurilor zări, luând-o la dreapta, pe aleea către 
castel, cel mai mare Mercedes pe care îl văzuse în viaţa ei, 
urmat de două maşini imense. N-avea de unde să ştie că erau 
BMW-uri, pentru că asemenea automobile erau rare în Elveţia. 

După ce-şi satisfăcu curiozitatea, Liselotte închise uşa şi se 
îndreptă imediat spre masa lui Werner Lentz. Ajunsă lângă el, se 
aplecă din nou la urechea lui şi-i spuse: 

— Îţi aduci aminte ce ţi-am povestit duminică? Că vor veni 
nemţii? Ei bine, tocmai au sosit. Le-am văzut maşinile. N-am 
văzut niciodată automobile atât de mari! 

Se îndreptă şi întrebă cu voce normală: 

— Domnii doresc să vadă meniul? 

Încuviinţară toţi. Cinci minute mai târziu, comandară cina. Se 
hotărâseră toţi să ia câte un şniţel din carne de căprioară, însoţit 
de un Dle, vinul roşu cel mai potrivit unui asemenea meniu. 

După o jumătate de oră telefonul din spatele barului sună. 
Liselotte se afla lângă el. Scotea bere din butoiaş pentru un grup 
mare care tocmai sosise în restaurant ca să se apuce de 
obişnuitul Jass la Stammtisch, masa cea mare din fundul 
localului. Răspunse, ascultă câteva clipe, după care închise. 
Termină de tras berea, puse halbele pe o tavă şi duse comanda. 
După aceea, se duse direct la masa alăturată celei ocupate de 
oamenii din Rote Kapelle, unde aranja două tacâmuri 
suplimentare. Pe drumul de întoarcere către bar, se opri câteva 
clipe în spatele lui Lentz şi-i strecură un alt mesaj: 

— În cinci minute vor veni patru indivizi de acolo, de sus. Asta 
înseamnă că nu o să pot lua o pauză decât mai târziu, peste 
încă o oră. O să stai până atunci? 

Când Lentz dădu afirmativ din cap, ea îi mângâie discret şi 
rapid ceafa, apoi dispăru. 

Trecură exact cinci minute până când în restaurant intrară doi 
bărbaţi şi două femei. Imediat, toţi ochii din sală se întoarseră 
spre ei. Bărbaţii nu semănau deloc cu cei de prin partea locului. 
Amândoi aveau peste doi metri şi cântăreau peste nouăzeci de 
kilograme. Nu numai dimensiunile lor şocau, ci şi ţinuta. Fiecare 


purta o haină lungă din piele. Deşi pe dedesubt se puteau vedea 
hainele civile, se ghicea uşor că îmbrăcămintea lor favorită era 
uniforma militară. Când unul din ei chemă ospătăriţa, pe 
Liselotte, şi i se adresă într-o germană impecabilă, toată lumea 
socoti că uniforma care le îndeplinea dorinţele era cea a 
Wehrmachtului: verde, cu un vultur cu aripi îndoite deasupra 
unei svastici plantate pe buzunarul de la piept. Sau, mai rău, 
uniforma putea fi neagră; alături de insigna cusută pe bonete, 
compusă dintr-un cap de mort şi două oase încrucişate, ea 
identifica membrii elitei naziste. 

Adevărul era oarecum altul. Cei doi bărbaţi erau, într-adevăr, 
membri ai elitei militare din patria lor germană, dar nu din SS: 
amândoi erau Fa//schirmjăger, paraşutişti. Purtau uniformă gri- 
albastră şi, în contrast cu ofiţerii din armata regulată, aripile 
vulturului de pe buzunarul drept de la piept erau desfăcute şi 
curbate. Unul dintre cele „zece comandamente” ale lui Hitler, 
către militarii acestei arme, fusese: „Împotriva unui inamic 
declarat,  luptaţi  cavalereşte, însă fiți fără cruţare cu 
partizanii”+0. Ca gărzi de corp ale lui Schellenberg, într-o ţară 
neutră, dar ostilă, erau cu siguranţă în posturi de partizani. 

Cele două însoţitoare ale lor provocară însă şi mai multă 
agitaţie printre localnicii adunaţi aici să cineze. 


Ajunseseră cu toţii cu patruzeci de minute înainte, la ora 
şapte punct, aşa cum fusese prestabilit, într-unul din BMW-urile 
ce făcuseră parte din convoiul de patru maşini. Maşina din 
frunte fusese ocupată de doi ofiţeri ataşaţi Secţiei a 5-a a 
Statului-Major al armatei elveţiene. De îndată ce convoiul se 
oprise, cei doi militari descinseseră din maşină pentru a-l saluta 
pe bărbatul care îi aştepta în faţa podeţului de peste şanţul 
castelului. Intrarea principală în Schloss era scăldată în lumina 
ce provenea de la felinarele atârnate în copacii de la marginea 
pădurii care înconjura castelul. Era un adevărat spectacol, care 
oferea în plus şi protecţie faţă de eventualii intruşi. 

În mijlocul acelei feerii luminoase, stătea fiul proprietarului 
castelului, Peter Burckhardt. Primi din partea celor doi ofiţeri un 
simplu salut, fapt care demonstra că era privit ca un coleg, deşi 
apartenenţa lui la Secţia a 5-a era cunoscută de foarte puţini 
oameni. 


# Bruce Quarie, German Airborne Troops, 1939-1945, Londra, 1983 p. 6. 


Aproape în acelaşi timp, şoferul uriaşului Mercedes negru 
cobori şi deschise  portierele pentru generalul Walter 
Schellenberg şi adjunctul său, Rittmeisterul Hans Eggen. Când 
Burckhardt se apropie de ei, cei doi îşi pocniră călcâiele în 
salutul nazist şi îşi înclinară la unison capetele tunse 
regulamentar. Pentru o fracțiune de secundă, toţi avură 
impresia că amândoi aveau să execute salutul. In loc de asta, 
Schellenberg făcu un pas în faţă şi îşi întinse, cu greu, mâna 
dreaptă. Pentru altă fracțiune de secundă toţi crezură că 
Burckhardt ezită. În cele din urmă, acesta îi strânse ferm mâna 
generalului, şi-i ură: 

— Willkommen în der Schweiz, Herr General. 

Strânse şi mâna lui Eggen. Adresându-se amândurora, se 
recomandă: 

— Numele meu e Peter Burckhardt şi voi fi gazda 
dumneavoastră. Colonelul Masson a sosit deja şi mi-a cerut să 
vă comunic că e nerăbdător să vă întâlnească. Dacă sunteţi de 
acord, ne vom vedea cu toţii la cină la ora şapte şi jumătate. 
Până atunci, un servitor vă va conduce la camerele 
dumneavoastră. Dacă aveţi nevoie de ceva, vă rog să mă 
anunţaţi de îndată. 

Terminând de vorbit, ca la un semnal, uşa de la intrarea 
principală a castelului se deschise şi de ei se apropiară doi valeţi 
urmaţi de şase cameriste. 

Schellenberg nu părea deloc impresionat de spectacolul 
montat de aristocrații din Basel. 

— Locotenent Burckhardt, ospitalitatea dumneavoastră 
elveţiană e cu adevărat copleşitoare. Noi, germanii, ca vecini şi 
prieteni, sperăm ca legăturile cu voi, care au fost întotdeauna 
apropiate şi au inclus limba pe care o împărţim, să devină şi mai 
strânse în zilele ce vor urma. 

Pocni din nou din călcâie şi salută scurt din cap. În acest 
moment, uşile din spate ale uneia din maşinile din convoi se 
deschiseră. Două exemplare umane, ce respirau prin toţi porii a 
arian tipic, ieşiră din BMW şi se apropiară de Peter Burckhardt. 

— Domnii aceştia mă însoțesc întotdeauna, explică 
Schellenberg. El e maiorul Gerhardt von Göhler. 

Göhler păşi ţeapăn înainte şi-i strânse mâna elveţianului. 

— lar acesta e locotenentul Reichardt, îl prezentă generalul 
pe celălalt. 


Reichardt îl imită pe maior. Apoi sosi şi partea cea mai 
surprinzătoare a ceremoniei de primire. Când se deschiseră 
portierele celui de-al doilea BMW, din el ieşiră două specimene 
de primă mână ale rasei nordice, ambele la fel de înalte şi de 
bine făcute. Apariţia lor provocă agitaţie printre cele şase 
cameriste, care înţepeniseră pe poziţiile lor, îmbrăcate în rochii 
negre şi şorţuri albe. Nu văzuseră astfel de femei decât pe 
ecranele cinematografelor. Niciuna din ele nu purta haină 
deasupra rochiilor de mătase, una roşie şi cealaltă de un verde 
strălucitor, ce începeau cu mult sub gât şi se opreau la o 
distanţă apreciabilă de genunchi. Amândouă aveau un piept 
generos şi picioare la fel de elegante, al căror efect asupra celor 
de faţă era mărit de ciorapii negri de mătase. Una din doamne 
era blondă, iar cealaltă roşcată. Amândouă erau fulminante. 

Generalul Schellenberg dovedi din nou că e stăpân pe 
situaţie. 

— Darf ich vorstellen? întrebă el. Ele sunt secretarele mele, 
deşi de multe ori sunt mai mult decât atât. 

Zâmbi uşor când spuse asta. 

— Cred că le-ar plăcea să împartă o cameră în seara asta, 
dacă se poate aranja. 

Numele lor erau Hannelore şi Marlene şi se uitară amândouă 
obraznic la Peter când li se făcură prezentările. Schellenberg 
continuă: 

— De vreme ce niciuna din ele nu va cina cu noi, m-am gândit 
că poate le-ar plăcea să cineze în satul din vale. Am avut 
impresia că acolo există un han. Sunt sigur că maiorul von 
Göhler şi colegul său vor fi atât de galanţi ca să le acompanieze. 

— De fapt, interveni Burckhardt, am anticipat o astfel de 
situaţie şi mi-am permis libertatea de a rezerva o masă la han, 
al cărui nume este Zun Ochsen, pentru ora şapte şi jumătate. 

Rezervarea fusese făcută pentru două persoane, însă asta se 
putea corecta prin telefon. 

— Vă convine aranjamentul? o întrebă Peter pe Hannelore, 
cea cu părul roşcat. 

Ea făcu un pas înainte şi-i atinse braţul lui Peter. Vorbi cu 
acea voce răguşită specifică femeilor din Berlin: 

— E foarte amabil din partea dumneavoastră, Herr 
Burckhardt. Credeţi că am putea merge îmbrăcate aşa? 


Întrebarea provocă o reacţie involuntară, dar uşor de înţeles 
din partea elveţianului: ochii săi priviră drept spre rochia roşie şi 
spre corpul ascuns dedesubtul ei. 

— Bineînţeles, răspunse el. Fiind o noapte aşa de 
încântătoare, cu lună plină, v-aş sugera să faceţi o plimbare prin 
pădure. Şi cum prin aceste părţi se face răcoare noaptea, ar fi 
bine să luaţi o haină sau un acoperământ foarte călduros peste 
acest... costum. 


Astfel că, o jumătate de oră mai târziu, Liselotte Maurer îi 
conducea pe cei patru berlinezi către masa lor, imediat în 
apropierea celei ocupate de ultimii trei membri activi ai reţelei 
sovietice de spionaj din Europa Centrală. În 1943, o astfel de 
situaţie nu se putea întâmpla decât în patru oraşe din lume: 
Lisabona, Istanbul, Geneva şi Basel. Acestea erau oraşele, 
zonele apropiate, în care agenţii tuturor părţilor aflate în conflict 
erau liberi să-şi facă numerele, nu numai fără amestecul 
autorităţilor locale, ci şi, uneori, sub protecţia lor. Era în 
interesul tuturor neutrilor să prevină orice incidente ce se 
puteau naşte pe teritoriul lor şi periclitau neimplicarea lor 
directă în cel mai sângeros război pe care îl trăise omenirea. 

Astfel, în acest 2 martie 1943 ieşirile şi plecările din Benkener 
Schloss ca şi din restaurantul Zun Ochsen din sat erau sub 
supraveghere oficială, coordonată de şeful Poliţiei Politice din 
Basel. Lutzelschwab şi oamenii săi sosiseră în Benken în trei 
maşini obişnuite, imediat după ce convoiul o luase pe aleea ce 
ducea la castel. Doi poliţişti au fost însărcinaţi cu supravegherea 
restaurantului, restul se împrăştiaseră în jurul castelului, 
profitând de acoperirea dată de pădurea înconjurătoare. 

Fără îndoială că Schellenberg şi oamenii săi erau conştienţi că 
autorităţile locale erau pe urmele lor. Subtilitatea nu era cea 
mai puternică trăsătură de caracter a elveţienilor aşa cum, 
pentru poliţia acelei ţări, nu era fineţea. Faptul fusese evidenţiat 
de cele trei Citro&nuri negre care se ţinuseră în urma lor de la 
ora patru. Toate acestea puteau explica atitudinea de lejeritate, 
total necaracteristică lor, pe care cei doi Fallschirmjăgeri o 
etalară când Lutzelschwab trecu pragul localului Zum Ochsen pe 
la opt şi jumătate. Erau siguri că în jurul generalului SS, de a 
cărui siguranţă răspundeau personal, fusese ridicat un ecran 
protector. Hitler nu privise cu ochi buni plecarea lui 


Schellenberg în Elveţia în timpuri ca acestea, temându-se că 
putea fi răpit de britanici sau de agenţi elveţieni aflaţi în slujba 
americanilor. Fuhrerul nu voia să-şi piardă al doilea confident, 
aşa cum se întâmplase cu doi ani înainte, în cazul adjunctului şi 
succesorului său declarat, Rudolph Hess. Acesta zburase 
singur în Scoţia şi fusese paraşutat lângă Glasgow cu o misiune 
similară celei asumate de Schellenberg, şi anume de a stabili 
contacte cu oameni influenţi din Vest pe care îi credea favorabili 
unei păci negociate“. Aşa stând lucrurile, generalul 
Schellenberg a fost cel care a sugerat ferm ca „plimbarea” să se 
întreprindă alături de cele două femei - „ca să-i ţină ocupati”, 
cum se exprimase el, pentru că el avea multă treabă în seara 
respectivă. 

Motivul intrării lui Lutzelschwab în restaurant comporta două 
aspecte. Primul era de a verifica dacă spionii lui Rote Kapelle, în 
special liderul lor, Werner Lentz, se aflau, într-adevăr, înăuntru. 
Sosirea acestora în Benken fusese observată de jandarmul local, 
care alertase sediul din Basel cu un sfert de oră în urmă. 
Lutzelschwab pusese restaurantul sub observaţie imediat ce 
apăruse în Benken, aşa că n-avea nici cea mai mică îndoială că 
se aflau înăuntru. Cu toate acestea, voia să fie sigur. Il remarcă 
pe Lentz de îndată şi se grăbi să pornească spre fundul sălii 
înainte ca acesta să-l observe sau să-l recunoască. Fu uimit că 
nu identifică pe niciunul dintre comesenii lui Lentz. Când i se 
comunicase că în local intraseră trei oameni, presupusese că 
jandarmul se referise la Lentz şi la cei doi compatrioți locali - 
comisionarul şi recepţionerul. Dacă ultimii nu erau aici, atunci 
unde puteau fi? Şi, fiindcă veni vorba, unde era automobilul lui 
Lentz? Cine erau aceşti doi străini? „La naiba”, înjură el printre 
dinţi. Crezuse că avea totul sub control şi deodată... 

Cel de-al doilea aspect al apariţiei sale în han provenea din 
necesitatea de a verifica cele raportate de către sergentul 


4 Vezi Edgar Bonjour, op. cit., V, p. 74. Profesorul Bonjour evidenţiază că un 
motiv suplimentar al opoziţiei iniţiale a lui Hitler referitor la plecarea lui 
Schellenberg în Elveţia a fost teama sa faţă de posibilitatea de a afla italienii, 
care puteau presupune că Germania şi Elveţia tratau constituirea unei linii 
defensive alpine menite să descurajeze orice invazie aliată dinspre sud - o 
mişcare ce i-ar fi permis Germaniei să-i spună partenerei sale din Axă - Italia 
- că ar fi trebuit să se apere singură în continuare. 

“2 Chambers, F. P., Harris, C. P., Bayley, C. C, This Age of Conflict, 1914 to the 
Present, New York, 1950, p. 673. 


însărcinat cu supravegherea restaurantului, şi anume că doi 
bărbaţi ce păreau a fi gărzile de corp ale lui Schellenberg 
intraseră în han cu o jumătate de oră în urmă. Asta nu era 
surprinzător. Surprinzătoare era însă informaţia suplimentară că 
bărbaţii erau în compania a două tinere... de origine îndoielnică. 
Zwai gueti Stück - fuseseră cuvintele în dialectul german pe 
care sergentul le folosise pentru a le descrie pe cele două. Asta 
înseamnă „două bucățele nostime” sau, dacă le interpretai în 
franceză, deux poules de luxe, adică şi „două târfe de lux”. 

Nu era nevoie de un ochi expert pentru a recunoaşte 
doamnele în cauză. Îmbrăcate cum erau, în rochii scurte, cu 
greu puteau fi confundate cu gospodinele elveţiene din partea 
locului ce obişnuiau să poarte rochii cu nasturii încheiaţi până la 
gât. Mai mult, o simplă privire îl făcu pe Lutzelschwab să tragă 
concluzia că prezenţa lor în Elveţia nu avea nicio legătură cu 
misiunea secretă a generalului SS care, în acea clipă, lucra, 
probabil, la castel, cu colonelul Masson. Era clar că aceste femei 
se aflau aici cu un scop şi numai unul. Această revelaţie îl făcu 
pe şeful poliţiei din Basel, un protestant care în fiecare duminică 
stătea în primul rând al bisericii şi era mândru că nici măcar nu 
se gândise vreodată să se culce cu vreo altă femeie decât cu 
nevasta sa, Bertha, să se cutremure de sfântă indignare în faţa 
sacrilegiului comis de generalul SS de a importa două străine 
fără documente (căci era sigur că tinerele nu aveau niciun fel de 
paşaport cu ele) pe teritoriul helvet, în scopuri obscene. Fu 
tentat, o fracțiune de secundă, să plece din restaurant, să-şi 
retragă oamenii şi să lase evenimentele să se desfăşoare în 
legea lor. Ideea îi pieri însă de îndată ce ospătăriţa se apropie 
de el. Privind-o, îşi zise că aceasta nu era altcineva decât 
ţăranca pe care omul său o remarcase la Stadttheater, duminica 
trecută, împreună cu spionul sovietic aşezat acum la câţiva 
metri distanţă de nazişti. 

— Doriţi să serviţi cina, domnule? întrebă ospătăriţa. 

În ciuda loialității faţă de Bertha, polițistul din Basel nu se 
putu abţine să nu remarce că era o tânără foarte atractivă. Un 
pic cam dolofană, desigur, însă comparată cu Bertha... 

— Nu, refuză el. De fapt, am venit pentru a bea rapid o bere. 
De aceea am să mă aşez la o masă de aici, în spate. 

Încercă să rămână cât mai şters cu putinţă, deşi nu era deloc 
uşor pentru un tip ca el, care avea doi metri şi o sută de 


kilograme. Orice urmă de curiozitate din partea ospătăriţei 
dispăru când el îi ceru ca berea să fie temperiert, adică încălzită. 
Era un obicei vulgar, al elveţienilor vulgari, care doreau să bea 
berea ca pe ceai. 

In ceea ce priveşte comportamentul celor patru nemți, „şters” 
era cuvântul cel mai puţin potrivit. Cele mai potrivite adjective 
ar fi fost: gălăgioşi, răguşiţi, chiar gură-mare. Ca efect, printre 
ceilalţi comeseni din han începu să se facă auzită expresia 
typische Schwobe, „germani tipici”. Dar probabil că această 
critică avea mai mult de-a face cu invidia pe capacitatea 
germanilor de a se distra, decât cu prezenţa în mijlocul lor. Asta 
pentru că nemţii se simțeau, într-adevăr, excelent! De o 
jumătate de oră, de când sosiseră, reuşiseră să bea, fără să 
mănânce ceva, trei sticle cu vin alb. Pe măsură ce continuau să 
bea, vocile celor din Fallschirmjăger, care povesteau snoave, 
deveneau tot mai puternice. Răspunsurile celor două Fräulein, 
sub formă de chicoteli şi ţipete scurte, deveneau tot mai 
ascuţite. Ca să înrăutăţească şi mai mult situaţia, cele două fufe 
survolau obraznice cu privirea, de fiecare dată când îşi gâlgâiau 
hohotele de râs, toată asistenţa locală, de o manieră ce indica, 
fără doar şi poate, că puţin le pasă de ceea ce cred ţăranii ăia 
despre ele. 

Era începutul unei nopţi care va rămâne de neuitat pentru 
locuitorii din Benken. 


Atmosfera din sufrageria Schlossului era diferită cu 180 de 
grade de cea din hanul satului. La masa din mijloc se aflau şase 
oameni, toţi bărbaţi, toţi ofiţeri: patru elveţieni şi doi germani. 
Cu toate astea, camaraderia subconştientă, ce uneşte militarii 
indiferent de naţionalitate, era cu totul absentă; starea de spirit 
putea fi cel mai bine descrisă ca rece, rezervată, chiar 
încorsetată. Era ca şi cum s-ar fi întâlnit dintr-odată doi colegi de 
pe vremea gimnaziului sau a universităţii, după multă vreme, 
creându-se astfel o situaţie în care ambii ar fi încercat din 
răsputeri să umple golul ce crescuse între ei datorită atâtor ani 
de despărţire. Analogia era perfectă, pentru că, în ciuda faptului 
că Germania şi Elveţia aveau graniţă comună, ce ducea din 
Franţa până în Austria, şi locuitorii celor două ţări aflaţi în zona 
frontierei vorbeau aceeaşi limbă, comportându-se ca doi vecini 
care comunică perfect între ei, cele două naţiuni trăiseră 


complet separate din 1939. Între ele fusese trasă o cortină de 
oţel. Schimburile normale între ele fuseseră reduse la zero 
absolut. In timp ce poporul german devenise, probabil, cel mai 
puternic de pe pământ, în urma cuceririi Europei, de la Atlantic 
până în apropiere de Urali, fără ajutor extern (cel furnizat de 
italieni era mai mult o piatră de moară, aşa cum dovedeau 
evenimentele curente din Africa de Nord), elveţienii dispăruseră, 
pur şi simplu, din istorie. Ajunseseră un popor ţinut de trei ani şi 
jumătate în captivitate în propria lui ţară, complet izolat de 
cursul principal al evenimentelor mondiale. Faptul că doi dintre 
gardieni se aflau acum în mijlocul lor nu făcea decât să confirme 
situaţia. 

In timpul în care cei patru din restaurantul din sat terminau şi 
cea de-a treia sticlă cu vin, fără a se atinge încă de mâncare, cei 
şase bărbaţi din Schloss terminau deja primul fel, Forellen blau, 
păstrăvul albastru provenind dintr-un pârâu ce curgea în 
apropiere de Benkener Schloss şi se vărsa ceva mai jos, în râul 
Birsig. Conversaţia comesenilor deviase către... frontul de Est. 
Cel care o manevrase fusese Peter Burckhardt, în efortul de a 
crea un echilibru pentru elveţieni în perspectiva „luptei” ce avea 
să se dea mai târziu, în seara respectivă. Insinuase astfel, 
deliberat, că nici „ei” nu erau invincibili. Nu trecuse decât o lună 
şi ceva de când nemţii suferiseră prima lor înfrângere 
importantă. La 31 ianuarie, feldmareşalul Friedrich Paulus îşi 
predase Armata a 6-a în mâinile ruşilor, la Stalingrad. Când, în 
discuţie, colonelul Masson, un militar de carieră absolvent al 
Academiei Militare franceze, încercase să obţină detalii de la 
generalul Schellenberg despre situaţia militară curentă din 
Rusia, deveni evident pentru toţi cei prezenţi că acesta nu era 
informat şi că răspunsurile lui vagi nu erau rezultatul modestiei, 
ci al incapacității de a aborda tactici strategice şi militare ca un 
profesionist în domeniu. Concluzia pe care o trăsese el în urma 
fiascoului militar de la Stalingrad, şi pe care o împărtăşea acum 
şi celorlalţi cinci ofiţeri aflaţi la masă, arăta, fără îndoială, ce fel 
de general era Schellenberg: unul politic. 

— Stalingrad - afirmă el, e cu siguranţă, unul dintre motivele 
pentru care mă aflu aici astă-seară, meine Herren. Catastrofa 
militară produsă acolo, şi nimeni nu neagă că a fost numai asta, 
o catastrofă, ne-a servit pentru a recunoaşte încă o dată un 
adevăr irefutabil: inamicul comun al tuturor celor care încercăm 


să păstrăm cultura europeană e bolşevismul. Dacă barbarilor 
ruşi li s-ar permite să conducă Europa, asta ar însemna sfârşitul 
Abendland-ului aşa cum îl ştim şi îl iubim. Noi, germanii, suntem 
gata să apărăm Europa până la moarte. Tot ce cerem e ca alţii, 
care împărtăşesc moştenirea noastră europeană, să nu ne înfigă 
cuțitul pe la spate. 

Prin „spate”, el se referea la flancul sudic al Germaniei, iar 
prin „a înfige”, la o lovitură ce ar fi venit dinspre sau, mai precis, 
prin Elveţia. 

Înţelesurile deveniră şi mai evidente când Schellenberg reluă 
şi mai apăsat: 

— După cum ştiţi, Herr colonel Masson, suntem în posesia 
anumitor documente pe care armata noastră a reuşit să le 
confişte din La  Charite-sur-Loire în 1940 şi care sunt 
devastatoare pentru pretenția de neutralitate a ţării 
dumneavoastră în acest conflict. Mai ştiţi, cred, că persoana cea 
mai compromisă a fost comandantul dumneavoastră, generalul 
Guisan. 

Schellenberg se referea la protocoalele unui pact militar strict 
secret, încheiat de generalul Guisan şi Statul-Major al armatei 
franceze şi găsite într-un vagon de cale ferată plin de 
documente guvernamentale franceze „fierbinţi”. Când au fost 
descoperite, ele se aflau evident în drum către ascunzătoare. 
Din motive necunoscute, vagonul fusese abandonat la marginea 
localităţii La Charite-sur-Loire, la o sută cincizeci de kilometri 
vest de Dijon. Cele care au dat peste el au fost trupele naziste 
de asalt pe timpul Blitzkriegului contra Franţei, la 16 iunie 1940. 
Aceste protocoale parafau uimitorul fapt că planurile militare 
comune helveto-franceze debutaseră încă în octombrie 1939, 
imediat după începutul războiului, şi că, până în noiembrie, 
fuseseră deja elaborate planurile comune de răspuns la un atac 
militar german. 

Faza întâi ar fi implicat un baraj masiv de artilerie îndreptat 
împotriva nemților din regiunea Basel de către armata 
elveţiană. Faza a doua ar fi început trei sau patru ore după ce 
artileria helvetă (ce ar fi executat focul din poziţiile fixe aflate în 
buncărele de beton săpate în dealurile de lângă Basel, ce se 
învecinau cu graniţa helveto-germană) şi-ar fi început barajul, 
ceea ce ar fi echivalat cu permisiunea înaltului Comandament 
Elveţian, acordată militarilor francezi, de a trece graniţa. Fusese 


prevăzut ca o întreagă divizie franceză să treacă prin Elveţia şi 
să înceapă contraofensiva dintr-o direcţie absolut neaşteptată 
pentru germani - dinspre sud. Această tactică le-ar fi permis 
francezilor să înconjoare complet poziţiile de apărare ale liniei 
Maginot, pe ambele părţi ale ei, în direcţia est-vest. În faza a 
treia, întreaga Armată a 8-a Franceză ar fi angajat lupta cu 
inamicul, ca şi armata elveţiană de altfel, sub comandă reunită 
franco-elveţiană. Fusese, de asemenea, prevăzută evacuarea 
totală a oraşului Basel, datorită situării sale în mijlocul unui 
asemenea conflict. În primele luni ale lui 1940, unităţile militare 
franceze care, conform planului, trebuiau deplasate, au fost 
mutate în partea cea mai sudică a Alsaciei. Ca o ironie, ruta pe 
care ar fi trebuit să o parcurgă prin „neutra” Elveţie, pentru a se 
alătura bătăliei împotriva Wehrmachtului, ar fi trecut prin Biell- 
Benken şi apoi în jos, urmând valea râului Birsig, către şi dincolo 
de Basel. Ar fi avut acelaşi itinerar, în direcţie opusă, cu cel pe 
care îl străbătuse Schellenberg şi anturajul său, de când 
trecuseră graniţa.” 

Toate acestea nu s-au întâmplat însă niciodată. 

Pe data de 17 mai 1940, la trei zile după ce olandezii s-au 
predat şi armata de asalt germană a cucerit Sedanul, Armata a 
8-a Franceză, staționată lângă frontiera franco-elveţiană gata de 
intervenţie, a fost retrasă cu ordinul de a proceda astfel „cât 
mai discret cu putinţă”“. Au fost menținute pe poziţie câteva 
batalioane pentru ca elveţienii să nu observe imediat ce se 
întâmpla. Armata elveţiană, mai ales generalul Guisan, nu a fost 
niciodată informată de această măsură. 

Cu aceasta „eroicii” militari francezi şi-au confirmat încă o 
dată reputaţia (fiind rândul elveţienilor să fie lăsaţi baltă). Chiar 
dacă acest fapt ar fi fost singurul eveniment neplăcut pentru 
elveţieni, pericolul rămânea imens. Mai ales acum, când ei se 
confruntau cu aceste revelații secrete şi extrem de incomode 
bazate pe documente şi făcute pe pământ elveţian de către un 
general SS, în faţa unor ofiţeri elveţieni de rang mai mic ce nu 


83 Pentru întreaga istorie a acestui episod, vezi Edgar Bonjour, op. cit., V, p. 
12 şi următoarele. Bonjour a trebuit să se bazeze în întregime pe surse 
germane, pentru că întreaga documentaţie elveţiană privind acele negocieri 
a fost distrusă în 1940 din ordinul generalului Guisan. Eforturile repetate ale 
profesorului Bonjour de a avea acces la sursele documentare franceze s-au 
izbit permanent de refuzul guvernului francez. 

4 Vezi Edgar Bonjour, op. cit., V, p. 16. 


aveau, bineînţeles, de unde să fi ştiut despre toate acestea. Era 
prea mult pentru colonelul Masson... mai ales că Walter 
Schellenberg începuse acum să amenințe.” 

— Dacă nu-l voi putea convinge pe Führer că nu se pun la 
cale planuri similare între generalul vostru şi anglo-americani, 
care să le permită acestora libera trecere prin teritoriul elveţian 
pentru o agresiune dinspre sud a Germaniei, mă tem că el va 
ordona în curând un atac. 

Amenințarea fusese scoasă la iveală: „Operaţiunea Elveţia”! 

Când Schellenberg îşi termină ultimatumul, Mason făcu un 
semn locotenentului Burckhardt. Era evident că acest semnal 
fusese aranjat, pentru că locotenentul se ridică brusc de pe 
scaun şi le propuse colegilor săi ofiţeri şi Rittmeisterului Eggen 
să se retragă împreună pentru desert şi cafea, în bibliotecă. Toţi 
se ridicară ca unul şi, după ce-şi salutară comandanții, părăsiră 
sufrageria. 

Rămaşi singuri, colonelul se întoarse spre Schellenberg şi-l 
invită: 

— Să vorbim ca de la soldat la soldat,** Herr General. 

Îi sugeră că problemele în discuţie deveniseră prea serioase 
ca să fie lăsate pe mâna liderilor politici. 

— Primul lucru pe care vreau să vi-l comunic este că generalul 
Guisan e pregătit să se întâlnească cu dumneavoastră mâine, ca 
să vă dea asigurările sale personale că această naţiune, în ciuda 
oricăror concluzii pe care guvernul dumneavoastră le-ar fi putut 
trage de pe urma documentelor găsite în La Charite-sur-Loire, 
intenţionează să menţină o strictă neutralitate în relaţiile sale cu 
toate părţile aflate în conflict. Absolut cu toate! 


45 În conformitate cu secretarul de stat de atunci al celui de-al Treilea Reich, 
Ernst von Weizsäcker, când Hitler a primit raportul complet asupra 
documentelor descoperite la La Charit&-sur-Loire în 1940, aceasta n-a servit 
decât să-i mărească adversitatea făţişă faţă de Elveţia. Asta i-a făcut pe 
Weizsäcker şi pe amiralul Canaris, şeful contraspionajului german, amândoi 
prieteni ai Elveţiei şi antihitlerişti, să informeze securitatea elveţiană despre 
căderea acestor documente în mâna naziştilor şi să-i avertizeze asupra 
consecinţelor militare dacă Fuhrerul ar fi fost, în continuare, provocat prin 
compromiterea neutralității elveţiene datorită cooperării lor cu Aliaţii (vezi 
Ernst von Weizsăcker Erinnerungen, Munchen, 1950, editată de fiul său, 
Richard, p. 301 şi următoarele). 

46 Este exact fraza pe care Masson a utilizat-o cu privire la Schellenberg: „er 
wolle als Soldat zum Soldat reden” (vezi Edgar Bonjour, op. cit., V, p. 72). 


— Sunt recunoscător că s-a putut aranja această întâlnire, 
colonel Masson, răspunse Schellenberg, pentru că sunt sigur că 
dumneavoastră cunoaşteţi profunda mea simpatie pentru 
această ţară, ca şi compasiunea mea pentru situaţia grea în 
care vă găsiţi. Fiţi sigur că voi face tot ce-mi stă în putinţă 
pentru a-l convinge pe Fuhrer că a fost greşit informat în 
privinţa atitudinii şi intenţiilor actuale ale militarilor elveţieni, şi, 
în consecinţă, că ar fi o imprudenţă să dea drumul „Operațiunii 
Elveţia”. 

Când pronunţă numele de cod al atacului, urmări cu atenţie 
reacţia de pe faţa lui Masson. 


— Observ că eşti familiarizat cu acest nume de cod, dragă 
colega... în ciuda faptului că el a fost clasificat la Berlin ca strict 
secret. Felicitările mele! 

După ce demonstră astfel cât de uşor era să-l prindă în 
capcană pe colegul său elveţian în privinţa relaţiilor avute de 
acesta cu cele mai importante cercuri din înaltul Comandament 
German din Berlin, Schellenberg începu să-l preseze tot mai 
mult. 

— Dacă ar fi să vă ajut pe dumneavoastră şi națiunea 
dumneavoastră, colonel Masson, ar trebui să mă întorc la Berlin 
cu probe. Va trebui să am cu mine o declaraţie scrisă şi semnată 
personal de comandantul vostru, în care să afirme fără echivoc 
că această naţiune şi armata ei intenţionează să rămână neutre, 
în cel mai strict sens al cuvântului, pe toată durata acestui 
război. 

Spre surprinderea lui, Masson încuviinţă imediat. Încurajat, 
generalul continuă: 

— Dacă va trebui să-l conving pe Führer de bunele voastre 
intenţii, va trebui să convenim asupra unor concesii în domeniile 
industrial şi financiar. Treaba asta nu-l priveşte pe generalul 
Guisan. In primul rând, e problema transporturilor noastre de 
aur către Banca voastră Naţională, o problemă în care am un 
interes personal datorită, după cum ştiţi, dragă colega, 
necesităţii finanțării unora dintre operațiunile mele din 
străinătate cu valută forte. 

Schellenberg trecu sub tăcere faptul că menținea o vastă 
reţea de spionaj în Elveţia, folosind localnici simpatizanți ai 
cauzei naziste. Nu într-atât de simpatizanți însă încât să-şi rişte 


capetele pentru nimic şi neacceptând plată în altă valută decât 
în cea mai puternică monedă din lume - francul elveţian. Ca o 
ironie, sursa acestor bani era tocmai Banca Naţională a Elveţiei! 

— Mai e şi problema vitală a drepturilor noastre de tranzit prin 
pasul Gotthard, continuă el. În acest sens, nu vom tolera nicio 
încercare de a trişa faţă de înțelegerile convenite, mai ales 
acum când o debarcare aliată în Italia pare iminentă. De fapt, 
noi credem că tonajul transporturilor trebuie mărit şi... 


În timp ce Schellenberg monologa în sufragerie, în biblioteca 
de la etajul doi Burckhardt rămăsese numai cu Rittmeisterul 
Eggen la insistenţele maiorului SS, care le propusese celor doi 
ofiţeri mai mici în grad să-şi servească desertul şi cafeaua în 
altă încăpere. Motivul acestei insistenţe fu dezvăluit îndată ce 
rămaseră singuri. 

— Am înţeles, începu Eggen, că tatăl dumneavoastră este 
preşedintele Corporaţiei Bancare Elveţiene. 

— Aşa este, recunoscu Burckhardt. 

— N-am avut niciodată plăcerea de a-l întâlni, deşi noi am 
făcut afaceri cu banca. Poate ştiţi că am fost implicat în câteva 
tranzacţii dintre ţările noastre, cea mai recentă referindu-se la 
importul de barăci militare din lemn prefabricat, confecţionate 
aici, în Elveţia. Partenerul elveţian al acestei afaceri e o firmă 
numită Extroc S.A., cu sediul în Lausanne. Pentru că numele 
Guisan s-a pronunţat deseori în seara aceasta, cred că v-ar 
interesa să aflaţi că fiul generalului Guisan e unul dintre 
directorii de la Extroc. 

Eggen făcu o pauză ca să lase ultimei informaţii timp să fie 
înţeleasă. Era evident că maiorul era sigur că, avându-l pe fiul 
generalului, colonel el însuşi, ca referinţă, îl ridica automat la un 
statut privilegiat în această ţară, mai ales în faţa elitei elveţiene. 
lar familia Burckhardt din Basel făcea parte din această elită cu 
sânge albastru. Numele menţionat îl lăsă însă indiferent pe 
locotenent. Nu scoase nicio vorbă; aştepta ca maiorul să treacă 
la subiect... ceea ce acesta nu întârzie să facă. 

— Motivul pentru care am dorit să vă vorbesc în particular, 
Herr Doktor, continuă Eggen, demonstrând că apreciază 
referinţele academice ale locotenentului, este de a discuta unele 
afaceri noi, care mi s-au cerut a vi le oferi. Nu e vorba de genul 
de tranzacţii cu barăci militare. Mă refer la finanța pură. 


Operaţiuni bancare în cel mai clasic înţeles elveţian. Genul de 
afaceri care pretind o anumită discreţie întâlnită numai în ţara 
dumneavoastră, pentru că numai aici secretul bancar e protejat 
de lege... sub ameninţarea unor severe sancţiuni în caz de 
încălcare a ei. Mă refer la depozite bancare. La mari depozite 
bancare, în valută forte. lar dacă va fi necesar, în conturi fără 
dobândă. 

Făcu din nou o pauză, pentru ca spusele să-i fie bine 
înţelese... ca şi cum ar mai fi fost necesar! 

— Incă de la început vreau să subliniez că persoanele ce m-au 
solicitat să le fiu intermediar au cunoştinţă deplină de faptul că, 
în astfel de vremuri tulburi, această protecţie legală nu se 
extinde în toată lumea. Mai ales în ceea ce-i priveşte pe străini. 
In orice caz, pot să vă spun, Herr Doktor, că, dacă misiunea mea 
va fi încununată de succes şi voi aduce câţiva clienţi noi pentru, 
să zicem, banca tatălui dumneavoastră, aceştia vor fi mai mult 
decât dornici să discute: să ofere reciprocitate. Se subînţelege 
că o asemenea reciprocitate poate lua forme neobişnuite. 
Timpurile sunt grele pentru noi toţi. Şi dacă nu ne ajutăm unul 
pe altul, fiecare în felul nostru, atunci cine să o facă?” 

Ar fi fost greu să prezinţi mai brutal o asemenea ofertă. 
Totuşi, trebuia bine cântărită. De fapt, cu cât se gândea mai 
mult, Peter Burckhardt înţelegea că era o ofertă ce nu putea fi 
refuzată. 

— Sper că vă daţi seama că nu pot vorbi în numele tatălui 
meu sau al băncii sale, Herr Major, începu el. Cu toate astea, vă 
pot asigura, ca de la profesionist la profesionist - şi lăsă un 
spaţiu, ca vorbele să-i fie bine înţelese - că aceste chestiuni mă 
interesează atât de mult încât i le voi prezenta tatălui meu de 
îndată. Chiar mâine. Cunoscându-l însă atât de bine, vă asigur 


47 Bonjour confirmă că Eggen a fost implicat profund în tranzacţii financiare 
secrete, ce au avut loc în Elveţia, reprezentându-i pe nazişti. „Unter 
Schellenbergs Schutze konnte sein Adjutant versteckterweise Nazigelder in 
die Schweiz verschieben und persönlich lukrative Geschäfte machen” (V., p. 
89). Tot el mai confirmă conexiunea dintre aceste tranzacții financiare şi 
activităţile de spionaj în favoarea Elveţiei, citând o scrisoare pe care 
consilierul federal al Elveţiei, totodată ministrul justiţiei, Eduard von Steiger, 
i-a trimis-o şefului Statului-Major al armatei elveţiene, Jacob Huber, pe 20 
decembrie 1944: „Cu Eggen nu poţi şti niciodată dacă interesul lui principal e 
să facă spionaj în Elveţia, să-şi vadă de tranzacţiile financiare private sau să 
se ocupe de activităţile de culegere de informaţii în numele Elveţiei” (Ibid., p. 
90). 


de pe acum că vă va cere informaţii mai ample înainte de a-şi 
da acordul de principiu. Aşa cum aţi spus chiar dumneavoastră, 
protecţia secretului bancar elveţian nu se extinde automat la 
toţi nou-veniţii. Contrar legendei privitoare la folosirea conturilor 
numerotate, deşi e adevărat că ele reprezintă cheia de 
siguranţă în ceea ce priveşte secretul, băncile elveţiene - cele 
responsabile, şi poţi conta că banca tatălui meu este una dintre 
ele, motiv pentru care este astăzi şi cea mai importantă din 
Elveţia - trebuie să cunoască identitatea clienţilor săi. Aceasta e 
cunoscută numai de doi membri ai conducerii executive, din 
momentul deschiderii contului şi până la lichidarea lui. Restul 
funcţionarilor din bancă - de la casieri la secretare - cunosc 
contul şi operaţiunile la care participă numai după un număr. Vă 
pot încredința că, din 1934, de când Codul Penal sancţionează 
orice violare a legilor secretului bancar, nu a avut loc nicio 
penetrare a acestui sistem. Bănuiesc că toate acestea sunt 
cunoscute clienţilor dumneavoastră? 

Chiar dacă erau, chiar dacă nu, maiorul dădu imediat 
afirmativ din cap. 

— Atunci mi-aş permite să remarc că întreaga chestiune ar 
putea fi urgentată dacă aţi putea oferi indicaţii mai precise 
asupra identităţii unuia sau a doi dintre clienţii în numele cărora 
acţionaţi. Aveţi cuvântul meu solemn de ofiţer că o asemenea 
informaţie va rămâne în întregime confidențială şi ea va fi 
transmisă unei singure persoane: tatălui meu. 

Peter Burckhardt vorbea serios şi Eggen o ştia. 

Maiorul scoase din buzunarul interior al hainei o agendă mică 
şi un stilou. Scrise trei nume pe una din pagini, o rupse şi i-o 
dădu lui Burckhardt. După ce Burckhardt citi numele scrise - 
Schellenberg, Bormann şi o iniţială: H“* - Eggen întinse mâna să 
recupereze hârtia. Îi spuse locotenentului: 

— În ceea ce priveşte a treia persoană, cred că ar fi mai 
înţelept dacă ar beneficia de ambele protecţii: a numărului şi a 
pseudonimului. În plus, trebuie spus că ea n-ar avea nimic de-a 
face cu vreo „reciprocitate” ce ar rezulta din aceste 
aranjamente financiare. 


48 H-ul afişat atât de misterios de Eggen nu era Hitler, deşi nu e nicio îndoială 
că nu i-ar fi displăcut să lase această impresie. Mai târziu, se va dovedi că 
era mai probabil să fie Heinrich Himmler, şeful SS. În conformitate cu fiul 
generalului Guisan (vezi Pierre Th. Hraunschweig, op. cit., p. 179). 


Apoi întrebă: 

— Aveţi cumva vreo scrumieră? 

Burckhardt se duse până la birou şi se întoarse cu o scrumieră 
mare din cristal. După ce i-o întinse maiorului, neamţul scoase o 
cutie mică de chibrituri, aprinse un băț şi urmări hârtiuţa cum 
arde în scrumieră. Luă cenuşa şi, nonşalant, o puse, alături de 
cutia de chibrituri, înapoi în buzunarul hainei. 

Cât Eggen făcu toate aceste mişcări, elveţianul încercă să 
gândească rapid, căci ştia prea bine că tatăl lui şi banca sa nici 
măcar nu vor lua în consideraţie posibilitatea de a-i avea drept 
clienţi pe oamenii de pe lista lui Eggen. Poate, în urma unei 
deliberări intense, l-ar fi acceptat pe Schellenberg. Pe ceilalţi 
doi, mai ales pe H, în niciun caz, Eggen avea o relaţie strânsă cu 
Himmler şi, ca însărcinat al SS-ului cu aprovizionarea din Elveţia, 
împărțea cu el unele profituri rezultate din afaceri dubioase 
încheiate de maior acolo, ulterior aceste profituri fiind 
depozitate în bănci elveţiene în valută forte. 

Nu s-a dovedit niciodată că Hitler a avut conturi în Elveţia, în 
ciuda unor articole precum acela apărut în We/twoche în 15 
martie 1990 (We/twoche e echivalentul elveţian al revistei 
Time), care afirmau că Hitler depusese, sub nume fals, peste un 
milion de franci elveţieni în trei conturi diferite. Pe această 
temă, se scrisese în 12 iulie 1945 în ziarul londonez Evening 
Standard, ulterior ea fiind uitată sau îngropată. Motivul acestei 
renunţări putea fi dat de faptul că banca la care se depuseseră 
aceşti bani fusese, probabil, Basler Handelsbank, specializată în 
afacerile cu Germania şi care, ca atare, dăduse faliment la scurt 
timp după război şi fusese lichidată sub supravegherea 
guvernului elveţian. Fără îndoială, toate documentele care ar fi 
putut periclita interesele naţionale elveţiene au fost distruse în 
acest proces, aşa cum fuseseră distruse, din ordinul generalului 
Guisan, toate documentele privitoare la pactul militar helveto- 
francez din 1939-1940. În ambele cazuri, elveţienii au 
demonstrat din nou că sunt maeştri în revizuirea istoriei, în 
favoarea lor, prin simpla distrugere a oricărei dovezi istorice 
stânjenitoare. In ultima vreme, ei n-au mai avut acelaşi succes 
cu un astfel de procedeu. Numai în a doua jumătate a anilor '80 
a ieşit la iveală că cinci dintre cei mai nemernici dictatori 
postbelici au depozitat, împreună, sume de miliarde de dolari în 
bănci elveţiene: Marcos din Filipine, Duvalier din Haiti, Noriega 


din Panama, Ceauşescu din România şi Honecker din Germania 
de Est)! 

Exista însă o bancă, vizavi de sediul Corporaţiei Bancare 
Elveţiene, anume Basler Handelsbank, specializată în afaceri cu 
Germania: împrumuturi şi depozite bancare. De fapt, această 
bancă avea legături atât de strânse cu Germania, încât între 
cercurile bancare din Basel începuse să circule vorba că, dacă 
mersul războiului continua să fie defavorabil naziştilor, acea ţară 
şi acele împrumuturi şi, prin aceasta, chiar Basler Handelsbank 
puteau sfârşi tragic. Era un motiv în plus ca ei să accepte acum 
noi depozite, indiferent de unde şi de la cine ar fi provenit. 

— Ei bine? întrebă maiorul SS. 

— Cred că se poate aranja ceva, îl încuraja Burckhardt. 

Cu acestea, se ridică şi se duse să aducă o sticlă de Porto, 
două pahare şi două trabucuri. Trebuia, evident, să mai 
petreacă câtva timp în compania acestui SS-ist împuţit, aşa că 
încerca s-o facă cât mai puţin dezagreabil. 


CAPITOLUL 19 

În acea seară, cele două conversații, din sufragerie şi din 
bibliotecă, se încheiară simultan, la ora zece. 

Între timp, generalul Schellenberg şi colonelul Masson 
conveniră asupra programului ce trebuia urmat a doua zi, pe 
parcursul întrevederii neamţului cu comandantul Guisan. In 
conformitate cu dorinţa ambelor părţi de a evita publicitatea, 
întâlnirea urma să aibă loc în obscurul sat elveţian Biglen, situat 
în cantonul Berna. Locul convorbirii avea să fie camera din spate 
a restaurantului Băren. Aveau să ajungă acolo, cel mai probabil, 
în jurul prânzului. Deoarece Biglen era situat la două ore 
distanţă de Benken, pe şosea, Masson propuse să amâne 
discuţiile pentru seară. 

După asta, cei doi ofiţeri se îndreptară spre biblioteca de la 
etajul doi pentru a anunţa gazda că amândoi aveau de gând să 
se retragă la culcare. Spre uşurarea lui Burckhardt, maiorul 
Eggen avea intenţia de a face la fel. Aşa că, după o nouă serie 
de pocnete din cizme şi înclinări protocolare, cei doi vizitatori 
nemti dispărură pe coridorul de la etajul doi al castelului, spre 
dormitoarele lor. Masson îi imită curând, lăsându-l pe locotenent 
singur în încăpere. Acesta mai zăbovi o vreme, în linişte, privind 
focul cum se stinge şi savurând un ultim pahar de Porto şi o 
ultimă havană. 


În sat, evenimentele au decurs în acea seară mult mai 
zgomotos, iar cantitatea de alcool ingerată a fost considerabil 
mai mare. Masa ocupată de cei patru berlinezi ieşise mult în 
evidenţă în privinţa nivelului de zgomot şi de alcool pe cap de 
consumator: nivelul mediu al sunetului fusese de cel puţin 
patruzeci de decibeli, iar media de licoare, de cel puţin un litru şi 
jumătate de vin. De aceea, până la ora opt, cei doi paraşutişti şi 
femeile de lângă ei erau, cu toţii, beţi. 

La masa alăturată, Igor Scitovski şi camarazii săi fuseseră 
mult mai temperaţi cu băutura: doar câteva beri şi cafele. 
Stăteau la masă şi numărau clipele în aşteptare, privind cum 
restul oamenilor din restaurant plecau.  Scitovski găsise 
elementul final al planului său de atac urmărind 
comportamentul celor de la masa alăturată. Avea nevoie doar 
de o ocazie. 


Această şansă îi surâse absolut neaşteptat. Totul porni de la 
un fapt fără nicio legătură cu ceea ce avea să se întâmple. 

La fel cu delegaţia din Rote Kappele, Lutzelschwab fusese 
forţat să rabde. Ca şi ei, cu trecerea timpului, schimbase berea 
pe cafea. Pe la ora zece, simţi nevoia de a se uşura, aşa că la un 
moment dat el se ridică pentru a merge la toaleta din spatele 
restaurantului. Exact în aceeaşi clipă, unul din paraşutiştii nemți 
ceru nota de plată. Liselotte se duse să o aducă de la bar. 
Scitovski se ridică de la masă, imitat de colegii săi, şi se 
îndreptă către capătul restaurantului. În loc s-o ia pe coridorul 
ce ducea la dormitoarele hanului, se propti de marginea barului 
şi-i adresă câteva cuvinte ospătăriţei, ocupată cu socotelile. 
Liselotte se opri şi se îndreptă rapid spre uşa ce dădea în 
bucătărie ca s-o deschidă lui Scitovski şi alor săi. Ca şi cum nu s- 
ar fi întâmplat nimic, se întoarse în spatele barului, îşi termină 
calculele şi se grăbi să prezinte nota celui mai înalt dintre nemti, 
care aştepta nerăbdător în faţa uşii de la intrare; ceilalţi trei 
ieşiseră deja afară. Acesta inspectă nota, scoase portofelul, 
extrase o bancnotă de o sută de franci şi i-o întinse fetei cu o 
scurtă aplecare a capului. 

— Vielen Dank, gnădiges Frăulein, îi spuse şi dispăru pe uşă, 
lăsând-o pe Liselotte cu cel mai gras bacşiş pe care-l primise 
vreodată. 

Dr. Lutzelschwab ieşi din toaletă la timp pentru a fi martor la 
această scenă. Fără a se mai aşeza la masă, o chemă pe 
ospătăriţă să-i întocmească şi lui nota. Liselotte i-o şi pregătise 
şi o avea în buzunarul şorţului, aşa că se duse imediat la el. 
Polițistul o luă, o studie, îi dădu fetei o bancnotă de zece franci, 
apoi se îndreptă şi el spre uşă, lăsându-i ospătăriţei restul, adică 
douăzeci şi cinci de centime, unul dintre cele mai mici bacşişuri 
primite de ea în ultimul timp. 

Lutzelschwab se afla deja la jumătatea distanţei până la uşă, 
când se opri brusc şi privi înapoi. Amândouă mesele din 
separeul localului erau goale, aşa cum erau şi restul meselor din 
sufragerie. Asta însemna că Scitovski şi oamenii săi părăsiseră 
restaurantul înaintea nemților. Cu această revelaţie în minte, 
elveţianul plonjă în noapte şi zbură pe lângă nemți, care stăteau 
în faţa restaurantului discutând aprins. Niciunul dintre ei nu-i 
dădu nici cea mai mică atenţie. Unde erau cei trei oameni care 


stătuseră toată seara lângă masa germană? Ajunse în şosea şi 
se uită în toate direcţiile. Nici urmă de ei. 

Pur şi simplu, dispăruseră. 

De fapt, aceştia se aflau la o masă în bucătărie şi o aşteptau 
pe Liselotte să vină. Fata nu întârzie prea mult. Peste câteva 
minute, uşa de la bucătărie se deschise şi îşi făcură apariţia 
două tinere de vârsta Liselottei. După ce îşi scoaseră paltoanele, 
Scitovski observă că erau amândouă îmbrăcate în uniformele 
alb-negru purtate de servitoare. Liselotte le aduse la masă şi le 
prezentă prietenului ei revenit în graţii, Werner Lentz. Una părea 
a fi cea mai bună prietenă a ospătăriţei. Pe numele ei Hilde, 
fusese colegă la şcoală cu Liselotte şi acum ajuta, din când în 
când, la castel, când era câte o mare petrecere. Cealaltă, Heidi, 
era verişoara Hildei şi servea ca fată în casa familiei bătrânului 
Burckhardt din Riehen. Sosise în Benken în acea după-amiază, 
cu trenul, împreună cu celelalte servitoare. Cina de la castel se 
terminase şi nu mai era nevoie de prezenţa ei, aşa că, în loc să- 
şi petreacă noaptea laolaltă cu fetele, la castel, preferase să 
vină şi să şi-o petreacă în sat, cu verişoara ei. Toate aceste 
explicaţii date de Liselotte luară ceva timp, însă Scitovski reuşi 
să-şi păstreze controlul, simulând interesul pentru fiecare 
cuvânt până când reuşi, în sfârşit, să întrerupă această logoree. 

| se adresă lui Heidi: 

— Inţeleg că aţi servit o persoană foarte importantă în 
această seară. 

Folosise expresia germană ein grosses Tier. 

— Ja, răspunse Heidi, un general. lar camerele sale au intrat 
în responsabilitatea mea. Mi-a şi vorbit, în germana cea mai 
pură. Părea un gentleman adevărat, în ciuda faptului că e 
neamt. 

— Ce fel de cameră i-ai pregătit? În definitiv, pentru o astfel 
de personalitate trebuie ceva ieşit din comun. 

— Stă în ceea ce Fräu Doktor Burckhardt numeşte 
„apartamentul albastru”, fiindcă tapetul de pe perete şi tot 
restul sunt albastre. 

Se întoarse spre Liselotte. 

— ÎI ştii şi tu, Liselotte - continuă ea. Îți aminteşti, vara 
trecută când Hilde şi cu mine am reuşit să te strecurăm în 
Schloss prin uşa din spate şi apoi în sus, pe scări? E chiar în 
capul scărilor, pe stânga, cel cu imensul Himmelbett. 


Liselotte dădu afirmativ din cap. Cu siguranţă îşi amintea de 
Himmelbett. 

Heidi continuă cu voce joasă: 

— Asta e motivul pentru care mi-a vorbit generalul. Astă- 
seară, în timp ce-i pregăteam patul, acum cincisprezece minute, 
a intrat în dormitor şi mi-a cerut să-i aduc două perne 
suplimentare. 

Se întoarse din nou, de data asta către Hilde. 

— Cred că una din doamnele alea, care ar trebui să-şi 
petreacă împreună noaptea în camera roz, s-ar putea să-i facă o 
vizită generalului. Poate amândouă! În Himmelbett! 

Cele trei fete izbucniră în râs. 

Werner Lentz aflase tot ceea ce dorea. 

Un minut mai târziu, după o conversaţie şoptită cu Liselotte, 
dusă lângă uşa din spate a restaurantului, Lentz şi tovarăşii săi 
se strecurară afară şi se pierdură în întuneric. Luna dispăruse de 
pe cer şi începuse o burniţă rece. 


Din cauza burniţei, cele două Fräulein refuzară cu îndărătnicie 
să meargă pe jos până la castel, aşa cum făcuseră la venirea în 
sat. Poate domnişoarelor elveţiene le-ar fi făcut plăcere o astfel 
de plimbare, însă pentru ele drumul în josul dealului fusese de 
ajuns. La urma urmei, erau fete din Berlin! Fiindcă bărbaţii care 
le însoțeau începuseră să cânte - Trink, trink, Bruderlein, trink - 
le luă ceva timp până reuşiră să-i facă să priceapă mesajul lor. 
Câteva minute mai târziu, lăsându-le ghemuite una în alta în 
faţa uşii hanului, maiorul Göhler şi colegul său începură să se 
caţere pe deal pentru a lua un BMW ca să le aducă înapoi pe 
fete. 

Tot acest zgomot ca şi brambureala de sosiri şi plecări la 
restaurant aduseră echipa de supraveghere a lui Lutzelschwab 
într-o stare de zăpăceală. Aşa că le-a fost uşor lui Scitovski şi 
alor săi să se strecoare în pădure după ce au şters-o din 
restaurant pe uşa din spate. 


Lutzelschwab nu mai avea altă şansă decât de a-şi regândi 
întreaga strategie. Aşa cum stătea în întuneric, vizavi de 
restaurant, întovărăşit de sergentul pe care-l însărcinase să 
supravegheze toate evenimentele din Benken, trebuia să 
admită că era în încurcătură... că era posibil să fi făcut o eroare 


strategică în modul de abordare a întregii situaţii. Zile întregi 
avusese posibilitatea de a se duce, pur şi simplu, în Rheingasse 
37, de a-l lua pe Lentz în custodie şi de a închide discret şi 
eficient operaţiunile Rote Kapelle din Basel, de la sursă. Era însă 
posibil ca, procedând în acest fel, să lase un număr necunoscut 
de copărtaşi într-ale conspirației de-ai lui Lentz în libertate. 
Dorise să-i prindă pe toţi asupra faptului şi să-i dea colonelului 
Masson o lecţie. El şi facțiunea din armată pe care o reprezenta 
se jucaseră cu focul când au adus un nazist de rang înalt pe 
teritoriul elveţian. Oricum, într-un fel, avusese dreptate. Cei doi 
necunoscuţi care-l însoţiseră pe Lentz la masă în această seară 
îi demonstrau că avusese dreptate să bănuiască faptul că există 
mai mulţi membri activi ai celulei comuniste locale decât cei 
identificaţi pe parcursul supravegherii constante a imobilului din 
Rheingasse 37. 

Acum însă, toţi, cunoscuţi sau necunoscuţi, îl păcăliseră. 
Fusese sigur că Lentz şi trupa lui părăsiseră restaurantul 
înaintea germanilor. Dar când a verificat întrebându-l pe 
sergentul de pază, acesta i-a spus că nu se întâmplase aşa 
ceva. Dar prin spatele restaurantului? Ei bine, omul plasat acolo 
şi-a părăsit temporar locul, pentru a vedea ce era cu zgomotul 
din faţa localului. Simţise că ar fi putut să fie nevoie de ajutorul 
lui. 

Atunci un gând îl trăsni pe Lutzelschwab: ţăranca aia proastă! 
Ea le dăduse drumul prin spate în timpul agitaţiei din faţă. lar 
acum, ei erau, probabil, la jumătatea drumului către castel şi 
către Schellenberg. Pentru siguranţă, postase şase oameni la 
liziera pădurii ce înconjura castelul. Insă clădirea era mare şi 
noaptea întunecoasă. lar acum ştia, după ce vorbise mai 
devreme cu colegul său din Geneva, că Lentz era în realitate 
omul NKGB-ului, cunoscut de cei din Geneva ca fiind colonelul 
Scitovski. Era evident că rusul dorea să se întoarcă acasă în 
postură de erou - dacă îi reuşea această ultimă misiune pe 
teritoriul Elveţiei. 

Lutzelschwab decise să-şi schimbe radical tactica. | se adresă 
pe ton scăzut sergentului de lângă el: 

— Mă duc în restaurant prin uşa din spate. Nu pot să 
presupun decât că cei doi nemți au plecat după o maşină cu 
care să ducă doamnele înapoi la Schloss. Dacă, şi când se va 
întâmpla asta, vom merge şi noi după ei, sus. 


— Pe jos, domnule? 

— Nu, cu maşina. 

— Dar... 

— Planurile s-au schimbat. Cred că în pădure sunt acum cel 
puţin trei membri ai acelei celule comuniste, croindu-şi drum 
spre Schloss. Probabil că sunt şi alţii, postați în pădure mai 
devreme, care li se vor alătura. O să fac o ultimă încercare de a- 
i surprinde în plină acţiune. Dacă nu va reuşi sau dacă va reuşi 
numai parţial, vom renunţa la deghizare şi vom începe hăituirea 
lor pe faţă... sau a ce a mai rămas din ei. Pregăteşte-ţi oamenii 
de aici. Nu mai avem timp să-i alertăm şi pe cei de sus pentru 
că am alerta şi inamicul. Şi după tot ce mi s-a întâmplat, 
sergent, să fiu al dracului dacă îi las să-mi scape. 

După asta, amândoi se pierdură în noapte... în direcţii opuse. 
Lutzelschwab alergă în josul şoselei o sută de metri, pe partea 
opusă restaurantului, traversă cu grijă şi se întoarse pe lângă 
casele din vecinătatea restaurantului, folosind tăpşanul care 
despărţea spatele lor de pădure. Când năvăli pe uşa din dos a 
restaurantului, apariţia bruscă a acestui uriaş în trenci negru, cu 
o expresie fioroasă pe faţă, le făcu pe două dintre cele trei fete 
ce stăteau la masa comunală să scoată ţipete de spaimă. 
Liselotte rămase calmă. Se repezi la masa măcelarului şi puse 
mâna pe cel mai mare cuţit. Lutzelschwab o apucă de braţ şi 
şuieră: 

— Tăcere! Toate trei! 

Apoi i se adresă direct Liselottei, pe care o ţinea strâns în 
menghina pumnului lui: 

— Te numeşti Liselotte Maurer? 

Ea se mărgini să recunoască din cap. Pe obrajii bucălaţi 
lacrimile începuseră să-i curgă şiroaie. 

— Gâscă proastă ce eşti! l-ai ţinut pe oamenii ăia aici, nu-i 
aşa? Lentz şi cei doi prieteni ai lui. 

Ea încuviinţă din nou. 

— Când au plecat? 

Ea suspină. Asta îl făcu pe Lutzelschwab să mărească 
presiunea asupra braţului ei drept. 

— Ajunge, domnişoară! strigă la ea. Ascultă-mă! Sunt de la 
poliţia din Basel, în misiune oficială. Dacă continui cu 
istericalele, te duc afară, te bag într-una din maşinile noastre şi 


te trimit să-ţi petreci restul nopţii la închisoarea Lohnhof din 
Basel. 

Asta puse capac la toate. Toată lumea din zonă ştia de 
închisoarea Lohnhof, care arăta ca o mănăstire din Evul Mediu... 
fără a avea însă confortul respectiv. Aşa că suspinele încetară 
de îndată şi Liselotte reuşi brusc să-şi regăsească vocea: 

— Nu mai mult decât cu zece minute în urmă, domnule. 

— Încotro au luat-o? 

— Nu ştiu, domnule. Însă Werner, Herr Lentz, a spus că se va 
întoarce în mai puţin de o oră şi a spus să-l aştept aici. 

„Ascunzişul lui”, gândi Lutzelschwab. 

— Încă un lucru. Aceste două fete, şi dădu drumul braţului 
ospătăriţei, sunt servitoare de la castel, nu-i aşa? 

— Da, domnule. 

— Li s-a adresat Lentz în vreun fel? 

— Da, domnule. Le-a întrebat despre generalul care se află 
acum acolo. 

„Aha, deci asta era”, se dumiri Lutzelschwab. 

— Unde e telefonul? 

— În sufrageria hanului. În spatele barului. 

— Arată-mi! 

După ce îi arătă, el reluă: 

— Acum vreau să te duci înapoi în bucătărie, unde tu şi 
celelalte două fete o să staţi până vă spun eu să faceţi ceva. Ai 
înţeles? 

Ea dădu afirmativ din cap, lăsă să-i scape un ultim suspin, 
apoi dispăru în bucătărie. 

Lutzelschwab apucă receptorul şi formă numărul 11, pentru 
informaţii. 

— Benkener Schloss, ceru el centralistei. Pauză. 

— Nu avem o asemenea adresă, veni răspunsul. 

— Verdammt nochmal, înjură el. Încercaţi Burckhardt... cu 
„ck” şi „dt” în coadă... din Benken. 

Cinci secunde mai târziu: 

— 42-13-81. 

Închise fără altă vorbă şi formă numărul. Sună de două ori, 
apoi un bărbat răspunse cu voce joasă: 

— Burckhardt. 

— Asta înseamnă Peter Burckhardt? se repezi Lutzelschwab. 

— Cine e acolo? Nu-ţi dai seama ce oră e? 


— Aici e Wilhelm Lutzelschwab şi vreau să mă asculţi cu 
foarte mare atenţie. Te sun din restaurantul Zum Ochsen. Ştiu 
că Schellenberg e acolo sus. Cel puţin trei indivizi sunt în drum 
spre el, toţi înarmaţi, ca să-l ucidă. Au toţi legătură cu celula 
locală din Rote Kapelle. 

Deodată afară se auzi un scrâşnet de frâne. 

— Stai aşa! răcni Lutzelschwab. Nici măcar nu te gândi să 
închizi! 

Lăsă receptorul să atârne bălăngănindu-se pe lângă zid şi 
alergă la fereastra din faţă. Ajunse la timp ca să le vadă pe cele 
două nemţoaice intrând în BMW-ul lor. Câteva secunde mai 
târziu era din nou la telefon. 

— Îi conduce un maior NKGB. Sunt convins că în mai puţin de 
cinci minute - cinci minute, Burckhardt! - vor încerca să 
pătrundă prin uşa din spate şi apoi se vor urca pe scări către 
apartamentul albastru ca să-l omoare pe Schellenberg. Am şi eu 
oameni acolo, sus, dar nu pot ajunge la ei în timp util. Şi tare mă 
tem că li se va distrage atenţia. Deci, Peter, totul depinde de 
tine. Sfatul pe care ţi-l dau: Trage, ca să omori. 

— Am înţeles, răspunse Burckhardt. 

Linia telefonică muri. 


După ce închise telefonul, Peter se repezi în dormitorul său, 
vizavi de biblioteca în care se afla. Odată intrat în încăpere, se 
duse direct la şifonier şi începu să caute înăuntrul lui, în colţul 
din stânga jos, unde păstra un pistol-mitralieră Bergman, 
fabricat în Elveţia de Schweizerische Industriegesellschaft din 
Neuhausen. Era o armă experimentală calibrul 7,36 din care se 
fabricaseră doar câteva exemplare, repartizate numai unor 
ofiţeri aparţinând forţelor speciale. O luă împreună cu trei 
încărcătoare, puse un încărcător în armă şi le înghesui pe 
celelalte două la cureaua pantalonilor. 

O luă la fugă din dormitor spre scările din spate, care duceau 
în jos către bucătărie şi camerele servitorilor. Acolo se opri şi 
ascultă. E linişte deplină. În camera din dreapta se vedea 
lumină. Schellenberg era încă treaz. 

Şi atunci începu zgomotul. La început stins, deveni din ce în 
ce mai puternic. Venea de afară şi se auzea printr-o fereastră 
deschisă de la capătul holului. Sursa lui se putea distinge acum: 
motorul unei maşini cu mulţi cai putere. Maşina urca pe aleea 


dinspre sat. Peste huruitul motorului se auzea scârţâitul 
cauciucurilor. Cineva forţa automobilul la limită. 

„Ei sunt!” se gândi imediat Burckhardt. Oamenii din Rote 
Kapelle reuşiseră să-i păcălească pe poliţişti şi se pregăteau să 
dea un asalt frontal asupra castelului! Următorul lui gând fu de a 
se năpusti, pur şi simplu, în apartamentul lui Schellenberg 
pentru a-l avertiza să-şi ia măsuri de protecţie. Îşi reprimă 
instantaneu acest impuls pentru că îşi aminti ceea ce 
Lutzelschwab tocmai îi spusese la telefon... şi anume că oamenii 
pe care îi plantase lângă castel erau „pe punctul de a fi atraşi 
într-o diversiune”. Burckhardt n-avu nicio îndoială că asta se şi 
întâmplase; oamenii lui Lutzelschwab îşi abandonaseră poziţiile 
de veghe din jurul castelului şi se îndreptau spre Schloss pentru 
a contrabalansa asaltul frontal. 

Asta însemna că era tardiv să-l implice pe Schellenberg. S-ar 
fi putut decide să intre el însuşi în bătaia focului. Era mai bine să 
stea în dormitor, chiar dacă ei ştiau unde se află plasat. 

Burckhardt cobori uşor pe scări, spre bucătărie. Încăperea era 
cufundată în întuneric. Ingenunche în spatele mesei de lemn 
masiv din mijlocul camerei şi pe care de secole bucătarii şi 
ajutoarele lor tăiau şi ciopârţeau. 

Se pregăti să aştepte. 

Nouăzeci de secunde mai târziu, şoferul automobilului acţionă 
pedala de frână şi se opri în faţa castelului cu scrâşnet de 
cauciucuri. Portierele fură trântite şi se auziră voci puternice, la 
care, curând, se asociară altele mânioase, fără îndoială, 
aparţinând oamenilor lui Lutzelschwab. 

După zece secunde, uşa din spate a castelului, ce dădea în 
bucătărie, se deschise, şi prin ea trecu un bărbat, urmat de alţi 
doi. Burckharat strigă: 

— Halt! Oder ich schiesse!* 

Nu se opriră. Aşa că el deschise focul, descărcând încărcătorul 
într-o singură rafală. Nici măcar nu-şi dădu seama că Igor 
Scitovski murise în prima clipă. Unul dintre cei din spatele lui fu 
lovit în piept şi căzu şi el pe podeaua bucătăriei, abia respirând 
şi sângerând din greu. Cel de-al treilea scăpă neatins şi zbură 
înapoi pe uşă. 

Burckhardt încărcă iar arma, rămânând în spatele mesei, 
până ce se asigură că nu mai urma un al doilea val de atacatori. 


19 Stai! Stai sau trag! 


Un minut mai târziu, auzi afară o rafală de mitralieră şi o voce 
care venea de dincolo de uşă. 

— Sunt maiorul von G5hler. Vreau ca toţi din încăpere să se 
identifice. Cineva să aprindă lumina înăuntru. Altfel intru 
trăgând în plin. 

Cuvintele fură rostite într-o germană curată. 

— Herr maior, strigă Burckhardt, aici e Peter Burckhardt. Sunt 
singur. Nu trageţi. O să aprind lumina. 

Lumina îl descoperi pe maior în uşă, cu mitraliera gata de 
acţiune. Primul lucru pe care îl făcu, fu să verifice starea celor 
doi de pe podea. Niciunul nu dădea semne de viaţă. Ca să se 
asigure, neamţul le luă amândouă armele şi le împinse pe rând 
în colţul din spate al bucătăriei, le luă grenadele de la brâu şi le 
aşeză cu grijă pe masă, în faţa locotenentului care, între timp, 
se înfipsese lângă colţul mesei. 

— Unde e Schellenberg? întrebă von Göhler. 

Burckhardt indică cu degetul înspre scările din spate, fără să 
întoarcă capul. Neamţul traversă camera şi se repezi pe scări în 
sus. 

Următorul lucru pe care îl făcu Burckhardt fu să se asigure că 
uşa ce dădea din bucătărie în camerele servitorilor era închisă. 
Ca să fie absolut sigur, o înţepeni. Nu dorea ca servitoarele să 
înceapă să se învârtă în jurul victimelor, pentru a împrăştia apoi 
în toată regiunea istoriile lor despre incident. 

În uşă apăru unul dintre oamenii lui Lutzelschwab. Intră 
precaut în bucătărie, cu pistolul în mână. Se apucă să 
inspecteze camera, acordând o atenţie deosebită cadavrelor, 
apoi i se adresă lui Burckhardt. 

— Dumneata eşti Burckhardt. Corect? Şi eşti singur, cu 
excepţia ăstora doi. Corect? 

Când Burckhardt dădu afirmativ din cap, polițistul îi spuse: 

— Tocmai l-am prins pe al treilea. Scotocim pădurea să 
prindem alţii. Ingenunche să inspecteze starea celor doi întinşi 
pe podea. 

— Asta e mort, spuse după examinarea sumară a lui 
Scitovski. 

După ce îi luă pulsul şi-i ridică pleoapele celuilalt, continuă: 

— Şi ăsta e pe moarte. 

Satisfăcut, îşi puse pistolul deoparte. 


— Unul dintre oamenii noştri e medic. O să-l aduc de îndată 
aici. 

Se întoarse după câteva minute împreună cu doctorul şi cu 
şeful lui. Lutzelschwab, după ce aruncă o privire corpurilor de pe 
podea, se duse direct la Peter Burckhardt şi-i strânse mâna. 

— Al dracului de bine executat, Burckhardt. Unde e 
Schellenberg? 

— Presupun că se află încă în camerele sale. Probabil Eggen e 
cu el. Una dintre gărzile sale de corp a trecut pe aici şi s-a dus, 
bănuiesc, ca să fie cu ei. 

— Şi colonelul Masson? 

Ca la comandă, şeful Secţiei a 5-a apăru coborând pe scări. 
Când îl zări pe Lutzelschwab rămase vizibil surprins. Ignorându-l, 
i se adresă lui Peter: 

— Locotenente, situaţia e sub control? 

— Da, domnule. În totalitate. 

— Îl voiau evident pe Schellenberg, cu siguranţă. Ai vreo idee 
cine erau? 

— Da, domnule. Sunt toţi membri ai celulei locale din Rote 
Kapelle. Doctor Lutzelschwab vă poate oferi mai multe detalii. 

— Imediat, răspunse Masson. 

Evita încă să-l privească pe Liutzelschwab. 

— Cine sunt oamenii ăştia? 

Arătă înspre doi poliţişti care intraseră între timp şi se 
aplecaseră asupra muribundului căzut în faţa uşii. 

— Sunt oamenii mei, rosti Lutzelschwab. 

— Ei bine, spune-le să ducă răniții de aici. Imediat! 

— Unul e mort, domnule, interveni Burckhardt. 

— Cu atât mai mult. Nu vreau ca Schellenberg să vadă toate 
astea. 

Lutzelschwab îşi zise că e mai bine să nu-l contrazică pe 
Masson. Se duse să transmită ordinul. 

Colonelul îi punea mereu întrebări lui Burckhardt. 

— Cine a executat împuşcăturile? 

— Eu, domnule, răspunse Peter. 

— Cum ai dat peste ei? 

— Nu e meritul meu. Doctor Lutzelschwab m-a înştiinţat la 
timp, prin telefon, din sat. 

— Au fost implicaţi numai ăştia doi? 


— Nu, domnule. A mai fost unul. Omul lui Lutzelschwab l-a 
prins. 

— Lutzelschwab va avea multe explicaţii de dat, rosti, 
sentenţios, Masson. 

Peter îşi rumegă vorbele câteva secunde. Apoi spuse: 

— Pot să vă sugerez ceva, domnule? 

— Cu toată încrederea. La urma urmei, tu ai fost gazda 
tuturor acestor... chestii. 

Ignorând insulta subînţeleasă, Burckhardt continuă: 

— Cred, domnule, că veţi fi de acord că ar fi în interesul 
tuturor dacă se vor afla cât mai puţine despre acest incident. 

Făcu o pauză. Luând tăcerea lui Masson drept o aprobare, 
urmă: 

— Asta va necesita întreaga cooperare a lui Lutzelschwab. 

Masson tăcea cu obstinaţie. 

— Dacă veţi fi de acord, domnule, o să schimb câteva vorbe 
cu el la sfârşit. S-ar putea să fie necesar să invoc numele 
generalului Guisan şi să mă refer la întâlnirea lui de mâine cu 
Schellenberg. Asta ca să scot în evidenţă că, indiferent dacă îi 
convine sau nu, sunt în joc interesele noastre naţionale. Cu 
permisiunea dumneavoastră, bineînţeles, domnule. 

— Stai aşa, Burckhardt. Evident, Lutzelschwab ştia că se 
plănuieşte ceva. Pentru numele lui Dumnezeu, de ce a lăsat 
lucrurile să ajungă atât de departe? 

— Să fim sinceri, domnule. Pentru a vă pune într-o situaţie 
delicată. Acum însă, suntem în postura în care putem face mai 
mult decât să-l stânjenim pe el. Dacă ăştia ar fi reuşit să-l 
lichideze pe Schellenberg, numai Dumnezeu ştie cum ar fi 
reacţionat Hitler. Apropo, aţi vorbit cu Schellenberg? 

— Foarte pe scurt. 

— Ce ştie despre toată povestea? 

— E greu de spus, dar nu cred că ne va crea probleme. De la 
început am căzut de acord cu el asupra necesităţii de a păstra 
prezenţa sa aici cât mai secretă cu putinţă. 

— Dacă sunteţi de acord, aş vrea să vorbesc cu maiorul de la 
paraşutişti. Îmi permiteţi? Şi cu Litzelschwab? 

Masson nu răspunse. 

— Unde au fost cei doi paraşutişti germani în tot acest timp? 

— Cu cele două Fräulein. Aşa că bănuiesc că vor dori ca 
această noapte să fie cât mai repede uitată. 


— În regulă. O să am o scurtă conversaţie cu Schellenberg, 
să-i comunic că incidentul e închis şi că o să-l informezi pe 
maiorul von Gohler asupra detaliilor. lţi propun apoi să ne 
întoarcem la paturile noastre. In ceea ce-l priveşte pe 
Lutzelschwab, fă ce crezi necesar. Atât doar: să nu mă implici şi 
pe mine. 

Şeful serviciului secret dispăru pe scări. 

Între timp, alţi oameni de-ai lui Lutzelschwab se strânseseră 
în bucătărie. Câteva minute mai târziu plecară, cărând cu ei 
corpurile victimelor. Se părea că murise şi cel de-al doilea spion. 
Cerură aprobarea locotenentului să ia armele şi grenadele 
morţilor. 

Când totul fu curăţat, Lutzelschwab traversă camera pentru a 
vorbi încă o dată cu Peter, care stătea acum în spatele mesei cu 
arma în faţa lui. 

— Dacă eşti de acord, am să las cinci oameni de-ai mei aici 
pentru restul nopţii. O să stea afară, trei în faţă şi doi în spate. 
Pentru orice eventualitate. 

Ultimele vorbe îl uimiră pe Burckhardt. 

— Dar de ce? întrebă el. 

— Lipsesc doi membri ai celulei. Unul conduce o limuzină. 
Probabil a parcat-o undeva în afara satului şi îşi aşteaptă 
tovarăşii. Dacă aceştia nu apar la timp, o să plece şi atunci îl 
vom prinde. Am instalat baraje pe şosea. 

— Şi celălalt? 

Lutzelschwab dădu din umeri. 

— N-am idee. Probabil că e la Basel. Ştim cine este, aşa că nu 
e decât o problemă de timp ca să punem mâna pe el. |n 
definitiv, cu greu ar putea să părăsească ţara, nu-i aşa? 

Lutzelschwab se întoarse să plece. Asta îl stimula pe 
Burckhardt să spună: 

— Înainte de a pleca, Herr Doktor, aş vrea să vă rog să ne 
întâlnim cât mai curând, preferabil mâine-dimineaţă, pentru a 
discuta cum să procedăm cu incidentul ăsta. 

— Ce să mai discutăm? Incidentul e închis. 

— Ştiţi la ce mă refer. 

— Bine. La ora nouă. În biroul meu. 

— La zece. 

— In regulă, la zece. 

— Apropo, ce veţi face cu cadavrele? 


— Care cadavre? 

„A priceput deja mesajul” îşi zise Burckhardt. 

Lutzelschwab, ca să nu-şi dezmintă reputaţia, adăugă: 

— Ceea ce înseamnă că, din moment ce nu s-a întâmplat 
nimic în seara asta aici, nu-ţi mai sunt îndatorat pentru că mi-ai 
salvat pielea. Corect? 

Zâmbi... şi părăsi Benkener Schloss prin uşa din spate. 


Peter Burckhardt îşi aminti, dintr-odată: „Nancy Reichman! 
Dulles!” Se uită la ceas: ora unsprezece fix. 

Se repezi spre telefonul din bibliotecă. Pe drum se intersectă 
cu maiorul von Göhler, însoţit de unul dintre locotenenţii 
elveţieni ce îi escortaseră pe germani pe durata misiunii lor 
secrete din Elveţia. Pe faţa locotenentului se citea jena pentru 
că eşuase în îndeplinirea sarcinii sale. Când Burckhardt îi sugeră 
să-şi petreacă restul nopţii în bucătăria de la parter, înarmat şi 
gata de acţiune, ieşi ca din puşcă. 

Burckhardt se întoarse spre paraşutistul german. 

— Totul e în ordine? 

Din spatele uşii ce ducea spre apartamentul lui Schellenberg 
se auzi chicoteala unei fete, nu a fetelor. 

— In bester Ordnung, trase concluzia neamţul. De fapt cred că 
auziţi şi dumneavoastră. Presupun că restul e sub control, nu? 

— Da. 

— Atunci, poate o să-mi acordaţi câteva minute, singuri?! 

— Sigur. În biblioteca mea, la capătul holului. 

— Intâi să-mi chem colegul de pază să mă înlocuiască. 

— O să aştept. 

Indată ce se întoarse cu celălalt paraşutist, Göhler îl urmă pe 
Burckhardt în bibliotecă. Locotenentul aduse o sticlă de coniac şi 
două pahare. Turnă o porţie mai mult decât generoasă într-unul 
din ele şi i-l oferi ofițerului german. Apoi făcu la fel pentru sine. 
Rămaseră în picioare în faţa căminului în care, în ciuda orei, 
jarul mai răspândea încă suficientă căldură pentru a face 
încăperea confortabilă. 

— O să fiu sincer, începu Göhler. l-am dat generalului foarte 
puţine detalii despre ce s-a întâmplat în seara aceasta. Totuşi, 
se pare că el are impresia că eu am avut un rol decisiv în 
prevenirea asasinării lui. 

Se opri şi înghiţi o duşcă zdravănă de coniac. 


— Nu e nevoie să-ţi spun, dragul meu coleg, că nimic nu 
poate fi mai departe de realitate. De fapt, dacă adevărul iese la 
iveală, acest singur fapt îmi va da un motiv suficient pentru a 
cere imediat azil politic în Elveţia. 

Râse. 

Lui Burckhardt omul îi plăcu imediat. 

— Deci, ce propui să facem ca să remediem lucrurile şi să 
evităm o situaţie neplăcută pentru amândoi? În definitiv, Herr 
Maior, avem şi aşa prea mulţi refugiaţi aici. 

— Am o idee, răspunse neamţul. Mai întâi trebuie să te întreb 
ceva. Cei doi morţi de jos - nu au cinat şi ei în sat ceva mai 
devreme? 

Burckhardt se gândi puţin, apoi îşi aminti că Lutzelschwab îl 
avertizase de la telefonul din restaurant. Aşa că răspunse: 

— Cel mai probabil, da. 

— De fapt, reluă neamţul, sunt convins că şi-au petrecut 
aproape întreaga seară la masa de lângă a noastră. După cum 
ştii, eu, camaradul meu şi cele două doamne am cinat de 
asemenea la Zum Ochsen, aşa cum ne-ai sugerat dumneata. 

— Da, cunosc asta. 

— Da, într-adevăr. Apropo, au o mâncare bună acolo. Au şi vin 
bun. Nu e nevoie să spun că e posibil să ne fi bucurat un piculeţ 
cam mult de ultimul. 

— Inţeleg. 

— Ei bine, iată ce urmăresc eu: Nu există nicio posibilitate să 
nu mă contrazici dacă îi voi insinua - poate impune ar fi mai 
corect spus - generalului că eu am fost cel care am devenit 
suspicios în privinţa vecinilor de la masă şi, când au plecat 
brusc, te-am alertat prin telefon? Ca să zic aşa, te-am pus în 
gardă. Permiţându-ţi ţie - şi voi sublinia că numai ţie, dragă 
colega - să-l salvezi pe generalul meu de la o moarte timpurie 
datorită mâinilor... 

Vocea i se stinse. Continuă cu o întrebare: 

— Apropo, cine erau ei? 

— Membri ai reţelei locale de spionaj sovietic, conduşi, mi s-a 
spus, de un colonel NKGB. 

— Du lieber Gott! A fost chiar atât de serioasă chestia? 

— Mă tem că da. 

— Ai putea să te mai desparţi de câteva picături de coniac, 
dragă colega? 


Burckhardt îi turnă un alt pahar, şi-i spuse: 

— Dacă mă gândesc mai bine, când toate astea vor ieşi la 
iveală, una din cele mai puţin periculoase consecinţe pentru 
dumneata, Herr Maior, va fi că se îndepărtează orice posibilitate 
de a promova la rangul de colonel. 

— „Se îndepărtează” nu e verbul cel mai potrivit, dragă 
colega. 

— Te voi întreba ceva care ţi se va părea, poate, un pic cam 
retrograd. Am dreptate dacă presupun că numele tău - von 
Gohler - provine dintr-o familie aristocratică a ținutului prusac? 

— Da, s-ar putea spune şi aşa, admise von Göhler. 

— Eşti cumva familiarizat cu Cercul de la Kreisau? 

— Da, s-ar putea spune şi asta. Dar nu cu voce tare. 

— Bine, să ne întoarcem la problema noastră. Cred că amo 
sugestie utilă. Ce zici de asta: Eu cobor scările în acelaşi 
moment în care tu dai buzna pe uşa din spate. Ai deschis focul 
simultan cu mine şi astfel i-am prins pe intruşi între două focuri. 
Tu ai ucis unul dintre ei, eu, pe celălalt. 

— Cât cavalerism din partea dumitale! exclamă, entuziasmat, 
maiorul. 

— De fapt, în ceea ce mă priveşte, ai fi putut să-i împuşti tu 
pe amândoi. 

— Nu, nu. Nu pot fi de acord cu asta. Ar fi mult prea generos 
din partea ta, dragul meu coleg. Cred că unul e mai mult decât 
suficient pentru mine. Pe care mi-l dai? 

— Rusul. 

— Eşti generos până la capăt, locotenente. O să accept oferta. 
Vielen, vielen Dank. 

Burckhardt îşi privi ceasul. 

— Trebuie să plec. Înainte de asta, vreau să-ți pun încă o 
întrebare. Dacă nu-mi vei răspunde, asta nu-mi va schimba 
decizia de a te susține. 

Maiorul von Göhler înclină din cap în semn de apreciere. 

— O să fiu la fel de direct. Noi am auzit că generalul vostru, 
Dietl, acționând din ordinul expres al lui Hitler, se află acum la 
unul dintre cartierele armatei în Freising, lângă München, pentru 
a supraveghea transferul Armatei a 20-a Alpine către sudul 
Germaniei şi că aceasta va fi paraşutată, în câteva săptămâni, 
în Alpii elveţieni pe post de cap de lance a unei invazii a ţării 
noastre. 


Era clar că expresia care se întipări pe faţa maiorului german 
nu putea fi mascată. Părea stupefiat. 

Când, în sfârşit, reuşi să articuleze un cuvânt, nu rosti decât: 

— Unsinn! Nonsens. Apoi, ridicându-se pe vârfurile cizmelor, 
adaugă: Eu, domnule, am servit ca adjutant al generalului Dietl 
înainte de a fi detaşat la Berlin. Încă vorbim la telefon în fiecare 
săptămână. Ultima dată, acum două zile. Eu eram în Berlin, iar 
el era la post, în Laponia. Să nu mint, el a menţionat într-adevăr 
că există posibilitatea ca Armata a 20-a să fie mutată. Insă pe 
frontul de Est, nu în sudul Germaniei! 

— Eşti absolut convins că ăsta e adevărul? 

— Dietl nu m-ar minţi niciodată. Aveţi cuvântul meu, 
domnule, ca ofiţer german, că v-am spus adevărul. 

Burckhardt îi strânse mâna. 

— Mulţumesc. A 

— Eu trebuie să vă mulţumesc, Herr Burckhardt. Incă ceva 
înainte de a pleca. Mi-ar plăcea să ţinem legătura. Cine ştie? S- 
ar putea ivi alte ocazii, alte motive... 

Lăsă restul frazei în suspensie. 

— Presupun că vei călători cu noi mâine, nu? 

— Nu, eu nu voi veni, răspunse locotenentul. 

— Atunci îţi voi lăsa amănunte, despre unde şi cum mă poţi 
găsi, printr-unul din locotenenţii voştri de escortă. 

Burckhardt reacţionă imediat. 

— Ar fi mai bine dacă mi-ai lăsa un bilet pe noptiera din 
dormitor. O să-l ridic eu mâine-dimineaţă. 

— Atunci aşa am să fac. 

Burckhardt îşi privi din nou ceasul. Se făcuse ora unsprezece 
şi cinci. 

— Ar fi trebuit să fiu pe drum, încheie el discuţia. 

Pe coridorul din faţa bibliotecii, cei doi îşi strânseră din nou 
mâinile. Puțin mai târziu, Peter se afla în Mercedes, îndreptându- 
se spre Basel. Ora înaintată nu însemna nimic pentru el, pentru 
că asta era cea mai importantă misiune pe care şi-o asumase 
Serviciul Secret Elveţian de la începutul războiului: să 
determine, mai presus de orice îndoială, dacă era iminentă 
invazia Elveţiei de către nemți. Dacă Allen Dulles ar fi 
reconfirmat ceea ce tocmai auzise de la paraşutistul german, ar 
fi însemnat ca guvernul elveţian să aibă posibilitatea de a 
adopta o poziţie mai fermă în negocierile cu naziştii şi, în plus, 


le-ar fi tăiat craca de sub picioare acelora care favorizau 
colaborarea cu nemţii. 


Rolf Seiler începu să se neliniştească pe la zece şi jumătate. 
Înainte de a pleca spre Benken, Igor Scitovski îi promisese că-l 
va suna la acea oră. lar Seiler ştia că, în ceea ce privea timpul, 
colonelul NKGB era un fanatic. 


CAPITOLUL 20 

Allen Dulles şi viceconsulul american din Basel şi-au petrecut 
întreaga seară la cină cu Per Jacobsson. Restaurantul în care au 
mâncat era cel mai luxos din oraş. Se numea Schutzenhaus şi se 
afla pe locul unei cabane medievale de vânătoare, rămasă timp 
de secole în afara zidului înconjurător al oraşului Basel. In 1943, 
zidul nu mai exista, deşi supravieţuiau încă trei porţi masive prin 
care se trecea, în Evul Mediu, la intrarea în oraş: Spalentor, St. 
Johanntor şi St. Albantor. Nancy avea în apartamentul ei 
reproducerile gravate în cupru ale fiecărei porţi. La ora 
unsprezece şi un sfert, în seara de 2 martie 1943, Allen Dulles le 
admira stând în picioare cu un pahar cu coniac în mână: 

— Omul ăla, Jacobsson, o fi el suedez, dar ar fi putut fi la fel 
de bine şi elveţian. Pare complet îndrăgostit de acest oraş.” De 
fapt, dragostea lui Jacobsson e perfect justificată dacă priveşti 
aceste gravuri şi îţi aduci aminte de istoria Baselului, de 
arhitectura sa, de universitatea şi tradiţiile sale umanistice. 
Chiar dacă mi se pare că el merge un pic prea departe în 
apărarea acţiunilor concetăţenilor lui. 

— Vă referiţi la momentul când aţi pus pe tapet subiectul 
privitor la vânzările de arme elveţiene către nazişti în schimbul 
aurului?! rosti Nancy. 

Ea stătea pe sofa şi se delecta cu o ceaşcă de cafea. 

— Exact. 

— Dar v-aţi oferit să explicaţi Washingtonului că elveţienii n- 
au altă şansă. Că sunt literalmente cu pistolul la tâmplă. 

Dulles întoarse spatele gravurilor şi se îndreptă către 
ferestrele ce dădeau către Rin. Fluviul îi amintea cât de aproape 
era faţă de inamic; armele germane se aflau la numai trei 
kilometri distanţă înspre nord. 

— Şi am să fac asta neîntârziat, reluă el. Mi-e teamă însă că 
voi găsi foarte puţină înţelegere la Washington. lar la Moscova şi 


5 În conformitate cu ceea ce evidenţiază Erin E. Jacobsson, fiica bancherului, 
în biografia dedicată tatălui ei, A Life for Sound Money, el iubea Baselul atât 
de mult, încât intenţiona să-şi sfârşească zilele în acest oraş. Din nefericire, a 
murit în 1963, în Washington, unde s-a aflat între 1956 şi 1962, în calitate de 
şef al F.M.I., fără a mai apuca să-şi vadă dorinţa îndeplinită. Ca o remarcă, 
printre cei pe care ea îi aminteşte că au trimis mesaje de condoleanţe la 
moartea lui, se numără - alături de preşedintele Charles de Gaulle, 
preşedintele John F. Kennedy şi cancelarul Ludwig Erhard - şi cizmarul tatălui 
ei din Basel. 


mai puţină. Aud că Stalin e pornit rău contra elveţienilor. Poţi să 
fii sigură că va fi şi mai agitat când va afla de vizita lui 
Schellenberg aici. 

Dulles îşi consultă ceasul. 

— Apropo de Schellenberg, presupun că putem conta pe 
apariţia prietenului tău, nu? 

Nancy îşi privi şi ea ceasul. 

— Întotdeauna a fost un om de încredere şi punctual, ca toţi 
elveţienii de altfel. Sper că nu s-a întâmplat nimic. 


La numai o sută şi douăzeci de metri mai încolo, de cealaltă 
parte a Rinului, ultimul supravieţuitor din Rotte Kapelle aflat în 
libertate îşi privi şi el ceasul şi gândi la fel ca Nancy Reichman. 
Era ca şi cum Rolf Steiner i-ar fi citit ei de pe buze, lucru nu 
chiar imposibil de vreme ce îşi ţinuse binoclul aţintit asupra ei şi 
al lui Allen Dulles din clipa în care cei doi se întoarseră în 
apartamentul ei şi aprinseră lumina. Era clar că americanca 
uitase să tragă draperiile aşa cum ar fi trebuit s-o facă după ora 
zece seara, conform ordonanţei de camuflaj în vigoare din 
noiembrie 1940. Luase probabil obişnuinţa ei de a fi deja în pat 
la ora astat. Începuse să se îngrijoreze cu un sfert de oră 
înainte. Păstra proaspete în minte cuvintele exacte ale lui 
Scitovski: „Fie o să telefonez, fie o să aduc veştile personal”, 
fusese promisiunea sa în legătură cu rezultatul misiunii din 
Benken, „nu mai târziu de ora unsprezece”. 

După o experienţă de aproape trei ani de lucru cu ofiţerul 
NKGB, Seiler aflase că Scitovski îşi respecta întotdeauna 
promisiunile şi era, dacă aşa ceva ar fi fost posibil, mai punctual 
decât elveţienii. După agitația din apartamentul pe care-l 
supraveghea, mai ales după cum se plimba Allen Dulles prin 
cameră, s-ar fi spus că şi ei deveneau tot mai neliniştiţi. 
Aşteptau, cu siguranţă, să sosească cineva... care nu se arătase 
la ora fixată. Asta era bine. Dacă acel cineva era Walter 
Schellenberg, cel mai probabil motivul pentru care acesta nu 


51 Ordonanţa privitoare la camuflaj a fost revocată la 12 septembrie 1944, 
după repetate bombardamente asupra oraşelor elveţiene, inclusiv Basel şi 
Zurich, făcute de avioanele anglo-americane pilotate, conform plângerilor 
guvernului elveţian, de tineri neexperimentați ce au presupus, eronat, că se 
aflau încă pe teritoriu german. Ca şi în multe alte cazuri în care fusese 
implicat acest guvern, pretenţia lui exprima numai o jumătate de adevăr: 
unele raiduri au fost, fără îndoială, accidentale, însă altele au fost deliberate. 


apăruse încă nu era altul decât acela că el se afla acum în 
ceruri. Probabil îl vor aştepta până la miezul nopţii, apoi Dulles 
se va întoarce la hotelul său, Nancy se va culca - o să-şi ţină 
lentilele aţintite pe ea până când nu va mai avea alte haine pe 
corp decât cămaşa de noapte roz - iar el o să facă ceea ce Îi 
spusese lui Scitovski că plănuia să facă în absenţa unor noi 
instrucţiuni: se va strecura tiptil în casă şi va căuta un azil la 
exprofesorul şi mentorul său pe toată durata războiului. Căci 
pentru el războiul va lua sfârşit. 

La unsprezece şi treizeci şi opt precis planul lui fu dat peste 
cap. Observă cum Nancy Reichman sări brusc în picioare şi 
alergă către uşa din faţă a apartamentului. Dar uşa nu intra în 
raza sa vizuală. Cu toate astea, Rolf nu avu nicio îndoială că 
sosise musâafirul, iar ea se grăbise să apese pe butonul 
interfonului ce deschidea uşa mare a clădirii. Asta însemna că 
cel aşteptat va fi sus peste câteva minute. 

Două minute mai târziu, un bărbat, îmbrăcat încă cu haina 
groasă de stradă, intră în raza sa vizuală traversând încăperea 
pentru a-i strânge mâna lui Allen Dulles. După ce îşi scoase 
haina şi i-o dădu fetei, rămase să discute cu Dulles, în picioare, 
în faţa ferestrei. Vizitatorul se potrivea cu descrierea făcută lui 
Schellenberg până în cele mai mici amănunte: doi metri 
înălţime, zvelt, în jur de treizeci de ani şi îmbrăcat impecabil 
într-un costum cu o croială de lux. 

Se făcuse deja unsprezece şi patruzeci şi unu de minute şi 
încă nu avea nicio veste de la colonelul Scitovski. _ 

Pentru Seiler sosise timpul să se hotărască. Incercă să se 
pună în locul sovieticului. Intenţia lui Scitovski fusese limpede 
precum cristalul: Ucide-l! 

Dar cum? 

Atunci îşi aminti ultimele cuvinte pe care i le adresase 
Scitovski înainte de a pleca: „Las trei arme diferite, cu muniţia 
aferentă lor, în pivniţă”. Deci numărul variantelor se redusese la 
una. Aşa că, pentru prima dată de când Scitovski îi ordonase să 
menţină o supraveghere constantă a apartamentului de peste 
Rin, Seiler îşi abandonă poziţia din faţa ferestrei de la mansardă, 
cobori scăriţa ce ducea la ultimul etaj al imobilului şi alergă pe 
alte scări până în pivniţă. Înăuntru, armele erau aşezate ordonat 
pe o masă în mijlocul camerei: un pistol, o puşcă de asalt 
automată şi o carabină. 


Vederea lor îl făcu să ezite. Avea de ales una dintre arme. 
Pistolul şi puşca de asalt ar fi cerut un atac direct asupra 
apartamentului. Respinse opţiunea. Ar fi necesitat o echipă de 
trei oameni sau cel puţin doi, numai dacă unul dintre ei ar fi fost 
Igor Scitovski. 

Cea de-a treia armă era ideală pentru un atac cu un singur 
agresor: era o puşcă de mare putere, Mauser Kar 98K, cu lunetă, 
ce dădea glonţului suficientă viteză, la ieşirea din ţeava, ca el 
să-şi îndeplinească scopul propus. O culese de pe masă ca să-i 
simtă greutatea. Era mai uşoară decât se aşteptase. Alese şi 
şase cartuşe şi le puse în buzunarul hainei. 

Dintr-odată, Seiler se simţi rău. Nodul pe care îl simţea de 
patruzeci şi trei de minute în capul stomacului îl adusese în 
starea de a-i fi greață. Pentru Seiler, care abia avea douăzeci şi 
doi de ani şi ale cărui motive de a intra în Rote Kapelle fuseseră 
pur ideologice, idealizate chiar, perspectiva de a ucide cu sânge 
rece altă fiinţă umană nu avea darul de a-i reduce suferinţa. 
Atunci se forţă să-şi amintească imagini ale atrocităților comise 
de nazişti: uciderea a cincizeci de comunişti francezi dintr-odată, 
ca răzbunare pentru un singur act terorist îndreptat împotriva 
celor care le ocupaseră ţara; masacrarea de sate întregi în Rusia 
şi Cehoslovacia; misterioasa dispariţie, în creştere ca număr, a 
evreilor din ţările ocupate de ei. Toate acestea avură darul de a- 
i reda, treptat, stăpânirea de sine. 

Două minute mai târziu, se afla din nou în faţa ferestrei din 
mansardă. Potrivi cu grijă ţeava puştii pe pervazul ferestrei şi 
începu să caute cu ajutorul lunetei apartamentul de peste Rin. 
Cei trei ocupanţi ai lui erau acum laolaltă şi discutau la numai 
câţiva metri distanţă de fereastră. Necazul era că fata stătea cel 
mai aproape de el, cu spatele spre geam, plasată astfel încât 
bloca orice tentativă de a-i împuşca pe ceilalţi doi. 

Seiler scoase muniţia din haină, băgă glonţ pe ţeavă şi îşi 
rearanjă puşca pe poziţie. 

Zece secunde mai târziu auzi un zgomot în clădire. Peste alte 
câteva secunde zgomotul se repetă. Era un sunet vag. Era 
cineva în casă. Colonelul Scitovski! Trebuie să se fi întors. Dar... 
dar dacă era el, de ce s-a făcut din nou linişte? Scitovski era un 
om impulsiv, un rus. Ar fi strigat deja la el până acum, gata de a 
sărbători triumful. 


Cât timp îi trecuseră prin minte toate aceste gânduri, ochiul îi 
rămăsese lipit de lunetă. Într-un târziu, americanca începu să se 
mişte. Odată dispărută din raza vizuală, Schellenberg şi Dulles 
rămaseră complet expuşi. Rolf Seiler ridică uşor carabina. 

Şi trase. 

Schellenberg căzu imediat. Dulles se aruncă la podea. Erau 
încă amândoi în raza vizuală. Seiler reîncărcă arma şi se pregăti 
să tragă din nou, când se întâmplară două lucruri: se stinse 
lumina din apartamentul de peste Rin şi cineva năvăli în 
mansardă. În timp ce tânărul Seiler se întoarse să înfrunte 
intrusul, se simţi placat de un uriaş al cărui avânt îl trimise 
înapoi, zburând şi turtindu-şi capul de pervazul ferestrei. Apoi, 
inconştient, Rolf Seiler se scurse pe podeaua de lemn. 

In câteva secunde, celui care-l doborâse i se alăturară patru 
poliţişti. După ce îşi recapătă echilibrul, şeful lor îşi duse imediat 
mâna la centură şi scoase lanterna. Indreptă fasciculul luminos 
către tânărul care-i zăcea la picioare sângerând abundent din 
cauza rănii de la cap. Apoi proiectă razele lanternei asupra 
restului mansardei şi-o cercetă până se convinse că nu mai 
existau alţi trăgători. 

Dar cine fusese ţinta? 

Lui Lutzelschwab îi fură de-ajuns câteva secunde pentru a 
căpăta un răspuns. Ştia Baselul ca pe propriul buzunar. 
Majoritatea clădirilor de pe malul opus erau instituţii - deţinute 
de biserică, de municipalitate, de universitate etc. - şi erau 
ocupate numai ziua. Excepţia erau o jumătate de duzină de 
imobile de locuit de pe Augustinergasse. Viceconsulul american 
locuia la etajul de sus al clădirii aflate chiar vizavi de Rheingasse 
37. Fusese îngrijorat că ea ar fi putut să fie o ţintă posibilă a 
nemților, care încercaseră deja să-l ucidă pe ambasadorul 
britanic. Îl avertizase şi pe Peter Burckhardt în legătură cu asta, 
după ce-i văzuse dansând împreună la Three Kings în timp ce 
nazistul ăla, Eggen, îi supraveghea. Şi iată, în tot acest timp ar fi 
trebuit să fie atent cu comuniştii! 

— Să aprindă cineva lumina! tună el. 

Unul dintre poliţişti execută ordinul imediat. Continuă, 
indicând cu degetul: 

— Tu şi tu. Duceţi-l la camera de urgenţă a Spitalului 
Municipal, aşteptaţi să-l panseze şi închideţi-l apoi singur în 
Lohnhof. 


Când ajunseră jos, în livingul de la intrare, Lutzelschwab 
ordonă ca doi poliţişti să rămână acolo peste noapte. Veniseră în 
Rheingasse direct din Benken, datorită obişnuitei proceduri 
poliţieneşti. Odată ce membrii celulei care participaseră la 
atacul din Benken erau, fie morţi, fie închişi, era logic ca poliţia 
să le ocupe şi baza, rapid şi discret, înainte de a se răspândi 
vestea despre incident. Obiectivul urmărit: prinderea în capcană 
a tuturor spionilor rămaşi liberi şi care ar fi dorit să ia legătura 
cu şeful lor, de acum dus dintre cei vii. 

Ultimul lucru pe care se aştepta să-l întâlnească era un asasin 
care acţiona solitar în mansarda casei... deşi Dr. Lutzelschwab 
decisese deja că nu va fi necesar să recunoască acest fapt în 
timpul cercetărilor ce vor urma întregii operaţiuni din seara 
asta. Se vor strădui toţi să participe la aceste cercetări - armata, 
Serviciul Secret, Poliţia federală - şi toţi o vor face cu o singură 
preocupare în minte: să-şi acopere spatele. Toţi eşuaseră, acolo 
unde el reuşise. Singur! 

Nu fusese însă un succes total. Cineva tocmai căzuse 
împuşcat în centrul Baselului, în teritoriul de care răspundea el. 
Nu fu capabil decât să se roage Domnului că, dacă ţinta fusese 
americanca - şi cine ar fi putut fi altcineva? - măcar să nu fi 
murit. Asta putea s-o afle imediat. 

Îl chemă pe sergentul rămas lângă el: 

— Vino. O să traversăm râul să aruncăm o privire. 


Pe malul celălalt, Nancy aprinse din nou lumina după ce 
avusese prezenţa de spirit de a cobori draperiile. Ingenunche 
lângă Allen Dulles, aflat lângă bărbatul care fusese împuşcat. 

— Cât de rău e? întrebă cu o voce care tremura de spaimă. 

Răspunsul sosi de la rănitul care se lupta să se ridice în 
picioare. 

— M-a lovit în umărul drept. M-a atins doar. 

Ea văzu cum începuse să-i curgă sângele pe mână de pe 
mâneca hainei, picurând pe covor. Ca şi cum i-ar fi înţeles 
gândul ei, bărbatul o linişti: 

— Nu-ţi face griji. O să-ţi facem rost imediat de un nou covor. 

Cu ajutorul fetei şi al lui Dulles, reuşi să se ridice în picioare. 

— Lasă-mă... - spuse ea, încercând să-i scoată haina ca să 
vadă rana. 


— Nu, o îndepărtă el brutal. Plecăm toţi de aici. Acum! Întâi 
mă duci pe mine la Burgerspital. Apoi, Nancy, îl duci pe domnul 
Dulles înapoi la hotel, unde vei rămâne restul nopţii. Desigur, 
dacă sunteţi de acord, domnule. 

Allen Dulles răspunse imediat: 

— Sunt de acord. Nancy, coboară şi porneşte maşina. Venim 
imediat. 

Peter Burckhardt se răzgândi: 

— Nu. Maşina ta e prea mică. la cheile Mercedesului din 
buzunarul din stânga al hainei. 

Ea îl ascultă. În trei minute, şeful operaţiunilor americane de 
spionaj din Elveţia şi tânărul care aducea cu Schellenberg se 
aflau pe bancheta din spate a Mercedesului. Spitalul se afla la 
mai puţin de zece minute distanţă. Burckhardt insistă ca Nancy 
să-l lase, pur şi simplu, acolo şi să plece imediat la hotel. 
„Pentru a evita complicaţii inutile”, mai îngăimase el. 

Când Allen Dulles se învoi, Nancy n-avu altceva de făcut decât 
să se supună. 


După ce soneria şi bătutul în uşă rămaseră fără rezultat, Dr. 
Lutzelschwab şi oamenii săi sparseră uşa apartamentului 
americancei şi aprinseră lumina pe care Dulles o închisese 
grijuliu cu cinci minute înainte. La o primă privire, totul părea 
normal. La o privire mai atentă însă, lucrurile nu stăteau chiar 
aşa. Pata de vin roşu din mijlocul covorului din living se dovedi a 
avea o origine diferită. Era o substanţă mult mai groasă şi 
călduţă încă. Sânge. Când traseră de draperii, aproape în 
mijlocul geamului de la fereastră observară, după o atentă 
examinare, o gaură de glonţ. După măsurători, se dovedi că era 
la 1,65 metri deasupra podelei apartamentului. 

Cam la înălţimea umărului. Cantitatea şi culoarea sângelui de 
pe covor indicau că rana nu era serioasă. 

Dar dacă Nancy era cea lovită de glonţ, unde se afla ea 
acum? 

— La dracu'! înjură Lutzelschwab şi îşi puse sieşi o întrebare: 
Dacă mă gândesc mai bine, de ce au împuşcat-o? 

Nu avea sens. 

Următoarea jumătate de oră, poliţiştii răscoliră apartamentul, 
examinând fiecare obiect, căutând o explicaţie. Nici măcar nu se 
sinchiseau că pătrunseseră pe o proprietate. Poliţia Politică din 


Elveţia era deasupra oricăror legi care protejau, cel puţin 
teoretic, cetăţenii şi rezidenții împotriva violării proprietăţii. În 
cazul americancei, intervenea şi imunitatea diplomatică. Pe de 
altă parte, era numai viceconsul şi femeie. Asta nu-i oferea prea 
mult respect din partea cercurilor oficiale elveţiene în anul 
1943.52 

Trecuse de miezul nopţii când Lutzelschwab renunţă şi se 
întoarse cu oamenii săi la sediu. Trimise imediat o înştiinţare 
tuturor forţelor locale de poliţie de a căuta americanca 
dispărută. Apoi, tocmai când se pregătea să plece acasă, sosiră 
în sediu cei doi sergenţi pe care îi însărcinase să-l întemniţeze 
pe asasinul din Rheingasse 37. Unul dintre ei se duse direct în 
biroul lui Lutzelschwab. 

— Ghiciţi cine s-a prezentat la camera de gardă a spitalului în 
timp ce-l bandajau pe tânărul bandit comunist? Tipul ăla ataşat 
Secţiei a 5-a, Burckhardt. Părea că fusese împuşcat în umăr. 

Lutzelschwab, deşi obosit până în măduva oaselor, sări de pe 
scaun de emoție la aflarea veştii. 

— Ai vorbit cu el? 

— Am încercat, dar a intervenit doctorul care-l trata. 

— | se mai acordau îngrijiri cuiva? 

— Nu. Numai băiatului ăluia, Seiler, şi tipului de la Securitate. 

— Nu mai era nimeni cu el? 

— Nu. 


* S-a dovedit că astfel de acţiuni ale poliţiei politice n-au încetat după război. 
Din contră. In 1989, a ieşit la iveală faptul că ea menținea dosare secrete - 
Fichen - asupra a nu mai puţin de nouă sute de mii de cetăţeni suspectaţi de 
a nu fi loiali Vaterlandului elveţian. Poliţiei politice i s-a dat puterea de a 
spiona cetăţenii (prin interceptarea convorbirilor, violarea corespondenţei, 
etc.) printr-un edict secret al Consiliului Federal, ce a devenit operativ în 
1951, sub pretextul de „a proteja securitatea naţiunii”. A rămas în vigoare 
până în 1990. Edictul mai dădea poliţiei posibilitatea ca, pe timp de criză 
naţională (cum era încercarea de coup d'etat a cărei definiţie a rămas extrem 
de confuză), să „acţioneze preventiv” sub forma internării cetăţenilor 
elveţieni, suspectați de  neloialitate, în lagăre, fără vreo hotărâre 
judecătorească. Denunţul făcut de cetăţenii „loiali” constituia un motiv 
suficient pentru executarea unei asemenea acţiuni. Dezvăluirea tuturor 
acestor lucruri a dus la cel mai mare scandal politic din Elveţia postbelică. Nu 
e nevoie să spun că niciun membru al instituţiilor conducătoare 
conservatoare nu a suferit vreo consecinţă serioasă. Unul dintre epilogurile 
afacerii a fost propunerea, făcută în Parlament, de a desfiinţa poliţia secretă. 
Propunerea a fost respinsă (vezi pentru o istorie completă a acestei afaceri, 
colecţia Tages Anzeiger, din Zurich.). 


— Atunci cum naiba a ajuns până acolo? 

Sergentul dădu din umeri fără să scoată vreo vorbă. De unde 
să ştie? 

Lutzelschwab se uită la ceas. Era aproape unu fără un sfert 
noaptea. Nu putea însă să renunţe. Viceconsul sau nu, tânăra 
femeie era încă membru deplin al corpului diplomatic şi era, în 
continuare, dispărută. Ştia că ea şi Burckhardt erau ceva mai 
mult decât nişte simple cunoştinţe. În definitiv, nu cu mult timp 
în urmă îi văzuse dansând împreună, ochi în ochi, la hotelul 
Three Kings. 

Scoase cartea de telefon a oraşului dintr-un sertar al biroului, 
o răsfoi, apoi formă numărul spitalului. După ce îşi declină 
identitatea şi întrebă despre Burckhardt, i se răspunse că acesta 
petrecea noaptea în spital. Ceru să-i fie transferată legătura 
către medicul din schimbul de noapte. Explică din nou cine era 
şi-i comunică că se va prezenta la spital în zece minute şi că 
dorea să-l vadă pe Burckhardt neîntârziat. Când doctorul începu 
să protesteze, Lutzelschwab închise telefonul. Era prea târziu ca 
să-şi mai bată gura cu acest căpăţânos. 


Peter Burckhardt se simţea puţin ameţit de pe urma 
sedativelor. Era însă suficient de lucid pentru a se descurca cu 
întrebările pe care Lutzelschwab i le arunca. Da, el era cel lovit 
în apartamentul americancei. Ce făcea acolo, la acea oră, mai 
ales după tot ce se întâmplase în Benken? Avea o întrevedere 
cu Allen Dulles. 

Afirmația îl făcu pe Lutzelschwab să-şi oprească tirul pentru 
câteva clipe. 

— Numai în probleme care privesc Secţia a 5-a a Statului- 
Major, adăugă Peter. 

— Ai vreo idee cine te-a împuşcat? 

— S-ar putea. 

— Ei bine, nu trebuie să mai bâjbâi în căutarea unui răspuns. 
Noi ştim cine e şi îl avem sub cheie. 

Lutzelschwab se apucă să-i explice. La sfârşit îi mai puse o 
întrebare. 

— Acum, că ştii cine a făcut-o, poate îmi explici şi mie de cea 
făcut-o? 

— Există o explicaţie care aproape că sare în ochi, replică 
Burckharat. Îl voiau pe Schellenberg şi pentru asta trebuiau să 


acopere toate posibilităţile de a-l prinde. Ştiau că generalul se 
va întâlni cu noi - adică cu colonelul Masson - în Benken. Au 
aflat însă şi de faptul că Dulles e în oraş şi au tras concluzia că 
era planificată şi o întâlnire clandestină Schellenberg - Dulles. 
Ce loc mai bun pentru a ţine o astfel de întâlnire, decât 
apartamentul viceconsulului? Aşa că, atunci când m-a văzut că 
apar, trăgătorul a presupus, destul de logic de altfel, că eu eram 
Schellenberg. 

„Are sens, gândi Lutzelschwab, şi vom descoperi totul mâine 
chiar dacă va fi nevoie să scot personal untul din ticălosul ăla de 
comunist”. 

Lutzelschwab se hotărî să nu insiste mai mult. | se părea că 
Burckhardt începuse să se epuizeze. Trebuia însă să spună un 
ultim cuvânt, pentru că acum exista cel puţin un ofiţer al Secţiei 
a 5-a care avusese suficient creier să trateze cu americanii, în 
loc de a negocia cu criminali ca Schellenberg. Incepea să-şi 
schimbe părerea despre Peter Burckhardt. Tânărul îşi asumase, 
fără îndoială, un mare risc întâlnindu-se cu americanii, în acelaşi 
timp în care şeful său, prostul ăla de Masson, era atât de 
preocupat de încheierea unei înţelegeri cu împuţiţii de nazişti. Ei 
bine, trebuia să-i dea curaj. 

— Să ştii, Burckhardt, că avem nevoie de mai mulţi tipi ca 
tine. Poţi fi sigur că, pe cât îmi va sta în putinţă, îl voi ţine pe 
Dulles la distanţă de toată povestea asta urâtă. 

— Aş aprecia asta foarte mult. 

— Unde e fata? 

— Stă peste noapte la Schweizerhof. E şi Dulles acolo. 

— O să trimit imediat un om acolo pentru eventualitatea că 
mai bântuie prin preajmă vreo puşcă rătăcită. Apropo, şoferul 
limuzinei lor a încercat să treacă prin barajul de şosea de lângă 
Benken şi s-a ales cu o împuşcătură destul de urâtă. Aşa că nu 
trebuie să ne mai facem griji în legătură cu ei. Că vorbim de 
împuşcături, ce-ţi face umărul? 

— Putea fi şi mai rău. Mi-au spus că pot să plec de aici 
dimineaţă. 

— Ai grijă de tine, Peter. Şi-ţi mulţumesc din nou pentru ceea 
ce ai făcut pentru noi în Benken. Îţi rămân dator. 

Cu asta, Lutzelschwab îşi luă rămas-bun. Peter căzu imediat 
într-un somn adânc. 


Ziua de 2 martie 1943 se încheiase, în sfârşit. Evenimentele 
acelei zile aveau să cimenteze relaţia dintre serviciile secrete 
ale Elveţiei şi Statelor Unite, cu consecinţe ample pentru ambele 
naţiuni până la terminarea războiului. În acest proces, cei doi 
membri tineri ai acestei alianţe clandestine, Nancy Reichman şi 
Peter Burckharat, aveau să se găsească curând mai aproape de 
moarte decât fuseseră până atunci. 


Partea a treia 


CAPITOLUL 21 

Incidentul care putea să îi coste vieţile - ca şi desfăşurarea 
războiului în stadiile sale finale - şi-a avut originile în primele ore 
ale zilei de 3 martie 1943. Un bărbat a sărit de la bordul unui 
vas german ce naviga pe Rin şi a înotat către mal, în dreptul 
unui sat aflat la numai câţiva kilometri distanţă în amonte de 
zona în care se afla apartamentul americancei. Odată ajuns pe 
mal, bărbatul a fost observat şi înhăţat de un grănicer elveţian. 
Sergentul de la pichetul de grăniceri unde a fost adus arestatul 
a aşteptat până la ora şapte şi treizeci de minute înainte de a 
trece la derularea procedurii normale în astfel de cazuri; a 
telefonat în Basel, folosind numărul care-i fusese indicat, şi a 
explicat situaţia. _ 

La ora opt şi treizeci, lângă pichet a tras un Citroën negru. In 
el se aflau doi oameni trimişi de Doktor Lutzelschwab. Şi-au 
prezentat împuternicirile şi ordinele scrise şi au aşteptat să se 
termine verificarea documentelor aduse de ei. 

O oră mai târziu, poliţiştii au înghesuit bărbatul cu cătuşe la 
mâini pe bancheta din spate a maşinii şi au demarat spre sediul 
lor din Basel. Acolo, el a fost lăsat să aştepte pe un scaun în sala 
reţinuţilor. Lutzelschwab a sosit la birou la ora zece. Sergentul 
de serviciu îi lăsase un bilet în care îl încunoştinţa că reţinuseră 
un bărbat - un francez sau un vorbitor de franceză, pentru că nu 
vorbise deloc în altă limbă - şi aşteptau instrucţiuni cu privire la 
ceea ce trebuiau să facă mai departe cu el. Individul refuzase 
până atunci să vorbească, insistând să discute numai cu o 
autoritate de rang înalt. 

În condiţii normale, Litzelschwab nu şi-ar fi irosit timpul cu o 
asemenea chestiune măruntă - sosirea de refugiaţi sau evadați 
din Germania şi Franţa ajunsese un fapt cotidian - dar instinctul 
îi spunea că ar fi fost bine dacă s-ar fi deplasat personal să vadă 
ce e cu acel om. 

Când intră în sala reţinuţilor, se trezi în faţa unui bărbat de 
treizeci de ani, neras, istovit şi tremurând în hainele sale pătate 
cu noroi. Începu să-l interogheze: 

— II parait que vous voulez parler avec celui qui commande 
ICI. 

— Exactement! îl aprobă înfrigurat prizonierul. 


Lutzelschwab îi explică cine era el şi-i spuse că, dacă voia să-i 
transmită ceva important, ocazia îi stătea în faţă. Acum sau 
niciodată. 

Arestatul, un bărbat scund, de numai 1,70 metri înălţime, 
mărturisi că era francez, din Strasbourg, de profesie marinar şi 
că lucrase din adolescenţă pe barjele de pe Rin, parcurgând 
fluviul pe ruta Rotterdam-Ruhr-Strasbourg-Basel de sute de ori. 
La sfârşitul anului 1942, fusese luat cu forţa de ocupanţii nazişti 
ai oraşului său natal şi dus în nordul Germaniei. Acolo i se 
dăduse să facă ceva foarte, foarte special. Probabil că 
autorităţile elveţiene erau interesate să afle amănunte despre 
această muncă. 

„Aha, îşi zise Lutzelschwab, am ajuns deja la faza guid pro 
quo...” Instinctul îl îndemnă din nou să demonstreze dorinţa de 
cooperare. 

— Presupun că trebuie să fie foarte interesant. Altfel nu ai fi 
riscat atâta, nu? Dacă ceea ce ne vei comunica se va dovedi de 
valoare pentru noi, te pot asigura, monsieur, că guvernul 
elveţian va şti să-şi exprime concret recunoştinţa. Mai ales faţă 
de un vecin din Strasbourg. 

Bărbatul păru că-şi cântăreşte cu grijă vorbele înainte de a 
continua: 

— În regulă. O să vă explic. Am lucrat în două porturi 
învecinate, la Marea Baltică, Wolgast şi Peenemünde. Locuiam 
în barăci, în Peenemunde, pe insula cu acelaşi nume. 

Lutzelschwab nu auzise niciodată de ele. 

— Am fost repartizat pe un mic vas cu aburi ce naviga de-a 
lungul țărmului. Vasul avea o singură destinaţie: portul unui mic 
oraş, de pe coasta norvegiană, numit Skien. Era ca o navetă. Din 
Peenemünde şi Wolgast, către Skien şi înapoi. Bizareria acestei 
navete consta în faptul că plecam întotdeauna din portul 
german fără niciun fel de încărcătură. lar pe drumul de 
întoarcere căram mereu un singur obiect, unul singur.” 

Şi Marinarul francez reuşise să capteze întreaga atenţie a 
elveţianului, care nu se putu abţine şi-l întrerupse: 

— Et qu'est-ce que c'était? 


53 Pentru versiunea OSS a acestei „poveşti improbabile”, vezi Richard Dunlop 
Donovan, op. cit., p. 401 şi următoarele. 


— Ce era acel obiect? repetă întrebarea marinarul. Vă spun 
eu ce era. Un butoi. Asta era tot: un singur butoi. Şi ştiţi ce era 
în butoi? Ei? 

Lutzelschwab aştepta. 

— Apă! Vă vine a crede? Un butoi cu apă?! Un singur butoi în 
fiecare călătorie! 

Lutzelschwab îl privi fix pe bărbatul din faţa lui. Un nebun. 
Trebuia să fie nebun. 

Cineva ciocăni în uşă. 

— Herein! mugi polițistul. 

Uşa se deschise doar cât să se vadă capul subofiţerului de 
serviciu. 

— Un oarecare Herr Doktor Burckhardt a venit să vă vadă, 
domnule. 

Lutzelschwab se uită la ceas. Bineînţeles. Stabiliseră noaptea 
trecută să se întâlnească aici, la ora zece. Dar, după ce păţise 
locotenentul, nu se mai aştepta ca acesta să apară. Asta 
însemna că putea să pună capăt oricărei conversații cu acest 
amărât de dement. Fără a-i arunca măcar o privire francezului, 
se ridică şi părăsi încăperea. 

Burckhardt îl aştepta în birou, palid şi cu braţul drept prins 
într-o eşarfă. Când intră, Lutzelschwab mai clătina încă din cap. 

— Ce vă nemulţumeşte? întrebă Burckhardt, amuzat de figura 
contrariată a poliţistului. 

— Vrei să auzi ceva cu adevărat trăsnit? 

— Sigur. De ce nu? 

Lutzelschwab îi povesti cuvânt cu cuvânt. Spre surprinderea 
lui, la sfârşit, locotenentul nu păru nici măcar amuzat. De fapt, 
pe faţă i se aşternuse o grimasă încruntată. Asta îl determină pe 
Lutzelschwab să spună: 

— Credeam că ai fost împuşcat în braţ, nu în cap! _ 

— Staţi aşa, replică Burckhardt. Mă obsedează o chestiune. In 
legătură cu apa. Oricât aş încerca, nu-mi pot aminti unde sau 
când, ori de la cine am auzit despre această problemă, oricare 
ar fi ea. Lasă-mă o clipă să mă gândesc. 

Burckhardt începu să caute în memorie, în timp ce 
Lutzelschwab îl privea ţintă. Apoi, brusc: 

— Sora mea! 

— Sora ta?! se miră polițistul. 

— Studiază fizica la universitate. 


— Şi ce are fizica de-a face cu povestea asta, pentru numele 
lui Dumnezeu? 

Ignorând stupefacţia de pe faţa poliţistului, Burckhardt îl 
întrebă: 

— Pot să folosesc telefonul dumitale? 

— Eşti invitatul meu. 

O prinse pe Felicitas încă acasă, exact înainte de a pleca la 
cursuri. Peter îi repetă povestea auzită de la Lutzelschwab şi o 
întrebă ce semnificaţie ştiinţifică putea să aibă. Ascultă 
răspunsul mai bine de trei minute fără a scoate o vorbă, apoi îi 
mulţumi şi închise. 

— Cred că suntem pe drumul unei descoperiri, îi spuse lui 
Lutzelschwab. 

— Care ar fi aia? Despre ce ai vorbit atâta cu sora ta? 

— Deocamdată sunt chestiuni care privesc numai Secţia a 5- 
a. Şi dacă m-aţi lăsa să-i pun câteva întrebări francezului, s-ar 
putea să ne apropiem şi mai mult de rezolvare. 

Lutzelschwab se uită furios la el. Fără a zice ceva, îl conduse 
în sala reţinuţilor. Când Burckhardt îl văzu pe nenorocit, se 
întoarse spre poliţist şi-i spuse: 

— De ce nu îi aduceţi nişte haine curate? Şi, între timp, şi o 
ceaşcă de cafea? 

În primul moment, Litzelschwab păru că ignoră sugestia. Apoi 
se hotări să dispară şi să-l lase pe locotenent singur cu 
arestatul. 

— Dr. Lutzelschwab mi-a reprodus povestea ta, începu el. 
Spune-mi, cum naiba ai reuşit să străbaţi tot drumul din nordul 
Germaniei până aici fără a fi prins? 

— Am ajuns la Rotterdam pe un alt vas de coastă, cu ajutorul 
unor francezi din echipaj. Nava lor făcea escală regulat în 
Peenemunde. Aşa am reuşit să intru în vorbă cu ei. 

Unul dintre oamenii lui Lutzelschwab intră în încăpere, ducând 
cu el o tăviţă pe care se afla o cană cu cafea şi două Wegli, 
versiunea locală a cornurilor pentru micul dejun. Burckharat 
privi în linişte cum marinarul le devorează. După ce le aşeză mai 
bine în stomac cu ajutorul cafelei, suspinând adânc, a uşurare, 
acesta continuă: 

— În portul Rotterdam mi-a fost uşor să-mi regăsesc câţiva 
tovarăşi vechi de pe vremea când munceam pe barje. Cu 
ajutorul lor am reuşit să ajung pe fluviu, până la Basel. Odată 


era cât p-aci să fiu prins în Rudesheim. Echipajul mă luase şi pe 
mine la o cârciumă. Pe drumul de întoarcere, poliţia ne-a oprit 
pentru verificări. Din fericire, niciunul dintre noi nu avea 
documente de identitate asupra lui şi toţi eram atât de beţi 
încât au preferat să ne dea drumul decât să se încurce cu noi. 

— O clipă, îl opri Burckhardt. Ai spus că vasul acesta de 
coastă făcea regulat escală în Peenemünde. 

Contrar ignoranței lui Lutzelschwab, Burckhardt ştia unde se 
afla acel orăşel. In copilărie, părinţii îl luaseră o dată cu ei în 
micul port Travemünde, în nord-estul Liubeckului, de unde 
plecaseră într-o croazieră pe Marea Baltică împreună cu familia 
unui bancher neamţ, prieten de-al tatălui său. Petrecuseră una 
din nopţi ancoraţi lângă micuța insulă Peenemünde. 

— Ce încărcătură avea el? continuă Burckharat. 

Ofiţerul elveţian se simţea în elementul său. Profita de 
apariţia neaşteptată a unei surse neobişnuite de informaţii 
ameţitoare. Francezul răspunse imediat: 

— Ciment. 

Locotenentul rumegă informaţia înainte de a da drumul 
ultimelor întrebări: 

— Şi acum, portul norvegian. Care este numele lui? 

— Skien. 

Numele nu-i spuse nimic. 

— Insă vasele cu apă proveneau din alt oraş, la nord de Skien, 
numit Rjukan, continuă neîntrebat francezul. 

— De unde ştii? 

— De la soldații înarmați care însoțeau întotdeauna butoaiele 
pe vasul nostru. 

O nouă piesă se adăuga la mozaic: soldaţi de pază înarmaţi! 

— Să ne întoarcem la Peenemünde. Ai spus că locuiai în 
baracă? 

— Da. 

— În astfel de locuinţe trăiau toţi marinarii sau numai străinii 
forţaţi să muncească pentru nemți? 

— Da. 

— Da, la care întrebare? 

— Barăcile erau pentru străini. Dar nu toţi erau marinari. Erau 
foarte multe barăci şi tot soiul de muncitori veniţi din toată 
Europa, mai ales din Est. Din Polonia. 

O altă piesă se potrivea în mozaic. 


Ajuns cu mărturisirea în acest punct, omul interogat de Peter 
păru că e pe punctul de a se prăbuşi. În acest moment, uşa 
încăperii se deschise din nou şi îşi făcu apariţia alt poliţist 
cărând cu el haine. Lutzelschwab venea în urma lui. 

— Cum îţi merge? îl întrebă el pe Burckhardt. 

Se aştepta, probabil, să primească explicaţii asupra întregii 
poveşti. Rămase însă dezamăgit. Nu i se spuse nimic. 

— Am terminat, răspunse Peter. Cel puţin pentru moment. 

Burckhardt se ridică, ocoli masa şi-i întinse mâna marinarului. 

— Mulţumesc, monsieur. Mi-ai spus nişte lucruri foarte 
interesante. S-ar putea să fie nevoie să vorbesc din nou cu 
dumneata. 

— Asta înseamnă că pot rămâne în Elveţia? întrebă rugător 
omul. 

Burckhardt îi aruncă o privire şefului poliţiei, care înclină uşor 
din cap. 

— Deocamdată, da. 

Aceste cuvinte avură darul de a aduce pentru prima dată un 
zâmbet pe faţa francezului. Strânse cu vigoare mâna 
locotenentului, o zgudui zdravăn şi-i spuse: 

— Merci bien, monsieur. Merci. Merci. 

Apoi omul lui Liitzelschwab îl luă pe marinar în custodie. 

Când se întoarseră în biroul şefului poliţiei, Burckhardt îl 
întrebă: 

— Cum ai de gând să rezolvi cazul? 

Polițistul îi răspunse pe larg: 

— În mod normal, n-am avea altă şansă decât de a-l duce la 
frontieră după-amiază, şi de a-l preda autorităţilor germane. 
Datorită unui decret emis de Berna, la 26 septembrie anul 
trecut, asta e calea oficială. De atunci se fac excepţii doar 
pentru dezertori militari, prizonieri de război evadați şi anumite 
categorii de refugiați politici.” Marinarul francez nu se 
încadrează în niciuna dintre categorii. La ora actuală, există 
milioane de muncitori străini care, ca şi el, au fost aduşi forţat în 
Germania de la începutul războiului. Mulţi au încercat să scape, 
forțând intrarea în Elveţia. Nu putem admite ca acest aflux să 
continue. Ştii la fel de bine, Burckhardt, că barca noastră e 
plină. Avem deja 73.000 de refugiaţi. Aşa că trecerea a fost 


5t Edgar Bonjour, op. cit., VI, p. 25 şi următoarele. 


oprită. Actualmente, legea ne obligă să-i trimitem înapoi în 
Germania. 

— De ce, ca să încerce mai târziu din nou, nu? 

— Nu mai încearcă. 

— Ce vrea să însemne asta? 

— Nu cred că ţi-ar plăcea să afli, răspunse instinctiv 
Lutzelschwab. Apoi se hotărî: Bine. O să-ţi spun. Datorită unei 
legi germane recente, orice muncitor străin care absentează de 
la locul de muncă mai mult de patruzeci şi opt de ore e privit ca 
sabotor. Ca atare, când e prins, primeşte automat pedeapsa cu 
moartea.” 

— Îmi pare rău. Ar fi trebuit să ştiu despre această lege nouă. 
Am fost ocupat cu alte probleme. Şi tribunalele germane se 
pretează la aşa ceva? 

— Desigur. 

— Înseamnă că acolo lucrurile merg din ce în ce mai rău. 

— Exact treaba asta o repet eu la Berna. lată de ce mă opun 
atât de vehement numai gândului de a duce negocieri cu ei, 
indiferent de problemă. După mine, l-aş pune pe Schellenberg în 
capul listei de nazişti care trebuie evitaţi precum ciuma. Cât 
timp voi trăi nu voi înţelege de ce l-a invitat şeful tău pe pământ 
helvet. 

— Uneori, ca să supravieţuieşti, trebuie să te faci frate cu 
dracul - răspunse filozofic Burckhardt. 

— Ai putea să mă scuteşti de astfel de sofisticări, Burckhardt - 
îl repezi Lutzelschwab. 

— O să încerc să nu uit. Să ne întoarcem însă la marinarul 
francez. S-ar putea să mai avem nevoie de el. Dacă aveţi nevoie 
de ceva oficial, atunci aflaţi că vorbesc acum în numele Secţiei a 
5-a a Statului-Major. 

— Atunci o să-l ţin aici o bucată de vreme. 

— Mersi. 

Burckhardt era gata să plece. Lutzelschwab se decise să 
lanseze o ultimă întrebare. 

— Înainte de a ne despărţi, îngăduie-mi să mă întorc la 
Schellenberg. Ce se va întâmpla mai departe, odată ce am 
reuşit să-i salvăm viaţa? 

— Ca să vă folosesc expresia, nu v-ar plăcea să ştiţi. 


5 Edgar Bonjour, op. cit., VI, p. 19. 


Burckhardt ştia că, la ora aceea, un mic convoi de automobile, 
ce includea Mercedesul lui Schellenberg şi două vehicule 
militare elveţiene de escortă, pline cu personal militar înarmat 
până în dinţi, sosite în Benken în cursul nopţii, părăsea 
localitatea şi se îndrepta spre o destinaţie necunoscută, în 
vederea rendez-vousului cu generalul Guisan. El vorbise mai 
devreme cu colonelul Masson la telefon, din spital, pentru a-i 
comunica şefului său că obținuse, din două surse, confirmarea 
faptului că nu există pericolul unui iminent atac german contra 
Elveţiei. Mai întâi, vorbise cu paraşutistul german, apoi, pe 
scurt, cu Allen Dulles. Nu se deranjă să-i explice lui Masson 
motivul pentru care discuţia cu Dulles fusese curmată atât de 
abrupt. Era timp pentru asta mai târziu. _ 

Răspunsul pe care i-l dădu Masson nu putea fi cordial. li 
promise să transmită informaţia generalului Guisan înainte ca 
acesta să înceapă convorbirile cu Schellenberg. Apoi se scuză că 
trebuie să închidă. Trebuia să plece peste câteva minute într-o 
călătorie către Berna, oraş în care Masson intenţiona să-i cazeze 
pe general şi anturajul său. In cursul după-amiezii, urma să 
continue drumul, însoţit numai de Schellenberg şi escorta 
militară, până la locul întâlnirii. 


Întrevederea celor doi generali, primul membru al înaltului 
Comandament al SS, celălalt comandant al armatei elveţiene, a 
fost unul dintre cele mai ciudate evenimente ale celui de-al 
Doilea Război Mondial. Pentru cetăţenii elveţieni era de 
neconceput ca generalul lor, comandantul armatei lor, să se 
gândească măcar la o asemenea întâlnire. Guisan reprezenta 
pentru ei exact opusul naziştilor. Generalul reuşise să-şi 
convingă concetăţenii că, dacă ar fi necesar, decât să se supună 
voinţei naziste, mai degrabă ar fi primul care şi-ar da viaţa 
pentru patria sa iubită. 

Acest statut unic al lui Guisan poate fi atribuit, în parte, 
faptului că, pe timp de pace, Elveţia nu are generali. Prin 
urmare, ridicarea unui ofiţer al armatei la un asemenea grad îi 
conferă acestuia un loc aparte în istoria ţării. In cazul lui Guisan, 
promovarea sa a avut loc la ora cinci, în după-amiaza de 30 
august 1939, când forul legislativ reunit al Elveţiei l-a ales 
general cu nouă zecimi din cele 460 de voturi exprimate. 
Simultan, a fost declarată mobilizarea parţială şi forţele armate 


ale ţării au fost plasate sub comanda lui. Aceste acţiuni s-au 
impus cu necesitate, în vederea protejării neutralității şi 
independenţei Elveţiei, în eventualitatea izbucnirii unui război 
general în Europa. El a izbucnit, într-adevăr, patru zile mai 
târziu, când Marea Britanie şi Franţa au declarat război 
Germaniei ca răspuns la invadarea Poloniei de către aceasta.56 

Ulterior, Guisan a făcut două mişcări care, în ochii elveţienilor, 
i-au conferit statura unui erou al războiului. Prima a avut loc la 
25 iulie 1940, o lună după capitularea Franţei, act istoric care a 
avut darul de a le inocula tuturor convingerea că întunericul 
nazist avea să coboare peste întreaga Europă. Temându-se că 
defetismul avea să pună stăpânire pe elveţieni, generalul a 
decis să regizeze un eveniment care să restabilească dorinţa 
poporului şi a armatei de a rezista forţelor totalitarismului ce 
ajunseseră să înconjoare Elveţia. Astfel, a organizat o convocare 
„secretă” a celor patru sute de ofiţeri superiori ai forţelor 
armate elveţiene, cu care ocazie le-a cerut să-şi reînnoiască 
solemn jurămintele de credinţă faţă de ţară şi faţă de modul 
democratic de viaţă pentru care luptau. Locul în care s-a ţinut 
această întrunire a fost „geheiligte Boden” - „pământul sfânt” al 
câmpiei Rutli din centrul Elveţiei, lângă Lucerna, acolo unde, în 
1291, populaţia ţărănească a cantoanelor Uri, Schwyz şi 
Unterwalden îşi declarase prima independenţa faţă de tirania 
străină.” 

Informaţiile despre Rut/irapport s-au răspândit ca focul în 
întreaga Elveţie, astfel că, la 1 august 1940, generalul Guisan a 
repetat, prin intermediul postului naţional de radio, mesajul 
transmis ofiţerilor, întregii naţiuni. Răspunsul, mai mult decât 
favorabil, primit la acest apel i-a permis ca, ulterior, să uzurpe 
rolul de conducători ai naţiunii jucat de cei şapte oameni din 
Consiliul Federal care formau ramura executivă a guvernului 
elveţian, unii dintre ei - mai ales ministrul de externe Marcel 
Pilet-Golaz - suspectaţi (corect!) de a nu fi numai defetişti, ci de- 
a dreptul progermani. 

Bineînţeles că era foarte bine să remontezi voinţa armatei şi a 
populaţiei de a rezista atacului forţelor totalitariste - din nord de 


56 Pentru biografia completă a generalului Guisan şi a rolului jucat de el şi de 
armata elveţiană în război, vezi Willi Gautschi, General Henri Guisan. Die 
Schweizerische Armeefiihrung im Zweiten Weltkrieg, Zurich, 1989, p. 541. 

5 Ibid. p 268. 


la germani, din sud de la italieni sau din amândouă direcţiile - 
dar cum putea o ţară mică precum Elveţia să supravieţuiască 
unui asemenea imens dezechilibru de forţe? 

Atunci când s-a adresat ofiţerilor săi superiori pe câmpia Rütli, 
generalul găsise deja răspunsul la această întrebare. El a venit 
sub forma angajamentului pe care şi l-a luat de a construi rapid, 
cu orice preţ, o „redută” alpină: o fortăreață montană în centrul 
Elveţiei, în care s-ar fi putut retrage principalele forţe militare în 
eventualitatea unui atac şi din care s-ar fi putut lansa un război 
de gherilă nemilos, după distrugerea tuturor căilor de transport 
şi comunicaţii ce treceau pe teritoriu în direcţia nord-sud.58 

Până în primăvara lui 1943, reduta a fost gata. În regiunea 
muntoasă din centrul Elveţiei, zonă cu o populaţie rară de numai 
trei sute de mii de locuitori, s-au înălţat adăposturi locuibile 
pentru încă trei sute de mii de soldaţi. Au fost construite grajduri 
pentru patruzeci de mii de cai şi au fost stocate haine, hrană şi 
combustibil suficiente unui efectiv de şase sute de mii de 
oameni. Proviziile şi muniţia au fost calculate astfel încât să le 
ajungă militarilor pentru a rezista unui asediu de şapte-opt 
luni.59 

Cu siguranţă că această strategie lăsa populaţia civilă în frig, 
la bunul plac al invadatorilor care, în câteva zile, ar fi pus mâna 
pe toate zonele intens populate din Elveţia. În loc să tempereze 
entuziasmul faţă de general, această perspectivă a sacrificiului 
pentru binele naţional ridică spiritul naţiunii pe noi culmi şi 
înălţă poziţia generalului Guisan cu câteva palme, până la aceea 
de Salvator al naţiunii. 

lar acum, acest Salvator avea să ia masa cu un general SS pe 
sfântul pământ al Elveţiei)! 

Prevăzându-se scandalul public care ar fi izbucnit în 
eventualitatea scurgerii de informaţii despre întrevedere şi 
căutându-se evitarea conferirii statutului de „oficială” întâlnirii, 
dacă ea s-ar fi ţinut la cartierul general din Interlaken al lui 
Guisan, s-a luat decizia ţinerii ei într-un mic restaurant - Casa de 
oaspeţi Bären - din satul Biglen, cantonul Berna. Localul avea 
reputaţia de a fi reuşit să menţină standarde culinare înalte 
chiar şi în condiţii de război. Generalul Guisan era un oaspete 
constant al restaurantului. Masson aranjase să le fie pusă la 


58 Pentru istoria conceperii şi construcţiei redutei, vezi ibid., pp. 294-328. 
5 Ibid. p. 318 şi următoarele. 


dispoziţie o mică sufragerie izolată, în spatele localului, 
începând cu ora şase a după-amiezii de 3 martie 1943. Masa 
trebuia să fie pregătită pentru şase persoane. 

Fără îndoială, masa a fost un succes. Mare parte din discuţia 
purtată a fost o frohe Unterhaltung - „conversaţie veselă” 
dusă în principal în jurul cailor, al cumpărării de case, al 
cavaleriei. Deşi la cină au fost numai şase persoane - generalul 
Guisan, generalul Schellenberg, Rittmeisterul Eggen, colonelul 
Masson şi doi adjuncţi ai ultimului - pe lângă mâncare au reuşit 
să dea pe gât o sticlă de vin alb Johannesburg 1940, trei de vin 
roşu Pommard 1937 şi 11 păhărele de lichior. După masă, au 
trecut pe şampanie, Moët et Chandon Brut, terminând rapid trei 
sticle. În jurul orei zece seara, cei doi generali s-au retras într-o 
altă cameră izolată şi au petrecut două ore între patru ochi. La 
miezul nopţii, întrevederea luă sfârşit, cu o oră mai târziu faţă 
de ora închiderii oficiale a localurilor publice, cunoscut în Elveţia 
sub numele de Polizeistunde. Proprietarul casei de oaspeţi, Herr 
Berchtold-Schneider, a adăugat la nota de plată cinci sute 
cincizeci de franci elveţieni, compensație pentru 
inconvenientele produse de această întârziere.“ Profitând de 
ocazie, toţi participanţii au semnat în cartea de oaspeţi a casei. 
Când plăti nota la plecare, Masson se răzgândi asupra 
oportunității menţionării numelor lor, aşa că rupse pagina pe 
care se iscăliseră şi o distruse. De fapt, pagina n-a fost distrusă. 
Mai târziu a constituit, alături de nota de plată în valoare de 
25.920 franci, pe care Masson, de asemenea, a neglijat să o 
distrugă, singura dovadă scrisă a prezenţei naziştilor. Masson 
luase măsuri să nu existe niciun înscris doveditor al şederii lui 
Schellenberg în Elveţia; de exemplu, el şi însoțitorii săi n-au fost 
niciodată înregistraţi la hotel. 

După miezul nopţii, automobilul generalului elveţian l-a depus 
pe acesta la cartierul său general din Interlaken, iar Masson l-a 
condus pe Schellenberg înapoi la hotelul Bellevue din Berna. A 
doua zi de dimineaţă, cele două fete din Berlin - care până 
atunci se plictisiseră teribil în acea Elveţie neutră şi sigură - au 
hotărât să-l convingă pe „Schelli” că le-ar prinde bine un pic de 
distracţie înainte de a se întoarce în capitala germană răvăşită 
de război. Aşa că se strecurară în dormitorul generalului şi îl 
treziră cu o serie de perversităţi sexuale care puteau fi puse în 


© Ibid., p. 540. 


practică numai de două fete născute şi crescute în cel mai 
decadent oraş al lumii, Berlin. Epuizat după cincizeci şi cinci de 
minute de depravare în compania celor două Fräulein îmbrăcate 
numai cu ciorapi de mătase - bunuri de mare valoare pe care 
fetele au riscat să le distrugă în timpul unora din acrobaţiile 
făcute de ele - Schellenberg a cedat imediat în faţa dorinţei lor 
de a se duce la schi. Unde? Arosa. Când? Cum. Chiar acum. 

El fu de acord, se ridică anevoie din pat şi se bălăbăni până în 
baie, înainte ca ele să născocească altceva pentru a-şi exprima 
recunoştinţa. 

La ora patru după-amiază, au reluat distracţia la hotelul 
Excelsior din Arosa, unde, imediat după sosire, li s-au dat cele 
mai bune camere din clădire, mulţumită mâinii invizibile a 
securităţii elveţiene, care luase toate măsurile pentru a nu fi 
deranjaţi cu formalităţi ca înregistrarea la hotel sau cu detaliile 
precum plata cheltuielilor. Au făcut o pauză pentru a lua cina, 
pe care au servit-o în apartamentul lui Schellenberg, şi au 
reînceput activitatea, pe care au prelungit-o târziu, în noapte, 
graţie puterilor recăpătate de pe urma şniţelelor vieneze, 
specialitatea bucătăriei hotelului, şi a aerului alpin pur ce intra 
în valuri prin ferestrele lăsate deschise, la insistenţele tânărului 
general SS. Era o practică deprinsă încă de pe vremea 
adolescenţei petrecute în Hitlerjugend. Până la urmă, 
Schellenberg şi-a consumat în pat cea mai mare parte a celor 
patruzeci şi opt de ore petrecute în Arosa.f! 

În zorii zilei de sâmbătă, 7 martie 1943, distracţia a trebuit să 
ia sfârşit. Schellenberg şi anturajul său au împachetat în grabă 
şi s-au îndreptat direct către frontiera helveto-germană. 
Aranjamente făcute anterior le-au permis să treacă graniţa fără 
a fi opriţi măcar o secundă. De acolo, o luară drept spre Berlin, 
oprindu-se doar pentru o scurtă escală de noapte în Nurnberg. 
Pe 9 martie, Schellenberg i-a prezentat raportul lui Hitler. Mai 
târziu, celor doi li s-au alăturat ministrul de externe şi ministrul 
economiei. 

Nici până azi nu se ştie cu exactitate ce s-a discutat pe 
parcursul acestui eveniment ciudat. Nu s-a păstrat niciun 


6& Pentru a explica acest comportament destul de bizar, Schellenberg i-a 
explicat managerului hotelului că avusese un deranjament stomacal şi a 
mers până într-acolo încât a cerut să-l viziteze doctorul din partea locului 
pentru a-i prescrie Opiumtrâpfe! (Gautschi, p. 544). 


protocol al convorbirilor Guisan-Schellenberg, iar generalul s-a 
comportat ulterior ca şi cum nu s-ar fi întâmplat nimic.“ 
Substanţa întrevederii a fost însă sintetizată într-un comunicat 
secret, trimis ambasadorului german în Elveţia, Otto Karl 
Kocher, de către superiorul său, ministrul de externe Joachim 
von Ribbentrop. În comunicat, Ribbentrop cita dintr-o scrisoare 
oficială, pe care generalul Guisan i-o înmânase prin curier 
personal lui Schellenberg, în Arosa, şi în care Guisan reafirma că 
el, alături de armata şi de populaţia Elveţiei, aveau intenţia de a 
apăra integritatea ţării împotriva oricărei armate străine, cu 
orice preţ, iar pentru a îndeplini această intenţie vor profita de 
pe urma topografiei speciale a teritoriului ţării. Iniţial, el îşi luase 
acelaşi angajament oral în faţa lui Schellenberg, în timpul 
discuţiilor de la Biglen. Apoi, presat pentru a-şi defini poziţia mai 
bine, Guisan l-a împuternicit pe Schellenberg să meargă şi să-i 
dea Fuhrerului cuvântul său de ofiţer că, dacă Aliaţii vor ataca 
Elveţia din sud, elveţienii se vor apăra până la ultima picătură 
de sânge - zum Letzen Blutstropfen. Mai mult, conform spuselor 
lui Ribbentrop, în timpul întâlnirii cu Hitler, Schellenberg a citat 
vorbele lui Guisan: „Deoarece Elveţia doreşte să evite orice 
posibilitate ca Germania să pornească o acţiune militară 
împotriva ei, ne gândim serios la demobilizarea unei mari părţi a 
armatei şi reorientarea forţei de muncă spre sectorul civil, 
permițându-i - bineînţeles în condiţii de strictă neutralitate - să 
contribuie indirect la mărirea potenţialului de război al 
Germaniei”. 

În afară de Ribbentrop, Hitler a mai cerut părerea şi 
ministrului economiei, Walther Funk. Ribbentrop susţine că Funk 
a fost cel care l-a convins pe Hitler că n-ar fi indicat să atace 
Elveţia, datorită serviciilor inestimabile pe care această ţară le 
furniza celui de-al Treilea Reich, acţionând ca placă turnantă 


€ La cinci zile după întâlnire, când a fost chestionat de ministrul civil al 
Apărării din Elveţia asupra zvonurilor privitoare la întrevederea pe care ar fi 
avut-o cu un general german de rang înalt la Biglen, Guisan a spus că s-a 
întâlnit, într-adevăr, cu o „personalitate” germană căreia nu-i ştia numele. 
Întrebat dacă fusese o „personalitate” politică, industrială sau militară, 
Guisan a replicat că părea să fie un militar, dar nu ştia de ce gen (Gautschi, 
op. cit., p. 548). 

5 Pentru textul original al comunicatului lui Ribbentrop către ambasadorul 
Köcher, vezi, arhivele naţionale elveţiene, BArEDI 1005/2. A se vedea, de 
asemenea, Gautschi, op. cit, p. 546. 


internaţională - Drechscheibe - în chestiunile financiare şi 
dornică fiind de a sluji drept unic furnizor important al 
Germaniei în ceea ce privea echipamentele industriale şi 
militare.“ Funk a evidenţiat că elveţienii au mers cu cooperarea 
departe. Fiul generalului Guisan era directorul unei firme ce 
confecţiona barăci de lemn ce serveau drept adăpost evreilor 
din lagărele de concentrare din Polonia! Deci, din punct de 
vedere economic, Elveţia era cel mai valoros aliat al Germaniei. 
Funk a tras concluzia că, atâta vreme cât Elveţia continua să 
coopereze - şi, mulţumită misiunii lui Schellenberg, generalul 
Guisan dăduse asigurări că aşa se va întâmpla şi în continuare 
dacă nemţii nu iniţiau vreun atac împotriva lor - ar fi o prostie să 
cauţi să schimbi acest status quo. In final, Hitler a fost de acord. 
Cu asta, orice posibilitate de a lua în consideraţie „Operaţiunea 
Elveţia” a luat sfârşit. 

Despre toate acestea n-a aflat decât o mână de elveţieni. 
Istoria a avut darul să-i divizeze şi pe aceştia pe poziţii pro şi 
contra. Polemicile cele mai aprinse s-au dus pe tema implicării 
celor din „interiorul” Serviciului Secret Elveţian. Cei din tabăra 
lui Masson au apărat acţiunea lui Guisan, susţinând că e un 
exemplu clasic de Realpolitik, fiind născută din necesitatea de a 
evita orice provocare inutilă a naziştilor şi elementul-cheie 
pentru a-l convinge pe Hitler să renunţe la orice intenţie de 
război împotriva Elveţiei. Ei pretindeau că dovada acestei 
afirmaţii a apărut la numai trei săptămâni după întoarcerea lui 
Schellenberg la Berlin, pe 22 martie 1943. În conformitate cu 
informaţiile furnizate de „Viking Line” - linia de comunicaţii ce 
permitea elveţienilor accesul la surse din înaltul Comandament 
al lui Hitler - la această dată trebuia să debuteze „Operaţiunea 
Elveţia”. Generalul Guisan nu a ordonat demobilizarea. Pe 25 
martie, după ce a fost evident că nu se întâmplă nimic 
neobişnuit la nord de frontiera helveto-germană, Masson şi 
Guisan au declarat încheierea „stării de urgenţă” şi, ulterior, au 
pretins că Schellenberg a fost cel care a avut rolul-cheie în 
„salvarea Elveţiei”.S5 


5 Vezi memoriile lui Schellenberg (Aufzeichnungen, Wiesbaden, Munchen, 
1979), p. 313 şi următoarele. De asemenea, Willi Gautschi, op. cit, p. 534. 

65 De fapt, în seara de 22 martie Aittmeisterul Eggen s-a întâlnit cu Masson la 
Zurich şi au petrecut până la miezul nopţii, bând şampanie pentru a sărbători 
faptul că, datorită intervenţiei lor, poporul elveţian a fost scutit de a bea 
„Cceaşca amară” a implicării directe în război (vezi Willi Gautschi, op. cit, p. 


Dimpotrivă, conform asigurărilor primite de locotenentul 
Burckhardt de la maiorul von Gohler şi de la Allen Dulles, cei 
aflaţi în tabăra lui Waibel ştiau că totul fusese de la început un 
bluf şi că Schellenberg îl păcălise pe Masson. Ei au privit întregul 
episod Schellenberg - Guisan ca o calmare a situaţiei şi, în 
consecinţă, au fost îngroziţi de conţinutul comunicatului lui 
Ribbentrop, care le-a parvenit în copie cu ajutorul unui 
funcţionar al ambasadei Germaniei din Berna, la numai două zile 
după ce a fost remis. Mesajul le-a întărit hotărârea de a face tot 
ce le stă în putinţă pentru a submina influenţa nazistă asupra 
Elveţiei. Această hotărâre nu ţinea numai de ideologie, ci şi de 
convingerea că o asemenea colaborare helveto-germană avea 
darul de a duce, inevitabil, la dificultăţi mari în relaţiile cu forţele 
aliate.65 

Curând s-a întâmplat exact aşa. Cauza a fost aurul. Acest 
metal era cheia necesară înţelegerii funcţionării nepreţuitei 
„plăci turnante elveţiene” şi motivul pentru care Walther Funk îi 
spusese lui Hitler că era esenţial pentru efortul german de 
război ca ea să rămână intactă şi netulburată. 


Subiectul a fost abordat, în mod surprinzător, de „omul din 
Basel” al lui Allen Dulles, în timpul unei cine luate împreună cu 
Peter Burckhardt în seara de marţi, 30 martie 1943. Cea care 
stabilise întâlnirea fusese Nancy. În ziua respectivă îl sunase pe 
locotenent mai devreme şi-i propusese să se vadă la un 
restaurant - poate la localul lui favorit, cel ţinut de văduva 
Hunziger. Burckhardt i-a răspuns că se va ocupa de rezervare. 

Când ea sosi, locotenentul se afla deja la masă şi aştepta. Era 
pentru prima dată când se vedeau din noaptea în care 

când un grup de 37 de tineri ofiţeri ai armatei elveţiene s-au reunit pentru a 
înfiinţa o organizaţie secretă destinată luptei împotriva tendinţelor de 
delăsare ce deveniseră evidente în Înaltul Comandament al Armatei şi în 
conducerea politică a ţării. Ei au jurat să se bată, chiar dacă guvernul ar fi 
ordonat armatei să capituleze în faţa naziştilor. Când au fost descoperiţi, unui 
număr de opt membri ai acestei „Conspiraţii a ofiţerilor” li s-au dat 
patrusprezece zile de „arest dur”. Făcând parte din conducere, Waibel şi 
Burckhardt s-au numărat printre ei. Ulterior, întreaga afacere a fost privită ca 
o „cruciadă a copiilor” şi amândoi ofiţerii au fost reabilitaţi şi înaintați în 
funcţii de conducere din Serviciul Secret, direcţionându-şi operaţiunile contra 
naziştilor (vezi Willi Gautschi, op. cit., p. 235 şi următoarele). 


conversaţia lui cu Dulles, avută în apartamentul ei, fusese 
întreruptă atât de brutal. Peter se ridică în picioare ca s-o 
întâmpine. 

— Eşti bine? îl întrebă ea mai întâi. 

— Da, sunt complet vindecat şi o să ţi-o dovedesc, îşi petrecu 
braţul „rău” în jurul umerilor ei, o trase aproape şi o sărută. 

— Peter! îl ocări ea, uitându-se în jur să vadă dacă îi privea 
cineva. 

Elveţiencele decente, ca şi iudeo-americancele, nu permiteau 
asemenea gesturi în public. Ignorând admonestarea «i, 
Burckhardt o ajută să-şi scoată haina şi o dădu unui chelner, 
comandându-i şi o sticlă de Döle. 

Aşteptară să li se umple paharele, după care el îl ridică pe al 
lui şi toastă: 

— În cinstea succesului răsunător al liniei Reichman- 
Burckhardt! Mulțumită aportului tău, Nancy, am avut dreptate 
considerând urgenţa din martie ca o falsă alarmă. Noi îţi 
mulţumim. 

Vorbele lui părură să o stingherească, însă ridică paharul şi 
bău alături de el. 

El îi observă stânjeneala. 

— Te preocupă ceva nou, Nancy. E o treabă oficială sau 
personală? 

— Oficială. De aceea te-am sunat. Cel puţin ăsta a fost unul 
dintre motive. 

— Bine. Atunci dă-i drumul. Sau vrei să comanzi mai întâi? 

— Hai să comandăm. Mi-e o foame de lup. 

O privi cum cercetează meniul. Purta fustă şi pulover, un 
pulover roz care evidenția faptul că e o femeie matură. Păru, 
dintr-odată, conştientă de privirea lui şi, ca să se apere, îi spuse: 

— Comandă tu, Peter. În definitiv, e restaurantul tău. 

— Friptură, cartofi prăjiţi şi salată, alese el imediat. Şi, fiindcă 
eşti moartă de foame, o să cer ca entrecâte-ul să fie cu cafe 
sauce de Paris. 

Chemă ospătarul şi-i dădu comanda. După ce acesta se 
retrase, ea începu: 

— Domnul Dulles mi-a cerut să-mi prefaţez povestea cu 
mărturisirea lui că el se află de partea ta, conştient fiind de 
dilema în care te afli, însă alţii nu te prea înghit. 


— Înainte de a afla care e „dilema”, presupun că acei „alţii” la 
care face referire Domnul Dulles se află în Washington, nu? 

— Din nefericire, nu numai în Washington. Sunt şi în Moscova. 
Şi în Londra. 

— Aha. Eh, care e problema? o întrebă el sever. 

— Aurul. 

— Care aur? 

— Aurul jefuit de nazişti şi transferat în Elveţia. 

Burckhardt se întunecă. 

— De unde a venit această informaţie? 

— De la sovietici. Au trimis-o Departamentului nostru de 
finanţe şi a ajuns direct la şef, Domnul Morgenthau. 

— De unde ştii că informaţia e autentică? 

— Nu putem şti asta. Oricum, conform sovieticilor, ea provine 
de la o sursă din „Basel, Elveţia”. N-au oferit niciun alt amănunt. 

Burckhardt se gândi imediat că oricare ar fi fost această 
sursă, ea reuşise să paseze informaţia Moscovei, prin Scitovski, 
înainte ca Lutzelschwab să pună capăt activităţii Spionului. 
Lutzelschwab informase pe scurt Secţia a 5-a asupra acestei 
afaceri. 

— În regulă. De ce îmi spui mie toată chestia asta? 

— Deoarece până când această „porcărie” - cum a denumit-o 
Mr. Dulles - nu se opreşte, ea s-ar putea dovedi dăunătoare 
Elveţiei. El a spus că această poveste e o invitaţie deschisă la 
represiuni severe şi, datorită mărimii acestor tranzacţii, n-ar 
putea face prea multe ca să micşoreze consecinţele în caz că ea 
continuă. Domnul Dulles e un prieten bun al Elveţiei. Aşa că, 
Peter, crede-mă, tot ce îţi spun e spre binele vostru. 

— OK. Accept. Dar nu prea ştiu ce pot să fac. E vorba deo 
chestiune atât de delicată, încât în ţara asta nu există mai mult 
de şase oameni care să cunoască detalii despre ea. Toţi sunt, ca 
să folosesc fraza ta, în posturi extrem de înalte. 

— Înţeleg, îl aprobă Nancy. Ultimul lucru pe care îl dorim - şi 
acum îl citez pe Domnul Dulles - este ca să întreprinzi ceva ce 
te-ar putea pune personal în primejdie. 

— Apreciez grija voastră. Asta nu înseamnă însă că am de 
gând să las povestea aşa. Inainte de a face vreun pas, Nancy, 
vreau să studiez problema mai în amănunţime. Dacă situaţia e 
atât de rea pe cât bănuiesc eu - în perspectiva faptelor şi a 
scurgerii de informaţii către sovietici - atunci să fii sigură că o să 


te anunţ foarte repede. Motivul pentru care voi face asta va fi 
încercarea de a limita mărimea stricăciunilor făcute. 

Câteva minute mai târziu, li se aduse comanda, iar o oră după 
aceea Peter o conduse acasă pe fată. Îi refuză invitaţia de a 
rămâne la o cafea. 


A doua zi de dimineaţă, la ora 7:30, Burckhardt îl căută la 
telefon pe şeful poliţiei politice. 

— Probabil că mă cauţi pentru francezul pescuit în Rin, nu? 
întrebă polițistul, imediat ce auzi glasul lui Peter. 

— Nu, dar presupun că mai e încă la dumneata. 

— Este. Cât timp va mai fi însă, nu ştiu. 

— Problema pentru care v-am sunat e mult mai serioasă. Ştiu 
că ne-aţi informat asupra afacerii Rote Kapelle, dar am nevoie 
de mai multe detalii. Prima întrebare: le-aţi înregistrat toate 
transmisiunile o perioadă mai mare de timp înainte de a-i 
lichida? 

— Nu chiar. Aproximativ două luni. Dar pentru noi totul 
însemna atunci o trăncăneală fără rost. Am făcut însă transcrieri 
complete după conţinut. 

— Bănuiesc că le mai deţineţi încă. 

— Bineînţeles. 

— Le-aţi descifrat? 

— Numai pe cele de dinaintea incidentului din Benken. Am 
avut alte probleme, mai presante. 

— Dacă v-aş putea convinge că există o mare probabilitate ca 
unele din aceste transmisiuni să conţină informaţii care s-ar 
putea dovedi extrem de compromiţătoare pentru Elveţia, aţi 
pune la lucru câţiva oameni să le descifreze imediat pe toate? 

— Poate. E vorba de o sarcină migăloasă. Aminteşte-ţi, 
Burckhardt, că am un buget limitat şi resursele umane pe care 
le am trebuie să fie îndreptate spre sarcina pentru care sunt 
responsabil şi anume supervizarea  contraspionajului din 
regiune. Dacă te referi la ceva din interiorul acestui domeniu, 
atunci te voi ajuta. 

— Ce-ar fi dacă v-aş spune că problema se referă la unul 
dintre cele mai importante acte de spionaj, în dauna Elveţiei, 
întâmplate din 1939 încoace? Şi că totul s-a întâmplat aici, la 
Basel? 

— Aş spune să vii imediat până aici. 


— O să fiu acolo în jumătate de oră. 


După ce uşile biroului lui Lutzelschwab se închiseră în spatele 
lui, Burckharat atacă imediat subiectul. 

— Ceea ce vă voi spune e strict secret. Nici măcar nu m-aş fi 
gândit să discut această problemă dacă n-ar fi trebuit să vă 
conving că descifrarea fiecărei interceptări e de cea mai mare 
importanţă. În regulă? 

— Convinge-mă, replică sec Lutzelschwab. 

— O să vorbim, în principal, despre aur. Până acum, de la 
izbucnirea războiului, naziştii au adus în Elveţia în total o 
cantitate de aur echivalentă cu peste un miliard de franci 
elveţieni. Ca să vă faceţi o idee, cantitatea fizică de aur în 
discuţie e echivalentă cu mai mult de o treime din producţia 
întregului glob pe întreaga perioadă. E aur jefuit de nazişti şi 
care ulterior a fost vândut Băncii Naţionale a Elveţiei sau a fost 
depozitat în seifurile aceleiaşi bănci în contul guvernului 
german. După depozitare, aurul era transferat, în conformitate 
cu instrucţiunile ce soseau regulat la Berna din partea 
Reichsbankului din Berlin, în conturi aurifere similare deţinute 
de alte guverne în subsolurile băncii. Receptorii principali sunt 
băncile centrale din Spania, Portugalia, România, Suedia şi 
Argentina. Aceste plăţi în aur sunt în relaţie directă cu efortul de 
război nazist. In ceea ce priveşte aurul vândut nouă, el este 
utilizat la cumpărarea de arme - mai ales mitraliere antiaeriene 
de la Oerlikon, obuze de artilerie şi mecanisme de temporizare 
din industria noastră de ceasuri - şi de maşini-unelte, 
generatoare, produse farmaceutice şi vopsele din industria 
chimică din Basel. România primeşte, via Elveţia, aur pentru 
petrol. In ce-i priveşte pe spanioli şi portughezi, aceştia cumpără 
de unde pot metale strategice - mangan, crom, wolfram - şi le 
reexportă nemților. După informaţiile primite de noi la BIS, pe 
această cale naziştii îşi procură sută la sută din mangan, 
nouăzeci şi nouă la sută din crom şi şaptezeci şi cinci la sută din 
wolfram. Fără aceste exporturi şi fără finanţarea noastră, 
producţia Germaniei de oţeluri speciale - mai ales cele foarte 
dure - necesare carcaselor obuzelor, tunurilor de artilerie şi 
aruncătoarelor de grenade ar înceta în mai puţin de două luni. 

Burckhardt făcu o pauză pentru a vedea efectul vorbelor sale. 
După chipul pământiu al omului din faţa lui era evident că până 


şi acest poliţist dur şi cinic, care crezuse că văzuse şi auzise de 
toate, era şocat. 

— Cine mai ştie despre toate astea, Burckhardt? 

— O să ajung imediat şi acolo, îşi continuă locotenentul 
relatarea sec şi precis. Turcia are o situaţie specială. Din ce am 
stabilit la BIS, se fac transferuri de aur din contul german al 
Băncii Naţionale a Elveţiei în contul băncii centrale turce, 
deschis acolo. Turcii le deschid nemților la Ankara conturi 
echivalente în valută forte - dolari, franci elveţieni, lire sterline - 
care e folosită ulterior pentru a finanța eforturile de spionaj SS 
din afara Europei, agenţii din toată lumea fiind plătiţi prin 
transferuri de bani via Turcia. 

Prin vânzarea de aur către argentinieni - vânzare realizată din 
nou, tot aici - naziştii obţin combustibil şi produse derivate 
pentru flota submarină din Atlanticul de Sud. In ceea ce-i 
priveşte pe suedezi, tovarăşii noştri întru neutralitate, ei îi 
aprovizionează pe nemți cu patruzeci la sută din necesarul de 
fier al industriei lor metalurgice. 

Făcu din nou o pauză. 

— Acum cred că aţi priceput cum stă situaţia. 

— Am priceput foarte bine, răspunse Lutzelschwab. Continuă, 
te rog. 

— Bine. Lăsaţi-mă să mă întorc puţin înapoi în timp. Pentru 
ţara noastră, această poveste extrem de neplăcută a început cu 
regele Leopold al III-lea al Belgiei. 

Lutzelschwab îl întrerupse: 

— Înainte de a continua, pentru că sunt un poliţist limitat, 
absolvent de drept, te-ar deranja să-mi explici mecanismul 
acestor transferuri? Unde e păstrat tot acel aur? 

— Aurul care aparţine Elveţiei e actualmente dispersat pe 
întregul teritoriu al ţării. Înainte era ţinut la Berna. Acum, cea 
mai mare parte a lui e depozitată în ascunzători ultrasecrete din 
Lucerna şi Zurich, ca şi din reduta alpină. Aurul păstrat aici de 
alte bănci centrale se află încă într-un adăpost subteran al 
clădirii din Berna a Băncii Naţionale. După cum probabil ştiţi, 
clădirea propriu-zisă a fost izolată de când a început războiul şi 
e păzită de o unitate specială a armatei, dotată cu cele mai 
moderne mijloace de luptă. Adăpostul e împărţit în paisprezece 
compartimente separate - cuşti de oţel. Aurul, sub formă de 
lingouri de douăsprezece kilograme, e stivuit în interiorul 


acestor cuşti. Fiecare lingou e ştampilat cu marca băncii care l-a 
turnat, siglă care garantează greutatea şi puritatea aurului 
conţinut. Pe uşa de acces a fiecărei cuşti e prinsă o listă cu 
numărul de lingouri dinăuntru şi cu numele băncii centrale de 
origine. Trei funcţionari ai băncii fac, o dată pe săptămână, turul 
tuturor acestor cuşti pentru a confirma inventarul fiecăreia. 

— Ai fost şi tu acolo? 

— Da. Una dintre cele paisprezece cuşti conţine aur 
aparţinând Băncii pentru Investiții Internaţionale. Una din 
însărcinările mele la BIS este de a verifica acel aur şi de a da 
instrucţiuni Băncii Naţionale ori de câte ori au loc depuneri sau 
retrageri de aur din depozit. 

— Cum se face asta? 

— Cum se face ce? 

— Deplasarea aurului. 

— Cu un cărucior. De exemplu, să presupunem că noi, cei de 
la BIS, vrem să cumpărăm echivalentul în coroane suedeze al 
sumei de cincizeci de milioane de dolari, contra aur. Le spunem 
celor de la Banca Naţională să pună în funcţiune căruciorul. Ei 
încarcă echivalentul sumei în lingouri de aur din cuşca noastră, 
ies cu căruciorul până la cuşca suedeză şi-l descarcă acolo. Apoi 
corectează inventarul afişat pe uşile celor două cuşti. După ce 
Berna confirmă transferul aurului, Banca Centrală a Suediei ne 
creditează contul cu coroanele. Tranzacţia e completă. Este 
exact acelaşi mecanism pe care îl folosesc şi cei de la Banca de 
Rezerve Federale din New York, în subsolurile căreia există, de 
asemenea, adăposturi ce conţin o imensă cantitate de aur 
aparţinând altor state. Ţara noastră deţine şi ea o cantitate 
uriaşă de aur acolo. Când guvernul nostru cumpără bancnote şi 
titluri americane, plăteşte în schimbul lor cu aur. Atunci, cei de 
la Banca Rezervelor Federale pun la treabă căruciorul, pe sub 
străzile New Yorkului, şi astfel aurul nostru se mută din 
adăpostul nostru, în cel al Trezoreriei americane. Aurul nu poate 
fi exportat din Statele Unite. Din 14 iunie 1941, bunurile tuturor 
naţiunilor europene aflate în State, inclusiv cele ale Elveţiei, au 
fost blocate, pe motiv de „prevenire a lichidării în Statele Unite 
a bunurilor jefuite prin constrângere şi cucerire”“. Cu alte 


67 Acest ordin a fost dat de Roosevelt în Ordonanţa Executivă nr. 8785 (vezi 

94). 


cuvinte, pentru a preveni repetarea celor deja întâmplate în 
Europa. Asta mă face să revin la regele Leopold, bineînţeles 
dacă vreţi să aflaţi tot. 

— Dacă crezi că e necesar... 

— Este. Mai ales dacă vreţi să ştiţi ce trebuie să căutaţi în 
acele interceptări, replică Burckharat, şi dacă vreţi să vă faceţi o 
idee a necazurilor pe care povestea asta le poate aduce Elveţiei. 

— Dă-i înainte. 

— Bine. Pe 26 iunie 1940, la patru săptămâni după 
capitularea forţelor armate belgiene, regele lor, ajuns prizonier 
al Wermachtului german, i-a trimis un mesaj personal lui Hitler 
prin care îl informa că, anterior izbucnirii războiului, a fost 
efectuat un transport masiv de aur aparţinând regatului belgian 
către Banque de France din Paris, pentru siguranţă. După 
informaţiile sale, aurul fusese depus într-o ascunzătoare din 
vecinătatea oraşului Bordeaux. Scrisoarea continua prin a-l în 
cunoştinţa pe Hitler că el, Leopold al Ill-lea, ar fi foarte 
recunoscător dacă Hitler ar putea face ceva în sensul returnării 
aurului către proprietarul de drept. 

Până aici, toate bune. Mai întâi, cât de mare era acea 
cantitate de aur belgian? Şi cine îl controla? Conform 
armistiţiului din 22 iunie 1940 dintre Franţa şi Germania, s-a 
convenit ca guvernul mareşalului Pétain să exercite de la Vichy 
toate prerogativele administrării civile asupra întregii Franţe, 
inclusiv asupra teritoriilor de peste mări, deci şi asupra Băncii 
Franţei. În consecinţă, în urma ordinelor lui Hitler, Berlinul a 
trimis celor din Vichy un mesaj urgent prin care solicitau detalii 
asupra aurului belgian. Răspunsul a venit imediat şi a depăşit 
evaluările nemților. După cei din Vichy, cantitatea de aur în 
discuţie se ridica la... 

Burckhardt se opri, scoase din geantă un dosar, îl deschise şi 
citi: 

— 4.944 de lăzi conţinând, în total, 221.730 kilograme de aur 
pur. In plus, Franţa mai deţinea 57.000 kilograme ale Băncii 
Naţionale a Poloniei şi 10.000 kilograme ale băncilor naţionale 
ale Luxemburgului, Lituaniei, Letoniei, Norvegiei şi 
Cehoslovaciei. 

Burckhardt închise dosarul. 

— Problema era că niciun gram din toată această masă 
enormă de aur nu se mai afla în Franţa. Cu patru zile înainte ca 


Franţa să capituleze, toată cantitatea de aur - plus cel 
aparţinând Franţei - fusese încărcată în portul Brest la bordul a 
două crucişătoare care, ulterior, au dispărut în Atlantic. Planul 
iniţial, încheiat în urma unei înţelegeri franco-britanice, 
prevedea ca aurul să iasă din Franţa pe vase de război engleze, 
cu destinaţia New York. El a fost schimbat pentru că britanicii n- 
au reuşit să sosească la timp în port. Astfel că s-a schimbat şi 
destinaţia: în loc de Statele Unite, Africa. În consecinţă, la zece 
zile după ce crucişătoarele franceze au ridicat ancora, ele au 
reapărut în portul Dakar. Dakar e oraşul din care guvernul 
francez îşi administrează teritoriile din Africa de Vest. Pentru 
dumneata, Wilhelm, îţi amintesc că Franţa controlează o şesime 
a întregului continent african, pe o zonă ce se întinde din Algeria 
şi Tunisia, în nord, până la golful Guineii în sud; din Senegal în 
est, până dincolo de lacul Ciad în vest. 

Burckhardt făcu o pauză. 

— Vă fac atent că înainte ca odiseea lui să se sfârşească aici, 
în Elveţia, aurul a străbătut aproape fiecare centimetru din acel 
teritoriu blestemat. După ce a fost descărcată în Dakar, la 28 
iunie 1940, toată cantitatea a fost pusă sub paza armatei 
coloniale franceze. Aşa a stat situaţia până la sfârşitul anului. 
Până ce naziştii au început să devină duri cu bancherii 
importanţi din Franţa şi Belgia... Noi, cei din BIS, cunoaştem 
detalii despre comportamentul nemților pentru că, în ciuda 
războiului, toţi bancherii importanţi vin la Basel periodic, la 
şedinţele consiliului de administraţie al băncii. Şi adaug că vin 
aici şi ca să mănânce ca lumea. În fine... În noiembrie 1940, 
nemţii i-au dat un ultimatum guvernatorului Băncii Franţei, 
Br_,art de Boisanger: fără tergiversări de acum înainte. Noi am 
cucerit Belgia. Toate drepturile Băncii Naţionale a Belgiei sunt 
acum ale noastre. Aurul lor e acum aurul nostru. Vrem să-l 
aducem înapoi la loc sigur. În Berlin. 

Burckhardt se uită la ceas. 

— Nu fi îngrijorat, spuse el. Aproape am terminat. În cele din 
urmă, guvernul de la Vichy a cedat pretențiilor germanilor. S-a 
considerat însă prea periculoasă aducerea aurului înapoi pe cale 
maritimă. Atlanticul devenise zonă de război, iar navele 
britanice controlau practic toată marea din largul coastei 
africane de vest. Aşa că s-a luat decizia transportării aurului pe 
uscat, prin Africa Centrală, peste Sahara, până în portul Alger de 


la Mediterana, de unde putea fi preluat de vase germane până 
la Marsilia şi apoi la Berlin, pe cale terestră. Cu aceasta, aurul a 
fost mai întâi încărcat în tren cu destinaţia Bamako, capătul 
liniei, pe malul stâng al fluviului Niger. După luni de întârziere 
datorate ploilor ecuatoriale, aurul a continuat să traverseze 
Africa, mai întâi în autocamioane şi pe urmă la bordul unei nave 
fluviale, până la Tombuctu. Din cauza lipsei de combustibil, 
aurul s-a împotmolit acolo o bună bucată de timp. Următoarea 
destinaţie: Gao, în Sudan. Cu o întârziere din ce în ce mai mare. 
De acolo, pe felii de câteva tone la transport, a fost mutat, în 
camioane sau pe spatele cămilelor, la 2.700 de kilometri nord, 
prin Sahara, până la Colomb-B'char, unde a fost reîncărcat în 
tren. De acolo, i-au mai trebuit 1.600 de kilometri până a ajuns 
în Alger. În final, a poposit pe calea aerului la Berlin, în 
adăposturile Reichsbankului. Ultima tonă a sosit în Berlin la 26 
mai 1942, acum opt luni.68 

De atunci, cea mai mare parte din cantitate a fost transferată 
în Elveţia, mai întâi în depozitul Reichsbank din seiful Băncii 
Naţionale din Berna. Apoi a fost vândut, tonă după tonă, pe 
franci elveţieni care au fost folosiţi pentru a cumpăra aluminiu 
sau motoare de la industriaşii elveţieni. O altă parte a fost 
trecută în depozitul Băncii Centrale a Suediei, aflat în subsolurile 
aceleiaşi bănci elveţiene, în schimbul coroanelor suedeze cu 


6 Pentru o socoteală detaliată a mişcărilor aurului jefuit de nemți, vezi 
Werner Rings, Raubgold aus Deutscland. Acest episod a fost unul din cele 
mai bine păstrate secrete ale războiului, atât pe timpul lui, cât şi după ce s-a 
terminat. Guvernul elveţian a interzis orice referinţă la problemă. Numai 
norocul a făcut ca, în iarna lui 1978 - 1979, un student al Universităţii din 
Berna, pe nume Peter Utz, să se împiedice de o serie de documente ce se 
aflau, din greşeală, În Arhivele Federale Elveţiene. Ulterior, descoperirile sale 
au fost prezentate la Seminarul istoric de la Berna, ţinut sub conducerea 
istoricului elveţian dr. Walter Hofer. Mult mai înainte, în 1958, am avut 
prilejul să descopăr cât de sensibil e guvernul Elveţiei faţă de această 
poveste. Am avut şansa de a primi informaţii despre afacerile helveto- 
germane cu aur, din timpul războiului, din surse americane şi am inclus unele 
materiale în disertaţia mea de doctorat la Universitatea din Basel. Când 
Consiliul Federal Elveţian, preşedenţia colectivă a Elveţiei, a aflat, a încercat 
să blocheze publicarea  disertaţiei. Profesorul Edgar Salin, şeful 
Departamentului Economic al Universităţii şi consilier al ei, a protestat 
vehement împotriva acestei ingerinţe în libertatea instituţiei şi a ameninţat 
că va face public acest protest. Guvernul a dat înapoi şi disertaţia a fost 
publicată în 1959 în formă integrală. 


care au cumpărat oţel fabricat în Suedia. Şi uite aşa, mai 
departe, până când cercul se închide. Corect? 

— Corect, răspunse, laconic, Lutzelschwab. 

— Am vorbit până acum numai de aurul jefuit de la belgieni. 
Dar naziştii au jefuit o cantitate similară din Olanda. Majoritatea 
acestui aur olandez, de fapt aproape tot, a sosit tot în Elveţia, în 
1941 şi anul trecut. Mai e aurul ceh, din care o parte a fost adus 
de nazişti la BIS. Schacht în persoană s-a ocupat de afacere. 
Asta s-ar putea să se dovedească al naibii de stânjenitor pentru 
BIS, când se va afla. 

— Cine ştie toate astea? întrebă Lutzelschwab. 

— Sigur cei trei directori generali ai Băncii Naţionale a 
Elveţiei. Ei au condus tot procesul. Bănuiesc că în afacere au 
fost băgaţi, de la început, încă cel puţin doi membri ai Consiliului 
Federal, dintre care unul e ministrul afacerilor externe, Marcel 
Pilet. Mai trebuie inclus şi şeful meu de la BIS, Per Jacobsson. Au 
existat însă şi oameni aflaţi în posturi mai puţin înalte, cum sunt 
eu, şi, se pare, un spion sovietic care lucrează în interiorul BIS. 

— Pe ce te bazezi în ultima afirmaţie? 

— Până acum, numai pe presupuneri. Însă nu poate fi o pură 
coincidenţă. Cred că e imposibil să fie cineva din Banca 
Naţională, de vreme ce... 

— Stai aşa, îl întrerupse polițistul. De unde ştii că informaţia s- 
a scurs către sovietici? 

— Pentru că ei au pasat-o americanilor. 

— Cât de multe au aflat ruşii? 

— Nu ştiu. De asta sunt aici. Cu ajutorul vostru, o să descopăr. 
Asta dacă presupunem că informaţia a fost transmisă Moscovei 
din imobilul de pe Rheingasse. 

— Şi de unde ştii că americanii ştiu? 

— Cred că ar trebui să fiţi în stare să deduceţi singur. 

— Câţi elveţieni au aflat de scurgere? 

— In ce mă priveşte, numai şeful meu din Secţia a 5-a, 
căpitanul Waibel. N-aş putea spune dacă li s-a comunicat şi 
altora din Berna. Deşi, în privinţa asta, am dubii. 

Lutzelschwab aprecie răspunsul. 

— Uite ce e, Peter, mi-ai făcut un imens serviciu că ai venit 
aici în dimineaţa asta. O să-l pun pe tânărul Sarazin de îndată la 
treabă şi o să caut să-l împrumut pe Marc Payot, un alt excelent 
criptolog din Geneva. Ei au fost cei care au spart codul ruşilor 


pentru întâia oară. Nu putem decât să sperăm că am început 
interceptările mesajelor lor suficient de timpuriu ca să punem 
mâna pe ceea ce avem nevoie. 

— Eu cred că avem şansa de partea noastră, încheie 
Burckhardt. Am aflat de informaţie abia azi-noapte şi, fiindcă 
cunosc atitudinea Rusiei vizavi de Elveţia, mă îndoiesc că ar fi 
păstrat pentru ei multă vreme o astfel de ştire. 


Două săptămâni mai târziu, descifrarea emisiunilor Rote 
Kapelle a confirmat cele mai sumbre  presimţiri ale 
locotenentului. Era totul acolo, ba chiar mai mult. A apărut şi un 
indiciu asupra sursei de informaţii. În mesaje apărea şi o 
statistică a tranzacţiilor directe cu aur dintre Germania şi 
Portugalia lui Salazar, tranzacţii mijlocite de BIS, dar în care 
elveţienii n-au avut niciun rol. Această informaţie nu putea să 
vină decât numai din interiorul BIS. 

La mijlocul lui aprilie 1943, Lutzelschwab l-a convocat pe 
Burckhardt la biroul lui pentru a-i arăta rezultatul muncii echipei 
Payot-Sarazin. Imediat după aceea, polițistul a făcut o sinteză a 
acţiunilor ce trebuiau desfăşurate în continuare. Treaba lui 
directă era de a găsi sursa scurgerii de informaţii din interiorul 
BIS. Presupunând că ar fi reuşit asta, Burckharat trebuia fie să 
se ducă după aceea la cei care conduceau Banca Naţională şi 
să-i convingă de tâmpenia modului lor de lucru - o eventualitate 
pe care Lutzelschwab o considera foarte improbabilă - fie să 
caute a-i convinge pe Aliați, mai ales pe americani, că întregul 
trafic cu aur nazist avea să fie oprit definitiv. „Chiar dacă asta 
va fi adevărat sau nu” - adăugase polițistul. 

Dar cum să găseşti sursa scurgerii? 

— De ce să nu o iei pe calea cea mai evidentă? l-a întrebat 
Lutzelschwab pe locotenent. 

— Care? 

— Du-te la şeful tău şi întreabă-l dacă putem interoga noi 
acele persoane care au acces la informaţii de genul celor 
transmise Moscovei. De fapt, asta ar fi singura cale, pentru că 
BIS se bucură de un statut asemănător cu al unei ambasade, ea 
fiind, ca atare, în afara limitei noastre de acţiune. Ca să putem 
acţiona, trebuie să fim solicitaţi. 

— Nu e o idee bună, contraatacă imediat Burckhardt. 

— De ce? 


— Deoarece chiar dacă descoperiţi cine e, ce veţi putea face 
cu el? 

— Il arestăm şi-l acuzăm de spionaj. 

— Spionaj împotriva cui? 

— Ce vrei să spui? fu contrariat Lutzelschwab. 

— Tot ce a făcut a fost să găsească uşa de acces la nişte 
informaţii confidenţiale, din interiorul BIS şi să le ofere unui 
guvern străin. O asemenea acţiune violează desigur regulile BIS. 
Nu însă şi legile elveţiene. Dacă vreţi să acuzaţi pe cineva de 
spionaj, atunci trebuie s-o faceţi împotriva BIS. În definitiv, 
personalul ei a fost cel care a cules informaţiile. 

— In regulă. N-am replică la asta. Insă nu mai putem tolera ca 
astfel de informaţii să fie pasate ruşilor. 

— Deci trebuie să găsim altă cale. Se pare că uiţi, Wilhelm, că 
ai deja pe cineva în interiorul băncii. Pe mine. 

Poliţistului îi plăcu ideea. 

— Suspectezi pe cineva? 

— Da. Pe câţiva şi mai ales pe unul. 

Deodată Lutzelschwab se lovi peste frunte. 

— Îl aveţi pe puşti! exclamă el. 

— Care puşti? 

— Cel care a tras în tine, Burckhardt. 

— Şi ce-i cu asta? 

— A intrat şi a ieşit din imobilul de pe Rheingasse aproape în 
fiecare zi. Dacă omul lor din BIS a trecut pe acolo pentru a livra, 
periodic, documente colonelului Scitovski, e foarte probabil ca 
puştiul să-l fi văzut. Poate că i-a şi vorbit. 

— Ai dreptate. 

— Bănuiesc că cei de la direcţia de personal a BIS trebuie să 
aibă fotografii ale tuturor angajaţilor, nu? 

— Desigur. Când am fost angajat a trebuit să ataşez una la 
multele acte pe care le-am completat cu acea ocazie. 

— Cine conduce direcţia de personal? 

— Un elveţian; asta pentru că cea mai mare parte a timpului 
slujba cere ca el să aibă de-a face cu secretare, funcţionari şi 
alţii asemenea. Toţi sunt localnici. De aceea, acest om trebuie 
să se descurce în Schwyzerdeutsch şi să cunoască societatea 
locală, pentru a putea verifica scrisorile de acreditare ale noilor 
angajaţi. Nu e o slujbă prea grea. Intreaga bancă are numai 115 
angajaţi. 


— Ce vârstă are? 

— Bănuiesc că în jur de patruzeci de ani. 

— Sănătos? 

— După câte ştiu, da. 

— Splendid. Înseamnă că e rezervist în armată. Foloseşte-ţi 
gradul pe care-l ai, Burckhardt, ia copii după fotografiile 
suspecţilor tăi, dă-mi-le şi eu o să le trec prin faţa lui Rolf Seiler, 
puştiul de care îţi spuneam. De fapt, ia şi dosarele de personal 
cu tine alături de fotografii. 

— Şi dacă Seiler va refuza să coopereze? 

— N-o va face. 


A fost nevoie de patru ore de interogatoriu, cinci coaste rupte 
şi două „şedinţe” de „terapie de şoc” până ca ei să obţină, trei 
zile mai târziu, un răspuns. Seiler a cedat, în cele din urmă, când 
Lutzelschwab i-a făcut cunoscut că, de la începutul războiului şi 
până atunci, în Elveţia fuseseră executaţi în secret, pentru 
spionaj, şaisprezece oameni şi el urma să fie al 
şaptesprezecelea; asta dacă nu... 

Inainte de a leşina, pentru a treia oară în ziua aceea, Seiler l-a 
indicat cu degetul pe un polonez, pe nume Stanislaus Kryzinski. 

Când Lutzelschwab i-a adus vestea, Burckhardt a ştiut 
instinctiv că puseseră mâna pe cine trebuie. Polonia devenise 
acţionară a BIS în iunie 1930, însă a trebuit să aştepte un timp 
îndelungat până să obţină reprezentare executivă, mai precis 
până în 1939, când un tânăr de la Banca Centrală Poloneză a 
fost numit în Departamentul Bancar Central al BIS. Acest 
departament supraveghea şi uneori lua parte la transferurile 
oficiale de aur din toată lumea. Pentru Burckhardt, polonezul a 
devenit prim-suspect datorită unei discuţii ivite în interiorul 
băncii, cu numai două luni înainte. Duminică, 31 ianuarie 1943, 
BBC a transmis vestea capitulării de la Stalingrad. Ca atare, la 
pauza de cafea de a doua zi, noutatea a devenit subiect de 
discuţie la ordinea zilei. La un moment dat, erau adunaţi la un 
loc şase sau şapte oameni care duceau o polemică aprinsă. Dr. 
Huelse, germanul care conducea Departamentul Bancar, şi 
Monsieur Quesnay, francezul din fruntea Departamentului 
Bancar Central, căzuseră de acord unul cu altul: dacă nemţii nu 
erau în stare să-i oprească pe bolşevici, atunci cine ar fi fost în 
stare s-o facă? Şi ce ar fi rezultat pentru viitorul capitalismului şi 


pentru viitorul instituţiilor de tipul BIS, care erau chiar în inima 
sistemului capitalist? Această opinie a provocat, spre 
surprinderea tuturor, o ieşire emoţională a unuia dintre 
subalternii lui Quesnay, polonezul, care, în apărarea sovieticilor 
şi a tuturor ideilor lor, a recitat, din memorie, un lung pasaj din 
Capitalul lui Marx. De atunci el a devenit cunoscut în interiorul 
băncii sub porecla Der rote Pole, „Polonezul roşu”. 

Deci, îl prinseseră. Pentru a fi absolut siguri, după ce a 
verificat, alături de Burckhardt, că polonezul se prezentase la 
lucru, Lutzelschwab a delegat trei dintre oamenii săi să intre în 
apartamentul lui Kryzinski. Ei au găsit o întreagă stivă de 
documente referitoare la transferurile internaţionale de aur, 
ultimul dintre ele fiind datat cu două zile înainte. Toate purtau 
ştampila „Strict confidenţial” şi toate erau scrise pe hârtie cu 
antetul BIS. 

În dimineaţa următoare, Peter Burckhardt era din nou în 
biroul lui Lutzelschwab. Primul lucru pe care l-a făcut polițistul a 
fost să-i înmâneze locotenentului mostre din materialul găsit şi 
fotografiat în apartamentul polonezului. Apoi, el scoase trei copii 
mărite după înscrisuri bătute la maşină ce sintetizau datele şi 
sumele implicate în recentele tranzacţii aurifere în care erau 
implicate Reichsbank, BIS şi Banca Naţională a Elveţiei. 

— Astea provin de la o maşină de scris portabilă Olivetti, pe 
care am găsit-o, de asemenea, în apartamentul său - îi explică 
Lutzelschwab locotenentului, în timp ce acesta citea. Arată ca şi 
cum tipul e gata să trimită un nou pachet prietenilor săi din 
Moscova, nu-i aşa? 

— Cum? se alertă Burckhardt. Aţi găsit şi acolo un emiţător? 

— Din păcate, nu. Dacă am fi găsit vreunul, am fi terminat cu 
povestea asta. L-am fi băgat în spatele gratiilor imediat, fără a 
mai avea nevoie de noi dovezi sau explicaţii. 

— Atunci cum intenţionează el să procedeze? 

— Bănuiesc că pe aceeaşi cale pe care a folosit-o întotdeauna. 
Numai că de data asta, când se va duce în Rheingasse, îl va 
aştepta o mică surpriză. 

— Nu crezi că a auzit ce s-a întâmplat acolo? 

— De unde? Am luat măsuri să nu apară nimic în presă, nici 
despre împuşcăturile din Benken, nici despre razia făcută la 
casa lor de aici. In plus, toţi cei care au legătură cu Rote Kapelle, 


aici, în Geneva sau în Lausanne, sunt fie morţi, fie închişi fără 
posibilitatea de a vorbi. 

— Sistemul funcţionează, comentă sec Burckharat. 

— Şi e de datoria mea să mă asigur că funcţionează în 
continuare. 

— Ce înseamnă asta? 

— Înseamnă că îţi aduc la cunoştinţă că polonezul cade acum 
sub controlul exclusiv al Departamentului Poliţiei Politice din 
cantonul Baselstadt şi că de acum înainte, Peter, chestiunile 
relative la persoana sa nu te mai privesc pe tine. 

— Ce facem cu răul pe care la făcut deja? 

— Asta cade în jurisdicţia ta. 

— Nu sunt sigur. S-ar putea ca ei să nu fie de acord. 

— Cine sunt „ei”? 

— Oamenii care conduc această ţară, Lutzelschwab. 


Două zile mai târziu, în zori, a fost pescuit, din Rin, un 
cadavru, la o jumătate de kilometru de Mittlerebrucke. Autopsia 
a scos la iveală faptul că decedatul ingurgitase, înainte de 
moarte, o mare cantitate de alcool. El prezenta, de asemenea, 
vânătăi neobişnuite. S-a ajuns la concluzia că bărbatul 
neidentificat se îmbătase cu o seară înainte în vreo speluncă din 
Kleinbasel şi, pe drumul spre casă, se rostogolise peste 
parapetul de pe Rheingasse şi se înecase. Poliţia a făcut 
verificările de rutină, prin barurile din zonă, în speranţa că îşi 
amintea cineva de el şi putea astfel furniza informaţiile 
necesare identificării. Rezultatul cercetărilor a fost negativ. 

Peste încă două zile, poliţiştii au primit o înştiinţare de la 
direcţia de personal a BIS prin care li se aducea la cunoştinţă că 
unul dintre angajaţii băncii era dat dispărut. Acesta nu venise 
toată săptămâna la lucru, iar încercările repetate de a-l contacta 
acasă au fost sortite eşecului. Când directorul personalului a 
venit la poliţie pentru a raporta dispariţia, cei de acolo l-au dus 
la morgă. Directorul l-a identificat imediat pe cel care lipsea în 
persoana defunctului. Când a făcut asta, el părea neobişnuit de 
nervos. lar când cei doi poliţişti care îl însoţiseră i-au propus să 
se întoarcă la bancă, pentru a arunca o privire prin dosarul 
polonezului şi a lua o fotografie a decedatului, el a devenit şi 
mai agitat. Evident, motivul agitaţiei sale era că dăduse dosarul 
locotenentului Burckhardt cu o săptămână mai înainte, sub 


interdicţia totală de a spune cuiva despre asta. Fiind un soldat 
elveţian loial, păstrase tăcerea. Ca atare, poliţiştii au început să 
suspecteze că mortul fusese împins. A urmat faptul că, în loc de 
a se înapoia la bancă, ei l-au luat pe director la sediul poliţiei şi 
au început să-l interogheze asupra relaţiei sale cu polonezul. 
Prima întrebare care i-au pus-o a fost dacă era vreunul din ei 
însurat. În final, l-au lăsat să dea un telefon unuia dintre ofiţerii 
de la banca sa, un oarecare Dr. Peter Burckhardt, care, după 
spusele lui, avea să clarifice totul. După ce l-a ascultat o 
jumătate de minut, Peter i-a cerut numărul de telefon de la care 
suna, apoi i-a spus să închidă. Un minut mai târziu, acelaşi 
telefon începu să ţârâie. Era Dr. Wilhelm Lutzelschwab. 

O oră mai târziu, cazul polonezului a fost clasat definitiv cu 
rezoluţia: „Moarte prin înec accidental. Nu sunt necesare 
cercetări”. 

Sistemul funcţiona. Scurgerii i se pusese dop. 

S-a dovedit că sistemul a funcţionat şi atunci când Burckhardt 
a încercat să meargă mai departe cu cercetările în interiorul 
structurii puterii financiare din Elveţia. A trebuit mai întâi să 
primească aprobarea superiorilor săi din Secţia a 5-a. În final, 
cei doi ofiţeri superiori i-au dat-o - Masson însă a avut ezitări şi 
a acceptat numai după ce a fost convins că americanii, care îl 
alertaseră pe Burckhardt de scurgerea de informaţii extrem de 
secrete către sovietici, nu numai că aşteptau, dar meritau chiar 
un răspuns în chestiunea intenţiilor elveţienilor legate de aur şi 
de nazişti. Pentru a avea un răspuns corespunzător, era 
imperativ necesar ca locotenentul să aibă o convorbire cu 
cineva de la terminalul receptor al transferurilor de aur către 
Elveţia. 

Acel cineva a fost Ernst Weber, preşedintele Consiliului 
Director al Băncii Naţionale. N-a fost uşor să ajungă la el. Dacă 
tatăl lui Peter n-ar fi fost preşedintele celei mai mari bănci 
comerciale elveţiene, locotenentului i-ar fi fost imposibil să aibă 
o întrevedere cu el, indiferent de motivul acesteia. Bancherului 
Burckhardt nu-i spunea nimeni „nu!” în Elveţia. De fapt, el a fost 
cel care i-a telefonat căpitanului Waibel pentru a-i comunica că 
fixase întrevederea pentru fiul său la ora două după-amiază în 
ziua următoare. Fără îndoială că a avut însemnătate şi faptul că 
Peter lucra la BIS. 


Atmosfera din Banca Naţională a Elveţiei intimida mulţi 
muritori. Stâlpii şi pardoseala erau din marmură. Pereţii erau 
căptuşiţi cu lemn închis la culoare. Funcţionarii, toţi bărbaţi, 
erau îmbrăcaţi în costume sobre, negre, şi vorbeau numai cu 
voce scăzută. Mai înfricoşător însă era că, înainte de a călca 
înăuntru, vizitatorul trebuia să-l convingă pe comandantul 
unităţii militare ce păzea clădirea că venise cu afaceri legitime. 
Ca rezultat al frecventelor vizite făcute acolo, Burckhardt n-a 
întâmpinat nicio opoziţie la intrarea în bancă. N-a simţit nici cea 
mai mică teamă când unul din uşieri i-a deschis uşa 
adevăratului sanctuar, care era biroul preşedintelui. Când trecu 
pragul încăperii, preşedintele nici măcar nu se osteni să se 
ridice din fotoliul din spatele biroului masiv, care nu avea pe el 
nici măcar o foaie de hârtie. Îi indică locotenentului să ia loc pe 
un scaun cu spătar înalt din faţa biroului şi se grăbi să-l întrebe: 

— Um was gehtes? 

Nici măcar nu-l lăsă pe Burckhardt să înceapă să-i explice 
motivul vizitei. Se grăbi să adauge: 

— Ai în total zece minute. 

După care privi semnificativ spre ceasul său. 

În următoarele opt minute Burckhardt reuşi cu greu să-i 
prezinte numai esenţa problemei. În final, îl asigură pe bancher 
că scurgerea de informaţii fusese oprită. Când Burckhardt îşi 
încheie monologul, Weber repetă prima sa întrebare: 

— De ce te afli aici? 

Burckhardt se simţi prins pe picior greşit, aşa că nu ştiu pe 
moment ce să răspundă. 

— Ei bine, continuă bancherul, dacă te simţi îngrijorat de ceea 
ce cred americanii sau ruşii, să ştii că eu nu mă simt aşa. Noi 
conducem această ţară, nu ei. Şi o conducem aşa cum vrem noi. 

— Dar, domnule, o mare parte a aurului primit din Germania a 
fost jefuit, replică, indignat, Peter. 

— Cine spune asta? Nu avem nici măcar cea mai vagă idee - 
Wir haben nicht die leiseste Ahnung® - în ceea ce priveşte sursa 
primară a aurului la care te referi. Ar trebui să ştii, Burckhardt, 
că ne e imposibil să determinăm originea aurului care ne e livrat 
de peste hotare, indiferent de unde ar veni el. Pentru un guvern 


© Acestea sunt cuvintele exacte pe care Ernst Weber, preşedintele Băncii 
Naţionale a Elveţiei, le-a folosit în 1943 când a fost pus în faţa acestei 
probleme (vezi Werner Rings, op. cit., p. 48). 


străin e floare la ureche să falsifice ştampila monetăriei de 
origine a lingourilor, să schimbe numerele inscripţionate acolo, 
să contrafacă certificatele de proprietate sau să falsifice datele 
schimbării proprietarului în certificatele veritabile. Crezi că noi, 
cei de la Banca Naţională, avem timpul sau capacitatea sau, aş 
putea adăuga, dorinţa de a verifica fiecare lingou care soseşte 
aici? Noi nu suntem poliţiştii lumii, Burckhardt. Şi nici voi. Noi, 
elveţienii, suntem într-o situaţie care necesită - nu, Burckhardt, 
pretinde! - solidaritate. Solidaritate! Ai înţeles? 

După care, preşedintele băncii se ridică, apăsând în acelaşi 
timp un buton montat pe tăblia biroului. Câteva secunde mai 
târziu, un uşier deschise uşa, aşa că Peter n-avu de ales. Se 
ridică şi ieşi. Audienţa luase sfârşit. Inainte de a dispărea pe 
uşă, Weber îi trimise un ultim mesaj: 

— E Gruss an Ihren Vater. Salutări tatălui tău. 

Ăsta era semnalul că cercul, care-l includea şi pe tatăl lui, se 
închisese. Sistemul funcţiona. Cazul era închis atât la Berna, cât 
şi la Basel. 

Dar nu şi la Washington şi Burckhardt ştia asta. Mai ştia că, 
indiferent dacă-i făcea plăcere sau nu, de el depindea controlul 
asupra stricăciunilor pentru a putea fie şi numai să mascheze 
toată porcăria. Nu prin minciună, ci prin a le distrage atenţia 
americanilor, cel puţin o bucată de vreme, către ceva de mai 
mare importanţă pentru ei. Dar ce aveau el şi cei de la Secţia a 
5-a de oferit americanilor? 

Burckhardt descoperi imediat răspunsul: marinarul francez 
pescuit din Rin! Dacă îl mai aveau... 


CAPITOLUL 22 

Primul lucru pe care l-a făcut Peter a doua zi de dimineaţă a 
fost să-l sune pe Dr. Lutzelschwab. Spre uşurarea lui, polițistul i- 
a confirmat că francezul era încă deţinut în închisoarea Lohnhof, 
amintindu-i cu drăgălăşenie „că nu-l mai putea reţine mult timp 
acolo”. Avertismentul primit l-a determinat pe Burckhardt să se 
înfăţişeze la cină la locuinţa părinţilor săi pentru a-i reaminti 
surorii lui, pe un ton nu chiar amabil, că ea promisese să se 
ocupe de o anumită problemă. Discuţia a pornit când toată 
familia trecuse la cafea. 

Remarca lui Peter, adresată lui Felicitas, îl incită pe bancher 
să intervină de îndată, din capul mesei, de unde prezida cina. 

— Despre ce francez vorbeşti? 

Peter explică, pe scurt, cazul alsacianului care primise de la 
nemți sarcina specială de a escorta un singur butoi cu apă din 
Norvegia până In Peenemünde. 

— Ce prostie mai e şi asta? întrebă tatăl lui Peter, intrigat. 

— Nu mă întreba pe mine, veni răspunsul lui Peter. Întreab-o 
pe ea. 

Arătă înspre soră-sa şi continuă: 

— Eu am întrebat-o acum o lună şi n-am primit nici până în 
ziua de azi vreun răspuns. 

— Dar ce te-a determinat s-o întrebi pe Felicitas? 

Întrebarea o irită pe fată. 

— Pentru că, dragă tată, suntem în mijlocul secolului XX. Mă 
rog, cel puţin restul lumii e. 

— Ce vrea să însemne asta? 

— Că femeile au şi ele creier. De fapt, în unele ţări sunt 
considerate suficient de inteligente pentru a vota.” 

— Ei hai, Felicitas, lasă subiectul ăsta pentru altă dată, 
interveni mama. 

— Bine, se potoli ea. Peter m-a întrebat pentru că, amintindu- 
şi de o conversaţie accidentală pe care am avut-o cândva, la 
începutul anului, legată de actuala mea muncă de la 
universitate, a avut senzaţia că istorisirea omului avea legătură 
cu fizica nucleară, cu studiul atomului. 


7 Douăzeci de ani mai târziu, populaţia masculină a majorităţii cantoanelor 
elveţiene a votat pentru acordarea drepturilor electorale femeilor. Micul 
canton Appenzel-Inner Rhoden s-a abținut până în 1990, când a fost forţat să 
adopte şi el o asemenea hotărâri prin decizie judecătorească. 


Se întoarse spre maică-sa: 

— Poate îţi aminteşti, mamă, că asta e una dintre materiile pe 
care le studiez. 

Expresia de pe faţa maică-sii dovedea că ea nu apreciase 
deloc sarcasmul din cuvintele fiicei sale. Nu scoase însă nicio 
vorbă. Felicitas continuă: 

— Acum unsprezece ani, oamenii de ştiinţă britanici au 
descoperit modul de fisiune a nucleului unui atom prin 
bombardarea cu o particulă atomică numită neutron. Prin asta, 
ei au deschis un vast câmp de cercetare. În laboratorul nostru 
de fizică din Bernoullianum există o maşină numită ciclotron, 
unul mai micuţ, care poate face tocmai această operaţie fizică. 
In comparaţie cu ceea ce se face în Anglia, Germania şi 
America, cercetările noastre din Basel nu reprezintă nici măcar 
cât negru sub unghie. Chiar şi cei de la Institutul Federal pentru 
Tehnologie din Zurich sunt cu mult înaintea noastră. De fapt, e 
şi firesc să se întâmple aşa, de vreme ce acolo şi-a început 
cercetările Einstein. 

— Ce au toate astea de-a face cu povestea lui Peter? întrebă, 
nerăbdător, bancherul. 

— Nu pot decât să presupun că are legătură cu faptul că 
nemţii lucrează la fabricarea unei noi arme. Toţi fizicienii ştiu că 
există, cel puţin teoretic, căi de a forţa nucleele atomice pentru 
a ceda o parte din enorma lor energie.” 

— Şi? 

— Ei bine, din punct de vedere teoretic, asta ar putea duce la 
o imensă explozie. Poate chiar la una necontrolabilă. 

Peste masă se aşternu tăcerea. 

— Dă-ne câteva detalii, te rog - îi sugeră fratele ei. 
_ — Are legătură cu ceea ce fizicienii numesc o reacţie în lanţ. 
În chimie, un asemenea proces se opreşte de la sine. În fizică 
însă acest fenomen nu e neapărat adevărat. Fenomenul de 
bombardament de care vorbeam ar putea crea o reacţie în lanţ 
care s-ar propaga în progresie geometrică - 1, 2, 4, 8, 16, 32, 
64... 67108864, 134217728 şi mai departe, până la infinit.72 

— Şi germanii ştiu despre asta? se interesă maică-sa. 


7” Vezi Richard Rhodes, The Making of the Atomic Bomb, New York, 1986, p. 
23 şi următoarele. 
72 Ibid., p. 28. 


— Nimeni nu ştie cu precizie cum să facă aşa ceva, mamă. 
Cel puţin până acum. Cu siguranţă însă că nemţii încearcă. 
Probabil că asta e legătura care se poate face cu marinarul lui 
Peter şi cu butoiul lui cu apă. 

Felicitas făcu o pauză şi continuă: 

— Am să încerc să explic cum. Astăzi, fizicienii cunosc faptul 
că elementul-cheie pentru a fabrica un exploziv atomic este 
uraniul... Dacă un neutron loveşte nucleul unui atom de uraniu 
se întâmplă ceva care seamănă cu începutul unei reacţii în lanţ. 
Dacă foloseşti ca ţintă o livră de uraniu, ai putea iniţia o reacţie 
în lanţ a milioane de alţi atomi, obţinând astfel o explozie 
incredibil de puternică. Dar uraniul „norma!l” nu funcţionează. 
Reacţia în lanţ devine un fiasco. E nevoie să-l „îimbogăţeşti”. 
Pentru asta, trebuie să separi un gen special de izotop al 
uraniului denumit U-235, din mult mai comunul U-238”. Una 
dintre căi e să foloseşti un „arzător de uraniu”, un sistem de 
separație care necesită folosirea unui moderator pentru a 
încetini mişcarea neutronilor din interiorul lui până la viteza 
cerută pentru a obţine separaţia. Prima dată s-a crezut că apa 
chioară ar putea fi bună pentru un astfel de proces. N-a fost aşa. 
Ca moderator funcţionează numai „apa grea”, o apă diferită din 
punct de vedere chimic şi care constă din molecule de deuteriu 
în loc de molecule de hidrogen. 

— Ne-ai năucit pe toţi, dragă, exclamă mama ei. 

— Nu contează. Problema e că „apa grea” e probabil cheia 
pentru fabricarea substanţei utilizate ca materie centrală a 
dispozitivului care poate iniţia o explozie atomică. N-am nicio 
îndoială că în acele butoaie se afla tocmai „apă grea”. 

— Cum de ştii toate astea? o întrebă maică-sa, înspăimântată. 

— După ce m-a sunat Peter, am aşteptat vizita unui profesor 
care vine de la Institutul Federal de Tehnologie, aici, o dată pe 
lună, pentru a ţine un curs de fizică nucleară. Numele lui e 
Wolfgang Pauli. E austriac, înainte de a veni la Zurich, a fost la 
Universitatea din Göttingen, unde au profesat sau au studiat 
multe nume mari din domeniu: Max Born, Enrico Fermi, Edward 
Teller, John von Neumann, Walter Elsasser, chiar şi un american, 
Robert Oppenheimer. Au plecat cu toţii de acolo pentru că 
aproape toţi erau evrei. Pauli şi Elsasser au venit în Elveţia; 
restul au emigrat în America. A rămas însă una dintre 


73 Ibid., pp. 294-297. 


personalităţile gigantice ale fizicii nucleare: Walter Heisenberg. 
Profesorul Pauli e convins că el e cel însărcinat cu proiectul care 
foloseşte apa grea din Norvegia. 

— Dar de ce din Norvegia? fu rândul lui Peter să întrebe. 

— Pentru a obţine mici cantităţi de „apă grea”, e nevoie să 
distilezi un volum imens de apă ordinară. Pentru asta, e 
necesară multă energie. Profesorul Pauli mi-a explicat că, pentru 
a obţine o tonă de apă grea pe an, trebuie o instalaţie care ar 
consuma în acelaşi an o sută de mii de tone de cărbune. Aşa 
ceva este imposibil în Germania de azi. De aceea, mi-a spus că 
povestea ta, Peter, e complet logică. Înainte de izbucnirea 
războiului, exista o singură sursă de producţie a apei grele, 
Norvegia. Locuitorii acestei ţări nu o produceau ca atare. Apa 
grea era un produs auxiliar al unui proces ce angaja electroliza 
hidrogenului pentru obţinerea amoniacului. Procesul avea şi, cu 
siguranţă, are loc, în continuare, într-un imens combinat 
electrochimie cunoscut sub numele de Uzina de înaltă 
Concentrare, alimentat cu energie electrică de hidrocentrala de 
la Vemork, un lac micut în apropiere de Rjukan, la 130 km vest 
de Oslo, în sudul Norvegiei.” 

Peter deveni nerăbdător la aflarea acestor noutăţi. 

— Am vorbit din nou cu marinarul acela după ce ţi-am 
telefonat, Felicitas, şi pot să-ţi spun că vorbele tale se potrivesc 
în întregime cu ceea ce mi-a povestit. El ridica butoaiele dintr-un 
mic port din sudul Norvegiei, pe nume Skien, iar când am făcut 
presiuni asupra lui a mărturisit că recipientele erau transportate 
în acel port, sub pază înarmată, dintr-un mic orăşel din 
apropiere, Rjukan. 


74 Pericolul conţinut de faptul că nemţii controlau instalaţia de apă grea îi 
condusese deja pe britanici la două încercări de sabotare a ei. Prima a avut 
loc în noaptea de 19 noiembrie 1942 şi a implicat aterizarea a două planoare 
cu trupe de comando britanice în vecinătatea uzinei din Vemork. Amândouă 
aparatele de zbor s-au zdrobit de peretele muntelui. Cei paisprezece 
supraviețuitori au fost capturați de forţele de ocupaţie naziste şi executaţi în 
aceeaşi zi. Pe 16 februarie 1943, R.A.F. a încercat din nou, paraşutând în 
regiune şase norvegieni, nativi ai zonei. Ei au reuşit să dezafecteze uzina, 
folosind explozibil. În orice caz, uzina şi-a reluat procesele tehnologice până 
în aprile şi, până în vara lui 1943, lucra din nou la capacitate întreagă (vezi 
Richard Rhodes, op. cit., p. 455, 457, 468). 


— E evident că filiera norvegiană e reală, Peter, dar trebuie să 
adaug că profesorul Pauli a părut contrariat când i-am 
menţionat că Peenemunde era destinaţia butoaielor. 

— De ce? 

— Pentru că, nu mai departe de săptămâna trecută, a vorbit 
la telefon cu profesorul Heisenberg, fostul lui coleg de la 
Göttingen. Acesta se afla acolo unde fusese întotdeauna de la 
începutul războiului: la Institutul Kaizer Wilhelm din Berlin. 

interveni tatăl lui Peter: 

— Asta e doar un detaliu, Felicitas. Să nu deviem de la 
subiect, mai ales că mi se pare că are implicaţii foarte serioase. 

Se întoarse către fiul său. 

— Ce intenţionezi să faci, Peter? 

— Să vorbesc de îndată cu superiorul meu, căpitanul Waibel. 
Şi, dacă va fi de acord, o să repet toată povestea cuiva care e 
mai capabil să întreprindă ceva decât oricine altcineva din 
Elveţia. 

— Şi cine ar fi această persoană? 

— Allen Dulles. 


Ca de obicei, întâlnirea cu Allen Dulles a fost aranjată de 
Nancy Reichman. De data asta însă, Dulles a fost foarte atent cu 
detaliile întâlnirii. Voia să vorbească personal cu marinarul 
alsacian. Mai mult, a insistat ca întâlnirea să fie aranjată astfel 
încât să fie ferită de priviri indiscrete. Dulles ştia că agenţi 
germani mişunau peste tot în oraş, adulmecând orice eveniment 
care i-ar fi putut interesa, iar vizita lui Dulles la închisoarea din 
Basel era cu siguranţă un astfel de eveniment. Din acelaşi 
motiv, nu dorea ca întâlnirea să se ţină la sediul poliţiei, nici la 
consulatul american sau în apartamentul vice-consulului. 

După ce se consultă cu Burckhardt, Nancy se întoarse la 
Dulles cu două propuneri. Burckhardt, care l-ar fi luat pe marinar 
cu el în Mercedes, putea, pur şi simplu, să-l culeagă şi pe Dulles 
dintr-un punct prestabilit, apoi să se plimbe prin Basel în timp ce 
americanul l-ar interoga pe arestat. Nu. Lui Dulles ideea nu i-a 
surâs. Era o situaţie prea stresantă. Marinarul putea să clacheze 
în astfel de circumstanţe. Atunci Nancy a venit cu a doua 
propunere: Ce-ar fi zis Dulles dacă s-ar fi întâlnit ca din 
întâmplare şi ar fi dat o raită împreună prin Zoo? Americanului îi 
plăcu absurdul situaţiei: era genul de rendez-vous ce părea a se 


practica în mod curent în romanele de ficţiune cu spioni, mai 
ales când aceştia operau în inima Europei Centrale. 

Fără îndoială că acesta a fost unul din motivele pentru care 
Dulles era vesel a doua zi la ora zece dimineaţa, când a ajuns în 
gara din Basel. Cel de-al doilea motiv al bunei sale dispoziţii îşi 
avea originea în faptul că era o zi de primăvară caldă, văratică 
chiar. Pentru această ocazie, Nancy îmbrăcase o rochie subţire, 
galbenă, şi era însoţită, spre deliciul şefului ei, de o tânără 
foarte frumoasă şi îmbrăcată asemănător. Dulles ezitase să-i 
dea americancei aprobarea de a o aduce pe fată cu ea. Indoiala 
i-a dispărut însă imediat ce a văzut că „femeia de ştiinţă” numai 
a om de ştiinţă nu arăta. 

Felicitas asigura deplasarea de la gară într-o maşină Alfa- 
Romeo roşie, decapotabilă. Automobilul având doar două locuri, 
Dulles s-a trezit curând înghesuit între cele două fascinante 
tinere, îmbrăcate - cel puţin după standardele elveţiene - foarte 
îndrăzneţ. El purta un costum închis la culoare şi pălărie, aşa că 
spectacolul prezentat de cei trei era cel puţin extravagant, 
departe de regulile stabilite de american. De cum s-au urcat în 
maşină, privirile tuturor trecătorilor au fost atrase către ei. De 
data asta însă, Dulles nu se sinchisea de postura în care se afla. 
Cinci minute le-au fost suficiente pentru a ajunge la Grădina 
Zoologică din Basel. Parcarea din faţa intrării era aproape goală. 
Excepţia o făcea un Citroen negru. 

După ce Felicitas a plătit taxele de intrare - insistase să facă 
asta pentru că se considera gazda americanilor - au început să 
se plimbe în jurul unui eleşteu plin de păsări flamingo. Au trecut 
apoi pe lângă zebre şi girafe. Toate animalele beneficiau de un 
cadru cât mai apropiat de cel de origine. Grădina era un 
ansamblu de roci, iazuri şi copaci - mulţi copaci. Deşi mică, dacă 
era raportată la cele din Londra sau Berlin, era cunoscută în 
Europa ca o bijuterie, ca o minune aflată în mijlocul unui mare 
centru urban. 

Pacea din acest parc fu deodată sfâşiată de o cacofonie de 
glasuri. Era ora mesei pentru foci şi lei de mare. Când cei trei se 
apropiară de gardul iazului, văzură un îngrijitor stând pe stânci 
şi aruncându-le în apă peşti. Multe astfel de creaturi ale mării îşi 
loveau aripioarele una de alta, încercând să atragă atenţia 
asupra lor pentru a primi un nou peşte. De partea cealaltă a 
micii întinderi acvatice, dincolo de gard, bucurându-se şi ei de 


soare şi de spectacolul animalelor, se aflau trei bărbaţi: Peter 
Burckhardt, Dr. Wilhelm Lutzelschwab şi marinarul francez. 

— Sunt acolo, şopti Nancy. 

Dulles privi în direcţia lor şi nu fu deloc încântat de ceea ce 
văzu. 

— Cine e bărbatul înalt, în costum închis la culoare? îi ceru el 
răspunsul americancei. 

— Nu ştiu, răspunse ea, evident tulburată. 

— Ştiu eu, interveni Felicitas. E de la Staatsanwaltschaft, nu 
ştiu cum se spune în engleză, şi tuturor celor din Basel le e frică 
de el, pentru că e şeful Poliţiei Politice. 

— Atunci trebuie să fie Wilhelm Lutzelschwab, replică Dulles. 

Ştia foarte bine că, în timp de război, poliţia politică din 
Elveţia se ocupa cu contraspionajul. | se întinsese oare o 
capcană? 

Peter îi observase de cum sosiseră. Sesizând ceva în 
neregulă, se grăbi să le iasă în întâmpinare. Cuvintele pe care le 
adresă americanului demonstrară că îşi dăduse seama de 
motivul ezitării lui Dulles: 

— Cel de-al treilea bărbat, domnul Dulles, îl are în grijă pe 
prizonier şi numai cu ajutorul lui s-a putut aranja această 
întâlnire. E în întregime, subliniez, în întregime, ostil naziştilor şi 
simpatizează deplin cu cauza Aliaților. Mi-a dat cuvântul de 
onoare că, în ceea ce-l priveşte, această întrevedere nu va fi 
consemnată nicăieri. 

— Ştie cine sunt eu? întrebă Dulles. 

— Desigur. 

— Şi a înţeles despre ce-i vorba? 

— Nu cred. 

— Va insista să afle? 

— Nu neapărat. Depinde... 

— De mine, întrerupse Dulles. Se numeşte Lutzelschwab, nu? 

— Corect. Îi place să i se spună Doktor Lutzelschwab. 

— Bine. E-n regulă în ceea ce mă priveşte. Să mergem, 
încheie Dulles. 

Se îndreptară cu toţii către cei doi bărbaţi rămaşi pe loc. După 
prezentări, Dulles îl trase imediat deoparte pe poliţist şi începu o 
conversaţie susţinută cu el, care dură mai bine de cinci minute. 
Indiferent ce i-a spus, reuşi să-l convingă pe acest om, a cărui 
datorie specială era de a opri genul de activitate a americanului, 


spionajul pe pământ helvet. Datorită violentului său antinazism, 
Lutzelschwab era dispus să închidă ochii în ce priveşte această 
afacere. Ba, puterea de convingere a americanului îl făcu chiar 
un aliat tăcut al omului OSS din Elveţia. În plus, americanul reuşi 
să cimenteze o relaţie cu el, promiţându-i poliţistului că îi va 
furniza dovezi compromiţătoare ale activităţii unuia dintre cei 
mai importanţi agenţi germani din Basel, un avocat aflat în 
slujba concernului |. G. Farben. 

După ce se întoarseră la grup, Dulles trecu imediat la treabă. 
Le propuse să se despartă. li sugeră poliţistului, dacă acesta n- 
avea nimic împotrivă, s-o ia pe Nancy, iar el împreună cu ceilalţi 
să facă un mic tur al grădinii. Nu se deranjă să explice motivul 
pentru care dorea să-l însoţească şi sora lui Peter. Lutzelschwab 
se decise să nu întrebe nimic şi-i propusese americancei să intre 
la restaurant şi să bea împreună o cafea pe terasa de pe care se 
putea vedea tot parcul. 

O oră mai târziu, cei patru apărură pe treptele ce duceau 
către terasă. Lutzelschwab se grăbi spre ei pentru a-şi prelua 
prizonierul ca să-l ducă înapoi la închisoare. Fără niciun cuvânt, 
îl luă pe marinar de braţ şi porni cu el pe trepte, în jos. 
Scuzându-se grăbit, Peter fugi după ei. 

— Wilhelm, întrebă el când îi ajunse din urmă, ce se va 
întâmpla acum cu acest om? 

— N-am de ales. Legea spune să-l trimit peste graniţă la 
douăzeci şi patru de ore după intrarea ilegală în Elveţia, iar eu 
am încălcat deja această lege ţinându-l aici atâta vreme. Aşa că 
mi-e teamă că... 

— Inţeleg. Trebuie să scapi de el. 

— Da. 

— Ei, sunt căi şi căi, Wilhelm. 

— Ce dracu’ vrea să însemne asta, Burckhardt? 

— Mai întâi o întrebare: peste care graniţă ai de gând să-l 
trimiţi? 

— Cea germană, fireşte. 

— Dar el e francez. Din Alsacia. 

— Aşa e. Deşi ştii foarte bine că nemţii au reclamat odată că 
Alsacia şi Lorena sunt teritoriile lor. Şi ce-i cu asta? 

— lată ce. După cum ştii, moşia noastră din Benken se 
învecinează cu Alsacia. 

— Şi ce dacă? 


— Ce-ar fi să mi-l dai în custodie acolo, ca să-l strecor peste 
graniţă în Franţa? 

— Ştiu ce ai de gând, Burckhardt, dar atâta vreme cât 
semnezi de primire, poţi să te speli cu el pe cap. 

— O să semnez orice e nevoie. 

— Atunci o să-l livrez personal în Benken astă-seară la şase. 

— O să fiu acolo, încheie Peter. Apoi meditativ: Pentru un om 
lipsit de scrupule ca tine, Wilhelm, câteodată mă surprinzi. 

Astfel că, în cursul acelei zile, Lutzelschwab scăpă de un 
prizonier, iar proprietatea familiei Burckhardt câştigă încă un 
servitor pe durata războiului. 

Peter se întoarse la grupul de pe terasă. Se apropia de prânz 
şi Dulles le propuse celor doi tineri elveţieni să rămână la dejun 
şi promise că, de data asta, va plăti el. Odată aşezaţi la masa la 
care rămăsese Nancy, Dulles chemă ospătăriţa şi comandă o 
sticlă de Fendant la gheaţă. Următoarele patruzeci şi cinci de 
minute, la rugămintea lui, Felicitas îi ţinu acelaşi curs despre 
fizica nucleară, uraniu şi apa grea pe care-l ţinuse în faţa 
părinţilor ei la cină, în Riehen. Din când în când, Dulles îşi făcu 
însemnări pe spatele listei de bucate a restaurantului. Prânzul 
sosi sub formă de mici sendvişuri cu sparanghel, somon afumat, 
salam şi şuncă, urmate de tarte umplute cu cremă de lămâie, 
căpşuni şi cremă Mocca. Singurul minus la acest dejun elveţian 
perfect a fost cafeaua, un surogat făcut din cicoare. 

La ora unu, dejunul a luat sfârşit. Dulles îşi consultă lista cu 
orarul trenurilor pe care o purta întotdeauna la el şi îşi mărturisi 
intenţia de a prinde trenul de unu şi patruzeci şi şapte către 
Berna. La un semn cu ochiul făcut de fratele ei, Felicitas anunţă 
că o va însoţi pe Nancy la consulat. Peter rămase să-l conducă 
singur pe Dulles la gară. Când au ajuns acolo, locotenentul 
propuse o nouă cafea. Dulles acceptă, aşa că Peter parcă 
Mercedesul şi cei doi se îndreptară către bufetul gării. După ce 
comandară, Burckhardt ridică problema afluxului scurgerii de 
aur nazist către Elveţia. Începu prin a-i mulţumi americanului 
pentru faptul că le transmisese elveţienilor informaţiile obţinute 
de sovietici. Adăugă că ulterior cercetase problema şi, din 
păcate, informaţiile se dovediseră corecte. 

— Continuă încă să vină aur? îl întrebă Dulles. 

Burckhardt preferă să nu răspundă. In loc de asta, zise: 


— Aceste chestiuni sunt în mâinile câtorva oameni sus puşi 
ale căror atitudine şi orizonturi nu sunt împărtăşite de restul 
conaţionalilor mei. 

— Inţeleg foarte bine, Peter. Dar e foarte posibil ca 
majoritatea concetăţenilor mei să nu înţeleagă. Acelaşi lucru e 
valabil pentru unii, poate chiar pentru majoritatea celor ce deţin 
posturi înalte în Washington. Orizontul şi atitudinea lor sunt 
destul de simple şi pot fi reduse la o frază: Cei care cooperează 
cu inamicul nu pot fi trataţi ca prieteni. 

Dulles făcu o pauză şi continuă: 

— Atitudinea mea e moderată datorită cunoştinţelor şi 
admiraţiei mele pentru ţara ta, Peter. Ca şi unor chestiuni 
practice, aşa cum au fost evenimentele de azi. O să fac tot ce- 
mi stă în puteri să liniştesc apele în privinţa implicării voastre 
comerciale şi financiare alături de nazişti, dar tu şi colegii tăi 
trebuie să fiţi conştienţi că influenţa mea la Washington e destul 
de limitată. O să încerc să amân scandalul în ce priveşte ţara ta, 
dar cam asta e tot. 

Se uită apoi la ceas. 

— Apropo, cred că ar trebui să plec. 

Burckhardt îl conduse la tren. Când Dulles puse piciorul pe 
scara vagonului, îşi aminti ceva şi-l întrebă pe locotenent: 

— Spune-mi, cunoşti din întâmplare pe cineva de la compania 
producătoare de încălţăminte Bally? 

— Da. Pe unul dintre copiii fondatorului. Am făcut şcoala 
împreună. 

— Ştii ceva despre „orizontul şi atitudinea” lui, aşa cum 
frumos ai spus? 

— Da. Le împărtăşeşte pe ale mele. 

— Te-ar deranja dacă l-ai înştiinţa că o să-l contactez în 
curând? 

— Nu, deloc. 

— Ţi-aş rămâne recunoscător. 

Dulles se urcă în tren. Imediat un conductor închise zgomotos 
uşile. La unu şi patruzeci şi şapte fix, trenul de ora unu şi 
patruzeci şi şapte spre Berna se puse în mişcare. 

A ajuns la destinaţie exact, la paisprezece şi cincizeci şi opt 
de minute. De la gară, Dulles a fost luat de un şofer al 
ambasadei şi, zece minute mai târziu, se afla în sediul 


ambasadei. În mai puţin de o oră transmise un scurt mesaj 
codificat sediului OSS din Washington: 


De la 110 către 109. Statut: strict secret. Text: Tocmai am 
vorbit cu un muncitor francez care a trecut Rinul din 
Germania în Elveţia. Mi-a spus următoarea poveste 
improbabilă. A relatat că a fost forţat să lucreze ca paznic la 
un butoi cu apă din Rjukan, în Norvegia, până în insula 
Peenemünde în Marea Baltică. Sfârşit.” 


Cei de la OSS îi dăduseră lui Dulles codul 110. Receptorul 
mesajului, cu numărul de cod 109, nu era altul decât şeful 
activităţilor de spionaj american pe timpul războiului, generalul 
William J. Donovan. Reflectând atitudinea cam uşuratică arătată 
la Basel şi, probabil, din cauza lipsei de cultură ştiinţifică - avea 
doar cunoştinţe solide de limbi străine”, Dulles nu-i dădu 
mesajului caracterul de prioritate absolută, deşi îi conferise 
indicativul „strict secret”. În consecinţă, mesajul a stat necitit pe 
biroul lui Donovan câteva săptămâni, până la întoarcerea 
acestuia din Africa de Nord, unde coordonase programul de 
penetrare a spionilor aliaţi în Sicilia, acţiune premergătoare 
invadării acestei insule, în iulie, acelaşi an. 

Din acest motiv, abia în august Donovan a comunicat mesajul 
mai departe, omului însărcinat cu cercetarea şi dezvoltarea în 
OSS, un chimist şi inventator pe nume Stanley Lovell, cunoscut 
în sânul organizaţiei sub numele de „Dr. Moriarty”. Orice 
chestiune legată de ştiinţă trecea automat prin mâinile sale. 

Cronicarul rolului lui Donovan şi al OSS în război descrie, ce s- 
a întâmplat mai departe, astfel”: Stanley Lovell medită asupra 
raportului în cămăruţa sa din South Building. Cunoştea că în 
Rjukan exista o imensă uzină hidroelectrică. Singurul tip de apă 
care merita atâta efort de pază era apa grea, utilizată în 
exploziile atomice. Lovell bănuia că la Peenemunde naziştii 


75 Richard Dunlop, op. cit., p. 401. 

75 Vezi Leonard Mosley-Dulles, A Biography of Eleanor, Allen and John Foster 
Dulles and Their Family Network, New York, 1978. După ce a absolvit 
Universitatea Princeton şi înainte de a îmbrăţişa cariera diplomatică, Allen 
Dulles a predat engleza în diverse locuri, precum Allahabad, Shanghai, 
Canton şi Beijing. 

7 Richard Dunlop, op. cit., p. 401. 


concepeau o bombă atomică. Se grăbi să se ducă în biroul lui 
Donovan şi-i aruncă pe tăblia biroului un teanc de hărţi. 

— Bill, începu el, s-ar putea ca asta să aibă o importanţă 
vitală. 

O hartă înfăţişa localizarea insulei Peenemünde în Baltica; 
cealaltă, coasta nordică a Franţei. Pe cea de-a doua, Lovell 
punctase unele localizări curioase, fotografiate de avioanele 
Aliaților, semănând cu pistele de schi, curbate la ambele capete. 
De la vest de Boulogne până la sud de Cherbourg, aceste bizare 
piste păreau orientate spre oraşele britanice Londra, Bristol, 
Birmingham şi Liverpool. 

— Ce vrei să spui? îl întrebă Donovan. 

Lovell îi explică: 

— Acest amărât de muncitor francez ne-a lămurit de unde 
vine apa grea şi, mai important, locul în care fizicienii germani 
lucrează la conceperea unei bombe ce angajează fisiunea 
nucleară. Toate spusele lui se potrivesc de minune. 

— Se potrivesc la ce? 

— La o catastrofală victorie nazistă. Aşa se explică traseele de 
schi. Nemţii vor să atace Marea Britanie de pe aceste bizare 
puncte de lansare, cu o nouă armă. 

Donovan îi ordonă lui Lovell să zboare la Londra şi să-l 
informeze pe şeful european al OSS, David Bruce, în legătură cu 
suspiciunile sale. După întrevederea cu Lovell, Bruce s-a întâlnit 
imediat cu lordul Portal de la Royal Air Force şi cu generalul Carl 
Spaatz de la U.S. Air Force. Aviația R.A.F. a lansat un atac masiv 
cu bombe asupra insulei Peenemunde în ziua de 17 august 
1943. A fost unul dintre cele mai devastatoare raiduri aviatice 
din cursul războiului. În acest atac au murit o mie de germani, 
mulţi dintre ei tehnicieni şi oameni de ştiinţă, iar insula a fost 
scoasă din circulaţie. Atacul a distrus uzinele experimentale 
producătoare ale prototipurilor rachetelor V1 şi V2, întârziind 
apariţia acestor arme pe cerul Angliei până în iunie 1944. 

Dar facilităţile de fabricare a unei bombe atomice au rămas 
intacte... datorită unui amănunt care-l va obseda mai târziu pe 
Allen Dulles şi anume că nu au existat niciodată asemenea 
posibilităţi în Peenemünde. Apa grea nu a fost niciodată 
descărcată în Peenemünde, ci în portul învecinat, Wolgast, de 
unde era transportată pe calea ferată până la Berlin, la Institutul 
Kaiser Wilhelm, unde dintotdeauna fusese concentrată 


cercetarea germană în domeniul nuclear.'* Lovell ar fi putut să- 
şi dea seama de asta în momentul în care Dulles îi semnalase 
aparentul scepticism al profesorului Pauli observat de Felicitas 
Burckhardt în conversațiile cu el. N-a sesizat însă nimic. Aşa se 
face că eforturile lui Heisenberg, îndreptate spre afirmarea ţării 
sale ca primă deţinătoare de bombă atomică, au continuat 
neabătute şi neobservate în timp ce efortul american de spionaj 
era îndreptat spre alte chestiuni.”? 

Una dintre aceste orientări a vizat un complot intenţionând 
asasinarea patronului lui Heisenberg, Adolf Hitler, şi în care 
filiera Reichman-Burckhardt a jucat un rol cheie. 


78 Ibid., p. 402 

7 Precum evidențiază Richard Rhodes în a sa istorie a creării bombei 
atomice: „Unul dintre misterele celui de-al Doilea Război Mondial a fost 
absența unui efort american de spionaj susținut îndreptat spre descoperirea 
limitei la care progresaseră nemţii în producerea bombei atomice” (op. cit., 
p. 605). 


CAPITOLUL 23 

Unul dintre factorii de mică importanţă - neglijabil, chiar - 
care a avut un rol în geneza acestui proiect nebunesc, 
asasinarea lui Adolf Hitler, poate fi atribuit aceluiaşi excentric 
om de ştiinţă al OSS care a fost la originea bombardării insulei 
Peenemünde, Stanley Lovell. N-a avut nicio legătură cu 
eforturile lui Lovell de a-i împiedica pe nemți să dezvolte 
proiectul superarmei şi pare hazliu prin comparaţie cu proiectul 
final. 

Acest factor s-a datorat faptului că departamentul R&D*! al lui 
Lovell nu era responsabil numai cu analizarea ştiinţifică a 
datelor brute de spionaj - cum erau cele conţinute în telegrama 
lui Dulles referitoare la  misterioasele butoaie cu apă 
transportate prin apele Nordului, ci era însărcinat şi cu crearea 
de produse exotice pentru uzul agenţilor din teren, de la 
cerneală invizibilă pentru mesaje secrete, până la camere de 
luat vederi camuflate în cutii de chibrituri şi la lumânări făcute 
jumătate din ceară şi jumătate din explozibil.% O altă invenţie - 
şi aici apare în scenă Dulles - era un pantof destinat să ascundă 
mesaje. Oamenii lui Lovell descoperiseră o tehnică prin care o 
talpă de pantof putea sluji de adăpost unui mesaj de dimensiuni 
mari. Lovell a reuşit să-i ducă prototipul pantofului lui Dulles, la 
Berna, în primăvara lui 1943, cu ajutorul Rezistenței franceze. 
Tot el i-a sugerat lui Dulles să găsească o cale de a-l fabrica în 
Elveţia şi apoi de a-l folosi pentru a comunica cu puţinii agenţi 
OSS din Germania şi Franţa ocupată. 

Acesta era motivul întrebării curioase pe care i-o pusese 
Dulles lui Peter Burckhardt pe scara vagonului, la plecarea din 
Basel, după întâlnirea de la Grădina Zoologică. Foarte curând 
după acea zi, Dulles a vizitat sediul firmei Bally din Elveţia, în 
Schâneward, un mic orăşel la douăzeci şi cinci de mile distanţă 
de Zurich. Nu numai că Bally a fost de acord să producă 
pantoful lui Lovell, dar, cu ajutorul conducerii, comis-voiajorii 


% Întregul episod şi-a atins punctul culminant în ianuarie 1944 la Berna, unde 
Dulles s-a întâlnit cu grupul ce conspira lichidarea lui Hitler (vezi Richard 
Dunlop, op. cit., p. 450). 

81 Reserch and Development (n.tr.). 

82 Vezi Richard Dunlop, op. cit., p 377 f. Aici, Donovan e citat referindu-se la 
Lovell ca fiind „geniul meu diavolesc”. Cu greu se poate evita concluzia că 
Lovell ar fi putut fi modelul omului de ştiinţă ce-i furniza jucăriile ingenioase 
lui James Bond în romanele lui lan Fleming. 


firmei au fost convinşi să ajute OSS. Ei purtau deja, în toamna 
lui 1943, prin Germania şi Franţa ocupată, mesajele scrise pe 
hârtie sau pânză şi introduse la locul lor în pantof, înspre şi 
dinspre Elveţia. 

Unul dintre primii oameni care au profitat de acest serviciu 
elveţian de curierat a fost un membru al Cercului de la Kreislau, 
din Prusia Orientală, unica forţă supraviețuitoare importantă din 
interiorul Germaniei care dorea îndepărtarea Fuhrerului. Acest 
episod a luat naştere în urma unei colaborări helveto-americane 
în domeniul informaţiilor, care, încă de la începuturile ei, a avut 
parte de asistenţa unui purtător al sutanei, unul dintre cei mai 
mari teologi ai secolului XX, Karl Barth. Elveţian până în măduva 
oaselor - mai mult, chiar un nativ al Baselului - încă de la 
început, cariera lui Barth a avut interferenţe cu Germania, cu 
universităţile nemţeşti şi cu teologi germani.* Deşi primise 
educaţia religioasă la Berna, a petrecut unele semestre şi la 
universităţi germane - Berlin, Tubingen şi Marburg. Tot în 
Germania, în anii 1920, la Göttingen, universitate ce devenea 
centrul ştiinţei nou-născute a fizicii nucleare moderne, Barth a 
fost recunoscut ca o personalitate de prim rang a teologiei 
secolului XX. In 1921, în ciuda faptului că nu avea niciun titlu 
academic, el a fost chemat să fie profesor acolo şi i s-a dat 
catedra de teologie reformată. În 1926, s-a mutat la 
universitatea din Munster, iar în 1930 la universitatea din Bonn, 
unde a stat până în 1935, când a fost azvârlit de nazişti din 
instituţie şi din ţară. În decurs de trei zile de la anunţarea 


83 În 1926, Barth a primit şi cetăţenia germană, datorită poziţiei sale sociale, 
în Prusia, de profesor la Universitatea Münster (vezi Eberhard Busch, Karl 
Barths Lebenslauf. Nach seiner Briefen und autobiographischen Texten, 
München, 1976, p. 189) 

8% Printre aceştia erau: Paul Tillich, Rudolph Bultmann şi Martin Buber, trei 
dintre giganții teologiei secolului XX, ca şi filosofii Martin Heidegger şi Karl 
Jaspers (care s-a mutat de la Heidelberg la Universitatea din Basel, datorită 
strămoşilor evrei ai soției lui). Dar contactele lui Barth se extindeau şi la 
personalități conducătoare, ca şi la „simpli pastori” ai Bisericii Luterane şi ai 
celei Reformate pe tot cuprinsul Germaniei (vezi Busch, Karl Barths 
Lebenslauf; şi versiunea engleză a lucrării, Karl Barth, His Life from Letters 
and Autobiographical Texts, Philadelphia, 1977). 

85 Câţiva ani mai tîrziu, Facultatea de Protestantism din Münster i-a acordat 
titlul de doctor în teologie, „datorită multelor şi variatelor sale contribuții la 
revizuirea problematicilor religiei şi teologiei”. În 1937, naziştii i-au forţat pe 
cei din facultate să-i anuleze acest doctorat. 


izgonirii sale din Bonn, Consiliul cantonal din Basel l-a invitat pe 
Barth să ţină cursuri la o catedră pe care a creat-o imediat în 
cadrul universităţii din oraşul natal. Prin aceasta, Elveţia a 
câştigat sau, mai bine spus, a recâştigat pe unul dintre 
intelectualii de marcă ai acestui secol, în timp ce nemţii au 
reuşit să-şi creeze un adversar ce nu avea să înceteze cu 
protestul vehement împotriva nazismului până la distrugerea 
completă a acestui regim.%% Cu mult înainte de izbucnirea 
războiului, atitudinea sa tranşantă în privinţa acestui subiect, 
care, în anumite ocazii, l-a pus în conflict chiar şi cu autorităţile 
elveţiene, a făcut din el un catalizator al tuturor forţelor 
antinaziste din Elveţia, ca şi a celor din interiorul Germaniei, 
aderenţi ai aşa-numitei Biserici Confesionale.* Mulţi dintre ei au 


86 Ar fi o prostie să încerci să sintetizezi învăţăturile teologice ale lui Karl 
Barth într-o notă de subsol a unui roman! În definitiv, munca lui a constat din 
mai mult de nouă mii de pagini, de două ori mai multe decât cele din Summa 
lui Toma de Aquino, cu care un papă l-a comparat pe Barth. E suficient dacă 
spunem că, după ce a fost implicat în „teologia dialectică” în anii 1920, el s-a 
întors din ce în ce mai mult la tradiționala ortodoxie creştină. Cartea sa de 
căpătâi este Kirchliche Dogmatik, iar prima propoziţie dă tonul întregii opere: 
„Problema dogmaticii e reflecţia elementară asupra Cuvântului Domnului, 
rostit în revelaţie şi în scris în Sfânta Scriptură de profeţi şi apostoli”. 
Reflecţiile sale l-au condus la a-l pune pe Isus Hristos „în inima” teologiei sale 
până la treapta la care el atribuie „Cuvântul Domnului” lui Isus. (Hans Urs 
von Balthazar, teologul catolic care a trăit, de asemenea, la Basel, a numit 
aceasta: „Concentrare Cristologică”, a cărei formulare de bază poate fi găsită 
în lucrarea lui Barth, Anselm. Fides Quaerens Intellectum.) Conform 
cuvintelor lui Barth, „Relaţia Între Dumnezeu şi om, despre care discursul 
creştin vorbeşte ca fiind, în forma sa pură, predica religioasă, este în sine 
Cuvânt. Nu devine Cuvânt prin rostirea lui de către om; este Cuvânt de la 
începuturi” (vezi Eberhard Busch, op. cit., p. X, 153-155, 173; Georges 
Casalis, Karl Barth, Garden City, New York, 1963. 

87 Biserica Confesională a fost fondată în 1933, de pastorul luteran Martin 
Niemăller, luându-şi numele de la faptul că îşi baza opoziţia faţă de Hitler şi 
de „creştinii germani” pe mărturisirea credinţei în Isus ca unic Domn şi sursă 
religioasă. Ulterior, Niemâller a fost internat într-un lagăr de concentrare 
nazist. Unul dintre diferendele majore pe care Barth le-a avut cu 
conducătorii Bisericii Confesionale s-a axat pe atitudinea lor faţă de evrei. El 
a adus acuze Bisericii că s-a luptat pentru sine, „pentru libertatea şi puritatea 
ideilor ei, în timp ce a păstrat tăcerea asupra tratamentului aplicat evreilor... 
şi asupra multor altora împotriva cărora profeţii Vechiului Testament ar fi 
protestat” (Karl Barth zum Kirchenkampf, Beteili-gung-Mahnung-Zuspruch, 
Basel, 1956, p. 34). În ce-l priveşte, Barth a scris continuu scrisori 
conducătorilor de Biserici din alte ţări, cum ar fi episcopul Bell din Chichester, 
episcopul Eidem din Uppsala, Marc Boegner din Paris, cerându-le să ajute la 


putut să-şi facă auzite vocile în Theologische Existenz heute, o 
publicaţie teologică elveţiană, înfiinţată la mijlocul anilor '30 şi 
la care Barth era cofondator. La Basel soseau regulat vizitatori 
din partea Bisericii Protestante din Germania, iar Barth se ocupa 
permanent de acordarea de burse la Universitatea din Basel 
studenţilor cărora li se refuzase admiterea în universităţi 
germane din cauza opţiunilor lor politice, de găsire de slujbe 
emigranților germani şi găzduirea în casa sa a nearienilor$, şi 
toate astea într-o ţară în care puţini erau străinii invitaţi la cină! 

După 1 septembrie 1939, toate acestea au luat sfârşit. 
Granița helveto-germană a fost închisă tuturor, cu excepţia 
câtorva călători ale căror deplasări peste hotare fuseseră 
aprobate oficial de regimul nazist. Karl Barth era acum izolat de 
confrații săi protestanți din Germania, cu o singură excepţie: 
Dietrich Bonhoeffer, pastorul luteran din Berlin, o figură de 
marcă în Biserica Confesională şi, în acelaşi timp, asociat la 
Cercul de la Kreisau - ultima forţă rămasă, în interiorul 
Germaniei, în violentă opoziţie politică cu Hitler. Spre uimirea lui 
Barth, el s-a arătat la Basel de trei ori în 1941: pe 4 martie, 31 
august şi 19 septembrie. Prezenţa lui a fost posibilă datorită 
faptului că Abwehrul german (oficial, Divizia de Informaţii 
Militare a  lInaltului Comandament German care, deşi era 
însărcinată special cu contraspionajul, era şi foarte activă în 
„ofensiva” informațiilor străine) i-a oferit lui Bonhoeffer 
documente de călătorie, act făcut din ordinul direct al ofițerului 
care din 1935 era şef al Abwehrului, amiralul Canaris. 

Canaris era un om foarte ciudat. În afara Germaniei era privit 
ca un om deosebit de periculos datorită serviciului său secret, 
care funcţiona bine şi-i furniza lui Hitler informaţii nepreţuite. În 
acelaşi timp, el îi tolera, îi proteja şi, câteodată, îi încuraja pe 
conspiratorii antinazişti, atât din Abwehr, cât şi din afara lui.% 
Comportamentul lui a fost relevant în cazul mişcării de 
rezistenţă din interiorul Germaniei. Aşa cum îi explica Allen 


primirea evreilor În ţările lor (vezi Eberhard Busch, op. cit., p. 226, 271 şi 
următoarele; Casalis, op. cit., p. 57.) 

88 începând din 1936, Barth a stabilit contacte şi cu neteologi care 
deveniseră nepopulari în Germania, printre care Thomas Mann şi pianistul 
Rudolph Serkin. Era ca şi cum Barth purta un război de unul singur contra 
regimentului hitlerist. 

8? Allen Dulles, Germany's Underground, pp. 70-72. 


Dulles lui Nancy Reichman: „Abwehrul lui Canaris a furnizat 
conspirației facilităţile tehnice, liniile de comunicaţie, contactele 
cu alte ţări, acoperirea sub care puteau să opereze conspiratorii 
individuali. Cei din Cercul de la Kreisau au furnizat spiritul şi 
ideologia politică”.% Capii acestor conspiratori au fost aristocrați 
prusaci, precum contele Helmuth von Moltke, şi lideri politici, ca 
pastorul Dietrich Bonhoeffer. 

În conformitate cu Barth, când Bonhoeffer a apărut la Basel, 
„mi-a vorbit de planul formării unui guvern militar care, mai întâi 
de orice, ar opri trupele germane... pe fronturile din teritoriile 
ocupate şi ar începe negocierile cu Aliaţii de pe această bază. 
Imi amintesc limpede uimirea lui Bonhoeffer când i-am spus că 
eu cred că e imposibil ca Aliaţii să accepte aşa ceva”.*! Barth 
anticipase termenii capitulării pe care Aliaţii urmau să îi impună 
Germaniei. In momentul acela însă, se părea că nu-i convinsese 
pe Bonhoeffer şi pe partenerii săi într-ale conspirației. 

Acest aspect a devenit şi mai clar la sfârşitul lui 1943, când 
Barth a primit un mesaj urgent pe microfilm care-i fusese 
strecurat, via Olanda, de soţia elveţiancă a unui pastor din 
Biserica Reformată Olandeză, aflat în contact cu grupul 
Bonhoeffer. Ei i se permisese intrarea în Elveţia, pentru a 
participa la funeraliile mamei sale. Mesajul era clar: se 
terminase cu orice călătorie a lui Bonhoeffer în Elveţia. Motivul? 
Heinrich Himmler şi Gestapoul strânseseră dovezi privind 
sprijinul dat de Canaris activităţilor antinaziste. În consecinţă, 
din ordinul direct al Fuhrerului, Abwehrul/ fusese desfiinţat." 
Cercul de la Kreisau rămânea intact, dar fără a mai avea 
mijloace pentru păstrarea legăturilor cu exteriorul şi pentru a 
mai primi ajutorul lui, atât de necesar atingerii obiectivului 
principal: eliminarea lui Adolf Hitler şi instalarea unui nou regim 
în Germania. Mesajul prezenta un prieten al lui Bonhoeffer, 
membru şi el al Cercului de la Kreisau. Fiind ataşat al 
Departamentului Externelor din Berlin, el avea acces la 
documentele de călătorie. intenţiona să vină în Elveţia la 


% Ibid., p. 81. 

91 Citatul provine dintr-o scrisoare expediată de Barth lui J. Glenthoj, datată 7 
septembrie 1956 (vezi Eberhard Busch, op. cit., p. 315). 

92 Cei patru oameni importanţi ai Serviciilor Secrete germane, incluzându-l 
aici pe amiralul Canaris, au fost ulterior executaţi pentru trădare (Ibid., p. 
80). 


începutul lui noiembrie şi să-l contacteze pe Barth pentru a-i 
cere ajutorul în stabilirea unor legături cu cele mai înalte 
autorităţi posibile ale Aliaților, preferabil cu americanii. Datorită 
situaţiei extrem de delicate din interiorul Germaniei, asemenea 
legături trebuiau stabilite cu maximă precauţie. Numele 
trimisului era Adam von Trott zu Solz%. 


Luni, 16 noiembrie 1943, secretara de la BIS a lui Peter 
Burckhardt îi comunică, având o voce ce indica respectul şi 
uluiala, că profesorul Karl Barth dorea să-i vorbească. 

— Peter Burckhardt la telefon, Herr Professor, spuse el 
imediat ce se stabili legătura telefonică. 

— Te întrebi, probabil, de ce te-am sunat, începu Barth. 
Pentru început, îţi spun că familia mea şi a ta au legătură una cu 
cealaltă de multă vreme. Bunica din partea mamei era o 
Burckhardt. Ea a fost favorita mea. Fratele ei mai vârstnic, Hans 
Burckhardt, a fost naşul meu. Ah, doamne, deşi sunt amândoi 
morţi de multă vreme, le păstrez încă o amintire afectuoasă.% 

Peter îi răspunse: 

— Ştiu de la tata despre relaţiile noastre de familie, Herr 
Professor. Adeseori mi-a povestit că e văr îndepărtat cu 
dumneavoastră. 

— Adineauri am vorbit cu tatăl tău, Peter, şi el m-a îndrumat 
către tine. O să fiu scurt şi direct pentru a nu-ţi irosi timpul 
preţios. Săptămâna viitoare aştept un oaspete din Germania, 
care vrea să fixeze contacte cu americanii, în special cu cei 
influenţi în cercurile puterii de la Washington. L-am căutat pe 
tatăl tău, presupunând că, prin poziţia sa de frunte la Corporaţia 
Bancară Elvețiană, el trebuie să cunoască astfel de oameni. Nu 
s-a arătat prea dispus să mă ajute. S-a mulţumit să mi te 
recomande. 

Peter ştia motivul reticenţei tatălui său. Recunoaşterea lui 
Barth ca văr îndepărtat nu însemna neapărat şi un compliment. 
În cercurile bancare elveţiene, Barth era considerat ca având 
tendinţe de stânga datorită simpatiei lui făţişe faţă de social- 


% Ibid., p. 88. 

9% Vezi Eberhard Busch, op. cit., pp. 4-6. Cel mai renumit membru al familiei 
Burckhardt a fost Jacob, istoric renascentist. El şi Friedrich Nietzsche au fost 
colegi de facultate la Universitatea din Basel, pe vremea când tatăl lui Karl 
Barth a studiat acolo. Cei doi nu s-au simpatizat niciodată. 


democraţii din Elveţia. Se ignora faptul că această simpatie îşi 
avea sorgintea în atitudinea critică a social-democraţilor faţă de 
nazism, în timp ce bancherii ezitaseră să adopte o astfel de 
conduită... şi ezitau încă. 

Înainte ca Burckhardt să poată răspunde, Barth adăugă: 

— Presupunând că mă vei putea ajuta, te avertizez că trebuie 
acţionat cu mare grijă. Gestapoul şi agenţii naziştilor se află 
pretutindeni în Basel. Ei mă privesc ca pe inamicul public 
numărul unu din Elveţia. Din păcate, nu mă îngrijorează doar 
Gestapoul. După cum ştii, guvernul nostru are o atitudine 
ambiguă faţă de nazişti şi continuă să facă tot ce-i stă în puteri 
pentru a mă împiedica să-i „provoc”. Intenţionează să-mi 
interzică orice luare publică de cuvânt. Deja mi-au cenzurat 
scrierile. Am aflat din sursă bine informată că poliţia cantonală 
îmi ascultă convorbirile telefonice de acasă. De fapt, ăsta e 
motivul pentru care te sun de la universitate. Dacă Gestapoul 
sau guvernul nostru află conţinutul conversaţiei noastre, toţi cei 
implicaţi vor intra în mare bucluc, mai ales vizitatorul nostru din 
Germania. Viaţa lui va fi în pericol chiar şi numai dacă e văzut în 
compania mea. În concluzie, va trebui să fim extrem de 
prudenţi. 

— Vă înţeleg perfect, Herr Professor, îl asigură Burckhardt. 
Acum că ştim cum stăm, permiteţi-mi să vă asigur... 

Barth îl întrerupse: 

— Ştiu deja care e poziţia dumitale. 

Barth nu-i oferi locotenentului altă explicaţie. Înainte de a-l 
suna, avusese o convorbire telefonică cu liderii social- 
democraţilor elveţieni care îl asiguraseră că, „în ciuda numelui”, 
Peter Burckhardt era „de partea noastră”. 

Teologul continuă: 

— Problema e: poţi să-i facilitezi acestui om întâlnirea cu un 
american potrivit intereselor lui? 

— Foarte probabil că da. 

— Mi-ai putea spune cine ar fi acesta? 

— Da. Allen Dulles. 

— Te referi la omul trimis aici anul trecut de preşedintele 
Roosevelt pe post de însărcinat special al lui personal? 

— Da. 


În Elveţia, asta era postura în care era cunoscut Dulles. 
Burckhardt n-avea de gând să schimbe această impresie. 
Continuă: 

— Dar sunt sigur că va dori să afle mai multe despre acest 
neamt înainte de a accepta o întâlnire cu el. 

Ca ofiţer de securitate, Burckhardt ştia că Dulles trebuia să se 
asigure că acest oaspete din Germania este ceea ce se spune că 
e şi nu vreun implant al Gestapoului. 

— Înţeleg, replică teologul. Şi cum putem trece peste acest 
impas cât mai rapid? 

— Cea mai simplă cale ar fi ca unul dintre oamenii lui Dulles 
să-l verifice pe neamt cât mai curând, ceea ce n-ar fi o 
problemă, de vreme ce la Basel există deja o persoană capabilă 
să facă asta. Desigur, ar trebui să se întâlnească. Deci, nu 
rămâne decât problema lui unde şi când. 

Barth dădu imediat răspunsul la ambele. 

— Neamţul soseşte marţi în Basel. Ar fi prea periculos ca 
întâlnirea să aibă loc acasă la mine sau la universitate. Casa e 
periodic supravegheată de poliţie, iar la universitate se vântură 
prea multă lume. În fiecare joi însă, eu ţin un mic seminar 
neoficial cu unii studenţi de-ai mei într-un loc retras. Ne întâlnim 
în camera din spate a restaurantului Bruderholz, aflat la mică 
distanţă de casa mea. Localul e frecventat numai de oameni din 
zonă. Cred că ar fi ideal pentru planul nostru. Ai putea veni 
împreună cu intermediarul american şi... 

— Nu, îl întrerupse Peter. Cred că e mai bine ca eu să stau 
deoparte. Prezenţa mea la un astfel de seminar cu greu ar putea 
fi explicată şi prin cine ştie ce conjunctură ar putea atrage 
atenţia cui nu trebuie. 

— Inţeleg. 

— Există însă o altă cale de a păstra povestea în cadrul 
familiei Burckhardt, Herr Professor. 

— Ja? 

Peter remarcă în vocea teologului un început de chicoteală. 

— Am o soră care e studentă la universitate, la Facultatea de 
Filozofie, în anul II. Studiază fizica. În fiecare semestru încearcă 
să-şi „lărgească orizontul”, după spusele ei, frecventând cursuri 
la discipline fără vreo legătură cu studiile ei. Ştiu că semestrul 
trecut a ales psihologia şi a asistat la cursurile lui Carl Gustav 


Jung. 


— Ei! îi scăpă lui Barth. 

Jung, care venise de la Zurich la Universitatea din Basel 
pentru un curs bilunar, era suspectat de colegii săi din cercurile 
academice de a avea simpatii faţă de teoriile rasiste ale 
naziştilor. Din acest motiv, Barth îl antipatiza. 

Peter însă nu cunoştea acest aspect, aşa că reluă: 

— l-ar fi la îndemână să vină în acest semestru la un curs sau 
seminar de-al dumneavoastră. Numele ei e Felicitas şi norocul a 
vrut ca ea să fie prietenă cu intermediarul american din Basel la 
care mă gândesc. 

— Atunci îi aştept marţi, la şapte, la restaurantul Bruderholz, 
dacă nu intervine nimic între timp. Îţi mulţumesc foarte mult. Mi- 
aş dori ca toţi elveţienii din guvern să îţi semene, Peter. 
Dumnezeu să te binecuvânteze. 


CAPITOLUL 24 

În vara lui 1943, Felicitas Burckharat şi Nancy Reichman s-au 
împrietenit rapid. Legătura lor a început la cina de la familia 
Burckhardt şi a continuat să se cimenteze odată cu întâlnirea de 
la Grădina Zoologică dintre Dulles şi marinarul francez. După 
acel prânz, elveţianca a condus-o pe Nancy înapoi la consulat în 
Fiatul ei decapotabil. Pe drum au convenit să mai prânzească o 
dată, dar singure de această dată, la Schiesser's, o patiserie cu 
vedere spre halele din Basel. Localul se afla la numai câteva 
clădiri distanţă de noile săli de curs ale Universităţii şi puţin mai 
sus de consulatul american. Curând, această întâlnire a lor a 
devenit un ritual, ţinut în fiecare miercuri la amiază. Deşi 
amândouă vorbeau germana, franceza şi dialectul elveţian, 
când se întâlneau foloseau engleza. Intotdeauna se îmbrăcau 
pentru aceste prânzuri după ultima modă. Deşi n-ar fi 
recunoscut niciodată, amândurora le făcea plăcere să atragă 
atenţia bărbaţilor şi femeilor deopotrivă. 

Pe data de 11 noiembrie 1943, la ora şapte după-amiază, cele 
două încântătoare tinere _ trecură pragul restaurantului 
Bruderholz*5, aflat pe dealul cu acelaşi nume ce oferea privirii 
panorama oraşului Basel. De cum au intrat, avură parte 
amândouă de aceleaşi priviri admirative. Se opriră în prag, 
neştiind cum să procedeze în continuare. Atunci, un uriaş de 
cincizeci de ani ce stătea la o masă din spate, fumându-şi pipa 
şi trăgând din când în când un gât de bere, cu urechea atentă la 
vorbele unui bărbat mai tânăr din dreapta sa, se ridică şi veni 
drept spre ele. 

— Dumneata trebuie să fii tânăra Burckhardt, i se adresă el 
de îndată elveţiencei. 

— Da, eu sunt, răspunse Felicitas. 

— Ei bine, eu sunt vărul tău îndepărtat, Karl Barth. Ştiam că 
trebuie să fii tu după profilul patrician al nasului; şi pentru că 
eşti foarte drăguță. Toate femeile din familia Burckhardt sunt 
drăguţe. 


%5 Nota autorului: Am participat la seminariile de la restaurantul Bruderholz 
pe perioada 1955-1958, şi chiar şi atunci mâncarea era bună. Astăzi are 
rangul de cel mai luxos local al Baselului şi i s-au acordat două stele în 
Catalogul Michelin, o onoare acordată extrem de rar restaurantlor din afara 
Franţei. 


Complimentul o făcu pe Felicitas să roşească. Pentru a abate 
atenţia de la ea, o prezentă pe Nancy Reichman în calitatea ei 
de viceconsul american la Basel. 

Barth îi strânse mâna şi-i spuse: 

— Sunt foarte încântat să te cunosc şi sunt deopotrivă de 
surprins, pentru că, din anumite motive... 

— Aşteptaţi un bărbat, nu? răspunse zâmbitoare Nancy. 

Barth chicoti şi le luă de braţ pe cele două tinere, însoţindu-le 
la masă. Aici, în afară de tânăr, se mai afla şi o femeie arătoasă, 
la vreo patruzeci de ani. Cei doi se ridicară şi fură prezentaţi 
drept Fräulein Charlotte von Kirschbaum şi Adam von Trott zu 
Solz. Barth trase de la masa de alături două scaune şi, după ce 
se aşezară cu toţii, i se adresă femeii din stânga sa: 

— Lollo, ar fi mai bine să stăm şi să bârfim un pic. Poate o să-i 
conduci tu pe studenţi, când o să apară, în camera din spate, 
aşa încât să nu fim deranjaţi. 

Femeia îmbrăcată sobru, în negru, încuviinţă din cap şi-i 
aruncă teologului o privire drăgăstoasă atât de vizibilă, încât 
Felicitas o atenţiona pe furiş cu piciorul pe Nancy. 

Barth continuă: 

— Tocmai am redescoperit ce mică e lumea. Tânărul Adam de 
faţă - Nancy şi Felicitas priviră spre neamţ, genul clasic de 
bărbat înalt, blond şi arătos, de treizeci de ani şi necăsătorit - a 
studiat şi la Göttingen, unde am predat şi eu în anii 1920, şi la 
Oxford, cu ajutorul unei burse Rhodes, la o universitate unde am 
ţinut mai multe cursuri şi care m-a apreciat ca fiind potrivit 
pentru a-mi acorda doctoratul în 1938. M-am bucurat mult 
pentru că, tot în 1938, naziştii i-au obligat pe cei de la 
Universitatea din Munster să anuleze gradul onorific ce mi-l 
acordaseră ei. Britanicii spun: câştigi într-o parte, pierzi într-alta. 
Cât am stat împreună aici, la masă, Adam şi cu mine ne-am 
descoperit mulţi prieteni comuni în ambele locuri. Ca şi în Berlin, 
de altfel, oraş în care Adam lucrează la Departamentul 
Afacerilor Externe. 

Ultimele cuvinte i le adresase lui Nancy. 

Ea trase concluzia că prin asta Barth confirmase acreditarea 
lui Trott. Din punctul ei de vedere, scopul întâlnirii fusese atins. 
Putea, de aici înainte, să aranjeze întâlnirea neamţului cu 
Dulles. 

Barth procedă la fel şi cu ea: 


— Am înţeles din prezentarea făcută de Felicitas că eşti 
viceconsulul american din Basel. N-aş vrea să par că mă 
amestec unde nu-mi fierbe oala, dar nu e neobişnuit ca o tânără 
să aibă o asemenea poziţie diplomatică aici, într-o ţară care se 
poate trezi oricând în prima linie a frontului? 

— Ba este. Când am acceptat postul, părinţii mei au fost la fel 
de surprinşi pe cât sunteţi şi dumneavoastră. Familia noastră e 
o familie de evrei. 

Când rosti ultimele cuvinte, se întrebă ce o determinase să le 
dea drumul. Stinghereala ei dispăru de îndată ce Barth îşi puse 
mâna peste ale ei. Îi vorbi cald: 

— Draga mea, eu trebuie permanent să le reamintesc multora 
dintre colegii mei din Biserica Creştină că Domnul Isus Hristos a 
fost evreu şi că noi toţi suntem copii ai aceluiaşi Dumnezeu. 
Intotdeauna mă rog pentru poporul tău, care e acum victima 
unor orori aflate dincolo de limita înţelegerii umane. Îţi admir 
curajul, tânără doamnă. Nu-ţi pierde toate speranţele pentru 
aceia care rămân sub jugul nazist. Atâta vreme cât există încă 
germani ca Adam, e posibil ca această tragedie să fie oprită la 
timp. Nu e aşa, HerrTrott? 

— Da, îl aprobă apăsat neamţul. De fapt, ăsta e motivul 
pentru care mă aflu aici. Pentru a primi ajutor în oprirea unei 
nenorociri aflate pe punctul de a-i înghiţi nu numai pe evrei, ci 
pe toţi cei care trăiesc în ţara mea. Nu - şi continuă gândul cu 
voce tare - numai în Basel putea un aristocrat prusac, hotărât 
să-l lichideze pe Hitler, să ceară ajutorul unei evreice 
americance sub auspiciile protectoare ale unui teolog elveţian. 


Studenţii începuseră să se vânture prin restaurant aşa că 
Fräulein Kirschbaum se ridică de la masă şi îi conduse în camera 
din spate unde, curând, teologul avea să-şi înceapă seminarul. 
Cei doi bărbaţi se scuzară pentru câteva minute, lăsându-le pe 
Nancy şi Felicitas singure la masă. 

— Cine e femeia asta? o întrebă, în şoaptă, Nancy pe prietena 
ei. 

— Partenerul, confidentul şi prietena lui - răspunse Felicitas. 
Se spune că e fiica unui general bavarez, ucis în Primul Război 
Mondial. 

— De ce nu s-a căsătorit cu ea? 

— Pentru că e deja însurat. 


Câteva clipe, Nancy rămase fără grai. 

— Mai mult, Fräulein von Kirschbaum locuieşte sub acelaşi 
acoperiş cu restul familiei Barth.% 

— Sfinte Sisoie! reuşi să îngaime Nancy. 

— Majoritatea ipocriţilor din aşa-zisele familii bune din Basel 
râd pe înfundate de această situaţie. Niciunul dintre ei nu 
îndrăzneşte să admită că şeful familiei lor a avut întotdeauna o 
prietenă în Geneva sau o amantă la Paris. Printre ăştia se 
numără şi taică-meu, să ştii. 

Pentru o evreică din Palo Alto, această lume era complet nouă 
şi ciudată. 

— Dar ce spun nevestele? se arătă intrigată Nancy. 

— Nimic. Suntem în Elveţia, draga mea. Cel puţin Karl Barth o 
face în văzul tuturor. Mie îmi place tipul, ţie nu? 

— Oh, ba da, replică Nancy. E ca un ursuleţ. Parcă ai vrea să-l 
alinţi şi să-l cocoloşeşti. 

Subiectul lor de discuţie se întoarse, însoţit de neamt. Barth i 
se adresă direct americancei: 

— Ştiu că trebuie să discutaţi cu Adam, Fräulein Reichman, 
dar înainte de asta poate aţi vrea să petreceţi câteva clipe 
alături de noi în camera învecinată. 

Când au intrat în camera din spate, studenţii - toţi bărbaţi - 
aşezaţi în jurul unei mese largi, se ridicară, respectuoşi, în 
picioare. Barth le făcu semn să se aşeze şi apoi îşi reluă locul din 
capul mesei, având-o pe Fräulein Kirschbaum lângă el. Cei trei 
vizitatori se aşezară pe scaune în dreapta uşii, lângă perete. 

Barth deschise discuţiile: 

— După cum ştiţi toţi, semestrul de iarnă tocmai a început. 
Observ că unii dintre voi se află aici pentru prima dată. O să 
repet pentru ei ceea ce am spus data trecută. Pe timpul acestui 
semestru şi în următorul vom discuta, în principal, patru opere şi 


% Pentru mai multe detalii ale acestei relaţii ciudate, vezi Eberhard Buch, op. 
cit, p. 185 şi următoarele. În lucrare, Barth e citat cu cuvintele: „Fără 
colaborarea ei, aş fi dus la capăt numai un fragment... din opera mea”. Aşa 
cum scrie biograful lui: „Mulţi oameni, chiar şi prietenii buni, ba chiar şi 
mama lui, s-au simţit ofensaţi de prezenţa acestei femei în viaţa lui Barth şi 
în căminul lui. Fără îndoială, intimitatea relaţiei lor a avut repercusiuni dure 
asupra răbdării soţiei sale, Nelly”. El adaugă: „Barth nu a ezitat să-şi asume 
responsabilitatea şi să preia oprobriul pentru situaţie. El credea însă că 
aceasta nu putea fi schimbată. Trebuia să fie acceptată şi tolerată de toţi 
trei”. 


aştept să vă devină familiare. Am să le enumăr: Principiile lui 
Calvin, cartea a lll-a, Cur Deus Homo? de Anselm, Predică 
asupra Bunei Lucrări de Luther şi De vera et falsa religione de 
Zwingli. Vom aborda, de asemenea, câteva teme generale, cum 
ar fi filozofia kantiană despre religie şi înţelesul dat de Luther 
„autorităţii”. Înainte de a începe, vreau să vă reamintesc că azi 
e 11 noiembrie, ziua în care precedentul război mondial a luat 
sfârşit. Din nefericire, finalul actualului război nu se poate 
întrevedea încă. Înainte de a se încheia, cu siguranţă că vor mai 
muri zeci de milioane de oameni. Cu toate astea, în acest 
război, ca şi în celălalt, noi am rămas aici, în Elveţia, neatinşi de 
urgia lui. Asta pentru că noi suntem neutri. Toţi cei de aici 
sunteţi elveţieni” şi, de aceea, toţi veţi fi concentrați în armată, 
ca şi mine%, ceea ce e o mare mândrie şi de aceea sunt pregătit 
să mor pentru patria mea dacă va fi necesar. Din acest motiv, 
vreau să vă spun în seara asta că neutralitatea noastră trebuie 
să fie limitată, întotdeauna am respins interpretarea neutralității 
Elveţiei dată de autorităţile confederației helvete şi care e 
pretinsă a fi obligatorie şi singura ortodoxă. Inţeleg prin asta 
reinterpretarea falsă şi forţată a neutralității noastre militare, în 
termeni de neutralitate „integrală”, folosită în 1939 de Consiliul 
Federal ca pretext pentru prevenirea oricărei luări de poziţie a 
elveţienilor faţă de conflictul european. Au vrut ca noi să 
rămânem impasibili, în timp ce alţii luptau şi îşi vărsau sângele 
pentru libertate - şi mă întreb, dacă ei n-ar fi făcut asta, unde 
am fi fost noi, cei adunaţi astă-seară aici? - şi să ne comportăm 
ca şi cum n-am observa nicio diferenţă între Peter şi Paul, între 
Hitler şi Churchill. Preşedintele federal al ţării noastre, Wetter, a 


7 Până în 1943, studenţii străini, majoritatea lor veniţi din Germania, 
dispăruseră din Basel. Deşi era posibil să fi rămas câţiva, era improbabil ca la 
seminariile lui Barth să participe vreun neamt, datorită faptului că regimul 
nazist dăduse un decret prin care se interzicea universităţilor germane să le 
recunoască semestrele în care audiau cursurile lui Barth la Universitatea din 
Basel. 

% Barth se înscrisese voluntar În aprilie 1940. El descrie evenimentul astfel: 
„Am fost declarat inapt la vârsta de nouăsprezece ani. În al cincizeci şi 
patrulea an de viaţă am devenit apt (făcusem ceva progrese, nu?) astfel că 
dormitorul meu conţinea acum o cască, o uniformă completă, o puşcă cu 
baionetă etc. În concluzie, eram gata la orice oră a zilei sau a nopţii să mă 
decid dacă să mă înrolez”. A servit de câteva ori în serviciul activ - de cele 
mai multe ori patrulând pe Rin - în total o sută patru zile (vezi Eberhard 
Busch, Karl Barths Lebenslauf, pp. 305-306). 


reafirmat recent toate aceste lucruri, spunându-ne că aceasta e 
„unica atitudine posibilă a elveţienilor” şi că „orice discuţie 
publică pe această temă e prohibită, prohibiţie care va fi 
impusă, dacă va fi necesar, de poliţie”%* 

Ei bine, eu refuz să fiu redus la tăcere. Politica noastră 
naţională e un amestec de viclenie meschină şi previziune 
îngustă, şireată. E un scandal naţional şi o pată aruncată pe 
reputaţia Elveţiei. Noi, elveţienii, trebuie să facem tot ce ne stă 
în puteri pentru a ajuta la încheierea acestui război. Nu putem 
face acest lucru decât dacă îi îngenunchem pe barbari, pe Hitler 
şi pe acoliţii lui. Ţine de datoria noastră creştină să-i ajutăm pe 
aceia care lucrează la acest obiectiv, prin cuvânt sau faptă, 
atunci când ni se oferă ocazia. Putem cel puţin să ne rugăm din 
tot sufletul pentru succesul lor. 

Barth făcu o pauză pentru a-şi aprinde pipa, apoi continuă: 

— Să ne întoarcem, acum, la Calvin şi... 

În timp ce Barth continua să vorbească, cei trei vizitatori din 
încăpere se ridicară şi se strecurară în tăcere pe uşa ce dădea în 
sala principală a restaurantului. 

— Să ne aşezăm aici, arătă Nancy spre o masă neocupată şi 
izolată de restul consumatorilor din local. 

Odată aşezaţi, Adam von Trott rosti: 

— Pot să vă propun să luăm o sticlă de vin? 

Amândouă tinerele fură imediat de acord. Drept urmare, 
câteva minute mai târziu le fu adusă o sticlă de Fendant. 

— Eu cred că spusele profesorului Barth vă erau adresate, 
Herr Trott, în aceeaşi măsură ca şi studenţilor săi - începu 
Felicitas. 

— Ştiu. Mi le-am fixat adânc în minte şi la întoarcere 
intenţionez să le repet aidoma prietenilor mei din Cercul de la 
Kreisau. 

Fu rândul americancei să vorbească. 

— Cred că ne-ar fi de ajutor dacă ne-aţi explica mai multe 
despre acel grup. Din cine e constituit? Ce intenţii au acei 
oameni? Şi cum poate veni America în ajutorul lor? Înainte de 
asta însă, permiteţi-mi să vă explic mai detaliat de ce mă aflu 
aici în seara aceasta. Deşi sunt viceconsulul american din Basel, 
lucrez şi cu un om care are contacte la cele mai înalte niveluri în 


99 Citate din cartea lui Eberhard Barth, Eine Schweizer Stimme 1938-1945. A 
Swiss Voice, 1938-1945, Basel, 1945. 


Serviciile Secrete americane şi care are chiar acces direct la 
preşedintele Roosevelt. Numele lui e Allen Dulles şi e ataşat 
ambasadei noastre din Berna. El ştie că ne-am întâlnit în seara 
asta. 

Von Trott răspunse cu un accent tipic oxfordian: 

— Inţeleg prea bine şi voi trata tot ceea ce mi-aţi spus cu cea 
mai mare discreţie. Datorită ataşării mele la Departamentul 
Afacerilor Externe din Berlin, sunt bine informat asupra 
persoanei lui Allen Dulles şi a misiunii sale din Elveţia. Sper că, 
dacă totul decurge bine în seara asta, să-l întâlnesc cât de 
curând posibil. 

Neamţul începu apoi să explice misiunea de bază a celor din 
Cercul de la Kreisau: de a scăpa Vaterlandul german de Hitler şi 
naziştii lui şi de a-i înlocui cu o guvernare bazată pe principiile 
socialismului creştin. Odată preluată puterea, acest guvern ar 
avea grijă ca armata germană să fie desfiinţată. In privinţa 
pedepsirii nemților pentru crime de război şi împotriva 
umanităţii, grupul era în favoarea unor procese intentate 
criminalilor de război în faţa Curţii Internaţionale de Justiţie de la 
Haga. Von Trott sintetiză totul, remarcând speranţa Cercului de 
la Kreisau ca, după căderea lui Hitler, să conducă poporul 
german pe drumul libertăţii individuale, către pace şi decenţă. 

— Mai întâi însă, trebuie să scăpăm de Hitler şi vă spun sincer 
că opiniile noastre, în ce priveşte calea de eliminare a lui, sunt 
împărţite. Mulţi dintre noi se opun violenţei. Alţii sunt convinşi 
că Hitler trebuie ucis şi că grupul trebuie să joace un rol direct în 
asasinarea lui. Eu mă înscriu printre ultimii. De vreme ce nu mai 
avem ajutorul amiralului Canaris şi al Abwehrului, ca să reuşim, 
trebuie să apelăm la ajutor din afară. Sper că voi fi capabil să-l 
conving pe Allen Dulles să ne dea o astfel de asistenţă... 
presupunând că voi avea şansa de a-i vorbi. 

Nancy răspunse: 

— O să aranjez neîntârziat o întâlnire. Ce program aveţi? 

— Sper să iau la noapte trenul spre Berna. Am programate 
nişte întâlniri cu oficialităţile de la Departamentul Politic elveţian 
mâine-dimineaţă, la ora zece. E posibil ca discuţiile să dureze 
toată ziua. 

— La ce hotel veţi locui? 

— Schweizerhof. 

— Cunoaşteţi faimosul turn cu ceas din oraşul vechi al Bernei? 


— Desigur. 

— lată ce vă propun. leşiţi mâine-seară după cină la o 
plimbare şi programaţi-vă timpul astfel încât să fiţi la turn la 
zece şi un sfert. Vă veţi întâlni acolo fie cu domnul Dulles, fie cu 
unul dintre oamenii săi. Dacă intervine ceva şi aranjamentul 
cade, o să las la hotel un mesaj cu un conţinut simplu: „A sunat 
mătuşa ta, Felicitas”. 

Ultimele vorbe aduseră un zâmbet pe faţa aristocratului 
prusac şi o făcură pe Felicitas să chicotească şi să exclame: 

— Nancy! Nu ştiam că eşti o Mata Hari! 

Însă Nancy rămase serioasă. 

— Ştii, n-am mai făcut aşa ceva până acum. E cumva 
caraghioasă propunerea mea? 

Trott interveni: 

— Din contră. Ar fi periculos pentru oricare dintre noi să ne 
căutăm telefonic. Aparatele pe care le-am folosi ar fi, în mod 
sigur, ascultate. În plus, îmi place ideea de a mă plimba după 
ora camuflajului. 

Îşi privi ceasul. 

— Asta îmi aduce aminte că trebuie să iau tramvaiul spre 
Bahnhoff înainte de a fi prea târziu. Mai am de ridicat şi valiza 
de la ghişeul de bagaje până să mă sui în tren. 

Felicitas se oferi să-l conducă cu maşina, însă neamţul refuză. 
Era sigur că nu fusese pus sub urmărire până atunci şi voia şi în 
continuare să evite a atrage atenţia asupra lui - ceea ce ar fi 
inevitabil să se întâmple, după spusele lui, dacă s-ar întoarce la 
gară în compania a două tinere atât de atrăgătoare. 

Curând îşi terminară vinul şi, după ce von Trott plăti 
consumaţia, ieşiră în noaptea răcoroasă de noiembrie. Staţia de 
tramvai era vizavi de restaurant. După ce le sărută mâna, 
neamţul se grăbi spre ea. Unul dintre tramvaiele vopsite în 
albastru şi alb tocmai dădea colţul. Câteva minute mai târziu, 
cele două femei depăşiră tramvaiul în Fiatul roşu al elveţiencei. 
Aruncară o ultimă privire neamţului. Avea faţa unui om adâncit 
în gânduri. 

— Oh, cât de mult aş vrea ca poporul tău să-l ajute! îi spuse 
Felicitas tinerei americance de lângă ea. 

— Nu-ţi mai face griji, răspunse Nancy. 

— Crezi că îl vom mai vedea vreodată? 

— Probabil că nu. 


— Crezi că vor reuşi? 

— Mi se pare că asta depinde de cât de mult îi vom putea 
ajuta noi. 

Curând, ajunseră în faţa imobilului de pe Augustinergasse în 
care locuia Nancy. 

— Înainte de a cobori, Nancy, deşi nu e treaba mea, dar s-a 
mai discutat despre Heisenberg cu Dulles? 

— Nu. De ce? 

— Ei bine, aşa cum l-ai auzit pe profesorul Barth, a început 
semestrul de iarnă şi săptămâna aceasta a venit profesorul Pauli 
de la Zurich ca să-şi reia cursurile. Primul a fost ieri; de aceea a 
trebuit să contramandez prânzul nostru. După curs, la invitaţia 
lui, am fost împreună la o cafea. Voia să mă aducă la zi cu 
actualităţile din domeniul său şi şi-a amintit că Peenemünde a 
fost subiectul central al discuţiei noastre de data trecută. M-a 
întrebat, şiret, dacă am observat că acea micuță insulă a fost 
devastată de bombardamentul R.A.F. l-am spus că am auzit, 
bineînţeles de atac, de la tine. Cred că Pauli miroase că ceva nu 
e în ordine şi îi suspectează pe elveţieni, pentru că m-a întrebat 
dacă sunt sora lui Peter Burckhardt şi, când i-am confirmat, mi-a 
explicat că el înţelesese că Peter e ataşat Secţiei a 5-a a 
Statului-Major. l-am mărturisit că presupunerea lui era corectă. 
Apropo, Nancy, cum decurg lucrurile cu dragul meu frate? 

— Cred că „decurg” nu e cel mai potrivit termen, dragă 
Felicitas. Dar, ca să-ţi răspund la întrebare, am văzut ieri-seară 
un film cu Marlene Dietrich. 

— Şi după aceea? 

— N-a existat niciun „după aceea”. M-a condus doar acasă. 

— Vrei să spui că n-aţi... cum îi spuneţi voi? 

— Spunem la ce? 

— La ceea ce fac americanii în maşini. A te giugiuli! Nu aşa îi 
spuneţi? 

— Ce te-a apucat în seara asta, Felicitas? 

— Ei bine? 

— Răspunsul e da, ne-am giugiulit, dar asta nu e treaba ta. 

— Perfect. Era şi timpul. 

— Bun, acum că am lămurit chestiunea, să ne întoarcem la 
profesorul Pauli. 

— Ştii, mi-e greu să mi-l închipui pe fratele meu giugiulindu- 
se. Pe tine da, dar... 


— Felicitas! 

— Bine, bine. Profesorul Pauli mi-a spus că are o 
corespondenţă regulată cu câţiva foşti colegi de la Universitatea 
din Göttingen, inclusiv cu un american, Robert Oppenheimer. El 
spune că în America se întăreşte printre savanții atomişti 
convingerea că Germania va pierde războiul şi, în consecinţă, 
naziştii vor recurge la măsuri disperate. Mi-a dat copia uneia 
dintre acele scrisori, ca şi răspunsul său la ea, explicându-mi că 
el crede că amândouă i-ar folosi fratelui meu. 

Elveţianca băgă mâna în poşeta ei şi scoase un plic, apoi 
continuă: 

— L-am întrebat, în treacăt, cum a reuşit să expedieze şi să 
primească scrisori din America. Mi-a mărturisit că are prieteni la 
ambasada noastră din Washington care i-au înlesnit totul. Asta 
înseamnă că de aceste chestiuni se mai interesează şi alţi 
oameni din guvernul nostru. 

Îi întinse scrisorile lui Nancy: 

— Poftim. Poate ar fi cel mai bine ca, după ce termini treaba 
cu ele, să i le dai şi lui Peter. Aşa va fi totul perfect. Apropo, 
când am citit-o, am găsit că scrisoarea din America e foarte 
neliniştitoare. Sper că, dacă neamţul ăla simpatic o să-l omoare 
pe Hitler, s-o facă foarte curând. 

Cele două tinere îşi luară la revedere şi Felicitas dispăru în 
noapte. 

Nancy îşi scoase haina şi se duse la bucătărie să-şi prepare un 
ceai. Se aşeză pe sofa şi citi scrisoarea primită de Pauli din 
America. Era datată 21 septembrie 1943. Avea deci aproape 
două luni de când fusese trimisă. Conţinutul ei era următorul: 


informări recente din ziare şi prin serviciile secrete au 
oferit indicii că nemţii ar putea fi în posesia unei noi arme 
puternice care se aşteaptă a fi gata între noiembrie şi 
ianuarie. Probabilitatea ca această nouă armă să fie bazată 
pe uraniu e mare. Nu e necesar să descriu eventualele 
consecinţe în cazul în care am dreptate. 

E posibil ca până la sfârşitul anului, germanii să aibă 
suficient material stocat pentru producerea unui număr mare 
de jucării, pe care să le arunce simultan deasupra Angliei, 
Rusiei şi ţării noastre. In acest caz, speranţa de contraacţiune 
e foarte mică. În orice caz, e posibil ca ei să aibă o producţie 


de două dispozitive pe lună. Asta i-ar pune în special pe 
britanici într-o situaţie extrem de dificilă, dar ar mai exista 
speranţa unei contraacţiuni din partea noastră, înainte ca 
războiul să fie pierdut. 

Ne-ar ajuta enorm, dragă Wolfgang, dacă ne-ai putea 
furniza evaluarea ta asupra stadiului cercetării nucleare 
germane. Ai avantajul de a fi mai aproape de Berlin şi, dacă 
am înţeles bine, de a fi în legătură cu Heisenberg, cu 
siguranţă, omul însărcinat cu programul lor nuclear. 


Răspunsul lui Pauli, datat 28 octombrie 1943 (ceea ce indica 
că serviciul de curierat dintre Washington şi Elveţia era 
neregulat), suna astfel: 


Îţi mulţumesc pentru scrisoarea ta din 21 august care 
tocmai a ajuns. Cred că îngrijorarea ta e oarecum exagerată. 
Fără îndoială, germanii încearcă din răsputeri să producă, aşa 
cum Spui tu, o jucărie pe bază de uraniu. Reactorul lor e 
proiectat să folosească apă grea, pe care o primeşte din 
Norvegia, şi uraniu, pe care îl extrag dintr-o mină bogată în 
minereu de uraniu, din Congo, ţară preluată de armata 
germană de la belgieni în 1940 - se vorbeşte de o cantitate 
existentă acolo de 1.200 de tone.'% În orice caz, am văzut 
unul dintre proiectele de reactor făcute de Heisenberg şi am 
dubii că o astfel de instalaţie ar fi suficient de productivă cât 
să livreze cantitatea de material necesară în viitorul apropiat 
pentru fabricarea unui asemenea număr de jucării. Dar s-ar 
putea să mă înşel. După cum e posibil ca nemţii să nu 
folosească un reactor proiectat de Heisenberg. Deşi mă 
îndoiesc şi de asta. De aceea, dragă Robert, deşi sunt la fel 
de preocupat ca şi tine de ceea ce se întâmplă în Institutul 
Kaiser Wilhelm din Berlin, nu cred că e vorba de o 
ameninţare imediată. Desigur că peste un an lucrurile ar 
putea sta cu totul altfel. 


100 Fizicianul danez Niels Bohr, care a evadat în Suedia în octombrie 1943, de 
unde a plecat spre Marea Britanie şi apoi spre Statele Unite, văzuse desene 
similare de ale lui Heisenberg şi ajunsese la aceeaşi concluzie cu Pauli (Ibid., 
pp. 484, 523-524). 


În dimineaţa următoare, Nancy luă primul tren spre Berna. De 
la gară se duse direct la apartamentul lui Dulles de pe 
Herrengasse. Pentru că o aştepta, Dulles pregătise deja un ibric 
cu cafea americană veritabilă. De îndată ce-şi dădu haina jos, ea 
acceptă recunoscătoare o ceaşcă plină cu lichid fierbinte. 

Se aşezară în living, pe sofa. 

— Să începem cu neamţul, spuse Dulles. 

— Am stat azi-noapte o oră cu el, în compania lui Karl Barth. 

Lui Dulles îi plăcu asta. Pentru el stilul era întotdeauna la fel 
de important ca şi substanţa. 

După ce ea recapitulă conversaţia din seara anterioară, fără a 
ezita sau cere amănunte, Dulles încuviinţă să-l întâlnească pe 
von Trott zu Solz... sau, cel puţin, să-l autorizeze pe unul dintre 
oamenii săi să o facă. 

— E foarte interesant ce-mi spui despre Canaris şi Abwehr. 
Confirmă, în întregime, ceea ce am auzit din alte surse. Păcat. 
Ne pusesem mare nădejde în ei. 

— Era să uit ceva, îşi aminti ea. Se pare că Abwerhul le-a 
furnizat celor din grup nu numai protecţie, ci şi o reţea de 
comunicaţii. Acum, că a fost desfiinţată... 

Dulles o întrerupse: 

— Ştiu unde vrei să ajungi şi cred - dacă von Trott are 
dreptate - că le putem acorda imediat ajutorul. 

Îi povesti despre metoda pantofului produs la Bally şi încheie: 

— Întregul mecanism funcţionează datorită serviciului făcut 
de prietenul tău, Peter Burckhardt. Nu numai atât; nu ştiu dacă 
îţi aminteşti, dar primăvara trecută, când am avut prima 
întrevedere cu cei din Serviciile Secrete elveţiene, Peter 
Burckhardt a menţionat Cercul de la Kreisau şi modul în care am 
putea colabora. De fapt, dacă mă gândesc bine, a pomenit că un 
posibil intermediar ar putea fi chiar Karl Barth. Deci acel tânăr e 
cu adevărat valabil. Când îl vezi data viitoare, Nancy, 
mulţumeşte-i din partea mea. Acum, ce mai ai? 

Nancy scoase din poşetă plicul pe care i-l dăduse Felicitas cu 
o seară înainte. Îi oferi scrisorile lui Dulles, povestindu-i cum au 
ajuns în posesia ei. După ce le citi, el rămase tăcut ca şi cum ar 
fi meditat la ce avea să spună. 

— Asta e marfă a naibii de serioasă, Nancy, o ştii bine. Cred 
că profesorul Pauli s-ar putea dovedi de nepreţuit pentru noi. 
Însă noi, şi mă refer aici la OSS, va trebui să supraveghem 


această afacere cu multă, foarte multă atenţie, deoarece, de la 
un nivel în sus, nu mai avem voie să cercetăm extinderea 
nemților în domeniul fabricării de „jucării din uraniu”. Ceea ce îţi 
spun acum, Nancy, e strict secret şi nu ai voie să comunici cu 
nimeni despre asta. Mi s-a spus că se procedează astfel pentru 
că la Washington se crede că suntem excesiv de precauţi. Eu îţi 
mărturisesc că motivul precauţiei noastre e că ni s-a spus încă 
de la început că în niciun caz nu trebuie să riscăm ca un agent 
de al nostru să fie capturat sau, mai rău, să fie transformat în 
agent dublu de nemti. Dacă s-ar întâmpla aşa ceva, ei ar fi cei 
care ar fi capabili să deducă ce facem noi şi, prin asta, să-şi 
accelereze eforturile. Oricum, generalul Marshall a însărcinat cu 
strângerea de informaţii din acest domeniu pe unul dintre 
oamenii săi, generalul Groves. Vom coopera, desigur, cu el dacă 
şi când ni se va cere. 

Îi restitui fetei scrisorile şi continuă: 

— Ţi-aş sugera să returnezi aceste scrisori şi să uităm că 
această conversaţie a avut loc. 

Făcu o mică pauză şi continuă: 

— Acum, altceva. Are legătură cu reciprocitatea ce s-a 
dezvoltat între noi şi Secţia a 5-a, atât de benefică ambelor părţi 
şi cu şmecheria cu pantoful Bally. Vreau să-i trimiţi un 
avertisment lui Peter Burckhardt, ca el să-l transmită mai 
departe la cele mai înalte eşaloane ale guvernului, industriei şi 
sistemului bancar din Elveţia. Washingtonul e foarte ofensat de 
continua cooperare economică şi financiară dintre Elveţia şi 
Germania. Au cunoştinţă de faptul că, de exemplu, numai în 
acest an Elveţia a primit o cantitate record de aur din Germania, 
în valoare de jumătate de miliard de franci elveţieni - întreaga 
cantitate fiind aur luat cu japca. Au primit informaţiile prin canal 
britanic şi asta mă face să cred că aceştia au un spion în 
interiorul B.1.S. Ai putea să-i menţionezi aspectul lui Burckhardt, 
în treacăt. 


101 pentru detalii asupra incidentului vezi Richard Rhodes, op. cit., p. 605 şi 
următoarele. Cronicarul istoriei producerii bombei atomice scrie: „Vannevar 
Bush (însărcinatul cu administrarea proiectului bombei atomice) a ridicat 
problema spionajului în faţa lui Franklin Roosevelt... pe 9 octombrie 1941... 
dar n-a primit un răspuns satisfăcător, probabil pentru că S.U.A. nu erau încă 
naţiune beligerantă. In memoriile sale, Groves pasează vina agenţiilor de 
spionaj existente atunci - G-2 a Armatei, Oficiul de Spionaj Naval şi OSS - şi 
atribuie insuficienţa informaţiilor lor relaţiei nefericite ce exista între ele”. 


— Am bănuit eu că se întâmplă ceva - răspunse Nancy. 
Săptămâna trecută am fost chemată în biroul ambasadorului şi 
mi s-a dat o listă de lucruri pe care ambasada vrea să le 
supraveghez, ca parte a obligaţiilor mele consulare, ceea ce cu 
greu voi putea face pentru că aceste lucruri nu sunt, evident, 
nici vize pentru elveţienii ce vor să plece în Statele Unite, nici 
genul uzual de asistenţă consulară necesară americanilor 
rămaşi în Basel. Am crezut că a fost o modalitate de a-mi da de 
lucru, dar acum nu mai cred aşa ceva. 

— Nu vreau să intru pe moşia ambasadorului, dar care e 
obiectul interesului lor? 

— Traficul trenurilor de marfă ce vin din Germania, trec prin 
Basel şi se îndreaptă spre sud. Cei din Washington bănuiesc că 
el a crescut dramatic în urma capitulării italienilor din 
septembrie. De acum depinde numai de Wehrmacht de a păstra 
linia de demarcaţie a frontului din Italia, aşa că linia ferată 
Basel-Gotthard-Milano a devenit absolut critică pentru 
aprovizionare. La fel de critice pentru nemți au devenit multe 
din produsele industriale de export ale Elveţiei. In concluzie, ei 
îmi cer să capăt cât de multe informaţii posibile asupra 
volumului şi compoziţiei acestor exporturi. Bănuiesc că această 
cerere e legată direct de ceea ce au auzit despre cantitatea 
imensă de aur care ar sosi încă în Elveţia din Germania. Vor să 
afle ce pleacă înapoi ca plată. Incă o chestiune: orice aş putea 
afla despre o companie numită Interhandel, cu sediul la Basel. 
Aveţi cunoştinţă de ea? ` 

— Nu. Toată povestea asta mi se pare o tâmpenie. Inainte de 
a pleca să rezolvi asemenea probleme „presante” povesteşte-mi 
mai multe despre Karl Barth. N-am avut niciodată ocazia să-l 
cunosc, dar am auzit că e un uriaş, în persoană ca şi în scrierile 
sale teologice. 

Nancy confirmă şi îşi încheie scurtul portret pe care i-l făcu 
teologului citând ceea ce spusese acesta despre conaţionalii săi 
elveţieni: „Ei sunt de o viclenie meschină şi au vederi înguste”. 

— Exact aşa e, spuse Dulles. lar în anul ce vine o să înceapă 
să regrete că sunt aşa. 


Partea a patra 


CAPITOLUL 25 

În săptămânile şi lunile ce au urmat, Nancy şi-a dedicat 
majoritatea zilelor şi o parte a nopţilor ei plictisitoarei sarcini de 
a aduce la îndeplinire instrucţiunile ce-i fuseseră date. Nu i-a 
trebuit prea mult timp ca să ajungă la aceeaşi concluzie pe care 
o trăsese Karl Barth în seara de la restaurantul Bruderholz: 
elveţienii jucau ca să câştige pe ambele fronturi. Era o manevră 
de o imoralitate unică în cel de-al Doilea Război Mondial, care 
explica de ce Elveţia rămăsese o insulă neatinsă de flagel în 
mijlocul unei Europe aflate sub controlul total al naziştilor. 

Americancei i-au fost suficiente zece nopţi de observaţie, în 
decursul a cinci luni, pentru a confirma suspiciunile celor de la 
Washington: volumul mărfurilor transportate pe calea ferată se 
umflase până la proporţii înfricoşătoare. Ea şi-a ales un punct de 
observaţie la periferia Baselului, de-a lungul principalei căi 
ferate ce unea frontiera helveto-germană, prin Basel şi tunelul 
Gotthard, cu frontiera italiană (de fapt, postul de supraveghere 
din suburbia Muttenz avea aproape aceeaşi localizare cu cel 
folosit de Rote Kapelle în aceleaşi scopuri - până ce organizaţia 
fusese scoasă din circulaţie de contraspionajul elveţian, cu un 
an înainte). De acolo, ea vedea cum se îndreaptă spre sud tren 
după tren, adeseori la numai zece minute unul de altul. Toate 
vagoanele, din care multe erau platforme transportoare de 
tancuri, erau germane sau italiene, toate sigilate. Toate 
beneficiau de pază înarmată şi constituiau nucleul „înţelegerii” 
dintre nazişti şi elveţieni făcute la începutul războiului, care 
definea motivul real al abandonării planurilor lui Hitler de 
încorporare a Elveţiei în al său Imperiu de o mie de ani. Treptat, 
Nancy descoperi că acele trenuri erau vitale armatei germane, 
ce ajunsese să lupte de una singură împotriva Aliaților în sudul 
Italiei şi care reuşise să stopeze marşul victorios aliat înspre 
nord, la Monte Cassino. In vagoane, încărcătura principală era 
combustibilul, marfă ce ajunsese extrem de rară în Italia. În 
schimbul permisiunii de tranzit prin teritoriu acordată naziştilor, 
elveţienii primeau, în sistem de troc, cărbune şi petrol pentru 
folosul lor propriu. În plus, li se permitea să transporte liber 
mărfuri alimentare, cumpărate din cele două Americi şi care, 
după ce erau aduse cu navele peste Atlantic până în Spania şi 
Portugalia, urmau o rută terestră, prin teritoriile controlate de 
nemți, până la Geneva. Tranzit pentru tranzit. 


Raportul final, întocmit de Nancy, a fost analizat cu grijă de 
cei de la secţia elveţiană a Departamentului de Stat din 
Washington, şi s-a adăugat la dosarul, în creştere, ce dovedea 
că Elveţia ajunsese cel mai important aliat economic al 
Germaniei naziste. 

Datorită faptului că îşi exercita ocupaţia în Basel, unul dintre 
principalele centre feroviare ale Europei de Vest, Nancy n-a 
întâmpinat dificultăţi importante în aflarea volumului exact de 
mărfuri transportate prin Elveţia. Obstacolele mari au apărut 
când a încercat să descopere ce mărfuri primeau naziştii în 
schimbul aurului vândut elveţienilor. A întâlnit peste tot ziduri 
de tăcere. Aplicând însă metodele specifice spionajului 
economic, înnodând ştiri din ziare, trăgând cu urechea la 
conversații după cină, profitând de informaţiile comunicate 
deliberat de elveţieni aflaţi în totală opoziţie cu politica 
guvernamentală de furnizare către nemți a tuturor produselor 
industriale de care aceştia aveau nevoie, Nancy s-a lămurit, 
treptat, că, în 1944, Elveţia continua să fie sprijinul-cheie al 
efortului de război german, într-o vreme când, pe măsură ce 
lunile se scurgeau, ar fi trebuit să devină evident oricărui om de 
rând că efortul ţării lui era destinat să se irosească şi, în plus, să 
genereze riscul de repercusiuni în caz că o asemenea practică 
continua necontrolată. Din concluziile trase de ea - conştiincios 
notate şi îndosariate la Washington - reieşea că patruzeci la 
sută dintre exporturile elveţiene luau, în continuare, drumul 
Germaniei şi că mai mult de jumătate dintre ele puteau fi 
clasificate ca „materiale de război”. In plus, deşi acest volum de 
„marfă de război” reprezenta numai unu la sută din totalul 
producţiei de apărare germane, ea era compusă adeseori din 
produse de înaltă precizie care, datorită calităţii lor unice, 
deveniseră componente-cheie şi de neînlocuit pentru tancurile, 
avioanele şi submarinele germane. În 1944, an critic al 
războiului, produsele elveţiene de înaltă tehnicitate destinate 
echipamentelor militare au devenit din ce în ce mai importante, 
critice chiar. Bombardamentele aliate efectuate deasupra 
Germaniei  distruseseră, în timp, uzinele de obuze din 
Schweinfurt, fabricile de armament Krupp din Ruhr şi combinatul 
de echipamente electrice Siemens din Berlin. Din această cauză, 
se apela din ce în ce mai mult la importuri de la companii 
precum Georg Fischer din Schaffhausen pentru motoare diesel 


destinate submarinelor, Brown-Boveri din Baden, unde se 
fabricau echipamente electrice grele, cum erau generatoarele şi 
turbinele, conform specificaţiilor germane, sau concernul Buhrle 
de lângă Zurich (deţinut de Emil Buhrle, supranumit „Krupp al 
Elveţiei”), care ajunsese un furnizor principal de arme 
antiaeriene şi tunuri pentru tancuri. În tot cazul, nemţii se 
puteau baza pe livrările prompte de produse din partea acestor 
firme, pentru că fabricile lor nu puteau fi supuse tirurilor de 
bombe aliate. 

Mai era şi cererea Washingtonului, adresată ei, de a afla date 
despre o societate comercială pe nume Societe Internationale 
pour Participations Industrielles et Commerciales S.A., popular 
cunoscută ca lInterhandel. Cererea fusese însoţită de un 
memoriu informativ ce explica că societatea avea domeniul de 
activitate preponderent în produse chimice şi principala 
proprietate era un concern chimic imens din S.U.A., General 
Aniline and Film, care, ca deţinător al companiilor producătoare 
de film AGFA şi Ansco, ca şi al marelui fabricant de proiecte 
Ozalid, era principalul rival al firmei Kodak în industria 
americană de pelicule din celuloid. 

Ca o ironie, GAF furniza, de asemenea, vopselele albastre şi 
kaki pentru uniformele armatei americane, ale aviaţiei şi ale 
marinei. În 1942, guvernul S.U.A. confiscase GAF sub acuzaţia 
de comerţ cu inamicul. Şi-a justificat acţiunea pretinzând că, în 
spatele acestei societăţi cu capital presupus elveţian, acţiona de 
fapt faimosul concern chimic german |. G. Farben. Elveţienii au 
protestat vehement faţă de această decizie şi au reclamat 
dreptul de proprietate al companiei. De aceea, ca reprezentant 
oficial al Statelor Unite la Basel, Nancy trebuia să obţină cât mai 
multe informaţii şi documente în sprijinul deciziei americane de 
confiscare şi împotriva unei posibile contraacţiuni elveţiene ce 
ar fi avut loc, fără îndoială, în justiţia americană odată ce 
războiul ar fi luat sfârşit şi lucrurile s-ar fi liniştit.102 


102 Pentru istoria completă a episodului, vezi capitolul 11: The Strange Case 
of General Aniline and Film din cartea lui Joseph Borkin, The Crime and 
Punishment of |. G. Farben: The Startling Account of the Unholy Aliance of 
Adolf Hitler and Germany's Great Chemical Combine, New York, 1978, pp. 
200-222. De asemenea, capitolul 8: The Film Conspiracy, 

al lucrării lui Charles Higham, Trading with the Enemy. An Expos, of the Nazi- 
American Money Plot 1933-1949, New York, 1983, pp. 130-153 şi Paul 
Erdman, Swiss-American Economic Relations, pp. 158-166. 


Încotro să se îndrepte? Un telefon dat profesorului Salin i-a 
oferit o idee: un avocat pe care îl întâlnise la una dintre mesele 
date de Salin în 1943. Numele lui era Karl Meyer. Avea în 
Germania mulţi clienţi şi multe legături profitabile de care se 
folosea, printre altele, pentru a ţine la curent guvernul elveţian, 
implicat în tranzacţii comerciale cu Germania, cu informaţii care 
să-i permită acestuia să poarte negocieri de pe picior de 
egalitate cu nemţii. Salin ştia ce făcea acest om. De fapt, acesta 
a fost motivul pentru care l-a invitat în seara aceea la masă. Tot 
Salin i-a comunicat americancei că Meyer avea şi grad de maior 
în armata elveţiană, lăsând la latitudinea ei să aprecieze 
importanţa acestei ultime informaţii. 

Curând, când Nancy îl vizită pe avocat în biroul lui din 
Freiestrasse, importanţa dezvăluirilor profesorului Salin deveni 
evidentă. Incă de la începutul conversaţiei, Meyer a răspuns 
scurt şi precis întrebărilor ei. Era clar cine deţinea Interhandel: 
Banca Sturzenegger din Basel, al cărei capital era sută la sută 
elveţian. Era la fel de limpede şi cine conducea afacerile 
companiei: un Verwaltungsrat, un Consiliu de directori care era, 
de asemenea, sută la sută elveţian şi se compunea mai ales din 
asociaţi ai principalelor firme de avocatură din Basel. Chiar şi 
numai acest singur fapt ar fi garantat că lInterhandel era 
deasupra oricărei bănuieli. A sosit apoi şi lovitura de 
avertisment menită să sublinieze faptul că una era să utilizezi 
Baselul ca loc de unde să-i spionezi pe nemți şi alta să te 
foloseşti în mod greşit de ospitalitatea oraşului pentru a spiona 
Elveţia. Vorbele lui Meyer avură darul de a demonstra că 
investiţiile, făcute de instituţiile bancare şi de avocatură, în 
Interhandel, erau atât de mari încât nici unui outsider nu-i era 
permis să se amestece în afacerile acestei companii. Meyer îi 
comunică fetei mesajul fără niciun fel de subtilitate. 

— Stimată domnişoară, începu Dr. Meyer, trebuie să vă 
reamintesc regulile de bază, înscrise în cadrul legislativ al 
acestei ţări şi care au menirea de a guverna comportamentul 
tuturor celor care trăiesc aici, inclusiv în calitate de oaspeţi. 
Toate aceste reguli sunt conţinute în acest volum subţire. 

Fără a se ridica din spatele biroului, el apucă o carte legată în 
piele roşie şi i-o oferi americancei. Ea se văzu obligată să se 
ridice de pe scaun şi să o ia din mâna avocatului. Citi titlul de pe 


copertă: Handkommentar zum Schweizerischen 
Strafgesetzbuch. 

Elveţianul îşi reluă discursul: 

— Ceea ce aveţi acum în mână e un scurt comentariu asupra 
Codului Penal elveţian. Unele dintre legile descrise sunt 
specifice Elveţiei şi anglo-saxonilor li s-ar putea părea de-a 
dreptul agresive. Cu toate acestea, nimic nu poate împiedica un 
tribunal elveţian să dea pedepse oricui le violează. Vă propun 
acum să deschideţi cartea la pagina 163. 

Ea făcu cum i se spusese. 

— Vedeţi că acolo se află articolul 273 al Codului Penal. Ce-ar 
fi să-l citiţi cu glas tare? 

In ciuda vocii interioare care urla de indignare şi-i spunea să-i 
arunce avocatului cărticica roşie în faţă şi să plece, ea începu să 
citească: Wer ein  Fabrikations-oder  Geschăftsgeheimnis 
auskundschafte um es einer fremden amtlichen Stelle 
zugänglich zu machen, şi aşa mai departe până la ultimele 
cuvinte: wird mit Gefängnis, în schweren Fällen Zuchthaus 
bestraft.” 

— Bine. Pentru o americancă citiți foarte bine în germană. 

Avocatul insinua că era cunoscut faptul că ea nu era o 
americancă „adevărată”, ci o emigrantă din Germania, care 
reuşise să revină pe altă cale în Europa... ceea ce o făcea de 
două ori inferioară. 

Fără a aştepta ca ea să-i mulțumească pentru compliment, el 
continuă: 

— Dar, ca să fiu absolut sigur că înţelegeţi despre ce e vorba 
acolo, permiteţi-mi să fac un scurt sumar al conținutului limpede 
al articolului: Oricine încearcă să spioneze vreo activitate 
elveţiană - orice afacere! - pentru a oferi acces guvernelor 
străine la aspectele confidenţiale ale ei, e pasibil de pedeapsa 
cu închisoarea, mergând, în cazurile grave, până la cinci ani de 
muncă silnică. O plângere venită din partea unui cetăţean 
elveţian, mai ales din partea unuia ca mine, e suficientă pentru 
a deschide o investigaţie penală a autorităţilor locale ce ar 
putea duce la un astfel de sfârşit nefericit pentru oricine 
încearcă să se angajeze în asemenea activităţi. 

Făcu o pauză pentru a lăsa fraza să fie bine înţeleasă. 


103 Oscar Hărdt, Handkommentar zum Schweizerischen Strafgesetzbuch, 
Berna, 1943. 


— Din zâmbetul afectat pe care îl afişaţi, Fräulein, deduc că 
dumneavoastră aveţi impresia că eu blufez, nu? 

Ea vorbi, în sfârşit: 

— Eu nu am impresia. Eu ştiu. 

Era sigură că imunitatea diplomatică o proteja faţă de 
asemenea consecinţe neplăcute. Nu ştia însă dacă o plângere 
depusă de Herr Doktor Meyer ar fi avut suficientă putere ca să-i 
ridice acreditarea dată de Departamentul Politic elveţian şi, în 
ultimă instanţă, s-o expulzeze din Elveţia. Dar era prea pornită 
ca să-i mai pese de această posibilitate. După mersul războiului, 
până şi elveţienii trebuiau să se gândească bine înainte de a se 
opune Statelor Unite în acest mod. 

Aşa că Nancy se ridică din scaun şi azvârli cartea pe biroul 
avocatului. Era conştientă că încălca astfel regulile, dar nu se 
putu abţine să nu se răcorească cu o nouă remarcă: 

— Nu ştiu dacă vă daţi seama, Herr Doktor, că noi suntem în 
plin curs de elaborare a unei liste negre cu indivizi şi companii 
din această ţară care au negociat şi au făcut comerţ cu 
inamicul. După ce blestematul ăsta de război se va încheia, toţi 
aceştia vor fi opriţi de a mai face negoţ cu America şi aliaţii săi. 
Intenţionez să propun ca această listă să fie extinsă la anumite 
firme de avocatură. Cred că nu e nevoie să adaug că o plângere 
a oricărui membru al Departamentului American de Externe ar fi 
suficientă pentru a adăuga noi nume pe listă, mai ales dacă ea 
vine de la un diplomat. 

La auzul amenințării, avocatul ţâşni în picioare. Dacă între cei 
doi n-ar fi fost biroul, probabil că el i-ar fi articulat o palmă. Aşa, 
se mulţumi să ţipe înfuriat: 

— Raus! Afară! 

Ea se răsuci pe călcâie şi ieşi. 


A doua zi, chiar înaintea amiezii, Nancy primi la consulat un 
telefon de la Peter Burckhardt. 

— Am auzit că ieri ai avut o dispută cu unul dintre stâlpii 
instituţiilor noastre legale, îi spuse el, uşor amuzat. 

— Ai auzit bine, replică ea sec. Să nu-mi spui că e cine ştie ce 
mare prieten de-al tău. Ticălosul ăla îngâmfat nu numai că m-a 
ameninţat, dar, crede-mă Peter, că dacă ar fi putut să pună laba 
pe mine m-ar fi linşat de-a dreptul. 

Făcu o pauză să se liniştească şi continuă: 


— Fiindcă vorbim de el, cum de ai aflat de poveste aşa de 
repede? 

— Prin tata. 

— Prostii, replică ea incredulă. 

— Hei, ia-o mai încet, Nancy. Să ştii că ai stârnit un viespar. 
Toate băncile din acest oraş au mari interese financiare în 
Interhandel. 

— Dar compania e controlată de |. G. Farben! 

— Nu. E proprietatea Băncii Sturzenegger. 

— Fii serios, Peter. Amărâta aia de bancă?! Cred că n-are nici 
măcar douăzeci de angajaţi. Tot ce face ea e să servească drept 
paravan adevăratului proprietar beneficiar, pe care îl ştim şi eu, 
şi tu, şi tatăl tău şi, cu siguranţă, şi cei din banca aia că e l. G. 
Farben. 

— E posibil, dar nu vei putea niciodată s-o dovedeşti. Din 
această ţară nu va ieşi niciun document care să ofere vreun 
indiciu în acest sens, oricât de mic ar fi el. Astfel de hârtii sunt 
protejate de legile secretului bancar şi de cele destinate 
prevenirii spionajului economic. 

— Să ştii că mi-a povestit destule amicul tău, Herr Doktor 
Meyer, despre aceste legi. 

— Nu e amicul meu, Nancy. De fapt, e un cretin arogant şi 
îngâmfat. Dar, la urma urmei, care avocat din oraş nu e aşa? Şi, 
ca să pună capac la toate, toţi se vând pe bani. In cazul 
Interhandel, chestiunea e evidentă. La fel e şi cu băncile. Şi să 
ştii că vorbim aici de sute de milioane de dolari. 

— Deci, ce mă sfătuieşti să fac? 

— Las-o baltă, altfel s-ar putea să te trezeşti ostracizată de 
comunitate. Din punctul meu de vedere, ăsta e un preţ prea 
mare pe care ar trebui să-l plăteşti, mai ales că toate 
investigaţiile tale sunt sortite eşecului. 

Câteva secunde, Nancy tăcu. Într-un târziu, spuse: 

— O să mă mai gândesc. 

Peter schimbă subiectul: 

— Ţi-ar plăcea să mergi mâine-seară cu mine la operă? Se 
interpretează Die Fledermaus... 

— Nu, mulţumesc. Nu am dispoziţia necesară, replică ea, încă 
înţepată, după care închise. 


Mai târziu, ea îi telefona lui Allen Dulles şi-l întrebă dacă poate 
să vină la Berna, la el, a doua zi pentru o scurtă discuţie. El 
acceptă imediat. 

În noaptea aceea Nancy dormi prost şi se trezi cu mult 
înaintea zorilor, ca să fie sigură că prinde primul tren spre 
Berna. 


După ce îi ascultă povestea, Dulles nu comentă decât atât: 

— Peter Burckhardt are dreptate. Las-o baltă. Sunt chestiuni 
mult mai importante la ordinea zilei pentru care e nevoie de 
ajutorul tău, probleme de viaţă şi de moarte, nu de nişte 
amărâţi de bani. 

Când se întoarse la Basel, deşi era după-amiază târziu, ea îi 
telefona lui Peter la bancă. 

— Eu sunt, începu ea. Mai e valabilă oferta ta pentru operă? 

— Desigur. 

— Vii să mă iei pe la şapte? 

— Cu plăcere. 

— Apropo, să ştii că îţi voi urma sfatul, aşa că nu va trebui să 
te simţi jenat că eşti văzut cu mine în public.194 

În pauza dintre actul doi şi trei, tocmai când el comanda două 
pahare cu şampanie, un bărbat, care era evident că abia intrase 


104 Sfatul lui Peter, reluat de Allen Dulles, s-a dovedit corect. Bancherii şi 
avocaţii elveţieni s-au luptat în următorii douăzeci de ani cu justiţia 
americană pentru a înlătura dispoziţia de confiscare a firmei în cauză. In tot 
acest timp, Banca Naţională a Elveţiei a reuşit să preia controlul companiei 
Interhandel prin plata unei sume necunoscute de bani către Banca 
Sturzenegger. În 1959, preşedintele Băncii Unionale a Elveţiei, Dr. Alfred 
Schaefer, s-a auto numit manager general şi vicepreşedinte al companiei 
Interhandel şi a pornit o cruciadă de unul singur. Mă rog, nu chiar singur de 
tot: în august 1961, el şi-a făcut rost de ajutorul unui oarecare prinţ Radziwill, 
cumnatul preşedintelui Kennedy. Ca membru al clanului Kennedy a avut, 
bineînţeles, acces direct la fratele reşedintelui, Robert Kennedy, care, din 
întâmplare, era, la acea vreme, ministrul de justiţie al Statelor Unite. In 
octombrie 1961, Robert Kennedy s-a întâlnit cu Alfred Schaefer. S-a pus la 
punct o înţelegere care reglementa vânzarea acţiunilor GAF, de către 
guvernul S.U.A., în cadrul celei mai mari licitaţii din istoria Wall Street-ului. 
Acţiunea a adus un profit de trei sute patruzeci şi unu milioane de dolari 
americani. Interhandel a primit o sută douăzeci şi patru de milioane. Câţiva 
ani mai târziu, Dr. Alfred Schaefer a fost ales în consiliul de administraţie al 
companiei BASF, giganticul concern chimic german ce a fost unul dintre 
succesorii postbelici ai lui |. G. Farben. Vezi Erdman, op. cit., pp. 161-162 şi, 
mai ales, Joseph Borkin, op. cit., pp. 210-222. 


în clădirea teatrului, îl zări pe Peter, după ce scrutase mulţimea 
din hol, şi se grăbi spre el. Elveţianul se scuză, o lăsă pe Nancy 
singură în faţa barului şi se retrase într-un colţ cu omul, unde 
începu o conversaţie în şoaptă. 

Câteva minute mai târziu, se întoarse singur. 

— A apărut o urgenţă, îi spuse fetei. Trebuie să plec. Vrei să 
mai stai sau va trebui să... 

Nancy îl întrerupse: 

— O să rămân. Nu te îngrijora, ajung foarte simplu acasă, pe 
jos, de aici. Mai bine ai pleca chiar acum. 

Ei doi ieşiseră, în ultimul an şi jumătate, de multe ori 
împreună în oraş, însă asta era prima oară că se întâmpla aşa 
ceva. 

Aflându-se în acelaşi domeniu de activitate cu Burckhardt - 
cel puţin parţial - ea îşi petrecu următoarea oră nu ascultând 
muzica lui Strauss, ci gândindu-se care era chestiunea în stare 
să acapareze atenţia unui ofiţer de securitate la acea oră târzie. 


CAPITOLUL 26 

Aceleaşi gânduri îl frământau şi pe Peter în drum spre sediul 
Serviciului Secret din Petersplatz, vizavi de parcul împădurit al 
Universităţii. Imediat ce intră în clădire, de el se apropie 
subofiţerul de serviciu din noaptea respectivă, de la centrul de 
comunicaţii. 

— Poftiţi, îi spuse, întinzându-i o fiţuică. Mesajul a fost 
recepționat de oamenii lui Masson din Lucerna acum o oră şi ei 
ni l-au transmis aici prin telex. 

Mesajul provenea de la biroul lui Walter Schellenberg. Era o 
rugăminte urgentă ca locotenentul Burckhardt să-i telefoneze 
maiorului SS Eggen şi includea diverse numere telefonice din 
Berlin, la care acesta putea fi găsit, zi şi noapte. Ataşate la 
mesaj erau instrucţiunile lui Masson referitoare la ceea ce 
trebuia Burckhardt să facă: să-i telefoneze neîntârziat lui Eggen, 
să-i asculte păsul, să nu se angajeze la nimic şi să îl caute, după 
aceea, de urgenţă pe Masson, pentru instrucţiuni ulterioare. 

Aşa că Burckhardt apucă telefonul şi îl găsi pe Eggen la primul 
apel. Acesta se afla încă în birourile din sediul SS, aflat la Berlin 
nu departe de locul în care arsese Reichstagul german. 

— E foarte amabil din partea dumneavoastră că m-aţi sunat la 
această oră târzie, începu maiorul. Sper că nu v-a produs vreun 
inconvenient, Herr Doktor. 

— De fapt, mi-a produs, replică Burckhardt. 

Când îi auzise vocea, Peter avu imediat în minte imaginea lui 
din timpul întâlnirii cu un an înainte din biblioteca din Benkener 
Schloss. De atunci îi displăcuse acest Sturmbanfuihrer SS lipsit 
de scrupule ce părea că posedă un talent neîntrecut de a cultiva 
relaţii de ambele părţi ale frontierei germano-helvete... o listă ce 
părea să-l includă acum şi pe Peter Burckhardt, cel puţin în 
mintea lui Eggen. 

Neamţul răspunse: 

— Scuzele mele profunde, dar cred că veţi înţelege, imediat 
ce-mi veţi permite să vă explic, de ce am procedat astfel. 

— Vă rog, răspunse Peter. 

— Un prototip al unei versiuni avansate de avion de luptă de- 
al nostru, un Messerschmitt 110 Cg+EN care a fost angajat într- 
o bătălie aeriană în sudul Germaniei, a aterizat, din greşeală, 
acum două ore, pe aeroportul Dubendorf de lângă Zurich. 
Aparatul este echipat cu mijloace de zbor total noi şi dotat cu 


instrumente foarte avansate din punct de vedere tehnic, care îi 
conferă o eficienţă unică pe timpul zborurilor de noapte. Când a 
constatat unde se afla, pilotul a încercat să redecoleze, dar a 
fost oprit. Herr Leutnant, avem nevoie de acel avion înapoi. 

Burckhardt îi răspunse: 

— Desigur, vă daţi seama că puterea mea în ceea ce priveşte 
armata elveţiană nu poate atinge o chestiune de asemenea 
importanţă, mai ales că acum e pentru prima dată că aud de 
acest incident. 

— Înţelegem asta. Dar noi, şi prin „noi” mă refer la generalul 
Schellenberg şi la mine - apropo, generalul m-a rugat să vă 
transmit salutările lui personale şi să vă mulţumesc încă o dată 
pentru ospitalitatea desăvârşită pe care i-aţi arătat-o pe timpul 
şederii sale de anul trecut la castelul dumneavoastră - în fine, 
noi ne-am decis să abordăm această problemă pe două căi. 
Acum o oră, una din căi a fost stabilită între generalul 
Schellenberg şi generalul Guisan, cu sprijinul din Lucerna al 
colonelului Masson. Sperăm să stabilim a doua cale prin 
intermediul meu şi al dumneavoastră. 

Eggen adăugă apoi, ca şi cum nu s-ar fi gândit înainte: 

— Numai dacă sunteţi de acord, Herr Leutnant. 

Primul gând al locotenentului fu să-i spună acestei cârpe 
naziste murdare să găsească pe altcineva cu care să-şi facă 
treburile împuţite. Era însă conştient că, în probleme atât de 
importante, sentimentele sale nu aveau niciun fel de relevanţă. 
Avea o portiţă de scăpare în instrucţiunile primite de la Lucerna: 
să rămână neutru. Va rămâne chiar foarte neutru. 

— Asta nu decid eu, răspunse Burckhardt, sperând că vocea îi 
sunase la fel de rece precum îi erau sentimentele. 

Chiar dacă a fost aşa, Eggen nu păru deloc descurajat. 

— Înţelegem şi asta, Herr Leutnant. În orice caz, e absolut 
necesar să nu pierdem timpul. Acţionăm sub îndrumarea directă 
a Fuhrerului. El ne-a avertizat că aşteaptă de la noi să rezolvăm 
problema în 48 de ore. 

— Da, da, bine, trebuie să-mi consult superiorii. 

— Bineînţeles. Presupun că o veţi face imediat. 

— Da. 

— Atunci mă veţi suna curând, nu? 

— Foarte probabil. 


— Încă un lucru. Intenţionez să părăsesc Berlinul mâine- 
dimineaţă pentru a ajunge în Basel, probabil, seara târziu. Poate 
veţi întreprinde ceva în acest timp. 

— O să ţin, cu siguranţă, seama de acest fapt. 

De îndată ce Eggen închise telefonul, Burckhardt sună la 
sediul Secţiei a 5-a din Lucerna. | se făcu imediat legătura cu 
Masson. După ce-i repetă acestuia conversaţia avută cu Eggen, 
Masson răspunse scurt şi limpede: 

— Spune-i lui Eggen că o să te întâlneşti cu el când va sosi. Eu 
şi generalul Guisan o să zburăm mâine în zori până la 
Dübendorf, ca să aruncăm o privire maşinăriei, după care o să 
ne întoarcem la Berna pentru a ne consulta cu cei de la Consiliul 
Federal pentru a stabili cum vom proceda. Până la începutul 
serii - înainte ca Eggen să ajungă la Basel - o să te contactăm 
noi din nou ca să-ţi dăm instrucţiuni.!05 


Eggen închiriase o cameră la hotelul Three Kings. De la gară, 
Burckhardt îl conduse cu maşina până la hotel. Locotenentul 
refuză invitaţia neamţului de a-l însoţi în cameră şi-i propuse 
acestuia să se ducă şi să facă un duş în timp ce el avea să-l 
aştepte la bar. 

Interiorul hotelului nu se schimbase în ultimul an. Dispăruse 
doar comisionarul de atunci, care căzuse sub o ploaie de 
gloanţe încercând să evadeze dintr-o secţie de poliţie de la 
periferia localităţii Benken. Nu se vedea nicăieri nici şeful Poliţiei 
Politice din Basel. Era firesc, căci Lutzelschwab avea alergie la 
vederea însemnelor SS. 


105 Pentru istoria completă a acestui incident, vezi Willi Gautschi, General 
Henri Guisan, pp. 563-567. În această lucrare, Gautschi prezintă textul 
integral al mesajului trimis generalului Guisan de Schellenberg. In el, 
Schellenberg indica faptul că dorea să vină personal In Elveţia ca să se 
întâlnească cu Guisan pentru a pune la punct amănuntele repatrierii 
avionului. Guisan ştia că impactul politic al unei reîntâlniri cu generalul SS 
asupra opiniei publice elveţiene ar fi fost devastator dacă s-ar fi aflat de ea. 
Aşa că propunerea a fost imediat respinsă, lăsându-l astfel pe Schellenberg 
fără altă opţiune, decât de a-şi pune toate speranţele în adjunctul său, 
Sturmbahnfiihrerul Eggen. Încă o remarcă: Gautschi menţionează rolul jucat 
în acest episod de ataşatul militar elveţian din Berlin, care se numea, de 
asemenea, Peter Burckhardt şi care avea grad de maior în armată. Pentru a 
evita orice confuzie, între cei doi bărbaţi nu exista nici un fel de relaţie. 
Faptul că aveau acelaşi nume şi, întru câtva, aceleaşi funcţii, este o pură 
coincidenţă. 


Zece minute, Peter stătu singur la o masă din colţul barului. 
După ce Eggen se întoarse, cei doi ofiţeri se duelară puţin 
asupra unui târg, până ce Burckhardt scoase din mânecă oferta 
guvernului său - distrugerea avionului Me 110, în schimbul 
livrării a douăsprezece aparate Me 109 către forţele aeriene 
elveţiene. Uşurat şi cu misiunea încheiată, maiorul Eggen 
comandă şampanie şi ţinu un toast. 

— Pentru cele douăsprezece Me 109 ale voastre, Herr 
Leutnant, şi pentru cele şase milioane de franci elveţieni primite 
de noi în schimb. 

„Acest om e complet lipsit de ruşine”, gândi Burckhardt pe 
când îşi ridica şi el paharul, căci nu avea de ales. Ca şi cum i-ar 
fi citit gândurile, Eggen îl întrebă: 

— Când aţi spus bani gheaţă, v-aţi referit la bancnote sau la 
depunerea sumei în cont bancar elveţian? 

— La amândouă. Depinde de dumneata. 

Eggen rumegă ideea, apoi spuse: 

— Bancnotele ar putea să atragă atenţia, nu credeţi? Vreau să 
spun că ar fi necesar un camion pentru transportul lor. 

— Nu chiar un camion, dar două valize, da. Vă putem plăti în 
bilete de o mie de franci. 

— Da, mă rog. Dar cu cât mă gândesc mai mult, cu atât mă 
tentează să folosim o bancă. Dar nu orice bancă. Fiind vorba de 
o sumă atât de mare, am vrea să ne disponibilizaţi fondul la o 
instituţie mare, ideal ar fi la cea mai mare. Tatăl dumneavoastră 
e încă... 

Burckhardt îl întrerupse: 

— Da. E încă preşedintele Corporaţiei Bancare Elveţiene. 

— Ei bine, atunci lucrurile se simplifică, nu-i aşa? Vreau să 
spun că aţi putea păstra afacerea în familie. 

Peter îşi aminti că taică-său refuzase cu tărie să aibă de-a 
face cu Fggen când acesta încercase să pătrundă în bancă în 
numele  „clienţilor” lui din Berlin. Rememoră că atunci îi 
sugerase neamţului să se adreseze băncii specializate în 
finanţările germanilor. De data asta însă, Burckhardt ştia că, 
dacă Eggen insista, tatăl lui nu avea altă variantă decât de a 
coopera. 

Ca şi cum i-ar fi citit gândurile, Eggen pedală pe aceeaşi 
temă: 


— Asta mă face să-mi aduc aminte de ceva înrudit cu ce 
discutam. Aţi fost suficient de amabil să-mi înlesniţi anumite 
aranjamente financiare la Basler Handelsbank după conversaţia 
noastră din bibliotecă de acum un an. 

— Presupun că vă tratează bine, pe dumneavoastră şi clienţii 
dumneavoastră, nu? 

— Să fiu sincer, da şi nu, răspunse germanul. 

— Mă surprinde să aud asta. 

— Să nu mă înţelegeţi greşit, Herr Doktor. Cei din 
Handelsbank sunt întotdeauna foarte curtenitori şi buni 
profesionişti. Dar cei câţiva clienţi ai mei care şi-au deschis 
conturi acolo au început să fie îngrijoraţi de faptul că 
majoritatea împrumuturilor acordate de această bancă sunt 
concentrate într-o singură ţară. 

„A ta”, fu Burckhardt pe punctul să zică, dar se abţinu. 

— Datorită nesiguranţei viitorului, ei au sentimentul că ar fi 
mai sigur dacă şi-ar păstra banii într-o bancă cu rază geografică 
de acţiune mai mare. 

„Astfel ca banca lor elveţiană să nu se ducă la fund odată cu 
epava germană, lăsându-te pe tine şi pe «clienţii» tăi fără un 
«cuib» financiar în străinătate, care să-ţi permită să te ridici la 
luptă altădată. Şi când mă gândesc că eu şi tatăl meu nu avem 
altă soluţie decât să tratăm cu javra asta!” gândi Burckhardt. 

In loc de a-şi rosti gândurile cu voce tare, el spuse: 

— Sunt sigur că se poate face ceva, Herr Eggen. Asta dacă nu 
intervin complicaţii ale negocierii de bază pe care tocmai am 
făcut-o. 

— De acum, asta depinde de mine, încheie maiorul. 


Două zile mai târziu, pe 20 mai, Germania a pierdut un avion, 
iar Elveţia a câştigat douăsprezece. Seara, colonelul Henry 
„Gigi” Guisan, fiul generalului Guisan, a dat un banchet în 
onoarea Rittmeisterului Eggen, pentru rolul jucat de el în 
rezolvarea fericită a acestui incident. În toastul său, colonelul a 
declarat că Eggen a rendu d'immensvs services... notre pays. 

Pe 21 mai, la orele unsprezece fix, maiorul SS Eggen intra în 
sediul Corporaţiei Bancare Elveţiene din Basel doar cu servieta 
sa diplomat. Obiectivul era de a-şi aduce sieşi un serviciu. De 
cum păşi în clădire, fu preluat de cineva din personal şi escortat 
până la biroul preşedintelui, Dr. Maximilian Burckhardt Von der 


Mühll. Înăuntru, bancherul nu-i întinse mâna, ci doar îi indică 
neamţului să se aşeze pe scaunul din faţa biroului. 

— V-aş propune să ne apucăm de treabă imediat, Herr Eggen, 
începu el, apăsând pe butonul unei sonerii de lângă telefon. 

Aproape instantaneu uşa biroului se deschise şi în încăpere îşi 
făcu apariţia un bărbat cu un dosar sub braţ, care îl privi pe Dr. 
Burckhardt şi, după ce acesta încuviinţă uşor din cap, îi dădu 
mapa maiorului. Dosarul conţinea două coli de hârtie. 

Burckhardt zise: 

— Herr Eggen, aveţi acolo declaraţia noastră referitoare la 
cele şase milioane de franci elveţieni oricând disponibili pentru 
plata integrală a celor douăsprezece Me 109 livrate ieri 
autorităţilor noastre militare din Dubendorf. Cel de-al doilea 
document are nevoie de semnătura dumneavoastră şi confirmă 
că sunteţi autorizat de a accepta aceste şase milioane ca plată 
pentru aparate şi de a dispune de aceste fonduri după cum 
doriţi. In plus, el certifică faptul că eliberaţi guvernul elveţian şi 
această bancă de răspundere în faţa oricărei viitoare pretenţii a 
dumneavoastră privitoare la afacere. Singurul lucru pe care vi-l 
cerem, înainte de a vă preda banii, este ca dumneavoastră să 
ne daţi un document care să ateste autorizaţia guvernului 
german, dată dumneavoastră, de a-l reprezenta. Bănuiesc că aţi 
adus aşa ceva, nu? 

Rittmeisterul Eggen, vizibil nervos, căută în servietă, şi scoase 
o foaie cu sigiliul Reichului german şi semnat de mareşalul 
Hermann Göring şi de generalul Walter Schellenberg. 
Funcţionarul băncii, care stătuse tot acest timp în picioare, 
lângă maior, privi din nou spre bancher şi, după ce acesta 
încuviinţă din nou uşor din cap, luă documentul scos la iveală de 
neamt şi începu să-l citească. Până acum, niciunul din cei doi 
elveţieni nu puseseră mâna pe vreun document referitor la 
tranzacţie. 

— In Ordnung? întrebă nerăbdător Burckhardt. 

— In Ordnung, Herr Doktor, veni replica. 

Burckhardt îşi întoarse din nou atenţia către Eggen. 

— Atunci nu ne mai trebuie decât instrucţiunile 
dumneavoastră referitoare la dispoziţia acestor fonduri, Herr 
Eggen. 

— Vreau ca ele să rămână aici, la banca dumneavoastră, 
răspunse Eggen. 


— Pricep. Bănuiesc că vor fi folosite mai târziu pentru 
înţelegeri în cadrul cooperării comerciale dintre ţările noastre, 
nu? întrebă bancherul. 

— Nu chiar. Aş vrea să deschid la banca dumneavoastră trei 
conturi noi - conturi numerotate - şi să distribui cele şase 
milioane în mod egal în trei părţi. 

Sprâncenele elveţianului se ridicară uşor. 

— Şi aceste trei conturi noi sunt ele... 

Eggen îl întrerupse. 

— Vor fi conturi personale. Unul pentru mareşalul Göring, cel 
de-al doilea pentru generalul Schellenberg, iar al treilea pentru 
mine. 

Burckhardt se întoarse spre funcţionarul său. 

— Poţi să faci asta în deplină siguranţă? 

Fără a se mai uita pe documentul dat de Eggen, acesta 
răspunse imediat: 

— Nu, domnule. E clar că autorităţile germane i-au dat 
maiorului Eggen puteri depline de reprezentare. 

Rămase  nerostit faptul că aceleaşi autorităţi erau şi 
beneficiare. Practic, ei furau de la ei înşişi. Atâta vreme cât în 
cel de-al Treilea Reich „ei” erau statul, nu puteau exista 
probleme din punctul de vedere al unei instituţii externe ce se 
ocupa, în principal, cu transferul sumelor de bani. 

Aşa că, în numele Corporaţiei Bancare Elveţiene, Dr. 
Maximilian Burckhardt se mulţumi să spună: 

— Atunci nu e nicio problemă. Înţelegeţi, desigur, că 
formularele de depunere trebuie semnate şi ele, ceea ce va 
necesita o scurtă corespondenţă prin poştă. Putem trimite toate 
documentele referitoare la conturi către adresele specificate de 
dumneavoastră din Berlin sau putem, dacă preferaţi altfel, să 
reținem noi toată corespondenţa. Bineînţeles că vă va sta la 
dispoziţie pentru consultare oricând veţi dori. 

Bancherul nu avea nicio îndoială asupra variantei pe care o 
vor alege aceşti trei clienţi noi! Se întoarse din nou către 
asistentul lui şi-i comandă: 

— Pregăteşte trei seturi de formulare pentru deschidere de 
conturi. 

Funcţionarul se grăbi să plece ca să aducă documentele 
cerute. Burckhardt continuă: 


— Pentru contul dumneavoastră, puteţi completa formularele 
imediat. Cât despre celelalte conturi, ca o excepţie, le vom 
deschide de îndată şi pe ele folosind, ca bază incompletă, 
specimenele de semnături de pe documentul pe care îl avem 
deja. 

— Vielen Dank, Herr Doktor - spuse Eggen. Dar mai eo 
problemă... 

— Da. Conturile de la banca de vizavi, nu? 

In această clipă reintră asistentul lui Burckhardt cu trei seturi 
de hârtii. Bancherul i se adresă: 

— Operația se poate face în biroul tău. Altceva. Ti-am spus 
deja de nişte conturi care trebuie transferate de la Basler 
Handelsbank la noi. Imediat ce termini aici, te duci acolo cu Herr 
Eggen şi rezolvi problema. 

După asta, bancherul se ridică în picioare, nelăsându-i 
maiorului altceva de făcut decât să-l imite. Din nou elveţianul se 
feri să întindă mâna. Se mulţumi să spună: 

— Cu asta cred că am terminat. Herr Eggen, vă urez o zi bună 
şi călătorie plăcută la Berlin.19% 

Fără alte vorbe, Eggen a fost apoi însoţit afară din birou. 
Gândurile bancherului se îndreptară imediat spre următorul 
client, ce trebuia să sosească în cinci minute: un industriaş din 
Viena, care dorea să transfere o parte imensă a fondurilor sale - 
compania exporta textile în Elveţia şi îşi ţinea francii elveţieni 
rezultați din tranzacţii în cont la banca sa - în contul său 
personal de la o bancă din Buenos Aires. Se părea că toţi 
şobolanii se pregăteau brusc să părăsească nava. 


Două săptămâni mai târziu, pe 6 iunie 1944, Aliaţii au 
debarcat în Normandia şi au deschis un al doilea front în Europa. 
A fost începutul sfârşitului dominaţiei Axei în Europa. Paradoxal, 
schimbarea avea să producă curând un efect negativ asupra 
tuturor locuitorilor Elveţiei. Când informaţiile despre tranzacţiile 
cinice, încheiate între nazişti şi elveţieni, au ajuns la urechile 

anglo-americanilor (şi nu datorită Serviciului Secret elveţian), 
ele n-au făcut decât să toarne gaz peste focul nemulțumirii 
aliate vizavi de Elveţia, foc care înainte arsese mocnit. N-a fost 
decât un alt exemplu al dispreţului cu care această ţară a 
nesocotit interesele legitime ale puterilor democratice şi al 
egoismului flagrant cu care elveţienii şi-au urmărit scopurile 
atunci când celor din fruntea statului ar fi trebuit să le devină 
evident că era timpul să înceteze cooperarea financiară, 
economică şi chiar militară cu naziştii. 

Până atunci, Aliaţii n-au putut face prea mult pentru a-i opri 
pe elveţieni. Au tras doar câteva ghiulele în bordul navei 
elveţiene. De exemplu, pe 17 mai 1943, avioane britanice au 
bombardat orăşelul Oerlikon în care se aflau fabricile Buhrle, 
angajate în mare parte în producerea de arme pentru maşina de 
război nazistă. Unsprezece zile mai târziu, bombele britanice au 
căzut şi deasupra portului Basel de pe Rin, centrul elveţian al 
traficului de barje imense dintre Germania şi Elveţia. Pe 1 aprilie 
1944, douăzeci şi patru de bombardiere americane au atacat 
oraşul industrial Schaffhausen cu bombe incendiare, ucigând 
patruzeci de civili, rănind alte câteva sute şi distrugând şaizeci 
şi şase de clădiri, mai ales fabrici. Acest oraş era baza altui 
furnizor de materiale de război către Germania, firma lui Georg 
Fischer. Dacă aceste atacuri ar fi fost privite ca deliberate, ar fi 
trebuit considerate ca o declaraţie de război a Aliaților contra 
Elveţiei, cu toate consecinţele dezastruoase ce ar fi urmat 
pentru ţară. Aşa că guvernul elveţian alese să considere 
bombardamentele ca „accidente”. Astfel, nimic nu trebuia 
schimbat.1% 

Odată ce americanii au păşit pe continent şi şi-au impus, din 
ce în ce mai mult, prezenţa militară, Elveţia a început 
neîntârziat să simtă consecinţele. Pe 7 iulie, guvernul elveţian a 
primit o „telegramă dură”1% din partea secretarului de stat 
american, Cordell Hull, ce îl avertiza asupra unor noi tratate 
comerciale cu naziştii, menţionând că asemenea noi înţelegeri 
n-ar face altceva decât să mărească durata războiului. În 

aceeaşi lună, la Bretton Woods, o staţiune de odihnă din New 
Hampshire, a avut loc o conferinţă menită să stabilească cadrul 
financiar internaţional postbelic. Unul din punctele importante 
ale agendei întrunirii a fost discutarea sorții BIS. Graţie activităţii 
celulei din Basel a lui Rote Kapelle, întreaga lume financiară 
fusese pusă la curent cu jocul pe care îl practicase BIS în 
cârdăşie cu Reichsbank şi Banca Naţională. Pe 10 iulie, un 
economist norvegian pe nume Wilhelm Keilhau a prezentat o 
rezoluţie prin care susţinea dizolvarea BIS „în cel mai scurt timp 
posibil”. El a primit sprijinul nelimitat al lui Henry Morgenthau, 
secretarul Trezoreriei americane.!%* După ce iniţial sprijinise 
ideea, John Maynard Keynes, acum Lord Keynes, una dintre 
principalele personalităţi prezente la conferinţă şi cel mai 
important economist al secolului XX, s-a retras şi a propus 
amânarea oricărei acţiuni, sugerând ca BIS să fie închisă numai 
după ce vor fi înfiinţate o nouă bancă mondială şi un fond 
monetar internaţional. Dean Acheson, reprezentantul 
Departamentului de Stat american, s-a situat de partea lui 
Keynes. Impreună au întocmit o nouă rezoluţie, care a fost 
prezentată la închiderea conferinţei, pe 20 iulie 1944. Devenise 
evident pentru toată lumea că o continuare a existenţei BIS 
atârna de un fir de păr. 

A survenit o înăsprire dramatică a atitudinii britanice faţă de 
Elveţia. Pe 27 iulie, Anthony Eden, ministrul de externe britanic, 
l-a avertizat pe ambasadorul elveţian la Londra asupra 
posibilităţii ca Aliaţii să oprească furnizarea de provizii - precum 
materiile prime şi chiar produsele alimentare - către Elveţia, în 
cazul în care această ţară nu-şi stopează exporturile de material 
de război către nazişti.! Curând deveni limpede că nu fusese o 
ameninţare aruncată în vânt. Pe 29 august, Aliaţii au aterizat în 
sudul Franţei - la trei luni după invadarea Normandiei - şi în 
două săptămâni au ocupat întreaga coastă mediteraneană, de la 
Marsilia până la Nisa, şi au cucerit capete de pod spre nord până 
în Grenoble, la numai o sută de kilometri sud de Geneva şi de 

graniţa elveţiană. Prin această acţiune, americanii au întrerupt 
toate comunicațiile şi rutele de transport între trupele germane 
din Franţa şi diviziile germane care încă luptau în Italia de Nord. 
Asta însemna că nemţii aveau obligatoriu nevoie să menţină o 
linie directă de aprovizionare între Germania şi Italia prin Basel 
şi tunelul Gotthard, dacă doreau să continue să se bată în Italia. 
Şi totuşi guvernul elveţian a insistat ca această rută să rămână 
deschisă, invocând un tratat internaţional semnat în 1907 (!) şi 
de Germania şi de Elveţia şi care, după cum susțineau elveţienii, 
interzicea închiderea ei.!!! Evident, Aliaţii au ignorat această 
pretenţie. 

Penultima lovitură dată elveţienilor în acele zile negre, pentru 
ei, din septembrie 1944 a fost capturarea oraşului Bordeaux de 
către americani. De acum, tot sudul Franţei se afla în mâinile lor 
şi deci şi toate rutele feroviare şi rutiere către Peninsula Iberică. 
Asta însemna sfârşitul tranzitului liber de mărfuri până în Spania 
şi Portugalia. 

Pentru elveţieni, asta a fost o lovitură de măciucă. Aceste rute 
reprezentau chiar sursa lor de viaţă, pe care s-au bazat aproape 
în exclusivitate pentru a menţine în viaţă cele cinci milioane de 
locuitori ai Elveţiei. În timpul primilor ani ai războiului, Elveţia 
importa, prin portul italian Genova, cereale şi carne din 
Argentina, portocale din Algeria şi bumbac din Statele Unite. 
Chiar şi după ce Aliaţii au blocat toate transporturile navale prin 
Mediterana, cu excepţia celor ale neutrilor, elveţienii au găsit o 
cale de ieşire. Au închiriat cincisprezece vase comerciale 
greceşti care, navigând acum sub pavilion neutru elveţian, au 
început să facă naveta între Portugalia şi cele două Americi, 
descărcând ceea ce transportau în „neutra” Lisabona. De acolo, 
mărfurile erau încărcate pe vase spaniole „neutre”, cărora li se 
permitea să treacă prin blocada navală britanică din Gibraltar, 
până în portul Genova, în care se efectua o nouă transbordare, 
în camioane. Această călătorie sinuoasă se termina la punctul 
vamal elveţian Chiasso. Invadarea Italiei de către Aliați a dus la 
închiderea completă a portului. Elveţienii au fost forţaţi să 
găsească o nouă soluţie. 

Ea a venit sub forma unei noi înţelegeri perfectate cu nemţii. 
Aceştia le permiteau folosirea portului Marsilia pentru a-şi 

descărca marfa de pe nave în camioane ce transportau apoi 
încărcătura pe ruta Napoleon până la Geneva. În plus, la 
începutul anului 1944, elveţienii au stabilit o rută de cale ferată 
directă de la Atlantic. Ei au achiziţionat două sute de vagoane 
spaniole, ajunse în stare de epavă, care aveau un ecartament 
specific Spaniei şi Portugaliei, incompatibil cu restul căilor ferate 
din Europa, şi le-au renovat. Astfel, aceste trenuri „elveţiene” au 
ajuns să ia marfa din Portugalia şi s-o transporte până la graniţa 
franceză, unde era mutată în vagoane ale căilor ferate franceze 
şi dusă în Elveţia. Concomitent, au început naveta Lisabona - 
Elveţia o sută de camioane elveţiene imense traversând din nou 
sudul Franţei controlat de nazişti.112 

Toate acestea - utilizarea portului Marsilia de către vapoare 
„elveţiene”, a şoselelor franceze de către camioane elveţiene - 
au luat sfârşit dintr-odată. Aliaţii şi-au impus, în sfârşit, punctul 
de vedere. Dacă elveţienii nu vor lichida legăturile lor 
economice cu naziştii, vor fi înfometați. Răspunsul lor a fost 
continuarea operaţiunilor dinainte. 

S-a recurs atunci la ameninţări mai dure. Pe 16 octombrie 
1944, seara, târziu, Departamentul Politic al guvernului elveţian 
- echivalentul Foreign Office-ului - a primit un mesaj strict 
secret şi urgent de la ambasadorul din Londra. Era relatarea 
unei conversații care avusese loc la Ialta, în 14 octombrie 1944, 
între Winston Churchill, prim-ministrul Marii Britanii, Franklin 
Delano Roosevelt, preşedintele Statelor Unite, şi  losif 
Vissarionovici Stalin. Ultimul a pus pe tapet problema Elveţiei. 
Conform unei surse, mai presus de orice bănuială, din Foreign 
Office, Churchill, nutrind încă simpatie faţă de elveţieni, a spus, 
mai târziu, în cursul aceleiaşi seri, cu ocazia informării pe care a 
făcut-o personalului Foreign Office-ului care-l însoţise la lalta, 
cuvânt cu cuvânt, următoarele: „Am fost şocat de ura 
manifestată de Unchiul Joe contra Elveţiei. El i-a denumit pe 
locuitorii acelei ţări porci şi nu e genul de om care să folosească 
acest limbaj fără a se baza pe ceva”.1!> 

Apoi Stalin le-a făcut o propunere uluitoare celorlalţi doi. El a 
susţinut că adoptarea ei ar scurta drastic războiul şi ar salva 
nenumăratele vieţi ruseşti, cu toate că potenţial ar fi fost letală 

Elveţiei. Logica lui a fost impecabilă. A scos în evidenţă că, după 
debarcarea în Normandia şi cucerirea Parisului, Aliaţii şi-au 
încetinit ritmul înaintării către est, până la oprire. In faţa lor se 
afla încă Linia Siegfried, acea „impenetrabilă ultimă linie de 
apărare”, după cum o caracterizase Hitler. Luând în consideraţie 
perspectiva ca ei să fie puşi în imposibilitatea de a pătrunde pe 
teritoriul german, Stalin le-a propus să înconjoare Linia Siegfried 
pe la sud, invadând Elveţia dinspre Franţa, şi apoi să se 
strecoare în Germania de Sud - prin Baden şi Wârttemberg - 
peste graniţa elveţiană. Conform aceluiaşi diplomat, Stalin ar 
mai fi spus că „elveţienii au jucat un rol greşit în război şi 
trebuie obligaţi să coopereze”.1! 


Toate aceste evenimente au împovărat suplimentar 
personalul diplomatic american din Elveţia, adăugându-se la 
sentimentul lor de izolare. În special Nancy Reichman a fost 
afectată. Pe de o parte, era complet de acord cu măsurile aspre 
impuse de Aliați ţării care îi era acum gazdă, pe de alta, ştia, 
mai bine ca majoritatea compatrioţilor ei, că elveţienii erau, în 
cea mai mare parte, antinazişti şi simpatizau cu cauza aliată; 
ştia că ei se aflau la bunul plac al unui guvern care se agăța cu 
încăpățânare de politici complet depăşite de evenimente şi 
pentru care erau forţaţi acum să plătească. Cetăţenii îşi vedeau 
cota de gaz pentru încălzit şi gătit redusă la un sfert faţă de cea 
din timpuri normale. Carnea şi zahărul erau articole rare. Şi-au 
văzut redusă chiar şi raţia de pâine, de la 250 la 225 de grame 
şi, în plus, acest aliment conţinea acum, pe lângă făină de grâu, 
şi „aditiv din cartofi”. Nancy era conştientă de asistenţa pe care 
Serviciul Secret elveţian le-o dăduseră ei şi OSS american, pe 
parcursul războiului. Nu în toate cazurile se ajunsese la un 
succes, iar o dată rezultatul a fost tragic: eşecul dezastruos al 
Cercului de la Kreisau în încercarea de a-l asasina pe Hitler. 

Pe 20 iulie 1944, bomba, pe care unul dintre membrii clubului, 
colonelul conte Schenk von Stauffenberg, a strecurat-o în 
geanta sa diplomat până în Cartierul General secret al 
Fuhrerului din Prusia de Est, Wolfschauze, a explodat la numai 
doi metri în dreapta dictatorului. Prin miracol, liderul nazist a 

scăpat doar cu răni uşoare. Imediat după aceea, membrii 
grupului au fost pescuiţi şi executaţi, inclusiv Adam von Trott zu 
Solz, tânărul cu care Nancy se amuzase o seară în toamna ce 
trecuse. Hitler a considerat că frânghia era prea bună pentru ei, 
aşa că majoritatea au fost strangulaţi cu corzi de pian.!* 

Când veştile despre acest oribil măcel i-au ajuns la cunoştinţă, 
la începutul toamnei, în 1944, Nancy şi-a dat seama că în 
această chestiune Statele Unite nu aveau nicio vină. În 
continuarea acelei seri din 1943, von Trott se dusese la 
întâlnirea cu Dulles de la turnul cu ceas, aşa cum aranjase ea. 
Cei doi s-au înţeles de minune, aşa că a avut loc, tot la Berna, o 
a doua întâlnire cu un alt emisar al clubului, în ianuarie 1944. 
Dulles se convinsese că nemţii erau extrem de serioşi şi le-a 
recomandat entuziast celor din Washington să li se dea ajutor 
american complet. Şeful OSS, generalul-maior William Donovan, 
era la fel de entuziast. A dat planului, elaborat de cei din grup, 
numele de cod Breakers. Când, mai târziu, Dulles i-a transmis 
cererea conspiratorilor ca OSS să depăşească faza ajutorului dat 
numai în comunicaţii şi să coopereze în furnizarea de arme şi în 
instruirea mânuirii lor, Donovan s-a dus personal la preşedinte 
pentru a-i obţine aprobarea. 

A rămas blocat când Roosevelt a refuzat. Preşedintele i-a 
spus: 

— Dacă începem să asasinăm şefi de state, Dumnezeu ştie 
unde vom ajunge. Dacă germanii vor să-l lichideze pe Hitler, e 
treaba lor şi OSS nu trebuie să aibă nimic de-a face cu asta. 

Hitler a rămas în viaţă şi von Trott a fost ucis. 

Toate acestea făceau ca Nancy să se simtă din ce în ce mai 
izolată. Singura ei bucurie era relaţia stabilă pe care Peter 
Burckhardt o menținea cu ea. Dar chiar şi aici focul era pe ducă, 
sufocat de plictiseala crescândă ce prevala într-o Elveţie ruptă 
de restul lumii şi în care, pe măsură ce timpul trecea, luminile 
deveneau mai mici, hrana mai săracă şi viitorul din ce în ce mai 
nesigur. 

Această stare a fost zguduită din temelii de un telefon primit 
de la Allen Dulles în 9 ianuarie 1945. 

CAPITOLUL 27 

Apelul telefonic a sosit pe linia „de siguranţă” a consulatului, 
la nouă şi un sfert. 

Dulles intră direct în subiect: 

— Într-o oră trebuie să plec într-o scurtă călătorie la Paris, aşa 
că voi fi concis. Ascultă-mă cu atenţie, Nancy. Să te aştepţi la un 
telefon de la Peter Burckhardt. Îţi va comunica ora la care el 
bănuieşte că şeful său de la BIS, Per Jacobsson, va sosi în gara 
Badische. Acesta se întoarce dintr-o călătorie la Berlin. Iniţial, 
plănuisem să vin la Basel să mă întâlnesc cu Jacobsson. Acum 
vreau să te duci tu în locul meu. 

— Da, domnule. 

— Trebuie să ştii câteva lucruri. Jacobsson a făcut drumul la 
Berlin la sugestia mea. Mă preocupă stadiul cercetărilor 
nucleare germane. Avem motive să credem că ei sunt aproape 
de finalizarea unei bombe atomice. Dacă-ţi aminteşti, o vreme 
am crezut greşit că locul fabricării e Peenemünde şi în 
consecinţă am bombardat insula. Am descoperit, apoi, că ei îşi 
făceau cercetările în exclusivitate la Institutul Kaiser Wilhelm din 
Berlin, sub conducerea profesorului Werner Heisenberg, cu o 
echipă compusă din câţiva dintre cei mai importanţi atomişti din 
lume, cum ar fi Otto Hahn, Carl von Weizsăcker şi Max von Lane. 
Acum o săptămână am primit nişte informaţii foarte 
descurajatoare. Au dispărut cu toţii din Berlin. Aşa că l-am rugat 
pe Jacobsson să plece la Berlin şi să facă o mică anchetă. l-am 
comunicat că avem urgentă nevoie de răspunsuri la două 
întrebări: Cât de apropiaţi sunt ei? Şi unde au plecat? 

— Inţeleg. 

— Mă întorc în Elveţia la noapte. Dacă Jacobsson apare până 
atunci, aştept veşti de la tine mâine dis-de-dimineaţă. 

O oră mai târziu, pe linia telefonică obişnuită a consulatului 
sosi un nou apel pentru Nancy. La aparat era Peter şi telefonul 
era strict de afaceri: 

— Am vorbit azi-dimineaţă cu un prieten comun, care mi-a 
comunicat că a intervenit o schimbare de plan. Presupun că ai 
vorbit şi tu cu el între timp, nu? 

— Am vorbit. 

— În ce priveşte cealaltă parte, am primit de la BIS un telex 
de la cei din Reichsbank din Berlin, prin care ni se comunică că 


putem să-l aşteptăm la gară astă-seară, la zece fără cinci. Mi s-a 
spus că vrei să te întâlneşti cu el acolo. 

— Da. 

— Atunci trec să te iau pe la nouă şi jumătate. 

— O să te aştept în holul blocului. 

Ea închise. La fel făcu şi cel care îi asculta convorbirile din 
sediul Poliţiei Politice din Basel. Acesta raportă conştiincios tot 
ce auzise şefului său, Dr. Wilhelm Lutzelschwab. 


Seara, puţin după ora zece, Per Jacobsson ieşi din gară. 
Zărindu-i pe Nancy şi pe Peter în faţa restaurantului Kleinbasier 
Weinstube, se grăbi spre ei. Intrară împreună în local. 

După ce comandară o sticlă de Döle, americanca vorbi prima: 

— Domnul Dulles nu a putut veni astă-seară. Prezenţa sa a 
fost cerută de urgenţă la Paris. M-a rugat pe mine să-l reprezint. 

Suedezul încuviinţă. Ştia că fata lucra cu Dulles. Avusese 
chiar ocazia să cineze, o dată, împreună cu amândoi. Nancy 
continuă: 

— Aţi aflat unde se află Heinsenberg? 

— Nu, răspunse Jacobsson. Informaţia domnului Dulles a fost 
corectă. Heisenberg, Hahn, von Weizsäcker, toţi au dispărut din 
Berlin. Cu ei a dispărut şi echipamentul pe care îl foloseau la 
institut. 

— Aţi găsit vreun indiciu asupra distanţei care îi mai desparte 
de realizarea proiectului? 

— Da. Sunt foarte aproape. Nu prea ştiu eu ce înseamnă asta, 
dar mi s-a spus că nu mai e o problemă de proiectare, ci de lipsă 
de apă grea şi uraniu. Se aşteaptă ca această dificultate să fie 
curând eliminată.116 

— Domnul Dulles va dori să afle totul de urgenţă, încheie 
Nancy. 

Peter o lăsă în faţa casei ei şi-l conduse mai departe pe 
suedez la hotel. In dimineaţa următoare, la ora opt, ea i-a 
telefonat lui Dulles pe linia „de siguranţă” de la consulat. Dulles 


116 Problema apei grele provenea de la efectele raidurilor de comando şi 
bombardament făcute de britanici asupra uzinei hidroelectrice din Norvegia. 
Nici unul din aceste raiduri nu a avut un succes deplin. Ele au diminuat cu 
cincizeci la sută, pentru o vreme, producţia. A se vedea capitolul intitulat 
„The German Atom Bomb” în cartea lui William Casey, The Secret War 
Against Hitler, Washington, D.C., 1988, p. 48 şi următoarele. 


i-a spus să nu-şi facă planuri pentru următoarele zile, pentru că 
ar fi putut avea nevoie de „un ultim ajutor” din partea ei. 
După ce închise, el îşi dori să nu fi pronunţat aceste cuvinte. 


Dulles îşi puse imediat la treabă agenţii din Germania pentru 
a-i găsi pe savanții nuclearişti dispăruţi. In plus, aranjă să se 
întâlnească de urgenţă cu căpitanul Waibel, şeful secţiei „D” a 
Serviciului Secret elveţian, pentru a-i cere ajutorul în această 
căutare.!!” Waibel a făcut două lucruri. Mai întâi, a activat Linia 
Viking, legătura secretă a elveţienilor cu cele mai înalte cercuri 
de lângă Hitler. Apoi a dat alarma printre membrii comunităţii 
elveţiene din sudul Germaniei, care se numărau cu miile şi 
includeau gospodine, doctori, tâmplari şi bucătari rămaşi loiali 
adevăratului lor Heimat şi care, în ciuda riscului, au acţionat pe 
toată durata războiului ca informatori pentru elveţieni. Căpitanul 
le-a cerut să raporteze despre orice proiecte ciudate de 
construcţii şi/sau despre orice flux neobişnuit de oameni de 
ştiinţă. În patruzeci şi opt de ore, Waibel a primit răspunsul. El a 
venit de la un Baumeister, un arhitect-constructor care trăia în 
Munţii Pădurea Neagră. În toamna anului trecut, acest om 
lucrase la un proiect foarte ciudat: construirea unui buncăr din 
beton, cu pereţi de o grosime cum nu mai auzise înainte. Mai 
mult, construcţia trebuia făcută într-o peşteră dintr-un munte! 
Apoi, cu o lună în urmă, începuseră să sosească profesorii. Cel 
puţin o duzină! Şi toate astea aveau loc într-un orăşel montan 
adormit. 

Waibel a simţit că ăsta era răspunsul căutat. Numele 
localităţii era Haigerloch. Era situată la o sută douăzeci de 
kilometri nord-est de Basel. Căpitanul i-a raportat imediat lui 
Dulles toate datele. A doua zi, duminică, 14 ianuarie 1945, 
Dulles a început să traducă în viaţă un plan prin care spera să 
atingă două obiective: să descopere cât de mult progresaseră 
nemţii, după care, dacă aceştia reuşiseră, într-adevăr, să 
realizeze o bombă (ceea ce nu se întâmplase încă şi cu 


117 Dulles a dezvoltat o relaţie de colaborare strânsă cu Waibel, care s-a 
dovedit extrem de fructuoasă. Waibel a fost cel care a aranjat negocierile din 
Elveţia (la Zurich, Lucerna şi Ascona), în martie şi aprilie 1945, dintre Allen 
Dulles şi generalul SS Wolff, care au dus la capitularea armatei germane din 
Italia la 2 mai 1945. Ele au avut loc fără ştirea guvernului elveţian sau a 
generalului Guisan (vezi Willi Gautschi, op. cit., p. 645 şi următoarele, şi, mai 
ales, Allen Dulles, The Secret Surrender. ). 


americanii), să-i convingă pe savanţi să treacă din Germania în 
Elveţia (şi ulterior în America) înainte de a fi fost prea târziu, 
oferindu-le astfel o ultimă şansă de a-şi construi o nouă viaţă şi 
de a-şi continua cercetările ştiinţifice fără întrerupere. 

Ei trebuiau, cu siguranţă, să-şi dea seama că Armata Roşie se 
apropia rapid dinspre est şi că, dacă aveau să ajungă la 
Haigerloch, consecinţele, atât pentru ei, cât şi pentru Germania 
şi Occident, erau incalculabile. Oricine s-ar fi apropiat de aceşti 
savanţi trebuia să facă apel la spiritul lor de solidaritate cu foştii 
colegi de la Göttingen, din anii 1920-1930, care erau aproape 
toţi în Vest - în Anglia, în S.U.A., în Elveţia. Niciunul nu se 
îndreptase spre Est. 

Oricum, primul pas era de a-i aduce în Elveţia. Asta însemna 
că trebuia să li se ofere oficial azil acolo din partea unui... 
elveţian. Mai însemna să-i convingă de faptul că S.U.A. dorea să- 
i ajute în orice fel cereau ei, inclusiv cu bani şi documente de 
călătorie, astfel ca să li se permită să se stabilească permanent 
în America oricând. De asta trebuiau convinşi... de un american 
care avea cu el suficiente scrisori de acreditare. Mai întâi de 
toate însă trebuia să se determine cât erau ei de aproape de 
producerea unei bombe... ceea ce însemna că era nevoie de 
aprecierea unui savant din Vest, făcută pe baza unei inspecții. 

Din aceste motive, ideea unui atac de comando anglo- 
american trebuia eliminată. Susţinătorii acestei variante erau 
cei oficial însărcinaţi cu spionajul şi contramăsurile îndreptate 
împotriva proiectelor nucleare germane, generalul Leslie R. 
Groves şi mâna sa dreaptă, colonelul Boris Pash. Pentru ei se 
dusese Dulles la Paris; pentru a-i întâlni şi discuta problema. Cu 
un an în urmă, el fusese exclus de la orice amestec în domeniul 
lor de spionaj. Acum însă era cerut înapoi. Motivul: erau din ce 
în ce mai îngrijoraţi de surprizele pe care ştiinţa germană le 
putea produce. La 8 septembrie 1944, a avut loc primul atac 
asupra Londrei cu rachete autopurtate V-2. Apoi, pe cerul 
Germaniei a apărut avionul Messerschmitt 262, primul reactor 
mondial de vânătoare, care atingea o viteză de 865 km/oră, 
enorm faţă de o viteză maximă de 540 km/oră dezvoltată de 
bombardierul american B29 şi de cele 483 km/oră ale Fortăreţei 
Zburătoare (B17 G). Inagrijorarea lor s-a accentuat brusc în 
preajma Crăciunului lui 1944, când armata germană a pornit 
teribila contraofensivă din Ardeni. Americanii au bănuit că 


această acţiune nu e decât o încercare de a câştiga timp pentru 
punerea la punct a bombei atomice. Ei au devenit de-a dreptul 
nervoşi când au aflat de dispariţia savanților nuclearişti din 
Berlin. În ultimă instanţă, au apelat la Allen Dulles. În schimb, 
Dulles le-a cerut mână liberă o perioadă de câteva săptămâni. 
După asta, puteau aplica lovitura de măciucă preconizată. 
Ezitând, generalul Groves a fost, în cele din urmă, de acord. 

Cu Jacobsson şi Waibel de partea lui, Dulles s-a simţit liber să 
traducă în fapte planul pe care îl avusese permanent în minte: 
să trimită o echipă de trei oameni, formată din Peter Burckhardt, 
sora acestuia şi Nancy Reichman, în Germania. Acţionând 
împreună, ei îndeplineau toate cerinţele. În plus, Dulles avea 
nevoie, în cazul în care planul lui reuşea, de sprijinul 
necondiţionat al elveţienilor. Cine ar fi avut mai multe 
posibilităţi de a-i trece pe cei trei în şi din Germania? Cine ar fi 
putut avea mai multă grijă de ei în Munţii Pădurea Neagră dacă 
nu reţeaua de agenţi menţinută acolo de serviciile secrete? Şi 
cum ar fi putut ei pătrunde mai uşor la savanții germani dacă nu 
printr-o scrisoare, de la un fost coleg al lui Heisenberg, 
profesorul elvețian Wolfgang Pauli de la Eidgenössische 
Tehnische Hochschule din Zurich, pe care să o aducă cu ea una 
dintre studentele lui strălucite, Felicitas Burckhardt? 

În concluzie, el ceru să se întâlnească din nou cu Waibel a 
doua zi. Căpitanul i-a promis cooperarea întregii sale reţele din 
Elveţia şi Germania, cu o condiţie: ca Peter şi Felicitas 
Burckhardt să se ofere voluntari pentru misiune. Dulles se gândi 
că trebuia să aibă aceeaşi rezervă în ceea ce o privea pe Nancy. 

Toate aceste precauţii s-au dovedit inutile. 


În seara de 17 ianuarie 1945, la ora opt, remorcherul fluvial 
Corviglia a părăsit portul Basel de pe Rin. Nava împingea trei 
barje încărcate cu şase mii de saci cu ciment fabricat în Elveţia 
şi se îndrepta spre bazinul Ruhr, din Germania. La bordul lui se 
aflau trei pasageri: doi elveţieni şi un american. Pe timpul 
cercetării vamale făcute în port de autorităţile germane, ei s-au 
ascuns într-un spaţiu amenajat de echipaj sub sacii de ciment 
de pe o barjă. O oră şi jumătate mai târziu, pe când se apropiau 
de satul german Weil am Rhein, convoiul se apropie de malul 
drept al fluviului şi încetini până la oprire. Cei trei pasageri 
trecură pe o bărcuţă şi fură duşi la mal - care se afla la mai 


puţin de cincizeci de metri - de doi oameni de la bordul 
remorcherului. În această zonă nu exista pază pe malurile 
Rinului. Fluviul trecea aici prin teritoriu controlat de nemți. 

Pasagerii purtau cizme şi paltoane uzate, mizerabile chiar. 
Aveau cu ei rucsacuri mici ce conţineau minimumul necesar 
pentru o călătorie de patruzeci şi opt de ore. După ce s-au 
căţărat pe mal, au mers mai puţin de o sută de metri printr-o 
păşune acoperită ici-colo cu zăpadă şi au dat de drumul 
principal al satului. În mijlocul localităţii era un mic han. În faţa 
lui stătea un bărbat în haine ţărăneşti. Când acesta îi văzu că se 
apropie, se întoarse şi dispăru în întunericul de pe partea 
laterală a hanului. Cei trei îl urmară. Descoperiră, sprijinite de 
zid, trei biciclete, dintre care două de damă. Fără ca vreunul să 
scoată vreo vorbă, cei trei le luară de ghidon până pe şosea, 
unde încălecară şi pedalară în noapte. 

În următoarea oră s-au mişcat rapid, abordând drumuri rurale 
strâmte şi pustii, constant înspre est. Puțin după ora 
unsprezece, s-au apropiat de satul Fahrnau. După ce l-au 
traversat, Peter Burckhardt, care conducea formaţia, le semnală 
celor două femei care-l urmau, că se apropie de destinaţie. Era 
o Bauernhaus, la marginea de nord a localităţii. Deodată, Peter 
viră la dreapta pe o alee îngustă ce se termina într-o curte 
înconjurată de hambare, în spatele casei. După ce au coborât de 
pe biciclete, el le făcu semn fetelor să stea pe loc, apoi se duse 
la uşa din spate şi ciocăni. 

După numai câteva secunde uşa se deschise şi în cadrul ei se 
ivi capul unui bărbat de şaizeci de ani. 

— Peter! exclamă el. Gott sei Dank du bisch heil ako. 

leşi afară şi-l îmbrăţişă pe tânăr. „Reţeaua” elveţiană îi 
trimisese vorbă să-şi aştepte nepotul. Apoi o zări pe sora lui 
Peter. 

— Felicitas! Du bisch au do! 

Se duse şi o îmbrăţişa strâns. Era un uriaş şi avea o voce 
puternică. Peter îl avertiză. 

— Unchiule Ernst, cred că ar fi cel mai bine să intrăm. 

Cei patru pătrunseră în bucătărie. Scena de afară se repetă cu 
mătuşa Emily ca protagonistă. Se vărsară şi câteva lacrimi. Din 
vara lui 1939, era prima dată când tinerii elveţieni îşi vedeau 
mătuşa, sora mamei lor. Fahrnau nu se afla la mai mult de 
cincisprezece kilometri de Basel dar, din punctul lor de vedere, 


după ce a început războiul şi s-a închis graniţa, putea să fie la 
ani-lumină depărtare. 

Dintr-odată, toată lumea păru să observe că în mijlocul lor se 
afla un străin. Felicitas se dezmetici prima şi spuse: 

— Unchiule Ernst şi mătuşă Emily, ea e o bună prietenă a 
noastră - a lui Peter şi a mea - şi se numeşte Nancy Reichman. 
E americană. 

— En Amerkanere! repetă mătuşa. Do în Fahrnau! 

Ea luă mâna vizitatoarei, o strânse cu putere şi îi ură: 

— Wilkommen in unserem Heim, Fräulein Reichman. 

Soțul ei, la fel de uimit, o imită pe nevastă-sa fără să stea pe 
gânduri. 

Tante Emily insistă ca musafirii să-şi scoată rucsacurile, 
paltoanele şi cizmele şi să treacă în living, unde îi plasă pe lavita 
ce înconjura Kachel/offen-ul, pentru a-i încălzi. Soba, îmbrăcată 
în faianţă albastră, data din secolul al XVII-lea. Era înaltă şi 
fusese construită în peretele gros ce separa bucătăria de living. 
Căldura provenea de la lemnul care ardea înăuntru şi care se 
punea prin plita din bucătărie a sobei. Lunea, ea-l folosea drept 
cuptor de pâine. 

Mătuşa reapăru după un timp din bucătărie, ducând o tavă cu 
castroane aburinde cu supă fierbinte de cartofi şi praz. Imediat 
ce se goliră, ceea ce se întâmplă cât ai bate din palme, Tante 
Emily aduse din bucătărie două plăcinte uriaşe cu mere şi 
cireşe. Insistă ca toată lumea să guste din amândouă. Apoi sosi 
cafeaua şi Kirschwasser-ul, pregătit personal de Onkel Ernst de 
mai bine de patruzeci de ani, din propriii cireşi. 

Discuţia luă apoi un făgaş serios. Unchiul vru să afle de la 
nepot ce avea să se întâmple cu Germania când se va sfârşi 
războiul? Toată lumea ştia că nu era decât o problemă de luni 
până la capitularea ei... toţi în afară de maniacul de Hitler. 

Peter răspunse că problema era încă neclară. Erau unii, 
precum secretarul american al Trezoreriei, Henry Morgenthau, 
care doreau să reducă Germania la un stat agrar. El avea dubii 
că preşedintele Roosevelt ar fi consimţit. Ruşii ar fi dorit, fără 
îndoială, să facă din ea un stat socialist. Dar era sigur că 
britanicii, mai ales Churchill, n-ar fi înghiţit asta. Oricum, cu 
siguranţă, Germaniei nu i se va mai permite vreodată să 
amenințe lumea. 


Onkel Ernst se mulţumi doar să aprobe în tăcere, până ce 
Peter îşi termină de expus vederile. Apoi le oferi pe ale lui. 

— Lucrurile au început să meargă rău în Germania după ce 
Hindenburg l-a forţat pe Kaiser să plece în exil. A fost greşeala 
care a dus la tot ceea ce a urmat. Mai întâi, Tratatul de la 
Versailles şi reparaţiile de război pe care nu ni le-am putut 
permite să le plătim. Apoi inflaţia dezastruoasă. In fine, şomajul 
la fel de catastrofal. Toate acestea au fost experienţe pe care 
noi, germanii, nu le-am avut niciodată înainte. A fost apoi aşa- 
zisa democraţie a Republicii de la Weimar. Era destinată să 
eşueze, pentru că n-am înţeles-o şi n-am dorit-o. A fost inevitabil 
să apară un Hitler. Ah, Peter, dacă l-ar fi lăsat în pace pe 
împărat... În cazul ăsta, nenorocirea nu s-ar fi produs niciodată. 

Tante Emily auzise, fără îndoială, acest discurs de o mie de 
ori, aşa că întrerupse discuţia şi ceru noutăţi despre rudele din 
Basel; cum suportaseră războiul şi ce plănuiau să facă după 
terminarea lui. Îi răspunse Felicitas şi curând atmosfera se 
încălzi datorită veseliei date de anticiparea zilelor în care vor 
putea cu toţii să se viziteze reciproc duminica. 

La miezul nopţii, Peter fu de părere că era timpul să meargă 
la culcare. Explică faptul că ei trebuiau să plece a doua zi 
devreme. ÎI întrebă pe unchi dacă autobuzul, despre care ştia că 
o lua spre nord-est, prin Pădurea Neagră, şi care venea de la 
Lorrach şi oprea în fiecare dimineaţă în Fahrnau la şapte 
treizeci, mai circula după orar. 

Circula. Dar nu oprea în Fahrnau. Trebuia să-i faci semn să 
oprească. Unde? Oriunde. Pe drumul din faţa casei era un loc la 
fel de bun ca oricare altul. Era mai bun chiar decât în centrul 
satului. Informatorul Gestapoului, care ţinea acolo o măcelărie, 
era cu ochii în patru. De fapt, toţi se spionau între ei. Era mai 
indicat ca cei trei să stea în casă, până ce el îi cerea şoferului să 
tragă pe dreapta. Trebuiau să se urce rapid. Unchiul Ernst nu îi 
întrebă încotro mergeau şi de ce. Era evident că nepotul său 
opera din ordinele autorităţilor elveţiene, iar el, ca bun german 
ce tânjea după revenirea autorităţilor legitime în ţara sa, nu 
avea de gând să fie indiscret. 

Unchiul îşi conduse nepotul spre unul din cele două 
dormitoare libere de la etajul doi al casei, în timp ce mătuşa le 
duse pe fete la celălalt dormitor, aflat mai departe, pe coridor. 
Pe drum, ea se opri în dreptul unui imens dulap din lemn, de 


unde trase două cămăşi de noapte din lână, care păreau la fel 
de vechi ca şi casa. Le ură noapte bună amândurora, sărutându- 
le şi îmbrăţişându-le pe fiecare în parte. In dormitor era 
îngrozitor de frig. În câteva clipe, fetele se schimbară de haine, 
stinseră lumina şi se vârâră sub imensa plapumă de pe pat. 

La început, niciuna nu scoase vreo vorbă. Cea care rupse 
tăcerea fu elveţianca: 

— Te superi dacă te întreb ceva prostesc? 

— Bineînţeles că nu, replică Nancy. 

— Evreii spun o rugăciune înainte de a adormi? 

— Da. Noi îi zicem Shaman. 

— Tu te rogi? 

— Câteodată. 

— Ca şi mine. Ai ceva împotrivă dacă te includ şi pe tine în 
rugăciunea mea din noaptea asta? 

— Nu, desigur. 

Urmă o scurtă tăcere, ruptă din nou de Felicitas. 

— Ţi-e frică? 

— Mi-a fost până am ajuns aici. Acum mă simt în siguranţă. 
Probabil din cauza cămăşii de noapte. 

Izbucniră în râs amândouă. 

— Cum ti-ar plăcea să te vadă Peter în ţinuta asta? 

— Probabil că Onkel Ernst i-a dat şi lui una. 

Alt hohot de râs. 

— Legătura ta cu Peter e serioasă? 

— Uneori zic că da. Dar în ultima vreme nu mai sunt sigură în 
privinţa lui. 

— Dar ştiu că te place al naibii de mult, Nancy! o 
complimentă Felicitas. Să ştii că n-are altă prietenă. 

— Mă rog, aşa o fi. Te rog să nu-i spui ceea ce am să-ți 
mărturisesc, Felicitas. Mă gândesc să mă întorc acasă. Am 
vorbit deja cu Domnul Dulles şi el mi-a promis că va aranja cu 
Departamentul de Stat după ce se termină toate acestea. 

— Vrei să spui, când se termină războiul, nu? 

— Nu. Când se încheie călătoria asta. 

— Cum crezi, eu sper să te răzgândeşti. De fapt, am să mă 
rog şi pentru asta. 

— Ei, cred că e mai bine să ne culcăm, Felicitas. Somn uşor. 

— Şi ţie, Nancy. 


A doua zi, la ora şase şi jumătate, Tante Emily ciocăni în uşa 
lor şi intră cu o tavă pe care se aflau două ceşti de cafea 
fierbinte, Bauernbrot, unt şi gem de cireşe. Insistă ca fetele să-şi 
ia micul dejun în pat, sporovăind tot timpul cu ea. Apoi dispăru 
şi reveni în cameră peste un sfert de oră cu două ligheane, un 
ibric uriaş cu apă fierbinte şi două prosoape. Puțin înainte de ora 
şapte, fetele erau deja îmbrăcate. 

Cei doi bărbaţi le aşteptau în capătul scărilor. Contrastând cu 
seara precedentă, feţele le erau serioase şi atmosfera era 
încordată. Radioul era deschis şi postul fixat pe Beromiunster, 
postul naţional de limbă germană al Elveţiei.!!% Se difuzau 
tocmai ştirile de ora şapte şi comentariul principal se ocupa de 
ultimele evenimente de pe frontul de Est. Ofensiva Armatei Roşii 
din Polonia, începută cu cinci zile în urmă, repurtase deja primul 
mare succes: capitularea şi ocuparea Varşoviei. 

După ce ascultă ştirea, Onkel Ernst zise: 

— Se apropie mult mai repede decât ar fi crezut oricine. 

Se difuză apoi o scurtă sinteză a evenimentelor de pe frontul 
de Vest. Americanii răsturnaseră situaţia în bătălia de la Bulge şi 
cuceriseră Hauffalize, în inima Belgiei. 

— Să sperăm că ei vor ajunge primii aici, comentă Peter. 

Prin „aici”, el nu înţelese numai localitatea Fahrnau, ci şi acea 
aşezare aflată în pădure, la şaizeci de kilometri distanţă, 
Haigerloch. 

Buletinul de ştiri, se încheie ca întotdeauna cu prognoza 
meteo: Kalt, mit zunehmender Bewölkung. Heute Nacht und 
Morgen Schonefall, teils schwer, bis în die Niederungen - „Rece, 
cu înnorări accentuate. La noapte şi mâine ninsoare, pe alocuri 
şi la altitudini joase”. 

— Nu prea e bine, mormăi Onkel Ernst. 

Peter nu comentă nimic, însă cele două fete nu se putură opri 
să nu schimbe o privire între ele. 

Cinci minute mai târziu, unchiul îşi puse paltonul pe el şi ieşi 
pe uşa din faţă. Peter se îmbrăcă şi el şi se postă în spatele 
ferestrei livingului care dădea spre şosea. După cinci minute, el 
se uită la ceas şi le spuse fetelor să-şi încalţe cizmele şi să se 
îmbrace. Sporovăială mătuşii încetase. Ea stătea acolo, stană de 


118 Emiţătorul de limbă franceză se afla în Sottens; cel de limbă italiană, pe 
muntele Ceneri. 


piatră, încercând să pară degajată şi curajoasă, dar fără prea 
mult succes. 

Totul s-a petrecut rapid: Peter îl văzu pe unchi că îşi flutură 
mâna. Câteva secunde după aceea, autobuzul, vopsit în galben 
şi cu sigla serviciului poştal, Posthorn, pe laterală, opri în faţa 
casei. Peter le făcu semn însoţitoarelor sale, deschise uşa şi o 
luă fără grabă către poarta de la drum. Cele două se opriră să-şi 
ia rămas bun de la Tante Emily, care plângea tăcută în cadrul 
uşii, apoi se urcară în autovehicul. După ce îi strânse mâna 
unchiului, Peter făcu la fel. 

— Hechingen, dreimal, retour, îi spuse Peter şoferului. 

Încercase să adapteze cât mai bine vorbirea din Basel cu 
dialectul local, Badische, ceea ce nu era prea greu de vreme ce 
ambele erau „verişoare” în familia dialectelor germanice. 
Hechingen era staţia de coborâre din autobuz. 

— Acht Mark, fünf und siebzig Pfennig, îi comunică şoferul 
preţul, după ce-şi consultă lista cu tarife de călătorie. 

Burckhardt pescui din portofel suma exactă (ştia deja de la 
unul dintre oamenii lui Waibel de la Secţia a 5-a la cât se ridica 
ea) şi se îndreptă spre cele două femei, care-l aşteptau pe 
intervalul dintre locuri. O luară împreună către spatele 
autobuzului, unde majoritatea scaunelor erau goale. Se opriră în 
dreptul  penultimului rând de bănci. Fetele îşi scoaseră 
rucsacurile şi se aşezară pe cele două scaune din stânga, 
înghesuindu-şi bagajul la picioare. Peter se aşeză în dreapta 
intervalului, cu rucsacul lângă el. Când autobuzul se puse în 
mişcare, el îşi luă încă o dată la revedere de la rude, fluturându- 
şi mâna. Mătuşa şi unchiul procedară identic. Era o scenă tipică 
de despărţire între rude apropiate. 

Autobuzul, un Mercedes diesel, începu să scoată un fum tot 
mai gros pe ţeava de eşapament, pe măsură ce prindea viteză. 
Curând, ajunse la patruzeci şi cinci de kilometri pe oră. Era, 
oricum, viteza maximă pe care o putea atinge pe aceste 
drumuri care deveneau tot mai înguste şi înclinate, pe măsură 
ce înaintau în Munţii Pădurea Neagră. În plus, ici-colo pe şosea 
se întindeau porţiuni de gheaţă, care-l obligau pe şofer să fie 
extrem de prudent, dacă nu voia ca maşina să alunece şi să 
sfârşească în malurile de zăpadă ce străjuiau drumul. Prima 
oprire, după zece kilometri, a fost orăşelul Schönau. Au coborât 
două persoane şi a urcat una. O nouă oprire la Todnau şi, în fine, 


după încă cincisprezece kilometri de căţărare anevoioasă, 
Feldberg, prima haltă importantă. Era un sat de pe Feldsee, 
situat pe coasta muntelui cu acelaşi nume, la cea mai mare 
altitudine din Pădurea Neagră, 1.493 metri, după indicatorul 
montat pe un stâlp în mijlocul localităţii, în dreptul căruia 
autobuzul se oprise pentru cincisprezece minute. Aparent, 
pauza făcea parte din orar şi era prevăzută pentru a le oferi 
timp suficient pasagerilor ca să-şi suie sau să-şi coboare 
echipamentul de schi. Feldberg era un renumit centru sportiv 
montan din Germania. Din păcate, în ianuarie 1945, nu se 
vedeau schiori nicăieri. Tinerii nemti, care ar fi trebuit să se afle 
aici, singuri, cu prietenele sau cu nevestele, mureau în cele mai 
diverse locuri: în Belgia, în Polonia, în Italia sau în lugoslavia. De 
fapt, nu se zărea nicăieri nici măcar un singur bărbat sub 
patruzeci de ani. Media de vârstă a pasagerilor autobuzului, mai 
puţin cei trei, se apropia, probabil, de şaptezeci de ani. 

La ora 9 au părăsit Feldbergul şi curând mergeau de-a lungul 
lacului alpin Titisee. La următoarea haltă, majoritatea călătorilor 
coborâră din maşină, cărându-şi genţile sărăcăcioase de voiaj. 
După ce se goli, autobuzul se umplu la loc cu nemți în vârstă. 
Acest aflux de persoane se datora faptului că localitatea Titisee 
le oferea posibilităţi terapeutice, datorită băilor termale vechi de 
secole, faimoase pentru virtuțile lor curative, mai ales pentru 
tratamentul reumatismului. Tot aici, cei trei dădură pentru 
prima dată ochii cu un poliţist german. Când s-a urcat, părea 
total dezinteresat de persoanele din autobuz. Cu toate astea, 
dându-şi seama că vârsta lui putea ridica semne de întrebare 
acestor oameni dintre care dispăruseră toţi bărbaţii tineri, Peter 
se înfundă în scaun, căutând să se facă pe cât mai invizibil cu 
putinţă. 


CAPITOLUL 28 

Autobuzul a sosit în Hechingen la ora unsprezece şi treizeci 
fix. Peter şi cele două însoţitoare ale lui au fost singurii pasageri 
care au coborât. Staţia de autobuz era chiar în mijlocul 
localităţii, în faţa oficiului poştal. Peter zări imediat ce căuta. 
Vizavi de poştă se afla parcată o maşină, care avea scris pe 
portieră: Hăberlain Tiefbau. Donaustrasse II. Haigerloch. 

In spatele volanului, stătea un bărbat de cincizeci de ani. De 
îndată ce-l văzu pe Peter că se uită fix la el, îşi scoase braţul 
stâng pe fereastră şi îşi flutură palma. Gestul îl surprinse pe 
Burckardt, dar îşi dădu seama imediat că, în ţara asta, dominată 
de suspiciune şi frică de necunoscut, cel mai sigur mod de a 
stabili un contact era de a te ascunde cât mai puţin. Aşa că-i 
răspunse şoferului la salut şi, luându-le de braţ pe tinere, 
traversă strada direct spre automobil. Bărbatul de la volan 
cobori imediat şi înaintă spre Peter pentru a-i strânge mâna cu 
vigoare. Apoi le îmbrăţişă, pe rând, pe fete. Deşi pe stradă era 
multă lume, care intra şi ieşea din poştă pentru sau după ce îşi 
efectuaseră plăţile şi îşi reglaseră conturile prin sistemul poştal, 
nimeni nu le acordă nici cea mai mică atenţie. 

De asemenea, nimeni nu găsi că e ciudat ca patru oameni să 
se în ghesuie într-un automobil. În 1945, în Germania, 
transportul era redus la minimum posibil. Peter se aşeză lângă 
şofer, iar femeile se instalară pe bancheta din spate. După ce 
demară, şoferul se adresă lui Peter în dialectul din Basel: 

— Es freut mi dass Sie do sin, Herr Doktor. Aţi sosit la timp. 
Începusem să mă îngrijorez, pentru că radioul a anunţat vreme 
în schimbare. _ 

— Nicio problemă, replică Burckardt. In Feldberg, soarele 
strălucea încă. Cât avem de mers până la Haigerloch? 

— Optsprezece kilometri. De fapt, părăsim şoseaua principală 
chiar aici. 

Şoferul făcu exact cum spuse şi se angaja pe un drum îngust 
şi prost. 

— Există puncte de control? întrebă Burckharat. 

— Nu. Nimeni de pe aici nu are nici cea mai mică idee că se 
întâmplă ceva neobişnuit în Haigerloch, iar autorităţile nu se 
preocupă să schimbe obiceiurile, luând măsuri speciale de 
securitate, care ar putea atrage atenţia sătenilor. Totuşi, nu se 
ştie niciodată. Care vă e versiunea dacă sunteţi opriţi? 


— Sunt de la Grenzwache, paza de graniţă, şi am postul în 
Lörrach. Am primit o permisie de patruzeci şi opt de ore pentru 
a fi prezent la funeraliile bunicii din Trilltingen, despre care ştiu 
că e un mic sat cochet de fermieri, la ieşirea din Haigerloch. Cu 
mine sunt cele două surori ale mele. Stăm la dumneata, pentru 
că eşti un prieten al familiei şi te-ai oferit să ne găzduieşti şi să 
ne asiguri transportul. 

— Pe ce nume sunt documentele? 

— Sempach. Peter, Felicitas şi Ursula Sempach. 

— Bun. De fapt, chiar foarte bine. 

— Herr Hăberlein, oamenii noştri din Basel şi Lucerna 
apreciază foarte mult ceea ce faci şi m-au rugat să-ţi comunic 
asta. Ştim ce riscuri îţi asumi. 

— Am crescut în Basel şi familia noastră locuia uşă-n uşă cu 
familia Waibel, pe Gempenstrasse, în cartierul Gundeldinger. 
Trebuie să ştii unde se află. 

— Desigur. 

— Deşi Hans e mult mai tânăr ca mine, am păstrat legătura, 
chiar şi după ce m-am mutat aici. Când a început războiul, 
intenţionam să mă întorc acasă, numai că e tare greu să laşi în 
urmă tot ce ai construit de-a lungul anilor. Încerc însă să-mi 
aduc şi eu o infimă contribuţie. 

Trase brusc de volan pentru a evita o groapă în şosea. Se 
întoarse imediat spre fete pentru a-şi cere scuze. 

— Scuzaţi-mă. Dacă vă ţineţi bine, ajungem în douăzeci de 
minute. 

| se adresă din nou lui Peter. 

— Care e planul vostru odată ajunşi acolo? 

— Unul dintre noi va încerca să-l contacteze imediat pe 
profesorul Heisenberg. Prietenul tău, căpitanul Waibel, mi-a 
spus că-l cunoşti. 

— Da. Aşa cum ştiţi, mica mea companie a construit fundaţia 
de bază pentru proiectul de care se ocupă el. Când e nevoie de 
mici reparaţii sau modificări, mă cheamă pe mine. Îl întâlnesc, 
deci, regulat pe profesorul Heisenberg. 

— La lucru. 

— Da. Dar chiar săptămâna trecută am fost în casa lui, ca să 
văd planurile unui nou proiect important. Clădirea se află puţin 
mai jos, pe aceeaşi stradă cu locuinţa noastră din Haigerloch. 

— Trăieşte singur? 


— Nu. Soţia şi copiii au rămas la Berlin, dacă am înţeles bine. 
Are însă o menajeră. 

— Te cunoaşte? 

— Da. E o femeie din partea locului, iar Haigerloch e o 
aşezare mică. Frecventăm aceeaşi biserică. 

— Heisenberg ia prânzul acasă? 

— În mod normal, da. Locul lui de muncă e foarte incomod. 
Între prânz şi ora două a după-amiezii, maşina lui e întotdeauna 
în faţa casei. 

— Herr Hăberlain, cred că ţi-ai greşit meseria. Căpitanul 
Waibel te-ar fi putut folosi cu succes la Secţia a 5-a. 

Burckhardt văzu că pe fostul elveţian îl bucură complimentul. 

Cu cinci minute înainte de ora douăsprezece, automobilul 
traversă râul Eyach peste un pod, după care ajunseră la o 
răspântie în formă de Y. O luară pe drumul din dreapta, cel 
denumit de Hăberlain „drumul coborât” şi care urmărea firul 
apei până în valea în care era situat orăşelul. 

— Înţeleg acum de unde îşi trage numele oraşul, spuse 
Burckhardt. 

În germană, Loch înseamnă „gaură”, „trecătoare” sau 
„deschidere” şi ei intrară exact într-o asemenea deschizătură 
între dealuri. 

Herr Hăberlain încetini până aproape de oprire şi îşi îndreptă 
degetul arătător de la mâna dreaptă, în sus, spre stânga. 

— Vedeţi biserica de pe vârful dealului? 

Burckhardt trebui să-şi lungească gâtul să zărească ceva. 

— Da. O văd. 

— Acolo e. Intr-o peşteră, sub biserică. 

— Uluitor! 

— Mai degrabă ingenios. De sus, nu poţi descoperi nimic şi 
chiar dacă ai putea, peştera e impenetrabilă la bombe. 

— Cât e de mare? 

— Încăperea principală are treizeci de metri lungime, 
cincisprezece lăţime şi doisprezece înălţime. 

— Cum ajungi la ea? 

— Printr-un tunel de beton construit de noi. Intrarea în tunel e 
chiar în spatele bisericii. 

Hăberlain coti pe o stradă lăturalnică şi trase în faţa unei mari 
şi frumoase case tencuite. De îndată ce maşina se opri, uşa 
casei se deschise şi dinăuntru ieşi o femeie. Era, evident, Frau 


Hăberlain. Nu părea încântată. După ce călătorii intrară în casă 
şi soţul ei făcu prezentările, ea le adresă înţepată doar câteva 
cuvinte, în nemţeşte. Bărbatu-său o schimbă şi el pe stilul 
academic. 

— Maria stammt aus Mannheim, le explică el. Ne-am cunoscut 
pe când studiam acolo ingineria. După ce ne-am căsătorit, am 
locuit o vreme în Basel. Apoi, la începutul anilor '30, am prins o 
slujbă grasă aici, într-o echipă care construia un baraj pe râul 
Eyach, cinci kilometri mai sus. Ne-au plăcut atât de mult locurile 
că ne-am hotărât să ne stabilim în Haigerloch. Mai târziu, mi-am 
deschis o firmă proprie. 

Intru câtva, această pledoarie suna mai mult ca o scuză decât 
ca o explicaţie. Confirmarea veni prin cuvintele care i le adresă 
soţiei: 

— Când totul se va termina, ne vom întoarce, probabil, în 
Elveţia, nu-i aşa, Maria? 

— O să vedem, răspunse ea rece. 

Vizibil incomodat, Herr Hăberlain o rugă să pregătească nişte 
cafea, iar el le arătă musafirilor camerele lor. De îndată ce ea 
dispăru, Peter rosti: 

— Camerele pot să mai aştepte. Am văzut îngrijorarea soţiei 
dumitale şi mi se pare justificată. Şi noi vrem să rezolvăm 
treaba cât mai repede. Ai spus că profesorul Heisenberg vine, în 
mod obişnuit, acasă la prânz. 

— Da, replică sec Hăberlain. 

— V-ar deranja să însoţiţi pe unul dintre noi la el acasă? Are o 
scrisoare de recomandare către Heisenberg de la unul dintre 
colegii lui, care predă acum la Institutul Federal de Tehnologie 
din Zurich, profesorul Wolfgang Pauli. 

Incuviinţarea inginerului arătă că avea cunoştinţă de acest 
nume. 

— Vreţi s-o fac acum? întrebă el. 

— Chiar acum, răspunse Burckharat. 

Cererea păru să-l şocheze pe Hăberlain. Cu toate acestea, 
acceptă. 

— In regulă, Herr Burckhardt. Dacă sunteţi gata... 

— Cred că aţi înţeles greşit. Sora mea se va duce singură, cel 
puţin în această vizită inaugurală. Am cântărit situaţia cu multă 
grijă. O femeie tânără are cele mai puţine şanse de a fi 
remarcată. Mai ales dacă e în compania unui localnic bine 


cunoscut în acest oraş. Faptul că o cunoaşteţi personal pe 
menajera profesorului e benefic. Trebuie să ne bizuim pe 
dumneavoastră, Herr Hăberlain, ca să o trecem pe sora mea 
prin uşa de la intrare fără a provoca vreo suspiciune femeii care 
ar împinge-o să facă o neghiobie. 

„Cum ar fi să anunţe poliţia locală”, gândi Peter. Dacă soţia lui 
Hăberlain se comporta atât de neprimitor, cine putea şti cum ar 
fi reacţionat menajera la apariţia neaşteptată a unei străine la 
uşa casei? 

— O să fac tot ce pot, Herr Burckhardt, răspunse Hăberlain. În 
vocea lui se simţea o uşoară strângere de inimă. 

Peter căută în rucsac şi scoase o pungă de piele. Din ea ieşea 
o panglică roşie. Era suficient să tragi de ea, ca să se provoace o 
reacţie chimică ce ducea la incinerarea instantanee a pungii 
(jucărioara i-o dăduse lui Peter unul dintre oamenii lui Dulles), 
ce conținea  paşaportul diplomatic al  americancei şi 
documentele locotenentului Burckhardt, ofiţer ataşat Secţiei a 5- 
a a Statului-Major al lInaltului Comandament al armatei 
elveţiene, ca referinţe necesare în faza a doua a operaţiunii. În 
pungă se afla şi un al treilea document, pe care Peter îl scoase 
după ce desfăcu baierele. Era un plic cu antetul Eridgenossische 
Technische Hochschule din Zurich. 

— Ţine, Felicitas, îi spuse el surorii lui. 

O îmbrăţişă, sărutând-o fugar pe obraz. Nancy făcu la fel. 

— Haideţi s-o rezolvăm, îi spuse Hăberlain elveţiencei. Apoi se 
întoarse spre Peter şi-i zise: O să ieşim pe uşa din spate, ca de 
obicei. Uşa din faţă e pentru musafiri. O s-o anunţ pe nevastă- 
mea că voi doi rămâneţi aici, în living. Sunt sigur că o să vă 
aducă cafeaua peste câteva minute. 


Aşa cum le explicase Hăberlain în maşină, casa profesorului 
Heisenberg se afla ceva mai jos, pe Donaustrasse. Mergând 
alături de el, Felicitas se gândi că asta era, probabil, strada pe 
care locuiau bogaţii. Se opriră în dreptul ultimei case, care 
domina râul Eyach. În faţă era parcat un BMW. 

— E acasă, observă Hăâberlain. 

Trase adânc aer în piept, urcă poteca de la poartă până la uşa 
casei, cu Felicitas pe urmele lui, şi apăsă pe butonul soneriei. 

Aproape imediat, o femeie de cincizeci de ani, îmbrăcată în 
negru, deschise uşa şi zâmbi când văzu cine era. 


— Ah, Herr Hăberlain, ce surpriză plăcută! Vă aşteaptă Herr 
Professor? 

— Nu chiar, Frâulein Schmidt. Sper că nu deranjăm. Dar 
nepoata mea, şi arătă cu capul în direcţia fetei care se ţinea în 
spatele lui, ne-a făcut azi o vizită. Studiază fizica la universitate 
şi, când i-am spus că faimosul profesor Heisenberg locuieşte în 
apropiere de noi, m-a întrebat dacă ar putea să-l vadă. 

În părţile acelea se presupunea automat, când cineva vorbea 
de universitate, că era vorba de vechea universitate din 
Tubingen, aflată la douăzeci de kilometri nord-est de Haigerloch. 

Cuvintele lui Hăberlain avură darul să aducă un zâmbet şi mai 
larg pe faţa menajerei. 

— Oh, sunt sigură că Herr Professor va găsi timp să o 
cunoască. Ştiţi, el simte lipsa studenţilor. Îl aud mereu spunând 
asta. Oricât ne-am iubi Haigerloch-ul nostru, nu prea seamănă 
cu Berlinul, nu? Hai, poftiţi înăuntru amândoi. Profesorul e la 
masă şi, bineînţeles, nu putem să-l deranjăm până nu termină. 

După ce intrară, ea continuă: 

— Permiteţi-mi să vă iau hainele şi simţiţi-vă ca acasă în 
living. O să vă aduc nişte cafea. E un produs cam mizerabil în 
zilele noastre, dar am auzit că va fi foarte frig astăzi, aşa că 
aveţi nevoie de ceva care să vă încălzească, mai ales, 
dumneavoastră, domnişoară. 

După ce Felicitas îşi scoase haina, Fräulein Schmidt exclamă: 

— Oh, doamne, cât de subţire eşti! Cum te cheamă, draga 
mea? 

— Felicitas Burckhardt. 

Häberlain o privi surprins când o auzi că-şi dă numele real, 
dar menajera era atât de preocupată de sporovăiala ei că nu 
observă nimic. 

Zece minute mai târziu, Herr Professor Werner Heisenberg îşi 
făcu apariţia în living, făcându-i pe cei doi musafiri să se ridice 
în picioare. Felicitas fu mirată la apariţia lui. Era mult mai tânăr 
decât anticipase ea - cu greu îi dădeai patruzeci de ani - şi era 
exact opusul ascetului pe care se aşteptase să-l întâlnească. 
Heisenberg aducea mai mult cu un atlet decât cu un profesor. 
Se mişca plin de energie şi graţie. Faptul că avea părul roşcat îi 
sporea aura. 

— Herr  Hăberlain - spuse el, ce coincidenţă. Chiar 
intenţionam să vă telefonez în după-amiaza asta, ca să vă 


propun să ne întâlnim încă o dată pentru a definitiva planurile 
noii construcţii. Acum nu mai e nevoie. Dacă aveţi timp, putem 
merge direct la faţa locului. Planurile sunt acolo şi cred că, 
oricum, e o idee bună să aruncăm o privire asupra lor pentru a fi 
absolut siguri că totul se potriveşte. Am sentimentul că va mai fi 
nevoie de o mică ajustare. 

Apoi se întoarse spre fată şi fu, evident, încântat de ceea ce 
văzu. Felicitas era o tânără foarte atrăgătoare, iar el era un 
bărbat în plină vigoare. Îi ură bun venit şi-i ţinu mâna într-a lui o 
clipă mai mult decât era necesar. Asta o făcu pe tânără să 
roşească, ceea ce îi sporea frumuseţea. 

— Fräulein Schmidt mi-a spus că studiezi fizica, domnişoară, i 
se adresă Heisenberg. 

— Da. Şi îndrumătorul meu de doctorat e un vechi coleg de-al 
dumneavoastră, de la Göttingen. 

— Chiar aşa?! Cine e? 

— Profesorul Wolfgang Pauli. 

Ea observă tremurul uşor al ochilor lui la auzul acestui nume. 
Heisenberg nu spuse nimic. Apoi ea scoase plicul din buzunarul 
hainei. 

— Profesorul Pauli m-a rugat să vă transmit asta. 

Fără a răspunde, Heisenberg luă plicul, îl deschise cu grijă şi, 
după ce extrase cele două pagini dinăuntru, începu să le 
citească sub privirile atente ale vizitatorilor. Terminând, le 
împături, le introduse înapoi în plic şi puse plicul în buzunarul de 
la piept al hainei de casă. 

— Interessant, aber nicht praktisch - Interesant, dar 
nepractic, concluziona el. Te rog să repeţi aceste cuvinte lui 
Wolfgang când o să-l revezi, Fräulein Burckhardt. 

După ce ea încuviinţă din cap, el continuă: 

— Bine. Şi spune-i să nu-şi facă griji pentru mine. O să mă 
descurc. Apropo, el scrie foarte laudativ despre dumneata. Asta 
ar trebui să-ţi facă plăcere, pentru că Wolfgang a ţinut 
întotdeauna standardele sus. 

Medită o clipă şi reluă: 

— Burckhardt. Nu eşti cumva rudă cu istoricul Jacob 
Burckhardt? 

— A fost fratele bunicului meu. 


— Hm. Foarte interesant. Ziua de astăzi începuse foarte 
neinteresant şi vizita dumitale a schimbat brusc totul. Spuneai 
că Wolfgang e îndrumătorul tezei tale. Care e subiectul? 

— Măsurarea masei critice a uraniului. 

Ea remarcă din nou o lucire în ochii lui. 

— Specialitatea lui Rudolph Peieris. II cunosc bine, dinainte de 
a pleca din Berlin la Cambridge. Bănuiesc că unul dintre 
punctele dumitale de plecare a fost articolul pe care l-a publicat 
el în 1939 în revista Proceedings a Societăţii Filozofice din 
Cambridge, nu? 

— Da, domnule. 

— Wolfgang ţi-a propus ideea acestei teze? 

— Da, domnule. 

— Presupun că te-a făcut să te concentrezi asupra diferenţei 
radicale dintre U-238 şi U-235 în ceea ce priveşte masa critică, 
nu? 

— Exact, domnule. Tone contra livre. 

Cantităţile se refereau la masele de material fisionabil 
necesar fabricării unei bombe atomice. 

Răspunsul păru să înlăture orice dubii pe care Heisenberg le- 
ar mai fi avut în legătură cu această întâlnire ciudată din casa 
lui. 

— Ţi-ar place să vezi micuța mea fabrică de producere a U- 
235? 

— Enorm, Herr Professor! 

Entuziasmul spontan generat de oferta lui se citea pe faţa ei 
zâmbitoare. 

— Bine. Atunci, Herr Hăberlain, o vom invita cu noi. O să 
arunce o privire pe acolo cât timp noi vom verifica din nou 
proiectele. 

Herr Hăberlain încuviinţă, uşurat. 

— Aşteptaţi-mă aici până ce rezolv câteva probleme în 
biblioteca mea. Nu întârzii prea mult. 


O jumătate de oră mai târziu, Werner Heisenberg reveni, 
îmbrăcat în palton şi cu un fular în jurul gâtului. Fräulein 
Schmidt îl însoțea. Menajera aduse din debara paltoanele 
vizitatorilor. Herr Professor luă una din haine şi insistă să o ajute 
pe Felicitas. Insistă, de asemenea, ca ea să se aşeze lângă el, 
pe scaunul din faţă al BMWului. Intoarse maşina spre drumul 


principal, unde o luă la stânga, în direcţia Hechingen. La 
încrucişarea în formă de Y, suci maşina cu 180 de grade, intrând 
pe drumul din stânga. Imediat după răscruce, şoseaua începu să 
urce în pantă abruptă şi Heisenberg trebui să treacă în viteza a 
doua. Cinci minute mai târziu drumul deveni din nou orizontal. 
Putin după aceea Heisenberg stopă în faţa bisericii - 
Schlosskirche, după cum îi explică el fetei. 

Coborând din maşină, se îndreptă spre biserică şi ea înţelese 
de ce locaşul de cult fusese construit acolo: priveliştea îţi tăia 
respiraţia. Pe măsură ce ocoleau biserica prin cimitir, se vedea 
că solul se surpa brusc la cincizeci de metri în spatele ei. La 
marginea dealului, li se înfăţişă o panoramă spectaculoasă a 
oraşului Haigerloch şi a râului care-l traversa, cu o sută de metri 
mai jos de buza de deal unde se aflau. Poezia momentului fu 
amplificată de o uşoară ninsoare care începuse să cadă. 

Heisenberg rupse tăcerea: 

— Vezi, Fräulein Burckhardt, voi,  elveţienii, nu aveți 
monopolul spectacolului naturii. lar aici e apă de ploaie faţă de 
ce putem oferi în satul din Bavaria în care am crescut. În vocea 
savantului german se simţea o notă evidentă de mândrie. 

Se întoarse brusc, luând-o către o construcţie mică, ca o cutie, 
aflată în mijlocul cimitirului, având aparenţa unei încăperi în 
care îngrijitorul locului îşi ţinea echipamentul de grădinărit. 
Impresia fu curând dezminţită de faptul că uşa care bloca 
intrarea era din oţel masiv. Lacătul atârna liber. Heisenberg 
deschise uşa cu uşurinţă şi o invită pe vizitatoarea sa inopinată 
din Elveţia, făcând o plecăciune. 

— Bine aţi venit în umilul meu loc de muncă. 

Înăuntru, constatară că se află într-o casă a scărilor, din 
beton, largă şi bine iluminată. Cu Heisenberg în frunte, coborâră 
aproximativ douăzeci de metri. La capătul scărilor era o altă uşă 
din oţel şi lângă ea o sonerie. Heisenberg apăsă pe buton. Un 
bărbat, în uniformă de Waffen SS, le deschise. Pe umărul lui 
drept era aruncat neglijent un pistol mitralieră. Când îl văzu pe 
Heisenberg îşi corectă imediat ţinuta. 

Savantul i se adresă: 

— Hans, îl ştii, desigur, pe Herr Hăberlain. lar tânăra de faţă e 
una dintre studentele mele care ne va face o vizită pentru o oră. 

O luă de braţ pe fată şi intră în uriaşa cavernă care slujise ca 
pivniţă de vinuri pentru licorile sacre ale preoţilor bisericii. In 


mijloc era un puț din beton cu un diametru de aproape trei metri 
în diametru. În interiorul puţului atârna un ecran metalic, greu, 
ce acoperea vârful unui cilindru metalic gros. Ultimul conţinea 
un vas ca o oală, tot din metal greu cam la un metru şi ceva sub 
nivelul pardoselii. La extremitatea de sus a vasului se afla un 
cadru metalic.1!9 

— lată, îi spuse lui Felicitas, maşina mea de uraniu. 

Erau cuvintele cu care savanții germani indicau o pilă 
atomică. 

Heisenberg începu să descrie pe larg amănuntele „maşinii” 
sale, scoțând de fiecare dată în evidenţă elementele-cheie. 

— Lichidul din vas este moderatorul, apa grea. O tonă şi 
jumătate de substanţă. Combustibilul constă din 664 de pastile 
de uraniu metalic. Ele sunt ataşate la şaptezeci şi opt de lanţuri, 
suspendate de scutul metalic pe care-l vezi în vârful 
ansamblului şi care coboară până în apă. Simplu şi totuşi 
elegant, nu-i aşa, Fräulein Burckhardt? 

Tânăra elveţiancă era absolut fascinată de ceea ce vedea. 

— Oh, da, Herr Professor, îngăimă ea. 

Apoi întrebă: 

— Ce nivel de multiplicare atinge? 

Heisenberg ezită înainte de a-i răspunde. 

— Mă tem că doar de şapte ori. 

— Şi ce nivel ar trebui să atingă pentru o reacţie în lanţ 
susţinută? 

Felicitas se referea la procesul pe care-l descrisese cu un an 
înainte, la cina de la părinţii ei, în care bombardarea atomului 
de uraniu cu neutroni putea degaja energie în progresie 
geometrică, sub forma unei „explozii” atomice. 

Heisenberg ezită din nou: 

— Unul substanţial mai ridicat. Ştim însă că putem obţine asta 
prin simpla creştere a mărimii reactorului cu cincizeci la sută. 
lată de ce ne aflăm astăzi aici. Trebuie să studiem proiectele 


119 Descrierea e identică celei folosite de Boris T. Pash în The Alsos Mission, 
New York, 1969. Pash a fost omul pe care generalul Groves, ofiţerul 
însărcinat cu Proiectul Manhattan (numele de cod al proiectului american ce 
tintea fabricarea unei bombe atomice), l-a însărcinat cu spionajul în zonă. 
Pash şi oamenii săi au descoperit caverna din Haigerloch ce conţinea 
reactorul german la 23 aprilie 1965. (vezi şi Richard Rhodes, op. cit., pp. 609- 
610; Malcolm C. MacPherson, Time Bomb). Fermi, Heisenberg and the Race 
for the Atomic Bomb, New York, 1986, pp. 275-276. 


construcţiei unui puț de beton mult mai larg pentru noul reactor. 
De fapt, Herr Hăberlain şi cu mine trebuie să ne apucăm de 
treabă. În timp ce noi facem asta, poate ţi-ar plăcea să te duci în 
birouaşul meu din spate şi să citeşti un articol, pe care tocmai l- 
am scris, despre fisiunea cu neutroni rapizi. Încă nu a fost 
publicat şi, după cum se prezintă situaţia generală, nici nu va fi 
în curând. Ar putea să-ţi dea câteva idei pentru disertaţia ta. 

Audienţa se încheiase. 

Timp de o oră, Felicitas stătu în biroul profesorului 
Heisenberg, în timp ce el şi Herr Hăberlain, împreună cu doi 
tehnicieni în halate albe care stătuseră deoparte până atunci, 
studiară diverse seturi de planuri întinse pe o masă de lemn 
lângă reactor. Manuscrisul bătut la maşină al articolului i se 
odihnea în poală, necitit. Felicitas rămăsese uluită de 
importanţa celor văzute şi auzite. 

Nemţii se aflau departe de producerea unei bombe atomice! 

Putea, desigur, să-l întrebe pe HerrHăberlain cât estima el că 
îi va trebui pentru construirea noului reactor. Ştia că ar fi fost, 
oricum, o chestiune de multe luni de zile. Tot ce mai avea de 
făcut era să se întoarcă la Peter cu informaţia, după care să 
plece toţi acasă, repede, înainte ca norocul să le întoarcă 
spatele. 

La ora trei, profesorul intră în birou s-o ia. Ea se afla sub 
influenţa unei combinaţii de excitare nervoasă, teamă în 
creştere şi senzaţie de frig pătrunzător. Heisenberg observă 
starea ei. 

— Fetiţo, îi spuse el, cred că trebuie să te ducem acasă. Sunt 
convins că îţi trebuie nişte cafea fierbinte şi un strop de coniac. 

Vremea care îi întâmpină la ieşire se adăugă senzaţiei de 
disconfort. Ningea zdravăn. Zece minute mai târziu, Heisenberg 
trăgea BMW-ul în faţa locuinţei inginerului. O clipă, fetei îi fu 
teamă că profesorul o va invita acasă la el pentru cafea şi 
coniac. Savantul însă se concentrase deja asupra altor chestiuni. 
El îşi luă rămas-bun, în cuvinte prietenoase, dar prudente: 

— Am înţeles din scrisoarea lui Wolfgang că ai călătorit în 
societatea altor două persoane. Mă tem că ei au făcut această 
deplasare în zadar. Vă urez tuturor să vă întoarceţi cu bine. Mă 
încred în voi că, odată ce veţi ajunge înapoi acasă, nu veţi spune 
sau face nimic care să ne provoace necazuri aici. Eşti de acord, 
Herr Hăâberlain? 


— Absolut, Herr Professor. Puteţi conta pe asta. 

— Fräulein Burckhardt, transmite-i, te rog, urările mele de 
bine lui Wolfgang Pauli. Spune-i că abia aştept să-l văd în 
circumstanţe mai fericite. Poate ne vom întâlni acolo unde am 
început toţi fizicienii nuclearişti. Aici, în Germania, la Göttingen. 

Apoi, mândrul profesor german porni maşina şi dispăru. 
Felicitas şi inginerul se grăbiră să-şi croiască drum prin ninsoare 
până la uşa din faţă a casei. La intrare, îi întâmpină nevasta lui, 
care i se adresă imediat: 

— Walter, vino cu mine. Trebuie să-ţi vorbesc. 

El păru că şovăie, aşa că ea porunci: 

— Acum! 

În timp ce dispăreau spre bucătărie, Peter se ivi din living. Se 
alarmă văzând că soră-sa era palidă şi tremura. 

— Ce s-a întâmplat, Felicitas? E ceva în neregulă? 

— Nu, nu. Numai că... 

Nu putu continua. 

— Arăţi de parcă ai fi îngheţată. Vino în living. O să-ţi aduc 
ceva fierbinte să bei şi o să ne spui ce s-a întâmplat. Eşti sigură 
că totul e în regulă? 

— Sunt sigură. Numai că m-au copleşit, dintr-odată, toate. lar 
acum mi-am adus aminte că n-am mâncat nimic toată ziua. 

— O să aranjez eu asta. 

Peter se îndreptă spre bucătărie, iar Felicitas spre living, unde 
o aştepta, neliniştită, Nancy. Câteva minute mai târziu, stăteau 
toţi înghesuiți pe sofa şi ascultau povestirea elveţiencei. Aceasta 
încheie cu cuvintele: 

— So es war alles fur die katz! 

Remarca o făcu pe Nancy să răspundă imediat: 

— Cum poţi să spui că totul nu a fost decât o pierdere de 
vreme? Ştim acum că n-avem nevoie de Heisenberg. Din ce ne- 
ai explicat, dacă am înţeles corect, sunt teribil de mult în urmă. 
Nemţii au pierdut, de acum, războiul, definitiv şi irevocabil. Nici 
nu-mi pot închipui cum va reacţiona domnul Dulles când va auzi 
asta. 

— Dacă o va auzi. Ai observat vremea? Am putea rămâne 
înţepeniţi aici o groază de timp. 

Peter interveni: 


— Ei, Felicitas, eşti prea emoţionată şi ai nevoie de ceva de 
mâncare. Ţi-ai făcut treaba foarte bine. Lasă problema plecării 
în seama mea. 

Herr Hăberlain intră în living, se duse direct la Peter şi-l trase 
deoparte. 

— Nevastă-mea mi-a cerut să vă vorbesc, Herr Doktor. E 
foarte supărată. Spune că din cauza voastră o să sfârşim toţi 
într-un lagăr de concentrare sau în faţa plutonului de execuţie. 
Vrea să plecaţi de aici. 

— Cum? Până mâine nu e niciun autobuz. 

— Asta ar fi una dintre probleme. Uitaţi de autobuz. 
Cunoaştem zona. Cu o astfel de ninsoare, nu e nicio posibilitate 
ca autobuzul să funcţioneze mâine. Până în zori se va depune 
un metru de zăpadă pe toată şoseaua până în Feldberg. Vor fi 
necesare câteva zile până va fi îndepărtată. Nici măcar nu sunt 
sigur că există acum suficienţi oameni şi destule maşini ca să 
reuşească aşa ceva. Trebuie să vă daţi seama că această ţară 
se află pe muchia prăbuşirii în haos. 

— Deci ce avem de făcut? 

— Există un tren care încă circulă o dată pe zi între Stuttgart 
şi Freiburg im Breisgau, unde există legătură cu linia dintre 
Frankfurt şi Basel. Trenul se opreşte la Horb, exact la 
şaisprezece kilometri nord de aici. Pleacă din gară la şapte şi 
zece dimineaţa. O să vă duc acolo cu maşina. 

— Dar cum facem cu zăpada? 

— Am lanţuri la roţi. lar problema nu e zăpada de aici. Vom 
avea şi noi parte de ea, dar nu de atâta de cât vor avea parte 
cei din sud. Fiţi fără grijă. O să vă duc până în Horb. De acolo vă 
descurcaţi singuri, Herr Doktor. Puterile noastre sunt limitate. Vă 
avertizez că soţia mea a ajuns la limita răbdării. De fapt, mi-a 
spus că nu vrea să mai aibă deloc de-a face cu dumneavoastră. 
Ne-aţi spus că sora dumneavoastră are nevoie de hrană, aşa că 
vă voi aduce aici ceva de mâncare de îndată ce o să pot. Mi-e 
teamă că va fi numai o supă şi pâine. Puteţi să staţi aici, în 
living, cât doriţi, dar vă sugerez să vă culcaţi devreme. Acum o 
să vă arăt camerele dumneavoastră. Vreau să fiţi gata de 
plecare la ora şase mâine-dimineaţă. 

Îl luă pe Peter la etaj, îi arătă cele două dormitoare libere, îl 
aduse înapoi în living şi dispăru în bucătărie. În timp ce Peter le 
explică însoţitoarelor lui situaţia creată, din bucătărie se putea 


auzi, din când în când, vocea nevestei inginerului - tare, 
ascuţită, isterică chiar - cum continua să-l prelucreze. 

După ce Peter termină de vorbit, soră-sa întrebă: 

— Doar nu crezi cu adevărat că putem, pur şi simplu, să 
mergem în Freiburg şi să luăm trenul spre Basel, nu? 

— Bineînţeles că nu. 

— Atunci la ce te gândeşti? 

— Să coborâm în Lorrach. 

— Şi apoi ce facem? 

— Nu sunt sigur. Oricum, planul iniţial a căzut. 

Conform acelui plan, trebuia ca ei să urmeze aceeaşi rută ca 
la venire, cu un pasager în plus: profesorul Heisenberg. Acum 
totul fusese răsturnat: nici vorbă de Heisenberg, nici vorbă de 
autobuz până în Fahrnau. Chiar dacă ar fi avut autobuz, nu era 
nicio posibilitate să meargă pe biciclete până la Weil am Rhein 
prin nămeţii de zăpadă, nici a doua zi şi, probabil, nici în restul 
săptămânii. 

Peter avea şi un plan de rezervă, dar consideră că nu era nici 
locul şi nici momentul să-l divulge. 

Jumătate de oră mai târziu, li se aduse supa şi pâinea. Afară 
se întunecase. Cu toate astea, inginerul insistă să nu se aprindă 
nicio lumină în living, pentru a nu atrage atenţia. In Haigerloch, 
livingurile se foloseau, de obicei, pentru a te întreţine cu 
oaspeţii, ceea ce era în zilele acelea un eveniment ieşit din 
comun şi, prin asta, pasibil de a atrage curiozitatea vecinilor. Ca 
atare, mâncară în întuneric. Hăberlain dădu drumul la radio, la 
postul naţional german, care transmise în următoarele două ore 
muzică clasică. La ora şapte, Peter le propuse să meargă la 
culcare, fie şi numai pentru a se încălzi. În living se făcuse foarte 
frig. De obicei, camera se încălzea numai în ocazii speciale şi 
era evident că Frau Hâberlain nu considera această vizită ca pe 
o ocazie specială. Cu cât ar fi adormit mai repede, cu atât era 
mai bine. A doua zi va fi o zi foarte lungă. 


La ora cinci şi un sfert, Peter ciocăni în uşa de la dormitorul 
fetelor. La şase se adunaseră în bucătărie şi îşi beau cafeaua 
pregătită de Herr Hăberlain. Din nevasta lui nu se zărea nici 
urmă. Puțin după şase, ieşiră cu toţii din casă. Începea să se 
lumineze de ziuă. Pe jos se aşternuse deja o jumătate de metru 
de zăpadă şi încă ningea. Hăberlain porni motorul automobilului 


şi demară imediat ce Peter închise portiera din dreptul lui. Se 
îndreptă spre şoseaua principală. Când ajunse la intersecţie, o 
luă la dreapta şi conduse precaut prin localitate. Oraşul era 
complet pustiu. La ieşirea dinspre nord a aşezării, drumul începu 
să suie abrupt. De două ori roţile patinară, dar lanţurile îşi 
făcură datoria şi, curând, se aflară din nou pe teren plan. Şase 
kilometri mai încolo trecură prin satul Weildorf şi, după încă 
cinci, prin Emfinger. 

— Cât mai avem? întrebă Peter. 

Ceasul de la mână indica ora şase şi douăzeci şi cinci de 
minute. 

— Încă cinci kilometri. Ar trebui să ajungem la staţia de cale 
ferată în douăzeci de minute. Doamne fereşte să ne înzăpezim! 

Erau din nou înconjurați numai de teren pustiu. Viteza maşinii 
nu depăşea treizeci de kilometri pe oră. Pe şosea nu se vedea 
nicio urmă de camion, ceea ce însemna că maşina lor era prima 
care făcea cărare prin zăpada ce se depunea tot mai groasă. 
Hăberlain încerca din răsputeri să o menţină pe mijlocul 
drumului. Era foarte dificil să vezi ceva prin ninsoare. 
Ştergătoarele de parbriz nu mai puteau face faţă. 

Peter întrebă: 

— Vedeţi acel podeţ în faţa noastră? Trebuie să trecem peste 
un pârâu. V-ar deranja să opriţi acolo o secundă? 

— Nu e o idee prea strălucită, îl contrazise inginerul. Într-o 
astfel de zăpadă, trebuie să menţii autovehiculul în mişcare. 
Odată ce-ai oprit, e posibil să nu mai poţi porni din nou. Mai ales 
pe un pod a cărui suprafaţă e, în mod normal, acoperită cu 
gheaţă. 

— Cu toate astea e foarte important să opriţi, Herr Hăberlain. 

Tonul vocii lui nu admitea replică. 

Când limuzina încetini, Peter îşi deschise rucsacul şi scoase 
din el punga de piele. Când se opri, el cobori şi se îndreptă 
grăbit către parapetul podeţului. Puse punga pe parapet. O ţinu 
cu o mână, iar cu cealaltă trase puternic de panglica roşie care 
atârna din ea. Se auzi un fâsâit şi punga începu să se 
dezintegreze cu o flacără albastră. Peter sări involuntar înapoi. 
Totul dură câteva secunde. Işi scoase una din mănuşile din piele 
de pe mână şi împrăştie rămăşiţele în pârâul de dedesubt. Pe 
parapet nu rămase decât o cicatrice neagră. Când se întoarse în 
maşină, nimeni nu scoase nicio vorbă. Işi dădeau cu toţii seama 


că fusese un semnal că se apropiau de zona periculoasă a căilor 
ferate germane, în care ochii celor de la punctele de verificare 
erau omiprezenţi, în căutare de dezertori sau potenţiali sabotori. 
Hăberlain reuşi să pună limuzina din nou în mişcare şi la şapte 
fără zece trase în faţa gării din centrul oraşului Horb. Niciunul 
dintre ei n-avu timp să privească panorama caselor oraşului, 
făcute pe jumătate din lemn, atât de tipice zonei Pădurea 
Neagră. Peter şi cele două tinere se grăbiră să se strecoare 
afară din maşină, în timp ce inginerul rămase la volan, cu 
motorul mergând. Acum nu-şi mai strânseră mâinile. Hăberlain 
le făcu doar semn de la revedere, după care se grăbi să 
demareze. 

În gară, Peter se apropie de casa de bilete. Se decisese să 
cumpere tichete de călătorie până la Freiburg. Fără îndoială, 
aceasta era destinaţia majorităţii pasagerilor de pe această linie 
şi, de aceea, n-ar fi atras atenţia nimănui. Trenul sosi douăzeci 
de minute mai târziu. Cu siguranţă întârziase din cauza zăpezii. 
Nimeni nu se uită la ei cât aşteptară pe peron şi nici după ce se 
urcară în vagon. Odată înăuntru, au găsit un compartiment 
ocupat doar de două femei în vârstă, amândouă îmbrăcate în 
negru, probabil surori. După ce le salutară cu obişnuitul Guete 
Tag, cei trei rămaseră tăcuţi. Peter citea ziarul de dimineaţă al 
Stuttgartului, pe care îl cumpărase de la chioşc, în gară. 
Cumpărase şi două reviste pentru fete, dar ele preferară să 
privească peisajul. La douăsprezece şi douăzeci, trenul ajunse la 
Freiburg. După ce coborâră din tren se grăbiră spre încăperea 
principală a gării. Pe orarul imens atârnat acolo scria că primul 
tren spre Lörrach pleca peste douăzeci de minute. Ajunseseră la 
timp. Următorul era abia peste cinci ore. 

La ghişeul de bilete era coadă. Când Peter ajunse în faţa lui se 
făcuse douăsprezece şi douăzeci şi şapte de minute. Impinse pe 
sub fereastră o bancnotă de cincizeci de mărci şi ceru: 

— Dreimal Lörrach, zweite Klasse, einfach. 

— Peronul şapte. Şi ar fi bine să vă grăbiţi, îi îndemnă 
funcţionara şi îi împinse trei bilete şi restul de bani. 

Fugiră către peronul şapte, unde, la intrare, era o nouă coadă 
formată pentru controlul actelor pe care-l făceau doi soldaţi în 
uniformă şi înarmaţi. 

Când îi veni rândul lui Peter, trenul tocmai trăgea la peron. El 
îi întinse soldatului din dreapta hârtiile sale militare care atestau 


că era sergent, în Lörrach, al unităţii de grăniceri. Îi dădu şi 
documentele de călătorie ce indicau că fusese învoit două zile 
pentru a participa la o înmormântare şi deci putea purta haine 
civile. În plus, îi arătă şi cele trei bilete abia cumpărate. 

Soldatul îl interogă: 

— Unde e Trilltingen, sergent? 

— Chiar lângă Haigerloch. 

Neamţul se uită peste bilete. 

— Pentru cine sunt celelalte două? 

Burckhardt indică cele două femei din spatele lui. 

— Surorile mele. 

Ele făcură un pas înainte şi prezentară documentele de 
identitate. 

— Nu înţeleg ceva, rosti neamţul. De ce au fost aceste bilete 
cumpărate de aici şi de ce sunt numai dus? 

— Pentru că am ajuns în Haigerloch ieri, cu autobuzul, prin 
Titisee şi Feldberg, şi am vrut să ne întoarcem tot cu el. Dar... 

Soldatul îl întrerupse: 

— Furtuna de zăpadă. Bine. În ordine. 

Le înapoie hârtiile şi îşi îndreptă atenţia spre următoarea 
persoană din rând, spunând: 

— Ausweis, bitte. 

Trenul era plin până la refuz şi nu avea compartimente. În 
contrast cu călătorii din autobuz, pasagerii nu erau bătrâni şi nu 
erau civili. Cei mai mulţi purtau uniformă şi erau soldaţi, fie 
foarte tineri - unii păreau că n-au atins şaisprezece ani - fie 
foarte bătrâni - bărbaţi cu părul încărunţit şi umeri încovoiaţi. 
Germania ajunsese la fundul sacului. 

De data asta, n-avură cum să scape neobservaţi, mai ales 
cele două fete. De două ori tinerii soldaţi le dădură târcoale 
încercând să lege o conversaţie. Nu părură deloc încântați când 
au fost refuzaţi. Din fericire, călătoria până la Lörrach nu dura 
decât cincizeci şi nouă de minute. Trenul nu ajungea până în 
Basel, aşa că Lörrach era punctul terminus al voiajului. Gara din 
localitate nu avea decât un singur peron, în aer liber. Când 
coborâră din tren, îi întâmpină urletul viscolului care făcuse ca 
orice activitate de pe străzi să îngheţe. 

Cei trei au început să se târască, alături de majoritatea 
pasagerilor din trenul cu care veniseră, prin zăpadă, până în 
centrul oraşului. Nancy aşteptă până ce fu sigură că erau în 


afara razei de ascultare a oricui ar fi tras cu urechea şi-l întrebă 
pe Peter: 

— Cum o să ajungem acasă, Peter? 

— Nu ne putem întoarce pe apă. Nici măcar nu se poate pune 
problema să o luăm pe jos până în Weil am Rhein. Chiar dacă 
am reuşi cumva să ajungem în Fahrnau, să ne adăpostim până 
trece furtuna, n-ar fi prea convenabil. l-am expus deja prea mult 
pe Onkel Ernst şi Tante Emily. Va trebui deci să trecem în 
Elveţia pe pământ. 

— Pe unde? întrebă sora lui. Granita e închisă cu sârmă 
ghimpată şi câmpuri de mine. Toată lumea ştie, Peter. 

— Există o breşă. O să vă arăt. 

Curând se aflau pe Basler Strasse, strada principală a acestui 
oraş de frontieră, care pe mijloc avea montate linii de tramvai. 
Până la sfârşitul lui august 1939, tramvaiul care mergea pe aici, 
şi care purta numărul 6, făcuse parte din sistemul de transport 
al Baselului şi ducea pasagerii din Lörrach în centrul oraşului. Cu 
greu observai că treci dintr-o ţară în alta. Exista doar un punct 
vamal. Coborai din tramvai, îţi arătai documentele de identitate 
şi apoi te urcai la loc, în acelaşi tramvai, care îşi continua 
drumul pe mijlocul aceleiaşi străzi, numai că acum ea se numea 
Aussere Baselstrasse şi se afla pe teritoriu elveţian. Bucăţica 
aceea de frontieră a fost unica deschisă pe toată durata 
războiului. Desigur că tramvaiul fusese dezafectat. Se ridicaseră 
bariere, asemenea celor de la trecerile de cale ferată, pe 
ambele părţi ale liniei ce marca graniţa. Între ele era o zonă 
îngustă a nimănui, cu o lăţime de aproximativ douăzeci de 
metri. Lângă bariere stăteau grăniceri, dar nici urmă de sârmă 
ghimpată sau câmp de mine. Era, desigur, aceeaşi trecere de 
frontieră pe care Schellenberg o folosise cu doi ani înainte. 

La numărul 90 pe Basler Strasse, cu aproape o sută de metri 
înainte de graniţă, era o cafenea-restaurant, Zum Krans. La ora 
trei fără un sfert după prânz, cei trei păşiră pragul ei. 
Comandară cafea, cârnaţi şi pâine. Peter ceru şi o bere. 
Ospătarul dori să vadă cupoanele de raţie înainte de a aduce 
comanda. Din fericire, cei din Secţia a 5-a se gândiseră şi la asta 
şi îl aprovizionaseră cu câteva. 

La trei fără cinci Peter se scuză, spunându-le fetelor să nu se 
îngrijoreze, pentru că va reveni imediat. Peste cinci minute 
traversă Basler Strasse şi, după ce ajunse pe celalaltă parte, se 


întoarse de unde plecase. Stând în faţa restaurantului, privi cu 
atenţie în josul străzii. Ninsoarea părea că începe să slăbească. 
La trei şi cinci minute fix, văzu o lumină clipind de trei ori. Venea 
de la o fereastră de la etajul trei al primei clădiri, din stânga, de 
după graniţă. Burckhardt reintră repede în restaurant, unde 
comandă o altă bere şi o jumătate de litru de vin alb pentru cele 
două tinere. Se grăbi să-şi achite nota de plată. 

Apoi evenimentele s-au precipitat. La patru fără două minute 
le spuse fetelor să se grăbească să plece imediat. Trebuiau să-şi 
abandoneze rucsacurile şi paltoanele pe care le atârnaseră de 
cuierul de pe uşă. 

— Când vom ieşi în stradă, vreau să fiţi amândouă lângă 
mine. Aţi înţeles? 

Ele încuviinţară. 

— Vom merge iute către graniţă. O să auziţi o explozie, pe 
partea stângă, în spatele cuştii grănicerului german. Acolo e o 
parcare unde grănicerii inspectează camioanele care trec din 
Germania în Elveţia. O să sară în aer când vom fi la aproximativ 
douăzeci de metri de frontieră. Când o veţi auzi, fugiţi drept 
înainte, ţinându-vă pe partea asta a străzii, treceţi pe sub 
barieră şi continuaţi să alergaţi până ce veţi fi pe partea 
elveţiană a frontierei. Bariera de acolo va fi deschisă. 

Când ieşiră din restaurant, începu să se lase întunericul. 
Adăugat la ninsoare, făcea ca vizibilitatea să fie din ce în ce mai 
redusă. Cu toate astea, era prea devreme ca grănicerii să 
aprindă lumina de noapte. Momentul fusese ales cu grijă, deşi 
nimeni nu luase în calcul o posibilă cădere de zăpadă. 

In ninsoare stăteau doar doi grăniceri germani. Explozia sună 
ca un tir de mortieră. Soldaţii se întoarseră în direcţia sunetului 
şi se ghemuiră, cu pistoalele mitralieră gata de a trage. Atunci 
Peter le strânse pe amândouă de braţ şi le spuse: 

— Gata! 

Toţi trei ţâşniră. Când se produse a doua explozie, se aflau 
deja aproape de barieră. Grănicerii plonjară în faţa gheretei 
cenuşii. Fugarii se ghemuiră sub prima barieră. A treia lovitură 
veni când ei sprintau de-a lungul zonei neutre din faţa celei de-a 
doua bariere care se deschidea. 

De cealaltă parte, îi aştepta un bărbat. Era Wilhelm 
Lutzelschwab. Imediat ce ajunseră lângă el, le strigă: 

— Jos! 


Şi repetă: 

— Jos! 

Se aruncă, alături de ei, pe pavajul acoperit cu zăpadă. Mai 
târziu le explică faptul că se aşteptase ca ei să fie ţinta unei 
rafale de mitralieră trase de cei de dincolo. Nu se auziră decât 
nişte strigăte confuze. Curând, toţi patru erau înconjurați de o 
jumătate de duzină de soldaţi elveţieni în uniformă şi de patru 
oameni ai poliţistului îmbrăcaţi în haine civile. Astfel protejaţi, ei 
se îndreptară spre cele două Citroenuri negre care îi aşteptau la 
o sută de metri mai încolo. Din ele ieşiră să-i întâmpine doi 
bărbaţi: căpitanul Max Waibel şi Allen Dulles. 

S-au schimbat strângeri de mână, ghionturi în spate, pupături, 
toate sub mândra supraveghere a lui Litzelschwab. În final, el 
înainta şi i se adresă lui Peter: 

— Le-am arătat lor de ce suntem în stare, nu? 

Nu era prea clar dacă se referea numai la nemți sau şi la 
americani. Întrebarea avu parte însă de un răspuns spontan din 
partea locotenentului: 

— N-am crezut niciodată că mă voi bucura să te văd, Wilhelm, 
dar lasă-mă să-ţi spun că nu voi uita niciodată expresia de pe 
faţa ta când te-am auzit strigând: „Jos”. Am ştiut atunci că am 
ajuns acasă. lţi mulţumesc, sir. 

Îi prezentă salutul militar. 

Se urcară cu toţi în maşini şi convoiul o luă din loc. Cu cei trei 
„returnaţi” s-au urcat Waibel şi Dulles. 

— Unde e Heisenberg? fu prima întrebare a americanului. 

— A decis să nu vină, răspunse Peter. Dar nu mai contează. 
Sora mea o să vă explice de ce. 

In aceeaşi seară, toate personajele ale căror activităţi de 
spionaj din război primiseră numele de cod „Filiera elveţiană” 
din partea celor din cartierul general al OSS, se adunară pentru 
a cina la restaurantul Schutzenhaus. Au fost de faţă: Allen Dulles 
şi căpitanul Waibel; Per Jacobsson şi Peter Burckhardt; Felicitas 
Burckhardt şi Nancy Reichman. Toastul final l-a rostit, la ora 
unsprezece, maestrul într-ale spionajului, Allen Dulles: 

— Pentru „Filiera elveţiană” şi rezultatul remarcabil obţinut, 
cu enorme riscuri personale, pentru ceea ce va fi, fără îndoială, 
cea mai importantă acţiune singulară de spionaj din război. Ţara 
mea vă va fi veşnic recunoscătoare. 


Peter îl conduse pe Dulles la hotel, apoi o lăsă pe Nancy 
acasă. La despărţire, Nancy se întoarse spre el pentru a-l săruta 
de noapte bună. El o opri. Îi luă mâna într-a lui şi îi spuse: 

— Te supără dacă urc cu tine pentru câteva minute? Ştiu că 
eşti extenuată Nancy, dar... 

— Bineînţeles, Peter... 

Odată intraţi şi după ce-şi dădură jos paltoanele, Peter îi luă 
din nou mâna şi îi zise: 

— Felicitas m-a anunţat că te întorci acasă. 

— Da. 

— Te rog să n-o faci. 

Ea tăcu. 

— Vreau să rămâi, Nancy, pentru că vreau să mă însor cu 
tine. Vrei să te măriţi cu mine? 

— Dar, Peter, ştii doar că sunt evreică, izbucni ea, gata-gata 
să plângă. Ce ar crede familia ta? 

— Ştii ce crede Felicitas. lar în ceea ce îi priveşte pe părinţii 
mei, am discutat chestiunea cu ei. Atitudinea lor e foarte simplă. 
Sunt creştini aşa cum eşti şi tu evreică. Dar te iubesc atât de 
mult încât îţi vor ura bun venit aşa cum eşti. Mi-au spus să îţi 
transmit că ar fi mândri dacă ai purta şi numele Burckhardt. 

— Oh, Peter! exclamă ea. 

De data asta nu mai izbuti să-şi reţină lacrimile. Peter o luă în 
braţe şi continuă: 

— Ei mai doresc să ne căsătorim în capela familiei, din 
Benken. Eşti de acord? 

— Oh, da, Peter, dar cu o condiţie. Ca atunci când se va 
termina războiul să plecăm într-o a doua lună de miere în 
America şi să avem o a doua ceremonie făcută de un rabin 
acasă, la părinţii mei. Atunci ei vor putea împărtăşi bucuria 
noastră şi îţi vor putea ura bun venit în familia noastră. 

O lună mai târziu, cei doi s-au căsătorit în mica şi frumoasa 
capelă de la poalele castelului Benkener. 


EPILOG 

Activitatea tuturor a continuat până la sfârşitul războiului. 
Două episoade s-au mai remarcat prin importanţă. 

În primul au fost antrenați Allen Dulles şi căpitanul Max 
Waibel. Printr-un intermediar al ofițerului din Serviciile Secrete, 
americanul a intrat în contact cu comandantul forţelor armate 
germane din Italia, feldmareşalul Albert Kesselring, ca şi cu şeful 
unităţilor SS de acolo, generalul Karl Wolff. Operațiunii i s-a dat 
numele de cod „Răsărit de soare”. Întâlnirile aranjate de Waibel 
în diverse locuri din Elveţia au dus la capitularea forţelor 
germane din Italia, un milion de oameni, la 2 mai 1945. Despre 
rolul jucat de Waibel în această afacere, Dulles avea să scrie 
mai târziu: „Pe măsură ce dezvoltam relaţiile noastre precare şi 
secrete cu germanii la începutul anului 1945, ne-am fi izbit de 
piedici la fiecare pas fără ajutorul lui Waibel în facilitarea 
contactelor şi comunicaţiilor şi aranjarea delicatei probleme a 
trecerilor de frontieră ce trebuiau făcute în condiţii de discreţie 
absolută. În toate acţiunile sale, Waibel a lucrat în interesul 
păcii”120. După încheierea războiului, Waibel a rămas în serviciul 
activ al armatei elveţiene. A fost o vreme ataşatul militar al 
Legaţiei elvețiene din Washington. În final a devenit 
comandantul infanteriei. S-a retras din armată cu cel mai înalt 
grad posibil în Elveţia pe timp de pace, acela de Oberstdi- 
visionăr. După aceea, norocul i-a întors spatele. Jozef Garlinski, 
expert în problemele spionajului european pe timpul celui de-al 
Doilea Război Mondial, descrie ultimele zile ale lui Waibel după 
cum urmează: „După ce a ieşit la pensie s-a dedicat pasiunii 
sale pentru creşterea cailor, organizând şi conducând cluburi 
pentru copii. S-a băgat şi în consiliul directorial al unei bănci 
private, neştiind că această instituţie era angajată în afaceri 
dubioase şi ilegale. Când faptul a ajuns la cunoştinţa opiniei 
publice, Max Waibel, după ce a încercat să-i despăgubească pe 
acţionari, şi-a luat viaţa la 21 ianuarie 1971”17!. De fapt, acest 
brav şi cumsecade soldat a fost vânat până la moarte de presa 
locală şi de locuitorii ingraţi din Lucerna. Datorită acestui mod 
de a fi, uneori e greu - chiar şi cu cea mai mare bunăvoință din 
lume - să-i simpatizezi cu adevărat pe elveţieni. 


120 Allen Dulles, The Secret Surrender, p. 27. 
121 Jozef Garlinski, The Swiss Corridor, Londra, 1981, pp. 139-194. 


Cel de-al doilea episod l-a implicat tot pe Allen Dulles şi a fost 
legat tot de dorinţa unei părţi beligerante de a negocia o 
capitulare, în primăvara lui 1945. De data asta, japonezii au fost 
cei care au vrut să negocieze, prin Dulles, cu Washingtonul. lar 
intermediarul a fost Per Jacobsson. Descriind originile acestui 
incident, biograful suedezului, fiica sa, scrie: „Per Jacobsson a 
fost contactat de doi bancheri japonezi: Kojiro Kitamura, 
membru al Consiliului de administraţie al BIS, şi Kan Yoshimura, 
şeful Diviziei de schimb valutar din BIS. Ar fi fost P. J. dispus, ca 
neutru cu relaţii bune, să încerce să negocieze o pace pentru 
Japonia? Ei vorbeau în numele generalului-locotenent Seigo 
Okamoto, ataşatul militar din Berna care, prin intermediar, se 
putea adresa direct împăratului Hirohito. P. J. le-a sugerat să-l 
contacteze pe Allen Dulles, pe atunci şef al ramurii europene a 
OSS american şi un prieten personal al lui”122. 

Mai departe povesteşte Dulles: 


În aprilie 1945, când bătălia Okinawei era în toi, am fost 
contactat în Elveţia de purtătorii de cuvânt ai armatei şi 
marinei japoneze de acolo, ca şi de câţiva oficiali japonezi de 
la Banca pentru Investiţii Internaţionale din Basel. Ei doreau 
să constate dacă nu se pot folosi de canalele secrete cu 
Washingtonul, înfiinţate pentru „Răsăritul de soare”, pentru a 
asigura pacea Japoniei. In negocieri a fost antrenat şi Per 
Jacobsson, capabilul consilier economic suedez al băncii din 
Basel. A existat un schimb activ de comunicaţii între 
Washington şi Berna. 

La 20 iulie 1945, în urma instrucţiunilor din Washington, m- 
am deplasat la Conferinţa de la Potsdam şi i-am transmis 
secretarului de stat Stimson, aflat acolo, ceea ce am aflat de 
la cei din Tokio - ei doreau să capituleze dacă puteau păstra 
împăratul şi Constituţia. Până în acel moment, presa 
publicase pe larg ştiri şi comentarii despre capitularea Italiei 
şi despre povestea acestui act. Efectul a fost contagios. Din 
nefericire, în cazul Japoniei, timpul ne-a scăpat de sub 
control.125 

În ultimă instanţă, japonezii au capitulat în august 1945, după 
atacul atomic american asupra oraşelor Hiroshima şi Nagasaki. 

Impotriva acelor evenimente istorice, un alt cronicar al 
acestui episod concluzionează contribuţia negocierilor elveţiene 
după cum urmează: „Când a sosit, în sfârşit, ziua fatidică a 
capitulării, comandorul Yashiro Fujimura şi-a amintit cu 
amărăciune de orbirea care a contribuit la eşecul guvernului său 
de a trage foloase de pe urma canalului elveţian de negocieri; în 
Zurich, generalul-locotenent Seigo Okamoto a lăsat o amintire 
de neşters în registrul sacru al samurailor, luându-şi viaţa prin 
harakiri. Ambii bărbaţi au participat la discuţiile din Elveţia. 
Dacă ar mai fi fost puţin timp pentru a dezvolta acest canal de 
negocieri, povestea capitulării japoneze ar fi putut avea un alt 
final”.124 

După război, Allen Dulles s-a întors în S.U.A. şi a rămas în 
viaţa civilă până în 1950, când şi-a reluat cariera de spion odată 
cu nou-înfiinţata C.I.A. A devenit şeful ei în 1953 şi a rămas în 
această funcţie până în 1961. Per Jacobsson a rămas la BIS până 
în 1956 (când am avut şansa să-l cunosc), după care a fost 
numit managing director la F.M.I., cel mai prestigios post 
financiar din lume, pe care l-a deţinut timp de şase ani. După 
pensionare a intenţionat să se întoarcă la Basel, dar a murit în 
1963, înainte ca visul să i se transforme în realitate. O ultimă 
remarcă asupra persoanei lui: deşi a făcut numeroase călătorii 
în Germania în timpul războiului şi a menţinut contacte la Berlin, 
la cel mai înalt nivel, până în ultima clipă, descrierea călătoriei 
sale din ianuarie 1945, făcută de mine, e ficţiune. De asemenea, 
deşi era, cu siguranţă, încunoştinţat de rolul dubios jucat de BIS 
în război, el n-a fost niciodată implicat personal în chestiuni 
precum transferurile de aur jefuit din Germania în Elveţia. Şi-a 
folosit poziţia de la BIS exclusiv în slujba păcii şi n-a urmărit nici 
profitul personal şi nici puterea. 

Cei doi generali din această carte, Henri Guisan şi Walter 
Schellenberg, au avut parte de o viaţă postbelică la fel de 
diferită pe cât de diferită era stofa din care fuseseră croiţi. 
Guisan, după ce s-a retras din funcţia de comandant al forţelor 
armate elveţiene, la 20 august 1945, a devenit un adevărat 
simbol naţional şi a rămas de departe cel mai admirat om din 
Elveţia până la moartea sa, în 1960 la vârsta de optzeci şi şase 

de ani. Biograful său a sintetizat, în ultima propoziţie a unui 
studiu exhaustiv dedicat acestui om şi carierei sale, motivul 
pentru care el s-a bucurat de atâta admiraţie: „În ultimă 
instanţă, contribuţia generalului la efortul naţional a fost aceea 
că, sub comanda sa, armata a jucat un rol decisiv în menţinerea 
independenţei politice şi culturale a Elveţiei”.'* 

In contrast cu cele de mai sus, generalul SS a rămas un 
personaj dubios, alunecos până în final. El a reuşit să plece la 
Stockholm cu o misiune de pace, cu numai patruzeci şi opt de 
ore înainte de capitularea necondiționată a nemților din 7 mai 
1945. Ulterior, a cerut azil în Suedia. | s-a acordat azilul graţie 
intervenţiei contelui Bernadotte, pe care neamţul îl ajutase să 
facă scăpaţi anumiţi prizonieri politici scandinavi din mâinile 
naziştilor. Şederea lui în Suedia a fost scurtă. Aliaţii au cerut 
extrădarea sa şi, în iunie 1945, se găsea din nou în Germania. În 
ianuarie 1948, a compărut în faţa unui tribunal militar american 
şi a fost condamnat la şase ani de închisoare, inclusiv perioada 
de recluziune de după iunie 1945. A fost una dintre cele mai 
uşoare sentinţe date unui conducător al celui de-al Treilea 
Reich. Înainte de expirarea condamnării Schellenberg s-a 
îmbolnăvit. In urma unui act de clemenţă, a fost eliberat mai 
devreme, în iunie 1951. Jozef Garlinski scrie: „După ieşire, l-a 
contactat pe asociatul său din război, Roger Masson, şi a apelat 
la generozitatea acestuia. Masson... i-a facilitat intrarea secretă 
în Elveţia şi l-a prezentat unui prieten, Dr. Lang, care l-a ascuns 
nu departe de Romont. Foarte curând poliţia elveţiană l-a 
descoperit şi l-a obligat să plece din ţară. Aşa că a traversat 
frontiera italiană şi s-a stabilit în orăşelul Pallanza, pe malul 
lacului Maggiore. Acolo, cu ajutorul unui gazetar neamţ, a 
început să-şi scrie memoriile, dar munca i-a fost permanent 
întreruptă de accesele unei boli de ficat de care suferea din 
copilărie. A murit la Turin la 31 martie 1952. Abia împlinise 
patruzeci şi unu de ani”.!?5 Colaboratorul lui din SS, maiorul 
Hans Wilhelm Eggen, a reuşit să se strecoare în Elveţia într-o 
ambulanţă, profitând de confuzia ultimelor zile ale războiului. 
Aproape imediat a fost ridicat de poliţie şi a fost ţinut în spatele 

gratiilor până la 1 octombrie 1945. În acea zi autorităţile 
elveţiene l-au aruncat peste graniţă, în Italia. Apoi a dispărut.!* 

Roger Masson, şeful Serviciilor Secrete Elveţiene în război, 
care i se adresa lui Schellenberg cu apelativul intim Schelli, a 
plătit cu vârf şi îndesat pentru acea prietenie. În septembrie 
1945, el a dat un interviu unui reporter de la Chicago Daily 
News şi i-a spus despre întâlnirile avute cu generalul SS. In 
acest mod, faptul care anterior fusese strict secret, cunoscut 
numai de autorităţile de cel mai înalt rang politic şi militar din 
Elveţia, a fost făcut cunoscut tuturor. In consecinţă, Masson a 
fost atacat de doi parlamentari care au cerut o anchetă. 
Investigația a fost făcută de judecătorul Couchepin care a 
formulat o opinie în ianuarie 1946, dezvinovăţindu-l pe Roger 
Masson de orice suspiciune sau act greşit. Cu toate acestea, ela 
rămas un om pătat şi, la fel cum avea să păţească Waibel, a 
intrat în colimatorul neîndurător al presei şi al cetăţenilor. Nu s-a 
putut apăra pentru că era legat de secretul de serviciu chiar 
după ce s-a pensionat. A murit, amărât, în 1967.18 

Wilhelm Lutzelschwab a existat în realitate şi trebuie să 
recunosc că mi-am permis unele libertăţi cu persoana lui. Nu 
există nicio dovadă că ar fi smuls mărturisiri prin tortură de la 
prizonierii lui, nici despre alte lucruri presupuse a nu fi fost 
făcute de poliţiştii elveţieni. El şi-a părăsit postul de şef al 
Poliţiei Politice în 1943 şi a fost promovat în funcţia de Erster 
Staatsanwalt, procuror-şef al semicantonului Baselstadt, cu 
toate că nu a renunţat la activitatea sa de contraspionaj şi 
adeseori s-a apelat la ajutorul lui în cazuri speciale. In 1945, la 
vârsta de patruzeci de ani, a demisionat din slujba 
guvernamentală, pentru a intra în sectorul privat. S-a alăturat 
conducerii unei firme elveţiene de asigurări, Pax. A sfârşit, 
previzibil, ca şef al companiei. A murit, în plin succes şi 
respectat, în mai 1981.1? 

Cei doi profesori, Karl Barth şi Walter Heisenberg, ca şi cei doi 
generali, n-au semănat deloc unul cu altul, deşi au avut un lucru 
în comun: amândoi au predat la Universitatea din Göttingen. 
Heisenberg a fost prins de americani într-o mică vilă de pe malul 
unui lac din Bavaria, unde zburase cu puţin timp înainte ca 

avangarda armatei americane să atingă Haigerlochul, la 23 
aprilie 1945." Soldaţii au descoperit acolo pila atomică 
abandonată în peşteră şi începutul construcţiei unei pile mai 
mari, ceea ce confirma analiza pe care Felicitas Burckhardt o 
făcuse cu trei luni mai înainte. După ce a fost transportat în 
Anglia, unde a fost ţinut pentru scurt timp, lui Heisenberg i s-a 
permis să se întoarcă la vechea lui Universitate, unde şi-a 
reînceput cercetările nucleare sub supraveghere britanică. In 
februarie 1947 i s-a luat, la Göttingen, un interviu de către un 
reporter de la Washington Post, în care relata că primise o 
ofertă de la ruşi. După Tom Bower, în cartea sa The Paperclip 
Conspiracy. The Hunt for the Nazi Scientists, după ce a auzit 
asta „Pentagonul s-a temut că el şi alţi unsprezece savanţi 
germani, printre care Otto Hahn, vor fi recrutaţi de Moscova. 
Pentru a proteja securitatea Americii, Comitetul Reunit al 
Serviciilor Secrete a recomandat ca nucleariştii să fie aduşi în 
America, dar să nu fie angajaţi. Britanicii, deranjaţi că Truman 
nu le împărtăşea secretele atomice americane, au refuzat 
propunerea”. Aşa că Heisenberg a primit încuviințarea de a 
rămâne în Göttingen. Pentru versiunea sa asupra unor 
evenimente descrise în această lucrare, vezi articolul său din 
iunie 1968, „The Third Reich and the Atomic Bomb”, apărut în 
Bulletin of Atomic Scientists. 

Karl Barth a murit la 10 decembrie 1968. La acea dată, 
secolul XX a pierdut una dintre figurile sale cele mai 
proeminente. A pierdut însă şi un om cu o extraordinară voinţă 
de viaţă şi care s-a bucurat de ea pe deplin. Biograful său, 
Eberhard Busch, în excelenta sa carte despre viaţa şi teologia lui 
Barth, relatează că acesta a petrecut una dintre ultimele sale 
seri cu familia, ascultând Mozart, fumându-şi pipa şi gustând 
nişte vin. La sfârşit, toţi au cântat imnuri bisericeşti şi cântece 
pentru copii, inclusiv unul din cele mai favorite, care conţinea 
cuvintele: „Mă duc acum bucuros să mă culc./ Am avut o zi 
bună,/Domnul a avut cu adevărat grijă de mine”. 

Cât de mult contrastează sfârşitul lui cu cele amare suferite 
de alte personaje „reale” din această carte, mai ales cele care 
au ales să-şi dedice viaţa nu în slujba Domnului, ci în serviciul 
tenebroasei şi imoralei lumi a spionajului! 

Asta mă duce, în sfârşit, şi la personajele imaginare din 
poveste. Felicitas Burckhardt, atrăgătoarea şi reconfortanta 
Felicitas, nu s-a măritat niciodată. S-a agăţat de cariera sa 
academică şi a sfârşit drept cel mai sever profesor care a predat 
în Universitatea din Basel. 

La un an după război, Peter Burckhardt şi-a dat demisia de la 
BIS şi a acceptat oferta tatălui său (alt personaj imaginar) de a 
se alătura conducerii filialei newyorkeze a Corporaţiei Bancare 
Elveţiene. In final, a devenit şeful instituţiei (ceea ce 
demonstrează, încă o dată, că nepotismul nu e chiar atât de 
rău). S-a retras în 1980 şi s-a mutat în California cu iubita sa 
soţie, Nancy. Au cumpărat o vie în Dry Creek Valley din Sonoma 
County. Ei produc un excelent Cabernet Sauvignon şi un 
inegalabil Chardonay şi îl îmbuteliază sub marca Domaine 
Burckhardt. Dacă examinezi atent eticheta sticlei, pe colţul din 
stânga sus vezi steagurile american şi elveţian îngemănate. 


Elveţia, 1945: Allen Dulles, șeful spionajului american din Elveţia, 


O trimite pe Nancy Reichman, viceconsul din Basel, 


în Germania nazistă. Misiunea ei: să oprească fluxul nesfârșit 
al transporturilor elveţiene de armament către Germania 
şi să încerce sabotarea proiectului construcției bombei atomice 


le către nazişti — un proiect de asemenea susținut de elvetieni. 

